
Αθήνα, σήμερα στις 24 Σεπτεμβρίου 2026, ημέρα Πέμπτη και ώρα 10.02΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Β΄ Αντιπροέδρου αυτής κ. ΓΕΩΡΓΙΟΥ ΓΕΩΡΓΑΝΤΑ. 
ΠΡΟΕΔΡΕΥΩΝ (Γεώργιος Γεωργαντάς): Κυρίες και κύριοι συνάδελφοι, αρχίζει η συνεδρίαση. 
(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 23-9-2026 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της Ρϟ΄ συνεδριάσεώς του, της Τετάρτης 23 Σεπτεμβρίου 2026 σε ό,τι αφορά την ψήφιση στο σύνολο των σχεδίων νόμων: 1. «Κύρωση της Συμφωνίας Κοινής Εφαρμογής μεταξύ του Υπουργείου Εθνικής Άμυνας της Ελληνικής Δημοκρατίας, όπως εκπροσωπείται από το Ελληνικό Γενικό Επιτελείο Αεροπορίας και του Υπουργού Άμυνας της Γαλλικής Δημοκρατίας, όπως  εκπροσωπείται από τον Αρχηγό της Γαλλικής Αεροπορίας (Chief of Staff of the French Air and Space Force) της Γαλλικής Δημοκρατίας που αφορά σε εθελοντική συμβολή της Ελληνικής Δημοκρατίας στο Κέντρο Ανάλυσης και Προσομοίωσης για την Προετοιμασία Αεροπορικών Επιχειρήσεων (CASPOA) Κέντρο Αριστείας ΝΑΤΟ (COE)», 2. «Κύρωση του Μνημονίου Συμφωνίας ανάμεσα στην Κυβέρνηση της Ελληνικής Δημοκρατίας και την Κυβέρνηση της Δημοκρατίας της Σερβίας για συνεργασία στο πλαίσιο του Πολυεθνικού Συντονιστικού Κέντρου Στρατηγικών Θαλάσσιων Μεταφορών των Αθηνών (AMSCC)»)
Έχω την τιμή να ανακοινώσω στο Σώμα ότι η Διαρκής Επιτροπή Παραγωγής και Εμπορίου καταθέτει την Έκθεσή της επί του σχεδίου νόμου του Υπουργείου Αγροτικής Ανάπτυξης και Τροφίμων «Ρύθμιση του τομέα της αλιείας, τροποποίηση του Αλιευτικού Κώδικα, ρυθμίσεις για τις Σχολές Επαγγελμάτων Κρέατος, το Μητρώο Αγροτών και Αγροτικών Εκμεταλλεύσεων και λοιπές διατάξεις». 
Κυρίες και κύριοι συνάδελφοι, εισερχόμεθα στη συμπληρωματική ημερήσια διάταξη της
ΝΟΜΟΘΕΤΙΚΗΣ ΕΡΓΑΣΙΑΣ
Μόνη συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Αγροτικής Ανάπτυξης και Τροφίμων: «Ρύθμιση του τομέα της αλιείας, τροποποίηση του Αλιευτικού Κώδικα, ρυθμίσεις για τις Σχολές Επαγγελμάτων Κρέατος, το Μητρώο Αγροτών και Αγροτικών Εκμεταλλεύσεων και λοιπές διατάξεις».
Η Διάσκεψη των Προέδρων αποφάσισε, στη συνεδρίασή της της 17ης Σεπτεμβρίου 2026, τη συζήτηση του νομοσχεδίου σε μία συνεδρίαση, ενιαία επί της αρχής και επί των άρθρων.
Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του δεύτερου εισηγητή.
Συμφωνεί το Σώμα;
ΠΟΛΛΟΙ ΒΟΥΛΕΥΤΕΣ: Μάλιστα, μάλιστα.
ΠΡΟΕΔΡΕΥΩΝ (Γεώργιος Γεωργαντάς): Το Σώμα συνεφώνησε.
Παρακαλώ να ανοίξει το σύστημα της ηλεκτρονικής εγγραφής.
Τον λόγο έχει ο εισηγητής της Νέας Δημοκρατίας κ. Φίλιππος Φόρτωμας για δεκαπέντε λεπτά.
ΦΙΛΙΠΠΟΣ ΦΟΡΤΩΜΑΣ: Ευχαριστώ πολύ, κύριε Πρόεδρε.
Κύριε Υπουργέ, κύριε Υφυπουργέ, κυρίες και κύριοι συνάδελφοι, εισάγεται σήμερα στην Ολομέλεια το παρόν νομοσχέδιο το οποίο έρχεται σε μια ιδιαίτερα σημαντική και κρίσιμη συγκυρία για τον πρωτογενή τομέα, σε μια περίοδο κατά την οποία συνολικά ο πρωτογενής τομέας, ο κτηνοτρόφος, ο αλιέας, ο αγρότης αλλά και ο παραγωγός συνολικά καλείται να αντιμετωπίσει νέες οικονομικές, περιβαλλοντικές και θεσμικές προκλήσεις. Η παρούσα συζήτηση προφανώς δεν μπορεί να περιοριστεί σε μια παράθεση επιμέρους ρυθμίσεων. 
Το δε πραγματικό ζητούμενο είναι ευρύτερο, κυρίες και κύριοι συνάδελφοι, το τι κράτος θέλουμε να έχουμε δίπλα στον παραγωγό και τι κανόνες θέλουμε να διέπουν τον δικό μας πρωτογενή τομέα για τα επόμενα κυρίως χρόνια. Θέλω να αποτυπώσω σε πολύ λίγες λέξεις τη βασική πολιτική κατεύθυνση του παρόντος νομοσχεδίου. Θα έλεγα ότι είναι μία: κανόνες, τάξη, διαφάνεια και προφανώς αποτελεσματικός έλεγχος. Γιατί αυτό είναι το μεγαλύτερο πρόβλημα το οποίο πρέπει να αντιμετωπίσουμε συνολικά. Ένα κράτος που δεν γνώριζε προφανώς με ακρίβεια το τι συμβαίνει, που δεν μπορεί να έχει διασταυρώσει -μέχρι πρότινος- στοιχεία, που δεν μπορεί να ελέγξει αποτελεσματικά και έγκαιρα, τελικά δεν προστατεύει ούτε τον παραγωγό ούτε τον καταναλωτή, αλλά ούτε και τον ίδιο τον ανταγωνισμό ο οποίος οφείλει και πρέπει να είναι υγιής. Αυτό ακριβώς επιχειρεί να αλλάξει και το παρόν νομοσχέδιο.
Στον τομέα της αλιείας αντιμετωπίζεται ένα θεσμικό πλαίσιο που έχει διαμορφωθεί σε διάφορες εποχές και πλέον εκσυγχρονίζεται. Η ανάγκη για μία μεγαλύτερη και μια καλύτερη εποπτεία, για ηλεκτρονική παρακολούθηση των ελέγχων αλλά και των παραβάσεων, για σαφείς διαδικασίες και αποτελεσματικότερες κυρώσεις είναι ζήτημα προστασίας των θαλάσσιων πόρων και ταυτόχρονα προστασία και του νόμιμου επαγγελματία αλιέα και όχι μια τεχνική λεπτομέρεια. Ο δε αλιέας ο οποίος τηρεί τους κανόνες έχει κάθε δικαίωμα να απαιτεί και να ζητά από την πολιτεία να προστατεύσει και τη δουλειά του από εκείνον ο οποίος παρανομεί. Η δε νομιμότητα δεν μπορεί να μετατραπεί σε μειονέκτημα και η παρανομία σε ανταγωνιστικό πλεονέκτημα. 
Το ίδιο πνεύμα διατρέχει και τις υπόλοιπες παρεμβάσεις. Η δε ψηφιακή καρτέλα του αγρότη, η οποία θυμίζω πως είναι υπόσχεση και του ίδιου του Πρωθυπουργού Κυριάκου Μητσοτάκη, η καλύτερη διασύνδεση των μητρώων, η ψηφιοποίηση των συνολικών διαδικασιών, αλλά και η συνολική ιχνηλασιμότητα και η ενίσχυση ελέγχων για το μέλι δείχνουν πως ένα κράτος δεν ζητά συνεχώς από τον παραγωγό να αποδεικνύει τα ίδια πράγματα, αλλά προφανώς αξιοποιεί τα συνολικά δεδομένα και τις δυνατότητες της τεχνολογίας. Αυτό προφανώς, κυρίες και κύριοι συνάδελφοι, σημαίνει λιγότερη γραφειοκρατία, μεγαλύτερη διαφάνεια και κυρίως ασφάλεια δικαίου για εκείνον ο οποίος μοχθεί νυχθημερόν και παράγει. 
Η επικαιροποίηση του Μητρώου Αγροτών και η δημιουργία μιας πιο ολοκληρωμένης ψηφιακής εικόνας συνολικής δραστηριότητας, κυρίως αγροτικής, κινείται ακριβώς προς την παρούσα αυτή την κατεύθυνση. Ιδιαίτερη σημασία έχει και ένα ζήτημα γύρω από την κτηνοτροφία. Οι επιζωοτίες και οι ζωονόσοι επηρεάζουν άμεσα και τα εισοδήματα των κτηνοτρόφων, τη βιωσιμότητά τους αλλά και τις εκμεταλλεύσεις τους, τη δημόσια υγεία και συνολικά την ανθεκτικότητα του πρωτογενούς τομέα. Γι’ αυτό και απαιτούνται κανόνες, έλεγχοι και έγκαιρη παρέμβαση κάτι το οποίο γίνεται με το παρόν νομοσχέδιο. 
Με το νομοσχέδιο αυτό υλοποιούνται και δύο δεσμεύσεις του Έλληνα Πρωθυπουργού. Η πρώτη, όπως προανέφερα, είναι η καρτέλα αγρότη. Η δε δεύτερη ρύθμιση αφορά τις αποζημιώσεις ΕΛΓΑ. Η υλοποίηση αυτών των υποσχέσεων αποδεικνύει για μια ακόμη φορά ότι ο Έλληνας Πρωθυπουργός και η παρούσα Κυβέρνηση ό,τι υπόσχονται, το κάνουν πράξη. Δεν τάζουν παρά υλοποιούν. 
Θέλω όμως να σταθώ ιδιαίτερα σε ένα ζήτημα το οποίο αφορά τη βιντζότρατα γιατί πίσω από κάθε θεσμική αλλαγή υπάρχουν άνθρωποι. Υπάρχουν οικογένειες, επαγγελματίες, ολόκληρες τοπικές κοινωνίες που έχουν οργανώσει γύρω από αυτό τη ζωή τους, γύρω από μία συγκεκριμένη επαγγελματική δραστηριότητα. Υπάρχουν άνθρωποι και οι οικογένειές τους οποίους γνωρίζω προσωπικά καθώς, όπως ξέρετε, προέρχομαι από νησιωτική περιοχή, από τον νομό Κυκλάδων. 
Η κατάργηση της βιντζότρατας αποτελεί μια δύσκολη αλλαγή για τους επαγγελματίες προφανώς οι οποίοι επηρεάζονται άμεσα. Το δε γεγονός ότι πρόκειται για μία πορεία που έχει εξελιχθεί σταδιακά σε μια σειρά ετών δεν αναιρεί τις πραγματικές συνέπειες που υπάρχουν σήμερα γι’ αυτούς τους ανθρώπους. Η πολιτεία όμως οφείλει και το κάνει πράξη, να αναγνωρίζει αυτή τη διάσταση και να μην αντιμετωπίζει τη μετάβαση ως μία καταχώρηση σε ένα μητρώο. Η στήριξη των επαγγελματιών οι οποίοι καλούνται να προσαρμοστούν στα νέα δεδομένα είναι κρίσιμο και αναπόσπαστο σημείο μιας πολιτικής επιλογής που έχει κάνει η παρούσα Κυβέρνηση.




Στην προκειμένη περίπτωση, η πολιτική ηγεσία του Υπουργείου έχει ήδη δεσμευτεί και ενώπιον των Επιτροπών και των φορέων για την οικονομική ενίσχυση αυτών των επαγγελματιών, καθώς, θεωρώ προσωπικά ότι πρέπει να υπάρχουν και εργαλεία χρηματοδοτικά γύρω από τον εκσυγχρονισμό των δικών τους σκαφών. 
Τονίζω, δε, από αυτό το Βήμα πως όλοι μας πρέπει να υλοποιούμε τις υποσχέσεις μας και το παρόν Υπουργείο οφείλει, πρέπει και θα το κάνει! Αυτό είναι ένα ουσιαστικό πολιτικό ζητούμενο: Όταν η πολιτεία αποφασίζει μια αλλαγή, η οποία αποσκοπεί και στην προστασία του θαλάσσιου περιβάλλοντος, αλλά και των αλιευτικών μας πόρων, επηρεάζει συνολικά το πλαίσιο λειτουργίας ενός κλάδου και οφείλει παράλληλα να φροντίζει -το κάνει και θα το κάνει- ώστε η μετάβαση να γίνει με τρόπο δίκαιο, βιώσιμο, που επηρεάζει και τους ίδιους. 
Τώρα, το παρόν νομοσχέδιο δεν πρέπει να το δούμε αποσπασματικά. Από την αλιεία και τις υδατοκαλλιέργειες μέχρι την αγροτική παραγωγή, τη μελισσοκομία, την κτηνοτροφία, αλλά και την ψηφιακή οργάνωση του κράτους, υπάρχει ένα κοινό ζητούμενο. Και ποιο είναι αυτό; Ότι το κράτος οφείλει να γνωρίζει, να ελέγχει, να διασταυρώνει και να παρεμβαίνει όπου χρειάζεται. Χρειάζεται ένας πρωτογενής τομέας με κανόνες, στον οποίο ο συνεπής παραγωγός, αυτός ο οποίος μοχθεί, μπορεί να νιώθει και να αισθάνεται ότι το κράτος, η ελληνική πολιτεία, είναι πάντα δίπλα του. 
Η πρόκληση, επομένως, δεν είναι απλώς να αλλάξουμε διατάξεις. Είναι να αλλάξουμε τον τρόπο με τον οποίο λειτουργεί η πολιτεία απέναντι στον παραγωγό, με περισσότερη διαφάνεια, κυρίως ψηφιοποίηση, με απλούστερες διαδικασίες, κάτι το οποίο γίνεται και στον αλιευτικό κώδικα, με λιγότερη γραφειοκρατία για τον παραγωγό, με αποτελεσματικότερους ελέγχους και καθαρούς κανόνες για όλους. Αυτό είναι ένα πραγματικό στοίχημα και μια πολιτική μεταρρύθμιση για τον πρωτογενή τομέα. 
Θα σταθώ και θα διατρέξω και στις ρυθμίσεις που υπάρχουν και για την αλιεία. Θεσπίζεται το ενιαίο σύστημα ελέγχου και η εποπτεία η οποία είναι ψηφιακή. Καθοριστική παράμετρος της μεταρρύθμισης είναι και η ψηφιοποίηση ενός ελεγκτικού κύκλου, ο οποίος γίνεται μέσω του ΟΣΠΑ, του Ολοκληρωμένου Συστήματος Παρακολούθησης Αλιείας. Αυτό, στην ουσία, δεν είναι ένα εργαλείο μόνο, αλλά είναι ένας επιχειρησιακός κορμός του νέου συστήματος ελέγχου. Στο ίδιο περιβάλλον εντάσσονται και οι επιθεωρητές αλιείας, αλλά και το μητρώο παραβάσεων, όπως είπαμε. 
Τώρα αναδιαμορφώνεται -αυτό είναι πάρα πολύ σημαντικό για τον αλιευτικό τομέα- και η συλλογική εκπροσώπηση των αλιέων. Προβλέπονται διακριτοί σύλλογοι ανά δήμο ή αν όχι ανά δήμο, ανά δύο δήμους κατά περίπτωση και κατηγορία αλιευτικού εργαλείου. 
Τώρα, για τις υδατοκαλλιέργειες υπάρχουν ρυθμίσεις που αφορούν αυτό τον κλάδο στα άρθρα 20 μέχρι 30, κυρίως σε επίπεδο αποσαφήνισης διοικητικών διαδικασιών, για την ορθή διαχείριση των περιοχών οργάνωσης, ανάπτυξης υδατοκαλλιεργειών, υποχρέωσης των φορέων κατά τη μίσθωση, η βελτίωση του κυρωτικού συστήματος, αλλά και η εξασφάλιση ενός νομικού πλαισίου μίσθωσης δημοσίων ιχθυοτρόφων υδάτων. 
Θα σταθώ στις Σχολές Επαγγελμάτων Κρέατος, όπου στην ουσία εκσυγχρονίζεται το πλαίσιο για την ίδρυση και για τη λειτουργία τους, τον έλεγχο των δημοσίων και των ιδιωτικών αυτών σχολών. Είναι μια ιδιαίτερα σημαντική παρέμβαση. 
Μια άλλη σημαντική παρέμβαση είναι η ψηφιακή πλατφόρμα e-honey, στην οποία πλέον θα καταχωρούνται επικαιροποιημένα στοιχεία παραγωγής, εμπορίας και διακίνησης μελιού, αλλά και λοιπών μελισσοκομικών προϊόντων. Είπαμε για το μητρώο αγρότη και την καρτέλα. 
Τώρα, όσον αφορά τον ΕΛΓΑ -την επόμενη υπόσχεση του Πρωθυπουργού- θέλω να σταθώ, μιας και έχει γίνει πάρα πολύς λόγος γύρω από αυτό, στο άρθρο 74. Έχουν ακουστεί πολλά στην Επιτροπή και θα τα πούμε και στη δευτερολογία, κυρίες και κύριοι συνάδελφοι. Γύρω από το εν λόγω άρθρο έχει αναπτυχθεί μια έντονη πολιτική αντιπαράθεση από την Αντιπολίτευση, η οποία επιδιώκει να σηκώσει σκόνη και να δημιουργήσει λανθασμένες εντυπώσεις. Θεωρώ ότι και το Υπουργείο θα είναι σαφές προς την κατεύθυνση αυτή και ο Υπουργός. 
Ας δούμε πραγματικά τι προβλέπει η διάταξη. Το άρθρο 74 στηρίζεται σε μια απλή αρχή: Οι εκκρεμείς αιτήσεις της περιόδου 2018 μέχρι 2022 πρέπει να κρίνονται σύμφωνα με τις προϋποθέσεις και το κανονιστικό πλαίσιο, το οποίο ίσχυε κατά το αντίστοιχο έτος ενίσχυσης. Δεν αλλάζουν εκ των υστέρων οι όροι επιλεξιμότητας, αλλά δεν δημιουργούν και νέα δικαιώματα. Για να κριθεί μια αίτηση απαιτείται σωρευτικά, προφανώς, το παρόν αγροτεμάχιο να έχει δηλωθεί στην Ενιαία Αίτηση Ενίσχυσης του έτους το οποίο είναι συγκεκριμένο, να υπάρχει επιλεξιμότητα γεωργικής δραστηριότητας και να πληρούνται οι όροι επιλεξιμότητας που ίσχυαν τότε. Άρα, όποιος δεν πληρούσε τις προϋποθέσεις για το αντίστοιχο έτος, δεν αποκτά σήμερα, μέσω της συγκεκριμένης διάταξης, δικαιώματα που δεν είχε. 
Και εδώ πρέπει να είμαστε απολύτως καθαροί, κυρίες και κύριοι συνάδελφοι. Άλλο η προστασία ενός παραγωγού από τις συνέπειες μεταγενέστερων διοικητικών μεταβολών και άλλο η δήθεν προστασία της παρανομίας. Οι έλεγχοι για τις ψευδείς δηλώσεις, την εικονική δραστηριότητα και τις αχρεωστήτως καταβληθείσες ενισχύσεις δεν καταργούνται. Κανένα αχρεωστήτως καταβληθέν ποσό δεν χαρίζεται επειδή υπάρχει το άρθρο 74, για το οποίο έχει γίνει πολύς λόγος. Και καλώ τους συναδέλφους να το διαβάσουν καλύτερα, εκτός αν υπάρχουν πολιτικά τερτίπια γύρω από αυτό. 
Ειδικά ως προς τους δασικούς χάρτες, ναι, υπάρχουν προβλήματα. Είναι μια δύσκολη διοικητική διαδικασία από τις Επιτροπές. Η ρύθμιση, όμως, εδώ προβλέπει ότι μεταγενέστερα δεδομένα τους δεν θα χρησιμοποιούνται για να κριθεί αναδρομικά η επιλεξιμότητα αυτών των παλαιών αιτήσεων. Εδώ βρίσκεται και η ουσία του παρόντος ζητήματος με την ασφάλεια δικαίου. 
Ένας πολίτης πρέπει να γνωρίζει με ποιους κανόνες, κυρίες και κύριοι συνάδελφοι, κρίνεται. Δεν μπορεί μια αίτηση η οποία υποβλήθηκε το 2018, το 2019, το 2020, να αξιολογείται χρόνια αργότερα, με βάση διοικητικά δεδομένα τα οποία δημιουργήθηκαν ή μεταβλήθηκαν μεταγενέστερα. Αυτό δεν είναι επιείκεια απέναντι στην παρανομία. Είναι απαίτηση η ίδια η διοίκηση να λειτουργεί με συνέπεια, προβλεψιμότητα, απέναντι στον διοικούμενο και στον πολίτη και στον παραγωγό. 
Η δε ασφάλεια δικαίου λειτουργεί προς δύο κατευθύνσεις. Προστατεύει τον καλόπιστο παραγωγό από την αναδρομική επίδραση μεταγενέστερων διοικητικών δεδομένων, αλλά δεν προστατεύει εκείνον που υπέβαλε ψευδή δήλωση ή δεν πληρούσε εξαρχής τις νόμιμες προϋποθέσεις. 
Αυτή είναι κατά τη γνώμη μου και η πολιτική ουσία της παρούσας διάταξης, ένα κράτος που απαιτεί από τον πολίτη να είναι συνεπής, οφείλει να είναι και το ίδιο συνεπές έναντι του πολίτη. Να ελέγχει, προφανώς, αυστηρά εκεί όπου υπάρχει παρανομία, αλλά να μην αλλάζει εκ των υστέρων το πλαίσιο το οποίο κρίνει εκείνον που ενήργησε με βάση κανόνες εκείνης της εποχής.
Γι’ αυτό και η συζήτηση για το παρόν άρθρο δεν πρέπει να συγχέει δύο πράγματα που είναι απολύτως διακριτά: Την ανάγκη να διερευνάται και να αντιμετωπίζεται κάθε παράτυπη ενίσχυση και την υποχρέωση της πολιτείας για την ολοκλήρωση εκκρεμών διαδικασιών και υποθέσεων, με σαφείς, προβλέψιμους, αλλά και χρονικά ορθούς κανόνες.  
Ως εγγυητής, λοιπόν, του παρόντος νομοσχεδίου θεωρώ ότι αυτή είναι μια διάκριση που πρέπει να είναι καθαρή. Η νομιμότητα και η προστασία του πραγματικού παραγωγού είναι πρώτο μέλημα για εμάς και δεν είναι αντικρουόμενοι στόχοι. Το δε ζητούμενο είναι να μην υπάρχει ούτε ανοχή στην παρατυπία, αλλά ούτε και η αναδρομική επιβάρυνση εκείνου ο οποίος πληρούσε τις προϋποθέσεις όταν υπέβαλε την αίτησή του και αυτό είναι απολύτως καθαρό.
Κυρίες και κύριοι συνάδελφοι, η Ελλάδα, η χώρα μας, δεν μπορεί να αντιμετωπίζει τον πρωτογενή τομέα με εργαλεία του παρελθόντος, αλλά και με αντιλήψεις άλλων εποχών. Και το παρόν νομοσχέδιο κάνει αυτό που θα πω στην επόμενή μου πρόταση: Αλλάζει τους κανόνες, εκσυγχρονίζει, γιατί ο κόσμος αλλάζει, γιατί η τεχνολογία αλλάζει, γιατί οι συνολικές ευρωπαϊκές απαιτήσεις -γιατί ανήκουμε μέσα στην ευρωπαϊκή οικογένεια- αλλάζουν. Η ίδια η παραγωγή αλλάζει και το ξέρετε πάρα πολύ καλά. 
Και η πολιτεία οφείλει να αλλάξει μαζί τους και το κάνει με το παρόν νομοσχέδιο. Δεν μπορούμε κάθε φορά που επιχειρείται μια μεταρρύθμιση να επιστρέφουμε σε ένα επιχείρημα το οποίο, στην ουσία, εκπέμπει η Αντιπολίτευση συνολικά, να μην αλλάξουμε τίποτα γιατί η αλλαγή είναι δύσκολη.
Διότι, κυρίες και κύριοι συνάδελφοι, και η αδράνεια έχει και αυτή κόστος και εμείς δεν την υπηρετούμε, γιατί πολλές φορές είναι πολύ μεγαλύτερο. Η δική μας πολιτική επιλογή είναι καθαρή, είναι ξεκάθαρη. Δεν θέλουμε έναν πρωτογενή τομέα εγκλωβισμένο στις παθογένειες του παρελθόντος. Και τολμούμε και το κάνουμε με το παρόν νομοσχέδιο. Θέλουμε έναν πρωτογενή τομέα σύγχρονο, ανταγωνιστικό και βιώσιμο, με κανόνες, διαφάνεια, εργαλεία ψηφιακά, με ελέγχους -και δεν τους φοβόμαστε- αλλά και με μια πραγματική στήριξη προς τον άνθρωπο της παραγωγής.
Αυτό είναι το στοίχημα και αυτό είναι και το πολιτικό μήνυμα το οποίο πρέπει να κρατήσουμε από τη σημερινή συζήτηση. Η μεταρρύθμιση, κυρίες και κύριοι συνάδελφοι, κυρίες και κύριοι Βουλευτές, είναι ευθύνη. Και απέναντι στην αδράνεια, εμείς, προφανώς, επιλέγουμε την ευθύνη.
Ευχαριστώ πολύ, κύριε Πρόεδρε. 
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε, κύριε συνάδελφε. 
Περνάμε στον εισηγητή από το ΠΑΣΟΚ - Κίνημα Αλλαγής, τον κ. Χνάρη. 
Παρακαλώ, κύριε συνάδελφε, έχετε τον λόγο. 
ΕΜΜΑΝΟΥΗΛ ΧΝΑΡΗΣ: Ευχαριστώ, κύριε Πρόεδρε. 
Κύριε Υπουργέ, κυρίες και κύριοι συνάδελφοι, πριν αναπτύξω την εισήγησή μου για το παρόν νομοσχέδιο, θα ήθελα να μεταφέρω στην Ολομέλεια της Βουλής τις ανησυχίες που έχει προκαλέσει το νέο ΟΣΔΕ 2026 σε παραγωγούς και επαγγελματίες του κλάδου. 
Ειδικότερα, τον περασμένο Αύγουστο παρουσιάσατε ως δήθεν μεταρρύθμιση τη νέα εφαρμογή myAGRO και μάλιστα παρουσία του Πρωθυπουργού, υποστηρίζοντας ότι το ΟΣΔΕ μπαίνει σε μια νέα εποχή, χωρίς καθυστερήσεις, ταλαιπωρία και ανασφάλεια για τον αγροτικό κόσμο της χώρας. Όμως, μετά τα επικοινωνιακά πυροτεχνήματα και τις φιέστες, ήρθε η στιγμή της ωμής πραγματικότητας που για άλλη μια φορά ανέδειξε την υποκρισία και την ανικανότητά σας. 
Ειδικότερα, έως και σήμερα έχουν οριστικοποιηθεί, μόλις, δεκαπέντε χιλιάδες αιτήσεις σε σύνολο πλέον εξακοσίων χιλιάδων δικαιούχων, όταν η καταληκτική προθεσμία για την υποβολή των δηλώσεων λήγει αύριο για όσες πρόκειται να πληρωθούν μέχρι τέλος Οκτωβρίου και μάλιστα μετά από παράταση που δόθηκε.
Κύριε Υπουργέ, σήμερα από το Βήμα της Βουλής των Ελλήνων, σας καλώ να μας πείτε, με την ειλικρίνεια που σας διακρίνει, ποια είναι η εκτίμησή σας, σε πόσους αγρότες θα καταβληθεί η προκαταβολή της ενιαίας ενίσχυσης μέχρι τον Οκτώβριο, όπως συνέβαινε όλα αυτά τα χρόνια. 
Το μόνο βέβαιο είναι ότι η ευθύνη, αποκλειστικά, βαραίνει την Κυβέρνηση της Νέας Δημοκρατίας, αφού οι παραγωγοί μας αδυνατούν για αντικειμενικούς λόγους να οριστικοποιήσουν τις δηλώσεις τους, με κίνδυνο να χάσουν τις ενισχύσεις χωρίς δική τους υπαιτιότητα. 
Μάλιστα, για το θέμα αυτό, σας είχαμε καταθέσει ως ΠΑΣΟΚ, ήδη από τον Αύγουστο,την με αριθμό πρωτοκόλλου 7845 κοινοβουλευτική ερώτηση -την οποία καταθέτω στα Πρακτικά- και μέσω αυτής σας μεταφέραμε όλες τις λειτουργικές αδυναμίες της πλατφόρμας, τα προβλήματα στην καταχώρηση των στοιχείων και τις σοβαρές ασυμφωνίες μεταξύ των διασυνδεδεμένων μητρώων, όπως το Κτηματολόγιο. Δυστυχώς, έως και σήμερα, όχι μόνο δεν έχουμε λάβει καμμία απάντηση, αλλά δεν επήλθε και καμμία ουσιαστική διόρθωση των προβλημάτων. Άλλωστε, αυτό αποδεικνύεται από την πρόοδο κατάθεσης των αιτήσεων. 
(Στο σημείο αυτό ο Βουλευτής κ. Εμμανουήλ Χνάρης καταθέτει για τα Πρακτικά την προαναφερθείσα ερώτηση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)
Όλα τα παραπάνω αποκαλύπτουν τη μεγάλη εικόνα ότι η κατάργηση του ΟΠΕΚΕΠΕ και η μεταφορά του στην ΑΑΔΕ έγινε χωρίς προετοιμασία και σχέδιο. Αντίθετα, ο μοναδικός σας σκοπός ήταν η επικοινωνιακή διαχείριση και η κάλυψη, η συγκάλυψη της ανικανότητας και της ευθύνης της Κυβέρνησής σας. 
Ως ΠΑΣΟΚ, εξαρχής, είχαμε παρουσιάσει την πρότασή μας για έναν ανεξάρτητο οργανισμό πληρωμών και ελέγχου, όπως συμβαίνει άλλωστε σε όλες τις χώρες της Ευρωπαϊκής Ένωσης, με πρόεδρο διορισμένο με διαδικασία ΑΣΕΠ, με πενταετή θητεία και έγκριση του ΔΣ από την αρμόδια Επιτροπή Θεσμών και Διαφάνειας της Βουλής. Επίσης, προτείναμε ενίσχυση του προσωπικού για συνδεσιμότητα με φορείς όπως το Κτηματολόγιο, το Δασολόγιο, ΕΦΚΑ και ΕΛΓΑ, καθώς και τη μεταφορά της βάσης δεδομένων και του πληροφοριακού συστήματος των αγροτών σε δημόσιο έλεγχο και όχι σε ιδιώτες. 
Επιπλέον, σ' αυτό το σημείο, θα ήθελα να αναφερθώ στο πρόγραμμα των νέων αγροτών, που επί των ημερών σας απαξιώθηκε πλήρως παρά τον καθοριστικό ρόλο που έχει για την ανανέωση του γερασμένου αγροτικού πληθυσμού. Ειδικότερα, οι δικαιούχοι της τρίτης πρόσκλησης για την περίοδο 2021-2022 περιμένουν μέχρι και σήμερα να λάβουν τη δεύτερη δόση που αντιστοιχεί στο 30% της ενίσχυσης. Δυστυχώς, σε χειρότερη μοίρα βρίσκονται οι εγκεκριμένοι της πρώτης πρόσκλησης του στρατηγικού σχεδίου της ΚΑΠ 2023-2027, οι οποίοι έως και σήμερα δεν έχουν καμμία ενημέρωση ούτε για την αξιολόγηση της αίτησής τους, αλλά ούτε για το χρονοδιάγραμμα και την έναρξη της καταβολής της πρώτης δόσης.
Γι’ αυτό το θέμα σας έχουμε καταθέσει ως ΠΑΣΟΚ, ήδη από τον Ιούνιο, την με αριθμό πρωτοκόλλου 6344 κοινοβουλευτική ερώτηση στην οποία, επίσης, δεν μας έχετε απαντήσει και την οποία καταθέτω στα Πρακτικά. 
(Στο σημείο αυτό ο Βουλευτής κ. Εμμανουήλ Χνάρης καταθέτει για τα Πρακτικά την προαναφερθείσα ερώτηση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)
Κύριε Υπουργέ, το ζήτημα των νέων αγροτών δεν είναι ούτε κομματικό ούτε αντιπολιτευτικό, αλλά είναι βαθύτατα εθνικό. Συγκεκριμένα, σύμφωνα με επίσημες εκτιμήσεις, η Ελλάδα θα πρέπει να αναπληρώσει τα επόμενα χρόνια πάνω από διακόσιες χιλιάδες αγρότες. Αντίθετα, εσείς που είστε ήδη εφτά χρόνια στην Κυβέρνηση, όχι μόνο δεν έχετε καταρτίσει κάποιο σχέδιο για την ανανέωση του αγροτικού κόσμου, αλλά δεν έχετε καταφέρει να πληρώσετε έστω και τα προβλεπόμενα ευρωπαϊκά κονδύλια που αφορούν τους νέους αγρότες.
Επίσης, σήμερα διανύουμε τον δεύτερο χρόνο από την ανεξέλεγκτη εξάπλωση των επιζωοτιών της ευλογιάς των αιγοπροβάτων και του αφθώδους πυρετού στην ηπειρωτική χώρα και στη Λέσβο. Ειδικότερα, μετά τον θάνατο εξακοσίων χιλιάδων -και πλέον- ζώων και την οικονομική εξόντωση των κτηνοτρόφων, η Κυβέρνηση επιλέγει ως απάντηση την αυστηροποίηση των ποινών και των διοικητικών κυρώσεων, όπως προβλέπει το σημερινό νομοσχέδιο. 
Αλήθεια, θεωρείτε ότι τα δικαστήρια και τα πρόστιμα θα περιορίσουν την εξάπλωση της νόσου και θα φέρουν πίσω τα θανατωθέντα ζώα; Επίσης, σοβαρά, θεωρείτε ότι η γενική επιστράτευση ιχθυολόγων, βιολόγων, γεωπόνων συμβάλλει στην κλινική εξέταση και πρόληψη των κρουσμάτων; 
Κυρίες και κύριοι της Νέας Δημοκρατίας, η χώρα χρειάζεται επιπλέον κτηνιάτρους, έγκαιρους ελέγχους, σχέδιο τοπικών εμβολιασμών και ουσιαστική επαναλειτουργία των Κέντρων Βελτίωσης Ζώων. Αναρωτιέται κανείς πού θα βρεθούν τα χιλιάδες ζώα τα οποία απαιτούνται για να αντικατασταθούν. Ή μήπως δεν σας αφορά ο αφανισμός των ντόπιων φυλών και η αντικατάστασή τους με ξενικές φυλές, με ό,τι αυτό συνεπάγεται για την εξαφάνιση της παραδοσιακής κτηνοτροφίας; 
Το ζητούμενο σήμερα, μετά την παταγώδη αποτυχία σας, δεν είναι ο εύκολος δρόμος του ποινικού λαϊκισμού, αλλά να βοηθήσετε τους κτηνοτρόφους να αντικαταστήσουν τα ζώα τους και κατ' επέκταση να συνεχίσουν την παραγωγική διαδικασία και να ζήσουν με αξιοπρέπεια τις οικογένειές τους. 
Κυρίες και κύριοι συνάδελφοι, ερχόμενος στο σημερινό νομοσχέδιο, θα ήθελα να ξεκινήσω με την επισήμανση ότι πρόκειται για το πρώτο νομοθέτημα που φέρνει η Κυβέρνηση για την αλιεία και την υδατοκαλλιέργεια σε διάστημα επτά ετών. Στο πλαίσιο αυτό, οι Έλληνες αλιείς περίμεναν ένα συνολικό σχέδιο, που να απαντά στα πραγματικά προβλήματα με πρακτικές και ουσιαστικές λύσεις. Ωστόσο, το νομοσχέδιο δεν περιλαμβάνει ούτε μία διάταξη που να αφορά τη βιωσιμότητα, την ανθεκτικότητα και την ανάπτυξη του αλιευτικού κλάδου που σήμερα είναι το ζητούμενο. Αντίθετα, πρόκειται για ένα αποσπασματικό νομοσχέδιο που ενσωματώνει την ευρωπαϊκή νομοθεσία για τον έλεγχο της αλιείας, καθώς και σωρεία διατάξεων που αφορούν άσχετα θέματα με το αντικείμενο, όπως το μητρώο αγροτών, τη μελισσοκομία, τον ΕΛΓΑ και τη μετάβαση του ΟΠΕΚΕΠΕ στην ΑΑΔΕ.
Όμως, τι απάντηση δίνει η Κυβέρνηση σε όλα τα τρέχοντα και διαχρονικά ζητήματα που παρουσίασαν οι εκπρόσωποι των αλιέων κατά τη διάρκεια των επιτροπών; Ειδικότερα, η Κυβέρνηση δεν έχει ανακοινώσει κανέναν μόνιμο μηχανισμό πρόληψης και αντιμετώπισης για το ολοένα και αυξανόμενο κόστος παραγωγής που προέρχεται κυρίως από τα καύσιμα. Άλλωστε είναι γνωστό ότι πολλά ευρωπαϊκά κράτη επιδοτούν πλήρως την αύξηση των τιμών που προέκυψε από την κρίση στη Μέση Ανατολή για όλο το 2026. Αντίθετα, εσείς το μόνο που έχετε ανακοινώσει είναι μια ανεπαρκής επιδότηση αποκλειστικά για τους μήνες Απρίλιο έως Ιούνιο.
Επιπλέον, πρωταρχικό πρόβλημα των Ελλήνων ψαράδων είναι ο απαρχαιωμένος αλιευτικός στόλος, ο οποίος αποτελεί ίσως έναν από τους πιο γερασμένους στην Ευρώπη. Το γεγονός αυτό, εκτός του ότι θέτει σε κίνδυνο την υγεία και την ανταγωνιστικότητα του κλάδου, παράλληλα αποτελεί αποτρεπτικό παράγοντα ενασχόλησης των νέων ανθρώπων με το επάγγελμα. 
Στο πλαίσιο αυτό, οφείλατε εδώ και τόσα χρόνια να έχετε προβλέψει ένα ολοκληρωμένο πρόγραμμα αντικατάστασης των ενεργοβόρων κινητήρων, την αγορά νέων σκαφών, καθώς και να προκηρύξετε ένα πρόγραμμα νέων αλιέων με πριμ πρώτης εγκατάστασης, ιδιαίτερα για ακριτικές περιοχές, όπως σας έχουμε προτείνει επανειλημμένα εμείς στο ΠΑΣΟΚ. 
Περαιτέρω, στο νομοσχέδιο δεν προβλέπεται ούτε μια ρύθμιση για την ερασιτεχνική αλιεία, γεγονός που αποτελεί αδικαιολόγητη παράλειψη. Όλοι οι επαγγελματίες του κλάδου ενημέρωσαν την Επιτροπή ότι ενώ υπήρχαν σχετικές ρυθμιστικές διατάξεις στο αρχικό σχέδιο νόμου, αυτές αποσύρθηκαν για ανεξήγητους λόγους μέχρι σήμερα.
Την ίδια στιγμή η Κυβέρνησή σας προωθεί διατάξεις, μέσω της σύνδεσης θαλάσσιων πάρκων και σχεδίων διαχείρισης περιοχών Natura, που περιλαμβάνουν δυσανάλογα μέτρα περιορισμού, χωρίς επιστημονική τεκμηρίωση και αντισταθμιστική οικονομική ενίσχυση. 
Ταυτόχρονα, αφήνετε απροστάτευτο το Αιγαίο με τους Τούρκους ψαράδες να ρημάζουν επί της ουσίας τη βιωσιμότητα των ιχθυοαποθεμάτων μας και κατ' επέκταση την απρόσκοπτη συνέχεια της ελληνικής αλιευτικής παραγωγής. 
Επιπλέον, είναι επιστημονικά επιβεβαιωμένο ότι η κλιματική κρίση ευνοεί την εξάπλωση τοξικών ξενικών ειδών, όπως ο λαγοκέφαλος, πλήττοντας ιδιαίτερα τους επαγγελματίες της παράκτιας αλιείας και του εξοπλισμού τους. Από το 2023 ως ΠΑΣΟΚ, σας είχαμε ζητήσει με επαναλαμβανόμενες παρεμβάσεις την κατάρτιση ενός επιχειρησιακού σχεδίου αντιμετώπισης και τη θέσπιση ενός μόνιμου μηχανισμού αποζημίωσης των ψαράδων μας. Αντίθετα, εσείς ήλθατε κατόπιν εορτής με ένα πιλοτικό πρόγραμμα αλιεύσης λαγόκεφαλου και μάλιστα, όχι για όλες τις περιοχές που απαιτείται, όταν αντίστοιχες δράσεις υλοποιούνται στην Κύπρο εδώ και πολλά χρόνια.
Στο σημείο αυτό, θα ήθελα να αναφερθώ ειδικά στην απαράδεκτη διάταξη για την κατάργηση του αλιευτικού εργαλείου βιτζότρατα. Συγκεκριμένα, πρόκειται για ένα παραδοσιακό αλιευτικό εργαλείο, άμεσα συνυφασμένο με την πολιτιστική και οικονομική ζωή των παράκτιων ελληνικών περιοχών. Ωστόσο, παρά τα πολλαπλά ερωτήματα που θέσαμε στις επιτροπές της Βουλής, η Κυβέρνηση αρνείται να ξεκαθαρίσει τους λόγους για τους οποίους δεν ολοκλήρωσε το απαιτούμενο διαχειριστικό σχέδιο για τη βιτζότρατα, όταν μάλιστα υπάρχουν επαρκείς επιστημονικές μελέτες του ΕΛΚΕΘΕ και του ΙΝΑΛΕ. 
Κύριε Υπουργέ, σας καλούμε να αποκαταστήσετε την αδικία και να αποσύρετε εδώ και τώρα την εν λόγω διάταξη, η οποία καταδικάζει σε οικονομικό μαρασμό δεκάδες οικογένειες ψαράδων και τους ίδιους. Επιπλέον, οι αλιείς δεν μπορούν να αντιμετωπίζονται ως θεατές στις αποφάσεις που καθορίζουν το μέλλον τους. Στο πλαίσιο αυτό χρειάζονται ενιαία και αυτοτελή συνδικαλιστική εκπροσώπηση και ουσιαστικό λόγο στα αλιευτικά συμβούλια. Ως εκ τούτου, η συνδικαλιστική οργάνωση των αλιευτικών συλλόγων ανά εργαλείο, όπως προτείνετε, δεν λύνει προβλήματα, αλλά αντίθετα διασπά ακόμα περισσότερο έναν ήδη πιεσμένο κλάδο. 
Δεν θα μπορούσα να μην αναφερθώ στο άρθρο 74 του νομοσχεδίου που αφορά την εκκαθάριση των ενιαίων αιτήσεων ενίσχυσης των ετών 2018-2022. Συγκεκριμένα, παρότι είναι θεμιτό να δοθεί λύση για τα προβλήματα που αντιμετωπίζουν οι πραγματικοί παραγωγοί με τους δασικούς χάρτες, τα οποία δεν είναι λίγα σε όλη τη χώρα, με την εν λόγω διάταξη, εάν δεν ελεγχθούν οι τίτλοι ιδιοκτησίας, ανοίγετε την κερκόπορτα ώστε να επωφεληθούν άνθρωποι που δεν δικαιούνται χρήματα, καθώς και να επιδοτηθούν βοσκοτόπια χωρίς ζώα. 
Κυρίες και κύριοι συνάδελφοι, όσα ανέπτυξα ανωτέρω αποδεικνύουν ότι το σημερινό νομοσχέδιο αποτελεί άλλο ένα πλέγμα αποσπασματικών διατάξεων, χωρίς όραμα για τον πρωτογενή τομέα και την αλιευτική πολιτική της χώρας. Είναι σαφές ότι ως ΠΑΣΟΚ στηρίζουμε κάθε προσπάθεια αποτελεσματικού ελέγχου και οργάνωσης. Όμως, προϋπόθεση για την εφαρμογή ενός ολοκληρωμένου συστήματος ελέγχου είναι να συνεχίσουν να υπάρχουν ψαράδες στις ελληνικές θάλασσες που να μπορούν να ζουν με αξιοπρέπεια από το επάγγελμά τους. 
Ως Κυβέρνηση, είχατε την ευκαιρία εδώ και επτά χρόνια να φέρετε μία νέα, σύγχρονη και βιώσιμη αλιευτική πολιτική που να δίνει λύσεις και προοπτική στον αλιευτικό κόσμο της χώρας. Όμως, είναι πλέον αυταπόδεικτη η ανικανότητά σας σε κάθε επίπεδο της πρωτογενούς παραγωγής, είτε στη γεωργία είτε στη κτηνοτροφία, είτε στην αλιεία, χωρίς κανένα σχέδιο και στρατηγική. Άλλωστε, δεν είναι τυχαία η εναλλαγή έξι Υπουργών και εφτά Προέδρων του ΟΠΕΚΕΠΕ. 
Στο πλαίσιο αυτό, σήμερα το ΠΑΣΟΚ έχει και το πρόγραμμα και τη βούληση, αλλά και την εντιμότητα να αποκαταστήσει τις αδικίες που δημιούργησε η καταστροφική πολιτική σας στον πρωτογενή τομέα και στους ανθρώπους του. Και αυτό, γιατί εμείς επιλέγουμε να σταθούμε δίπλα στους βιοπαλαιστές της παραγωγής, με σχέδιο και όραμα, για να δώσουμε ένα καλύτερο μέλλον αντάξιο των προσπαθειών, των προσδοκιών και της ιστορίας του πρωτογενή τομέα του τόπου μας.
Σας ευχαριστώ. 
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε, κύριε Χνάρη. 
Παρακαλώ να κλείσει το σύστημα ηλεκτρονικής εγγραφής ομιλητών.
Τον λόγο έχει ο ειδικός αγορητής από το ΚΚΕ, ο κ. Μεταξάς. 
ΚΩΝΣΤΑΝΤΙΝΟΣ ΒΑΣΙΛΕΙΟΣ ΜΕΤΑΞΑΣ: Ευχαριστώ, κύριε Πρόεδρε. 
Κύριοι της Κυβέρνησης, πραγματικά, τι να πούμε; Από επιτυχία σε επιτυχία βαδίζετε και στον αγροτικό τομέα! Τι να πω; Μόνο το τελευταίο διάστημα έχουμε το φιάσκο με τις δηλώσεις ΟΣΔΕ, που σύμφωνα με όλα τα δικά σας δεδομένα για άλλη μια χρονιά θα βασανίσετε τους βιοπαλαιστές αγρότες, μέχρι να πάρουν έστω και 1 ευρώ από τα χρήματα που δικαιούνται και όσα φτάσουν τελικά στα χέρια τους, μετά τις επαίσχυντες βεβαιώσεις που τους ζητάτε να υπογράψουν, για να μπορείτε να προχωράτε σε κατάσχεση των επιδοτήσεων. 
Έχουμε τη συνέχιση της καταστροφής των κτηνοτρόφων με τις ζωονόσους και την εγκληματική διαχείριση των επιζωοτιών για χάρη των μεγαλοεξαγωγών φέτας, έχουμε το πογκρόμ διώξεων στους αγωνιστές αγροτοκτηνοτρόφους, ψαράδες, μελισσοκόμους, αλιείς, την ίδια στιγμή που τα γαλάζια στελέχη και οι Υπουργοί σας και όσοι πίνανε το προηγούμενο διάστημα στην υγειά των κορόιδων με το σκάνδαλο του ΟΠΕΚΕΠΕ, βρίσκονται ελεύθεροι. Και σαν να μην έφταναν όλα αυτά, φέρνετε και άρθρα στο σημερινό νομοσχέδιο τα οποία διατηρούν στο ακέραιο όλη τη βάση πάνω στην οποία φύτρωσαν τα διάφορα φιντάνια της διαπλοκής. 
Πραγματικά, λοιπόν, από επιτυχία σε επιτυχία το πάτε, ακριβώς γιατί και εσείς, όπως και όλες οι προηγούμενες κυβερνήσεις, είστε στοχοπροσηλωμένοι στην προώθηση της στρατηγικής των μονοπωλίων και στην αγροτική παραγωγή. Τις δικές τους επιτυχίες περιέγραφα τόση ώρα. Το δικό τους δρόμο για την ανάπτυξη, τις δικές τους επιδόσεις της οικονομίας, τα άλματα που πανηγυρίζει η Κυβέρνηση, πως είχε η χώρα τα τελευταία χρόνια κλπ κλπ, που φυσικά καμία σχέση δεν έχουν με τα όσα βιώνουν καθημερινά οι λαϊκές οικογένειες. 
Οι αγρότες, οι κτηνοτρόφοι, οι ψαράδες, οι μελισσοκόμοι αυτής της χώρας, όπως και οι εργαζόμενοι και οι επαγγελματίες, όχι μόνο επιτυχίες δεν βλέπουν, αλλά πηγαίνουν από το κακό στο χειρότερο! Διότι, η ανάπτυξη που ευαγγελίζεστε δεν είναι παρά η ληστεία των πολλών για τα κέρδη των λίγων. Και αυτό ούτε τυχαίο είναι, ούτε είναι κάποιον δήθεν φυσικό φαινόμενο, μοιραίο και τετελεσμένο. Είναι οι απτές συνέπειες της λεγόμενης ελεύθερης αγοράς, δηλαδή της κυριαρχίας των μονοπωλίων στην οικονομία, που μετατρέπονται σε στρατηγικές της Ευρωπαϊκής Ένωσης, όπως η κοινή αγροτική πολιτική, η κοινή αλιευτική πολιτική, τις οποίες υπηρετείτε πιστά, ευλαβικά όλοι σας, κάνοντας τα χατίρια στους λίγους και εκλεκτούς. 
Τι γίνεται, για παράδειγμα, με το κόστος παραγωγής και τα καύσιμα, που είναι μάλιστα και η συζήτηση των τελευταίων ημερών σε κάθε λαϊκή οικογένεια; Το πετρέλαιο είναι στα ύψη, γιατί κουμάντο στην ενέργεια κάνουν τα μονοπώλια, οι πετρελαιάδες και τα δυιλιστήρια, ενώ οι τιμές είτε στο πρατήριο είτε και στις ζωοτροφές, στα λιπάσματα, στα αγροεφόδια για τους αγρότες, έχουν χτυπήσει κόκκινο. 
Και τι έκανε η Κυβέρνηση, για παράδειγμα, για τους αγρότες; Πανηγύριζε μετά τα μπλόκα των αγροτών, ότι δήθεν θα εξασφάλιζε τιμή στο αγροτικό πετρέλαιο στο 1 ευρώ και τώρα που το πετρέλαιο έχει πάει στα 2,20 τι λέτε; Περιμένετε -λέτε- τον Νοέμβρη για τη νέα πλατφόρμα για το αφορολόγητο στην αντλία και τότε το πετρέλαιο μπορεί να ξεπεράσει τα 2,20 με την έκπτωση, καθώς η τιμή του καλπάζει ασταμάτητα. 
Την ίδια στιγμή, βέβαια, οι πετραιλεάδες, τα διυληστήρια βγάζουν δισεκατομμύρια κέρδη πάνω στον ιδρώτα του λαού, στα βάσανα του λαού και το κράτος -το δικό σας αντιλαϊκό κράτος- θησαυρίζει με τα καταματωμένα πλεονάσματα που προκύπτουν και από αυτή την τεράστια ακρίβεια και την έμμεση φορολόγηση. Αυτό είναι το σύστημα της εκμετάλλευσης. Γι’ αυτό γίνονται οι πόλεμοι, για να μπορούν να κερδίζουν οι μεγάλοι και να σφάζονται οι λαοί. Και για να μην αμφιβάλλει κανείς για την ασφυξία που έχετε επιβάλλει στον αγροτικό τομέα, έρχονται τα πρόσφατα επίσημα στοιχεία της ΕΛΣΤΑΤ για τον Ιούλη που μας πέρασε, τα οποία επιβεβαιώνουν το έγκλημα. 
Σύμφωνα με τα στοιχεία οι τιμές παραγωγού έπεσαν κατά 8,4% σε ετήσια βάση με τη φυτική παραγωγή να κάνει βουτιά 9,9%, δηλαδή σχεδόν 10% και στα φρούτα μέχρι 24,6% κάτω οι τιμές παραγωγού. Αυτή είναι η ανάπτυξή σας. Από τη μία να τσακίζετε τον αγρότη στη φτώχεια, συμπιέζοντας τις τιμές στα αγροτικά προϊόντα όσο πιο κάτω γίνεται και από την άλλη να τον πνίγετε στα υπέρογκα έξοδα. 
Γιατί ακριβώς την ίδια στιγμή οι τιμές στον καταναλωτή εκτινάσσονται στα ύψη, αποκαλύπτοντας τελικά και το αλισβερίσι με τα καρτέλ και τους εμπόρους. Από το χωράφι στο ράφι η τιμή πολλαπλασιάζεται με τον παραγωγό να παίρνει ψίχουλα κάτω από πέρυσι και τον λαό να πληρώνει χρυσάφι και τα φρούτα και τα λαχανικά και να θησαυρίζουν οι διάφοροι μεσάζοντες και οι διάφορες εταιρείες στον κλάδο. 
Τα ίδια και απαράλλακτα έχετε προχωρήσει και εσείς, αλλά και οι προηγούμενες κυβερνήσεις και στην αλιεία που συζητάμε ειδικά σήμερα. Πίσω από τις εύηχες λέξεις περί ψηφιοποίησης, διαφάνειας, προστασίας των αποθεμάτων, εκσυγχρονισμού, κρύβεται ο πυρήνας μιας πολιτικής που βλέπει τον μικρό και μεσαίο αλιέα ως εν δυνάμει εγκληματία και την ίδια ώρα στρώνει το χαλί για την περαιτέρω συγκέντρωση του θαλάσσιου πλούτου στα χέρια λίγων επιχειρηματικών ομίλων. Η βιωσιμότητα που επικαλείστε και ξαναεπικαλείστε είναι η βιωσιμότητα των ισολογισμών των μεγαλοεπιχειρηματιών, όχι η βιωσιμότητα των θαλασσών, όχι η βιωσιμότητα των ψαράδων. 
Ποιο είναι το αποτέλεσμα αυτών των κατευθύνσεων που υπηρέτησαν όλες οι κυβερνήσεις; Η αλιευτική παραγωγή συρρικνώνεται. Ενενήντα τέσσερις χιλιάδες τόνοι ήταν το 2007, σαράντα δύο χιλιάδες τόνοι πέρυσι. Μιλάμε για 50% πτώση στην εικοσαετία. Όμως, οι υδατοκαλλιέργειες, εκεί που δραστηριοποιούνται οι μεγάλες εταιρείες, έχουν εκτιναχθεί, από εκατόν δεκατέσσερις χιλιάδες τόνους το 2007 σε εκατόν σαράντα ένα χιλιάδες τόνους το 2025 και μάλιστα το 50%-60% της παραγωγής επί της ουσίας το ελέγχει μια εταιρεία. 
Δεν είναι τυχαίο ότι όποιες παρεμβάσεις και διατάξεις έρχονται στο νομοσχέδιο -και σταθήκαμε αναλυτικά και στις επιτροπές- περιλαμβάνουν από τη μια τη συγκρότηση ενός στυγνού ψηφιακού μηχανισμού παρακολούθησης που στοχοποιεί και επιβαρύνει υπέρμετρα τον μικρό και μεσαίο αλιέα, από την άλλη όμως ταυτόχρονα έρχονται προκλητικά προνόμια προς τις εταιρείες των υδατοκαλλιεργειών κατά τις κατευθύνσεις της κοινής αλιευτικής πολιτικής.
Τα ίδια φέρνατε και με προηγούμενες πρωτοβουλίες σας, για παράδειγμα την προηγούμενη νομοθετική πρωτοβουλία στο ζήτημα της αλιείας που είχατε φέρει το 2024 τον Φλεβάρη, με κυρώσεις και πρόστιμα για τους ψαράδες και επιπλέον δώρα στους υδατοκαλλιεργητές. Τότε, μάλιστα τους δίνατε και κομμάτι του αλιευτικού τουρισμού, αλλά και ευνοϊκότερες διατάξεις για τις εκτάσεις που δεσμεύουν. Τέτοια δωράκια τους κάνετε και στο παρόν νομοσχέδιο.
Τι να πρωτοπεί κανείς; Για την αγρανάπαυση; Αφού αφήνετε τις μεγάλες εταιρείες να καταστρέφουν και να νεκρώνουν τον βυθό από την εντατική καλλιέργεια και εκμετάλλευση, τους δίνετε το δικαίωμα να πάνε παραδίπλα, να μολύνουν και την επόμενη περιοχή, μέχρι να συνέλθει η πρώτη.
Να πούμε για το Εθνικό Συμβούλιο Υδατοκαλλιεργειών; Αλλάζετε τη σύνθεση για να βάλετε μέσα αυτόν που έχει τη μεγαλύτερη παραγωγή, την πρώτη εταιρεία δηλαδή σε κάθε κλάδο, επιβεβαιώνοντας με τον πιο ωμό τρόπο ότι το κράτος σας είναι το κράτος των μονοπωλίων, ο συλλογικός εκπρόσωπος του κεφαλαίου, ένα εργαλείο στα χέρια των λίγων, για να περιφρουρούνται και να αυξάνονται τα κέρδη εις βάρος των πολλών; Υπάρχουν και άλλα πολλά, όπως τα πρόστιμα χάδι που τους βάζετε και μάλιστα με αύξηση της προθεσμίας συμμόρφωσης από τις είκοσι στις ενενήντα ημέρες και άλλα πολλά προνόμια που τα καταγγείλαμε και στις επιτροπές.
Την ίδια στιγμή καταργείτε τη βιντζότρατα, πετώντας στον δρόμο δεκάδες οικογένειες χωρίς καμία ουσιαστική μέριμνα, χωρίς αποζημίωση, χωρίς βιώσιμη εναλλακτική. Δεν είναι 25.000 ευρώ αποζημίωση για δουλειά μιας ζωής, για ανθρώπους που αυτό ξέρουν να κάνουν. Έχετε το θράσος και επικαλείστε την προστασία του θαλάσσιου περιβάλλοντος. Βέβαια, όταν οι πολυεθνικές μολύνουν τις θάλασσες και γεμίζουν τις ακτές με θαλάσσια αιολικά πάρκα, καταστρέφοντας τα αλιευτικά πεδία, εκεί δεν σας πιάνει καμία περιβαλλοντική ευαισθησία.
Το ίδιο το ΕΛΚΕΘΕ εκπόνησε ολόκληρο διαχειριστικό σχέδιο που αποδείκνυε τη βιωσιμότητα του εργαλείου. Σε άλλες χώρες της Ευρωπαϊκής Ένωσης, όπως στη Γαλλία, δίνονται παρατάσεις μέχρι το 2027 για αντίστοιχα εργαλεία.
Όλα αυτά και άλλα πολλά που βγήκαν στις συνεδριάσεις που προηγήθηκαν, αποδεικνύουν ότι το πρόβλημα δεν είναι τεχνικό, είναι καθαρά πολιτικό. Και εσείς τι κάνετε; Προσπαθείτε να κατακερματίσετε τους αλιείς, να τους βάλετε να τσακώνονται μεταξύ τους, ανάλογα με το εργαλείο που χρησιμοποιούν και να καλλιεργήσετε μια συντεχνιακή λογική. Γι’ αυτό και με το νομοσχέδιο επιβάλλετε τον διοικητικό τεμαχισμό των αλιευτικών συλλόγων ανά εργαλείο, δηλαδή άλλος σύλλογος για τα γριγρί, άλλος για τις μηχανότρατες, άλλος για την παράκτια αλιεία. Γιατί ο στόχος σας είναι ολοφάνερος. Θέλετε να εφαρμόσετε το γνωστό «διαίρει και βασίλευε».
Τελικά μέσα σ’ όλα αυτά η λαϊκή οικογένεια έχει φτάσει στο σημείο να μην μπορεί να βάλει στο τραπέζι, λόγω της ακρίβειας, ούτε σαρδέλα, ούτε γαύρο, ψάρια που κάποτε ήταν στη βάση της λαϊκής διατροφής. Την ώρα που εσείς κυνηγάτε τους ψαράδες με κάθε τρόπο στις ελληνικές θάλασσες, σ’ αυτές τις ελληνικές θάλασσες αλωνίζουν Τούρκοι και Ιταλοί ψαράδες χωρίς κανένα έλεγχο. Έχουν κάνει σουρωτήρι τα σύνορα είτε με τη συμφωνία για την ΑΟΖ που υπογράψατε με την Ιταλία, είτε με τους Τούρκους ψαράδες που μπουκάρουν και ψαρεύουν όποτε θέλουν, όπως θέλουν, χωρίς να δίνουν λογαριασμό σε κανέναν. 
Βέβαια, εσείς το έχετε αποδεχθεί, όπως και η Ευρωπαϊκή Ένωση, οι σύμμαχοί σας στις Βρυξέλλες, όπως και οι άλλοι σύμμαχοί σας στο ΝΑΤΟ, «στα πλαίσια της συνοχής», όπως λέτε, της νοτιοανατολικής πτέρυγας του ΝΑΤΟ, για να μπορεί αυτός ο δολοφονικός οργανισμός να σπέρνει και το δολοφονικό του έργο στην ευρύτερη περιοχή.
Για τον λόγο αυτό, την ώρα που με τον ορυμαγδό των υπηρεσιών και μέσων που περιγράφονται στο νομοσχέδιο απειλείτε διαρκώς με εξοντωτικά πρόστιμα τους ψαράδες της χώρας, ακόμη και επειδή δεν τήρησαν ένα αρχείο, αναγκάζοντάς τους να γίνονται λογιστές, γραμματείς πάνω στη βάρκα, πάνω στο σκάφος, την ίδια ώρα οι Τούρκοι, για παράδειγμα, αλιείς έχουν πλήρη ασυλία, ακαταδίωκτο. Αυτά είναι τα ήρεμα νερά τα οποία ζητούν οι εφοπλιστές, οι ενεργειακοί όμιλοι και τα άλλα μονοπώλια της χώρας.
Για τα κέρδη μιας άλλης μερίδας του κεφαλαίου θυσιάζετε τώρα τη Λέσβο, με μοναδικό μέλημα να μην διαταραχθεί η κερδοφορία και η εξωστρέφεια των μεγάλων επιχειρηματικών ομίλων της φέτας και των εξαγωγών. Θα σταθεί αναλυτικά και η Μαρία Κομνηνάκα εκ μέρους της Κοινοβουλευτικής Ομάδας του ΚΚΕ στην ομιλία της.
Τα συμφέροντα του κεφαλαίου, τα κέρδη του, η ανταγωνιστικότητά του, όμως, είναι η βασική σας αφετηρία σε όσα ρυθμίζετε και με τις υπόλοιπες διατάξεις του νομοσχεδίου, όπως για παράδειγμα με την ιδιωτικοποίηση των σχολών κρέατος, που πίσω από τις λέξεις «αναγνώριση», «πιστοποίηση», «έλεγχος», «κυρώσεις», τι κρύβετε; Τη θεσμική θωράκιση ενός ιδιωτικοποιημένου συστήματος εκπαίδευσης και σε άλλες διατάξεις για τις οποίες τοποθετηθήκαμε αναλυτικά στις Επιτροπές.
Η ουσία είναι πως ούτε θέλετε, ούτε μπορείτε να παρεκκλίνετε από τη στρατηγική υπέρ των ομίλων που στον αγροτικό τομέα εκφράζεται με την Κοινή Αγροτική Πολιτική της Ευρωπαϊκής Ένωσης, στην οποία ορκίζονται και τα υπόλοιπα κόμματα της βολικής Αντιπολίτευσης, γι’ αυτό και η βασική τους κριτική απέναντι στην Κυβέρνηση και στις Επιτροπές, είναι ότι το νομοσχέδιο ήταν πρόχειρο.
Αυτή είναι η βάση, η Κοινή Αγροτική Πολιτική και των ρυθμίσεων που φέρνετε με τα άρθρα 67 έως 74, τα οποία διαιωνίζουν και κουκουλώνουν το σκάνδαλο του ΟΠΕΚΕΠΕ. Για τον λόγο αυτό έχουμε ήδη τοποθετηθεί και κατά, αλλά και έχουμε ζητήσει την απόσυρση ιδίως των άρθρων 71 και 74.
Το πραγματικό σκάνδαλο, το οποίο δεν κρύβεται πλέον, κύριοι της Κυβέρνησης, είναι η ίδια η Κοινή Αγροτική Πολιτική της Ευρωπαϊκής Ένωσης που επιδοτεί εκτάσεις και αέρα κοπανιστό. Να τα λέμε έτσι όπως είναι. Όλες οι βαθιές, οι σαθρές αιτίες που γέννησαν το αίσχος και το σκάνδαλο του ΟΠΕΚΕΠΕ, η τεχνική λύση, η αποσύνδεση των ενισχύσεων από την πραγματική παραγωγή, μαζί με την απροκάλυπτη ατιμωρησία των γαλάζιων τρωκτικών, έχουν τη ρίζα τους στην ΚΑΠ και παραμένουν συνοδευόμενες από το οργανωτικό σχέδιό σας, να πληρώσουν τελικά από την τσέπη τους οι ίδιοι οι αγρότες γι’ αυτό.
Αν θέλατε να δώσετε λύση, κύριοι της Κυβέρνησης -σας ακούμε τις τελευταίες δύο μέρες να μιλάτε ιδίως για το άρθρο 74- κατ’ αρχάς θα κάνατε το εξής, θα επιστρέφατε το πάνω από 1 δισεκατομμύριο ευρώ, που σύμφωνα με δικά σας στοιχεία έχει κλαπεί από τους αγρότες τα προηγούμενα χρόνια, αλλά και θα κάνατε πράξη και στο συγκεκριμένο ζήτημα -με τους δασικούς χάρτες και όλα τα υπόλοιπα που μπουρδουκλώνετε- το αίτημα του αγροτικού κινήματος για σύνδεση της επιδότησης με την παραγωγή. Τα στοιχεία τα έχετε. Γιατί δεν το κάνετε αυτό; Ακριβώς γιατί δεν μπορείτε να ξεφύγετε από την Κοινή Αγροτική Πολιτική.
Φυσικά, λοιπόν, δεν υλοποιείτε αυτήν τη δίκαιη διεκδίκηση και όχι μόνο, αλλά προχωράτε και αντιμετωπίζετε το αγροτικό κίνημα με την καταστολή, με τα γνωστά σε όλες τις κυβερνήσεις και της κυβέρνησης του ΠΑΣΟΚ και της κυβέρνησης Τσίπρα, τα γνωστά αγροτοδικεία.
Το ΚΚΕ καταθέτει ξανά την τροπολογία για την άμεση παύση της ποινικοποίησης των αγροτικών αγώνων. Απαιτούμε να βάλετε την τροπολογία για ψήφιση. 
Θέλουμε να απευθυνθούμε στους βιοπαλαιστές αγρότες, κτηνοτρόφους, αλιείς και μελισσοκόμους, που μας ακούνε και σήμερα και ιδιαίτερα στους νεότερους ανθρώπους, τους ανθρώπους της υπαίθρου, που πραγματικά η ζωή τους καθημερινά είναι ένας αγώνας για να μείνουν στον τόπο τους. Τους λέμε το εξής, ότι η επιβίωσή τους πλέον κάθε μέρα γίνεται όλο και πιο φανερό πως είναι ασυμβίβαστη και ασύμβατη με τα όρια που θέτει το σημερινό εκμεταλλευτικό σύστημα. Προσκρούει καθημερινά στην κερδοφορία των μονοπωλιακών ομίλων και στις ασφυκτικές δεσμεύσεις της Κοινής Αγροτικής Πολιτικής της Ευρωπαϊκής Ένωσης, που θυσιάζουν τον μόχθο των παραγωγών στον βωμό των επιχειρηματικών συμφερόντων. Γι’ αυτόν τον λόγο απαιτείται να δυναμώσει ακόμα περισσότερο ο αγώνας με ξεκάθαρο προσανατολισμό, να αμφισβητηθούν στην πράξη αυτά ακριβώς τα στενά όρια, να συνειδητοποιηθεί η ανάγκη για μια βαθύτερη σύγκρουση με τον καπιταλισμό, ανοίγοντας τον δρόμο για τη μόνη πραγματική διέξοδο προς όφελος του λαού, τη σοσιαλιστική προοπτική με επιστημονικό κεντρικό σχεδιασμό, κοινωνικοποίηση του πλούτου, με εργατική λαϊκή εξουσία. Σε αυτόν τον δρόμο φεύγουν από τη μέση τα μονοπώλια, οι τράπεζες, η σαπίλα του σημερινού κράτους, ενός κράτους που αποδεικνύεται ικανότατο, πανηγυρίζει όταν αναχαιτίζει drones με πυραύλους η Σαουδική Αραβία, αλλά δηλώνει ανήμπορο να αναχαιτίσει τη ζωονόσο. Η σαπίλα αυτού του εχθρικού για τον λαό μηχανισμού φάνηκε καθαρά και στον ΟΠΕΚΕΠΕ, όπου οι πραγματικοί παραγωγοί βρίσκονται διαρκώς αντιμέτωποι με την κοροϊδία και τα αδιέξοδα. 
Στον σοσιαλισμό ο παραγωγός συμμετέχει ενεργά στη λήψη των αποφάσεων και η εργατική λαϊκή εξουσία εγγυάται την πλήρη απορρόφηση της παραγωγής του με αξιοπρεπές εισόδημα, μετατρέποντας την επιστήμη και την τεχνολογία από εργαλεία λεηλασίας σε ασπίδα για τη ζωή του λαού. Τα μέσα παραγωγής είναι κοινωνική ιδιοκτησία και ο ατομικός αγροτοπαραγωγός οργανώνεται εθελοντικά σε παραγωγικούς συνεταιρισμούς. Εκεί η προστασία της παραγωγής δεν μπαίνει στη ζυγαριά κόστους-οφέλους. Για παράδειγμα για τις ζωονόσους, με τον κεντρικό επιστημονικό σχεδιασμό η πρόληψη γίνεται καθολική. Το κράτος εγγυάται πλήρη επιστημονική υποστήριξη, καθολικούς εμβολιασμούς, συνεχείς ελέγχους. Δεν θα ζούμε το σημερινό αίσχος, όπου δεν εμβολιάζονται τα ζώα μόνο και μόνο για να μη θιγούν τα μονοπώλια, οι εξαγωγείς της φέτας, οι όμιλοι.
Στις ημέρες μας υπάρχουν όλες οι τεχνολογικές και επιστημονικές δυνατότητες για μία καλύτερη ζωή. Όμως αυτές μένουν αναξιοποίητες και στραγγαλίζονται στον βωμό του κέρδους των λίγων. Αυτή η αδικία δεν μπορεί και δεν πρέπει να συνεχιστεί άλλο. 
Σε αυτήν την κατεύθυνση, η πολιτική πρόταση και η δράση του ΚΚΕ προσφέρουν τον αναγκαίο προσανατολισμό, ώστε τελικά η λαϊκή οργή να γίνει δύναμη ανατροπής. Γι’ αυτό η σημερινή πάλη μπορεί και πρέπει να συναντηθεί με αυτήν την πρόταση διεξόδου του ΚΚΕ, γιατί τελικά μόνο εκεί οι κόποι θα πιάσουν τόπο οριστικά. 
Σας ευχαριστώ. 
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε, κύριε συνάδελφε. 
Τον λόγο τώρα έχει από την Ελληνική Λύση ο κ. Μπούμπας. 
ΚΩΝΣΤΑΝΤΙΝΟΣ ΜΠΟΥΜΠΑΣ: Σας ευχαριστώ πολύ, κύριε Πρόεδρε. 
Κύριε Υπουργέ, κυρίες και κύριοι Υφυπουργοί, καλώς ήρθατε. Κυρίες και κύριοι συνάδελφοι, ένα νομοσχέδιο για μια ακόμη φορά που έρχεται για τον πρωτογενή τομέα.
Εμείς ως Ελληνική Λύση έχουμε σταχυολογήσει, έχουμε αναπτύξει τις δικές μας προτάσεις, υπάρχει αναλυτικό, εμπεριστατωμένο, τεκμηριωμένο πρόγραμμα για τον πρωτογενή τομέα. Εδώ είμαστε να το παρουσιάσουμε ό,τι ώρα θέλετε, να κάνουμε μια διαβούλευση και να δούμε τι θα γίνει, διότι εδώ υπάρχει έλλειψη στρατηγικού σχεδιασμού.
Κατ’ άρθρον μιλήσαμε στις επιτροπές, κύριε Υπουργέ. Δεν ήσασταν, αλλά ήταν οι Υφυπουργοί, θα σας το μετέφεραν και οι φορείς που εξέφρασαν πολλές αγωνίες. Εμείς αφουγκραζόμαστε πρώτα τους φορείς, τους ανθρώπους που βιωματικά έχουν αυτήν την εμπειρία, ξεκινώντας από την αλιεία. 
Ως Ελληνική Λύση και με τον επικεφαλής τον Κυριάκο Βελόπουλο φωνάζαμε για χάραξη θαλασσίων ζωνών και πάρκων, ακριβώς γι’ αυτόν τον λόγο που σήμερα η μέση αλιεία και η παράκτια βέβαια, βάλλεται, καθώς ο αλιευτικός χώρος είναι πολύ περιορισμένος. 
Υπάρχουν, όμως, και άλλα σημεία που δεν δώσατε βαρύτητα, κύριοι. Κατ’ αρχάς, δεν δίνετε εργαλεία στους αλιείς, δεν δίνετε τα εχέγγυα και τα κίνητρα, δηλαδή, προκειμένου να έχουν εργαλεία αλίευσης, όπως αρμόζουν στη σύγχρονη εποχή. Άρα τους αφήνετε με πεπαλαιωμένα εργαλεία. Δεν τους δίνετε τα κίνητρα για να μπορέσουν να γίνουν ανταγωνιστικοί. 
Το δεύτερο που τους απασχολεί είναι ότι με τα θαλάσσια πάρκα περιορίζεται ο χώρος αλίευσης. Αντίθετα, οι Τούρκοι κινήθηκαν πάρα πολύ πονηρά. Χάραξαν περιβαλλοντικά πάρκα, δεν διέπονται από το ενωσιακό δίκαιο, νομικό πλαίσιο, οπότε θα βάλουν τους δικούς τους περιβαλλοντικούς όρους για το πότε αυτοί θα ψαρεύουν. Ενώ μπορούσαμε να το κάνουμε, δεν το κάναμε γρήγορα. 
Στο άρθρο 32 γίνεται λόγος από τους αλιείς ότι κάποια στιγμή τα αλιευτικά της μέσης αλιείας θα πιάνουν τα λεγόμενα αφρόψαρα, γαύρο και σαρδέλα, τα οποία μπορούν να υπάρχουν και στον βυθό με τα δίχτυα και δεν θα έχουν δικαίωμα να κάνουν εκφόρτωση. Δεν μπορούν να τα πάνε στην αγορά. Είναι αναγκασμένοι -μπορεί να ακούγεται οξύμωρο- να τα ξαναπετάξουν στο πέλαγος. Τι σημαίνει αυτό; Ότι το λαϊκό ψάρι για τον μέσο Έλληνα πολίτη βιοπαλαιστή, ο γαύρος και η σαρδέλα, παίρνει τιμή ανιούσας. Από τη μία θέλετε να προστατέψετε την παράκτια αλιεία, αλλά οι Τούρκοι έχουν το δικαίωμα για εκφόρτωση, όπως και οι Ιταλοί που είναι χώρα της Ευρωπαϊκής Ένωσης. Αυτό το άρθρο 32 θα σας καλούσα να το δείτε. 
Για το άρθρο 30 για τις βιντζότρατες θα πούμε, για το άρθρο 74, το επίμαχο άρθρο για βοσκοτόπια χωρίς ζώα του ΟΠΕΚΕΠΕ θα πούμε, για το θέμα επίσης με την ελιά, που είναι ένα άλλο καινούργιο ζήτημα που προκύπτει τις τελευταίες μέρες με τη Mercosur θα πούμε, αφού πρώτα δούμε λίγο αυτά σε ό,τι αφορά την αλιεία. 
Κατ' αρχάς, σε ό,τι αφορά την προστασία αποθεμάτων για τη θαλάσσια βιοποικιλότητα, εκεί οι αλιευτικοί φορείς σας πρότειναν να παίξουν οι περιφέρειες έναν ουσιαστικό ρόλο, κύριε Σχοινά, κύριε Ανδριανέ και κύριε Καββαδά, και δεν λάβατε υπόψη. Δηλαδή, η κάθε θάλασσα έχει τις δικές της ιδιαιτερότητες. Άλλο το Μυρτώο Πέλαγος, άλλο το Κρητικό Πέλαγος, άλλο το Βόρειο Πέλαγος, άλλο το Ιόνιο. 
Εκεί, λοιπόν, σε ό,τι αφορά τα αλιευτικά αποθέματα η τοπική αυτοδιοίκηση και δη ο δεύτερος βαθμός, έπρεπε να έχει έναν πιο ουσιαστικό ρόλο. Να κάνει καταγραφή αποθεμάτων. Δηλαδή η τοπική αυτοδιοίκηση που γνωρίζει τις ιδιαιτερότητες της θαλάσσιας περιοχής, έπρεπε να έχει πιο ουσιαστικό και ενεργό ρόλο στην καταγραφή των αλιευτικών αποθεμάτων ανά περιφέρεια, σε ό,τι αφορά τα εισβολικά είδη που υπάρχουν στην περιοχή κ.ο.κ..
Εξοντωτική η γραφειοκρατία από τα άρθρα 4 ως 9. Εμείς τι λέμε ως Ελληνική Λύση; Ναι μεν στις ποινές και στα πρόστιμα, αλλά με δίκαιο τρόπο, κύριοι. Να υπάρχει ένας διαχωρισμός. Άλλο διοικητικό λάθος και άλλο παράνομη αλίευση. Δεν μπορούμε a priori να τα βάζουμε στο ίδιο τσουβάλι, που λέει και ο λαός.
Το άρθρο 8, ακούστε πόσο οξύμωρο είναι. Αναγνωρίζει την ύπαρξη παραβάσεων ήσσονος σημασίας. Από τη μία, δηλαδή, το άρθρο 8 το λέει, από την άλλη όμως τα βάζετε όλα με υψηλά πρόστιμα, εξοντωτικά πρόστιμα. Το πρόβλημα της αλιείας, κύριοι, δεν επιλύεται. Φθίνει το παραδοσιακό επάγγελμα της αλιείας για πολλούς λόγους. 
Αλιευτική ανάπαυση, όπως η αντίστοιχη αγρανάπαυση. Σας έκαναν πρόταση οι αλιείς, οι αλιείς Δωδεκανήσου από τη Ρόδο. Έχω τις επιστολές. Εμείς, ξέρετε, στην Ελληνική Λύση παίρνουμε τους φορείς, τους ακούμε, αφουγκραζόμαστε τα προβλήματα και μέσω αυτών που γνωρίζουν το πρόβλημα, σας κάνουμε τις προτάσεις. Δεν μας έρχονται ξαφνικά. Αυτός είναι ο ρόλος ενός πολιτικού κόμματος, να φιλτράρει, να σταχυολογήσει, να αποκωδικοποιήσει αυτές τις προτάσεις που κάνουν οι φορείς και δεν τους λάβατε υπόψιν. Η αλιευτική βέβαια ανάπαυση, η οποία ανακαθορίζεται και από τις περιφέρειες, είναι αυτή που θα συνδράμει για την προστασία της βιοποικιλότητας του θαλάσσιου ζωικού βασιλείου. Γιατί; Διότι, φυσικά, κατά την περίοδο της αλιευτικής ανάπαυσης, θα υπάρχει ανάλογη οικονομική αποζημίωση.                             (LS)
Αλιευτικός τουρισμός: δεν γίνεται λόγος. Η πρόταση των αλιέων ποια είναι; Όταν ένα αλιευτικό σκάφος αδρανοποιείται από την αλίευση, να μπορεί με τις κατάλληλες προσθήκες να γίνει τουριστικό σκάφος, οπότε οι άνθρωποι βιοποριστικά θα μπορέσουν να ανταπεξέλθουν. Δεν μιλάτε μέσα για αλιευτικό τουρισμό. Για τις ζώνες της αλιευτικής προστασίας -που το είπαμε- έπρεπε να έχουν ρόλο και οι περιφέρειες θαλασσίων περιοχών, για παράδειγμα η Περιφέρεια Νοτίου Αιγαίου, Βορείου Αιγαίου κ.ο.κ..
Σε ό, τι αφορά τώρα τα εισβολικά είδη, έπρεπε να έχει συγκροτηθεί ήδη εδώ και καιρό ουσιαστική επιστημονική επιτροπή για τον λαγοκέφαλο, όχι για τους πολιτικούς λαγοκέφαλους που είναι κι αυτοί αρκετοί σε κομματικά στεγανά. Μιλάμε για τα εισβολικά ήδη για τα οποία αυτήν τη στιγμή δεν έχουμε προετοιμαστεί κατάλληλα. Σε ό,τι αφορά λοιπόν όλα αυτά, δεν τους δώσατε σημασία. 
Πάμε τώρα. Βρεθήκαμε στην Κάλυμνο που έχουμε πάρα πολλούς φίλους και πάρα πολλούς ανθρώπους της Ελληνικής Λύσης και γενικότερα στα Δωδεκάνησα. Υπάρχει ένας νόμος που καθιερώθηκε επί Τσίπρα -ναι, κυρία, επί Τσίπρα καθιερώθηκε- και τον συνεχίζει η Νέα Δημοκρατία, ο οποίος λέει: Όταν ένα τουρκικό σκάφος βρεθεί στα δικά μας ελληνικά χωρικά ύδατα, δεν μπορούμε, κύριοι, να τους συλλάβουμε. Πάμε, λοιπόν, με τον τηλεβόα, πλησιάζει το Λιμενικό και παρακαλάει -στην ουσία σας το λέμε- τον Τούρκο να φύγει από τα εθνικά μας χωρικά ύδατα. «Σας παρακαλώ, είστε στα εθνικά χωρικά ύδατα, όπως αποχωρήσετε το συντομότερο δυνατόν». 
Ο Τούρκος πέρα βρέχει! Κάνει την ψαριά του, παίρνει το ελληνικό ψάρι. Για να τον συλλάβουν -αυτό το συνεχίζει και η Νέα Δημοκρατία, το ξέρουν και οι αλιείς- τι πρέπει κάνει; Πρέπει, λέει, να ελλιμενιστεί σε ελληνικό λιμάνι. Πείτε μου εσείς, θα μπει και μέσα; Να πάει στην Κω, στην Κάλυμνο, στη Λέρο, στη Χάλκη, στην Τήλο, στην Κάσο, στη Σύμη ή δεν ξέρω πού θα πάει; Είναι δυνατόν; Γι’ αυτό διαμαρτύρονται. 
Πάμε παρακάτω. Άρθρο 30 για τις βιντζότρατες.
Κύριε Καββαδά, επειδή το βιώνετε στην εκλογική σας περιφέρεια, τη Λευκάδα, σας το είπα και στις επιτροπές γιατί δώσαμε έναν αγώνα για τις βιντζότρατες. Είναι ένα παραδοσιακό επάγγελμα η βιντζότρατα. Πρέπει ο γρίπος να είναι πίσω από το καΐκι, στα τρία ναυτικά μίλια από την ακτή, σε όχι πάνω από πενήντα μέτρα βάθος. Και λέτε ότι η Ευρωπαϊκή Ένωση απαγορεύει αυτό το αλιευτικό εργαλείο, διότι, λέει, καταστρέφει το περιβάλλον. 
Προσέξτε τώρα. Έρχονται νομικά επιχειρήματα -μιας και είστε και πολλοί νομικοί, όπως κι εσείς, κύριε Υπουργέ- που λένε το εξής. Από το 2021-2022 οι άνθρωποι είναι δέσμιοι, σε ομηρία, διότι καταστρατηγείτε τα εργασιακά τους δικαιώματα, σύμφωνα με αποφάσεις του ΣτΕ, αλλά και της Ευρωπαϊκής Ένωσης, καθότι δεν μπορούν να αλιεύσουν. Αυτοί οι άνθρωποι, λοιπόν, είναι σε ομηρία, πρώτα εργασιακά. Άρα, είναι καταστρατήγηση των εργασιακών τους δικαιωμάτων. 
Αυτοί επικαλούνται με τους δικηγόρους -τον κ. Τζαμτζή που συζητούσα από τις βιντζότρατες και τον κ. Φατούρο από τα Ιόνια νησιά- ότι έχουν δικαστικές αποφάσεις. Εσείς παίρνετε πρωτοβουλία και λέτε: Σε κάθε καΐκι 25.000 ευρώ για να αποσυρθεί από το επάγγελμα αυτό, δηλαδή της βιντζότρατας, που οι φορείς είπαν ότι μόνο τα κατάρτια του καϊκιού έχουν πάνω από 30.000 ευρώ. Άρα, δεν είναι πανάκεια αυτό. 
Ή θα πάτε σε μια σωστή αποζημίωση με βάση την πραγματική αξία του σκάφους ή θα τους αποζημιώσετε, κύριοι, για όλα αυτά τα χρόνια, διότι σας κατηγορούν νομικά ότι δεν εκπονήσατε διαχειριστικό σχέδιο επαγγελματικής αποκατάστασης γι’ αυτούς τους ανθρώπους. Είναι νομικό το ζήτημα και γι’ αυτό θα αντιμετωπίσετε πρόβλημα. Εσείς μπορεί να θέλετε να «καταργήσετε» τις βιντζότρατες, αλλά οι άνθρωποι έχουν άλλα βέλη στη νομική τους φαρέτρα για να σας παρουσιάσουν. 
Εδώ έχω μια επιστολή για την υδατοκαλλιέργεια. Είναι από τριάντα έξι δημάρχους. Απεστάλη στο κόμμα μας. Τους σεβόμαστε. Είναι τριάντα έξι δήμοι οι οποίοι τι λένε στην υδατοκαλλιέργεια; Λένε ότι δεν θα έχει κανένα ρόλο η τοπική αυτοδιοίκηση. Θα υπάρχουν πενιχρά, πολύ μικρά πρόστιμα για τους επιχειρηματίες της υδατοκαλλιέργειας. Μιλάνε για τα άρθρα 23, 24, 26, 27, 29 και 30. 
Κάθισα και τη διάβασα αναλυτικά και οι άνθρωποι λένε ότι αυτό το ανώτατο πρόστιμο των 30.000 ευρώ επιβραβεύει τον παραβάτη, χαλαρώνει τις προθεσμίες απομάκρυνσης και ορίζει τριάντα μήνες για την απομάκρυνση εγκαταστάσεων, ενώ η ανάπτυξη των ψαριών δεν ξεπερνά τους είκοσι τέσσερις μήνες, αποκλείει πλήρως τις τοπικές κοινωνίες και δίνει στους Υπουργούς ευρείες εξουσιοδοτήσεις.
Αυτό, κύριοι, το λένε, τριάντα έξι δήμοι θαλασσίων περιοχών. Τους έχω αναλυτικά εδώ. Αυτούς τους ανθρώπους δεν τους ακούσατε; Δεν τους δώσατε σημασία; Αυτό λένε τώρα. Εδώ υπάρχει μια ολόκληρη λίστα δήμων. Οι άνθρωποι εκφράζουν την αγωνία τους. Η επιστολή αυτή είναι από την ΑΚΤΕΑ. Είναι λοιπόν διαμαρτυρία για τις προτεινόμενες αλλαγές στη νομοθεσία για τις υδατοκαλλιέργειες. Η ΑΚΤΕΑ είναι Πανελλαδική Συμμαχία, προσέξτε, πενήντα οκτώ οργανώσεων της κοινωνίας και των πολιτών και το υπογράφουν τριάντα έξι δήμοι.
Στην υδατοκαλλιέργεια έχει συμβεί το εξής: Η καναδική εταιρεία Cooke αγοράζει από την προηγούμενη εταιρία Avramar στις υδατοκαλλιέργειες το 80% του συνόλου των υδατοκαλλιεργειών στην χώρα. Η Avramar χρωστούσε 400 εκατομμύρια ευρώ και πάει η Cooke, η καναδική οικογενειακή επιχείρηση, και παίρνει όλα τα χρέη της Avramar στη μισή τιμή.
Κύριε Βιλιάρδο, όπως τ’ ακούτε, ψαλίδι! Χαρίστηκαν 200 εκατομμύρια ευρώ. Και βγαίνουν οι υδατοκαλλιεργητές τώρα και λένε ότι θα γίνει καρτέλ, θα γίνει συγκεκριμένη κάστα.
Το διαχειριστικό σχέδιο, το περιβαλλοντικό σχέδιο για τις υδατοκαλλιέργειες εκκρεμεί πάρα πολλά χρόνια. Ενώ οι Τούρκοι παρήγαγαν τριάντα χιλιάδες τόνους πριν από λίγα χρόνια, τώρα έχουν φτάσει κοντά στους διακόσιους. Εμείς φέτος παράξαμε περίπου εκατόν είκοσι επτά χιλιάδες τόνους στην ιχθυοκαλλιέργεια και πέρυσι περισσότερους. Δηλαδή δεν είναι σίγουρο ότι κάθε χρόνο οι υδατοκαλλιέργειες θα έχουν συγκεκριμένες ποσότητες ψαριού.
Πείτε σε αυτούς τους ανθρώπους αν θα εκπονήσετε τον χωροταξικό σχεδιασμό για να ξέρουν πού θα γίνουν οι υδατοκαλλιέργειες και πού όχι, γιατί οι προοπτικές λένε ότι η Ελλάδα μπορεί να παράξει μέχρι διακόσιους χιλιάδες τόνους, φυσικά σεβόμενοι πάντα την περιβαλλοντική νομοθεσία και τους όρους σε ένα θεσμικό πλαίσιο σεβασμού του περιβάλλοντος. Η χώρα μας εισπράττει ετησίως 750 έως 800 εκατομμύρια ευρώ από την υδατοκαλλιέργεια και εργάζονται πάνω από δώδεκα χιλιάδες κόσμος.
Πάμε τώρα λίγο στα πολύ βασικά για τον λίγο χρόνο που έχουμε.
Άρθρο 74: Τι κάνετε εδώ τώρα εσείς; Νομιμοποιείτε -και αφήστε αυτά που λέτε τώρα ότι δεν θα μπορούσαν να πληρωθούν- αυτούς που δήλωσαν βοσκοτόπια χωρίς ζώα. Είναι το κουκούλωμα των μαφιόζων του ΟΠΕΚΕΠΕ. Τους δίνετε δηλαδή την ευκαιρία ώστε να μπορέσουν να είναι νόμιμοι αυτοί που δήλωναν βοσκότοπους χωρίς ζώα; Και τι πάτε να κάνετε τώρα εσείς; Πάτε να θεωρήσετε ότι αυτές οι εκτάσεις ήταν καλλιεργήσιμες. Δεν υπάρχει βοσκότοπος στην Ελλάδα, λόγω του κλίματος και της μορφολογίας, που να είναι καλλιεργήσιμη γη. Αυτό, όμως, δεν το λέτε και πάτε για τα έτη 2018-2022, που τότε με τρικ μπορούσε κάποιος να βάλει βοσκότοπους χωρίς ζώα και μας πήραν είδηση. Μετά από το 2023 αυτό απαγορεύεται. 
Αυτό κάνατε στο άρθρο 74. Νομιμοποιείτε τους απατεώνες, τις «γαλάζιες ακρίδες» κι αυτούς που δήλωναν βοσκοτόπια χωρίς ζώα. Να κοιτάξετε κατάματα τώρα τους αγρότες και τους κτηνοτρόφους και να πείτε αυτό στο άρθρο 74.
Εσείς ξέρετε ότι η ΠΟΓΕΔΥ απέστειλε επιστολή στην ΑΑΔΕ τον Ιανουάριο του 2026 και έχει μπει η Ευρωπαϊκή Εισαγγελία μέσα στον ΟΠΕΚΕΠΕ-ΑΑΔΕ; Το λέτε αυτό;
Σήμερα, κύριοι, η Ευρωπαϊκή Εισαγγελία ψάχνει για παράνομες πληρωμές σε βοσκοτόπια για το 2025. Το λέει κανένας αυτό; Γνωρίζετε ότι το νέο σχήμα ΟΠΕΚΕΠΕ-ΑΑΔΕ του κ. Πιτσιλή ελέγχεται από την Ευρωπαϊκή Εισαγγελία για βοσκοτόπια που πληρώθηκαν το 2025 και που η επιστολή απεστάλη από την Πανελλήνια Ομοσπονδία Γεωτεχνικών του Δημοσίου για ΑΦΜ ανύπαρκτα και για ανθρώπους που είχαν βοσκοτόπια χωρίς ζώα; Σισύφειος η προσπάθεια. Το κακό συνεχίζεται. Δεν γίνεται αν δεν υπάρξει διαφάνεια. Η ίδια η Ευρωπαϊκή Εισαγγελία ερευνά υποθέσεις πληρωμών του 2025.
Ακούστε τώρα. Υπάρχει ένα άλλο μεγάλο θέμα. Σε λίγη ώρα μιλάει ο Πρόεδρός μας Κυριάκος Βελόπουλος. Θα σας τα πει κι αυτός αναλυτικά, γιατί εμείς έχουμε ένα κουσούρι να τα λέμε.
Σήμερα, ξέρετε ότι με τη συμφωνία Mercato Comun del Sud, τη λεγόμενη Mercosur, έχει πρόβλημα η ελληνική επιτραπέζια ελιά; Γιατί έγινε αυτό; Η Αργεντινή κινήθηκε γρήγορα. Χαρακτήρισε το προϊόν της επιτραπέζιας ελιάς «ευαίσθητο», η φορολογία από τις χώρες της Λατινικής Αμερικής θα πέσει σταδιακά σε επτά χρόνια και η ελληνική επιτραπέζια ελιά για να γίνει εξαγωγή έχει φόρο 12,6%. 
Η Ευρωπαϊκή Ένωση, με την περιβόητη συμφωνία Mercosur, δέχτηκε να είναι αφορολόγητες οι επιτραπέζιες ελιές από Αργεντινή, Βραζιλία, Ουρουγουάη, Παραγουάη. Η Βραζιλία έχει πολύ μεγάλη αγορά κατανάλωσης ελιάς μετά τις Ηνωμένες Πολιτείες. Το 50% το παίρνει από την Αργεντινή, το 20% το παίρνει από το Περού, το 25% το παίρνει από την Αίγυπτο και θα έπαιρνε και ελληνική ελιά που έχει μερίδιο μόλις της τάξης του 1%, αλλά δεν μπορεί να το πράξει η Βραζιλία που είναι καλή αγορά, γιατί η ελληνική επιτραπέζια ελιά θα έχει φόρο 12,6%. Οι υπόλοιπες θα είναι αφορολόγητες. Και φέτος επειδή έχουμε μεγάλη παραγωγή, πηγαίντε στη Χαλκιδική και στην Άμφισσα, η ελιά από 1,80 ευρώ έχει πάει 1,10 ευρώ και δεν βγαίνει ούτε το κόστος παραγωγής. 
Κύριε Καββαδά, επειδή κάνατε εσείς μια επαφή μαζί τους, οι άνθρωποι που εκτρέφουν μαύρο χοίρο ζητούν να αποζημιωθούν για την αφρικανική πανώλη και ζητούν να αποζημιωθούν και για τις ζωοτροφές. Το ξέρετε το ζήτημα! Τι έγινε με αυτούς; Ενώ προβλέπεται να αποζημιωθούν οι κτηνοτρόφοι για την πανώλη, για την αφρικανική πανώλη δεν επιτρέπεται. Άλλο, λέει, πανώλη και άλλο αφρικανική πανώλη και έμειναν απλήρωτοι. Σε ό, τι αφορά, λοιπόν, όλα αυτά τα οποία γίνονται με το άρθρο 74, μαζευτείτε λίγο, γιατί το σκάνδαλο του ΟΠΕΚΕΠΕ έχει πάρει τεράστιες διαστάσεις. 
Στο ένα λεπτό περίπου που μου απομένει για την ομιλία μου, να σας πω το εξής: Ως Κυβέρνηση η Νέα Δημοκρατία -μπείτε και δείτε το Ηλεκτρονικό Εθνικό Μητρώο Δημοσίων Συμβάσεων και το Ελεγκτικό Συνέδριο- έχει κάνει -κύριε Φωτόπουλε και κύριε Χήτα και οι υπόλοιποι, εκεί, φίλοι, ομοϊδεάτες και όχι μόνο, πίστευα ότι αυτό είναι νούμερο χρημάτων, ενώ είναι νούμερο απευθείας έργων- στα έξι χρόνια έχει 1.056.000 απευθείας αναθέσεις έργων και υπάρχει έλλειμμα 12 δισεκατομμυρίων ευρώ. Υπάρχουν αυτήν την ώρα 170 ανακριτικές ενεργές σε 10 Υπουργεία στη χώρα. 
Στο Υπουργείο Ψηφιακής Διακυβέρνησης η Εισαγγελία της Ευρώπης ψάχνει έργο που στην Κύπρο έχει 4,5 εκατομμύρια ευρώ και στην Ελλάδα έχει 44 εκατομμύρια ευρώ. Στο Υπουργείο Μετανάστευσης και Ασύλου, σε δύο δομές λαθρομεταναστών σε Σιντική -στην περιοχή μου- και στη Μαλακάσα, ψάχνει για ένα έλλειμμα της τάξης του 11,7%.
Αυτή είναι η Νέα Δημοκρατία! Σοβαρευτείτε γιατί ο λαός βλέπει, ακούει και είναι θυμωμένος. 
(Χειροκροτήματα από την πτέρυγα της Ελληνικής Λύσης)
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε πολύ, κύριε συνάδελφε. 
Τον λόγο τώρα έχει από τον ΣΥΡΙΖΑ ο κ. Καριπίδης.
ΙΩΑΝΝΗΣ ΚΑΡΙΠΙΔΗΣ: Ευχαριστώ.
Κύριε Υπουργέ, κύριοι Υφυπουργοί, κυρίες και κύριοι συνάδελφοι, πριν τοποθετηθώ για το νομοσχέδιο, θα παρουσιάσω τις δύο τροπολογίες του ΣΥΡΙΖΑ για το ανώτατο περιθώριο κέρδους στη διύλιση και τη μείωση του ειδικού φόρου κατανάλωσης στα καύσιμα στα κατώτερα επιτρεπόμενα όρια της Ευρωπαϊκής Ένωσης, όπως προτείνουμε. 
Η κοινωνία πραγματικά δεν αντέχει άλλο. Το ράλι της ακρίβειας στα καύσιμα επιβαρύνει τα νοικοκυριά, συμπιέζει το εισόδημα των παραγωγών και αυξάνει το κόστος μεταφοράς των αγαθών. Η Κυβέρνηση οφείλει να παρέμβει εκεί ακριβώς όπου διαμορφώνεται αυτή η επιβάρυνση. 
Για να πάρει επιτέλους ανάσα η κοινωνία προτείνουμε συγκεκριμένα και αποτελεσματικά μέτρα. Προτείνουμε ανώτατο περιθώριο μικτού κέρδους στη διύλιση και την παραγωγή προϊόντων διύλισης στο ύψος του ευρωπαϊκού μέσου όρου, βάσει του δείκτη TotalEnergies και μηνιαία αναπροσαρμογή του.
Η ρύθμιση θα ισχύει για έναν χρόνο με δυνατότητα μιας παράτασης για έναν ακόμα. Για τις εταιρείες, που δεν συμμορφώνονται, προβλέπεται αποκλεισμός από εθνικά και ευρωπαϊκά χρηματοδοτικά εργαλεία, ενώ οι λεπτομέρειες εφαρμογής καθορίζονται με Κοινή Υπουργική Απόφαση. 
Στην αιτιολογική έκθεση της τροπολογίας τεκμηριώνουμε το πάρτι που γίνεται στη διύλιση. Για το πρώτο εξάμηνο του ’26 το ελληνικό περιθώριο διύλισης, το οποίο είναι ένας αξιόπιστος δείκτης της κερδοφορίας στη διύλιση, διαμορφώνεται στα 22,95 δολάρια το βαρέλι έναντι του ευρωπαϊκού δείκτη των 12,1 δολαρίων και, για να θυμηθούμε και παλαιότερα, 7,6 δολάρια το 2019 στην Ελλάδα. Ζητούμε από την Κυβέρνηση απάντηση σε αυτήν την απόκλιση και έλεγχο στην αλυσίδα των καυσίμων. 
Στη δεύτερη τροπολογία, για τη μείωση του ειδικού φόρου κατανάλωσης στα καύσιμα, προτείνουμε τον ορισμό του στα κατώτερα επίπεδα της Ευρωπαϊκής Ένωσης, μείωση, δηλαδή, του ειδικού φόρου κατανάλωσης στο πετρέλαιο θέρμανσης από 280 ευρώ τον μετρικό τόνο σε 21 ευρώ τον μετρικό τόνο, μείωση του ειδικού φόρου κατανάλωσης στην αμόλυβδη από 700, που είναι σήμερα που είναι ο τρίτος υψηλότερος συντελεστής στην Ευρώπη, σε 359 που είναι το όριο το ευρωπαϊκό, μείωση του ειδικού φόρου κατανάλωσης στο πετρέλαιο κίνησης από 440 σε 330 ευρώ στο χιλιόλιτρο και μείωση του ειδικού φόρου κατανάλωσης στη βενζίνη με μόλυβδο από 681 σε 421 που είναι το όριό του. Αυτή η μείωση θα είναι περιορισμένης διάρκειας και θα επανεξεταστεί. Κύριε Υπουργέ, σας καλούμε να δεχθείτε τις τροπολογίες αυτές. 
Οι αγρότες μας, οι αλιείς μας και οι μικρές επιχειρήσεις χρειάζονται επειγόντως μείωση του κόστους παραγωγής. Δεν μπορείτε να τους ζητάτε διαρκώς να προσαρμόζονται σε νέους κανόνες, αλλά να βάζουν όλο και πιο βαθιά το χέρι στην τσέπη, ενώ αφήνετε στο απυρόβλητο τα περιθώρια κέρδους των ισχυρών. Η στήριξη της παραγωγής απαιτεί γενναίες αποφάσεις που θίγουν συμφέροντα, όταν αυτά επιβαρύνουν την κοινωνία. 
Περνάω τώρα στο νομοσχέδιο που συζητούμε σήμερα και για το οποίο αποτυπώνεται η ίδια πολιτική αντίφαση. Η Κυβέρνηση απαιτεί περισσότερα από τον παραγωγό, χωρίς να δεσμεύεται εξίσου συγκεκριμένα για όσα οφείλει το κράτος, περισσότερες καταχωρήσεις σε πλατφόρμες, νέες υποχρεώσεις, αυστηρότερες κυρώσεις. Αλλά πού είναι οι επαρκείς δημόσιες υποδομές; Πού είναι το σχέδιο που θα επιτρέψει στους ανθρώπους της αλιείας να συνεχίσουν τη δουλειά τους, προστατεύοντας ταυτόχρονα τον θαλάσσιο πλούτο;
Στην Επιτροπή θέσαμε συγκεκριμένα ερωτήματα. Ακούσαμε τους φορείς. Εξετάσαμε τις απαντήσεις σας, κύριε Υπουργέ, και τις αλλαγές που ανακοινώσατε. Η θέση μας είναι σαφής. Ο ΣΥΡΙΖΑ - Προοδευτική Συμμαχία καταψηφίζει το νομοσχέδιο επί της αρχής. Θα υπερψηφίσουμε επιμέρους χρήσιμες διατάξεις, αλλά οι επιμέρους διορθώσεις δεν θεραπεύουν την απουσία ολοκληρωμένης πολιτικής για την αλιεία και τον πρωτογενή τομέα. 
Κύριοι Υπουργοί, στην τέταρτη συνεδρίαση απαντήσατε στην κριτική μας για την κυβερνητική καθυστέρηση, υπενθυμίζοντας ότι ο Αλιευτικός Κώδικας χρονολογείται από το 1970. Η ηλικία του Κώδικα, όμως, δεν αποτελεί δικαιολογία για τα πενιχρά αποτελέσματα της δικής σας επταετούς διακυβέρνησης στην αλιεία και ο εκσυγχρονισμός κρίνεται από το αν λύνει προβλήματα και όχι από το πόσες ψηφιακές υποχρεώσεις προσθέτει. 
Είπατε ότι ο έλεγχος της αλιείας αποτελεί δικαιοσύνη. Και απαντήστε μας: Ποιος θα κάνει αυτόν τον έλεγχο; Οι υποστελεχωμένες υπηρεσίες; Η Ένωση Περιφερειών ζήτησε κοστολόγηση, προσωπικό και πόρους, όπως οι ιχθυολόγοι του Δημόσιου περιέγραψαν τις περιφερειακές ενότητες με έναν ή με κανέναν ακόμα ιχθυολόγο. Αυτές είναι οι υπηρεσίες στις οποίες αναθέτετε προς τις αρμοδιότητες.
Σας καλούμε να καταθέσετε συγκεκριμένο σχέδιο προσλήψεων, εξοπλισμού και χρηματοδότησης ανά περιοχή. Διαφορετικά, οι έλεγχοι θα εξαρτώνται από τις αντοχές κάθε υπηρεσίας και η οργανωμένη παρανομία θα αξιοποιεί τα κενά.
Επίσης, οι αλλαγές που ανακοινώσατε στα πρόστιμα και η αύξηση της προθεσμίας εξηγήσεων από πέντε σε δέκα μέρες, επιβεβαιώνουν ότι οι ενστάσεις μας είχαν ουσία. Παραμένει, όμως, το ερώτημα της εφαρμογής. Πώς εξασφαλίζεται η ενιαία αντιμετώπιση από λιμάνι σε λιμάνι; Πώς προστατεύεται ο αλιέας από διοικητικό λάθος ή βλάβη της πλατφόρμας; Απαιτούνται σαφείς εγγυήσεις άμυνας, έγκαιρη εξέταση προσφυγών και δωρεάν τεχνική υποστήριξη, γιατί η αυστηρότητα απέναντι στη σοβαρή παρανομία πρέπει να συνοδεύεται από αναλογικότητα απέναντι στο διορθώσιμο τυπικό σφάλμα.
Επίσης, η προσθήκη διαβούλευσης στο άρθρο 10 δεν απαντά στο ερώτημα γιατί κρίσιμοι όροι για τις άδειες και την πρόσβαση στους πόρους παραπέμπονται σε μελλοντικές υπουργικές αποφάσεις. Οι παραγωγοί και οι οικογένειές τους που ζουν από την αλιεία πρέπει να γνωρίζουν τους κανόνες για να σχεδιάσουν τη ζωή τους, αλλά και η αλλαγή από τρεις σε δύο συλλόγους ανά δήμο δεν αναιρεί την υποχρέωσή σας να εγγυηθείτε αποτελεσματική εκπροσώπηση, ιδίως στις μικρές και απομακρυσμένες κοινότητες. 
Επιπλέον, στην τελευταία τοποθέτηση υποσχεθήκατε πλήρη εικόνα της αλιευτικής δραστηριότητας, ενώ παραπέμψατε την ερασιτεχνική αλιεία σε επόμενο νομοσχέδιο.
Η Προϊσταμένη της Γενικής Διεύθυνσης Αλιείας, όμως, είπε στην ακρόαση ότι η υπηρεσιακή εισήγηση περιλάμβανε διατάξεις για την ερασιτεχνική αλιεία και ότι τα ψηφιακά εργαλεία είναι σχεδόν έτοιμα. Γιατί αφαιρέθηκαν; Για πότε προγραμματίζεται το σχετικό νομοσχέδιο; Μήπως για μετά τις εκλογές; Η παράνομη εμπορία που εμφανίζεται ως ερασιτεχνική δραστηριότητα πλήττει τους επαγγελματίες και υπονομεύει την προστασία των αλιευτικών αποθεμάτων. 
Για τη βιντζότρατα επαναλάβατε ότι αποσύρεται το εργαλείο και ότι δεν καταστρέφεται το σκάφος. Το κρίσιμο ερώτημα είναι, όμως, το εξής: Με ποιο εισόδημα θα συνεχίσει να ζει ο άνθρωπος που το δουλεύει; Αναφέρατε εβδομήντα τρία εναπομείναντα σκάφη, ενίσχυση 25.000 ευρώ σε μελλοντικό πρόγραμμα και δυνατότητα ένταξης σε προγράμματα επίσης μελλοντικά. Όμως, με ποια κοστολόγηση καθορίστηκε το ποσό αυτό και πότε θα καταβληθεί; Ποιος θα καλύψει την προσαρμογή για την απώλεια εισοδήματος μέχρι να ξεκινήσει η άλλη δραστηριότητα; Οι εκπρόσωποι των θιγομένων αλιέων έθεσαν ακριβώς αυτό το ζήτημα της επιβίωσης. Η επίκληση της συμμόρφωσης στις αποφάσεις του Συμβουλίου της Επικρατείας δεν σας απαλλάσσει από την ευθύνη για τις κοινωνικές συνέπειες.
Επιπλέον, η προστασία του περιβάλλοντος, που συνομολογούμε ότι είναι απολύτως αναγκαία, απαιτεί τεκμηρίωση και χρηματοδοτημένη μετάβαση. Αυτό είναι το κλειδί για τις επόμενες κινήσεις, η χρηματοδοτούμενη μετάβαση. Όμως, η γενικόλογη επίκληση διαθέσιμων ή μελλοντικών προγραμμάτων δεν υποκαθιστά ένα κοστολογημένο σχέδιο μετάβασης με εξασφαλισμένη την πρόσβαση, σαφείς προθεσμίες και κάλυψη απώλειας εισοδήματος. 
Αντίστοιχα, για το όριο του 5% ανά είδος και ανά εκφόρτωση στα αλιεύματα γαύρου και σαρδέλας από μηχανότρατες, οι θέσεις των επαγγελματικών ενώσεων διχάζονται. Η Κυβέρνηση οφείλει να καταθέσει τη συγκεκριμένη επιστημονική τεκμηρίωση που να εξηγεί το ποσοστό και το πώς θα αποτρέψει τις απορρίψεις αλιευμάτων. Δεν μπορεί να μεταφέρει στους ίδιους τους ψαράδες την ευθύνη να λύσουν μια σύγκρουση που απαιτεί μια επιστημονικά θεμελιωμένη απόφαση του κράτους.
Όσον αφορά τις υδατοκαλλιέργειες, η οικονομική σημασία του κλάδου αυξάνει την ανάγκη για ισχυρή δημόσια εποπτεία. Γι’ αυτό σας ρωτήσαμε επανειλημμένα, χωρίς, όμως, να λάβουμε πειστικές απαντήσεις. Ποιος ελέγχει τις περιβαλλοντικές επιπτώσεις; Γιατί το νομοσχέδιο δεν προβλέπει ρητά τη δημοσιοποίηση των αποτελεσμάτων της παρακολούθησης; Στην Επιτροπή επιμείναμε στη δημοσιοποίηση των στοιχείων, στη μετρήσιμη αποκατάσταση και στη φέρουσα ικανότητα των περιοχών. 
Η υδρανάπαυση χρειάζεται έλεγχο και της αρχικής θέσης και της θέσης υποδοχής, ώστε να μην μεταφέρει απλώς την επιβάρυνση αλλού. Ανακοινώσατε ότι η απομάκρυνση εγκαταστάσεων θα καλύπτει και τις συνοδές εγκαταστάσεις σε δημόσια γη. Παραμένει, όμως, η ουσιαστική ένσταση για τις παρατάσεις απομάκρυνσης. Ποια περιβαλλοντικά δεδομένα δικαιολογούν την αύξηση από είκοσι τέσσερις σε τριάντα μήνες μετά τη λήξη ή τη διακοπή της μίσθωσης και από είκοσι σε ενενήντα ημέρες για τις αυθαίρετες εγκαταστάσεις; Εδώ η κυβερνητική αυστηρότητα εμφανίζει αξιοσημείωτη ελαστικότητα. 
Ακόμη και η Ελληνική Οργάνωση Παραγωγών Υδατοκαλλιέργειας επισήμανε ότι το Εθνικό Συμβούλιο Υδατοκαλλιεργειών δεν έχει συνεδριάσει από το 2023. Ποια ουσιαστική λειτουργία εξασφαλίζεται αλλάζοντας τη σύνθεσή του; Η εκπροσώπηση της μεγαλύτερης παραγωγικής μονάδας δεν μπορεί να υποκαθιστά την ανεξάρτητη επιστημονική γνώση και τη συμμετοχή των τοπικών κοινωνιών. Το επαναλαμβάνω αυτό και ως Βουλευτής Λάρισας, έχοντας ήδη αναφέρει την επιχειρούμενη μυδοκαλλιέργεια στο Δέλτα του Πηνειού και τις αντιδράσεις του Δήμου Αγιάς. 
Και επειδή προέρχομαι από την αυτοδιοίκηση, θέλω να γίνει σαφές ότι η αυτοδιοίκηση πρέπει να έχει αποφασιστικό ρόλο σε τέτοιου είδους επενδύσεις. Δικαιούται ουσιαστικό λόγο. Οι αντιρρήσεις της δεν πρέπει να αντιμετωπίζονται ως ενόχληση που αργά η γρήγορα θα παρακαμφθεί. 
Κύριε Υπουργέ, η μεταφορά ευθύνης στον παραγωγό διατρέχει και τις υπόλοιπες διατάξεις. Το Μητρώο Αγροτών συνδέεται με την πρόσβαση στις ενισχύσεις. Ποια εγγύηση υπάρχει, όμως, ότι οι πραγματικοί παραγωγοί δεν θα αποκλειστούν λόγω διοικητικών σφαλμάτων; Η εμπειρία των δυσλειτουργιών στις δηλώσεις ενίσχυσης που αναδείξαμε και για τη Θεσσαλία απαιτεί ασφαλείς διαδικασίες διόρθωσης. Η ψηφιοποίηση πρέπει να μειώνει την ταλαιπωρία και να κατοχυρώνει τα δικαιώματα και όχι το αντίθετο. 
Για τις Σχολές Επαγγελμάτων Κρέατος τώρα επαναλαμβάνουμε ότι χρειάζεται δημόσια κατάρτιση, εκπαιδευτές και προστασία των σπουδαστών. Στη μελισσοκομία η ιχνηλασιμότητα πρέπει να φτάνει στην εισαγωγή, στην ανάμειξη και στην εμπορία, εκεί που ελέγχονται ουσιαστικά οι τερατώδεις ελληνοποιήσεις. Και στην κτηνοτροφία, η αύξηση των ποινών δεν μπορεί να καλύψει τα κενά των κτηνιατρικών υπηρεσιών ούτε αποκαθιστά το εισόδημα των πληγέντων. Οι άνθρωποι που χάνουν το κοπάδι τους χρειάζονται έγκαιρες αποζημιώσεις και ασφαλές σχέδιο ανασύστασης. Ήρθε πραγματικά η ώρα να συζητήσουμε για την ανασύσταση των κοπαδιών, ένα πρόβλημα το οποίο πλήττει όλη τη Θεσσαλία.
Ξεκάθαρες απαντήσεις οφείλετε και για το άρθρο 74, το οποίο έχει ξεσηκώσει δικαίως θύελλα αντιδράσεων. Στην τέταρτη συνεδρίαση της Επιτροπής υποστηρίξατε ότι διορθώνετε αδικίες για πραγματικούς παραγωγούς της περιόδου 2018-2022, χωρίς να αλλάξετε την επιλεξιμότητα ή να καταργείτε ελέγχους. Όμως, η συγκεκριμένη ρύθμιση επιχειρεί ουσιαστικά να νομιμοποιήσει εκ των υστέρων δηλώσεις για βοσκοτόπια, ακόμη και σε περιπτώσεις όπου δεν υπήρχαν τα αντίστοιχα ζώα, ενώ φαίνεται ότι συνδέεται και με εκκρεμείς δικαστικές υποθέσεις για τον ΟΠΕΚΕΠΕ. Ακριβώς, έτσι είναι, νομιμοποίηση βοσκοτόπων χωρίς ζώα.
Επιπλέον, εξαιρείτε για κάποιους λόγους, οι οποίοι δεν είναι προφανείς, τα δεδομένα των δασικών χαρτών από την εκκαθάριση αυτών των ετών. Πώς ακριβώς λοιπόν θα αποδεικνύεται η πραγματική αγροτική δραστηριότητα; Ποια στοιχεία θα διασταυρώνονται; Πώς θα διασφαλίζεται ότι δεν θα ωφεληθούν ψευδείς δηλώσεις; Δεν έχουμε λάβει απαντήσεις σε όλα αυτά τα ερωτήματα, διότι φαίνεται πως η Κυβέρνηση επιχειρεί να κλείσει εκκρεμότητες ενόψει των εκλογών του 2027. 
Κυρίες και κύριοι συνάδελφοι, η δική μας πρόταση έχει σαφές περιεχόμενο. Ζητούμε ισχυρές ελεγκτικές υπηρεσίες, περιφερειακά σχέδια βιώσιμης αλιείας, προστασία της μικρής παραγωγής, ανανέωση του αλιευτικού στόλου χωρίς αύξηση της αλιευτικής πίεσης και πραγματική στήριξη των νέων αλιέων. Επιπλέον, χρειάζεται σχέδιο για τα εισβολικά είδη, αποζημιωμένες περίοδοι ανάπαυσης και επαρκής χρηματοδότηση της μετάβασης κατά την κατάργηση της βιντζότρατας. 
Όλα αυτά απουσιάζουν από το νομοσχέδιο και γι’ αυτό το καταψηφίζουμε, στηρίζοντας επιμέρους ρυθμίσεις που υπηρετούν πραγματικές ανάγκες. Επαναλαμβάνουμε την ευθύνη τόσο όσων είναι απέναντι στους ανθρώπους της παραγωγής, όσο και στις επόμενες γενιές που δικαιούνται ζωντανές θάλασσες. 
Σας ευχαριστώ. 
(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε πολύ, κύριε συνάδελφε. 
Κύριε Υπουργέ, για μισό λεπτό θα δώσω τον λόγο στον Κοινοβουλευτικό Εκπρόσωπο του ΣΥΡΙΖΑ, για να υποβάλει μια ερώτηση, που είναι επί της διαδικασίας. 
Κύριε Γιαννούλη, έχετε τον λόγο.
ΧΡΗΣΤΟΣ ΓΙΑΝΝΟΥΛΗΣ: Επί της διαδικασίας και της εμπειρίας, κύριε Πρόεδρε, γιατί όπως ανέπτυξε και ο εισηγητής μας, ο κ. Καρυπίδης, σήμερα είναι και μια ιστορική μέρα για το Κοινοβούλιο. Ο κύριος Υπουργός καλείται να απαντήσει σε ένα κρίσιμο πολιτικό δίλημμα…
ΠΡΟΕΔΡΕΥΩΝ (Γεώργιος Γεωργαντάς): Κύριε συνάδελφε, έχετε μισό λεπτό. Παρακαλώ, θέστε το ερώτημα. 
ΧΡΗΣΤΟΣ ΓΙΑΝΝΟΥΛΗΣ: Θέλουμε να υπηρετήσουμε τους πολίτες ή όχι; 
 Κύριε Υπουργέ, απευθύνομαι με δύο καθαρά ερωτήματα. Έχουν κατατεθεί δύο τροπολογίες με τεκμηρίωση που συναντούν και την ευρωπαϊκή σας εμπειρία κατά τη θητεία σας στην Ευρωπαϊκή Ένωση. Η τεκμηρίωση δεν επιδέχεται αμφισβήτηση. Είναι στο χέρι της Κυβέρνησης, αν θα επιτρέψει τις εμπρόθεσμες τροπολογίες να τεθούν υπό την κρίση του Σώματος. Θα θέλαμε να το γνωρίζουμε όσο το δυνατόν συντομότερα στην έννοια της πολιτικής εντιμότητας. 
Το δεύτερο αφορά το άρθρο 74. Βρίθει σχολίων και διαρροών και πληροφοριών ο δημοσιογραφικός κόσμος είτε ότι προτίθεστε να το αποσύρετε είτε να ανασκευάσετε τον πυρήνα, που είναι αυτό που περιέγραψε ο Καριπίδης. Θεωρώ ότι θα είναι επίσης πολιτικά έντιμο να μην αιφνιδιάσετε το Σώμα και να μας πείτε αν είναι στην πρόθεσή σας είτε να αποκατασταθεί είτε να αποσυρθεί το άρθρο 74. 
Ευχαριστώ πολύ.
ΠΡΟΕΔΡΕΥΩΝ (Γεώργιος Γεωργαντάς): Κύριε Υπουργέ, έχετε τη δυνατότητα να απαντήσετε τώρα ή κατά το τέλος των εισηγητών. Ό,τι θέλετε εσείς. 
ΜΑΡΓΑΡΙΤΗΣ ΣΧΟΙΝΑΣ (Υπουργός Αγροτικής Ανάπτυξης και Τροφίμων): Θέλω απλώς να πω ότι είμαι με τους πολίτες. Δεν χρειάζεται να με ρωτήσετε με ποιον είμαι. Είμαι με τους πολίτες. 
Θα τοποθετηθώ συνολικά στην ομιλία μου, κύριε Πρόεδρε.
ΠΡΟΕΔΡΕΥΩΝ (Γεώργιος Γεωργαντάς): Η οποία δεν θα αργήσει. Ευχαριστούμε. 
Ο κύριος Υπουργός θα τοποθετηθεί σχετικά σύντομα, οπότε θα έχετε την εικόνα. 
Συνεχίζουμε με τις υπόλοιπες εισηγήσεις. 
Τον λόγο έχει ο κ. Δελβερούδης από τη Νίκη. 
ΚΟΜΝΗΝΟΣ ΔΕΛΒΕΡΟΥΔΗΣ: Ευχαριστώ πολύ, κύριε Πρόεδρε. 
Κύριε Υπουργέ, κύριοι Υφυπουργοί, κυρίες και κύριοι συνάδελφοι, το νομοσχέδιο αυτό, εμφανίζεται να υπηρετεί -δήθεν- τη μετάβαση σε ένα σύγχρονο θεσμικό πλαίσιο για την αλιεία και την προστασία των φυσικών της πόρων. Το κρίσιμο σημείο, όμως, είναι αν οι ρυθμίσεις που καλούμαστε να ψηφίσουμε είναι εφαρμόσιμες, αν είναι αποτελεσματικές και φυσικά, αν είναι και δίκαιες για τους ανθρώπους αυτούς, που θα κληθούν να τηρήσουν αυτές τις αλλαγές. Και εδώ, δυστυχώς, η εικόνα που προκύπτει είναι βαθιά προβληματική. 

Ένα βασικό χαρακτηριστικό του υπό συζήτηση νομοσχεδίου, το οποίο παρατηρούμε συστηματικά και σε άλλα νομοθετήματα, είναι η πληθώρα εξουσιοδοτικών διατάξεων. Σε πολλές περιπτώσεις παραπέμπεται η ουσιαστική εφαρμογή του νόμου σε μεταγενέστερες υπουργικές αποφάσεις. Αυτό τι κάνει; Περιορίζει τον κοινοβουλευτικό έλεγχο και δημιουργεί αβεβαιότητα στους πολίτες, αβεβαιότητα στις επιχειρήσεις και φυσικά εν προκειμένω στους επαγγελματίες αλιείς, που χρειάζονται σταθερούς κανόνες για να προγραμματίσουν την εργασία τους. 
Η ορθή νομοθέτηση απαιτεί σαφείς κανόνες μέσα στον ίδιο τον νόμο και όχι ένα πλαίσιο-περίγραμμα όπου τα ουσιαστικά θέματα θα κριθούν στο μέλλον από τη διοίκηση, φυσικά, ανέλεγκτα, για να μην πω και ανεξέλεγκτα. 
Επιπλέον, το νομοσχέδιο δείχνει να μην αντιμετωπίζει τα πραγματικά προβλήματα του αλιευτικού κλάδου και δεν δίνει απαντήσεις για την κατάσταση των αλιευτικών αποθεμάτων, για τις πιέσεις στα θαλάσσια οικοσυστήματα, για τη διεύρυνση των θαλάσσιων προστατευόμενων περιοχών, για τις κοινωνικοοικονομικές προκλήσεις που βιώνουν οι παράκτιες και οι νησιωτικές κοινότητες. Αντίθετα, δημιουργεί ένα πιο σύνθετο διοικητικό περιβάλλον περισσότερα μητρώα, περισσότερες καταχωρήσεις, περισσότερες ηλεκτρονικές αναφορές και τελικά μεγαλύτερη πιθανότητα επιβολής κυρώσεων για τεχνικά ή πραγματικά λάθη. 
Η ψηφιακή μετάβαση παρουσιάζεται ως λύση, αλλά στην πράξη μετατρέπεται σε μηχανισμό πίεσης των μικρών επαγγελματιών, απλών βιοπαλαιστών αλιέων. Η δε πραγματικότητα της παράκτιας αλιείας δεν έχει ληφθεί καθόλου υπόψη. Μιλάμε για ένα στόλο κυρίως μικρών σκαφών, οικογενειακών επιχειρήσεων, συχνά με πλήρωμα που δεν ξεπερνά τα δύο άτομα. Πολλοί πλοιοκτήτες είναι προχωρημένης ηλικίας και δεν έχουν την απαιτούμενη εξοικείωση με τα συνεχώς αυξανόμενα και απαιτητικά ψηφιακά συστήματα. 
Τους ζητάτε εσείς να διαχειρίζονται ηλεκτρονικά ημερολόγια, ηλεκτρονική υποβολή στοιχείων, νέες διαδικασίες παρακολούθησης. Και τους το ζητάτε χωρίς να εξασφαλίζετε ότι υπάρχουν οι προϋποθέσεις, οι όροι, για να εφαρμοστεί αυτό με ασφάλεια, χωρίς εκπαίδευση και χωρίς να τιναχτεί στον αέρα το λειτουργικό τους κόστος. Κυρίως αυτό. 
Όταν ένας άνθρωπος είναι εν πλω, δηλαδή μέσα στη θάλασσα, δεν μπορεί να είναι ταυτόχρονα κυβερνήτης, να κυβερνάει δηλαδή το καΐκι του και να είναι και χειριστής ενός σύνθετου ψηφιακού πλέγματος υποχρεώσεων και συγχρόνως να ζυγίζει και την ψαριά του, ξεχωριστά το κάθε είδος. Τα αλιευτικά σκάφη διαθέτουν πολύ περιορισμένους χώρους. Δεν είναι τα γραφεία τα δικά μας  διοικητικά κέντρα. Και πέρα από τον χώρο, υπάρχει και το ζήτημα της ασφάλειας.
 Η θάλασσα, όπως ξέρουμε όλοι, δεν είναι κάτι εύκολο. Από τη μία στιγμή μπορεί να είναι μπουνάτσα, που λένε και οι ναυτικοί, και την άλλη στιγμή να κάνει φουρτούνα. Η επιβάρυνση με νέες υποχρεώσεις, νέες συσκευές, νέους ελέγχους, χωρίς πρόβλεψη για το πώς αυτά θα λειτουργήσουν και πώς δεν θα θέσουν σε κίνδυνο τους ανθρώπους και τα σκάφη, φανερώνει στην πράξη τέλεια άγνοια για τις συνθήκες εργασίας των ψαράδων και φυσικά μια προκλητική αδιαφορία γι’ αυτούς. 
Επιπροσθέτως, δεν υπάρχει πρόβλεψη ώστε κάθε νέος υποχρεωτικός εξοπλισμός ή ψηφιακό σύστημα να συνοδεύεται από πλήρη χρηματοδότηση αγοράς, εγκατάστασης, σύνδεσης, συντήρησης και φυσικά και αντικατάστασης. Το κόστος κάθε νέας απαίτησης μεταφέρεται στους επαγγελματίες. Δεν σας νοιάζει εσάς εάν έχει ή δεν έχει λεφτά να εκσυγχρονίσει, ας πούμε, τον εξοπλισμό του; Δηλαδή, σε έναν κλάδο που ήδη πιέζεται, εσείς φορτώνετε νέα έξοδα και μάλιστα με την απειλή αυστηρών κυρώσεων;
 Όσον αφορά τις κυρώσεις και στο σύστημα ελέγχου, συμφωνούμε ότι η παράνομη αλιεία πρέπει να αντιμετωπίζεται αποτελεσματικά, διότι ζημιώνει πρωτίστως τους επαγγελματίες που λειτουργούν νόμιμα. Όμως άλλο πράγμα είναι η καταπολέμηση της παρανομίας και άλλο είναι η κατασκευή ενός μηχανισμού εισοδηματικού αποκλεισμού. Το ολοκληρωμένο πληροφοριακό σύστημα αλιείας οφείλει να είναι εργαλείο ελέγχου της αλιείας και σύμμαχος της αλιείας και των νόμιμων αλιέων και όχι να είναι εχθρός τους. 
Φοβόμαστε ότι οι αρμόδιες υπηρεσίες δεν διαθέτουν το προσωπικό, την εκπαίδευση και τα μέσα για να εφαρμόσουν στην πράξη αυτές τις διατάξεις. Δεν αρκεί να θεσπίζουμε νέα μητρώα και διαδικασίες. Αν δεν ενισχυθούν οι ελεγκτικοί μηχανισμοί, το βάρος δεν θα πέσει στην παρανομία. Θα πέσει στους νόμιμους, στους μικρούς, στους ευάλωτους, στους ανθρώπους που θα κάνουν αναπόφευκτα -και είναι φυσικό- και λάθη τυπικά, λάθη διοικητικά, λάθη τεχνικά. Και γι’ αυτά τα λάθη το νομοσχέδιο δεν προβλέπει σαφή διαφοροποίηση από τις σοβαρές παραβάσεις που πραγματικά βλάπτουν το δημόσιο συμφέρον. Αυτό φυσικά δεν είναι ούτε δίκαιο, ούτε είναι και αποτελεσματικό. 
Ένα ακόμη προβληματικό σημείο είναι οι διατάξεις για την εκπροσώπηση των αλιέων στα άρθρα 33, 35. Με τις προτεινόμενες ρυθμίσεις αντί να ενισχύεται η εκπροσώπηση των αλιέων, συρρικνώνεται. Προβλέπεται διαχωρισμός των αλιευτικών συλλόγων ανά αλιευτικό εργαλείο. Και αυτό φυσικά δεν είναι αναδιοργάνωση, είναι κατακερματισμός που οδηγεί σε αποδυνάμωση της ενιαίας φωνής των αλιέων. Τα αντιπροσωπευτικά όργανα υπάρχουν για να έχουν δύναμη και να διεκδικούν δίκαιες λύσεις. Όταν τα κατακερματίζετε, μειώνετε τη δυνατότητα συλλογικής αντιμετώπισης των προβλημάτων. 
Για να είμαι, βέβαια, ακριβοδίκαιος, ο κύριος Υφυπουργός εχθές μας είπε κάτι που θα θέλαμε να το επαναλάβει σήμερα. Για το γεγονός της εκπροσώπησης έκανε μία προσπάθεια για να γίνει λίγο καλύτερη όσον αφορά και τον κατακερματισμό και τη δυνατότητα να μπορεί να συμμετέχει κάποιος αλιέας από έναν δήμο σε άλλον, που θα ήθελε, και δεν συμπληρώνεται ο απαραίτητος αριθμός στον οικείο του δήμο. 
Τονίζω και από το Βήμα της Ολομέλειας την ανάγκη θεσμοθέτησης εθνικού συμβουλίου συλλεκτικής αλιείας, όπως υπάρχει ήδη αντίστοιχο συμβούλιο για τις υδατοκαλλιέργειες και καλώς υπάρχει. Δεν υπάρχει, δυστυχώς, μέχρι σήμερα θεσμική πρόβλεψη που να εντάσσει ισότιμα τη συλλεκτική αλιεία στη χάραξη πολιτικής. Και αυτό είναι ένα βασικό πρόβλημα, δηλαδή η απουσία των αλιέων από τον σχεδιασμό της αλιευτικής πολιτικής, ιδίως των παράκτιων αλιέων. Χωρίς τη θεσμική συμμετοχή τους, ο σχεδιασμός της αλιευτικής πολιτικής γίνεται για αυτούς, χωρίς αυτούς και συνήθως εναντίον τους. 
Να πω λίγα πράγματα για τη βιντζότρατα στο άρθρο 30. Η διάταξη αυτή, κύριοι, δεν είναι επιστημονικά αλλά ούτε και νομικά τεκμηριωμένη και θέτει εν κινδύνω την ασφάλεια δικαίου για όλους τους αλιείς. Κατ’ αρχήν καταδεικνύει με πόσο ανάλγητο τρόπο σκέφτεστε. Μας είπε ο κύριος συνάδελφος της Κυβέρνησης, ο εισηγητής, ότι για περιβαλλοντικά θέματα δημιουργείται και προβλέπεται αυτό το άρθρο 30 με το οποίο καταργείται το αλιευτικό εργαλείο της βιντζότρατας. Πολύ ωραία.
 Κι εμείς ρωτούμε: Αυτό είναι το πρόβλημα της αλιείας όσον αφορά την επιβάρυνση του περιβάλλοντος; Το ότι τα τουρκικά αλιευτικά έχουν ξηλώσει και τα βράχια από το βυθό δεν είναι πρόβλημα; Γιατί δεν κάνετε κάτι πραγματικά ουσιαστικό για να το αποτρέψετε; Και δεν είναι μόνο αυτό το εργαλείο το οποίο έχει και αυτό ένα περιβαλλοντικό αποτύπωμα. Πώς θα το κάνουμε, δηλαδή; Αυτές οι εβδομήντα τέσσερις οικογένειες που έχουν απομείνει, έχουν συρρικνωθεί εξαιτίας των δικών σας ενεργειών. Ήταν πάνω από τετρακόσιες οικογένειες που ζούσαν από αυτό και τώρα έχουν συρρικνωθεί στις εβδομήντα τέσσερις. 
Σήμερα είναι βιντζότρατα, αύριο θα είναι μηχανότρατα, αντιμεθαύριο θα είναι το γρι-γρι. Καταλαβαίνετε ότι δεν μπορούν οι άνθρωποι με αυτό το αίσθημα ανασφάλειας να λειτουργήσουν, να παράξουν τροφή και τρόφιμα. Η αλιεία και ειδικά η παράκτια αλιεία είναι στρατηγικής σημασίας. Είναι διάσπαρτη σε όλη την ακτογραμμή της χώρας μας. Συντηρεί παράκτιες και απομακρυσμένες νησιωτικές περιοχές. Διατηρεί πολιτισμικά χαρακτηριστικά. 

Αυτό το αλιευτικό εργαλείο, η βιντζότρατα, είναι από την εποχή που οι μαθητές του Χριστού ψάρευαν με αυτό το δίχτυ. Ενημερωτικά το λέω. 
Επανέρχομαι. Η παράκτια αλιεία κρατάει ζωντανές τις τοπικές οικονομίες, προσφέρει αξιοπρέπεια σε οικογένειες της επαρχίας. Είναι πιο σημαντική από όσο την αντιμετωπίζετε εσείς στο Υπουργείο. Ο πρωτογενής τομέας γενικά είναι ο εθνικός μας πλούτος με τον οποίο, δυστυχώς, δεν ασχολούμαστε όπως του αξίζει. 
Τώρα για το άρθρο 74, που έγινε μεγάλος λόγος και κουβέντα, να πούμε ότι δεν δόθηκαν πειστικές εξηγήσεις -εξηγήσεις δόθηκαν- για τις δήθεν δασικές εκτάσεις που δημιουργούν το πρόβλημα στους καλόπιστους, λέει, παραγωγούς. Τώρα, τι σημαίνει «καλόπιστος» ας το καταλάβει ο καθένας. 
Και οι δύο Υφυπουργοί εχθές στη συνεδρίαση είπαν ξεκάθαρα ότι θα υπάρχουν ενισχύσεις για όσους πληρούσαν τα κριτήρια επιλεξιμότητας με το τότε ισχύον καθεστώς, λέγοντας χαρακτηριστικά ότι η πλήρωση των όρων και των προϋποθέσεων επιλεξιμότητας κρίνεται με βάση το καθεστώς του οικείου έτους ενίσχυσης, σύμφωνα με τον ετήσιο χαρακτήρα των ενισχύσεων, δηλαδή σύμφωνα με το καθεστώς των ετών 2018-2022. Το ίδιο πράγμα λέμε και εμείς. Είναι προφανές ότι νομιμοποιούνται και αυτοί που έλαβαν παράνομες επιδοτήσεις τότε και που σήμερα ελέγχονται. Γιατί μιλάμε σήμερα για επιδοτήσεις του 2018 και σήμερα έχουμε 2026; Είναι εκκρεμότητες. Για κάποιον λόγο υπάρχουν αυτές οι εκκρεμότητες από το 2018 έως το 2026. 
Λοιπόν αυτοί δήλωναν παρανόμως ως βοσκότοπους δασικές εκτάσεις που όχι μόνο δεν είχαν δικαίωμα κυριότητας επ’ αυτών, αλλά ήταν και διάσπαρτες εκτάσεις σε όλη την ελληνική επικράτεια, ο απόλυτος παραλογισμός. Και μάλιστα η συγκεκριμένη περίοδος 2018-2022 είναι στο επίκεντρο των ερευνών της Ευρωπαϊκής Εισαγγελίας, ενώ βρίσκονται σε εξέλιξη δικαστικές διαδικασίες ορισμένες από τις οποίες έχουν οδηγήσει ήδη σε πρωτόδικες καταδικαστικές αποφάσεις. 
Αλλά ακόμα και αν ισχύει αυτό που είπαν οι κύριοι Υφυπουργοί και λάβουν δηλαδή ενισχύσεις οι πραγματικοί και μόνο οι πραγματικοί παραγωγοί, τότε το ερώτημα που γεννάται είναι ποιος θα ελέγξει, κύριοι, αν υπήρχε τότε το δηλωθέν ζωικό κεφάλαιο. Και αυτό όταν μάλιστα ο αριθμός των αιγοπροβάτων που καταχωρήθηκαν το 2025 στο Ολοκληρωμένο Πληροφοριακό Σύστημα Κτηνιατρικής ανερχόταν σε 15,7 εκατομμύρια ζώα, το 2024 ήταν 17,6 εκατομμύρια, ενώ, σύμφωνα με την ετήσια έκθεση της ΕΛΣΤΑΤ, το 2025 καταγράφηκαν περίπου 9 εκατομμύρια αιγοπρόβατα σε ολόκληρη την Ελλάδα. Άρα, μη μας λέτε για δήθεν δασικές εκτάσεις που κατά τα έτη 2018-2022 δεν ήταν δασικές εκτάσεις, όταν δεν μπορείτε να ελέγξετε ούτε τον αριθμό από το ζωικό κεφάλαιο. Γιατί για να δηλώσει κάποιος μία έκταση δασική, ξέρετε πολύ καλά ότι τη δηλώνει για να είναι επιλέξιμη ανάλογα με το ζωικό κεφάλαιο που έχει. 
Και εδώ θα πρέπει να θίξουμε το ζήτημα με τους βόλους. Μας είπαν κατά την ακρόαση των φορέων ο κ. Κακαβάς, ο πρόεδρος του διοικητικού συμβουλίου της Πανελλήνιας Ομοσπονδίας Ενώσεως Γεωπόνων Δημοσίων Υπαλλήλων ότι, σύμφωνα με τις νέες δηλώσεις για ενισχύσεις που γίνονται μέσω του ΟΣΔΕ, του ολοκληρωμένου συστήματος, που προσπαθούν να γίνουν δηλαδή, μόνο δύο, λέει, πανελλήνια δήλωσαν ότι έχουν πάνω από εννιακόσια πρόβατα. Και αυτό γιατί έγινε; Για τον απλό λόγο ότι η τοποθέτηση ηλεκτρονικού ενδοστομαχικού βόλου στα αιγοπρόβατα είναι υποχρεωτική μόνο για αυτούς που έχουν πάνω από εννιακόσια πρόβατα -άρα αυτοί που είχαν πάνω από εννιακόσια πρόβατα δεν το δήλωναν, πολύ απλό- προκειμένου να μπορούν οι παραγωγοί να λάβουν ενίσχυση. 
Από εκεί δηλαδή που δήλωναν δεν ξέρω και εγώ πόσα αιγοπρόβατα στην Κρήτη και δεν ξέρω πού αλλού, όπως αποδεικνύεται τώρα και από τις έρευνες, τώρα περιορίστηκαν στα κάτω από εννιακόσια, το τελείως αντίθετο. Από το 2027 προβλέπεται η καθολική εφαρμογή του συστήματος αυτού με τους βόλους σε όλες τις κτηνοτροφικές εκμεταλλεύσεις αιγοπροβάτων της χώρας και τότε είναι που θα αποκαλυφθεί το μεγαλείο του σκανδάλου. Γι’ αυτό και υπάρχει η απορία πώς ακριβώς θα δώσετε αναδρομικά χρήματα σε παραγωγούς με αιγοπρόβατα, αφού δεν ξέρετε πόσα είχαν στην πραγματικότητα, το είπα και προηγουμένως, εκείνα τα έτη. 
Λοιπόν εμείς επιμένουμε και σε ένα ακόμα άρθρο που ζητούμε να αποσυρθεί, στο άρθρο 51, που αφορά τους ανθρώπους που προσλαμβάνονται με άλλη ειδικότητα και εσείς προβλέπετε με αυτό το άρθρο να μπορούν να κάνουν και καταμετρήσεις ζώων και άλλες επιτηρήσεις, σφαγές, θανατώσεις ζώων και όλα αυτά που δεν θα έπρεπε να τα κάνουν. Οι υπηρεσίες που θα συμμετέχουν θα πρέπει να είναι στελεχωμένες και με επιστήμονες που μπορούν να ασκήσουν τα καθήκοντά τους με ασφάλεια και ευθύνη και όχι να γίνεται μετακύλιση ευθυνών σε οποιονδήποτε υπάλληλο υπάρχει στη διάθεση της κάθε Περιφέρειας. 
Ομοίως θέλουμε και ζητούμε την απόσυρση των επίμαχων άρθρων 71 και του 74, καθώς δεν δόθηκαν κατ’ εμάς πειστικές εξηγήσεις από το Υπουργείο ούτε και διαβεβαιώσεις για το ότι αφορούν νόμιμους παραγωγούς. Εδώ πρόκειται για δύο διατάξεις τουλάχιστον προκλητικές, και ανέφερα τους λόγους προηγουμένως, όχι μόνο για να καλύψουν τις απάτες του παρελθόντος, αλλά και να τις νομιμοποιήσουν εκ των υστέρων. 
Έχω λίγο χρόνο ακόμα και θα αναφερθώ σύντομα, γιατί φέρατε ένα άρθρο στις επείγουσες διατάξεις. Αναφέρθηκα και χθες και θα ήθελα να αναφερθώ και σήμερα. Είναι το άρθρο 75 και αφορά την τηλεθέρμανση του Δήμου Κοζάνης. Το ότι θα πρέπει να καλυφθούν οι ανάγκες θέρμανσης των κατοίκων της Κοζάνης είναι αυτονόητο, κανένας δεν έχει αντίρρηση. Όμως βλέπουμε τον παραλογισμό της απόφασης αυτής της Κυβέρνησης από το 2019 να απεξαρτηθούμε άρον-άρον από τον λιγνίτη χωρίς σχέδιο. Μετά από επτά χρόνια έχουμε απολιγνιτοποίηση χωρίς να έχουμε μια δίκαιη μετάβαση, όπως μας λέγατε. 
Το παράλογο συγκεκριμένα έγκειται στο γεγονός ότι για την τηλεθέρμανση στην Κοζάνη -θα έπρεπε να ήταν και ο αρμόδιος Υπουργός εδώ να ακούσει- το καύσιμο θα είναι το πετρέλαιο. Θα μπορούσατε να το φέρετε και ως τροπολογία αυτό αντί να το φέρετε ως επείγουσα διάταξη. Αυτό μας λέει το άρθρο 75. Για την ακρίβεια δεν μας το λέει το άρθρο ακριβώς, αλλά πρέπει να πάει κάποιος στην αιτιολογική έκθεση να το βρει και στην ανάλυση των άρθρων. Δηλαδή αν θα έχουμε λέβητες πετρελαίου για την τηλεθέρμανση της Κοζάνης και ηλεκτρολέβητες στην Πτολεμαΐδα με τη μετατροπή της τελευταίας λιγνιτικής μονάδας «Πτολεμαΐδα 5» σε μονάδα με καύσιμο το φυσικό αέριο, αν και από τις αρχές Αυγούστου η «Πτολεμαΐδα 5» λειτουργεί καθημερινά, καλύπτοντας πάνω από το 6% της ηλεκτροπαραγωγής της χώρας. 
Όλη αυτή η κατάσταση, που έχει προκληθεί από τους κακούς χειρισμούς της Κυβέρνησής σας, δείχνει την προβληματική πλευρά του τρόπου με τον οποίο στο Υπουργείο αντιλαμβάνεστε τη διαχείριση της ενεργειακής ασφάλειας της χώρας μας. 
Λοιπόν, το ερώτημα φυσικά είναι αν έχετε λάβει υπόψη πόσα εκατομμύρια ευρώ θα χρειαστεί να δοθούν σε πετρέλαιο, για να ζεσταθούν το χειμώνα οι κάτοικοι της Κοζάνης και να διασφαλιστεί η ομαλή λειτουργία της τηλεθέρμανσης. Διότι μετά από το γκρέμισμα που έγινε το καλοκαίρι που μας πέρασε με εκρηκτικά στους τρεις γιγάντιους καδοφόρους εκσκαφείς στο ορυχείο της Μαυροπηγής Κοζάνης, προφανώς και δεν θα μπορέσει να ξαναλειτουργήσει το εργοστάσιο. Και όλα αυτά γιατί; Για τη νέα μονάδα συμπαραγωγής ηλεκτρισμού και θερμότητας υψηλής απόδοσης της ΔΕΗ η οποία λειτουργεί με τι καύσιμο; Με φυσικό αέριο. Αυτή είναι η δίκαιη μετάβαση, αγαπητοί μου. 
Όλα αυτά μας προκαλούν μεγάλο προβληματισμό για το αν θα μπορέσετε με αυτήν τη ρύθμιση του άρθρου 75, που μπήκε στο νομοσχέδιο τελευταία στιγμή, και γενικότερα με την πολιτική σας να εγγυηθείτε την κάλυψη των ενεργειακών αναγκών. 
Ευχαριστώ.
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε, κύριε συνάδελφε. 
Ολοκληρώνουμε τις εισηγήσεις με την ειδική αγορήτρια από την Πλεύση Ελευθερίας, την κυρία Κεφαλά. 
Παρακαλώ, κυρία συνάδελφε, έχετε τον λόγο. 
ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ: Ευχαριστώ, κύριε Πρόεδρε. 
Ο τρόπος που νομοθετείτε πραγματικά, τουλάχιστον από την Πλεύση Ελευθερίας, δεν συνηθίζεται. Θα ξεκινήσω με τις σημαντικές μας ενστάσεις για το άρθρο 74 και για τον τρόπο που αυτό το άρθρο κατατέθηκε στη Βουλή, με τον συνηθισμένο απαράδεκτο τρόπο που θα εξηγήσω στη συνέχεια.
Κατά πρώτον, η γλώσσα του άρθρου και του νομοσχεδίου γενικότερα δεν είναι κατανοητή. Πιστεύουμε ότι αυτό, προφανώς, γίνεται με σκοπό τα πράγματα να είναι θολά και συγκεχυμένα και όχι συγκεκριμένα. Η αιτιολογική έκθεση του Υπουργείου επικαλείται την ανάγκη να μην αδικηθούν παραγωγοί από μεταγενέστερους δασικούς χάρτες. Τι λέει όμως το ίδιο το κείμενο του άρθρου 74; Δεν λέει «δεν λαμβάνονται υπόψη δασικοί χάρτες που κυρώθηκαν μεταγενέστερα». Λέει ρητά «χωρίς να λαμβάνονται υπόψη δεδομένα δασικών χαρτών ανεξαρτήτως του χρόνου κύρωσης ή αναμόρφωσής τους». Και ένας απλός άνθρωπος που ακούει αυτήν τη συγκεκριμένη γλώσσα και τον τρόπο χρησιμοποίησης των συγκεκριμένων λέξεων καταλαβαίνει πολύ καλά ότι κάποιο πρόβλημα υπάρχει σε αυτό το άρθρο. 
Αναρωτιόμαστε γιατί υπάρχει αυτή η τεράστια απόκλιση μεταξύ αιτιολογίας και διατάξεως. Αν στόχος ήταν η προστασία από εκ των υστέρων αλλαγές, γιατί η διάταξη τυφλώνει ουσιαστικά τον οργανισμό πληρωμών ακόμη και απέναντι σε δασικούς χάρτες που ήδη ίσχυαν κατά τον χρόνο υποβολής της αίτησης; Και το κυριότερο η εξαίρεση των δασικών χαρτών δεν περιορίζεται στην απλή εκκαθάριση πληρωμών, επεκτείνεται ρητά και στον έλεγχο και στην ανάκτηση αχρεωστήτως καταβληθέντων ποσών. Γιατί να απαγορεύσεις στον ελεγκτικό μηχανισμό, αναρωτιόμαστε εμείς, να χρησιμοποιήσει τα μόνα αξιόπιστα γεωγραφικά δεδομένα όταν διενεργεί επανέλεγχο ή προσπαθεί να αποκτήσει παράνομες ενισχύσεις; 
Υπάρχει ένα παράδοξο εδώ. Κατά πρώτον να ξεκινήσουμε με τον τρόπο που αυτό το άρθρο το συγκεκριμένο εισήχθη στη διαβούλευση. Η δημόσια διαβούλευση του νομοσχεδίου διεξήχθη από τις 24 Αυγούστου, μέσα στο καλοκαίρι -ένα αρκετά σημαντικό νομοσχέδιο- έως τις 7 Σεπτεμβρίου του 2026. Το άρθρο 74 δεν υπήρχε πουθενά στο προσχέδιο. Δεν το είδε κανένας φορέας. Δεν το σχολίασε κανένας πολίτης. Δεν αξιολογήθηκε από καμία επιστημονική επιτροπή. Και ξαφνικά στις 15 Σεπτεμβρίου του 2026 το άρθρο εμφανίζεται από το πουθενά στο τελικό κείμενο. 
Κύριε Σχοινά, είπατε θα μιλήσετε στο τέλος, αλλά πολλά ακούγονται. Ο κ. Γιαννούλης είπε ότι υπάρχει ακόμα περίπτωση να το αποσύρετε ή να το τροποποιήσετε. Ίσως θα έπρεπε να μας έχετε ειδοποιήσει νωρίτερα, για να ξέρουμε και εμείς τι θα αναλύσουμε και τι θα συζητήσουμε. Ρωτάμε ευθέως την ηγεσία του Υπουργείου ποιο συγκεκριμένο γεγονός μεσολάβησε από τις 7 μέχρι τις 15 Σεπτεμβρίου του 2026 που κατέστησε αδήριτη την ανάγκη αυτής της προσθήκης. 
Γιατί ακόμη και αν το αποσύρετε, εμείς θέλουμε να μας απαντήσετε γιατί έχει συμβεί όλη αυτή η ανατροπή στις διαδικασίες και στις αναιτιολόγητες πράξεις. Ποιος εισηγήθηκε τη συγκεκριμένη διάταξη, κύριε Υπουργέ, και με ποια αιτιολογία; Όταν μια ρύθμιση που σβήνει ελεγκτικά δεδομένα μιας ολόκληρης πενταετίας εισέρχεται στα μουλωχτά, η καλή νομοθέτηση, φυσικά, πάει περίπατο. Και φυσικά η καχυποψία της Αντιπολίτευσης είναι δικαιολογημένη γιατί υπάρχει και ένα χρονικό παράδοξο, η σύμπτωση με τις έρευνες της Ευρωπαϊκής Εισαγγελίας. 
Για κοίτα να δεις, γιατί αυτή είναι η καρδιά του ζητήματος. Η διάταξη ορίζει ως πεδίο εφαρμογής την πενταετία 2018 με 2022. Γιατί ακριβώς το 2018 λοιπόν μέχρι το 2022, ποιο αντικειμενικό, διοικητικό ή νομοθετικό γεγονός οριοθετεί αυτήν την περίοδο; Η απάντηση βρίσκεται στις επίσημες ανακοινώσεις λοιπόν της Ευρωπαϊκής Εισαγγελίας. Διότι τον Μάϊο του 2025 η EPPO ανακοινώνει εκτεταμένη έρευνα για οργανωμένη απάτη στον ΟΠΕΚΕΠΕ την περίοδο 2019-2022 με εικονικούς νέους αγρότες που λάμβαναν δικαιώματα από το εθνικό απόθεμα, δηλώνοντας βοσκότοπους σε δημόσιες και δασικές εκτάσεις. Τον Οκτώβριο του 2025 συλλήψεις για εγκληματική οργάνωση που δρούσε από το 2018, εκμεταλλευόμενη κενά στις ενιαίες αιτήσεις ενίσχυσης με δηλώσεις γης χωρίς νόμιμη κατοχή. Τον Απρίλιο του 2026 η Ευρωπαϊκή Εισαγγελία ζητά την άρση ασυλίας έντεκα εν ενεργεία Βουλευτών και ερευνά πέντε πρώην Βουλευτές για υποθέσεις του 2021. Τον Ιούλιο του 2006 καταδίκη πενήντα επτά ατόμων για απάτες 1,73 εκατομμύρια ευρώ στο εθνικό απόθεμα το 2019 με 2022, με την EPPO να ελέγχει πλέον ανοιχτά στελέχη του ΟΠΕΚΕΠΕ για πληρωμές που εγκρίθηκαν χωρίς να εξακριβωθεί η πραγματική αγροτική δραστηριότητα. 
Η χρονική και θεματική σύμπτωση είναι συντριπτική. Η περίοδος που θωρακίζεται από το άρθρο 74 είναι ακριβώς η ίδια περίοδος για την οποία η Ευρωπαϊκή Εισαγγελία αποκαλύπτει το μεγαλύτερο σκάνδαλο παράνομων επιδοτήσεων στην ιστορία του οργανισμού. 
Φυσικά, να μην προκαταβάλουμε τις διαθέσεις σας και τις προθέσεις σας. Ας πούμε ότι με μία αθώα ματιά φέρνετε αυτό το άρθρο. Δεν μπορούμε να ισχυριστούμε εκ των προτέρων ότι η διάταξη γράφτηκε για να παρακωλύσει τη δικαιοσύνη, φυσικά. Ρωτάμε όμως: Έχει ζητηθεί η γνώμη της Ευρωπαϊκής Εισαγγελίας; Δεν θα έπρεπε να δώσει τη γνώμη της, ώστε να προχωρήσει αυτή η διάταξη; Έχει εξετάσει το Υπουργείο αν ο αποκλεισμός των δασικών χαρτών από τους διοικητικούς ελέγχους τινάζει στον αέρα τις ανακτήσεις αχρεωστήτως καταβληθέντων που έχει διατάξει η Ευρωπαϊκή Εισαγγελία; 
Και το ουσιαστικό παράδοξο που έρχεται είναι το παράθυρο για τους εικονικούς βοσκότοπους, γιατί το Υπουργείο απαντά «μην ανησυχείτε η παράγραφος 1β απαιτεί η έκταση να ήταν καλλιεργούμενη ή σε επιλέξιμη δραστηριότητα, άρα οι εικονικές δηλώσεις θα κοπούν». Είναι όμως έτσι τα πράγματα; Γιατί, όπως πολύ σωστά επισήμαναν οι ειδικοί του χώρου, η μεγάλη πληγή στον ΟΠΕΚΕΠΕ δεν ήταν μόνο τα χωράφια που άλλαξαν χρήση, ήταν και οι δηλώσεις βοσκοτόπων χωρίς ζωικό κεφάλαιο -κάτι που οι αγρότες και οι κτηνοτρόφοι σας ζητάνε επανειλημμένα- με απλή επίκληση διατήρησης σε καλή γεωργική κατάσταση. 
Όταν αφαιρείς από τον ελεγκτή τη δυνατότητα να διασταυρώσει αν η δηλωθείσα έκταση ήταν προστατευόμενο δάσος ή δημόσια δασική έκταση, βάσει των δασικών χαρτών, τι αποδεικτικά μέσα απομένουν για να στοιχειοθετήσει την απάτη η Ευρωπαϊκή Εισαγγελία πέντε με επτά χρόνια μετά; Διότι πρέπει να σημειώσουμε εδώ και τη μεγάλη απόσταση από την ελεγχόμενη κατάσταση. Έχουν περάσει τόσα χρόνια. Στην πράξη αφοπλίζεις τον ελεγκτικό μηχανισμό, του απαγορεύεις να χρησιμοποιήσει το πιο αδιάψευστο τεκμήριο που διαθέτει το ελληνικό κράτος.
Καλούμε την Κυβέρνηση και την ηγεσία του Υπουργείου Αγροτικής Ανάπτυξης να δώσουν καθαρές απαντήσεις στα εξής ερωτήματα: Ποιος είναι ο αριθμός, κύριε Υπουργέ, πόσες αιτήσεις ενιαίας ενίσχυσης υπάρχουν; Πόσοι δικαιούχοι και τι συνολικό ποσό ενισχύσεων της περιόδου 2018 με 2022 επηρεάζονται από το άρθρο 74; Ποιες υποθέσεις παγώνουν από αυτό το άρθρο; Πόσες από αυτές τις υποθέσεις βρίσκονται αυτήν τη στιγμή σε στάδιο ελέγχου ή καταλογισμού ανακτήσεων και εσείς έρχεστε να μπερδέψετε την υπόθεση; Τι γίνεται με τα δικαστήρια; Υπάρχουν εκκρεμείς ποινικές ή διοικητικές υποθέσεις όπου τα στοιχεία των δασικών χαρτών αποτελούν το κύριο αποδεικτικό υλικό της κατηγορίας; Θα έπρεπε να τα ξέρετε αυτά και να έχετε κάποια απάντηση πριν φέρετε αυτό το άρθρο; Φυσικά θα έπρεπε. Με την ψήφιση του άρθρου τα στοιχεία αυτά καθίστανται αχρηστευμένα για τον ΟΠΕΚΕΠΕ; Αυτό ρωτάμε.
Να σημειώσουμε εδώ ότι υπάρχει και ασυμφωνία με τον ήδη υπάρχοντα νόμο του 2020. Γιατί η ρύθμιση του 2020 και συγκεκριμένα το άρθρο 48 παράγραφος 10 κάλυπτε ήδη τις περιπτώσεις εκτάσεων με παλιές διοικητικές πράξεις. 
Το άρθρο 74 καλύπτει τις ίδιες περιπτώσεις ή τις διευρύνει; Και αν τις διευρύνει, ποια είναι η νέα κατηγορία αγροτών; Τι καλύπτει ακριβώς; Και τι θα γίνει με την ισονομία; Τι απαντάτε στους παραγωγούς από τους οποίους το κράτος έχει ήδη ανακτήσει τα χρήματα ή τους έχει κόψει την ενίσχυση τα προηγούμενα χρόνια χρησιμοποιώντας δεδομένα δασικών χαρτών; Θα έχουμε, δηλαδή, παραγωγούς δύο ταχυτήτων; Είναι κάτι βέβαια που δεν είναι και τόσο τρομερό για εσάς, γιατί το έχετε κάνει σε πολλές κατηγορίες επαγγελματιών και στο παρελθόν.
Η ασφάλεια αδικαίωτων πραγματικών αγροτών είναι αδιαπραγμάτευτη. Όμως, η ασφάλεια δικαίου δεν χτίζεται με αυτές τις φωτογραφικές διατάξεις που μας φέρνετε και που κατατίθενται εκτός διαβούλευσης με διατυπώσεις που ξεπερνούν την ίδια την αιτιολογία τους και σε περιόδους που η Ευρωπαϊκή Εισαγγελία διερευνά απάτες εκατομμυρίων. 
Αν η Κυβέρνηση εννοεί όσα λέει περί προστασίας των πραγματικών παραγωγών, οφείλετε, κύριε Υπουργέ, σήμερα κιόλας να αποσύρετε τη φράση «τουλάχιστον ανεξαρτήτου χρόνου κύρωσης», να περιορίσετε τη ρύθμιση αποκλειστικά σε μεταγενέστερες μεταβολές δασικών χαρτών και να καταθέσετε στη Βουλή τον πλήρη αναλυτικό πίνακα των υποθέσεων και των ποσών που επηρεάζονται.
Όσο δεν το πράττετε, το άρθρο 74 δεν θα αντιμετωπίζεται ως ρύθμιση προστασίας του αγρότη, αλλά ως ένας νομοθετικός ελιγμός καθαρά αντισυνταγματικός για την Πλεύση Ελευθερίας, ο οποίος αφήνει πολύ βαριές σκιές επάνω στο σκάνδαλο του ΟΠΕΚΕΠΕ.
Θα ήθελα να καταθέσω και την ένσταση εκ μέρους της Πλεύσης για το συγκεκριμένο νομοσχέδιο και το συγκεκριμένο άρθρο, με το οποίο παραβιάζονται οι θεμελιώδεις συνταγματικές αρχές της διάκρισης των εξουσιών, της ανεξαρτησίας της δικαιοσύνης και της ισότητας, ενώ μετατρέπεται η Βουλή -πολύ σημαντικό, το είδαμε και σε προηγούμενες κυρώσεις προ δύο ημερών που είχαμε εδώ στο Κοινοβούλιο- σε εργαλείο ξεπλύματος εγκληματικής δραστηριότητας ή παρελθόντων κυρώσεων. 
(Στο σημείο αυτό η Βουλευτής κ. Γεωργία (Τζώρτζια) Κεφαλά καταθέτει για τα Πρακτικά την προαναφερθείσα ένσταση αντισυνταγματικότητας η οποία έχε ως εξής:





Τώρα συγκεκριμένα στο νομοσχέδιο. Αυτό το «όλα μαζί και χύμα» που υπάρχει σε κάθε νομοσχέδιο, υπάρχει φυσικά και σε αυτό. Στοιβάζετε στην ίδια συσκευασία διατάξεις με εντελώς διαφορετικό οικονομικό, περιβαλλοντικό, ποινικό αντικείμενο, όλα, όλα μαζί. Βάζετε την αλιεία, τις υδατοκαλλιέργειες, το μέλι, τις ζωονόσους, τη λίμνη Κάρλα και τη μεταφορά του ΟΠΕΚΕΠΕ σε ένα νομοσχέδιο και πιστεύετε ότι οι πολίτες δεν θα καταλάβουν τι πραγματικά ψηφίζουμε εδώ.
Όπως επισημαίνει και ο ΟΟΣΑ -γιατί εσείς πιστεύετε ότι απλά υπάρχει και ο κανόνας για να παραβιάζεται, αλλά δεν είναι έτσι- στις εκθέσεις του οι βραχείες, αιφνίδιες και φορτωμένες νομοθετικές παρεμβάσεις στην Ελλάδα περιορίζουν τον ποιοτικό έλεγχο. Αυτό το συναντάμε σε κάθε νομοσχέδιο και το αποτέλεσμα είναι ορατό. 
Ρυθμίσεις που καταστρέφουν τους μικρούς παραγωγούς, χωρίς κανέναν απολύτως σχεδιασμό, μας φέρατε για την αλιεία. Εμείς λέμε ότι θα γίνει ο αφανισμός των μικρών αλιέων. Βάζετε και μία βίαιη ψηφιοποίηση μέσα γιατί αγαπάτε δήθεν τις πλατφόρμες, για να φανούμε ότι έχουμε μπει σε μία ευρωπαϊκή κανονικότητα. Είναι εκατοντάδες χιλιάδες ερασιτέχνες αλιείς τους οποίους ούτε που αγγίζει το νομοσχέδιο.
Μας είπατε ότι θα φέρετε κάποια νομοθετική ρύθμιση. Να το δούμε γιατί είναι ένα μεγάλο θέμα που θα έπρεπε να ελέγχεται και δεν ελέγχεται φυσικά. Τι να πρωτοκάνει και το Λιμενικό σε όλη αυτή την τεράστια ακτογραμμή και πού να τρέχει ακριβώς; Να μαζέψει τους Τούρκους ψαράδες, να μαζέψει τους Έλληνες ερασιτέχνες, να ελέγξει τους επαγγελματίες αλιείς; 
Καταλαβαίνετε ότι όλα αυτά που φέρνετε απλά δεν εφαρμόζονται, όπως δεν εφαρμόζεται τίποτα από αυτά που έχετε φέρει ακόμα και με νόμους που κρατάτε σε συρτάρια. 
Κατάργηση της βιντζότρατας με έναν τρόπο εξαιρετικά απαξιωτικό για τους ανθρώπους αυτούς, δηλαδή «πάρτε εικοσιπέντε χιλιάρικα και κόφτε τον λαιμό σας ουσιαστικά». Αυτό τους λέτε! Δηλαδή «Θέλετε με αυτά τα εικοσιπέντε χιλιάρικα να κάνετε τι; Να αλλάξετε το σκάφος σας, να το παρατήσετε στην άκρη, να κάνετε μια άλλη δραστηριότητα, να βάλετε ένα άλλο εργαλείο;». Ξέρουμε πολύ καλά ότι σιγά σιγά θα τους αφανίσετε όλους, γιατί οι άνθρωποι δεν μπορούν να ζουν σε αυτήν την επισφάλεια. Και τις μηχανότρατες θα αφανίσετε και ό,τι άλλο. 
Θα μπορούσατε με έναν σχεδιασμό να μην τους φέρετε στο χείλος του γκρεμού τους ανθρώπους, αλλά να τους κάνουμε να μπορούν να ζουν. Μας έφερε την άδειά τους και μας την έδειχνε ο άνθρωπος μέσα στο Κοινοβούλιο, μία άδεια με φωτογραφίες από έξι, εφτά οικογένειες που συντηρεί ένα σκάφος. 
Δεν θα συζητήσουμε, φυσικά, για το πλαφόν στον γαύρο και τη σαρδέλα, που και εκεί διαλέγετε το πιο αυστηρό εθνικό μέτρο, χωρίς καμία τεκμηρίωση και απλά το φοράτε στους ανθρώπους.
Για τη βίαιη ψηφιοποίηση όπου, ναι μεν η Ευρώπη ζητά την ψηφιοποίηση, αλλά δίνει μεταβατικές περιόδους και εξαιρέσεις για τα μικρά σκάφη. Πού είναι τα δικά σας; Πού είναι η δική σας προνόηση; Αγνοείται. Αντιμετωπίζετε τον ηλικιωμένο ψαρά των Κυκλάδων ως μια πολυεθνική, ας το πούμε έτσι, αλιευτική εταιρεία. Έτσι! Δεν υπάρχουν για εσάς οι μικρότεροι. 
Διάσπαση της εκπροσώπησης. Επιβάλλετε την ίδρυση συλλόγων ανά εργαλείο σε κάθε δήμο και απαιτείτε επτά περιφερειακές ομοσπονδίες για να σχηματιστεί συνομοσπονδία. Ποια μικρή κατηγορία αλιέων έχει τέτοια πληθυσμιακή δυνατότητα; Πού τους οδηγείτε ακριβώς; Σε αφανισμό εκπροσώπησης! Αυτό κάνετε γιατί δεν θα έχουν τη δυνατότητα να οργανωθούν με αυτόν τον τρόπο που τους προτείνετε. 
Υδατοκαλλιέργειες. Φωτογραφικές διατάξεις για άλλη μια φορά. 
Θεσμική χειραγώγηση, γιατί στον εκπρόσωπο της οργάνωσης με τη μεγαλύτερη συνολική παραγωγή δίνετε τη δυνατότητα εκπροσώπησης. Δηλαδή, συνδέετε την εκπροσώπηση με τον όγκο και όχι με τα γεωγραφικά ή κάποια άλλα ουσιαστικά κριτήρια που θα μπορούσατε να θέσετε. «Φωτογραφίζετε» ξεκάθαρα τον μεγαλύτερο όμιλο της αγοράς, ο οποίος θα συνδιαλέγεται και θα εκπροσωπείται. 
«Εκποιήσεις-εξπρές» εφτά ημερών. Από πού να ξεκινήσουμε;
Και για τον παραλογισμό, βέβαια, με τις μέλισσες και το «e-honey» που μας έχετε φέρει, που ένα απλό γραφειοκρατικό λάθος θα αφανίζει τον παραγωγό και θα του βάζει αυτά τα απίστευτα πρόστιμα των 10.000 ευρώ και σε άλλες περιπτώσεις των 500. Λοιπόν, ας σοβαρευτούμε κάποια στιγμή!
Κοιτάξτε και αυτή την ένσταση και δώστε μας μια απάντηση για το άρθρο 74, και το 71 και όλες αυτές τις απαράδεκτες διατάξεις που έχετε φέρει. 
Ευχαριστώ πολύ.
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε πολύ, κυρία  συνάδελφε. 
Κύριε Πρόεδρε της Ελληνικής Λύσης, κύριε Βελόπουλε, παρακαλώ, προτού πάρετε τον λόγο, επειδή κατατέθηκε η ένσταση της συνταγματικότητας, κάτι θέλει να πει ο κ. Καζαμίας μόνο για αυτό. Ζητώ συγγνώμη. 
Παρακαλώ, κύριε Καζαμία, έχετε τρία λεπτά επί της διαδικασίας.
ΑΛΕΞΑΝΔΡΟΣ ΚΑΖΑΜΙΑΣ: Ένα λεπτό επί της διαδικασίας, κύριε Πρόεδρε.
Οι Βουλευτές της Πλεύσης Ελευθερίας, έχοντας δώσει μάχες για τη διαφάνεια και τη δικαιοσύνη στο μεγάλο σκάνδαλο του ΟΠΕΚΕΠΕ, καταθέτουμε -το ανακοίνωσε λίγο πριν και κατέθεσε η Βουλευτής μας, η κ. Κεφαλά- ένσταση αντισυνταγματικότητας κατά του άρθρου 74 στο νομοσχέδιο του Υπουργείου Αγροτικής Ανάπτυξης και Τροφίμων.
Με αυτήν την ένσταση αντισυνταγματικότητας, ζητούμε από όλους τους Βουλευτές να κρίνουν ως αντισυνταγματικό το συγκεκριμένο άρθρο, διότι παραβιάζει τις συνταγματικές αρχές της ισότητας, της διάκρισης των εξουσιών και της ανεξαρτησίας της δικαιοσύνης. Επιπλέον, πρόκειται για ένα άρθρο το οποίο αποσκοπεί στο να καταστήσει τη Βουλή εργαλείο για το ξέπλυμα ευθυνών όσων εμπλέκονται, όσων κατηγορούνται και όσων έχουν καταδικαστεί πρωτοδίκως για το σκάνδαλο του ΟΠΕΚΕΠΕ. 
Θα συζητηθεί η ένσταση αντισυνταγματικότητας αργότερα. Ελπίζω να κυκλοφορήσει τώρα στους Βουλευτές για να την δουν. 
Ευχαριστώ, κύριε Πρόεδρε. 
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε, κύριε συνάδελφε.
Ο Πρόεδρος της Ελληνικής Λύσης, ο κ. Κυριάκος Βελόπουλος, έχει τον λόγο. 
Παρακαλώ, κύριε Πρόεδρε, για την ομιλία σας.
ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης): Ευχαριστώ πολύ, κύριε Πρόεδρε.
Εγώ θα ξεκινήσω με μία ερώτηση στον Υπουργό, να μου απαντήσει, αν ξέρει. Επειδή είναι από τους πλέον τεχνοκράτες του Ελληνικού Κοινοβουλίου και επί του πεδίου, ερωτώ εάν η Εισαγγελία της Ευρώπης ξεκίνησε πριν από λίγη ώρα έρευνα στην ίδια την ΑΑΔΕ για τη νομιμότητα των ενισχύσεων σε βοσκοτόπους για το ’25. Ερωτώ αν γνωρίζετε, αν σας ενημέρωσε ο κ. Πιτσιλής τώρα που μιλάμε. Για το ’25 σας λέω. Ψάχνουν τον πραγματικό αριθμό ζώων, τιμολόγια, ζωοτροφές και ΑΦΜ δικαιούχων. Όλα αυτά έγιναν γιατί έκανε αίτημα η Πανελλήνια Ομοσπονδία Γεωτεχνικών του δημοσίου προς την ΑΑΔΕ από τις 9 Φεβρουαρίου του ’26. Έπρεπε να σας ενημερώσει ο κ. Πιτσιλής, έπρεπε να σας το πει αυτό, γιατί τώρα είστε εκτεθειμένοι εσείς ως Κυβέρνηση κι εσείς ως Υπουργός. Είναι αδιανόητα αυτά που συμβαίνουν, να μπαίνει η Ευρωπαϊκή Εισαγγελία, σύμφωνα με τον Πρόεδρο της Πανελλήνιας Ομοσπονδίας Γεωτεχνικών, να είναι στην ΑΑΔΕ η Ευρωπαϊκή Εισαγγελία -παρακαλώ- και κανένας να μην το ξέρει εδώ μέσα. 
Να, λοιπόν, ποια είναι η διαφορά, κύριοι συνάδελφοι, ανάμεσα στα «πυροτεχνήματα» και στην πραγματική πολιτική που ασκεί η Ελληνική Λύση.
(Χειροκροτήματα από την πτέρυγα της Ελληνικής Λύσης)
Ενημερωθείτε, κύριε Υπουργέ, και πείτε μας στη Βουλή αν ισχύει αυτή η καταγγελία-δήλωση του Προέδρου, γιατί αν ισχύει, αλλάζουν τα δεδομένα πολύ. 
Για να πάμε στην ουσία της κουβέντας, θέλετε να πω αλήθειες; Δυστυχώς, κύριε Υπουργέ -είστε καινούργιος βέβαια- όλοι οι Υπουργοί που πέρασαν από το Υπουργείο σας όλων των κομμάτων έκαναν τα αδύνατα δυνατά ώστε να καταστραφεί η αλιεία. Για χιλιάδες χρόνια αυτή η θάλασσα έθρεψε την Ελλάδα, έθρεψε τους Έλληνες. Μας έκανε ισχυρό κράτος η αλιεία. Στήριζαν το εμπόριό μας, τάιζαν ολόκληρα νησιά. Η Ελλάδα, ένα ναυτικό έθνος, ούτε αλιείς έχει πλέον ούτε ναυπηγεία έχει ούτε τις θάλασσες μπορεί να ελέγχει η ίδια, δυστυχώς, κύριε Υπουργέ.
(Χειροκροτήματα από την πτέρυγα της Ελληνικής Λύσης)
Πόσο σοβαρή είναι μια χώρα που έχει μεγαλύτερη έκταση σε θάλασσα απ’ ό,τι η ηπειρωτική της χώρα και το Υπουργείο Αλιείας ανήκει στο Αγροτικής Ανάπτυξης; Πόσο σοβαρή είναι η χώρα αυτή; Έπρεπε να έχουμε ένα ξεχωριστό Υπουργείο Αλιείας.
Σε 77 ολόκληρα άρθρα, κύριε Υπουργέ, δεν βρήκε η Κυβέρνηση ούτε μία αράδα να γράψει για το έγκλημα που γίνεται και την παράνομη αλιεία των ξένων στο Αιγαίο πέλαγος και στις ελληνικές θάλασσες -ούτε μία αναφορά-, ιδίως τουρκικών σκαφών και κανείς δεν μιλάει εδώ μέσα. Φοβάστε να πείτε τη φράση «τουρκικά σκάφη παράνομα αλιεύουν στη χώρα».
Στο άρθρο 16 τιμωρείτε τους Έλληνες που εργάζονται σε ξένα σκάφη. Για τα ξένα σκάφη που ψαρεύουν στα δικά μας νερά παράνομα, παρά την ευρωπαϊκή οδηγία, στο νομοσχέδιο σιωπάτε και οι υπόλοιποι εδώ μέσα σιωπάτε.
(Χειροκροτήματα από την πτέρυγα της Ελληνικής Λύσης)
Πηγαίνω στο άρθρο 60, κύριε Υπουργέ. Εξαιρετικό. Η ιχνηλασιμότητα είναι σωστή. Η Ελληνική Λύση ζητά εδώ και χρόνια έλεγχο στο νοθευμένο εισαγόμενο μέλι. Τα πρόστιμα, όμως, των 10.000 ευρώ που επιβαρύνουν συνεχώς τον μελισσοκόμο και ο αποκλεισμός από ενισχύσεις του ΕΛΓΑ δημιουργούν ένα άλλο ερώτημα σ’ εμάς. Οι πραγματικοί έλεγχοι στα σύνορα για το βουλγάρικο, ρουμάνικο, κινέζικο, τουρκικό νοθευμένο μέλι θα γίνουν ποτέ;
(Χειροκροτήματα από την πτέρυγα της Ελληνικής Λύσης)
Πάμε στο άρθρο 74. Κύριε Υπουργέ, είστε τεχνοκράτης. Είμαι βέβαιος ότι θα το αποσύρετε. Τέτοια ευθύνη δεν θα αναλάβετε εσείς. Δεν μπορείτε να αναλάβετε τέτοια ευθύνη εσείς «μπαζώματος-ξεμπαζώματος» του σκανδάλου του ΟΠΕΚΕΠΕ, γιατί αυτό το πράγμα πηγαίνει προς τα εκεί και ο Σχοινάς, επειδή είναι βορειοελλαδίτης, ξέρω ότι θα το αποσύρει μόλις μιλήσει. Είμαι βέβαιος γι’ αυτό.
(Χειροκροτήματα από την πτέρυγα της Ελληνικής Λύσης)
Αν οι εκτάσεις είναι δασικές, αν είναι βοσκοτόπια, αν πρόβατα δεν υπάρχουν και παίρνουν επιδοτήσεις, πραγματικά, κύριε Σχοινά, θα σας εκθέσει αυτό άσχημα.
Κάνουμε, λοιπόν, και άλλα πράγματα που αποδεικνύουν ότι η αλιεία για την Ελλάδα δεν είναι αυτή που πρέπει να είναι. Αντί να ψαρεύουν ψάρια οι ψαράδες μας με τα καΐκια τους, κύριε Υπουργέ μου, τους δίνετε εντολή -ακούστε- να περισυλλέξουν και να επιβιβάσουν στα καταστρώματά τους δεκάδες λαθρομετανάστες, μετατρέποντας τα αλιευτικά σκάφη σε επιβατικά σκάφη διάσωσης. Ορίστε, εδώ είναι. Καταγγελία των ψαράδων. Τους επιτάσσουν τα καράβια με το ζόρι για να μεταφέρουν τους λαθρομετανάστες. Αντί να κουβαλάμε ψάρια, θα κουβαλάμε λαθρομετανάστες στην Ελλάδα! Τι να συζητάω τώρα;
(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)
(Χειροκροτήματα από την πτέρυγα της Ελληνικής Λύσης)
Πάμε και στα υπόλοιπα λάθη. Το σύστημα μοριοδότησης, το οποίο ισχύει, το επιβάλατε. Όποιος ψαράς, λοιπόν, υποπέσει σε παραβάσεις, λέει ο νομοθέτης -και σωστά- ότι μέσω ενός συστήματος ζύγισης πρέπει να κάτσει τέσσερα μίλια από το λιμάνι, να ζυγίσει το εμπόρευμά του, να το βάλει σε φελιζόλ, να το φέρει στο λιμάνι και να το πουλήσει. Πέρα από το χρονοβόρο, του βάλατε 90 μόρια. Αν ξεπεράσει τα 90 μόρια τιμής, του παίρνετε την άδεια αλιείας.
Κύριε Υπουργέ, αυτά τα μόρια γιατί δεν ισχύουν για τους τραπεζίτες, τα σούπερ μάρκετ και τους παρόχους ενέργειας; Η Κυβέρνησή σας είναι «καρτελίστας»! Αυτό αποδεικνύεται από τις επιλογές σας.
(Χειροκροτήματα από την πτέρυγα της Ελληνικής Λύσης)
Τον κακομοίρη τον ψαρά να τον κλείσουμε, να μη δουλέψει. Το σαρκοβόρο τέρας που αισχροκερδεί, όμως, να μην το ακουμπήσουμε, γιατί αυτός είναι «δικός μας άνθρωπος», δικός σας άνθρωπος! Δεν είναι δικός μας άνθρωπος, είναι των καρτέλ άνθρωπος και είναι δικός σας άνθρωπος.
(Χειροκροτήματα από την πτέρυγα της Ελληνικής Λύσης)
Θέλετε προτάσεις. Μία πρόταση θα κάνει η Ελληνική Λύση, κύριε Υπουργέ. Υιοθετήστε την. Νομιμότητα στην αλιεία. Θα την υιοθετήσει η Κυβέρνηση; Σύλληψη όσων ψαρεύουν στο Αιγαίο παράνομα σε μη αλιευτικές ζώνες και το κυριότερο, σε μη ζώνη που επιτρέπει η Ευρωπαϊκή Ένωση.
(Χειροκροτήματα από την πτέρυγα της Ελληνικής Λύσης)
Μαροκινοί, Αλγερινοί, Αιγύπτιοι, Τούρκοι, Ιταλοί ψαρεύουν στην Ελλάδα σε περιοχές που απαγορεύεται το ψάρεμα για τον Έλληνα, αλλά επιτρέπεται γι’ αυτούς. 
Πάμε και στα υπόλοιπα. Κάνετε λάθη επί λαθών. Θανατώσατε τους κτηνοτρόφους. Αυτό είναι μια αλήθεια. Σύμφωνα με την απάντηση του Επιτρόπου Χάνσεν, η Ευρωπαϊκή Ένωση προβλέπει αποζημιώσεις για τα θανατωμένα ζώα, αλλά η Ελλάδα δεν έχει υποβάλει σχετικό αίτημα. Το λέει ο Επίτροπος. Και τι αποζημιώσεις δίνουν; Δίνουν 160 ευρώ και 118 ευρώ για ζώα άνω των πέντε ετών. Η αντικατάσταση κοστίζει 300. Δηλαδή, εγώ δίνω ως κράτος 118 ευρώ σ’ αυτόν που υποχρεώνω να θανατώσει το ζώο του, αλλά θα αγοράσει άλλο ζώο αυτός με 300 ευρώ. 
Ξέρετε τι κάνατε; Επί χιλιάδες χρόνια υπάρχουν ράτσες ελληνικές αιγοπροβάτων ανθεκτικές, 22 ράτσες, αν δεν κάνω λάθος. Τις έχετε εξαφανίσει τις ντόπιες ράτσες των αιγοπροβάτων, που ήταν και προστατευόμενες.
(Χειροκροτήματα από την πτέρυγα της Ελληνικής Λύσης)
Δεν θα πω για τα εμβόλια. Θα σας πω, όμως, κύριε Υπουργέ μου, κάτι που είπε ο Σαράντης. Τον ξέρετε τον κ. Σαράντη, κύριε Σχοινά; Νεοδημοκράτης είναι από τον «Όλυμπο». Εταιρεία «Όλυμπος». Νεοδημοκράτης φανατικός με επιδοτήσεις, ωραία προγράμματα, τα έχει πάρει, να τα χαίρεται ο άνθρωπος. Είναι γνωστή εταιρεία. Είπε το πρωί: «Οι εξαγωγές που κάνουμε δεν φτάνουν για την εσωτερική κατανάλωση. Παράγουμε λιγότερη φέτα απ’ ό,τι μπορούμε να εξάγουμε». Τι σημαίνει αυτό; «Έχουμε ζήτηση» -λέει- «αλλά δεν έχουμε προσφορά». Η ελληνική φέτα θα πουλιέται στην Ευρώπη και ο Έλληνας δεν θα μπορεί να τη γευτεί, γιατί θα πάει στα 30 ευρώ το κιλό.
(Χειροκροτήματα από την πτέρυγα της Ελληνικής Λύσης)
Τα έλεγα εδώ μέσα ότι θα έρθει πείνα, ότι δεν θα μπορούμε να αγοράζουμε τα προϊόντα. Δεν τα είπα εγώ αυτά. Ο Σαράντης τα είπε, δικός σας άνθρωπος, της Νέας Δημοκρατίας. Τον ξέρει ο κ. Χαρακόπουλος. Νεοδημοκράτης με τη σημαία της «γαλάζιας» παρατάξεως είναι. 
Άρθρο 49, για την παραβίαση μέτρων για την πρόληψη ασθενειών. Εγώ λέω το εξής: Τιμωρείτε τους πάντες. Εσείς που είστε υπαίτιοι, ηθικοί αυτουργοί της σφαγής εκατομμυρίων ζώων για να καλύψετε το έγκλημα που κάνατε με τον ΟΠΕΚΕΠΕ, θα τιμωρηθείτε; Θα τιμωρηθεί κανένας από εσάς, έστω και για την αποτυχία σας, όταν δηλώνει η Κρήτη 14 εκατομμύρια ζωντανά και έχει 3 ή 2; Δήλωσαν 12 ή 13 εκατομμύρια. Τα είπε ο Πρόεδρος του Γεωτεχνικού, δεν τα λέω εγώ. Αποζημιώθηκε για 12 εκατομμύρια η Κρήτη. Και μετά μου λένε εμένα πώς έγινε «γαλάζια» η Κρήτη! Έγινε «γαλάζια» με εντολή του Πρωθυπουργού, «σφάξτε, κάντε ό,τι θέλετε, πάρτε επιδοτήσεις». Αυτή είναι η αλήθεια και να τη λέμε την αλήθεια.
(Χειροκροτήματα από την πτέρυγα της Ελληνικής Λύσης)
Υπογράψατε τη Mercosur ως Κυβέρνηση. Ακούστε τι κάνατε. «Δολοφονήσατε» και την ελληνική ελιά. Το μάθατε το νέο εσείς που είστε από περιοχές που έχουν ελιές; Ακούστε, λοιπόν. Αργεντινή, Βραζιλία, Ουρουγουάη, Παραγουάη δεν θα πληρώνουν ευρωπαϊκούς δασμούς για να τρώνε την ελίτσα την ελληνική, το λάδι μας το από αρχαιοτάτων χρόνων. Οι ελληνικές, που είναι εξαγώγιμο προϊόν, θα πληρώνουν δασμό 12,8. Πού να ανταγωνιστώ εγώ; Αργεντινή, Βραζιλία με χαμηλό κόστος παραγωγής και η Ελλάδα με υψηλό κόστος και με δασμούς στο κεφάλι. Καταστρέφετε και τους ελαιοπαραγωγούς!
(Χειροκροτήματα από την πτέρυγα της Ελληνικής Λύσης)
Κύριε Υπουργέ μου, είστε καινούργιος εκεί. Βάλτε μια τάξη επιτέλους. Επικρατεί πλήρης αταξία!
 

Ήταν λίγα αυτά που είχα να πω ποτέ. Αλλά επειδή εμείς ως Ελληνική Λύση έχουμε πραγματικά στηρίξει τον πρωτογενή τομέα με ειδικό πρόγραμμα, με σχέδιο, με προτάσεις, κάνω έκκληση. Έρχονται δύσκολες μέρες από εδώ και στο εξής. Θα έρθει πείνα χοντρή. Το λένε πλέον ψιθυριστά. Θα είναι ο χειρότερος χειμώνας που περάσαμε ποτέ. Σήμερα η «ΚΑΘΗΜΕΡΙΝΗ» έγραψε ένα μονόστηλο «κακώς δεν κάνανε εκλογές στη Νέα Δημοκρατία τον Σεπτέμβριο με αυτά που έρχονται με το πετρέλαιο, με τα καυσαέρια και με τις αυξήσεις στα τρόφιμα». 
Εάν με ακούγατε το 2019 που έλεγα στον κ. Τσίπρα «ή εμείς ή κανίς τεριέ»! Κάπως έτσι το είπε. «Ή εμείς ή κανείς»; «Ή εμείς ή κανίς τεριέ». Ο κύριος αυτός γελούσε όταν έλεγα εγώ το 2019 «Ελάτε όλοι μαζί να κάνουμε ένα πρόγραμμα. Αφήστε τις κομματικές αγκυλώσεις για να μπορέσει η Ελλάδα να αποκτήσει επάρκεια». Εγώ δεν λέω αυτάρκεια, επάρκεια αγαθών. Θα πεινάσουν τα παιδιά μας, θα πεινάσουν τα εγγόνια μας. Από το 2019 το λέγαμε και δεν το λέω τώρα.
(Χειροκροτήματα από την πτέρυγα της Ελληνικής Λύσης)
Πάμε και στην εξωτερική πολιτική. Παραδώσατε τη χώρα και την εξωτερική πολιτική της, κύριε Υπουργέ, κύριοι Υπουργοί σε ιδιώτες. Είναι δυνατόν οι Γάλλοι, η γαλλική εταιρεία στην Κάσο να ενημερώνει την Τουρκία ως μπροστινός για το αν θα περάσουμε καλώδιο ή όχι στην Κάσο; Για πείτε μου. Πόσο σοβαρή εξωτερική πολιτική είναι αυτή; Θα ενημερώσουν την Τουρκία και μετά θα βγάλουμε NAVTEX και εμείς. Αυτό αν δεν λέγεται δουλική εξωτερική πολιτική και αν δεν λέγεται ντροπή για όλους, τι λέγεται;
(Χειροκροτήματα από την πτέρυγα της Ελληνικής Λύσης)
Υψώσατε λευκή σημαία στον Ερντογάν παρά το γεγονός ότι ο Πρωθυπουργός λέει άλλα στον ΟΗΕ. Και επειδή ο τουρκικός Τύπος ξεσάλωσε έχω μπροστά μου όλα αυτά που έχω πει στην προηγούμενη Βουλή. Άρθρα τουρκικού Τύπου, εδώ. Καμιά δεκαπενταριά είναι βέβαια. Σταχυολόγησα μερικά. 
Τα καταθέτω στα Πρακτικά. 
(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)
Ενοχλήθηκαν επειδή είπα τη ρήση ότι τους Τούρκους δεν μπορείς να τους κάνεις ζάφτι εύκολα και ότι η Τουρκία, όπως έλεγε ο Ναπολέων Βοναπάρτης, για να μη δημιουργεί προβλήματα, πρέπει να εξαφανιστεί. Αυτό είπε ο Βοναπάρτης. Δεν το λέω εγώ. Είναι άποψη πολλών, τουλάχιστον σοφών στο μυαλό. 
Θα πω στον τουρκικό Τύπο κάτι απλό. Θα επικαλεστώ τον Δαρβίνο. Τι έλεγε ο Δαρβίνος; Η τουρκική φυλή είναι ανασταλτικός παράγοντας για την πρόοδο του ανθρώπινου είδους. Συμφωνώ απόλυτα. Συμφωνώ με αυτό. Και το λέει ο Δαρβίνος, όχι ο Βελόπουλος.
(Χειροκροτήματα από την πτέρυγα της Ελληνικής Λύσης)
Ρωτούν πολλοί πού θα βρούμε τα λεφτά. Να αποδείξω άλλη μια αποτυχία της Κυβέρνησης. Ξέρετε ποια η διαφορά της Ελληνικής Λύσης, κύριοι συνάδελφοι, παρά το γεγονός ότι όλοι ξιφουλκούν εναντίον μας; Εμείς ερχόμαστε με επιχειρήματα, προτάσεις και εποικοδομητικά να κάνουμε κριτική αλλά και να καταθέσουμε και επιχείρημα. 
Σας λέγαμε ότι με την ιστορία των ανεμογεννητριών πέρα από τις άλλες ενστάσεις που έχουμε, δεν θα κερδίσει τίποτα ο πολίτης. Απεδείχθη. Ακούστε, λοιπόν. Γεμίσατε ανεμογεννήτριες στην Ελλάδα με υπερπαραγωγή ρεύματος από ανεμογεννήτριες το οποίο δεν μπορούμε να απορροφήσουμε γιατί δεν βάλατε μπαταρίες. Το στέλνουμε στη Βουλγαρία τζάμπα και μας το πουλάνε οι πάροχοι πανάκριβα, 300% πιο ακριβά. Βγάζει και η Βουλγαρία λεφτά που έκανε 2000 MW μπαταρίες από το Ταμείο Ανάκαμψης. 
Εσείς το Ταμείο Ανάκαμψης, κύριε Υπουργέ, το έχετε για άλλους λόγους. Να διαφημίζετε ηλεκτρικά αυτοκίνητα, ηλεκτρικά λεωφορεία, το Υπουργείο Μετανάστευσης. Να διαφημίζετε διάφορες ανοησίες. Αυτοί έκαναν μπαταρίες. Και ακούστε, κύριε Υπουργέ, τώρα. Ξέρετε πόσο είναι το κόστος αυτό; Είναι 1,5 δισεκατομμύριο ετησίως, στα τρία χρόνια, δηλαδή, 4,5 δισεκατομμύρια. Πληρώσαμε παραπάνω λεφτά οι Έλληνες για τις ανεμογεννήτριες που έστειλαν το ρεύμα στη Βουλγαρία για να το επαναγοράσουν οι Έλληνες και να το πληρώσουν από το τιμολόγιο της ΔΕΗ. Τεσσεράμισι δισεκατομμύρια. Με 4,5 δισεκατομμύρια δίνω σε συνταξιούχους λεφτά, 13η, 14η σύνταξη. Όχι να τα παίρνουν 5-6 κολλητοί σας.
(Χειροκροτήματα από την πτέρυγα της Ελληνικής Λύσης)
Ποιοι άλλοι κερδίζουν; Αγοράζουμε λέει φυσικό αέριο στο μείγμα. Από πού αγοράζουμε το φυσικό αέριο, κύριοι συνάδελφοι της Νέας Δημοκρατίας; Ξέρετε; Από τη Ρωσία. Κύριε Υπουργέ μου, από τη Ρωσία θα το αγοράζουμε. Έρχεται μέσω Αζερμπαϊτζάν στην Τουρκία με τον TurkStream και παίρνει η Ελλάδα φυσικό αέριο από τον TurkStream ως τουρκικό. Το βαφτίζουν αυτοί, δηλαδή, όπως κάνουν το κρέας ψάρι ή όπως κάνουν οι δικοί μας εδώ τα εισαγόμενα μαϊμού προϊόντα ελληνικά, το βαφτίζουν τουρκικό και το αγοράζουμε από την Τουρκία. Δηλαδή, τι κάνουμε; Παίρνουμε ρωσικό φυσικό αέριο 400%-500% πιο ακριβά από ό,τι κανονικά, γιατί είχε το μεράκι, την καψούρα ο Πρωθυπουργός να κάνει πόλεμο με τον Πούτιν. Ήθελε να κάνει πόλεμο με τον Πούτιν!
(Χειροκροτήματα από την πτέρυγα της Ελληνικής Λύσης)
Βγαίνει σήμερα η Ιταλία και λέει «θα κάνουμε πυρηνικά εργοστάσια». Όταν έλεγα για πυρηνικούς αντιδραστήρες ο Πρωθυπουργός με έλεγε ψεκασμένο εδώ μέσα. Είχα μιλήσει για πυρηνικούς αρθρωτούς αντιδραστήρες και με είπε ψεκασμένο. Μετά από 4-5 χρόνια πήρε την ιδέα μας και την πήγε στη Γαλλία στον Μακρόν. Ακούστε όμως τώρα. Δεν φτάνει που παίρνετε τουρκικό φυσικό αέριο που είναι ρωσικό, κάνετε και άλλο έγκλημα. Ποιο είναι αυτό; Αφήνετε τους παρόχους ενέργειας ανεξέλεγκτους με το καρτέλ που έφτιαξε ο Τσίπρας, όπως και τα funds. Αυτός τα έκανε. Ο «κανίς τεριέ», πώς το λένε, «περιέ», ο κύριος αυτός. 
Έρχεστε σήμερα και το εφαρμόζετε εσείς. Εφαρμόζετε αυτό το αντιλαϊκό, το επαίσχυντο, το αιμοβόρο από το χρήμα του ελληνικού λαού μέτρο του Τσίπρα. Καταργήστε το χρηματιστήριο ενέργειας. Να λειτουργεί όπως λειτουργεί στην Ευρώπη, όχι με την υψηλότερη τιμή. 
(Χειροκροτήματα από την πτέρυγα της Ελληνικής Λύσης)
Κλείσατε και τους λιγνίτες. Τους τελειώσατε κι αυτούς. Και τώρα πάτε να καταστρέψετε και τα μηχανήματα ψύξης. Είστε εγκληματίες και θα σας πω γιατί. Αν αύριο το πρωί γίνει κάτι με την Τουρκία και δεν πάρουμε φυσικό αέριο από την Τουρκία που παίρνετε εσείς…
ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ: Μ’ αρέσεις. Μ’ αρέσεις. Λέγε. 
ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης): Μην ανοίγεις πόλεμο. Υπουργός δεν θα γίνεις. Σου το έχω πει εκατό φορές. Υπουργός δεν θα γίνεις, Σιμόπουλε. Ό,τι και να κάνεις, αγόρι μου, Υπουργός δεν θα γίνεις. 
ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ: Όσο χτυπάς, έτσι θα γίνω. Παράσημό μου είναι αυτά που λες. 
ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης): Όσο και να με διακόψεις όσο και να γλύψεις, Υπουργός δεν θα γίνεις, λεβέντη μου. Θα σε έχουν εκεί στο μετρό να λες καμιά ιστορία, καμιά ανοησία για να γελάει ο Μητσοτάκης. Πάμε παρακάτω τώρα. Έλα τώρα. Πήγαινε κάπου αλλού να κάνεις τη δουλειά σου. 
Λέω, λοιπόν, το εξής. Γκρεμίσατε τα μηχανήματα που θα κάνουμε, αν θα χρειαστούμε κάποια στιγμή, αν συμβεί κάτι με την Τουρκία… Γιατί φυσικό αέριο δεν θα παίρνουμε από κει. Αν συμβεί κάτι με την Τουρκία, πετρέλαιο και φυσικό αέριο θα παίρνουμε από αλλού. Καθυστερούμε κι εκεί. Από πού θα έχουμε ενέργεια; Θα μπορούσαμε να λειτουργήσουμε τη Μεγαλόπολη ή την Κοζάνη back up. Γιατί βάζετε πυρομαχικά, εκρηκτικά και ισοπεδώνετε τα μηχανήματα που θα μπορούσαν να χρειαστούν, αφού βλέπετε ότι η Τουρκία προκαλεί; Και έχει δίκιο εδώ ο κ. Γεραπετρίτης ότι πρέπει να είμαστε προσεκτικοί. Πού θα βρούμε ενέργεια; 
(Χειροκροτήματα από την πτέρυγα της Ελληνικής Λύσης)
Αυτά λέει η Ελληνική Λύση. Και τα λέει σοβαρά. Και δεν κοροϊδεύουμε και κανέναν. Πάμε και στα υπόλοιπα για να κλείνουμε. 
Είπε ο κ. Λιβάνιος χθες σε έναν συνάδελφο εδώ μέσα -δεν θα πω το όνομά του καν, γιατί δεν μ’ ενδιαφέρει και η ύπαρξή του- για το αδιάβλητο των εκλογών. Ο κ. Λιβάνιος είναι σοβαρός πολιτικός. Εγώ για ακόμη μια φορά καταγγέλλω αυτό που είπε ο Συνήγορος του Πολίτη. Τι είπε; Προειδοποιεί για την ασφάλεια της ψήφου, το απόρρητο των προσωπικών δεδομένων, την ταυτοποίηση των αποδήμων και μιλάει για -ακούστε!- προσβολή του εκλογικού αποτελέσματος. Ο Συνήγορος του Πολίτη για τις εκλογές με την επιστολική ψήφο λέει ότι το αδιάβλητο δεν υπάρχει. 
Το καταθέτω στα Πρακτικά. 
(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)
Και το ότι δεν υπάρχει το έχω απαντήσει και το έχω αποδείξει πολλές φορές. Δεν θα πω τα αποτελέσματα πάλι. Πήραμε στις ευρωεκλογές 9,3% στην κάλπη και 2,3% στην επιστολική. Δεν θα πω ότι η Νέα Δημοκρατία πήρε στην επιστολική 42% και στην κάλπη 29%. Θα πω ότι οι εκλογές είναι η κολόνα της δημοκρατίας και δεν θα επιτρέψουμε σε κανέναν ούτε να την ισοπεδώσει ούτε να την καταστρέψει. 
(Χειροκροτήματα από την πτέρυγα της Ελληνικής Λύσης)
Θα πω και κάτι για τον εθνικό ψεύτη στα γρήγορα. Στην εταιρεία στα νότια προάστια που ο Σπύρος Γεωργιάδης διαφήμιζε, έχει μέσα ενέσιμες θεραπείες που απαγορεύονται από τον ΕΟΦ. Ας αποφασίσει ο ίδιος. Είναι Υπουργός Υγείας του δημοσίου ή είναι ντίλερ, κονφερανσιέ, ινφλουένσερ των ιδιωτικών κλινικών; Στην εταιρεία γινόταν ενδοφλέβια χορήγηση συμπλέγματος βιταμινών Β, ενδοφλέβια θεραπεία για επιβράδυνση γήρανσης, θεραπεία με πλάσμα για παραγωγή κολλαγόνου, θεραπεία που χρησιμοποιεί ως πρώτη ύλη το αίμα του ασθενούς. Τα λέει μέσα το site. Περιέργως τα κατέβασαν. Λοιπόν, ας αποφασίσει ο τύπος αυτός για να μη βρίζει δημοσιογράφους και site. 
Tα καταθέτω στα Πρακτικά όλα αυτά. Τι λέει η ίδια η εταιρεία, ότι γίνονται αυτά που λέει ότι δεν γίνονται. 
(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)
Και γίνονται και ασυλία τους δίνει και διαφήμιση τους κάνει και είστε Κυβέρνηση επικίνδυνη για την υγεία των πολιτών. 
(Χειροκροτήματα από την πτέρυγα της Ελληνικής Λύσης)
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε, κύριε Πρόεδρε.
Προς ενημέρωση των συναδέλφων και των Προέδρων των Κοινοβουλευτικών Ομάδων που έχουν εκδηλώσει την επιθυμία να μιλήσουν, η συζήτηση για τις αντιρρήσεις συνταγματικότητας θα ξεκινήσει στις 2 η ώρα .
Να σας πω για να κάνετε τον προγραμματισμό σας ότι θα δώσω τον λόγο στον πρώτο ομιλητή τον κ. Φάνη Παπά από τη Νέα Δημοκρατία. Στη συνέχεια θέλει να κάνει την ομιλία του ο Υπουργός κ. Σχοινάς. 
ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ: Εγώ θέλω να κάνω την παρέμβασή μου, κύριε Πρόεδρε. 
ΠΡΟΕΔΡΕΥΩΝ (Γεώργιος Γεωργαντάς): Ο Κοινοβουλευτικός Εκπρόσωπος της Νέας Δημοκρατίας θέλει την τρίλεπτη παρέμβασή του.
Παρακαλώ, κύριε συνάδελφε. Έχετε τον λόγο. 
ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ: Ευχαριστώ, κύριε Πρόεδρε. 
Δεν θα απαντήσω επί του προσωπικού γιατί συνηθίζει να μου κάνει προσωπικές επιθέσεις ο Πρόεδρος της Ελληνικής Λύσης. Το θεωρώ παράσημο αυτό. Τον ευχαριστώ πάρα πολύ. 
Θα απαντήσω, επί της ουσίας, σε ένα μόνο θέμα που έθεσε. Είπε ότι η ελληνική Κυβέρνηση σκοπεύει να ζητήσει από την Τουρκία άδεια για την πόντιση του καλωδίου. Ουδέν ψευδέστερο! Έχει κάνει δήλωση ο Υπουργός Εξωτερικών, ο οποίος με σαφήνεια έχει πει ότι δεν θα ζητήσει άδεια από την Τουρκία, δεν προβλέπεται κάτι τέτοιο και δεν πρόκειται να ζητηθεί. 
Για να είμαστε, λοιπόν, σαφείς, να ξέρουμε εδώ ότι ο Πρόεδρος της Ελληνικής Λύσης, μέσα στον πολιτικό του οίστρο, μέσα στην ευκολία με την οποία έχει λύσεις σε όλα τα θέματα, μέσα σε αυτό το κρεσέντο του λαϊκισμού, παραποιεί, θα έλεγα στην καλύτερη περίπτωση, θέσεις της ελληνικής Κυβέρνησης όπως έχουν εκφραστεί δια του ίδιου του Υπουργού Εξωτερικών.
Ευχαριστώ. 
ΠΡΟΕΔΡΕΥΩΝ (Γεώργιος Γεωργαντάς): Έχει ζητήσει τον λόγο για τη δική του παρέμβαση-απάντηση ο κ. Χήτας, ο Κοινοβουλευτικός Εκπρόσωπος της Ελληνικής Λύσης. 
Παρακαλώ, κύριε Χήτα.
ΚΩΝΣΤΑΝΤΙΝΟΣ ΧΗΤΑΣ: Κύριε Πρόεδρε, έχουμε καταστήσει σαφές πάρα πολλές φορές ότι είμαστε υπεύθυνοι γι’ αυτά που λέμε και όχι για αυτά που καταλαβαίνουν οι άλλοι. Τι να κάνουμε; Δεν μπορούμε να μπούμε στο μυαλό σας. Είπαμε κάποια συγκεκριμένα πράγματα, το τι αντιλαμβάνεται ο καθένας, είναι δική του ευθύνη. Ουδέν ψευδέστερο από αυτό που είπε ο κ. Σιμόπουλος. 
Ο Πρόεδρος της Ελληνικής Λύσης είπε πριν από λίγο ότι η γαλλική εταιρεία που ανέλαβε την πόντιση θα συζητήσει και θα ζητήσει από την Τουρκία. Η γαλλική εταιρεία! Και ότι είναι ντροπή να κάνει ουσιαστικά εξωτερική πολιτική ένας ιδιώτης. Αυτά είπε. Δεν ευθυνόμαστε εμείς.
Τώρα, επί της ουσίας, δεν απαντήσατε σε τίποτα. Παίρνουμε ή δεν παίρνουμε το ρωσικό αέριο μέσω Turk Stream, μέσω του Αζερμπαϊτζάν και μέσω Τουρκίας και το πληρώνουμε τέσσερις φορές πάνω; Αυτό είναι κρεσέντο λαϊκισμού ή είναι πραγματικότητα, ότι μας έχετε στεγνώσει; Δεν έχει μείνει στην τσέπη τίποτα. Έχουν μείνει πανί με πανί οι Έλληνες. Αυτό τι είναι; Πείτε μας. Είναι κρεσέντο λαϊκισμού το ότι βάλατε ανεμογεννήτριες σε όλη την Ελλάδα και δεν έχετε φροντίσει -όπως σας λέγαμε- να κάνετε αποθηκευτικούς χώρους με μπαταρίες; Και αυτό κρεσέντο λαϊκισμού είναι;  
Είναι κρεσέντο λαϊκισμού ότι δίνουμε την ενέργειά μας στους Βούλγαρους το βράδυ και την αγοράζουμε την επόμενη μέρα πανάκριβα; Και αυτό κρεσέντο λαϊκισμού είναι; Μάλιστα. Τι να πω! Προφανώς είναι κρεσέντο λαϊκισμού ότι κλείσατε τις λιγνιτικές μονάδες όλες; Ότι καταστρέψατε και τα μηχανήματα όλα, τα ανατινάξατε; Και αυτό κρεσέντο λαϊκισμού είναι; 
Επί της ουσίας, για την τσέπη του Έλληνα και όχι για τη δυσκολία κατανόησης των όσων λένε οι άλλοι, θα μας πείτε κάτι; Δεν μας αφορά ο βαθμός αντίληψης του καθενός εδώ. Εμείς εκφραζόμαστε. Αν δεν αντιλαμβάνεστε τι λέμε, είναι δικό σας πρόβλημα. Αλλά για αυτό που ζει ο Έλληνας σήμερα εκεί έξω -και για το οποίο έχετε πολύ μεγάλη ευθύνη εσείς- θα μας πείτε κάτι για την ταμπακιέρα; Ότι κάνατε πόλεμο μαζί με τη Ρωσία -πρωτοστατήσατε κιόλας- θα μας πείτε τίποτα; Το ότι πληρώνουμε την πιο ακριβή ενέργεια θα μας πείτε τίποτα; Αυτά, αυτά, αυτά! Πού είναι το κρεσέντο λαϊκισμού; 
Για το γεγονός ότι δικαιωθήκαμε σε όλα, ότι θα έρθει πείνα, ότι έχετε διαλύσει τον πρωτογενή τομέα, ότι δεν έχετε ορίσει αλιευτικές ζώνες, ότι μπαινοβγαίνουν οι Τούρκοι σε ελληνικά ύδατα και ψαρεύουν τα ελληνικά ψάρια, γι’ αυτά που αφορούν και καίνε όλους τους φορείς που συμμετείχαν στο νομοσχέδιο αυτό -τους αλιείς μας, τους κτηνοτρόφους μας, τους αγρότες μας, τους μελισσοκόμους μας- θα μας πείτε κάτι; Απαντήστε σοβαρά στον κόσμο που μας ακούει και αφήστε τους εξυπνακισμούς. 
Ευχαριστώ, κύριε Πρόεδρε.
(Χειροκροτήματα από την πτέρυγα της Ελληνικής Λύσης)
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε, κύριε συνάδελφε. 
Τον λόγο έχει ο Βουλευτής της Νέας Δημοκρατίας κ. Φάνης Παπάς.
Παρακαλώ, κύριε συνάδελφε. 
ΘΕΟΦΑΝΗΣ (ΦΑΝΗΣ) ΠΑΠΑΣ: Ευχαριστώ, κύριε Πρόεδρε.
Κύριε Υπουργέ, αξιότιμοι κύριοι Υφυπουργοί, κύριε Γενικέ Γραμματέα, κυρίες και κύριοι συνάδελφοι, σήμερα συζητούμε ένα σημαντικό νομοσχέδιο που εκσυγχρονίζει το θεσμικό πλαίσιο της αλιείας, ενισχύει τον αγροτικό συνεργατισμό, απλοποιεί διαδικασίες, βελτιώνει τους ελεγκτικούς μηχανισμούς και εισάγει νέες ψηφιακές υπηρεσίες για τους παραγωγούς στον πρωτογενή τομέα. 
Πριν, όμως, αναφερθώ στις προβλέψεις των διατάξεων του σχεδίου νόμου, θα ήθελα να σταθώ σε κάτι που θεωρώ ιδιαίτερα σημαντικό: στην καθημερινότητα του Έλληνα αγρότη, του κτηνοτρόφου, του αλιέα, του μελισσοκόμου. Ως άνθρωπος που προέρχομαι από την ελληνική περιφέρεια και γνωρίζω από κοντά τις αγωνίες των ανθρώπων της παραγωγής, αντιλαμβάνομαι τις σημαντικές δυσκολίες που αντιμετωπίζουν, ιδιαίτερα τα τελευταία χρόνια. 
Οι συνεχόμενες γεωπολιτικές κρίσεις, με επακόλουθα τις αυξήσεις στις τιμές της ενέργειας, των λιπασμάτων και των αγροτικών εφοδίων, σε συνδυασμό με τις χαμηλές διεθνείς τιμές βασικών αγροτικών προϊόντων, όπως το σιτάρι, το βαμβάκι, το καλαμπόκι και το ρύζι, έχουν δημιουργήσει μεγάλες πιέσεις στο αγροτικό εισόδημα. Την ίδια στιγμή, οι συνέπειες της κλιματικής αλλαγής, τα ακραία καιρικά φαινόμενα και οι ζωονόσοι δημιουργούν πρόσθετη αβεβαιότητα στον αγροτικό κόσμο. 
Δεν μπορούμε, λοιπόν, να μιλάμε για μια αγροτική ανάπτυξη και ενίσχυση της ελληνικής υπαίθρου, χωρίς να αναγνωρίζουμε αυτές τις πραγματικές δυσκολίες ούτε μπορούμε να ισχυριζόμαστε ότι όλα τα προβλήματα έχουν αντιμετωπιστεί.
Οφείλουμε, όμως, να αναγνωρίσουμε τα πολλά και σημαντικά μέτρα που έχει πάρει ήδη η Κυβέρνηση τα τελευταία χρόνια. Όλοι γνωρίζουμε ότι ένα από τα νευραλγικότερα ζητήματα του πρωτογενούς τομέα είναι το κόστος παραγωγής. Στην κατεύθυνση αυτή, έχουν θεσμοθετηθεί ήδη και εφαρμόζονται: Η μείωση του ΦΠΑ σε βασικά αγροτικά εφόδια, εξοπλισμό και μηχανήματα, η άμεση επιστροφή στην αντλία του ειδικού φόρου κατανάλωσης του αγροτικού πετρελαίου -ένα διαχρονικό αίτημα των αγροτών- και η μείωση της τιμής της κιλοβατώρας στο αγροτικό ηλεκτρικό ρεύμα. Πρόκειται για παρεμβάσεις που συνδέονται άμεσα με την οικονομική βιωσιμότητα των αγροτικών εκμεταλλεύσεων. Παράλληλα, στηρίζουμε τα συλλογικά σχήματα με μείωση 50% στον φόρο εισοδήματος για ομάδες παραγωγών, συνεταιρισμούς και συμβολαιακή γεωργία. 
Στην ίδια κατεύθυνση εντάσσεται και η πρόσφατη εξαγγελία του Πρωθυπουργού για το αφορολόγητο στο εισόδημα των κατά κύριο επάγγελμα αγροτών για τα πρώτα 20.000 ευρώ. 
Ωστόσο, η στήριξη του αγρότη δεν μπορεί να περιορίζεται μόνο στο πεδίο της επαγγελματικής του δράσης. Πρέπει να αφορά συνολικά τη ζωή του στην ύπαιθρο και γι’ αυτό έχουν ιδιαίτερη σημασία οι παρεμβάσεις, όπως η κατάργηση του ΕΝΦΙΑ της κύριας κατοικίας και η μείωση κατά 50% του τεκμαρτού εισοδήματος για όσους διαμένουν ή δραστηριοποιούνται σε οικισμούς και χωριά έως δύο χιλιάδες κατοίκους. 
Επιπλέον, σημαντική προϋπόθεση για να παραμείνουν οι άνθρωποι της υπαίθρου και οι οικογένειές τους στον τόπο τους αποτελεί και η ενίσχυση των υποδομών. Και εδώ θα θυμίσω, σύντομα, όλα όσα έχουν γίνει με τις ανακαινίσεις και αναβαθμίσεις των Κέντρων Υγείας, με την κατασκευή και τον εκσυγχρονισμό σχολικών μονάδων, με τη βελτίωση των οδικών δικτύων και των συγκοινωνιών. Και τα αναφέρω όλα αυτά, διότι προσωπικά για μένα, που ζω με την οικογένειά μου και μεγαλώνω τα παιδιά μου στην περιφέρεια, η ανάπτυξη της ελληνικής υπαίθρου δεν αποτελεί μία αφηρημένη έννοια. 
Κυρίες και κύριοι συνάδελφοι, έρχομαι τώρα στις κυριότερες ρυθμίσεις που εισάγει το παρόν νομοσχέδιο. Θα ξεκινήσω από τον αγροτικό συνεργατισμό στον οποίο αναφέρθηκα προηγουμένως. Είναι πολύ σημαντική η διάταξη μέσω της οποίας οι εγγεγραμμένες ομάδες παραγωγών αποκτούν τη δυνατότητα να εφαρμόζουν τη διαδικασία απαλλαγής από τον ΦΠΑ κατά την αγορά γεωργικών μηχανημάτων και εξοπλισμών, ανεξάρτητα από το αν ασκούν παραγωγική ή μεταποιητική δραστηριότητα. 
Ένα δεύτερο σημαντικό ζήτημα αφορά τον εκσυγχρονισμό του μητρώου αγροτών και αγροτικών εκμεταλλεύσεων. Με το παρόν νομοσχέδιο προχωρά η ψηφιοποίηση και η δημιουργία της ψηφιακής καρτέλας του αγρότη, όπου η εγγραφή πραγματοποιείται ηλεκτρονικά και πιστοποιείται αυτοματοποιημένα η αγροτική ιδιότητα. 
Παράλληλα, στο παρόν σχέδιο νόμου εμπεριέχονται βασικές ρυθμίσεις για την αλιεία και τις υδατοκαλλιέργειες. Συγκεκριμένα, εκσυγχρονίζεται ο αλιευτικός κώδικας και δημιουργείται ένα εθνικό σύστημα ελέγχου αλιείας, με σαφέστερη κατανομή αρμοδιοτήτων. Δημιουργείται, επίσης, ένα ολοκληρωμένο σύστημα παρακολούθησης με ψηφιακά μητρώα σκαφών, αδειών, επιθεωρητών και παραβάσεων, καθώς και εφαρμογές για την αποτελεσματικότερη εποπτεία της αλιευτικής δραστηριότητας και την ιχνηλασιμότητα των αλιευμάτων. Σημαντικές είναι και οι ρυθμίσεις για τις υδατοκαλλιέργειες με την επικαιροποίηση του πλαισίου μισθώσεων, τη μετεγκατάσταση των μονάδων, την υδρανάπαυση και τη λειτουργία των ΠΟΑΥ. 
Ιδιαίτερα για τη Θεσσαλονίκη και τον Θερμαϊκό Κόλπο, όπου η αλιεία και η μυδοκαλλιέργεια αποτελούν σημαντικές παραγωγικές δραστηριότητες, η διαμόρφωση ενός σαφούς και λειτουργικού πλαισίου έχει πολύ μεγάλη σημασία. 
Στον τομέα της κτηνοτροφίας το νομοσχέδιο ενισχύει το πλαίσιο αντιμετώπισης των μεταδοτικών ασθενειών των ζώων. Αυστηροποιούνται οι κυρώσεις για την παραβίαση των μέτρων πρόληψης και ενισχύεται η δυνατότητα αξιοποίησης προσωπικού για την αντιμετώπιση της ευλογιάς των αιγοπροβάτων και του αφθώδους πυρετού. 
Παράλληλα, το νομοσχέδιο προβλέπει τη δημιουργία της ψηφιακής πλατφόρμας «e-honey», μέσω της οποίας ενισχύεται η ιχνηλασιμότητα -όπως ακούσαμε προηγουμένως, που υπάρχει ανάγκη- του μελιού και των μελισσοκομικών προϊόντων. Είναι μια παρέμβαση που μπορεί να συμβάλλει στην προστασία της ελληνικής παραγωγής μελιού και στην αντιμετώπιση παραπλανητικών πρακτικών στην αγορά. 
Στο ίδιο πνεύμα εκσυγχρονισμού εντάσσονται και οι ρυθμίσεις για τις σχολές Επαγγελμάτων Κρέατος. Ενισχύεται η εποπτεία από το Υπουργείο Αγροτικής Ανάπτυξης και Τροφίμων, το οποίο πλέον αναλαμβάνει την αναγνώριση και τον έλεγχο της λειτουργίας τους. 
Τελειώνοντας, θα ήθελα να σταθώ και σε δύο ακόμα σημαντικές ρυθμίσεις. Η πρώτη αφορά τον ΕΛΓΑ, όπου προβλέπεται η δυνατότητα αποζημίωσης έως το 100% της ασφαλιζόμενης αξίας της ζημειωθείσας παραγωγής ανά αγροτεμάχιο, με συνολικό πλέον ανώτατο όριο τις 200.000 ευρώ ανά δικαιούχο. 
Η δεύτερη αφορά στην αντιμετώπιση λειτουργικών και διαδικαστικών δυσκολιών που εξακολουθούν, δυστυχώς, να υπάρχουν ακόμα και σήμερα και κατά τη μετάβαση του συστήματος πληρωμών στην ΑΑΔΕ. Το ζητούμενο πλέον για όλους εμάς είναι ένα σύγχρονο σύστημα αγροτικών ενισχύσεων με απόλυτη διαφάνεια, αξιοπιστία και έγκαιρες πληρωμές στους δικαιούχους, οι οποίοι παράγουν πραγματικά. Σε αυτή τη συνολική προσπάθεια εξυγίανσης θα πρέπει να διασφαλίσουμε ότι οι αναγκαίοι έλεγχοι δεν θα αποκτήσουν τιμωρητικό χαρακτήρα και δεν θα δημιουργήσουν επιπλέον δυσχέρειες σε πραγματικούς παραγωγούς.
Οι έλεγχοι, κύριε Υπουργέ, πρέπει να είναι αυστηροί απέναντι στις εικονικές δηλώσεις και τις καταχρηστικές πρακτικές, αλλά δίκαιοι απέναντι σε εκείνους που καλλιεργούν και παράγουν στο πεδίο. Σε κάθε περίπτωση, δεν πρέπει να δημιουργούνται προσκόμματα και αδιέξοδα σε αγρότες που αξιοποιούν μισθωμένες ή ανταλλασσόμενες εκτάσεις. Ο πραγματικός παραγωγός που εργάζεται, επενδύει και ρισκάρει για να καλλιεργήσει ακόμη περισσότερη γη, δεν πρέπει να αντιμετωπίζεται με καχυποψία. Αντιθέτως, πρέπει να προστατεύεται και να στηρίζεται.
Κυρίες και κύριοι συνάδελφοι, η στήριξη του πρωτογενούς τομέα αποτελεί μια διαρκή προσπάθεια. Η ελληνική ύπαιθρος έχει τις δυνατότητες. Οι άνθρωποί της έχουν γνώση, εμπειρία και διάθεση για δουλειά.
Σας ευχαριστώ πολύ.
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε, κύριε συνάδελφε.
Τον λόγο τώρα έχει ο Υπουργός Αγροτικής Ανάπτυξης και Τροφίμων, ο κ. Μαργαρίτης Σχοινάς. 
ΜΑΡΓΑΡΙΤΗΣ ΣΧΟΙΝΑΣ (Υπουργός Αγροτικής Ανάπτυξης και Τροφίμων): Κυρίες και κύριοι Βουλευτές, είναι η πρώτη φορά που ανεβαίνω σε αυτό το Βήμα ως Υπουργός Αγροτικής Ανάπτυξης και Τροφίμων και το κάνω με τιμή, με ευθύνη, αλλά κυρίως με πλήρη συναίσθηση του τρόπου με τον οποίο θέλω να υπηρετήσω αυτή την αποστολή και σε αυτή την πρώτη μου ομιλία στην Ολομέλεια της Βουλής των Ελλήνων, θέλω να ξεκινήσω με μια πολύ συγκεκριμένη δέσμευση. Η δέσμευση είναι να αναζητώ τη συνεννόηση εκεί που μπορεί να υπάρξει, να ακούω κάθε πρόταση που βοηθάει τον αγρότη, τον κτηνοτρόφο, τον αλιέα, την ελληνική ύπαιθρο. Δεν είμαι διατεθειμένος να συμπράξω σε ένα παιχνίδι στείρων αντιπαραθέσεων, ούτε να συμβάλλω σε έναν κύκλο τοξικότητας που δεν λύνει κανένα πρόβλημα από αυτή την Αίθουσα. 
Πιστεύω ότι υπάρχουν πολλά στα οποία μπορούμε να συμφωνήσουμε σε όλες τις πτέρυγες της Βουλής. Να συμφωνήσουμε ότι η χώρα χρειάζεται ισχυρή παραγωγή, ότι ο Έλληνας παραγωγός πρέπει να πληρώνεται δίκαια και στην ώρα του και ότι η ελληνική γεωργία χρειάζεται, επιτέλους, περισσότερη γνώση, καλύτερες υποδομές, σύγχρονους κανόνες και προοπτική για τους νέους. Σε αυτά θα αναζητώ μόνιμα τη μεγαλύτερη δυνατή συναίνεση και προσβλέπω στο πόρισμα της διακομματικής Επιτροπής της Βουλής των Ελλήνων, όπου ο Γιάννης Οικονόμου προήδρευσε με επιτυχία και όπου ήδη είχα την ευκαιρία να απευθυνθώ, με ενδιαφέρον, διότι ίσως είναι αυτό το πρώτο σκαλοπάτι αυτής της εθνικής συναίνεσης που χρειαζόμαστε.
Στις 4 Απριλίου ορκίστηκα Υπουργός. Από τότε βρέθηκα σε χωράφια, σε κτηνοτροφικές μονάδες, σε συνεταιρισμούς, σε επιχειρήσεις, σε νησιά, στα σύνορα, βρέθηκα σε συμβούλια Υπουργών στις Βρυξέλλες, βρέθηκα σε συσκέψεις τεχνοκρατών για τις πληρωμές, μίλησα με πολλούς. Μίλησα με όλους και σε αυτούς τους έξι μήνες κατάλαβα κάτι πολύ σημαντικό, που δυστυχώς -εάν και θα έπρεπε- δεν θεωρείται αυτονόητο, ότι στην ελληνική γεωργία δεν μας λείπουν ούτε οι δυνατότητες ούτε οι άνθρωποι. Για πολλά χρόνια αυτό που μας έλειψε ήταν η συνέχεια από την απόφαση στην εφαρμογή, από το ευρωπαϊκό κονδύλι στο χωράφι, από τον έλεγχο στην πληρωμή. Μας έλειψε το σύστημα. Δεν είχαμε σύστημα που να μπορεί να αντέξει περισσότερο από τους κυβερνητικούς κύκλους που διαδέχονταν ο ένας τον άλλον στη διαχείριση του πρωτογενούς τομέα.
Εάν, λοιπόν, θέλω κάτι να αφήσω πίσω, όταν θα κλείσει ο κύκλος μου σ’ αυτό το Υπουργείο, είναι αυτό, μια λέξη, ένα σύστημα, ένα σύστημα που θα πατάει στα πόδια του, που θα έχει τη λογική του, που δεν θα εξαρτάται ούτε από χτυπήματα στην πλάτη, ούτε από συνεννοήσεις σε σκοτεινά γραφεία. Χρειαζόμαστε κανόνες, συνέχεια και αξιοπιστία. 
Αυτό ήταν, εν πολλοίς, η δουλειά μας το πρώτο εξάμηνο. Παλέψαμε, ξεχερσώσαμε, ανοίξαμε υποθέσεις που για χρόνια μεταφέρονταν από τον έναν στον άλλον, πήραμε αποφάσεις δύσκολες και κάναμε πολλή δουλειά που αδικείται από τον τηλεοπτικό χρόνο, από ένα πρωτοσέλιδο σε μια εφημερίδα ή σε ένα site. Όταν ήρθα στη Διακομματική μίλησα για τα τρία μεγάλα εργοτάξια στα οποία δουλεύουμε μέρα-μέρα. Το πρώτο και δυσκολότερο από όλα ήταν η αποκατάσταση της αξιοπιστίας της χώρας στο θέμα των πληρωμών και στους ελέγχους.
Προχωράμε σε αυτό τον δύσκολο δρόμο και λύνουμε, όσο προχωράμε, τα προβλήματα της μετάβασης από τον ΟΠΕΚΕΠΕ στην ΑΑΔΕ. Αλλάζουμε τον τρόπο με τον οποίο δηλώνεται, ελέγχεται και τελικά πληρώνεται η αγροτική ενίσχυση, ένα σύστημα με δυνατότητες, διαλειτουργικότητα, διαφάνεια και κυρίως, στα χέρια του κράτους, στα χέρια της Ελληνικής Δημοκρατίας, όχι στα χέρια τραπεζών, ιδιωτών, ή εταιρειών. 
Ξέρω ότι αυτό δεν είναι εύκολο. Ξέρω ότι η γκρίνια της μετάβασης είναι πιο εύκολη από τον έπαινο του συντελεσμένου αποτελέσματος. Ξέρω ότι αυτός ο χρόνος θα αργήσει ίσως να έρθει, αλλά σας διαβεβαιώνω, θα ’ρθει! Θα ’ρθει και δεν θα μετανιώσουμε που είχαμε αυτές τις δυσκολίες στο να φτιάξουμε αυτό το νέο σύστημα. Θα είμαστε έτοιμοι, γιατί δεν αλλάζουμε μόνο στην ΑΑΔΕ μια ταμπέλα σε μια πόρτα. Αλλάζουμε το τι υπάρχει πίσω από την πόρτα του αγροτικού συστήματος πληρωμών.
Το δεύτερο εργοτάξιο είναι το μέλλον, η νέα Κοινή Αγροτική Πολιτική, αυτή που θα καθορίσει σε μεγάλο βαθμό το τι θα συμβεί στην ελληνική ύπαιθρο για τα επόμενα έξι χρόνια. Εμείς πήραμε από την αρχή μια απόφαση, ότι η Ελλάδα δεν θα είναι παρακολουθητής ή θεατής αυτής της διαδικασίας, θα πρωταγωνιστήσει. Θα περιμένουμε γύρω στα 20.000.000.000 από αυτή τη διαπραγμάτευση και θα τα έχουμε. Το ζήτημα, όμως, είναι να ξέρουμε τι θα τα κάνουμε και αν αυτό το σύστημα που ψάχνουμε να βρούμε, θα είναι ικανό να τα σηκώσει. Αυτό το εργοτάξιο δεν θα κλείσει εύκολα, αλλά και όταν κλείσει, θα ανοίξει έναν άλλο δύσκολο δρόμο που θα μας κάνει να κληθούμε να πάρουμε πολύ δύσκολες αποφάσεις στη χώρα, εδώ στην Αθήνα, όχι στις Βρυξέλλες.




Το ποιος θα είναι αγρότης στην Ελλάδα, ποιος θα έχει την ιδιότητα, θα το αποφασίσουμε εμείς. Για το πώς θα μοιράσουμε τις επιδοτήσεις σε σχέση με τις επενδύσεις, θα το αποφασίσουμε εμείς. Αυτά έχουμε μπροστά μας.
Και το τρίτο εργοτάξιο είναι το εργοτάξιο της παραγωγής. Το κόστος αλλάζει, ο κόσμος αλλάζει. Η συζήτηση για το μέλλον της ελληνικής παραγωγής χρειάζεται νέα εργαλεία. Δρομολογούμε νέα σχέδια βελτίωσης στο Ταμείο Αγροτικής Επιχειρηματικότητας. Θα παρουσιάσουμε μια πολύ μεγάλη πρωτοβουλία για τα αρδευτικά έργα. Θα κάνουμε πολύ δύσκολη τη ζωή σε όσους θέλουν να κρατήσουν τους παραγωγούς πίσω. Δύσκολος αγώνας σ’ αυτό το τρίτο εργοτάξιο είναι φυσικά οι ζωονόσοι και οι επιζωοτίες. Είναι η πιο σκληρή δοκιμασία αυτού του πρώτου εξαμήνου. Είναι μια μάχη δύσκολη, εθνική, στη Λέσβο απέναντι στον αφθώδη και στην ηπειρωτική Ελλάδα απέναντι στην ευλογιά.
Αυτή η μάχη, κυρίες και κύριοι Βουλευτές, δεν κερδίζεται από την Αχαρνών. Κερδίζεται στο πεδίο, με την εμπλοκή και συνεργασία όλων, των περιφερειακών αρχών, των κτηνοτρόφων, όλων όσων έχουν λόγο σε επιχειρησιακό περιφερειακό επίπεδο. Η ιστορία δεν θα μας επιτρέψει να χάσουμε αυτήν τη μάχη. Και μόλις την κερδίσουμε, τότε θα ξεκινήσει -έχουμε ήδη αρχίσει τις συζητήσεις, αλλά τότε θα ξεκινήσει- το συνολικό σχέδιο ανάταξης της ελληνικής κτηνοτροφίας. Οι Έλληνες κτηνοτρόφοι χρειάζονται να δουν τον δρόμο προς τα μπρος. Αυτόν τον δρόμο θα αρχίσουμε να τον φωτίζουμε. Γιατί στόχος μας θα είναι εκεί η ανασύσταση του ζωικού μας κεφαλαίου και ο εκσυγχρονισμός του τομέα που αποτελεί τη ραχοκοκαλιά της ελληνικής υπαίθρου.
Αυτό θα απαιτήσει -προσέξτε- πολύ σκληρές διαπραγματεύσεις με την Ευρωπαϊκή Επιτροπή. Η ανασύσταση θα πρέπει να χωρέσει σε ένα νομικό πλαίσιο κοινοτικό εξαιρετικά δύσκολο, αλλά είμαι διατεθειμένος να δώσω αυτήν τη μάχη. Δεν θα πληρώσει ξανά η ελληνική κτηνοτροφία τον λογαριασμό του λαϊκισμού ή όλων όσων συνέβαλαν να είμαστε σήμερα σ’ αυτό το σημείο που είμαστε. Δεν θα χαϊδέψουμε τα αυτιά των ανθρώπων, δεν θα υποσχεθούμε εύκολες λύσεις, δεν θα κοροϊδέψουμε κανέναν. Θα δουλέψουμε στο πεδίο για να διορθώσουμε τα κακώς κείμενα.
Κυρίες και κύριοι Βουλευτές, δεν θέλω να μπω στις επιμέρους διατάξεις του νομοσχεδίου που συζητάμε σήμερα. Αναλύθηκαν διεξοδικά και στην Επιτροπή και από τους εισηγητές σήμερα και από τους Υφυπουργούς. Είναι ένα νομοσχέδιο που βάζει τάξη. Είναι ένα νομοσχέδιο λιθαράκι σ’ αυτό το σύστημα που προσπαθούμε να φτιάξουμε, με κανόνες, με ψηφιοποίηση, με λειτουργικότητα, γνώση, να ξέρει το κράτος ποιος παράγει, με ποια δεδομένα, με την ιχνηλασιμότητα στο μέλι, την προστασία των προϊόντων μας και φυσικά με μια σειρά από βελτιώσεις και προσαρμογές που χρειάζεται η Ανεξάρτητη Αρχή Δημοσίων Εσόδων για τις πληρωμές. Με άλλα λόγια, αυτό το νομοσχέδιο προσπαθεί να αφαιρέσει τα περισσότερα από τα μικρά προβλήματα που εδώ και χρόνια δυσκολεύουν την παραγωγή.
Θα σταθώ, όμως, σε τρεις διατάξεις αυτού του νομοσχεδίου. Πρώτον, κάνουμε ένα ουσιαστικό βήμα για τη μεγαλύτερη ασφάλεια του παραγωγού. Όταν η παραγωγή του χτυπιέται, πλήττεται, η αποζημίωση του ΕΛΓΑ μπορεί πλέον με αυτό το νομοσχέδιο να φτάνει το 100% της ασφαλιζόμενης αξίας της ζημιωμένης παραγωγής και ως 200.000 ευρώ ανά δικαιούχο. Κόβουμε ένα μικρό -αλλά άδικο- κόστος, τις τραπεζικές προμήθειες για την ασφαλιστική του εισφορά.
Στην αλιεία κάνουμε ένα ψηφιακό άλμα που έπρεπε να είχε γίνει εδώ και χρόνια. Δεν είχαμε ένα σύστημα ενιαίο ως χώρα για να παρακολουθούμε την αλιεία σε όλη της τη δικτύωση, από τη θάλασσα μέχρι την Ιχθυόσκαλα. Την αποκτούμε, επιτέλους, για πρώτη φορά αυτήν την ενιαία ψηφιακή εικόνα της δραστηριότητας στη θάλασσα, με καλύτερους ελέγχους και καθαρότερους κανόνες για όλους.
Το τρίτο θέμα που ήθελα να θίξω είναι το άρθρο 74. Θα σας απαντήσω πρώτα πολιτικά και μετά θα σας απαντήσω και επί της ουσίας. Σε πολιτικό επίπεδο θέλω να τονίσω ότι δεν ήρθα στο Υπουργείο Αγροτικής Ανάπτυξης για να περνάω ύποπτες διατάξεις. Δεν έχω κανέναν λόγο να το κάνω. Δεν χρωστάω τίποτα σε κανέναν και δεν πρόκειται ποτέ, ποτέ να κάνω αυτά για τα οποία κατηγορήθηκα πριν από λίγο. Τελεία και παύλα.
Ας δούμε, λοιπόν, τι πραγματικά κάνει το άρθρο 74. Μιλάμε για δηλώσεις της περιόδου 2018-2022, για εκτάσεις που είχαν δηλωθεί τότε, στις οποίες υπήρχε πραγματική επιλέξιμη αγροτική δραστηριότητα και οι παραγωγοί πληρούσαν τις προϋποθέσεις που ίσχυαν τότε.
Δεν αλλάζουμε ούτε έναν όρο επιλεξιμότητας. Δεν νομιμοποιούμε μη δηλωμένες εκτάσεις. Δεν νομιμοποιούμε εκτάσεις χωρίς πραγματική αγροτική δραστηριότητα. Δεν σταματάει κανένας έλεγχος και όποιος έκανε ψευδή δήλωση ή ματσακονιά θα εξακολουθεί να ελέγχεται από τη δικαιοσύνη και να υφίσταται τις συνέπειες.
Το πρόβλημα που λύνουμε εδώ -και το λύνουμε γιατί η Ανεξάρτητη Αρχή Δημοσίων Εσόδων θέλει να τελειώνει με αυτήν την εκκρεμότητα- είναι ότι υπήρχαν παραγωγοί που καλλιεργούσαν σε αυτές τις εκτάσεις αυτό το διάστημα, που δικαιούνταν την ενίσχυση με βάση τους ελέγχους που έχουν γίνει, αλλά οι υποθέσεις τους μπλέχτηκαν εκ των υστέρων, όταν εμφανίστηκαν οι δασικοί χάρτες. 
Να το πω με απλά λόγια. Είναι πενήντα χιλιάδες άνθρωποι αυτοί. Βγάζουμε πενήντα χιλιάδες ανθρώπους από αυτήν την ομηρία, όπως το κάναμε και με τις δημόσιες γαίες νωρίτερα. Είναι κανένας εδώ από την Αντιπολίτευση που θέλει να πει σ’ αυτούς τους πενήντα χιλιάδες νόμιμους παραγωγούς ότι θα πρέπει να επιστρέψουν τις ενισχύσεις αυτής της περιόδου, γιατί η ελληνική δημοκρατία δεν είχε τους δασικούς χάρτες τότε;
Είναι πρωτοφανές ότι αυτή η πρόθεση αδικείται τόσο πολύ από έναν διάλογο στρεβλό. Δεν υπάρχει τίποτα εικονικό. Δεν υπάρχουν ούτε βοσκοτόπια, ούτε ζώα, ούτε τίποτα. Υπάρχει μια ομηρία πενήντα χιλιάδων ανθρώπων, τα συμφέροντα των οποίων πριν λίγα χρόνια -που δεν ήμουν εδώ, αλλά τα βρήκα- η Κοινοβουλευτική Ομάδα του ΣΥΡΙΖΑ και Βουλευτές του ΠΑΣΟΚ ζητούσαν από τους προκατόχους μου να το διευθετήσουν. Θα τα καταθέσω. Δεν θέλω να πω τα ονόματα των Βουλευτών του ΠΑΣΟΚ. 
Καταθέτω στα Πρακτικά της Βουλής, γιατί εγώ δεν έχω συνηθίσει να δουλεύω έτσι, αλλά αυτά βλέπω ότι καλούμαι να διαχειριστώ.
(Στο σημείο αυτό ο Υπουργός Αγροτικής Ανάπτυξης και Τροφίμων κ. Μαργαρίτης Σχοινάς καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
Επειδή, όμως, δεν θέλω να μείνει καμιά σκιά -καμιά-, ακόμα και αν προκλήθηκε τεχνηέντως, ακόμα και αν προκλήθηκε επειδή κάποιοι παρέσυραν κάποιους άλλους, είμαι πρόθυμος να διασαφηνίσω με δύο νομοτεχνικές βελτιώσεις, το αυτονόητο, αλλά αν χρειάζεται να το βάλουμε και γραπτά να το ξαναβάλουμε.
Πρώτον, η νομιμότητα της χρήσης της έκτασης για την οποία μιλάμε αποτελεί προϋπόθεση. Χωρίς νομιμότητα δηλαδή δεν υπάρχει λύση. 
Δεύτερον, κανένας έλεγχος δεν σταματά και κανένας έλεγχος δεν επηρεάζεται. από την ΑΑΔΕ, από τους εισαγγελείς, από το Διεθνές Δικαστήριο της Χάγης, από την Ευρωπαϊκή Εισαγγελία.
Δηλαδή, η Αντιπολίτευση μας ζητάει να κάνουμε κάτι. Το κάνουμε. Βγάζουμε από τη ομηρία πενήντα χιλιάδες ανθρώπους και κατηγορείται η Κυβέρνηση και ο Υπουργός. Προσέξτε, κατηγορείται ο Υπουργός -μια βδομάδα Υπουργός- που ήταν ο πρώτος που μίλησε και υπερασπίστηκε δημόσια την Ευρωπαϊκή Εισαγγελία. Αυτός ο Υπουργός καταγγέλλεται για ύποπτα παιχνίδια.
Λοιπόν, καθαρές λύσεις. Η αντισυνταγματικότητα είναι θέμα των νομικών και της Βουλής. Εγώ, όμως, δεν θέλω να αφήσω αυτήν την κουβέντα να δηλητηριάσει μια προσπάθεια που κάνουμε οι Υφυπουργοί και εγώ, να ξεκινήσουμε το «μαγαζί» αυτό σε καλύτερες βάσεις. Δεν το χωνεύω, δεν το καταπίνω. 
Καταθέτω, λοιπόν, κύριε Πρόεδρε, τις νομοτεχνικές βελτιώσεις. 
(Στο σημείο αυτό ο Υπουργός Αγροτικής Ανάπτυξης και Τροφίμων κ. Μαργαρίτης Σχοινάς καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής: 


Κλείνω, από εκεί που ξεκίνησα, στις 4 Απριλίου. Έξι μήνες είναι πολύ μικρό διάστημα, έτσι ώστε να προσπαθείς να αλλάξεις και να πετύχεις την αλλαγή. Το παιχνίδι τώρα ξεκινάει και η μπάλα ακόμα κυλάει. Αν κάτι κρατώ από αυτούς τους πρώτους μήνες είναι ότι η ελληνική γεωργία έχει πολύ περισσότερες δυνατότητες απ’ ό,τι πολλές φορές της αναγνωρίζουμε. Αυτό το αυτομαστίγωμα που πολλές φορές κάνουμε, μας αδικεί. Η δική μας δουλειά είναι να κατεβάσουμε τα βάρη, να ανεβάσουμε τις δυνατότητες, να μειώσουμε τα κόστη και να προχωρήσουμε ενωμένοι. 
(Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής κ. ΙΩΑΝΝΗΣ ΠΛΑΚΙΩΤΑΚΗΣ)
Τις τροπολογίες που κατέθεσε η Αντιπολίτευση, δεν τις κάνω δεκτές γιατί εντάσσονται σε έναν συνεχιζόμενο και ολοένα εντεινόμενο αγώνα, που δίνει η Κυβέρνηση και ο ίδιος ο Πρωθυπουργός για την αντιμετώπιση της ενεργειακής κρίσης που βιώνει η Ευρώπη. Η Ευρώπη βιώνει μια ενεργειακή κρίση χωρίς προηγούμενο. Και στο Ευρωπαϊκό Συμβούλιο Κορυφής στα μέσα Οκτωβρίου, οι ηγέτες της Ευρώπης θα κληθούν να πάρουν ιστορικές αποφάσεις, δύσκολες αποφάσεις, αποφάσεις, όμως, που είναι αναγκαίες, γιατί κοινωνικά, πολιτικά, οικονομικά και εκλογικά, αν θέλετε, δεν μπορούν να μας αφήσουν ανεπηρέαστους. Άρα, οι μάχες αυτές θα δοθούν με μεγαλύτερη ένταση υπέρ των πολιτών, κύριε Κοινοβουλευτικέ Εκπρόσωπε του ΣΥΡΙΖΑ, υπέρ των πολιτών, αλλά με μεγαλύτερη ένταση, περισσότερα εργαλεία και μεγαλύτερη δύναμη πυρός. 
Εμείς, εδώ στο Υπουργείο Αγροτικής Ανάπτυξης και Τροφίμων έχουμε αποφασίσει για το πού θέλουμε να πάμε. Θέλουμε να πάμε σε μια ελληνική γεωργία που παράγει περισσότερα και καλύτερα, που πληρώνει δίκαια, αξιοκρατικά τον πραγματικό παραγωγό, που χρησιμοποιεί λιγότερο νερό και περισσότερα μυαλά, που δίνει αξία στο προϊόν και προοπτική στον άνθρωπο της υπαίθρου και κυρίως σε μια γεωργία που δεν θα χρειάζεται ούτε πάτρωνες, ούτε θα χρειάζεται να ξαναρχίσει κάθε χρόνο από την αρχή επειδή ένας κύκλος διαδέχεται έναν κύκλο, αναπαράγοντας τα προβλήματα του προηγούμενου κύκλου. Αυτός είναι ο στόχος μας, εκεί στοχεύουμε και στο τέλος της ημέρας, κυρίες και κύριοι Βουλευτές, εκεί θα πάμε. Είμαι σίγουρος.
Ευχαριστώ. 
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Ιωάννης Πλακιωτάκης): Κι εμείς ευχαριστούμε τον κύριο Υπουργό. 
Κύριε Γιαννούλη, έχετε ζητήσει τον λόγο. Τον λόγο έχει ο Κοινοβουλευτικός Εκπρόσωπος του ΣΥΡΙΖΑ.
ΧΡΗΣΤΟΣ ΓΙΑΝΝΟΥΛΗΣ: Ευχαριστώ πολύ, κύριε Πρόεδρε. 
Κύριε Υπουργέ, οφείλω να σας συγχαρώ για την εξαιρετική ομιλία σας, που είναι και η παρθενική σας εμφάνιση στο Εθνικό Κοινοβούλιο, με μια χρονική διευκρίνιση. Οι προγραμματικές δηλώσεις της Κυβέρνησης έγιναν το 2023 και της προηγούμενης θητείας το 2019. Αυτό που παρακολουθήσαμε και επαναλαμβάνω ως εξαιρετικά δομημένη ομιλία, αφορά τις προγραμματικές δηλώσεις μιας επόμενης κυβέρνησης, όχι μιας κυβέρνησης που έχει διανύσει επτάμισι χρόνια θητείας. 
Μπορώ μόνο να την εκλάβω -σας το λέω με πολύ σεμνότητα και ταπεινότητα, όροι και αξίες που έχουν απομακρυνθεί από την παράταξη που εκπροσωπείτε- ως συγγνώμη, ως μία ειλικρινή συγγνώμη του έκτου κατά σειρά Υπουργού Αγροτικής Ανάπτυξης της Κυβέρνησης Μητσοτάκη, που έρχεται ενώπιον του Εθνικού Κοινοβουλίου και λέει επτάμισι χρόνια ισοζύγιο περίπου μηδέν, πάμε από την αρχή. Αυτό λέτε, με μία προσθήκη σε ό, τι αφορά το άρθρο 74 και σε ένα κρεσέντο οργής και αγανάκτησης, με βάση το ύφος και τον τόνο της ομιλίας σας, ότι δεν δέχεστε και μύγα στο σπαθί σας. Και καλώς και μπράβο και μακάρι να πολλαπλασιαστούν τα πολιτικά πρόσωπα του χώρου σας, που δεν δέχονται μύγα στο σπαθί τους. Έλα, όμως, που έχουν μεσολαβήσει γεγονότα, γεγονότα που δεν αμφισβητούνται, ούτε ωραιοποιούνται από μία καλή ομιλία. 
Έχει μεσολαβήσει, κύριε Υπουργέ, η δυσώδης υπόθεση των παράνομων επιδοτήσεων του ΟΠΕΚΕΠΕ, με γνήσια αποτυπωμένο πολιτικό πρόσημο. Μην αναζητάτε συμψηφισμούς σε σχέση με το τι έγινε πριν από έξι ή επτά χρόνια, με αυτά που έγιναν ή δεν γίνονται σήμερα ή προσπαθούν να γίνουν παρελκυστικά, όπως το άρθρο 74. Να δούμε τις νομοτεχνικές βελτιώσεις σας, που προφανώς είναι επίσης μία ομολογία κατανόησης ότι κάτι καλά δεν έγινε. 
Και κλείνω.
ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ: (Δεν ακούστηκε)
ΧΡΗΣΤΟΣ ΓΙΑΝΝΟΥΛΗΣ: Κύριε Σιμόπουλε, γιατί πετάγεστε;
ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ: Καλά, εσείς το έχετε επάγγελμα. Μια φορά μίλησα.
ΠΡΟΕΔΡΕΥΩΝ (Ιωάννης Πλακιωτάκης): Παρακαλώ, συνεχίστε, κύριε Γιαννούλη.
ΧΡΗΣΤΟΣ ΓΙΑΝΝΟΥΛΗΣ: Εμείς θεραπευτήκαμε. Εσείς τώρα νοσήσατε;
Σας εύχομαι καλή λευτεριά. Τι να σας πω.
Για τις δύο τροπολογίες, κύριε Υπουργέ και επικαλούμαι και την ευρωπαϊκή σας εμπειρία, είναι ανεπίτρεπτο, ενώ μπορεί σήμερα η Βουλή, αν θέλει, να βοηθήσει τους Έλληνες πολίτες, το όνομα των οποίων υπερασπιστήκατε και εσείς σε μια παρέμβασή σας, να μη γίνουν δεκτές, γιατί είναι εντός του ευρωπαϊκού πλαισίου, εντός όλων όσων προβλέπονται από την Ευρωπαϊκή Ένωση. Βοηθούν πάρα πολύ τους Έλληνες πολίτες να σταθούν όρθιοι σε ένα χειμώνα δύσκολο, σε έναν χειμώνα που ξεπερνά τις δικές μας κομματικές ιδιοτέλειες, ιδεοληψίες ή κομματικά συμπλέγματα, μην τυχόν και πιστώσουμε σε κάποιον κάτι που δεν μπορούμε να πιστωθούμε εμείς. 
Θέλω να σας παρακαλέσω και να σας προκαλέσω ταυτόχρονα, ξαναδείτε το. Σήμερα μπορούμε να βοηθήσουμε εκατομμύρια Έλληνες, αν αγαπάμε αυτήν την πατρίδα. 
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κ. Γιαννούλη.
Τον λόγο έχει ο κ. Μάντζος, Κοινοβουλευτικός Εκπρόσωπος του ΠΑΣΟΚ.
ΔΗΜΗΤΡΙΟΣ ΜΑΝΤΖΟΣ: Ευχαριστώ πολύ, κύριε Πρόεδρε. 
Κύριε Υπουργέ, με όλο τον σεβασμό, αυτό δεν ήταν ομιλία, ήταν χρονοκάψουλα. Αναγκάστηκα να κοιτάξω πολλές φορές το ημερολόγιο για να δω ότι δεν έχουμε 2023 ή πολλώ δε μάλλον δεν έχουμε 2019, διότι ήταν μια εξαιρετική ομολογία πλήρους αποτυχίας επτάμισι, οκτώ ετών, με εξαιρετικές διαπιστώσεις για όλες τις αποτυχίες αυτής της Κυβέρνησης. Πλήρης απουσία συστήματος έχω καταγράψει, συναντήσεις σε σκοτεινά γραφεία, χτύπημα στην πλάτη, διαρκής επίρριψη ευθυνών. 
Τα είπατε καλύτερα και από εμάς. Επτάμισι χρόνια αυτά συμβαίνουν. Και λέτε επτάμισι χρόνια μετά ότι το παιχνίδι τώρα αρχίζει; Πότε; Κυβερνάτε οι ίδιοι επτάμισι χρόνια. Δείτε δίπλα σας, δείτε πίσω σας, δείτε μπροστά σας ποιοι κυβερνάτε επτάμισι χρόνια και στα τρία εργοτάξια στα οποία αναφερθήκατε. Στην αποκατάσταση της αξιοπιστίας της χώρας μας. Ποιος φταίει γι’ αυτήν; Ποιος την έπληξε; Πώς θα αποκαταστήσετε εσείς την αξιοπιστία της χώρας μας; Εδώ καλύψατε ως Νέα Δημοκρατία την ανομία και την ευθύνη πολιτικών προσώπων για το σκάνδαλο του ΟΠΕΚΕΠΕ. Σήμερα ομολογείτε εσείς ότι υπάρχουν προβλήματα στη μεταφορά του ΟΠΕΚΕΠΕ στην ΑΑΔΕ και θα τα λύσετε εσείς που τα προκαλέσατε. Διότι δεν εξυγιάνατε τον ΟΠΕΚΕΠΕ, τον μεταφέρατε μόνο στον φοροεισπρακτικό μηχανισμό. Και το γνωρίζετε ως καλός Ευρωπαίος ότι αυτό δεν συμβαίνει πουθενά στην Ευρωπαϊκή Ένωση. 
Τι γινόταν τόσα χρόνια πριν, στο δεύτερο εργοτάξιο, στην Κοινή Αγροτική Πολιτική που συνέχεται με το πρώτο, όταν γνωρίζετε, κύριε Υπουργέ, ότι είμαστε το μαύρο πρόβατο της Ευρώπης ξανά, με ευθύνη της δικής σας Κυβέρνησης -ποιος θα την αναλάβει αυτήν την ευθύνη;-, ότι μας δείχνουν με το δάχτυλο οι Ευρωπαίοι εταίροι, τώρα που αμφισβητούνται τα ταμεία κοινωνικής συνοχής και η κοινή αγροτική πολιτική;


Χαρακτηριστικό παράδειγμα είναι ότι χρησιμοποιείται η Ελλάδα για την απάτη για το ποιος είναι αγρότης, αφού αφήνατε εδώ και επενδύατε στους απατεώνες που υποδύονταν τους αγρότες και τσέπωναν τις ενισχύσεις. 
Και στο τρίτο, στις ζωονόσους, που δεν πήρε κανένας σας τα μεγάλα μαθήματα από τις ζωονόσους και αφήσατε ένα νησί ολόκληρο, τη Λέσβο, να καταστραφεί.
Και ποιος έδωσε τη μάχη από την Αχαρνών, κύριε Υπουργέ; Ποιος έδωσε τη μάχη χωρίς κτηνιάτρους και χωρίς σχέδιο; Ποιος θυμήθηκε την Ευρωπαϊκή Ένωση μετά από την καταστροφή; Ποιος τα θυμήθηκε όλα αυτά; Η Αντιπολίτευση ή η Κυβέρνησή σας; Ποιος θα εγγυηθεί την αποκατάσταση του ζωικού κεφαλαίου; Αυτοί που ανέχτηκαν και προκάλεσαν την καταστροφή του; Ποιοι θα μιλήσουν για αρδευτικά έργα; Αυτοί που τόσα χρόνια δεν έκαναν τίποτα για τα μικροφράγματα στην Πελοπόννησο και παντού; Ποιοι θα μιλήσουν για αποκαταστάσεις ζημιών; Αυτοί που δεν αναθεώρησαν τον ΕΛΓΑ, ενώ το λέμε τόσα χρόνια; 
Και κλείνω με το άρθρο 74. Ε όχι, πάει πολύ να ελέγχεται η Αντιπολίτευση για δόλο στον κοινοβουλευτικό της έλεγχο, όταν με τη διατύπωση με την οποία εσείς, κύριε Υπουργέ, το εισαγάγατε -και εάν δεν είστε εσείς, να μας πείτε ποιος σας υπαγόρευσε να εισάγετε έτσι το άρθρο 74- αφήνετε ευρύτατα περιθώρια ερμηνειών για τις άλλες επιλέξιμες δραστηριότητες, για τα βοσκοτόπια χωρίς ζώα, για τις εκτάσεις χωρίς νόμιμους τίτλους κτήσης. 
Εάν σας ενδιέφερε αυτό που ζητούσε η Αντιπολίτευση, θα κοιτούσατε μόνο τους πραγματικούς αγρότες, κτηνοτρόφους και τους παραγωγούς, όχι τον πυρήνα του σκανδάλου του ΟΠΕΚΕΠΕ, όχι αυτούς που εξαπάτησαν την ελληνική πολιτεία και την Ευρωπαϊκή Ένωση.
Μην ψάχνετε δόλο, λοιπόν, στην Αντιπολίτευση. Ψάξτε τον σε αυτούς εδώ, στην Κοινοβουλευτική σας Ομάδα, που καταψήφισαν δικογραφίες της Ευρωπαϊκής Εισαγγελίας και στο κόμμα σας, στην Κυβέρνησή σας. 
Και μαζί με τις προγραμματικές σας δηλώσεις, όταν θα ξαναπάρετε τον λόγο, ζητήστε και μια συγγνώμη από τους Έλληνες αγρότες. 
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κ. Μάντζο. 
Τον λόγο έχει ο κ. Καραθανασόπουλος, Κοινοβουλευτικός Εκπρόσωπος από το Κομμουνιστικό Κόμμα Ελλάδος.
ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ: Βεβαίως, η ομιλία του κυρίου Υπουργού ήταν μια έκθεση ιδεών, μια γενικόλογη τοποθέτηση η οποία θέλει να συγκαλύψει τον πραγματικό προσανατολισμό και της σημερινής Κυβέρνησης και να εξωραΐσει την πολιτική της Ευρωπαϊκής Ένωσης σχετικά με την Κοινή Αγροτική Πολιτική. 
Το πρόβλημα, κύριε Υπουργέ, δεν είναι ότι δεν υπήρχε σχέδιο, σύστημα και κανόνες, αλλά ο προσανατολισμός. Κι από αυτήν την άποψη, δεν μπορεί να υπάρξει εθνική στρατηγική για τον πρωτογενή τομέα, γιατί με τον όρο «εθνική στρατηγική» βάζετε στο ίδιο τσουβάλι και τους θύτες των βιοπαλαιστών αγροτών και τα θύματα που είναι οι βιοπαλαιστές αγρότες. Και ποιοι είναι οι θύτες; Οι πολυεθνικές εμπορίας των πρώτων υλών που αυξάνουν το κόστος παραγωγής, καθώς επίσης και το αγροτοβιομηχανικό σύμπλεγμα, το οποίο κλέβει την παραγωγή τους για ένα κομμάτι ψωμί. Άρα, είναι ταξικός ο όρος με τον οποίο πρέπει να αντιμετωπιστεί το ζήτημα. Όμως, αυτά θα τα πούμε και στην τοποθέτηση.
Μιλήσατε συγκεκριμένα για δύο θέματα. Πρώτον, για τον ΕΛΓΑ ότι κάνει κάτι σοβαρό. Ποιο είναι αυτό το σοβαρό; Όταν διατηρείτε τους κοφτές, τις προϋποθέσεις κάτω από τις οποίες κάποιος μπορεί να αποζημιωθεί και αποκλείονται χιλιάδες βιοπαλαιστές αγροτοκτηνοτρόφοι; Όταν δεν εκσυγχρονίζετε τον κανονισμό του ΕΛΓΑ, με αποτέλεσμα μια σειρά παράγοντες να μην συμπεριλαμβάνονται στις αποζημιώσεις; Αυτό είναι το ζήτημα, κύριε Υπουργέ. 
Και να έρθω στο τρίτο θέμα σε σχέση με τον ΟΠΕΚΕΠΕ. Μιλήσατε για αξιοπιστία στις πληρωμές. Μα είναι δυνατόν να υπάρχει αξιοπιστία στις πληρωμές, κύριε Υπουργέ, όταν διατηρείτε το απαράδεκτο καθεστώς των στρεμματικών ενισχύσεων και όχι τις ενισχύσεις με βάση τις παραγωγές; Αυτό είναι η μήτρα του σκανδάλου και είναι το πρώτο.
Δεύτερον, όταν μεταφέρετε την αρμοδιότητα στην ΑΑΔΕ που είναι ένας μηχανισμός είσπραξης και όχι πληρωμών.
Τρίτον, όταν οι ιδιωτικές εταιρείες παραμένουν αυτές οι οποίες διαμορφώνουν το σύστημα πληρωμών. 
Επί της ουσίας, με το άρθρο 74 πραγματικά υπάρχουν εγκλωβισμένοι αγρότες σε αυτήν την κατάσταση. Όμως, μαζί με αυτούς που πραγματικά είναι δικαιούχοι υπάρχουν και μια σειρά άλλοι οι οποίοι ήταν οι γνωστοί επιτήδειοι και οι οποίοι τσέπωναν χρήματα τα οποία δεν τα δικαιούνται.
Βεβαίως, θα δούμε και τις νομοτεχνικές βελτιώσεις που φέρατε, αλλά δεν το αλλάζει αυτό, δεν αναιρεί αυτό το καθεστώς. Επί της ουσίας, μπορεί και μια σειρά επιτήδειοι να συγκαλυφθούν τη στιγμή που τα έτη 2018-2022 ήταν τα έτη τα οποία ήδη ερευνώνται και υπήρχε σημαντικό σκάνδαλο σε σχέση με τον ΟΠΕΚΕΠΕ. Έτσι, μας δημιουργούνται ερωτηματικά γιατί χρειάστηκε να περάσουν οκτώ χρόνια μέχρι να ξεκαθαρίσει αυτή η διαδικασία.
Τέλος, κύριε Υπουργέ, δεν είπατε κουβέντα για την τροπολογία του ΚΚΕ. Χθες καταδικάστηκαν σε τρεις μήνες φυλάκισης έντεκα αγρότες μόνο στον Νομό Καστοριάς για τις κινητοποιήσεις του 2024. Είναι χιλιάδες οι αγρότες οι οποίοι σέρνονται στα δικαστήρια για τις κινητοποιήσεις του 2025 και του 2026.
Θα σταματήσετε τα αγροτοδικεία; Δεν θα καταφέρετε να κάμψετε το αγωνιστικό φρόνημα των βιοπαλαιστών αγροτοκτηνοτρόφων. Άρα, σταματήστε αυτή την απαράδεκτη μέθοδο των διώξεων που εφάρμοσαν και όλες οι προηγούμενες κυβερνήσεις και οι σημερινές, γιατί σπέρνετε ανέμους και θα θερίσετε θύελλες, κύριε Υπουργέ.
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε, κύριε Καραθανασόπουλε.
Τον λόγο έχει ο κ. Χήτας, Κοινοβουλευτικός Εκπρόσωπος από την Ελληνική Λύση.
ΚΩΝΣΤΑΝΤΙΝΟΣ ΧΗΤΑΣ: Κύριε Πρόεδρε, θα είμαι πάρα πολύ σύντομος.
Κύριε Υπουργέ, παρακολουθήσαμε την ομιλία σας μαζί με τον κύριο Πρόεδρο είναι η αλήθεια και περιμέναμε με αγωνία…
ΜΑΡΓΑΡΙΤΗΣ ΣΧΟΙΝΑΣ (Υπουργός Αγροτικής Ανάπτυξης και Τροφίμων): Έπρεπε να καθίσει να με ακούσει.
ΚΩΝΣΤΑΝΤΙΝΟΣ ΧΗΤΑΣ: Καθίσαμε μέσα γιατί έχουμε και κάποια χούγια, καταλάβατε; Είμαστε πιο άνετα μέσα, με ησυχία και με αγωνία. Γιατί ήταν σίγουρος ο Πρόεδρός μας ότι θα αποσύρετε το άρθρο 74 για τους λόγους που σας εξήγησε. Και έλεγε: «Τώρα θα το πει. Το είπε; Όχι. Τώρα θα το πει. Το είπε; Όχι. Δεν μπορεί, το είπε. Πήγαινε να τον ρωτήσεις.». Και ήρθα να σας ρωτήσω. Θα το αποσύρετε τελικά το άρθρο 74;
Γιατί, κύριε Υπουργέ -και να τα πούμε απλά τώρα για να καταλάβει ο κόσμος, που ακούει για το άρθρο 74, τι λέτε εκεί μέσα και δεν καταλαβαίνουμε- ουσιαστικά νομιμοποιείτε τους απατεώνες. Αυτό γίνεται τώρα, αυτή η απάτη που έγινε με τα βοσκοτόπια, ουσιαστικά αυτό κάνετε τώρα. Υπάρχουν και άνθρωποι μέσα που πρέπει να πάρουν τα λεφτά τους, αλλά δεν είναι η λύση να νομιμοποιήσουμε τα πάντα, τους απατεώνες. Δηλαδή το εν εξελίξει μεγάλο, όχι μόνο σκάνδαλο, η μεγάλη απάτη που είναι σε εξέλιξη του ΟΠΕΚΕΠΕ και που ερευνάται αυτήν τη στιγμή ακόμη, είναι υπό έρευνα ακόμα, εσείς πάτε να τη θολώσετε, να την κουκουλώσετε, να τη σβήσετε. Δεν είναι σωστό. Δεν είναι σωστό. Δεν είναι θέμα πολιτικής που θα ακολουθήσει ο καθένας. Εδώ είναι θέμα κοινής λογικής. Είναι θέμα του τι είναι παράνομο, τι είναι σωστό, τι είναι λάθος, τι είναι νόμιμο. Αυτό είναι το λάθος που κάνετε.
Επίσης, με την ίδια αγωνία περιμέναμε να μας πείτε, σε αυτά που σας είπε ο Πρόεδρός μας πριν από λίγο, εάν έχετε ενημερωθεί για την «μπούκα», που λένε στο χωριό μου, της Ευρωπαϊκής Εισαγγελίας στην ΑΑΔΕ. Μπήκε η Ευρωπαϊκή εισαγγελία στην ΑΑΔΕ, έπειτα από αίτημα της Πανελλήνιας Ομοσπονδίας Γεωτεχνικών του Δημοσίου. Για την ιστορία να πούμε ότι η Πανελλήνια Ομοσπονδία Γεωτεχνικών του Δημοσίου είχε καταθέσει το αίτημα αυτό τον Φεβρουάριο του 2026 στην ΑΑΔΕ. Η ΑΑΔΕ το αγνόησε. Το «τσίμπησε» όμως αυτό, το είδε η Ευρωπαϊκή Εισαγγελία και αυτεπαγγέλτως, μόνη της δηλαδή, πήγε να κάνει αυτόν τον έλεγχο. 
Δεν τοποθετηθήκατε. Δεν είπατε τίποτα γι’ αυτό. Αν το γνωρίζετε, αν ισχύει, αν λέμε εμείς ψέματα, αν δεν το γνωρίζετε εσείς ή το Υπουργείο σας. Είναι πολύ σημαντικό αυτό που σας λέμε. Έρευνα της Ευρωπαϊκής Εισαγγελίας στην Ανεξάρτητη Αρχή Δημοσίων Εσόδων που ανέλαβε να χειριστεί όλο το κομμάτι του από ΟΠΕΚΕΠΕ κ.λπ., κ.λπ.
Πάντως, επειδή όντως δεν είστε άνθρωπος της μικροπολιτικής ή οτιδήποτε άλλο, δηλαδή θα σας έπαιρνε κάποιος στην εταιρεία του σαν στέλεχος -ναι, το έχετε αυτό, τι να κάνουμε τώρα;- είστε ένας τεχνοκράτης, σκληρός τεχνοκράτης, δικηγόρος κ.λπ., κ.λπ., δεν μπορεί το άρθρο 74 σε μια αντίστοιχη εταιρεία -δηλαδή αν κάναμε εταιρικό συμβούλιο- να προτείνατε να το βάλουμε μέσα. Δεν γίνεται. Είναι παράνομο. Δεν το βλέπετε;
Ευχαριστώ πολύ.
(Χειροκροτήματα από την πτέρυγα της Ελληνικής Λύσης)
ΠΡΟΕΔΡΕΥΩΝ (Ιωάννης Πλακιωτάκης): Θα κλείσουμε τον κύκλο των παρεμβάσεων με τον κ. Καζαμία, μετά θα πάρει τον λόγο ο κύριος Υπουργός και μετά ο Πρόεδρος κ. Νατσιός.
Τον λόγο έχει τώρα ο κ. Καζαμίας.

ΑΛΕΞΑΝΔΡΟΣ ΚΑΖΑΜΙΑΣ: Κύριε Σχοινά, μας είπατε πολλά, αντιφατικά. Δεν μας είπατε, όμως και κάποια άλλα. 
Είπατε ξεκινώντας, ότι αυτή είναι η πρώτη σας ομιλία στη Βουλή από αυτό εδώ το Βήμα. Είστε έξι μήνες Υπουργός. Γιατί δεν ήρθατε να μιλήσετε πιο νωρίς στη Βουλή και να ανακοινώσετε τις προθέσεις σας στο Υπουργείο που αναλάβατε πριν από έξι μήνες; Τώρα σκεφτήκατε ότι υπάρχει Βουλή και πρέπει να έρθετε εδώ να μιλήσετε; 
Δεύτερον, μας είπατε ότι σκοπός σας είναι να διατηρήσετε μία συνέχεια και ένα σύστημα. Αυτές τις λέξεις χρησιμοποιήσατε. Θέλετε να εδραιώσετε συνέχεια με τι; Με ένα σύστημα αποτυχημένο και διεφθαρμένο; Αυτό μας λέτε και μας προτείνετε ως λύση για να υπάρχει αυτό που εσείς ονομάζετε συναίνεση; Λυπούμαστε πάρα πολύ, αλλά η Πλεύση Ελευθερίας δεν πρόκειται να συναινέσει σε μία τέτοια πολιτική συνέχειας με τη διαφθορά, την αποτυχία και την ταπείνωση των αγροτών, ιδίως των νέων αγροτών. Αυτό να το καταλάβετε καλά. 
Τρίτον, ήρθατε και μας δώσατε διαλέξεις περί συνέχειας και μετά -δύο φράσεις μετά- είπατε ότι αλλάζουμε τα πάντα στον ΟΠΕΚΕΠΕ. Ποια είναι η πολιτική σας τελικά, να διατηρήσετε συνέχεια με το παρελθόν μετά από 7 χρόνια διακυβέρνησης της Νέας Δημοκρατίας; Ξέρετε εδώ δεν ήρθατε μόνος σας. Είστε σε μία Κυβέρνηση και έχετε συλλογική ευθύνη Η Κυβέρνηση αυτή κυβερνάει επτά χρόνια. Θέλετε συνέχεια με αυτές τις πρακτικές και ταυτόχρονα να σας χειροκροτήσουμε, επειδή θα τα αλλάξετε όλα; Τι θέλετε, ακριβώς; Έχουμε την αίσθηση από την ομιλία σας ότι δεν είναι καθόλου καλά δομημένος ο τρόπος με τον οποίο προσεγγίζετε τα θέματα. Είστε σε μία πλήρη σύγχυση και αντίφαση. Αν θέλετε συνέχεια, δεν μπορείτε να έρχεστε εδώ και να ζητάτε εύσημα, γιατί θα αλλάξετε τα πάντα. Ή θα αλλάξετε ή θέλετε συνέχεια. 
Και εμείς θα πρέπει να ξέρουμε τελικά από εσάς, τι διαλέγετε για να σκεφτούμε και εμείς αν θα συναινέσουμε σε κάτι ή όχι; Δεν μπορείτε να ζητάτε συναίνεση και να δίνετε αντιφατικά πράγματα στην Αντιπολίτευση και στη Βουλή.
Είπατε ότι για το ζήτημα του ΟΠΕΚΕΠΕ δεν χρωστάτε τίποτα σε κανέναν. Αυτή ήταν η δική σας φράση. Ξέρετε, κύριε Σχοινά, υπάρχουν πάρα πολλοί επιτήδειοι, οι οποίοι χρωστάνε τεράστια ποσά στους έντιμους αγρότες. Αυτή είναι η δική σας ευθύνη. Αυτά τα χρέη να επιστρέψετε στους έντιμους αγρότες, οι οποίοι τα έβλεπαν χρόνο με το χρόνο να αποσύρονται από τις δικές τους επιδοτήσεις.
Επιπλέον, είπατε ότι θα πάρετε 20 δισεκατομμύρια από την Ευρωπαϊκή Ένωση. Να σας πω κάτι; Επί κυβερνήσεων της Νέας Δημοκρατίας, από το 2019 ο ΟΠΕΚΕΠΕ έλαβε -περιλαμβανομένης και της φετινής χρονιάς- επιδοτήσεις 20 δισεκατομμύρια. Αυτές, όμως, δεν πήγαν εκεί που έπρεπε να πάνε. Τις έτρωγαν και οι Χασάπηδες και οι Φραπέδες και η Σεμερτζίδου και ο Μαγειρίας και όλος ο κόσμος που πέρασε από την Εξεταστική Επιτροπή για τον ΟΠΕΚΕΠΕ. Αυτά θα πρέπει να σας απασχολήσουν και να συγκρουστείτε με αυτά, όταν όλοι αυτοί κυκλοφορούν ελεύθεροι. Τι είναι αυτά που λέτε ότι θα εξασφαλίσετε περισσότερα χρήματα; Για να τα φάνε άλλοι; 
Και, τέλος, οι νομοτεχνικές βελτιώσεις που φέρνετε, αν δεν ήταν η Πλεύση Ελευθερίας εδώ, να έφερνε ένσταση αντισυνταγματικότητας, αν δεν γινόταν όλο αυτό το βούκινο για το άρθρο 74, δεν θα τις φέρνατε. 
Ευχαριστώ. 
ΠΡΟΕΔΡΕΥΩΝ (Ιωάννης Πλακιωτάκης): Εμείς ευχαριστούμε. 
Τον λόγο έχει ο Υπουργός Αγροτικής Ανάπτυξης και Τροφίμων, ο κ. Μαργαρίτης Σχοινάς. 
ΜΑΡΓΑΡΙΤΗΣ ΣΧΟΙΝΑΣ (Υπουργός Αγροτικής Ανάπτυξης και Τροφίμων): Ευχαριστώ, κύριε Πρόεδρε.
Ομολογώ ότι δεν ξέρω και πώς παίζεται αυτό το παιχνίδι της αντιπαράθεσης και δεν θέλω να το παίξω ειλικρινά. Θέλω, όμως, να μοιραστώ κάποιες σκέψεις που προέρχονται από τις παρατηρήσεις των Κοινοβουλευτικών Εκπροσώπων των κομμάτων, τους οποίους γνωρίζω τους περισσότερους εδώ και καιρό και σέβομαι τις απόψεις τους. 
Κύριε Μάντζο, όταν εγώ μιλάω για ένα σύστημα που μας λείπει και πρέπει να το φτιάξουμε, φυσικά μπορείτε να το τοποθετήσετε, να το χρονοτοποθετήσετε ότι αυτό το σύστημα, ας πούμε, κάπως υπήρχε πριν το ’19 και το ’19 με τον κατακλυσμό του Νώε διαλύθηκε αυτό το σύστημα. Και τώρα πρέπει να ξαναφτιάξουμε ποιο; Αυτό που υπήρχε πριν το ’19;
Η έλλειψη συστήματος, κυρίες και κύριοι Βουλευτές, είναι αποτέλεσμα συσσωρευμένων παθογενειών του ελληνικού πρωτογενούς τομέα που αφέθηκαν να γιγαντωθούν από το 1981 μέχρι τώρα και πρέπει να έχουμε τη γενναιότητα να το παραδεχθούμε. 
ΔΗΜΗΤΡΙΟΣ ΜΠΙΑΓΚΗΣ: Όχι το ’74, το ’81.
(Θόρυβος στην Αίθουσα)
ΠΡΟΕΔΡΕΥΩΝ (Ιωάννης Πλακιωτάκης): Παρακαλώ!
ΜΑΡΓΑΡΙΤΗΣ ΣΧΟΙΝΑΣ (Υπουργός Αγροτικής Ανάπτυξης και Τροφίμων): Εγώ προσωπικά εκπλήσσομαι πώς αυτές οι συσσωρευμένες παθογένειες κράτησαν τόσο πολύ και δεν εξερράγησαν νωρίτερα. Έτσι; 
Άρα, είναι εθνικό καθήκον -πιστεύω εγώ- που ξεπερνάει την πολιτική αντιπαράθεση σ’ αυτήν την Αίθουσα, αυτό το σύστημα να μας δώσει το γερό σανίδι πάνω στο οποίο θα πατήσουμε, έτσι ώστε τα επόμενα σαράντα χρόνια η ελληνική γεωργία να είναι διαφορετική. 
Εγώ, στον πολιτικό χρόνο που έχω και όσο μπορώ, μαζί με την πολιτική ηγεσία, σ’ αυτό θα συμβάλουμε. Δεν θέλω -ξαναλέω- να παίξω το παιχνίδι της πολιτικής αντιπαράθεσης. Δεν μπορώ, όμως, να μην αναγνωρίσω στην Κοινοβουλευτική Ομάδα της Νέας Δημοκρατίας ότι ήταν η μόνη που ψήφισε την αλλαγή από το αμαρτωλό παρελθόν στο νέο, δίκαιο πρόγραμμα πληρωμών που πάμε να χτίσουμε. 
Εσείς, δηλαδή, δεν μπορείτε…
(Θόρυβος στην Αίθουσα)
Ξαναλέω. Δεν θέλω να αντιπαρατεθώ. Δεν μπορείτε, όμως, κύριε Μάντζο, να καταγγέλλετε και το πρόβλημα και τη λύση. Δεν γίνεται! Εμείς ψηφίσαμε την αναδιάρθρωση του συστήματος πληρωμών, που θα έρχεται για πρώτη φορά στα χέρια του κράτους, της Ελληνικής Δημοκρατίας. Το να μπορέσουμε να το φτιάξουμε και να λειτουργήσει, είναι μια επένδυση για το μέλλον, δεν είναι επένδυση για τη Νέα Δημοκρατία. 
Λοιπόν, για τη Λέσβο θα μιλήσουμε αργότερα μέσα στη μέρα. Θέλω να ακούσω τις απόψεις όλων των πτερύγων της Βουλής. Πιστεύω ότι αυτή η μάχη που δίνουμε είναι μια μάχη ιστορική, μια μάχη που την δίνουμε για τη Λέσβο, την δίνουμε για την Ελλάδα, αλλά -προσέξτε- την δίνουμε και για την Ευρώπη, γιατί το μέλλον της ελληνικής κτηνοτροφίας θα εξαρτηθεί από το πώς και αν θα κερδίσουμε τη μάχη στη Λέσβο και στην ηπειρωτική Ελλάδα. 
Τον κ. Χήτα, τον ευχαριστώ για τα καλά του λόγια, ότι και ο Πρόεδρος, ο κ. Βελόπουλος και ο ίδιος θα με έπαιρναν στις εταιρείες τους κ.λπ.. Υπάρχει μόνο ένα πρόβλημα ότι εγώ δεν δουλεύω για εταιρείες, εγώ δουλεύω για τους πολίτες. Άρα, ό, τι λέω, ό, τι κάνω, δεν έχει το εταιρικό μέσα στο μυαλό μου, έχει τους πολίτες. 
Και η λύση για το άρθρο 74, κυρίες και κύριοι Βουλευτές, είναι μια λύση που δίνει διέξοδο σε πενήντα χιλιάδες Έλληνες πραγματικούς γεωργούς, σε πραγματικά χωράφια που για το λάθος της ελληνικής δημοκρατίας δεν μπορούσαν να απεικονίσουν τα χωράφια, για τα οποία πληρώνονται, που αποκαλύφθηκαν όταν ήρθαν οι δασικοί χάρτες. Γιατί είναι τόσο σύνθετο αυτό το πράγμα; 
Και ο κοινοβουλευτικός έλεγχος των Βουλευτών του ΠΑΣΟΚ και του ΣΥΡΙΖΑ στους προκατόχους μου, είναι σωστός. Σωστά το κάνατε. Εγώ, δηλαδή, σας δίνω, έπαινο για αυτό, αλλά δεν καταλαβαίνω γιατί πρέπει να κρύβεστε, να απολογείστε και να κυνηγάτε τα άκρα, τους λαϊκιστές. Είναι δύο εστίες λαϊκισμού, που προσπαθούν να επιμολύνουν τους υπόλοιπους και αντί να τους βάζουμε στη θέση τους, να τους εξηγούμε, πέφτουμε στην παγίδα τους.
Για τα συγχωροχάρτια, κ.λπ. πιστεύω, κύριε Καζαμία, ότι εγώ είμαι απόλυτα σαφής. Και το γεγονός ότι δεν μου δίνετε το χειροκρότημά σας, είναι μάλλον παρήγορο. Αυτό, όμως, δεν σημαίνει ότι εγώ δεν θα συνεχίσω να ζητώ συναίνεση. Θα ζητώ συναίνεση και από αυτούς που μου την αρνούνται. Αλλά τα λόγια μου ότι ψάχνουμε να βρούμε ένα σύστημα που θα μας εξυπηρετεί όλους και τις επόμενες γενιές Ελλήνων στη γεωργία, θα συνεχίσω να τα προβάλλω. Και δεν θα με πικράνει ούτε θα με κρατήσει άυπνο το γεγονός ότι η Πλεύση Ελευθερίας δεν θα μου το δώσει. 
Ευχαριστώ, κύριε Πρόεδρε. 
ΠΡΟΕΔΡΕΥΩΝ (Ιωάννης Πλακιωτάκης): Εμείς ευχαριστούμε τον κύριο Υπουργό.
ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ: Για τις δίκες θα πείτε;
ΜΑΡΓΑΡΙΤΗΣ ΣΧΟΙΝΑΣ (Υπουργός Αγροτικής Ανάπτυξης και Τροφίμων): Κύριε Πρόεδρε, μπορώ να απαντήσω;
ΠΡΟΕΔΡΕΥΩΝ (Ιωάννης Πλακιωτάκης): Ορίστε, έχετε τον λόγο.
ΜΑΡΓΑΡΙΤΗΣ ΣΧΟΙΝΑΣ (Υπουργός Αγροτικής Ανάπτυξης και Τροφίμων): Θέλω να πω για τους αγρότες, τους εκπροσώπους ότι η Ελλάδα είναι μια ευρωπαϊκή δημοκρατία, η οποία χαρακτηρίζεται από τη διάκριση των εξουσιών. Δεν υπάρχει δυνατότητα να σηκώσουμε το τηλέφωνο και να πούμε σε δικαστή: «Κάνε αυτό, κάνε εκείνο». Οι δικαστές έχουν αυτές τις υποθέσεις εκκρεμείς. Συμφωνώ μαζί σας και το είπα και στους αγρότες, ότι αυτό είναι «φρούτο» - συνέπεια μιας εποχής που δεν ήταν ομαλή.
Στο σύστημα που πάμε να φτιάξουμε, πιστεύω, ότι θα ομαλοποιηθούν όλες αυτές οι συνέπειες του παρελθόντος. Μέχρι εδώ μπορώ να πάω. Δεν μπορώ να πάω παρά πέρα. 
[bookmark: _Hlk227914319]ΠΡΟΕΔΡΕΥΩΝ (Ιωάννης Πλακιωτάκης): Τον λόγο έχει ο κ. Τσιρώνης και αμέσως μετά ο κ. Νατσιός. 
Κύριε συνάδελφε, έχετε τον λόγο. 
ΣΠΥΡΙΔΩΝ ΤΣΙΡΩΝΗΣ: Ευχαριστώ πολύ, κύριε Πρόεδρε. 
Ευτυχώς, δεν παρενέβην στον πρώτο κύκλο, για να απαντήσει ένας τουλάχιστον από την Αντιπολίτευση σε αυτά που είπε ο κύριος Υπουργός, ο οποίος πραγματικά απάντησε διπλωματικά. 
Κύριε Υπουργέ, γνωρίζετε ότι ήρθατε στην Ελλάδα. Δεν είστε ακόμα στους διπλωματικούς κύκλους της Ευρωπαϊκής Ένωσης, όπου εκεί κουνάμε το κεφάλι συναινετικά και δεν υπάρχει ιδιαίτερη πολιτική αντιπαράθεση. 
Εδώ, υπάρχει πολιτική αντιπαράθεση. Υπάρχει διαφορά ιδεολογίας. Υπάρχει διαφορά του ποιον εξυπηρετούμε και ποιον εκπροσωπούμε. Και όταν λέτε ότι εκπροσωπείτε τους πολίτες, να το δείχνετε στις πράξεις. Διότι, προφανώς, ούτε εσείς ο ίδιος δεν συναινέσατε σε αυτό που έρχεται. Διότι το άρθρο 74 δεν πιστεύω ότι προήλθε από εσάς. Δυστυχώς, είστε άλλος ένας από τους Υπουργούς που συνεχίζουν αυτά που του επιβάλλουν, αυτά που επιβάλλει το Μαξίμου και αυτά που επιβάλλει η Ευρωπαϊκή Ένωση, που έχει καταστρέψει με τις αυτοκτονικές της πολιτικές και τους αγρότες και τους κτηνοτρόφους και τους μελισσοκόμους. Και εσείς συνεχίζετε το ίδιο τροπάριο. Αμφιβάλλω ότι είναι από εσάς αυτά. 
Δώσατε συγχαρητήρια στην Κοινοβουλευτική Ομάδα της Νέας Δημοκρατίας γιατί αυτή ήρθε να αλλάξει το τοπίο; Ήρθε να αλλάξει το τοπίο, μεταφέροντας τον ΟΠΕΚΕΠΕ στην ΑΑΔΕ, που μόλις πριν λίγο είπατε ότι δεν έγινε και με τον σωστό τρόπο και ότι χρειάζονται ρυθμίσεις εκεί; Δώσατε συγχαρητήρια όταν το άλλαξαν μετά από επτά χρόνια πάρτι, όταν πιάστηκαν τελικά με τη γίδα στην πλάτη, όταν το άλλαξαν επειδή οι δικογραφίες έφτασαν στην οροφή της Βουλής, όταν το άλλαξαν, κύριε Υπουργέ, για να κρύψουν μετά τη σύσταση της Εξεταστικής Επιτροπής, τη διαχρονικότητα του σκανδάλου του ΟΠΕΚΕΠΕ; Και όχι μόνο έπεσε στο κενό αυτή η προσπάθεια της διαχρονικότητας, αλλά αποδείχτηκε περίτρανα ότι ήταν γαλάζιο σκάνδαλο. 
Έρχεστε στη Βουλή να μας πείτε, σαν να μην πέρασε μια μέρα από όλα αυτά που έγιναν, να πείτε στην Αντιπολίτευση και να κουνήσετε το δάχτυλο και να ζητήσετε συναίνεση σε αυτό; Έρχεστε και δίνετε συγχαρητήρια στην Κοινοβουλευτική Ομάδα; 
Τα μόνα συγχαρητήρια που πρέπει να δώσετε στην Κοινοβουλευτική Ομάδα είναι για την αντοχή της στο να προστατεύει το αφεντικό. Γι’ αυτό, βεβαίως, μπορείτε να δώσετε συγχαρητήρια, ότι προστατεύει το αφεντικό εις βάρος της αξιοπρέπειάς τους, εις βάρος της αποδοχής τους στην κοινωνία. Να τους ρωτήσετε κιόλας, τι αποδοχή έχουν όταν πηγαίνουν στις περιφέρειές τους. Και να τους δώσετε συγχαρητήρια που ακόμα αντέχουν να προστατεύουν έναν εκβιαζόμενο Πρωθυπουργό. Ελπίζω να μην εκβιάζονται και οι ίδιοι. Απ’ ό,τι φαίνεται, κάθε φορά που ψηφίζουν συμβαίνει και αυτό. 
Ευχαριστώ, κύριε Πρόεδρε.
ΠΡΟΕΔΡΕΥΩΝ (Ιωάννης Πλακιωτάκης): Κύριε Πρόεδρε, συγγνώμη, αλλά έχει ζητήσει τον λόγο και ο κ. Καζαμίας και η κ. Κωνσταντοπούλου για παρεμβάσεις. 
ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ): Έχω να πάω και στο Κιλκίς, κύριε Πρόεδρε. 
ΠΡΟΕΔΡΕΥΩΝ (Ιωάννης Πλακιωτάκης): Εγώ σας έδωσα πριν τον λόγο, αλλά τον παραχωρήσατε. 
ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ): Σέβομαι τους Βουλευτές. 
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε, κύριε Πρόεδρε. 
Κύριε Καζαμία, έχετε τον λόγο. 
ΑΛΕΞΑΝΔΡΟΣ ΚΑΖΑΜΙΑΣ: Κι εγώ ευχαριστώ. 
 Κύριε Σχοινά, υπήρξατε ιδιαίτερα οξύς και προσβλητικός απέναντι στην Πλεύση Ελευθερίας, παρά το γεγονός ότι είπατε ότι θα ζητήσετε παρέμβαση. Είπατε ότι αν δεν έχετε τη δική μας συναίνεση, δεν θα χάσετε τον ύπνο σας. Σωστά;
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Κοιμάστε, δηλαδή.
ΑΛΕΞΑΝΔΡΟΣ ΚΑΖΑΜΙΑΣ: Εμείς δεν σας θέλουμε να κοιμάστε, κύριε Σχοινά. Εμείς θέλουμε να ξυπνήσετε. Γι’ αυτό είναι πρόβλημα το ότι δεν θα χάσετε τον ύπνο σας, όταν εμείς σας κάνουμε κριτική για το γεγονός ότι έρχεστε εδώ έξι μήνες μετά που διοριστήκατε Υπουργός και δεν παραβρεθήκατε ούτε μία φορά στη Βουλή, για να ζητήσετε συναίνεση στη συνέχεια. Αυτό μας είπατε. Συναίνεση στη συνέχεια. 
Να χάσετε τον ύπνο σας, κύριε Σχοινά, και να καταλάβετε ότι ο αγροτικός τομέας εδώ και επτά χρόνια επί Νέας Δημοκρατίας είναι έρμαιο της διαφθοράς, έρμαιο της αναποτελεσματικότητας. Οι νέοι αγρότες, αυτή τη στιγμή, δεν έχουν προοπτικές να παραμείνουν στο χωράφι. Το κόστος παραγωγής είναι τεράστιο. Και δεν είπατε τίποτα για αυτά, μόνο έρχεστε να μας λέτε ότι υπάρχουν -και αυτή είναι η θεωρία- δύο άκρα.
Κύριε Σχοινά, ένα άκρο υπάρχει. Ξέρετε, πού βρίσκεται αυτό; Βρίσκεται στην Κυβέρνηση σας. Είναι η ακροδεξιά του Βορίδη, του Γεωργιάδη, του Πλεύρη και των διαφόρων εδώ Σπαρτιατών, που τώρα δηλώνουν προσήλωση στον Κασιδιάρη, οι οποίοι ψηφίζουν μαζί με την Κυβέρνησή σας. Οπότε αφήστε αυτές τις εξυπνάδες περί δύο άκρων.

(Χειροκροτήματα από την πτέρυγα της Πλεύσης Ελευθερίας)
Και είπατε για λαϊκισμό. Ξέρετε τι είναι λαϊκισμός; Και ακούστε δυο λόγια από εμένα, γιατί ήμουν τριάντα χρόνια καθηγητής πολιτικών επιστημών στη Βρετανία και ξέρω και διδάσκω τι είναι ο λαϊκισμός. Λαϊκισμός είναι η μανιχαϊκή παρουσίαση της πραγματικότητας. Αυτό κάνετε εσείς. Ήρθατε να μας πείτε, εμείς δεν είμαστε λαϊκιστές, αλλά όποιος μας κάνει αντιπολίτευση είναι λαϊκιστής. Αλήθεια; Αυτό είναι η πεμπτουσία του λαϊκισμού. Είναι αυτό που κάνετε εσείς, η τεχνητή πόλωση της διαφοράς που υπάρχει. 
Αντί να πείτε ότι θα ακούσετε, αντί να πείτε ότι θα ξυπνήσετε, αντί να πείτε ότι θα ενσωματώσετε αυτά που σας λέει η Πλεύση Ελευθερίας -γιατί εμείς νοιαζόμαστε για το καλό του αγρότη, νοιαζόμαστε να ξεμπερδεύουμε με τα αίσχη της αγροτικής πολιτικής στη χώρα μας εδώ και επτά χρόνια- και να πάψει η διαφθορά, εσείς έρχεστε και μας λέτε ή λιτότητα του Μητσοτάκη ή όποιος πάει κόντρα στη λιτότητα είναι λαϊκιστής. Όποιος κάνει κριτική στη διαφθορά είναι ο λαϊκιστής. Αυτά έρχεστε να μας φέρετε εδώ στη Βουλή; Λίγο σεβασμό θα έπρεπε να δείξετε στην κριτική που ασκείται από την Αντιπολίτευση και να ακούτε περισσότερο.
Τέλος, για το άρθρο 74, είναι σεβασμός στους θεσμούς αυτό που κάνετε, εσείς που δεν είστε λαϊκιστής; Εμείς είμαστε εδώ και σεβόμαστε τη Βουλή. Και ακριβώς αυτό πιστοποιεί ότι είμαστε κατά του λαϊκισμού. Και έρχεστε εσείς εδώ, μετά που ξεσηκώθηκε ο κόσμος, μετά που σας έγινε κριτική για το επαίσχυντο άρθρο 74 που φέρνετε στα μουλωχτά, για να αμνηστεύσετε επιτήδειους, για να παρέμβετε στο έργο της δικαιοσύνης και μας φέρνετε λίγο πριν συζητηθεί η ένσταση αντισυνταγματικότητας της Πλεύσης Ελευθερίας νομοτεχνικές βελτιώσεις. Αλήθεια; Έτσι θα διορθώσετε τα όσα πάτε να κάνετε με αυτό το άρθρο; 
Να το αποσύρετε όλο και να ανοίξετε μια σοβαρή συζήτηση για το τι πρέπει να γίνει. Αυτά κάνουν οι κυβερνήσεις των λαϊκιστών, των διεφθαρμένων και αυτών που θέλουν συνέχεια με το βρώμικο παρελθόν. 
Ευχαριστώ.
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΩΝ (Ιωάννης Πλακιωτάκης): Κι εμείς ευχαριστούμε. 
Τον λόγο έχει η Πρόεδρος της Πλεύσης Ελευθερίας, η κ. Ζωή Κωνσταντοπούλου. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Κύριε Σχοινά, έρχομαι απευθείας από τη δίκη για τη δολοφονία του Σήφη Βαλυράκη, οπότε δεν είχα την χαρά να σας ακούσω να προσβάλετε το Κοινοβούλιο και την Πλεύση Ελευθερίας, να προσβάλετε δηλαδή την κοινωνία, λέγοντάς μας ότι κοιμάστε τον ύπνο, όχι βέβαια του δικαίου, αλλά του άδικου, ότι κοιμάστε μια χαρά και δεν θα διαταράξει η Πλεύση Ελευθερίας τον ύπνο σας.
(Χειροκροτήματα από την πτέρυγα της Πλεύσης Ελευθερίας)
Η αλήθεια είναι ότι έχετε χάσει τον ύπνο σας με την Πλεύση Ελευθερίας, γιατί δεν μπορείτε να δεχτείτε ότι παρόλη την απηνή προσπάθειά σας να κατασιγάσετε τη μοναδική δύναμη που δεν την έχει κανείς στο χέρι του, που δεν σταματάει καθόλου να συγκρούεται μαζί σας, που δεν σταματάει να σας εκθέτει και που είναι αποφασισμένη να πάει στα αλήθεια μέχρι τέλους τις υποθέσεις διαφθοράς, στις οποίες εμπλέκεστε. Στα αλήθεια μέχρι τέλους, όχι γιαλαντζί μέχρι τέλους σαν κάποιους, οι οποίοι ήδη έχουν συμφωνήσει κάτω από το τραπέζι τη συγκυβέρνηση, που δεν θα έχετε, βεβαίως, τη χαρά ούτε εσείς ούτε εκείνοι να συγκροτήσετε, γιατί θα καταποντιστείτε. 
 Σας θυμάμαι, κύριε Σχοινά, και να εκπροσωπείτε την Ευρωπαϊκή Επιτροπή όταν, επειδή ο ελληνικός λαός ψήφισε «όχι» στους εκβιασμούς στο δημοψήφισμα, διαλύσατε τη Βουλή σε συνεννόηση με τον Τσίπρα. 


Σας θυμάμαι και όταν το 2016 επιχαίρατε με την παρουσία της Επιτρόπου Περιφερειών Κορίνα Κρέτσου εδώ στην Ελλάδα, να μας λέει ότι πρέπει να δεχθούμε αυτή την πραγματικότητα. Την πραγματικότητα που οδήγησε στα Τέμπη, κύριε Σχοινά. Της αρμοδιότητάς της ήταν όλα όσα έγιναν. Και είχα την τιμή ως πρώην Πρόεδρος της Βουλής τότε και έχοντας μόλις ιδρύσει την Πλεύση Ελευθερίας, να αντιπαρατεθώ και μαζί της και με το σύστημά σας. Πείτε μας, κύριε Σχοινά, ξεκάθαρα, το άρθρο 74 θα το αποσύρετε; 
Η Πλεύση Ελευθερίας, η Κοινοβουλευτική Ομάδα που έχει τη μικρότερη αριθμητικά δύναμη, αλλά τη μεγαλύτερη δύναμη αποφασιστικότητας και ψυχής εδώ μέσα, έκανε ένσταση αντισυνταγματικότητας. Οι μόνοι είμαστε. Η Αξιωματική Αντιπολίτευση; Κουνάει τα πόδια του ο κ. Χνάρης και του πήρε τέσσερις, πέντε μέρες να μιλήσει. Ο κ. Ανδρουλάκης; Άφαντος. Ξέρει μόνο να δίνει εντολές, να συμπράττει το κόμμα του μαζί με τη Νέα Δημοκρατία στην πολιτική δίωξη πολιτικής αντιπάλου. 
Σας έχουν τόσο πολύ στο χέρι, κύριε Μπιάγκη; Πιο πολύ μιλήσατε για να πάρετε επιστημονικό συνεργάτη. Πιο πολύ μιλήσατε για τα προνόμιά σας από το να καταγγείλετε αυτά τα οποία συμβαίνουν εδώ μέσα. Τόσο πολύ στο χέρι σας έχουν; 
Βγαίνουν και απειλούν τον Πρόεδρό σας ότι θα του κάνουν ποινικό, επειδή δήθεν δημοσιοποίησε απόρρητα του κράτους για την Επιτροπή Θεσμών και Διαφάνειας και αμέσως χτυπάτε προσοχές και λέτε «θα καταδιώξουμε αυτούς που αντιστέκονται»;
Κύριε Σχοινά, το άρθρο 74 -σας το λέω και σας κοιτάω, γιατί αυτό που γίνεται τώρα θα είναι και πειστήριο σε επόμενες διαδικασίες- δεν είναι νομοθεσία. Είναι ειδικό τέχνασμα σε εγκληματική δραστηριότητα και οικονομική εγκληματικότητα σε βάρος του δημοσίου. Στις 18 Σεπτεμβρίου αναβλήθηκε δίκη στελεχών της Νέας Δημοκρατίας και επιτελών. Στις 2 Οκτωβρίου είναι η δίκη Παπακώστα. Υπάρχουν εν εξελίξει και σε ολόκληρο τον Οκτώβριο, Νοέμβριο, Δεκέμβριο είναι προσδιορισμένες… 
Μην κάνετε μορφασμούς ότι δεν ξέρετε. Αν δεν ξέρετε ενημερωθείτε. Είναι προσδιορισμένες ποινικές δίκες με κατηγορουμένους και καταδικασμένους, με τον Μελά που έχει υπάρξει υποψήφιος της Νέας Δημοκρατίας για την Ευρωβουλή την εποχή που εσείς ήσασταν δραστηριοποιούμενος στην Ευρώπη και πρόεδρος του ΟΠΕΚΕΠΕ, σε περίοδο που εσείς ήσασταν δραστηριοποιούμενος στην Ευρώπη. Και το τηλέφωνο του Μελά είχαν όλοι οι Βουλευτές της Νέας Δημοκρατίας. Πού πήγε ο κ. Σενετάκης, κύριε Οικονόμου; Έφυγε, γιατί τον είδα εκεί να σας μιλάει. Απολείπεται Σενετάκης, επίσης κατηγορούμενος.
Και ο συνεργάτης του Τσιάρα είναι κατηγορούμενος και ο Καλφούντζος μεγαλοστέλεχος της Νέας Δημοκρατίας κατηγορούμενος και πλείστοι κουμπάροι και συνδεδεμένοι με τη Νέα Δημοκρατία εμπλεκόμενοι, κάποιοι από τους οποίους υποθάλπονται και δεν καλούνται ακόμα και όταν έρχονται εδώ μέσα στη Βουλή να απειλήσουν πολιτική Αρχηγό και μέλος της Εξεταστικής Επιτροπής.
Τι νομίζετε κύριε Σχοινά, ότι μπορείτε να καλύψετε αυτό που γίνεται παριστάνοντας τον τεχνοκράτη; Πρόκειται για modus operandi εγκληματικής οργάνωσης. Επιχειρείτε την αποποινικοποίηση, την αμνήστευση, τη συγκάλυψη. Σας ζητάμε να το αποσύρετε. Ζητάμε από τα κόμματα που έχουν τον απαιτούμενο αριθμό Βουλευτών -δεν το έχετε κάνει, κύριοι, ακόμη- να καταθέσουν και αίτημα ονομαστικής ψηφοφορίας, γιατί ο καθένας κρίνεται. 
Ο Μαργαρίτης Σχοινάς δεν είναι… Τι είναι αυτή η χειρονομία που κάνατε; Α, ξύνετε το χέρι σας; Λεφτά θα πάρετε ή μπορεί και όχι. Ή μπορεί και όχι. Στην κρίση των πολιτών είστε. Να αποσύρετε τα αίσχη σας. 
Ευχαριστώ.
(Χειροκροτήματα από την πτέρυγα της Πλεύσης Ελευθερίας)
 ΠΡΟΕΔΡΕΥΩΝ (Ιωάννης Πλακιωτάκης): Κι εμείς ευχαριστούμε. 
Τον λόγο έχει ο Πρόεδρος της Νίκης κ. Νατσιός και αμέσως μετά θα ξεκινήσει η συζήτηση για την ένσταση αντισυνταγματικότητας, η οποία έχει προσδιοριστεί για τις 14:00΄ ακριβώς.
Ορίστε, κύριε Πρόεδρε, έχετε τον λόγο.
ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ): Ευχαριστώ, κύριε Πρόεδρε. 
Κυρίες και κύριοι συνάδελφοι, κυρία Κωνσταντοπούλου, το δικαίωμα της σιωπής τους το έχει διδάξει εξάλλου ο «Φραπές». 
Είπατε ότι δεν δουλεύετε για εταιρείες, δουλεύετε για τους πολίτες. Βγάλτε από τη δεύτερη πρόταση το «για». «Δουλεύετε τους πολίτες». Και κρίμα για εσάς που εγκαινιάζετε από τις σπάνιες παρουσίες σας στη Βουλή, το κοινοβουλευτικό σας έργο με αυτό το άρθρο -ας το ονομάσω έτσι- τη διάταξη 74, η οποία διδάσκει και στοn λαό, τι; Ότι τα λίγα βγαίνουν με κόπο, τα πολλά βγαίνουν με κόλπο. Και στα κόλπα εσείς είστε πρώτοι. 
Και θυμήθηκα και τον Ανάχαρση που έλεγε για τον ιστό της αράχνης  ότι έτσι είναι η δικαιοσύνη και τον διασπούν τα μεγάλα έντομα. Για εσάς ισχύει μεν ο ιστός της αράχνης, αλλά τον διασπούν όλα τα κομματικά έντομα, θα έλεγα.
 Και κάτι άλλο. Σε σαράντα χρόνια ευελπιστείτε να φτιάξει η γεωργία. Ξέρετε πόσο είναι ο μέσος όρος σήμερα των αγροτών; Πάνω από εξήντα. Ξέρετε πόσοι είναι κάτω από τα τριάντα; Ελάχιστοι. Και αυτή τη στιγμή οι αγρότες -άμα ξέρετε από αγροτιά- δεν μπορούν να βάλουν μπρος στα τρακτέρ τους, όχι να πάνε να οργώσουν. 
Εμείς που γυρίζουμε και κατοικούμε σε αγροτικές περιοχές ξέρουμε ότι από το 2020 μέχρι το 2025 που κυβερνάτε αυξήθηκαν 60% τα ημερομίσθια, 19,1% τα ενοίκια γης, 32,7% το κόστος κεφαλαίου, 25,5% οι τόκοι, 37,6% το κόστος χρήσης μηχανημάτων. Η γεωργία σβήνει στην Ελλάδα και αντικαθίσταται με τη Mercosur, με τα δηλητηριασμένα προϊόντα απ’ έξω και οι γεωργοί θα εξαφανιστούν και μάλιστα σε μια διεθνή συγκυρία που όλοι οι λαοί κοιτούν να εξασφαλίσουν την αυτάρκειά τους στα πολύτιμα αγροτικά προϊόντα. 
Είστε από τη Χαλκιδική, -δεν είστε;- κύριε Υπουργέ. Θα πω για ένα θέμα που είναι της αρμοδιότητάς σας και ένα θέμα της εντοπιότητάς σας, να το πω έτσι. Θα το ξαναπώ πολύ σύντομα. Θέλω να το ακούσετε αυτό. Στο χωριό Μεταμόρφωση έγινε πενταθέσιο. Είναι εξήντα παιδάκια. Τον ξέρετε τον δρόμο. Από τη Φούρκα είστε. Κάντε τουλάχιστον, αφού δεν μπορεί να γίνει πεζογέφυρα, έναν κυκλικό κόμβο ή φανάρι. Περνάνε αυτόν τον δρόμο πενήντα παιδιά. Κάντε το. Θα σας χειροκροτήσουμε πρώτοι εμείς. 
Και δεύτερον επειδή έχω και πολλούς φίλους εγώ εκεί και συναδέλφους -δεν ξέρω αν μιλήσατε, αν μιλήσατε ζητάω συγγνώμη δεν μπόρεσα να σας ακούσω- να πω για την πράσινη ελιά. Όπως λέει ρεπορτάζ της ΕΡΤ σε περίπου διακόσιες τριάντα χιλιάδες στρέμματα καλλιεργούνται πράσινες ελιές με τη μέση ετήσια παραγωγή να φτάνει τους εκατόν είκοσι χιλιάδες τόνους. Περίπου δέκα χιλιάδες παραγωγοί και εκατόν πενήντα μονάδες μεταποίησης συνδέονται άμεσα με τον κλάδο, ο οποίος απασχολεί περισσότερους από τριάμισι χιλιάδες εργαζομένους. Και ξέρετε, αυτή τη στιγμή βρίσκονται σε απόλυτη απόγνωση. 
Είναι και εντοπιότητά σας. Εξασφαλίστε τους. Ζουν πολλοί άνθρωποι. Είναι εκλεκτό προϊόν. Η Χαλκιδική χρειάζεται αυτή τη στιγμή μια ριζική παρέμβαση, να στηριχθεί η πράσινη λευκά. 
Εμείς στη Νίκη, κυρίες και κύριοι συνάδελφοι, πριν από πολύ καιρό, όταν η Κυβέρνηση ήταν καβάλα στο άλογο της αλαζονείας, είχαμε προειδοποιήσει -για να πάω και στα θέματα των ημερών- ότι κάποτε θα λειτουργήσουν οι πνευματικοί νόμοι. Μπορεί κάποιοι να χαμογελούν, αλλά θα μεταφέρω μία φράση του Αγίου Παϊσίου. Τη σειρά του την παρακολουθούσαν δυόμισι εκατομμύρια Έλληνες τηλεθεατές, που σημαίνει τη δίψα του κόσμου για πνευματικότητα. Τις συνεντεύξεις του κ. Μητσοτάκη παρακολουθούν καμιά πενηνταριά χιλιάδες και όταν τελειώνει η συνέντευξη όλοι ψάχνουν ηρεμιστικά με αυτό που βλέπουν και ακούν.
 Έλεγε ο Άγιος: «Όσο περισσότερο υψώνεται κανείς με την υπερηφάνεια του», να το θυμάστε αυτό, προσέξτε το, «τόσο μεγαλύτερη θα είναι και η πνευματική του πτώση και ανάλογα με το ύψος της υπερηφάνειας του θα συντριβεί». Από τους νόμους του κράτους γλιτώνετε, γιατί τους ελέγχετε. Όμως κανείς δεν γλιτώνει από πνευματικούς νόμους. 


Και ο Θεός τα οικονόμησε έτσι σήμερα με αφορμή ένα τυχαίο γεγονός, μια ανθρώπινη τραγωδία, τον θάνατο του δημοφιλούς τραγουδιστή Γιώργου Μαζωνάκη, να είστε στα χείλη όλων των Ελλήνων. Γιατί μέσα από αυτήν την υπόθεση, αλλά και άλλες στις οποίες θα αναφερθούμε και συνδέονται με αυτή, αποκαλύπτεται ένα συγκλονιστικό γεγονός, η αδιαφορία σας για την ανθρώπινη ζωή, η ακόρεστη δίψα σας για το χρήμα.
Το θέαμα των Υπουργών σας, οι πάλαι ποτέ τσολιαδόμαγκες, συγνώμη για τη λέξη, του Καρατζαφέρη και νυν εκφραστές της χαβιαροδεξιάς του Κολωνακίου, οι οποίοι είναι κάθε μέρα στις τηλεοράσεις για να δικαιολογούν τα αδικαιολόγητα για την προκλητική αδιαφορία τους και τα παραϊατρεία και για τη συγχώνευση της πολιτικής με ιδιωτικά συμφέροντα, είναι η μεγαλύτερη τιμωρία σας. Είναι ο πνευματικός νόμος που λειτουργεί και ξεσκεπάζει εσάς και τις παρέες σας.
Και για τον Υπουργό που τον έχει βαρεθεί ο λαός να τον βλέπει συνεχώς στις τηλεοράσεις με τα μπότοξ και τις κρεμούλες να θυμίσω αυτό που έλεγε ο Τσάπλιν ότι κάποιοι ντρέπονται για την εμφάνισή τους, αλλά ελάχιστοι -σε αυτούς ανήκει και αυτός- ντρέπονται για το μυαλό τους. 
Θυμήθηκα και κάτι άλλο, ο μακαρίτης ο Καραμανλής ο Α΄ όταν ήθελε κάποιον να τον απολύσει, να τον διώξει, από την Κυβέρνηση -το είχα διαβάσει- έλεγε «τελευταία πολύ σε βλέπω στις τηλεοράσεις». Ήταν προειδοποίηση ότι θα φύγει από την Κυβέρνηση. Αν ζούσε και ήταν μπροστά του ο περί ου ο λόγος Υπουργός κ. Άδωνις θα είχε φύγει από την πρώτη μέρα. Απορούμε πού βρίσκει χρόνο και ασχολείται με τα του Υπουργείου. 
Είναι κάτι που δεν είχατε λάβει υπόψη σας, αυτό που έγινε με τη δολοφονία του καλλιτέχνη, γιατί νομίζετε ότι, επειδή ελέγχετε τα κανάλια και τη ροή της ενημέρωσης, θα είστε άτρωτοι. Η δολοφονία λοιπόν του Μαζωνάκη από γιατρούς που ανήκουν στον κύκλο σας και είχαν προκλητική ασυλία, δυστυχώς, διέψευσε αυτόν τον υπολογισμό σας. Και σε συνδυασμό με όλα όσα συμβαίνουν αυτόν τον καιρό στη δίκη του εγκλήματος των Τεμπών, όπου οι γονείς των αθώων παιδιών καταγγέλλουν το μπάζωμα των ανθρώπινων οστών και στηλιτεύουν αυτό το ανάλγητο και απάνθρωπο κράτος και τους εκπροσώπους του, οδηγούν σε ένα συμπέρασμα: Δεν αγαπάτε τον άνθρωπο, τον Έλληνα. Αγαπάτε τις καρέκλες σας. 
Ο ανακριτής είπε σε μια μάνα -το ακούσαμε- ότι μπαζώσατε τον χώρο, επειδή είχατε εκλογές! Αυτός είναι ο λόγος. Δεν αγαπάτε τον άνθρωπο. Αγαπάτε τα deals των δισεκατομμυρίων και όταν αυτά αποκαλύπτονται και είναι έτοιμος να πέσει ο πέλεκυς της δικαιοσύνης πάνω σας εσείς, που παριστάνετε τους φρουρούς του κράτους δικαίου, γίνεστε οι χειρότεροι ακόμη δικτάτορες θα σας έλεγα. 
Τι άλλο μπορούμε να σκεφτούμε διαβάζοντας την περίφημη διάταξη -έρχομαι στη διάταξη- του Υπουργείου Αγροτικής Ανάπτυξης, του δικού σας, για τις παράνομες επιδοτήσεις που εισέπραξαν οι εκλεκτοί σας αγρότες σε ολόκληρη την επικράτεια; Ποιος είναι ο σκοπός της διάταξης -και συμφωνώ με την αντισυνταγματικότητα της Πλεύσης και πιστεύω όλες οι πτέρυγες θα συμφωνήσουν- με την οποία δεν θα λαμβάνονται υπόψη τα δεδομένα δασικών χαρτών για να διαπιστωθεί αν τηρήθηκαν οι όροι και οι προϋποθέσεις επιλεξιμότητας, δηλαδή η νομιμότητα χορήγησης αγροτικών επιδοτήσεων; 
Βοά όλη η Ελλάδα για αυτό, να το ξέρετε. Κατάφωρη αδικία και ξέπλυμα ενόχων. Απορώ πώς το αντέχετε. Μία αγαθή συνείδηση, μία τίμια συνείδηση, κύριε Υπουργέ, δεν θα το δεχόταν. Αυτά θα μείνουν στον πνευματικό σας φάκελο και κάποτε θα σας τύπτουν. Αδικείτε κόσμο έτσι, ξεπλένετε εγκλήματα. Μήπως για να αμνηστευθούν πράξεις που, σύμφωνα με την Ευρωπαία Εισαγγελέα, ανήκουν σε δίκτυο εγκληματικής οργάνωσης -έτσι το είπε- και για να μην επιστραφούν τα χρήματα που δόθηκαν; 
Η Κυβέρνηση φέρει την ευθύνη για αυτήν τη νέα προσπάθεια συγκάλυψης με την οποία παρακάμπτεται η κρίση της ελληνικής δικαιοσύνης, της ευρωπαϊκής δικαιοσύνης και οδηγούνται στην αθώωση οι Βουλευτές της. Γιατί άμα βαφτίσετε νόμιμες τις επιδοτήσεις, πώς θα είναι παράνομοι οι Βουλευτές σας; Αυτή είναι μία ωραία προέκταση που υποκρύπτεται, βέβαια. 
Και πάλι εδώ λειτουργούν οι πνευματικοί νόμοι και θα πέσουν να σας πλακώσουν. Διότι με τις διατάξεις αυτές δεν είναι μόνο ότι καταργείτε το κράτος δικαίου, δεν είναι μόνο ότι παρεμβαίνετε ωμά σε δίκες που βρίσκονται σε εξέλιξη στην ελληνική δικαιοσύνη, δεν είναι μόνο η ωμή παραβίαση της νομοθεσίας. Είναι και κάτι σημαντικότερο το οποίο το καταλαβαίνει ο τελευταίος Έλληνας. Για να σπεύδετε να ψηφίσετε τέτοιου είδους διατάξεις, ετοιμάζεστε να φύγετε. Είστε απερχόμενοι, τα μαζεύετε. Είστε απερχόμενη Κυβέρνηση με τις βαλίτσες στο χέρι που κοιτά πώς θα γλιτώσει τα στελέχη και τους Υπουργούς της από τα ειδικά δικαστήρια. Θα σας προειδοποιήσουμε όμως κάτι, ό,τι και να κάνετε δεν γλιτώνετε. 
Και μέσα σε αυτό το «ό,τι και να κάνετε» βάζουμε και τις απόπειρές σας να επαναφέρετε ξανά στο παιχνίδι νοσταλγούς ναζιστικών καθεστώτων που κατέστρεψαν την Ελλάδα και όλη την ανθρωπότητα θα έλεγα. Μη βασανίζεστε, ούτε αυτό θα πιάσει. Δεν τσιμπάνε οι Έλληνες. Ξέρει ο κόσμος. Είδαμε και τι έκαναν στη Βουλή τα φιλαράκια του επίδοξου ηγέτη όλα αυτά τα χρόνια με το κόμμα των Σπαρτιατών. Ψηφίζουν προϋπολογισμούς του κ. Μητσοτάκη, τον στηρίζουν σε προτάσεις μομφής, τον στηρίζουν να μην περάσουν οι προτάσεις μας για τη σύσταση προανακριτικών για τις παράνομες επιδοτήσεις, δηλαδή ουρά του Μητσοτάκη κανονική. Και έρχονται μετά από τέσσερα χρόνια που πρόδωσαν την εντολή την οποία τους είχαν δώσει οι πολίτες να εμφανιστούν ως αντισυστημική λύση σωτηρίας για την πατρίδα. Εντάξει, με αυτά τα ανέκδοτα δεν πρόκειται να ασχοληθούμε. 
Σας λέμε όμως ένα, με τέτοια κόλπα δεν θα γλιτώσετε από την πίεση του κόσμου για τα προβλήματα της καθημερινότητας, για την τιμή της βενζίνης -2,5 ευρώ πλησιάζει- για την τιμή της φέτας, για το ύψος των ενοικίων, για το κόστος θέρμανσης, για την ακρίβεια στο σούπερ μάρκετ. Κονομάτε τα άντερά σας, να το πω κατά το κοινώς λεγόμενο, με την αύξηση των τιμών και με την αύξηση φορολογίας στα καύσιμα και μοιράζετε ψίχουλα και λέτε ότι είναι δικά σας. Ο κόσμος βασανίζεται και εσείς ετοιμάζεστε να τους δώσετε κουπόνια λες και είμαστε σε κράτη του ανύπαρκτου πια σοσιαλισμού.
Και έχουμε τον κ. Μητσοτάκη, ενώ έχει ξεκινήσει στον ΟΗΕ η Γενική Συνέλευση, αντί να βρίσκεται στη Νέα Υόρκη, πραγματοποιώντας κρίσιμες συναντήσεις με φίλους και συμμάχους ηγέτες, αντί να επιδιώξει μια ολιγόλεπτη έστω συνάντηση με τον Αμερικανό Πρόεδρο -που πάλι δεν φείσθηκε επαίνων για τον Ερντογάν -άφαντος ο Μητσοτάκης, ούτε ματιά πάλι δεν θα λάβει και περιέρχεται ως τουρίστας στη Σίλικον Βάλεϊ της Καλιφόρνιας προς άγραν, δήθεν, επενδυτών στον τομέα της υψηλής τεχνολογίας και της τεχνητής νοημοσύνης. 
Δεν υπάρχει έφρων άνθρωπος στον πλανήτη που να πιστεύει ότι μπορεί να υπάρξουν ποτέ σοβαροί επενδυτές στη χώρα μας με προκαταβολή φόρου, φορολογική νομοθεσία που αλλάζει μαζί με την εκάστοτε κυβέρνηση και μερικές φορές συχνότερα, με ΦΠΑ 24%, δικαιοσύνη που κινείται με ρυθμούς ανάπηρης χελώνας, αναχρονιστική εργατική νομοθεσία, έλλειψη σιδηροδρομικού δικτύου, ανεπαρκείς μεταφορές και μύρια τόσα. 
Ποια ιδιότητα διατηρεί εν τέλει ο κ. Μητσοτάκης; Είναι Πρωθυπουργός των Ελλήνων ή τοποτηρητής των ξένων στην Ελλάδα; Το εξηγώ για να μην φανεί υπερβολικό. Η κήρυξη πολέμου κατά της Ρωσίας και η αποστολή πολύτιμο υλικού στην Ουκρανία έγινε κατ’ απαίτηση των συμμάχων. Για να καταρριφθεί ένα Δυτικό drone απαιτείται η άδεια των συμμάχων. Για να τοποθετηθεί μια πυροβολαρχία Patriot εντός της ελληνικής επικράτειας αναμένονται σχετικές οδηγίες των συμμάχων. Η επέκταση της αιγιαλίτιδας ζώνης στο Αιγαίο για να γίνει απαιτείται συμμαχική συγκατάθεση. Η όποια φορολογική ελάφρυνση, αν και πολλές χώρες έχουν μειώσει τις τιμές στη φορολογία και στα καύσιμα, σε εμάς η μείωση της τιμής των φόρων στα καύσιμα απαιτεί τη σύμφωνη γνώμη των εταίρων. Κάνω λάθος; 
Βεβαίως, η πρόωρη καταβολή των δόσεων αποπληρωμής του δημοσίου χρέους δεν απαιτεί παραδόξως την συγκατάθεση των δανειστών, αλλά έγινε με πρωτοβουλία της Κυβέρνησης. Ό,τι είναι εις βάρος του λαού πρωτοβουλία της Κυβέρνησης. Αν είναι για τα εθνικά θέματα, πρέπει να πάρουμε εντολές, δηλαδή στα εθνικά από τους Αμερικάνους, στα κοινωνικά από την Ευρώπη. Έτσι γίνεται. Κατά τα άλλα ο κ. Μητσοτάκης είναι Πρωθυπουργός της Ελλάδος.
Να προχωρήσουμε. Αυτό απευθύνεται στον κ. Δένδια. Περιήλθε στην αντίληψή μας κάτι το οποίο προκαλεί ντροπή για την Κυβέρνηση. Από τις 2 Μαρτίου του 2026 έχουν σταθμεύσει στην Κύπρο, τέσσερα ελληνικά F-16. Ναι, εμείς ως Νίκη-Πατριωτικό Κίνημα το επικροτήσαμε εξ αρχής, ενώ η Κυβέρνηση το χρησιμοποιεί πολλές φορές στην επικοινωνιακή της πολιτική. 
Τι συμβαίνει, όμως; Μέχρι σήμερα, δηλαδή έξι μήνες τώρα, το Υπουργείο Εθνικής Άμυνας δεν έχει καταβάλει στα στελέχη της Πολεμικής Αεροπορίας, που συμμετέχουν στην αποστολή αυτή, τις νόμιμες αποζημιώσεις εξωτερικού οι οποίες καλύπτουν και τα έξοδα διαβίωσης και διατροφής τους που φτάνουν έως τις 6.000 ευρώ. Έξι μήνες απλήρωτοι οι πιλότοι και οι τεχνικοί! 
Γιατί συμβαίνει αυτό, κύριε Δένδια; Και μάλιστα μιλάμε για το πιο αξιόμαχο -το ηρωικό θα έλεγα- τμήμα των Ενόπλων Δυνάμεων που είναι οι πιλότοι της Πολεμικής μας Αεροπορίας. Αλλού και αλλού μοιράζετε αφειδώς, όμως εδώ που πρέπει να μοιράσετε και βραβεία και επαίνους, δυστυχώς τους στερείτε κάτι το οποίο τους ανήκει. 
Να πω και κάτι άλλο. Χθες είδαμε τους Τούρκους να αντιδρούν και μου έκανε εντύπωση πως τα παρακολουθούν όλα και τα ιστορικά γεγονότα. Όμως, από εδώ οι ίδιες χλιαρές αντιδράσεις, τίποτα το γενναίο, τίποτα που να ταιριάζει στο ήθος το ρωμαίικο, το ελληνικό και να είναι αντάξιο της εθνικής μας ιστορίας. Οι Τούρκοι μιλούσαν για την Τριπολιτσά και την Άλωση, που για εμάς είναι Απελευθέρωση. Λοιπόν, εμείς αντιδράσαμε χλιαρά. 
Γι’ αυτό και λέω πολλές φορές, εφόσον αναφέρονται σε τέτοια γεγονότα, ότι μια απάντηση θα μπορούσε να είναι, αγαπητοί συνάδελφοι, μια υπενθύμιση των σφαγών των Τούρκων από το 1258, που εμφανίζονται στην ιστορία με τον Οθμάν, μέχρι πρόσφατα στην Κύπρο για τα εγκλήματα που έκαναν. Να δείξουμε αυτό που έλεγε ο μακαρίτης ιστορικός, ο σπουδαίος Νεοκλής Σαρρής ότι «η Τουρκία δεν έχει ιστορία, η Τουρκία έχει ποινικό μητρώο». Τι να πει; Τις καταστροφές, τις σφαγές στην Κωνσταντινούπολη, στη Σμύρνη, στη Νάουσα, τη σφαγή της Χίου το 1922, το 1974 στην Κύπρο, τα σκοτωμένα παλικάρια μας τον Ισαάκ και τον Σολωμό; Αυτά να τα υπενθυμίζουμε. 
Γι’ αυτό μιλάω δυστυχώς, λαμβάνοντας υπόψη και την εισβολή των λαθρομεταναστών. Ίσως να ακούγεται και υπερβολικό ότι έχει ακυρωθεί η Επανάσταση του ’21.
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του Προέδρου του Δημοκρατικού Πατριωτικού Κινήματος - ΝΙΚΗ κ. Δημητρίου Νατσιού)
Και κάτι άλλο εις επίρρωσιν. Αγοράζουν οι Τούρκοι σπίτια στα νησιά και στην περιοχή της Θράκης, σε ευαίσθητες εθνικά περιοχές και μάλιστα -σήμερα είδαμε και φωτογραφίες στην εφημερίδα «Δημοκρατία»- υψώνουν και σημαίες. Όχι μόνο αγοράζουν, αλλά βάζουν και την ημισέληνο, τη μισητή ημισέληνο για εμάς. Τους διώξαμε με ποταμούς αίματος και τώρα μας υψώνουν σημαίες, πράγμα που απαγορεύεται. 
Στα σχολεία, θα ξαναλέω, δεν επιτρέπεται την ελληνική σημαία να την ψάλλουμε και να τη σηκώσουμε, αλλά στους Τούρκους το κεφάλι το χώνετε μέσα στην άμμο, κάνετε πως δεν βλέπετε. Σε μια χώρα, επαναλαμβάνω, που ακόμα αχνίζουν τα αίματα των αγωνιστών και των ηρώων! Δεν καταλαβαίνετε ότι έτσι καταβαραθρώνεται και το φρόνημα του λαού μας, που είναι το 99% σε περίπτωση που γίνει το κακό; Το φρόνημα μετράει! Θέλουμε φρόνημα με «η» και όχι παιδιά ή Έλληνες φρόνιμους με «ι» που να μην κάνουν απολύτως τίποτα, από το γνωστό δημοτικό τραγούδι. 
Η ιστορία μάς διδάσκει δύο πράγματα σήμερα και τα διαβάζω, αγαπητοί μου. Δύο ρήσεις που μας έρχονται από τα βάθη των αιώνων, που μας έρχονται από σπουδαίους Έλληνες. Η μία απευθύνεται στους Έλληνες πολίτες και η άλλη….
(Χειροκροτήματα από την πτέρυγα του Δημοκρατικού Πατριωτικού Κινήματος-ΝΙΚΗ)
ΠΡΟΕΔΡΕΥΩΝ (Ιωάννης Πλακιωτάκης): Ολοκληρώθηκε ο χρόνος σας.
ΠΟΛΛΟΙ ΒΟΥΛΕΥΤΕΣ: Πείτε να ακούσουμε.
ΠΡΟΕΔΡΕΥΩΝ (Ιωάννης Πλακιωτάκης): Παρακαλώ, παρακαλώ, κύριε Πρόεδρε, πείτε μας.
ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ): Ας ακουστεί για τον Μαραθώνα. Η πρώτη προς τους Έλληνες πολίτες είναι η εξής: Όταν έγινε η Μάχη του Μαραθώνα, έλεγε ο Μιλτιάδης στους Αθηναίους «Αν τους νικήσουμε, αυτοί έχουν πατρίδα να επιστρέψουν. Αν μας νικήσουν, εμείς δεν έχουμε πού αλλού να πάμε». 
Και δεύτερον. Ο Ιμπραήμ απειλούσε και απαντάει ο Κολοκοτρώνης: «Μόνον ένας Έλληνας να μείνει, πάντα θα πολεμούμε και μην ελπίζεις πως τη γη μας θα την κάνεις δική σου. Αυτό βγάλ’ το από το νου σου.». 
Αυτά πρέπει να λέγονται και στα σχολεία, αγαπητοί.
(Χειροκροτήματα)
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε, κύριε Πρόεδρε.
Όπως έχει ήδη ανακοινωθεί, στο σημείο αυτό θα ξεκινήσει η συζήτηση για την ένσταση αντισυνταγματικότητας που έχει κατατεθεί από την Κοινοβουλευτική Ομάδα της Πλεύσης Ελευθερίας. 
Σύμφωνα με τον Κανονισμό της Βουλής, παράγραφο 2 του άρθρου 100, θα ξεκινήσει η συζήτηση. Δικαίωμα, όπως γνωρίζετε, έχω να μιλήσουν ο λέγων, ο αντιλέγων, οι Πρόεδροι των Κοινοβουλευτικών Ομάδων, οι Κοινοβουλευτικοί Εκπρόσωποι και οι αρμόδιοι Υπουργοί, καθένας για πέντε λεπτά της ώρας. 
Τον λόγο έχει η λέγουσα Πρόεδρος της Πλεύσης Ελευθερίας κ. Ζωή Κωνσταντοπούλου. 
Παρακαλώ, κυρία Πρόεδρε.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Μια χαρά τα πάτε! Πέντε Βουλευτές της Νέας Δημοκρατίας, τρεις του ΠΑΣΟΚ. Μια χαρά, μην ζορίζεστε κιόλας, κύριοι της Αξιωματικής Αντιπολίτευσης! Όχι επειδή η Πλεύση Ελευθερίας κατέθεσε ένσταση αντισυνταγματικότητας, να κινδυνεύσει και αυτή η ένσταση αντισυνταγματικότητας να ψηφιστεί στη Βουλή!. Αλίμονο!
Κύριε Σχοινά, τον κ. Μελά τον γνωρίζετε προσωπικά. Το αρνείστε; Το αρνείστε! Δεν τον γνωρίζετε. Ο κ. Μελάς, που δεν τον γνωρίζετε, είναι κατηγορούμενος σε μία σειρά από δίκες. Στο Μονομελές Εφετείο Κακουργημάτων Αθηνών, στις 2 Οκτωβρίου του 2026, μαζί με την κ. Παπακώστα. Στη δίκη στο 6ο Τριμελές Πλημμελειοδικείο Αθηνών στις 27 Οκτωβρίου του 2026, μαζί με τον κ. Μπουκώρο, Βουλευτή επίσης της Νέας Δημοκρατίας. Στις 30 Οκτωβρίου του 2026, στο 6ο Τριμελές Πλημμελειοδικείο Αθηνών. 
Αυτά καταγράφονται στα Πρακτικά και όπως σας είπα είναι πειστήρια, δεν είναι απλή κοινοβουλευτική συζήτηση.
Στις 30 Οκτωβρίου του 2026 μαζί με τον κ. Σαμιωτάκη, επίσης Βουλευτή της Νέας Δημοκρατίας. Στις 12 Νοεμβρίου του 2026 μαζί με τον κ. Σκρέκα, πρώην Υπουργό Ανάπτυξης. Τον γνωρίζετε αυτόν ή όχι; Ναι, μάλιστα, κατηγορούμενος κι αυτός, πρώην Υπουργός Ανάπτυξης και πρώην Γραμματέας της Νέας Δημοκρατίας. Την 1η Δεκεμβρίου του 2026, μαζί με τον Βαλιώτη, Διευθυντή της Περιφερειακής Διεύθυνσης Θεσσαλίας και τον Ζιώγα που είναι συνεργάτης του κ. Τσιάρα. Τον κ. Τσιάρα τον γνωρίζετε και αυτόν, πιστεύω. Δεν πιστεύω να μας πείτε: «Δεν τους γνώριζα!».
Στις 16 Δεκεμβρίου του 2026, πάλι κατηγορούμενος ο Μελάς με τον Νικολούζο, Διευθυντή Περιφερειακής Διεύθυνσης Δυτικής Ελλάδας και τον Καραθάνο, συνεργάτη του κ. Λιβανού, κολλητού του κ. Μητσοτάκη. Τον γνωρίζατε κι αυτόν, δεν τον κουνήσατε από Πρόεδρο του Διοικητικού Συμβουλίου στα ΕΛΠΕ και κάποιοι δεν μίλησαν. 
Πότε ακόμη είναι ο Μελάς; Αυτά έχω προς το παρόν. 
Γιατί αναφέρω τώρα αυτές τις δίκες και γιατί θα σας αναφέρω ακόμη και άλλες δικάσιμους: Στις 3 Νοεμβρίου του 2026, κατηγορούμενος ο Χλύκας και ο Καλφούντζος, μεγαλοστέλεχος της Νέας Δημοκρατίας και κουμπάρος δικός σας -όχι προσωπικά δικός σας ή δεν ξέρω, γιατί έχουμε χάσει το μέτρημα με τις κουμπαριές σας- και με την υπόθεση των υποκλοπών και με την υπόθεση του ΟΠΕΚΕΠΕ και με κάθε εν γένει υπόθεση. Εκτός από τις κουμπαριές έχετε και τις ιατρικές συμβουλές, όπως είδαμε, γιατί ο Πλεύρης εκτός από κουμπάρους διαφόρους έχει και σχέσεις με ενεχομένους σε ανθρωποκτονίες ιατρούς.
Καλφούντζος, λοιπόν. Δίκη και στις 3 Νοεμβρίου του 2026 και στην Αθήνα στις 9 Οκτωβρίου του 2026 και στις 19 Απριλίου του 2027, για να πάμε και στην επόμενη χρονιά. 
Κύριε Σχοινά, το άρθρο 74 που φέρνετε είναι άρθρο με το οποίο παρεμβαίνετε στις δίκες αυτές και σας ανέφερα τις δίκες. Η δίκη Σκριμπόνη-Χλύκα-Καλφούντζου αφορά βοσκοτόπια χωρίς ζώα -αυτά δηλαδή που αφορά το άρθρο 74- έτους 2020. Για πότε το φέρνετε; Από το ’18 μέχρι το ’22. Η δίκη Παπακώστα αφορά απάτη με υπολογιστή, απιστία, απάτη σχετική με τις επιχορηγήσεις σε βαθμό κακουργήματος. Το εφετείο Χλύκα-Καλφούντζου, που έχουν καταδικαστεί, αφορά βοσκοτόπια χωρίς ζώα έτους ‘19 και ’20. Φέρνετε για ‘18 με ‘22. 
Η υπόθεση Οικονομάκη στην Καστοριά, 21 Οκτωβρίου 2026, αφορά εθνικό απόθεμα με βοσκοτόπια χωρίς ζώα, επίσης το 2020. Η υπόθεση Κουλουρίδου-Χλύκα-Καλφούντζου το ’27, επίσης βοσκοτόπια χωρίς ζώα έτους 2020.
Ψιθυρίστε ό,τι θέλετε στον κ. Ανδριανό, αλλά πείτε μας εδώ στη Βουλή αν είστε διατεθειμένος να στηρίξετε αυτήν τη διάταξη, η οποία αντίκειται ευθέως στο άρθρο 1 του Συντάγματος και στην αρχή της λαϊκής κυριαρχίας, στο άρθρο 4 του Συντάγματος και στην αρχή της ισότητας, στο άρθρο 26 του Συντάγματος και στην αρχή της διάκρισης των εξουσιών, στα άρθρα 87 και επόμενα του Συντάγματος που αφορούν την ανεξαρτησία της δικαιοσύνης. 
Κύριε Σχοινά, όσο και αν θελήσατε να κρατήσετε χαμηλό προφίλ, η υπόθεση αυτή σάς φέρνει στο επίκεντρο μιας ζοφερής, αποκρουστικής, βρώμικης υπόθεσης διαρκών και οργιωδών παρεμβάσεων για την προστασία εμπλεκομένων σε ποινικά αδικήματα, τους ίδιους που προστατεύσατε χθες -Αυγενάκη, Λαζαρίδη- για τη δράση τους την «ευαγή» σε βάρος του δημοσίου χρήματος, σε βάρος του ελληνικού δημοσίου. Επιχειρείτε νομοθετικά και αντισυνταγματικά την παρέμβαση σε εκκρεμείς ανοιχτές υποθέσεις και μάλιστα διαπράττετε και κατάχρηση εξουσίας, δράτε επ’ ωφελεία «ημετέρων» και προς βλάβη του ελληνικού δημοσίου και της Ευρωπαϊκής Ένωσης και μάλιστα βλάβη πολύ υψηλή.
Ευχαριστώ.
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΩΝ (Ιωάννης Πλακιωτάκης): Κι εμείς ευχαριστούμε.
Τον λόγο έχει ο αντιλέγων Κοινοβουλευτικός Εκπρόσωπος της Νέας Δημοκρατίας κ. Στράτος Σιμόπουλος.
ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ: Ευχαριστώ, κύριε Πρόεδρε.
Άκουσα πριν από λίγο τον Κοινοβουλευτικό Εκπρόσωπο της Πλεύσης Ελευθερίας να δίνει έναν καταπληκτικό ορισμό για τον λαϊκισμό. Μα, ο τρόπος με τον οποίον η Πλεύση Ελευθερίας πολιτεύεται μέσα στην Αίθουσα αυτή δεν είναι ο ορισμός τον οποίον έδωσε ο Κοινοβουλευτικός της Εκπρόσωπος, δεν είναι το «εμείς και οι απέναντι»; Δεν είναι περίπου αυτό που ακούσαμε από τον «πολυαγαπημένο» της Προέδρου της Πλεύσης Ελευθερίας πρώην Πρόεδρο του ΣΥΡΙΖΑ και τώρα Πρόεδρο της Ελληνικής Αριστερής Συμπαράταξης που λέει το «εμείς ή κανείς»; 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Εσείς είστε πολυαγαπημένοι!
ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ: Θεωρώ ότι ο τρόπος με τον οποίον η Πλεύση Ελευθερίας πολιτεύεται μέσα σ’ αυτήν τη Βουλή είναι απολύτως μανιχαϊστικός.
Επίσης, άκουσα κάποια επιχειρήματα για εκκρεμείς δίκες και αυτό που έχω να πω είναι το εξής: Αν οι πολιτικοί αθωωθούν και αν το συγκεκριμένο νομοσχέδιο και το άρθρο 74 δεν επηρεάσει καθόλου τις δίκες οι οποίες ακολουθούν, θα ζητήσετε συγγνώμη για όλα αυτά τα οποία ακούω; Προβλέπετε πράγματα τα οποία δεν θα συμβούν.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Είναι ο καζαμίας!
ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ: Έρχομαι τώρα στην ουσία. Μιλάτε για αντισυνταγματικότητα, γιατί υπάρχει παρέμβαση σε εκκρεμείς δικαστικές υποθέσεις και έρευνες και λέτε ότι αυτό είναι προσβολή της ανεξαρτησίας της δικαιοσύνης. Μα, με το παρόν άρθρο θεσπίζεται ένας κανόνας διοικητικής και εσωτερικής λογιστικής εκκαθάρισης του Οργανισμού Πληρωμών. Η ελληνική ποινική δικαιοσύνη και η Ευρωπαϊκή Εισαγγελία δεν δεσμεύονται από τους διοικητικούς κανόνες εκκαθάρισης. Εάν, παραδείγματος χάρη, υπήρξε εικονική δήλωση, πλαστογραφία τίτλων ή απάτη, τα αδικήματα θα διώκονται κανονικά βάσει της ισχύουσας ποινικής νομοθεσίας. 
Η διάταξη εξαρχής αξίωνε τη σωρευτική συνδρομή τριών αυστηρών όρων: Δήλωση ΟΣΔΕ, πραγματική καλλιέργεια ή επιλέξιμη δραστηριότητα και πλήρωση των όρων επιλεξιμότητας. Οι υποθέσεις που ερευνώνται από την Ευρωπαϊκή Εισαγγελία αφορούν εικονικές δηλώσεις, ανύπαρκτα ζώα σε βοσκότοπους και πλασματικά δικαιώματα. Όλες αυτές οι περιπτώσεις στερούνται εξαρχής της προϋπόθεσης της πραγματικής αγροτικής καλλιέργειας. 
Προς επίρρωση των ανωτέρω και προς άρση ακόμη και της παραμικρής προσχηματική αμφισβήτησης ή κακόπιστης παρερμηνείας, προστέθηκε με νομοτεχνική βελτίωση ότι η διάταξη δεν επηρεάζει ούτε ελέγχους που διενεργούνται ή μπορούν να διενεργηθούν σύμφωνα με τις κείμενες διατάξεις από οποιαδήποτε διοικητική ή δικαστική αρχή. Η Κυβέρνηση δεν παρέχει καμία αμνήστευση για εικονικές δηλώσεις. Καμία ποινική ευθύνη, πειθαρχική διαδικασία ή διοικητική ανάκτηση δεν αίρεται ούτε παραγράφεται. 
Αναφέρετε επίσης ότι υπάρχει μια ανεπίτρεπτη αναδρομικότητα σε βάρος των συνεπών παραγωγών και μια παραβίαση της αρχής της ισότητας και της ασφάλειας δικαίου. Η αρχή της ισότητας εφαρμόζεται μόνον επί της νομιμότητας και όχι επί της παρανομίας. Μόνον οι νόμιμοι επιδοτούνται. Σύμφωνα με τις θεμελιώδεις αρχές του συνταγματικού και διοικητικού δικαίου, η αρχή της ισότητας αναπτύσσει την κανονιστική της ενέργεια αποκλειστικά και μόνον εντός του πεδίου της νομιμότητας. Ισότητα στην παρανομία δεν αναγνωρίζεται ούτε νοείται στο κράτος δικαίου. 
Ο ισχυρισμός περί δήθεν εύνοιας μη νομοταγών καταρρέει ακόμη περισσότερο από τη νομοτεχνική βελτίωση, σύμφωνα με την οποία για να εκκαθαριστεί και να πληρωθεί οποιαδήποτε ενίσχυση απαιτείται πλέον ρητά η συνδρομή των όρων επιλεξιμότητας, συμπεριλαμβανομένων ιδίως των ισχυουσών προϋποθέσεων για τη νομιμότητα της χρήσης της έκτασης, σε συνδυασμό με την πραγματική καλλιέργεια. Η εκκαθάριση των αιτήσεων θα γίνει κατόπιν ολοκλήρωσης του συνόλου των προβλεπόμενων από την κείμενη νομοθεσία ελέγχων που διενεργεί ο Οργανισμός Πληρωμών.
Συγκεφαλαιώνοντας, θα έλεγα ότι η διάταξη αφορά αποκλειστικά και μόνο τους καθ’ όλα νόμιμους παραγωγούς, οι οποίοι καλλιεργούσαν πραγματικά και κατείχαν νόμιμα τη γη τους βάσει των κανόνων του οικείου έτους. Επομένως, ουδεμία παραβίαση ισότητας στοιχειοθετείται, καθόσον η ρύθμιση εκκαθαρίζει ομοιόμορφα τις έννομες σχέσεις μόνον όσων κινήθηκαν εντός της νομιμότητας, αποκλείοντας ρητά κάθε παράνομη συμπεριφορά. 
Γι’ αυτό, λοιπόν, πιστεύω ότι πρέπει να απορριφθεί η ένσταση αντισυνταγματικότητας και περιμένω εναγωνίως να ακούσω τη θέση του ΠΑΣΟΚ για το θέμα αυτό.
Ευχαριστώ.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Κι εμείς περιμένουμε εναγωνίως!
ΠΡΟΕΔΡΕΥΩΝ (Ιωάννης Πλακιωτάκης): Κι εμείς ευχαριστούμε. 
Τον λόγο έχει από το ΠΑΣΟΚ ο κ. Παναγιώτης Δουδωνής. 
ΠΑΝΑΓΙΩΤΗΣ ΔΟΥΔΩΝΗΣ: Κύριε Σιμόπουλε, περιμένετε να ακούσετε τη θέση μας. Όταν τελειώσατε, ήθελα να κάνω το σταυρό μου. Νόμιζα ότι διαβάζατε τον Απόστολο. 
Πάμε τώρα σε κανονικά νομικά επιχειρήματα. Το πρόβλημα της αντισυνταγματικότητας της διάταξης έγκειται αλλού. Έγκειται στη διάταξη του άρθρου 47, παράγραφος 4 του Συντάγματος. «Αμνηστία για κοινά εγκλήματα δεν παρέχεται ούτε με νόμο. Και αυτό αφορά τόσο στους ευθέως αμνηστευτικούς νόμους όσο και στους λεγόμενους στη θεωρία κρυπτοαμνηστευτικούς νόμους. Η συγκεκριμένη διάταξη του άρθρου 74 ήταν και είναι κρυπτοαμνηστευτική. 
Πρώτον, έρχεται μια νομοτεχνική βελτίωση. Αυτό από μόνο του συνιστά παραδοχή του γεγονότος ότι υπήρχαν εξόφθαλμα ζητήματα κάλυψης παρανομιών με τη διάταξη. 
Δεύτερον, λέει ο κύριος Υπουργός, ο κ. Σχοινάς, περίπου ότι δεν το πήρε χαμπάρι. Αυτό μας είπε. Μας λέει περίπου ότι δεν εμπλέκεται στη διάταξη. Να μας πει, αν λέει αυτό ή αν δεν θεωρεί ότι κάλυπτε η διάταξη και καλύπτει τις περιπτώσεις αυτές των παρανομιών, ποιος είναι ο ποντικός ο οποίος παρεισέφρησε και εμφανίστηκε αυτή η διάταξη χωρίς διαβούλευση -άκουσον-άκουσον!- ξαφνικά στη Βουλή. Γιατί και η ίδια η μεθόδευση της χωρίς διαβούλευση εμφάνισης της διάταξης η οποία παρουσιάζει αυτά τα προβληματικά στοιχεία σημαίνει ότι είτε ο Υπουργός είτε κάποιος άλλος -ο λεγόμενος ποντικός- παρεισέφρησε μέσα στην βούληση της εκτελεστικής εξουσίας ως έχουσα τη νομοθετική πρωτοβουλία για να μπει αυτή η διάταξη μέσα.
Τι κάνει αυτή η διάταξη; Λέτε, κύριε Σχοινά, ότι αφορά σε νόμιμες περιπτώσεις. Αφορά όμως και σε παράνομες και δεν υπάρχει πιο πονηρή μέθοδος από το να τσουβαλιάζεις νομίμους και παρανόμους σε μια διάταξη. Τι θέλω να πω; Εδώ έχουμε εκκρεμείς υποθέσεις. Έχουμε εκκρεμείς έρευνες. Έχουμε εκκρεμείς προκαταρκτικές εξετάσεις. Δεν έχουμε ελέγχους, όπως λέει η νομοτεχνική. Τι πάει να πει έλεγχος στο ποινικό δίκαιο; Τι πάει να πει έλεγχος στο ποινικό δίκαιο; Όταν δεν διευκρινίζετε ότι αφορά εκκρεμείς, προκαταρκτικές εξετάσεις, προανακρίσεις, ανακρίσεις, υποθέσεις ενώπιον των δικαστηρίων, ποινικές διώξεις και με τη νομοτεχνική παραμένει το πρόβλημα. Και δεν είναι πρόβλημα γιατί στην πραγματικότητα θελήσατε να αμνηστεύσετε εκκρεμείς περιπτώσεις απιστίας. 
Όταν νομιμοποιείται η βάση της απιστίας θα έρθει αύριο στο δικαστήριο ο Χ, Ψ, Ζ «Φραπές» να πει «κύριοι, γιατί με διώκετε. Αυτό το οποίο έκανα, νομιμοποιήθηκε». Και βεβαίως ξέρουμε πολύ καλά ότι για να νομιμοποιήσεις μια παρανομία ρυθμίζεις κάτι που αφορά σε νομίμους αδιακρίτως και παρανόμους. Δεν είναι αυτό εκείνο το οποίο θεραπεύει πληγές. Αυτό είναι το οποίο καλύπτει παρανόμους. 
Και γι’ αυτό πρέπει να απολογηθείτε, κύριε Υπουργέ, που είστε έξι μήνες στο Υπουργείο σας και εμφανιστήκατε σήμερα πρώτη φορά ενώπιον του Βήματος της Βουλής και που είπατε -για να δούμε και άλλες αντισυνταγματικότητες- για τον αφθώδη πυρετό και τις ζωονόσους ότι δεν δίνεται η μάχη τους στην Αχαρνών. Συμφωνώ. Αλλά δίνεται εκεί που υπάρχουν οι ζωονόσοι. Και δεν σας είδα στη Λέσβο τόσους μήνες, κύριε Σχοινά. 
Για να πούμε για τις αντισυνταγματικότητες, για να δούμε την αρχή της αναλογικότητας. Σε ποια αρχή της αναλογικότητας εμπίπτει το να σφαγιάζονται δεκάδες χιλιάδες πρόβατα ενώ υπάρχει η δυνατότητα για πολύ πιο ήπια μέσα; Ενώ ο ίδιος ο κανονισμός της Ευρωπαϊκής Ένωσης προβλέπει δυνατότητες και παρεκκλίσεις, αλλά και χρήσεις εργαλείων της Ευρωπαϊκής Ένωσης. 
Και τα ξέρετε πολύ καλά αυτά, κύριε Σχοινά, όπως ξέρετε και την απάντηση της Ευρωπαϊκής Επιτροπής, την οποία εσείς υπηρετούσατε, στα ερωτήματα των Ευρωβουλευτών του ΠΑΣΟΚ. Δεν έχετε κάνει χρήση ούτε κάποιου εργαλείου παρέκκλισης ούτε και κάποιου χρηματοδοτικού εργαλείου στο επίπεδο του αφθώδους πυρετού. 
Επίσης ξέρουμε ότι η Εισαγγελία του Αρείου Πάγου ασχολείται ποινικά -όχι με ελέγχους, όπως λέτε εδώ- με το θέμα της ευλογιάς των αιγοπροβάτων και των χειρισμών της Κυβέρνησης στο θέμα αυτό. Και να είστε βέβαιοι ότι θα ασχοληθούμε και εμείς. Και βεβαίως θα παραπέμψουμε και τα θέματα στις αρμόδιες αρχές με το πώς χειριστήκατε και τον αφθώδη πυρετό και την ευλογιά δημιουργώντας τεράστια προβλήματα, καταστρέφοντας οικογένειες, καταστρέφοντας ένα ολόκληρο νησί αλλά και την κτηνοτροφία μιας χώρας. 
Επίσης, ζητήματα αντισυνταγματικότητας τίθενται και στον τρόπο με τον οποίο έχετε καταστρατηγήσει το άρθρο 86 του Συντάγματος χρησιμοποιώντας τις διατάξεις του κατά έναν στρεβλό τρόπο για να καλύψετε δύο Υπουργούς Αγροτικής Ανάπτυξης, δύο προκατόχους σας, οι οποίοι θα έπρεπε να βρίσκονται αυτή τη στιγμή ενώπιον της δικαιοσύνης. 
Άρα, λοιπόν, αν μιλήσουμε για το Σύνταγμα να ξέρουμε ότι αυτή εδώ η παραβίαση δεν είναι μεμονωμένη. Δεν είναι μεμονωμένος ένας κρυπτοαμνηστευτικός νόμος. Είναι μια ολόκληρη σειρά κινήσεων που παραβιάζει, καταστρατηγεί το Σύνταγμα και οδηγεί στην καταστροφή την κτηνοτροφία της χώρας. Και γι’ αυτό να είστε βέβαιοι ότι θα απολογηθείτε. 
Και συμφωνούμε βεβαίως ότι δεν λύνονται τα θέματα από την Αχαρνών. Λύνονται όμως από τη Λέσβο και εκεί στέλνετε τον κ. Καββαδά, κύριε Σχοινά, ως αυτοφοράκια. Τον στέλνετε ως αυτοφοράκια και δεν έχετε εμφανιστεί ούτε μία φορά. Και δεν έχετε απαντήσει στον πόνο αυτών των ανθρώπων. 
Επαναλαμβάνω, λοιπόν, ότι οι νομοτεχνικές βελτιώσεις της διάταξης του άρθρου 74 αποτελούν παραδοχή αυτού του οποίου επιχειρήθηκε να γίνει, εν αγνοία ή εν γνώσει του Υπουργού. Εγώ διατηρώ το τεκμήριο της δικής του αρνήσεως. Αλλά πρέπει να μας εξηγήσει πώς είναι δυνατόν ένας Υπουργός να μη γνωρίζει αν αφορά αδιακρίτως νομίμους και παρανόμους μια διάταξη. Παρ’ όλα αυτά και παρά τις νομοτεχνικές βελτιώσεις παραμένουν σημαντικά ερωτήματα ιδίως δε σε σχέση με την αόριστη έννοια η οποία χρησιμοποιείται στην περίπτωση β΄ του άρθρου 74. Αυτή η αόριστη έννοια δεν καλύπτει καμία περίπτωση εκκρεμών ποινικών υποθέσεων. Τουναντίον, η διάταξη μπορεί να αποτελέσει τη βάση για εκ των υστέρων νομιμοποίηση ενεργειών που βρίσκονται ήδη ενώπιον της δικαιοσύνης. 
Κατά τούτο και εμείς πιστεύουμε, αλλά με άλλη εκλογική βάση, ότι είναι αντισυνταγματική η διάταξη. 
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κ. Δουδωνή. 
Τον λόγο έχει ο κ. Καραθανασόπουλος από το Κομμουνιστικό Κόμμα Ελλάδος.
ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ: Ευχαριστώ, κύριε Πρόεδρε. 
Από την πρώτη στιγμή είχαμε τοποθετηθεί για το συγκεκριμένο άρθρο ως ΚΚΕ. Γιατί ακριβώς αφορά ένα ακόμη επεισόδιο στην αγωνιώδη προσπάθεια που καταβάλλει τον τελευταίο χρόνο, ίσως και παραπάνω, η Κυβέρνηση για να μπορέσει να συγκαλύψει το σκάνδαλο του ΟΠΕΚΕΠΕ. Και αυτό το είδαμε σε πολλαπλά επεισόδια με την απαλλαγή από ενδεχόμενες ποινικές ευθύνες των Υπουργών, κυβερνητικών στελεχών και Βουλευτών, με το υποκριτικό ενδιαφέρον που είχατε στην τοποθέτησή σας ότι θέλετε να φέρετε την κάθαρση και τη διαφάνεια, την κάθαρση στον βούρκο αυτού του συστήματος το οποίο γεννά και αναπαράγει τα σκάνδαλα, τη στιγμή μάλιστα που διατηρείτε ανέπαφη την ίδια τη μήτρα του σκανδάλου. 
Ποια είναι η μήτρα του σκανδάλου; Είναι οι κατευθύνσεις της Κοινής Αγροτικής Πολιτικής για το πώς θα δίνονται οι επιδοτήσεις. Δεύτερον, ότι οι επιδοτήσεις δίνονται στρεμματικά. Είναι στρεμματικές οι ενισχύσεις και όχι με βάση την πραγματική παραγωγική δυνατότητα. Αυτό, λοιπόν, επιτρέπει να αναπτύσσονται όλα αυτά τα σκάνδαλα. 
Τρίτο ζήτημα είναι ότι παραμένει ακόμη σε πλήρη εφαρμογή, ακόμη και αν περάσει στην ΑΑΔΕ, και η τεχνητή λύση αλλά και οι ιδιωτικές εταιρείες οι οποίες παρέχουν το πληροφοριακό σύστημα και το λογισμικό με βάση το οποίο γίνονται οι επιδοτήσεις. Το ότι μεταφέρατε τις αρμοδιότητες του ΟΠΕΚΕΠΕ στην ΑΑΔΕ αυτό δεν λέει τίποτα, πολύ δε περισσότερο που η ΑΑΔΕ είναι ένας εισπρακτικός μηχανισμός και όχι μηχανισμός πληρωμών και τα αποτελέσματα τα αντιλαμβάνονται πολύ γρήγορα οι αγρότες με τα διάφορα μπιλιέτα τα οποία έρχονται. 
Και βεβαίως είναι υποκριτικό το ενδιαφέρον σας -το λέμε για άλλη μια φορά- ότι θέλετε να αποδοθούν τα πραγματικά χρήματα στους πραγματικούς δικαιούχους. Αν το θέλατε αυτό ως Κυβέρνηση, το πρώτο που θα έπρεπε να είχατε κάνει είναι να αποδώσετε το 1 δισεκατομμύριο ευρώ το οποίο παρανόμως όλα αυτά τα χρόνια τα οποία κυβερνάτε έφυγε από τις τσέπες των πραγματικών δικαιούχων για να χρηματοδοτηθούν και να εκμεταλλευτούν αυτό το 1 δισεκατομμύριο τα διάφορα λαμόγια τα οποία εισέβαλλαν σε όλη αυτή τη διαδικασία. Και ας τα αναζητήσετε μετά από αυτούς που παράνομα πήραν αυτά τα χρήματα, αλλά άμεσα πρέπει να καταβληθούν για να αντιμετωπίσουν τα πολύ μεγάλα προβλήματα οι αγρότες. 
Έτσι, λοιπόν, με το άρθρο 74, τι επιδιώκετε να κάνετε; Να ξεμπλοκάρετε τις πληρωμές της περιόδου 2018-2022, δηλαδή της περιόδου που φέρεται να έχουν γίνει και οι μεγαλύτερες απάτες σε σχέση με τα βοσκοτόπια. Με το άρθρο αυτό, επί της ουσίας θέλετε να αποφύγετε τον σκόπελο να ελεγχθούν εξονυχιστικά όλες αυτές οι περιπτώσεις των ετών.
Αυτό αποδεικνύει ότι η Κυβέρνηση με αυτόν τον τρόπο επιχειρεί να κλείσει τις εκκρεμότητες της περιόδου 2018-2022, τη στιγμή που η έρευνα για το σκάνδαλο των βοσκοτόπων αυτής της περιόδου βρίσκεται σε πλήρη εξέλιξη.
Αναφερθήκατε στο ότι μέσα από αυτόν τον τρόπο θέλετε να αντιμετωπίσετε ένα πρόβλημα. Ποιους; Κάποιους πραγματικούς δικαιούχους, οι οποίοι βρίσκονται σε ομηρία. Με βάση, όμως, αυτή τη λύση την οποία δίνετε, επί της ουσίας τι κάνετε; Μπορούν να την επικαλεστούν και επί της ουσίας να αμνησθευτούν μέσα από αυτή τη διαδικασία οι διάφοροι επιτήδειοι, δηλαδή να αξιοποιηθεί αυτή η διάταξη για την αμνήστευση των διαφόρων επιτηδείων, των διαφόρων λαμογιών που έγιναν. Να αμνηστευτούν, δηλαδή, τα διάφορα λαμόγια και τα χρήματα που έφαγαν από τους πραγματικούς δικαιούχους. 
Με αυτό ακριβώς το σκεπτικό, εμείς είχαμε ζητήσει από την πρώτη στιγμή την απόσυρση του συγκεκριμένου άρθρου, του άρθρου 74. Οι νομοθετικές βελτιώσεις, τις οποίες κάνετε, δεν αναιρούν αυτόν τον κίνδυνο, δηλαδή να αμνηστευτούν και τα λαμόγια μαζί με τους πραγματικούς δικαιούχους.
Από αυτή την άποψη εμείς επιμένουμε στο ζήτημα της απόσυρσης και με αυτό το σκεπτικό -δηλαδή, με το δικό μας σκεπτικό- θα ψηφίσουμε την αντισυνταγματικότητα.  
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κ. Καραθανασόπουλο.
Τον λόγο έχει ο Κοινοβουλευτικός Εκπρόσωπος της Ελληνικής Λύσης, ο κ. Χήτας.
ΚΩΝΣΤΑΝΤΙΝΟΣ ΧΗΤΑΣ: Κύριε Πρόεδρε, κύριε Σχοινά, σήμερα κρίνεται εάν αυτό το Κοινοβούλιο παραμείνει ο ναός της Δημοκρατίας ή εάν θα μετατραπεί με τις υπογραφές σας και την ψήφο τη δική σας σε ένα πλυντήριο ποινικών ευθυνών και ένα εργαλείο ξεπλύματος εγκληματικής δραστηριότητας.
Θέλω να ξεκαθαρίσω από το πρώτο δευτερόλεπτο, χωρίς μισόλογα, χωρίς αστερίσκους, ότι το κόμμα μας υπερψηφίζει την Ένσταση Αντισυνταγματικότητας. Την υπερψηφίζουμε, γιατί το άρθρο 74 δεν είναι μια απλή νομοθετική αστοχία. Είναι μια απροκάλυπτη θεσμική εκτροπή. Παραβιάζει κατάφωρα τη διάκριση των εξουσιών, την ανεξαρτησία της δικαιοσύνης και την αρχή της ισότητας. Και για να καταλάβει ο ελληνικός λαός τι συμβαίνει σήμερα εδώ μέσα, πάμε να το δούμε λίγο. 
Φέρατε ένα νομοσχέδιο για την αλιεία σαν τον κλέφτη, με μια νυχτερινή διάταξη που σκοπίμως απουσίαζε από τη δημόσια διαβούλευση. Τη φυτέψατε αυτή τη διάταξη του άρθρου 74 και το βάλατε μέσα. Τι λέει, λοιπόν, το άρθρο 74; Μας λέει ότι για την πενταετία 2018-2022, κατά την εκκαθάριση των αγροτικών επιδοτήσεων, αρκεί ένα αγροτεμάχιο να φαίνεται -σε εισαγωγικά- «νόμιμο» και ταυτόχρονα, να παρακαμφθούν ακόμα και οι δασικοί χάρτες, για να θεωρηθεί η πληρωμή νόμιμη. 
Προσέξτε, όμως, εδώ τη μεγάλη ένοχη παγίδα που κρύψατε σε αυτή τη διάταξη. Η διάταξη αναφέρεται σκόπιμα και αποκλειστικά στα ακίνητα και στα αγροτεμάχια. Στα ακίνητα και στα αγροτεμάχια! Δεν αναφέρεται πουθενά στους αιτούντες. Πουθενά! Δεν βάζει ούτε μία λέξη, δεν βάζει ούτε ένα κόμμα αυτή η διάταξη προϋπόθεσης, που να λέει ότι αυτοί οι αιτούντες πρέπει να είναι πραγματικοί γεωργοί, πραγματικοί κτηνοτρόφοι. Δεν το λέει πουθενά. Δεν ζητάει κανένα απολύτως αποδεικτικό ότι αυτοί οι άνθρωποι καλλιέργησαν, έστω μία σπιθαμή γης, ότι είχαν έστω ένα οικόσιτο στο σπίτι τους. Τίποτα. 
Τι κάνετε, λοιπόν, με τη διάταξη αυτή; Νομιμοποιείτε εκ των υστέρων απατεώνες! Αυτό κάνει, κύριε Σχοινά, σήμερα η Κυβέρνησή σας. Καλύπτετε τους μαϊμού δικαιούχους, τους ανθρώπους των κομματικών σας γραφείων που δεν έχουν δει ποτέ τους χωράφι, δεν έχουν δει ποτέ τους στάνη, αλλά εισέπραξαν εκατομμύρια από την Ευρωπαϊκή Ένωση. Τους δίνετε ένα έτοιμο -δείτε άλλοθι- αναδρομικό. Τι τους λέτε σήμερα; Όταν θα πάνε στα δικαστήρια αυτοί, θα πούνε: «Να, ορίστε, ο νόμος της Κυβέρνησης. Η διαδικασία ήταν νόμιμη, άρα δεν υπάρχει έγκλημα». Αυτό θα πούνε αυτοί οι άνθρωποι. 
Και ποια είναι η δικαιολογία σας; Τι λέτε τώρα εσείς; Γιατί το φέρνετε εδώ σήμερα; Λέτε -παίρνετε και αυτό το λυπητερό ύφος- ότι φέρνετε, δήθεν, το άρθρο, για να ξεμπλοκάρουν οι επιδοτήσεις των φτωχών αγροτών και κτηνοτρόφων που έχουν παγώσει. Ώπα, κλάψαμε! Ώπα, τι υποκρισία, τι απίστευτο ψέμα! Αποκρύπτετε εσκεμμένα από τον ελληνικό λαό, κύριε Σχοινά, ότι δεν υπήρχε κανένα απολύτως νομικό κώλυμα να δώσετε τις επιδοτήσεις στους πραγματικούς παραγωγούς. Κανένα νομικό πρόβλημα δεν υπήρχε. Κανένα απολύτως. 
Οι πληρωμές δεν πάγωσαν από νομικό πρόβλημα, κύριε Σχοινά. Οι πληρωμές πάγωσαν από τον φόβο σας. Πάγωσαν γιατί οι υπηρεσιακοί παράγοντες τρέμουν να υπογράψουν παράνομες επιδοτήσεις-εκκαθαρίσεις. Ξέρουν πάρα πολύ καλά τι τους περιμένει. Προφανώς, αυτό που γίνεται σήμερα. Σας το ζήτησε ο κ. Πιτσιλής. Αυτό το ζήτησε ο Πιτσιλής στην ΑΑΔΕ για να καλυφθεί ο ίδιος για τις πληρωμές. Ομολογήστε το.
Δεν σας ελέγχει μόνο η εγχώρια δικαιοσύνη, κύριε Σχοινά, την οποία επιχειρείτε να χειραγωγήσετε. Έχει έρθει πλέον στην Ελλάδα και η Ευρωπαϊκή Εισαγγελία, η οποία ερευνά εξονυχιστικά ακριβώς αυτή την αμαρτωλή πενταετία 2018-2022. Έχει ζητήσει άρση ασυλίας, έχει ασκήσει ποινικές διώξεις εναντίον στελεχών του δικού σας περιβάλλοντος, του δικού σας κόμματος, για το μεγάλο φαγοπότι των παράνομων επιδοτήσεων. Η Ελλάδα εκτίθεται διεθνώς και η απάντηση της Ελλάδας, της ελληνικής Κυβέρνησης, σε όλο αυτό ποια είναι; Το άρθρο 74. Μια φωτογραφική διάταξη απίστευτη! Και επειδή καταλάβανε οι Υπουργοί σας ότι ο ΟΠΕΚΕΠΕ έχει γίνει μια βόμβα, η οποία είναι έτοιμη να εκραγεί, μεταφέρατε άρον-άρον όλες αυτές τις εργασίες στην ΑΑΔΕ. Γιατί στην ΑΑΔΕ; Για να αποποιηθείτε εσείς πρώτα τις πολιτικές σας ευθύνες, να κρυφτείτε πίσω από το νομικό ακαταδίωκτο της ΑΑΔΕ και η ζωή συνεχίζεται. 
Η δική μας κριτική, κυρίες και κύριοι Βουλευτές, πηγαίνει πολύ πιο βαθιά από την υπό συζήτηση Ένσταση Αντισυνταγματικότητας που κάνουμε σήμερα εδώ. Δεν εξαντλείται μόνο στους νομικούς τύπους. Το ζήτημα δεν είναι απλώς εάν παραβιάζεται ή όχι το Σύνταγμα της Ελλάδος. Το ζήτημα είναι ότι παραβιάζεται η ίδια η κοινωνική δικαιοσύνη. Ο πραγματικός αγρότης πεινάει και εσείς φτιάχνετε κατηγορίες πολιτών. 
Πρώτη κατηγορία, οι απλοί άνθρωποι οι οποίοι εάν χρωστάνε 1 ευρώ στην Εφορία, τους δεσμεύετε τους λογαριασμούς. Δεύτερη κατηγορία, οι εκλεκτοί απατεώνες της παράταξής σας, οι οποίοι ακόμα και όταν τους κυνηγάει η Ευρωπαϊκή Εισαγγελία, απολαμβάνουν νυχτερινές νομοθετικές ρυθμίσεις ασυλίας. 
Σας προειδοποιούμε και κλείνω με αυτό: Η Βουλή των Ελλήνων δεν είναι συνεργός σας. Δεν θα γίνει το εργαλείο για το ξέπλυμα των δικών σας σκανδάλων η Βουλή. Καλούμε την Κυβέρνηση, κύριε Σχοινά, έστω και την ύστατη στιγμή να αποσύρει το ντροπιαστικό άρθρο 74. Η συγκάλυψη αυτή δεν θα περάσει. Το φως της αλήθειας και της δικαιοσύνης θα λάμψει, είτε το θέλετε είτε όχι. Ο λαός, ούτως ή άλλως, θα σας τιμωρήσει στις κάλπες. 
(Χειροκροτήματα από την πτέρυγα της Ελληνικής Λύσης)
ΠΡΟΕΔΡΕΥΩΝ (Ιωάννης Πλακιωτάκης): Και εμείς ευχαριστούμε τον κ. Χήτα.
Τον λόγο έχει ο κ. Τσιρώνης.
ΣΠΥΡΙΔΩΝ ΤΣΙΡΩΝΗΣ: Ευχαριστώ πολύ, κύριε Πρόεδρε. 
Θα ξεκινήσω από το πολιτικό σχόλιο. Κύριε Υπουργέ, καλώς ήρθατε στην Ελληνική Βουλή, εκεί όπου για να διατηρηθεί η θέση που πήρατε, χρειάζεται να βάλετε πλάτη. Εδώ πρέπει να βάλετε πλάτη, αλλά πλάτη σοβαρή, σε όλους αυτούς που ρήμαξαν τις επιδοτήσεις. Όλες αυτές τις «γαλάζιες ακρίδες» ρήμαξαν τον τόπο, κατέστρεψαν την κτηνοτροφία, κατέστρεψαν τη γεωργία και τώρα καλείστε εσείς να βάλετε αναδρομική πλάτη, διότι προφανώς -και εκεί θα θέλατε να μείνει η συζήτηση- απλά χαρίζετε τις επιδοτήσεις. Γιατί αυτό ήταν το προφανές. 
Εδώ, όμως, έρχεστε να μεταβάλετε εκ των υστέρων το κανονιστικό πλαίσιο, με βάση το οποίο αξιολογούνται πράξεις του παρελθόντος, ενώ αυτές ήδη αποτελούν αντικείμενο ελέγχων και ποινικών διαδικασιών, όπως είπε και η κυρία Πρόεδρος, μία-μία.
Γιατί ο νομοθέτης, κύριε Υπουργέ, το 2026, χρειάζεται να αλλάξει τους κανόνες εκκαθάρισης των αιτήσεων μεταξύ 2018 και 2022; Δεν πρόκειται για ρύθμιση που αφορά κυρίως στο μέλλον το από εδώ και σήμερα, αλλά νομοθετείτε εκ των υστέρων για το πώς θα αξιολογηθούν αιτήσεις και πληρωμές που έγιναν έως και οκτώ χρόνια πίσω. Το πραγματικά κρίσιμο είναι ότι η ρύθμιση αφορά ελέγχους και ανακτήσεις.
Το άρθρο 74 λέει: «Χορήγηση, πληρωμή, εκκαθάριση, έλεγχο και ανάκτηση». Αυτό σημαίνει ότι ο νέος κανόνας επηρεάζει και ήδη πραγματοποιημένους ελέγχους και πιθανές ανακτήσεις παλαιών ενισχύσεων. Μπορεί ο νομοθέτης, αφού πραγματοποιηθούν οι διοικητικοί έλεγχοι και αφού σχηματίστηκαν οι δικογραφίες, να αλλάζει εκ των υστέρων ένα κρίσιμο κριτήριο που χρησιμοποιήθηκε για να διαπιστωθεί η παρανομία; Ποιους καλύπτετε; Ρητορικό εννοείται το ερώτημα. Ο κατηγορούμενος, οι δικοί σας ομόσταβλοι μπορούν να επικαλεστούν τον νέο κανόνα, αυτό που θα ψηφίσετε σήμερα, ως ευμενέστερο και να κριθούν με αυτόν στα δικαστήρια.
Συνεπώς, ο νομοθέτης όταν γνωρίζει ή όφειλε να γνωρίζει -και είστε Υπουργός και οφείλετε να γνωρίζετε- ότι μια τέτοια αναδρομική ρύθμιση δύναται να έχει άμεσες συνέπειες σε εκκρεμείς ποινικές υποθέσεις, έχει ευθύνη. Και αν μέχρι τώρα δεν γνωρίζατε, δεν σας ενημέρωσαν, δεν το είδατε, μετά από αυτήν τη συζήτηση σας έχει γίνει σαφές ότι γνωρίζετε. Και αφού γνωρίζετε, εύχομαι να το αποσύρετε, γιατί αν δεν το αποσύρετε, σε μια μελλοντική Βουλή -ενδεχομένως- και το δικό σας όνομα να μπει στην ομάδα -τη μεγάλη ομάδα- των Βουλευτών και Υπουργών της Νέας Δημοκρατίας.
Ευχαριστώ πολύ, κύριε Πρόεδρε.
ΠΡΟΕΔΡΕΥΩΝ (Ιωάννης Πλακιωτάκης): Εμείς ευχαριστούμε τον κ. Τσιρώνη.
Τον λόγο έχει ο Κοινοβουλευτικός Εκπρόσωπος της Πλεύσης Ελευθερίας, ο κ. Καζαμίας.
ΑΛΕΞΑΝΔΡΟΣ ΚΑΖΑΜΙΑΣ: Στη διάρκεια των συνεδριάσεων της Επιτροπής για το νομοσχέδιο αυτό, ακούσαμε τον Υφυπουργό Αγροτικής Ανάπτυξης να μας λέει με στόμφο: «Πάει ο ΟΠΕΚΕΠΕ, δεν υπάρχει πια ο ΟΠΕΚΕΠΕ». Πριν από μερικούς μήνες θυμάμαι τον προκάτοχό σας, κύριε Σχοινά, τον κ. Τσιάρα, εδώ στην Ολομέλεια, να μας λέει ότι αλλάξαμε σελίδα επειδή υπάχθηκε ο ΟΠΕΚΕΠΕ στην ΑΑΔΕ.
Διαβάζουμε το άρθρο 74 του νομοσχεδίου που φέρνετε εδώ στη Βουλή, Σεπτέμβριος του 2026 και όλο το άρθρο αφορά τον ΟΠΕΚΕΠΕ. Βλέπουμε ότι εδώ είναι ο ΟΠΕΚΕΠΕ με δύναμη, με υγεία, όπως τον ξέραμε και παλιά. Δεν είναι ένας νέος καν ΟΠΕΚΕΠΕ. Είναι ο ίδιος ο παλιός ΟΠΕΚΕΠΕ. Έρχεστε εδώ με μια ρύθμιση πονηρή, η οποία είναι αντισυνταγματική σε πολλά επίπεδα, για να αμνηστεύσετε την πραγματικότητα όλους αυτούς που παρήλασαν από την εξεταστική επιτροπή για το σκάνδαλο του ΟΠΕΚΕΠΕ και μας μιλούσαν -δεν ξέρω αν τα βλέπατε αυτά από εκεί που βρισκόσασταν- για τις μπουγάδες. Και τους λέγαμε: «Τι είναι οι μπουγάδες»; «Ε, είναι μια έκφραση». Μας μιλούσαν για «τον μεγάλο». Και τους λέγαμε: «Ποιος είναι ο μεγάλος»: Και φτάσαμε να έχουμε μάρτυρες υψηλόβαθμους, γενικούς γραμματείς Υπουργείων κ.λπ. που μας έλεγαν ότι «ο μεγάλος» είναι μια μεγάλη αφηρημένη δύναμη. Δεν ξέραμε αν ήταν συμπαντική, αν ήταν μεταφυσική. Εν πάση περιπτώσει, αυτούς εσείς έρχεστε να αμνηστεύσετε και να προστατεύσετε μ’ αυτήν τη διάταξη.
Η Πλεύση Ελευθερίας δεν έδωσε ατέλειωτες μάχες για να καταπολεμήσει τη διαφθορά στον ΟΠΕΚΕΠΕ και έξω και μέσα στην Εξεταστική Επιτροπή, για να έρθουμε τώρα εδώ και να δεχτούμε ότι εσείς θα περάσετε αυτήν τη συγκεκριμένη διάταξη, κοιτάζοντάς σας και μη αντιδρώντας στα μαγειρέματα που φέρνετε. Δεν είμαστε εμείς αυτοί. Γι’ αυτό καταθέσαμε ένσταση αντισυνταγματικότητας. Είναι, νομίζω, εύγλωττο σε όλους όσους θέλουν να δουν και να ακούσουν το γεγονός ότι όλα τα κόμματα της Αντιπολίτευσης -θα μιλήσει και εκπρόσωπος από τον ΣΥΡΙΖΑ σε λίγο-, με τα οποία έχουμε διαφωνίες σε πάρα πολλά θέματα, στηρίζουν την ένσταση αντισυνταγματικότητας της Πλεύσης Ελευθερίας. Ξέρετε γιατί; Γιατί είναι βάσιμη, κύριε Σχοινά. Και το μόνο που έχετε στα χέρια σας είναι ότι ελέγχετε την πλειοψηφία.
Αυτό δεν σημαίνει ότι δεν παραβιάζει το συγκεκριμένο άρθρο το Σύνταγμα, δεν σημαίνει ότι παραβιάζεται εδώ η αρχή της ισότητας από το άρθρο 4 του Συντάγματος. Η διάκριση των εξουσιών από το άρθρο 26 του Συντάγματος, η ανεξαρτησία της δικαιοσύνης στο άρθρο 87 και σας ανέφερε μιλώντας πριν η κ. Κωνσταντοπούλου σε ποιες δίκες πρόκειται να παρέμβει αυτή η διάταξη, ούτως ώστε να επηρεάσει την έκβασή τους. Αλλά υπάρχει και το άρθρο 47 του Συντάγματος, το οποίο λέει ξεκάθαρα ότι απαγορεύεται με νόμο να υπάρξει αμνήστευση -με οποιονδήποτε νόμο απαγορεύεται να υπάρχει αμνήστευση-, όπως αυτή που φέρνετε με τη συγκεκριμένη διάταξη. Επομένως, σε πολλά επίπεδα το συγκεκριμένο άρθρο 74 παραβιάζει το Σύνταγμα.
Ο τρόπος με τον οποίο το κάνετε είναι φανερός. Φέρατε δύο νομοτεχνικές βελτιώσεις, οι οποίες δεν κάνουν τίποτα. Υποτίθεται ότι προσπαθείτε να διορθώσετε κάποια πράγματα, επειδή με τη στάση της η Αντιπολίτευση και η Πλεύση Ελευθερίας σάς έχει βάλει στη γωνιά, αλλά είναι επουσιώδεις αλλαγές, στάχτη στα μάτια του κόσμου.
Είστε, βέβαια, σε αμυντική θέση και είστε υποχρεωμένοι να κάνετε πίσω με δύο νομοτεχνικές βελτιώσεις, αλλά ακόμη προσπαθείτε να κάνετε τακτική υποχώρηση.
Η πρώτη βελτίωση αφορά το γεγονός -λέει- ότι ενώ οι προϋποθέσεις με τις οποίες θα δώσετε επιδοτήσεις για την περίοδο 2018-2022, προσθέτετε κάποιες λέξεις που λέει, συμπεριλαμβανομένων ιδίως των ισχυουσών προϋποθέσεων για τη νομιμότητα της χρήσης της έκτασης. Μα αυτά λέγονται ήδη πριν. Απλώς δίνετε έμφαση σε κάτι που ήδη υπάρχει στη διάταξη, για να παραστήσετε ότι δήθεν προσαρμόζεται. Δεν προσαρμόζεται τίποτα.
 Και η δεύτερη παρέμβαση είναι στο δεύτερο εδάφιο του άρθρου που λέει ότι, αυτή η εξαίρεση που φέρνετε για να μπορέσουν να λάβουν ή να βγουν καθαροί οι επιτήδειοι και τα λαμόγια -όπως ειπώθηκε-, δεν μπορεί να εφαρμοστεί και πουθενά αλλού και φέρνετε μια προσθήκη που επιβεβαιώνει ότι μόνο για τις επιδοτήσεις ισχύει αυτό το μαγείρεμα που κάνετε και δεν ισχύει για πουθενά αλλού. Αυτό δεν είναι διόρθωση. Αυτά είναι προσπάθεια να εξαπατήσετε και τη Βουλή και την κοινή γνώμη.
Η μόνη διέξοδος που έχετε, κύριε Σχοινά, από αυτή την κατάσταση στην οποία έχετε βάλει τον εαυτό σας και την Κυβέρνηση είναι μία. Να αποσύρετε αμέσως τώρα το άρθρο 74, γιατί είναι αντισυνταγματικό, γιατί δυστυχώς έρχεται για μια ακόμη φορά να δείξει ότι το μόνο που σας ενδιαφέρει είναι η συνέχεια, όπως είπατε στην ομιλία σας, με τη διαφθορά και τις κακές πρακτικές του παρελθόντος και έρχεστε βεβαίως με αυτό επιπλέον να πείτε στον κόσμο ότι ωραία ήταν όσα είδατε στην Εξεταστική, ωραία είναι που κυκλοφορούν οι «φραπέδες», και οι «χασάπηδες» και οι «Μαγειρίες» ελεύθεροι, αλλά εμείς θα δικαιώσουμε και άλλους τόσους.
Πρέπει να αποσύρετε τώρα τη διάταξη. Δεν έχετε άλλο δρόμο. 
Ευχαριστώ.
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κ. Καζαμία
Θα κλείσουμε τον κύκλο των Κοινοβουλευτικών Εκπροσώπων με τον κ. Ξανθόπουλο από τον ΣΥΡΙΖΑ. 
Παρακαλώ, κύριε Ξανθόπουλε, έχετε τον λόγο. 
ΘΕΟΦΙΛΟΣ ΞΑΝΘΟΠΟΥΛΟΣ: Ευχαριστώ πολύ, κύριε Πρόεδρε.
 Κύριε Υπουργέ, η παρθενική σας εμφάνιση στο ελληνικό Κοινοβούλιο είναι μάλλον ατυχής στιγμή. Και είναι ατυχής στιγμή για το σύνολο της νομοθετικής πρωτοβουλίας, αλλά και για την προσπάθεια και συνεπικουρείται αυτό το επιχείρημα και από την τελευταία απόπειρα που κάνατε με τις νομοτεχνικές.
Κατ’ αρχάς θα πρέπει να πούμε ότι το άρθρο 74 -και έχετε την ευθύνη- εισήλθε στο νομοσχέδιο μετά τη διαβούλευση και αυτό από μόνο του είναι ενδεικτικό των προθέσεών σας. 
Όταν μάλιστα έχουμε μία Κυβέρνηση, η οποία βαρύνεται με το σκάνδαλο του ΟΠΕΚΕΠΕ, για το οποίο και εσείς προσωπικά είπατε πολύ σημαντικά πράγματα, τα οποία και κρατούμε, καταλαβαίνετε ότι όχι απλώς δικαιούμαστε να είμαστε φιλύποπτοι, υποχρεούμαστε να είμαστε καχύποπτοι. 
Το δεύτερο. Τι λέει η συγκεκριμένη διάταξη; Θα διαβάσω στο άρθρο την παρ. 3, κύριε Υπουργέ, η οποία μας λέει: «χωρίς να λαμβάνονται υπόψη για τη διαπίστωση της συνδρομής των όρων και των προϋποθέσεων επιλεξιμότητας, δεδομένα δασικών χαρτών, ανεξαρτήτως του χρόνου κύρωσης ή αναμόρφωσής τους». Δηλαδή φέρνετε μία διάταξη με την οποία κάνετε μία απόπειρα να βοηθήσετε, όπως λέτε, πενήντα χιλιάδες ανθρώπους, ενώ υπάρχουν δεδομένα για τους δασικούς χάρτες, τα οποία δεν επιτρέπουν να θεωρούνται αυτές οι γαίες βοσκήσιμες. Τι θα πει ανεξάρτητα από την μεταγενέστερη του χρόνου κύρωσης ή αναμόρφωσής τους; Και εδώ η βασική μας ένσταση και η συνηγορία στην ένσταση αντισυνταγματικότητας της Πλεύσης Ελευθερίας, έγκειται ακριβώς στο ότι υφίστανται εκκρεμείς υποθέσεις. Υφίστανται εκκρεμείς υποθέσεις, για τις οποίες τυχόν αποδοχή αυτού του άρθρου θα σημαίνει ευνοϊκότερη αντιμετώπιση. 
Βεβαίως, το δικαστήριο θα κρίνει. Δεν μπορώ να αποστασιοποιηθώ από την ιδιότητα του νομικού και του δικηγόρου και δεν θέλω να προκαταλάβω καμία δικαστική απόφαση, αλλά δημιουργείται ένα πλαίσιο, στο οποίο μπορεί να ανθίσουν εύλογες αμφιβολίες. 
Πλέον δε αυτού, ακόμη και με τις νομοτεχνικές σας, ουσιαστικά επιβεβαιώνετε την ασκηθείσα πίεση από την Αντιπολίτευση και θα έλεγα εδώ ευλογώντας τα γένια μου, ως Βουλευτές του ΣΥΡΙΖΑ το αναδείξαμε πολύ γρήγορα ενδεχομένως. Η πρωτιά δεν έχει καμία σημασία σε αυτά τα ζητήματα, αλλά το κάναμε κυρίαρχο ζήτημα της συζήτησης του νομοσχεδίου. Δεν είναι τυχαίο ότι απασχόλησε και πρωτοσέλιδα του Τύπου. Και δεν είναι τυχαίο ότι και στα μέσα κοινωνικής δικτύωσης η συζήτηση για το άρθρο 74 επικάλυψε την ουσία του νομοσχεδίου. Και δεν είναι τυχαίο τίποτα απ’ αυτά, διότι όλη αυτή η συζήτηση δεν γίνεται εν κενώ, γίνεται ενώ το σκάνδαλο ΟΠΕΚΕΠΕ βασανίζει, καταταλαιπωρεί την έννομη τάξη και την κοινωνία της χώρας. 
Κάνατε στην τοποθέτησή σας μία αναφορά στην προ εξαετίας κατατεθείσα ερώτηση προς τον Υπουργό Περιβάλλοντος, με θέμα ανάλογο. Και διαβάζω το θέμα των συναδέλφων -δεν ήμουν τότε εγώ, δεν συνυπέγραψα, ήμουν Βουλευτής-, «Να επανεξεταστούν οι δασικοί χάρτες της περιφερειακής ενότητας Ροδόπης, να διορθωθούν και να αναρτηθούν εκ νέου». Αυτό είναι το θέμα της ερώτησης. Έχει καμία σχέση αυτό με τη διάταξη που λέει οι αιτήσεις να γίνουν δεκτές και να μην επιστραφούν τα καταβληθέντα, ανεξαρτήτως του χρόνου κύρωσης ή αναμόρφωσής τους; Έχει καμία σχέση αυτή η προληπτική ενέργεια των Βουλευτών για να ρυθμιστεί το πρόβλημα με την εκ των υστέρων παρέμβασή σας;
Κύριε Υπουργέ, είναι προφανές ότι ακόμη και αν δεν θέλετε, για να πάρω την ευνοϊκή για εσάς εκδοχή, επιχειρείτε μία εισπήδηση, κατά την εκκλησιαστική ορολογία, στον τομέα της δικαιοσύνης. Υπάρχουν εκκρεμείς δίκες, υπάρχουν πολύ σοβαρά προβλήματα στην ελληνική κοινωνία και οτιδήποτε έχει σχέση με τη λειτουργία της απονομής της δικαιοσύνης, έπρεπε να σας κάνει δυο φορές προσεκτικό, ακριβώς γιατί έχετε πολλά στην καμπούρα σας. 
Κλείνω με το εξής: Η υπόθεση του ΟΠΕΚΕΠΕ είναι μία υπόθεση, η οποία εκτός του ότι διασύρει τη χώρα, αφήνει πολύ σοβαρό αποτύπωμα στην κοινωνία, την ελληνική. Οι αγρότες, οι άνθρωποι του πρωτογενούς τομέα αισθάνονται κορόιδα, διότι αυτοί ματώνουν στο χωράφι, ματώνουν στο βουστάσιο ή στην τράτα και υπάρχουν οι επιτήδειοι, οι οποίοι μέσα από τους διαδρόμους των κομματικών γραφείων και των υπουργικών γραφείων αποκερδαίνουν εκατομμύρια ευρώ. 
Και θα έπρεπε να σας κάνει πολύ περισσότερο προσεκτικούς η οποιαδήποτε έστω και εκ πλάνης ταύτιση αυτών των ανθρώπων, οι οποίοι ελέγχονται και κατηγορούνται, ενδεχομένως και κάποιοι από αυτούς καταδικάζονται, με αυτήν τη νομοθετική πρωτοβουλία που πήρατε. Εάν δεν θέλετε να συνοδεύεται η παρθενική σας εμφάνιση στο Κοινοβούλιο με μία διάταξη, η οποία θα αποτελέσει εφαλτήριο για να απαλλαγούν άνθρωποι, οι οποίοι έβαλαν το χέρι στο μέλι με τη συνέργεια των στελεχών της Νέας Δημοκρατίας, αποσύρετε την παρόμοια διάταξη. 
Εν κατακλείδι, στηρίζουμε την ένσταση αντισυνταγματικότητας. 
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κ. Ξανθόπουλο.
Και θα ολοκληρώσουμε τη συζήτηση για την ένσταση αντισυνταγματικότητας με τον Υπουργό Αγροτικής Ανάπτυξης, τον κ. Σχοινά. 
Παρακαλώ, έχετε τον λόγο. 
ΜΑΡΓΑΡΙΤΗΣ ΣΧΟΙΝΑΣ (Υπουργός Αγροτικής Ανάπτυξης και Τροφίμων): Κύριε Πρόεδρε, πιστεύω ότι στην τοποθέτησή μου στην Ολομέλεια -όντως είναι η πρώτη μου εμφάνιση στην Ολομέλεια, αλλά είναι η τέταρτη φορά που έρχομαι στη Βουλή, μην με αδικείτε, κύριε Δουδωνή- εξήγησα πρώτα σε πολιτικό επίπεδο ότι το να αποδίδονται προθέσεις στον Υπουργό ότι δρα κατά κάποιο τρόπο ως κολυμβήθρα του τι συνέβη στον ΟΠΕΚΕΠΕ, μάλλον είναι απλοϊκή σκέψη. Γιατί πιστεύω ότι είναι σαφέστατα και αντιληπτό από όλους, ότι ο ερχομός μου στο Υπουργείο είναι κατά κάποιο τρόπο η πρώτη σελίδα του νέου κεφαλαίου. Αν όλα ήταν καλά δεν θα ερχόμουν, θα έκανα…
(Θόρυβος στην Αίθουσα)
ΠΡΟΕΔΡΕΥΩΝ (Ιωάννης Πλακιωτάκης): Παρακαλώ. 
Αφήστε τον Υπουργό. Σας άκουσε με προσοχή.
ΜΑΡΓΑΡΙΤΗΣ ΣΧΟΙΝΑΣ (Υπουργός Αγροτικής Ανάπτυξης και Τροφίμων): Άρα, το να μου λέτε εμένα σε πολιτικό επίπεδο ότι έρχομαι να καλύψω κάτι το οποίο έρχομαι να διορθώσω, δεν στέκει. 
(Θόρυβος στην Αίθουσα)
Ακούστε με λίγο, ακούστε με.
Το δεύτερο που έχω να πω είναι ότι ήμουν ο πρώτος που μίλησα δημόσια για να στηρίξω την Ευρωπαϊκή Εισαγγελία, λέγοντας ότι όποιος διαμαρτύρεται για την Ευρωπαϊκή Εισαγγελία είναι σαν να διαμαρτύρεται για τον καιρό. Δηλαδή, αυτός είμαι εγώ. Τώρα, έρχεστε εδώ να χτίσετε μια πραγματικότητα, η οποία, λυπάμαι που το λέω, δεν στηρίζεται από την πραγματική ζωή που μας περιβάλλει. Τι έχουμε εδώ; Το λέω και για τους συναδέλφους, τους κυρίους Βουλευτές -εγώ δεν είμαι Βουλευτής-, που δεν ήταν εδώ. Τι έχουμε εδώ; Έχουμε πενήντα χιλιάδες ανθρώπους, πραγματικούς καλλιεργητές, πραγματικών εκτάσεων, σε μια περίοδο 2018-2022…
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):  …(Δεν ακούστηκε)
ΜΑΡΓΑΡΙΤΗΣ ΣΧΟΙΝΑΣ (Υπουργός Αγροτικής Ανάπτυξης και Τροφίμων): ….σε μια περίοδο που η χώρα, το κράτος, δεν είχε το σύστημα για να ανακηρύξει αυτές τις εκτάσεις, τις δασικές. Το απέκτησε μετά. Αυτοί, λοιπόν, οι πενήντα χιλιάδες έχουν πληρωθεί νόμιμα γι’ αυτό που παρήγαγαν, γι’ αυτό που έκαναν, εκεί που δούλεψαν, σε εκτάσεις που δικαιούνταν. Και η Ελληνική Δημοκρατία, το Σύνταγμα λειτουργεί υπέρ του πολίτη, όχι υπέρ των λαμογιών, υπέρ του πολίτη. Έρχεται η Ελληνική Δημοκρατία και λέει «Όχι, κύριοι, πενήντα χιλιάδες, δεν θα σας ζητήσουμε πίσω αυτά που νομίμως πήρατε για κάτι που φταίμε εμείς». Τόσο δύσκολο είναι να γίνει αντιληπτό αυτό; 
Ο κ. Κατρίνης που άσκησε κοινοβουλευτικό έλεγχο, αυτό λέει. Οι Βουλευτές του ΣΥΡΙΖΑ που άσκησαν κοινοβουλευτικό έλεγχο, αυτό λένε. Δηλαδή, λογικά τώρα και αφήστε τα πολιτικά, μπορεί κάποιος να πάει να πει σε πενήντα χιλιάδες Έλληνες «ελάτε να μας δώσετε πίσω τόσα λεφτά γιατί εμείς ήμασταν τόσο ατελείς, που δεν μπορούσαμε να σας ελέγξουμε και τώρα μπορούμε;». Λοιπόν, σας παρακαλώ πολύ. Δηλαδή κάπου αυτή η κουβέντα πρέπει να καθίσει και στη λογική της βάση. 
Έρχομαι τώρα στα άλλα. Ο Στράτος Σιμόπουλος εξήγησε πολύ καλά και τη νομική πλευρά. Θα ήθελα να κάνω μία, δύο παρατηρήσεις στον κ. Δουδωνή. Ο κ. Δουδωνής σπούδασε στην Οξφόρδη. Υπηρετεί η ακαδημαϊκή κοινότητα τον ορθό λόγο. Εσείς ήρθατε εδώ τώρα με έναν κατακλυσμό λόγκο, μότο, να πείτε τον Υφυπουργό «αυτοφοράκια», γιατί πήγε τέσσερις φορές στο πεδίο, κοντά στον κόσμο, κοντά σε αυτούς που θέλετε να σας εκλέξουν. Και τον λέτε «αυτοφοράκια». 

Κι εσείς πήγατε στη Λέσβο, όταν πήγατε, για να στηρίξετε αυτούς που μονομερώς κήρυξαν το τέλος της ιχνηλάτησης στο νησί στη μέση της μάχης, θέτοντας τη χώρα άμεσα, εμείς που κόπτεσθε για το Σύνταγμα και τη νομιμότητα, εκτός κοινοτικής νομιμότητας.
Αν η Οξφόρδη διδάσκει ότι έτσι γίνεσαι Βουλευτής στη Λέσβο, κάτι κάνει λάθος η Οξφόρδη.
(Χειροκροτήματα από την πτέρυγα της Νέας Δημοκρατίας)
Και συνεχίζω. Θα τα ακούσετε. Θα τα ακούσετε.
(Θόρυβος στην Αίθουσα)
ΠΡΟΕΔΡΕΥΩΝ (Ιωάννης Πλακιωτάκης): Παρακαλώ, ησυχία.
ΜΑΡΓΑΡΙΤΗΣ ΣΧΟΙΝΑΣ (Υπουργός Αγροτικής Ανάπτυξης και Τροφίμων): Στη μάχη της Λέσβου, κύριε Δουδωνή, δεν χωράει χάιδεμα αυτιών, χωράει υπευθυνότητα, συνεργασία και συλλογικότητα. Το γεγονός ότι έχουμε την τύχη οι Ένοπλες Δυνάμεις να αναλάβουν τον συντονισμό στο πεδίο, είναι απόλυτη απόρροια αυτών των τακτικών που κινδύνευσαν να θέσουν τη χώρα εκείνες τις μέρες εκτός μάχης, εκτός νομιμότητας και να μας επιτρέψουν αυτός ο ιός να γίνει ένα μεγάλο ευρωπαϊκό πρόβλημα.
Δίνουμε, λοιπόν, και το λέω ειλικρινά, χωρίς διάθεση αντιπαράθεσης, στη Λέσβο μια μάχη στην οποία δεν περισσεύει κανένας και στην οποία τα περιθώρια για τακτισμούς και εκλογικές συζητήσεις ή προτεραιότητες είναι δευτερεύοντα.
Κλείνω λέγοντας, όπως αρχίζω, ότι το Σύνταγμα λειτουργεί υπέρ των πολιτών. Η Ελληνική Δημοκρατία δεν τιμωρεί, δεν καλύπτει, δεν αμνηστεύει. Όσο είμαι εγώ στην Αχαρνών, οι μόνοι που έχουν να φοβούνται από την παρουσία μου εκεί, είναι τα λαμόγια και οι θιασώτες του παλιού συστήματος. Είμαι εγγυητής και αρωγός του νέου συστήματος, παλεύω να αποκαταστήσω την αξιοπιστία της χώρας στην Ευρώπη. Παλεύω με την Ανεξάρτητη Αρχή Δημοσίων Εσόδων, να τους στηρίξω για να κάνουν αυτό που πρέπει. Παλεύω να πληρώσω 1,2 δισεκατομμύρια στους Έλληνες παραγωγούς μέχρι το τέλος του χρόνου, όπως ήδη πλήρωσα το πρώτο εξάμηνο 1,1 δισεκατομμύρια.
Λοιπόν, πείτε ό,τι θέλετε, να συζητήσουμε πολιτικά ό,τι θέλετε, αλλά παρακαλώ μην αμφισβητείτε τις προθέσεις μου.
Σας ευχαριστώ.
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κύριο Υπουργό.
Κυρίες και κύριοι συνάδελφοι, ολοκληρώθηκε η συζήτηση κατά το άρθρο 100 παράγραφος 2 του Κανονισμού της Βουλής για το θέμα της αντισυνταγματικότητας που ετέθη.
Κυρίες και κύριοι συνάδελφοι, οι αποδεχόμενοι την ένσταση αντισυνταγματικότητας, παρακαλώ να εγερθούν.
(Εγείρονται οι αποδεχόμενοι την πρόταση)
Προφανώς, δεν ηγέρθη ο απαιτούμενος αριθμός Βουλευτών από το Σύνταγμα και τον Κανονισμό της Βουλής.
Συνεπώς, η ένσταση αντισυνταγματικότητας απορρίπτεται.
(Θόρυβος στην Αίθουσα)
ΠΑΝΑΓΙΩΤΗΣ ΔΟΥΔΩΝΗΣ: Κύριε Πρόεδρε, θα ήθελα τον λόγο επί προσωπικού.
ΠΡΟΕΔΡΕΥΩΝ (Ιωάννης Πλακιωτάκης): Παρακαλώ.
ΠΑΝΑΓΙΩΤΗΣ ΔΟΥΔΩΝΗΣ: Κύριε Υπουργέ, δεν ξέρω σε ποιους αναφερόσασταν πριν, απαντώντας σε μένα. Μήπως αναφερόσαστε σ’ αυτούς που ενώ δεν έχουν πληρωθεί οι κτηνοτρόφοι της Λέσβου, τους δώσατε με νομοθετική διάταξη όχι 1, όχι 2, αλλά 3 εκατομμύρια ευρώ; Έχετε εικόνα τι δίνει το Υπουργείο σας, ενώ χρωστάει χρήματα στους κτηνοτρόφους και στους συνεταιρισμούς;
Επιπλέον, αφού εσείς μιλάτε για το ευρωπαϊκό παράδειγμα, θέλω να μου πείτε σε ποια άλλη χώρα του κόσμου κάνει εξίμισι μήνες να ολοκληρωθεί η ιχνηλάτηση; Σε ποια άλλη χώρα του κόσμου εξίμισι μήνες μετά σφαγιάζονται ζώα; Αισθάνεστε την ανάγκη να απολογηθείτε γι’ αυτό;
Κι αφού λέτε ότι δίνετε μάχη, πώς δίνετε μάχη; Με τηλεκατεύθυνση; Από την Αχαρνών; Γιατί στο νησί της Λέσβου δεν έχετε πατήσει το πόδι σας. Τον κ. Καββαδά στέλνετε -και επαναλαμβάνω τον όρο- ως «αυτοφοράκια» για να τα ακούσει, ενώ εσείς κάνετε το Πόντιο Πιλάτο από την Αθήνα. Εάν είστε και στην Αθήνα, γιατί στη Βουλή δεν σας έχουμε δει.
Τέλος, τέτοιες ανοίκειες προσωπικές αναφορές, τέτοιες αισχρές προσωπικές αναφορές, δεν σας άκουσα να λέτε ότι σας τις μάθανε στις Βρυξέλλες πάντως. Έτσι, κύριε Υπουργέ; Γιατί εδώ πέρα υπάρχει μια πραγματικότητα, το πόδι σας στη Λέσβο δεν το έχετε πατήσει. Και είχατε το θράσος, εμφανιζόμενος ενώπιον του Εθνικού Κοινοβουλίου, για να το χαιρετίσετε έξι μήνες μετά, να πείτε ότι οι ζωονόσοι και ο αφθώδης δεν αντιμετωπίζονται από την Αχαρνών. Αντιμετωπίζονται σίγουρα στο πεδίο, στη Λέσβο, κι εκεί δεν σας έχουμε δει, κύριε Υπουργέ. 
Ευχαριστώ πολύ. 
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Ιωάννης Πλακιωτάκης): Κι εμείς ευχαριστούμε.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Θα ήθελα τον λόγο, κύριε Πρόεδρε.
ΠΡΟΕΔΡΕΥΩΝ (Ιωάννης Πλακιωτάκης): Κυρία Πρόεδρε, έχετε τον λόγο. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Μπερδευτήκατε πριν, μπερδευτήκατε. 
Κύριε Μαργαρίτη Σχοινά, έχετε διατελέσει Εκπρόσωπος Τύπου της Ευρωπαϊκής Επιτροπής. Ναι ή όχι; Κάντε μου ένα νόημα. Όχι αυτό που ξύνετε το χέρι. Ναι; Ναι. Έχετε διατελέσει Αντιπρόεδρος της Ευρωπαϊκής Επιτροπής. Ναι; Έχετε διατελέσει Επίτροπος αρμόδιος για τον Ευρωπαϊκό Τρόπο Ζωής. Μπορώ να συμπεράνω βασίμως, κύριε Σχοινά, ότι γνωρίζετε τους ευρωπαϊκούς κανονισμούς; Ή θα πρέπει να σας θεωρήσω αδαή; Ή θα πρέπει να σας θεωρήσω θιασώτη του κ. Μητσοτάκη, του επαγγελματία ανήξερου, διευθύνοντος εγκληματική οργάνωση;  Γνωρίζετε ή δεν γνωρίζετε; Γνωρίζετε ή δεν γνωρίζετε; 
ΦΙΛΙΠΠΟΣ ΦΟΡΤΩΜΑΣ: Λίγο ήρεμα, κυρία Πρόεδρε. Ντροπή.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Αφήστε τις ντροπές για τους Αυγενάκηδες, τους Βορίδηδες, τους Λαζαρίδηδες, τους Πλεύρηδες, τους Καραμανλήδες, τους Τριαντόπουλους, τις Παπακώστα και όλους τους υπόδικους, τους Σενετάκηδες, τους Σκρέκες, τους Μελάδες, τους Καλφούτζους, τους Αγοραστούς. Θέλετε κι άλλους; Που θα πείτε για ντροπές! 
Έχετε φάει το σύμπαν. Δεν μπορείτε να κουνηθείτε από τη μάσα και μιλάτε για ντροπές. Δεν ντρέπεστε! Οι αγρότες δικάζονται με ψευδοδιαδικασίες που εσείς επισπεύδετε, κάποιες από αυτές και εναντίον μου, για τις αγροτικές κινητοποιήσεις και μιλάτε για ντροπές! Συμμορία υποδίκων, μιλάτε για ντροπές, επειδή κάθεστε στρογγυλοκαθισμένοι στις ζεστές καρέκλες που δεν έρχεστε ούτε να τιμήσετε, εισπράττοντας ζεστό χρήμα που σας δίνουν οι Έλληνες πολίτες και δεν πατάτε. 
(Θόρυβος από την πτέρυγα της Νέας Δημοκρατίας)
ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ: Το παρακάνατε! Το παρακάνατε!
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Και δεν πατάτε! Ντροπή σας! Και δεν πατάτε. Μασάτε και μασουλάτε και δεν πατάτε. Πού είναι οι Βουλευτές σας που είστε δέκα άτομα; Που είναι οι υπόλοιποι;
(Θόρυβος στην Αίθουσα)
ΠΡΟΕΔΡΕΥΩΝ (Ιωάννης Πλακιωτάκης): Παρακαλώ στο Σώμα, κυρία Πρόεδρε. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Στο Σώμα απευθύνομαι, το υποτιθέμενο Σώμα, το αποκεφαλισμένο και αποδεκατισμένο. 
Κύριε Σχοινά, ο Κανονισμός 1307/2013 επιβάλλει ή δεν επιβάλλει ως προϋπόθεση πληρωμής να υπάρχει ενεργή αγροτική δραστηριότητα και νόμιμη κατοχή; Τον γνωρίζετε τον Κανονισμό; Είναι αρκετά παλιός για να μην τον γνωρίζετε. 
Και ξαναλέω, η συζήτηση εδώ είναι πειστήριο, δεν είναι απλώς ανταλλαγή, για να μας λέτε «αφήστε τα νομικά». Ο Κανονισμός 1307/2013 προϋποθέτει για να υπάρξει νόμιμη εκκαθάριση και πληρωμή, ενεργή αγροτική δραστηριότητα και νόμιμη κατοχή; Ναι ή όχι; Να απαντήσετε. Βεβαίως και το προϋποθέτει. 
Το άρθρο 74 νομιμοποιεί εκκαθαρίσεις χωρίς ενεργή δραστηριότητα και χωρίς νόμιμη κατοχή; Πληρώνετε ανθρώπους που δεν έχουν ούτε ζώα ούτε βοσκοτόπια; Ναι, κύριε Σχοινά, κι αυτό λέγετε κακούργημα. 
Ευχαριστώ. 
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΩΝ (Ιωάννης Πλακιωτάκης): Θα δώσω τώρα τον λόγο στον Υφυπουργό Αγροτικής Ανάπτυξης, τον κ. Καββαδά και αμέσως μετά στην Πρόεδρο της Κοινοβουλευτικής Ομάδας του ΣΥΡΙΖΑ, την κ. Δούρου. 
Ορίστε, κύριε Καββαδά, έχετε τον λόγο. 
ΑΘΑΝΑΣΙΟΣ ΚΑΒΒΑΔΑΣ (Υφυπουργός Αγροτικής Ανάπτυξης και Τροφίμων): Ευχαριστώ, κύριε Πρόεδρε. 
Θέλω να απαντήσω στον κ. Δουδωνή, γιατί εκπλήσσομαι με αυτόν τον χαρακτηρισμό. Νομίζω ότι με την ιδιότητά σας ως δικηγόρος, προφανώς, έχετε ασχοληθεί πάρα πολύ με τους αυτοφοράκηδες ή τους... 
ΠΑΝΑΓΙΩΤΗΣ ΔΟΥΔΩΝΗΣ: Συνταγματολόγος είμαι.
ΑΘΑΝΑΣΙΟΣ ΚΑΒΒΑΔΑΣ (Υφυπουργός Αγροτικής Ανάπτυξης και Τροφίμων): Εντάξει. 
Τώρα, αυτό το οποίο λέτε εσείς. Εγώ δεν καταλαβαίνω, κύριε Δουδωνή, τι σχέση έχω με αυτήν την αναφορά που κάνετε εσείς. Αν θεωρείτε, λοιπόν, ότι ένας Υφυπουργός που πηγαίνει δίπλα στους ανθρώπους που έχουν πραγματικά πρόβλημα, γιατί έχω πάει πάρα πολλές φορές, -το ξέρετε και εσείς, δεν ξέρω, βέβαια, πόσες φορές έχετε πάει- χαρακτηρίζεται με τη λέξη που είπατε, αν θεωρείτε ότι αυτή η λέξη είναι σωστή, τότε έχουμε διαφορετική αντίληψη για το τι σημαίνει κυβερνητική ευθύνη.
Εγώ θεωρώ υποχρέωσή μου να είμαι εκεί που υπάρχει το πρόβλημα, εκεί στο πεδίο. Όπως το γνωρίζετε πάρα πολύ καλά, καθημερινά έρχομαι σε επαφή με αρκετούς από το νησί σας, που ακούω τα προβλήματά τους. Προσπαθούμε να δώσουμε λύση, όχι μόνο εγώ, αλλά και ο Υπουργός και ολόκληρο το Υπουργείο, οπότε πιστεύω ότι αυτό σημαίνει ότι έχουμε την ευθύνη και όχι αυτό το οποίο λέτε εσείς. 
Έχουμε συχνή επικοινωνία, καθημερινά στο γραφείο του Υπουργού για να λύσουμε τα προβλήματα, τα οποία υπάρχουν στη Λέσβο. Και ξέρετε πάρα πολύ καλά ότι είμαστε σε πάρα πολύ καλό δρόμο. Ολοκληρώνεται η ιχνηλάτηση τις επόμενες μέρες, έως τέλος Σεπτεμβρίου. Έχουν πληρωθεί μέχρι σήμερα 7,5 εκατομμύρια ευρώ. Τις επόμενες μέρες για τα θανατωθέντα ζώα πληρώνονται άλλα 7,5 εκατομμύρια ευρώ και μέχρι το τέλος του μήνα θα έχουμε έτοιμες και τις δυο ΚΥΑ και για τις ζωοτροφές, αλλά και για το κατεστραμμένο γάλα. 
Οπότε αυτά, κύριε Δουδωνή, να μην τα λέτε, γιατί δεν ισχύουν και να το πάρετε πίσω αυτό που είπατε. 
Ευχαριστώ. 
ΠΡΟΕΔΡΕΥΩΝ (Ιωάννης Πλακιωτάκης): Τον λόγο έχει η Πρόεδρος της Κοινοβουλευτικής Ομάδας του ΣΥΡΙΖΑ κ. Ρένα Δούρου.
ΕΙΡΗΝΗ (ΡΕΝΑ) ΔΟΥΡΟΥ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία): Ευχαριστώ πολύ, κύριε Πρόεδρε. 
Κυρίες και κύριοι, σε λίγες ώρες ο Πρωθυπουργός μας θα μιλήσει στη Γενική Συνέλευση του Οργανισμού Ηνωμένων Εθνών σε μια συγκυρία κατά την οποία το Διεθνές Δίκαιο απαξιώνεται, όπως δυστυχώς και ο ίδιος ο Οργανισμός των Ηνωμένων Εθνών, η διπλωματία υποχωρεί. Ο πόλεμος συνεχίζεται στην Ουκρανία και στη Μέση Ανατολή και στη Γάζα είτε το θέλουν οι κυβερνώντες μας είτε όχι, είναι σε εξέλιξη η πρώτη γενοκτονία του 21ου αιώνα και ακόμα πιο κοντά γεωγραφικά, η Τουρκία υλοποιεί το παράνομο αναθεωρητικό δόγμα της γαλάζιας πατρίδας, αμφισβητώντας συστηματικά κυριαρχικά δικαιώματα της χώρας μας.
Αναρωτιόμαστε στον ΣΥΡΙΖΑ τι θα πει απόψε ο κύριος Πρωθυπουργός. Θα ψελλίσει κάτι για την επέκταση των χωρικών μας υδάτων; Θα πει κάτι για την ΑΟΖ και την υφαλοκρηπίδα, για τη δίκαιη επίλυση του Κυπριακού και για την Κύπρο μας; 
Εμείς, στον ΣΥΡΙΖΑ φοβόμαστε ότι τίποτα από αυτά δεν θα ακούσουν σήμερα οι Έλληνες πολίτες. Γιατί εδώ και επτά χρόνια πορεύεται χωρίς καθαρή εθνική στρατηγική η Κυβέρνηση με μία επικίνδυνη «ΙΧ εξωτερική πολιτική», με όρους αδιαφάνειας χωρίς ενημέρωση της Βουλής. 
Και η αντίληψη της Κυβέρνησης για τον ρόλο της χώρας μας φάνηκε από όσα είπε, κύριε Σχοινά -και εδώ θέλω να με ακούσετε με τις προηγούμενες ιδιότητές σας- ο Έλληνας Υπουργός Εσωτερικών, ο κ. Γεραπετρίτης. Κύριε Σχοινά, δεν μαθαίνετε από μένα, ότι μιλώντας σε πανεπιστήμιο στο Τορόντο, χαρακτήρισε και διαβάζω -δεν ερμηνεύω- την «Ελλάδα μικρομεσαία χώρα». Και σαν να μην έφτανε αυτό, πρόσθεσε -ξαναδιαβάζω- ότι «αν ήξερα ότι θα βρισκόμαστε -συγγνώμη για το γέλωτα, είναι μάλλον για κλάμα- σε μία τόσο ταραχώδη περίοδο, η Ελλάδα δεν θα είχε θέσει υποψηφιότητα για να εκλεγεί μη μόνιμο μέλος του Συμβουλίου Ασφαλείας του ΟΗΕ». Και να εξηγήσω, αν και δεν είμαι νομικός, ότι μάλλον γι’ αυτό μέχρι σήμερα η Ελλάδα δεν έχει πάρει καμία πρωτοβουλία ειρήνης για την Γάζα ή την Ουκρανία. 
Να θυμίσω λοιπόν, πρώην Επίτροπε, στον Έλληνα Υπουργό, ότι αυτή η μικρομεσαία χώρα ακόμα και κατά τη σκληρή περίοδο των μνημονίων και μέσω τριών μεγάλων διεθνών κρίσεων με Υπουργό Εξωτερικών τον Νίκο Κοτζιά άσκησε ενεργή και πολυδιάστατη εξωτερική πολιτική, συμμαχικά σχήματα, πρωτοβουλίες, πολυμέρεια. 
(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)
Γιατί αυτή η μικρομεσαία χώρα, όπως λέει ο Υπουργός -για να μην με κόψει η Ομάδα Αλήθειας- συνέβαλε στην προώθηση τότε της ειρήνης και της ασφάλειας. Είχε συνεκτική εθνική στρατηγική και έναντι της Τουρκίας. Είχαμε ανοικτούς διαύλους επικοινωνίας, είχαμε καθαρές «κόκκινες» γραμμές, αποφασιστική προάσπιση της κυριαρχίας και των κυριαρχικών δικαιωμάτων της χώρας.
Όλα αυτά, βέβαια, εδώ και επτά χρόνια ανήκουν στο παρελθόν εξαιτίας εκείνων που θεωρούν την Ελλάδα μικρομεσαία και κατά τα άλλα, κύριε Σχοινά, παρίσταναν τους πατριώτες όταν εσείς ήσασταν στις Βρυξέλλες και εμάς μας έλεγαν «εθνική εξαίρεση» και δεν έχουν ζητήσει ένα συγγνώμη. Και φαίνεται ότι όπως θεωρούν μικρομεσαία την Ελλάδα στο εξωτερικό, της δίνουν ούτε του μικρομεσαίου, που του βάζετε λουκέτο με αυτά που κάνετε με την ακρίβεια, τη δυνατότητα να παράγει, γιατί την ώρα που μιλούν για δήθεν ισχυρή Ελλάδα στο εξωτερικό, αφήνουν τον πρωτογενή τομέα να συρρικνώνεται στο εσωτερικό. 
Κύριε Υπουργέ, θυμίστε μου πού ήσασταν το 2017.
ΜΑΡΓΑΡΙΤΗΣ ΣΧΟΙΝΑΣ (Υπουργός Αγροτικής Ανάπτυξης και Τροφίμων): Εκπρόσωπος Τύπου.
ΕΙΡΗΝΗ (ΡΕΝΑ) ΔΟΥΡΟΥ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία): Ωραία. Να σας διαβάσω κάτι. Θα το θυμάστε βέβαια, αλλά να το θυμηθούμε μαζί. «Δεν νοείται ανάπτυξη της χώρας χωρίς δυναμικό πρωτογενή τομέα και στα αγροτικά προϊόντα και στην κτηνοτροφία». Αυτά, κύριε πρώην Επίτροπε, κύριε Υπουργέ, τα είπε ο Κυριάκος Μητσοτάκης τον Ιούνιο του 2017, στο χωριό Βλαχογιάννη της Ελασσόνας σε εκείνο το αλήστου μνήμης επικοινωνιακό σόου, που στήθηκε από τον Αμερικανό Σύμβουλο Επικοινωνίας με μπάλες με σανό, τότε που έταζε ως αρχηγός της Αξιωματικής Αντιπολίτευσης τον ουρανό με τα άστρα σε αγρότες και κτηνοτρόφους. Και από τότε, κύριε πρώην Επίτροπε, πέρασαν εννέα χρόνια. Από τα εννέα χρόνια τα επτά κυβερνά η Νέα Δημοκρατία.
Ισχυρίζομαι ότι σήμερα ακόμα και ο κ. Γκρίνμπεργκ -αν τον λέω καλά- θα δυσκολευόταν να κρύψει την πραγματικότητα πίσω από μπάλες με σανό. Δυστυχώς, για τους αγρότες, τους κτηνοτρόφους, τους αλιείς, τους μελισσοκόμους, τους ανθρώπους του πρωτογενή τομέα συνολικά, η πραγματικότητα είναι ζοφερή. Και αυτήν τη φορά δεν το λέει ο ΣΥΡΙΖΑ, δεν το λέμε εμείς. Το ομολόγησε ο ίδιος Πρωθυπουργός στη συνέντευξη Τύπου της ΔΕΘ. Ξαναδιαβάζω. «Έχουμε μείνει πίσω» είπε ή μάλλον ψέλλισε. Επτά χρόνια κυβερνά η Νέα Δημοκρατία και τώρα ανακαλύπτει ότι η ανασυγκρότηση της αγροτικής παραγωγής, της κτηνοτροφίας και η στήριξη της αλιείας, είναι λέει -ξαναδιαβάζω-: «κεντρική προτεραιότητα, αλλά για την επόμενη τετραετία». Μάλιστα, μας είπε ότι το 2030 θα κριθεί για την πολιτική του στον πρωτογενή τομέα. 
Άρα, συνοψίζω, το 2017 είχαμε τις μπάλες με τα σανό και τα σανό των υποσχέσεων. Το 2019 αναλαμβάνεται τη διακυβέρνηση της χώρας και έρχεστε το 2026, όπως κάνετε και σήμερα και παραδέχεστε ότι έμεινε πίσω και -προσέξτε- ζητάτε να κριθείτε το 2030. Μόνο που για τους ανθρώπους της παραγωγής είναι πλέον αργά, γιατί πλέον μιλάμε για πλήρη κατάρρευση του πρωτογενή τομέα. Οι αγρότες δεν ξέρουν αν θα μπορέσουν να καλλιεργήσουν την επόμενη χρονιά, να σας δώσω τηλέφωνα σε διάφορους νόμους της Ελλάδας. Οι κτηνοτρόφοι βλέπουν το ζωικό τους κεφάλαιο να εξαφανίζεται από τις ζωονόσους. Οι αλιείς δεν έχουν μόνο εσάς, έχουν και τα τουρκικά αλιευτικά, που κατά τα άλλα έχετε ήρεμα νερά τα τελευταία χρόνια, να τους κυνηγούν στα ύδατα μας. Και οι μελισσοκόμοι δίνουν και αυτοί τη δική τους μάχη για να κρατήσουν ζωντανή την παραγωγή τους. Και ενώ παλεύουν να μείνουν στον τόπο τους, εσείς τους αφήνετε μόνους. Θηλιά στο λαιμό των αγροτών το κόστος παραγωγής, πριν πέσει ο σπόρος στη γη τέτοιες μέρες για μία σειρά προϊόντων έχει έρθει ο λογαριασμός και είναι δυσβάσταχτος.
Έχουμε ακραίες αυξήσεις σε ρεύμα, καύσιμα, λιπάσματα, αγροτικά εφόδια, ζωοτροφές. Σας λέει το οικονομικό μας επιτελείο με τροπολογίες και ο Νίκος Παππάς: Ελάτε, να τα δούμε αυτά. Έχουμε κόφτη, κύριε Σχοινά. 
Αν προσθέσουμε σε αυτά τα χρέη στις τράπεζες και στα ασφαλιστικά ταμεία, τις μειωμένες ενισχύσεις και τις ζημιές από τα ακραία καιρικά φαινόμενα, όλοι αντιλαμβανόμαστε, πλην υμών, ότι τίθεται θέμα βιωσιμότητας του πρωτογενούς τομέα. Δεν μιλάμε για κρίση. Μιλάμε για επιβίωση. 
Και άντε, να σας δώσω λίγο τράτο. Κι αν καταφέρουν να παράγουν, τι γίνεται όταν έρθει η ώρα να πουλήσουν την παραγωγή τους; Βρίσκονται απέναντι σε μια αγορά, όπου έχουν ελάχιστη δύναμη να διαπραγματευτούν την τιμή. Έτσι όλοι μας, ο κανονικός ο κόσμος πληρώνει ακριβά τα τρόφιμα, την ώρα που ο άνθρωπος που τα παράγει δεν βγάζει τα έξοδά του. 
Να σας πάω στα μέρη σας, κύριε Υπουργέ. Η συγκομιδή της πράσινης ελιάς έχει ξεκινήσει στη Χαλκιδική. Σωστά; Σωστά. Η τιμή της έχει κατρακυλήσει στο 1,10 το κιλό στα εκατόν δέκα τεμάχια. Μέσος όρος είναι τα 0,80 λεπτά το κιλό, όταν πέρσι τα εκατόν δέκα τεμάχια πληρώθηκαν 1,80 ευρώ το κιλό. 
ΜΑΡΓΑΡΙΤΗΣ ΣΧΟΙΝΑΣ (Υπουργός Αγροτικής Ανάπτυξης και Τροφίμων): 1,20.
ΕΙΡΗΝΗ (ΡΕΝΑ) ΔΟΥΡΟΥ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία): Χαίρομαι που με παρακολουθείτε αν μη τι άλλο, παρόλο που κοιτάτε το κινητό σας. 
Την ίδια στιγμή, λοιπόν, να συμφωνήσουμε, να σας ενημερώσω, ότι η παραγωγή είναι μειωμένη κατά 40%. 
Στην Καβάλα έφτασαν στο σημείο να σταματήσουν τη συγκομιδή. Από τι θα ζήσουν; Θα ζήσουν από τη Βουλευτική αποζημίωση; Διότι διαμαρτύρονται ότι σε ορισμένες περιπτώσεις φτάνει και στα 60 λεπτά. Τι πετύχατε; Πετύχατε την αντιστροφή, φθηνά στο χωράφι, ακριβά στο ράφι. 
(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)
Στην κτηνοτροφία είναι ακόμα πιο δραματική η κατάσταση. Για να πάμε στη Λέσβο, που κυνηγήσατε πριν τον κ. Δουδωνή. Δεν έχει αξία να υπερασπιστώ τον κ. Δουδωνή. Σας τα είπε και ο ίδιος. 
Πριν από τον κ. Δουδωνή -να τα λέμε και όπως έχουν- εμείς στον ΣΥΡΙΖΑ, κύριε Μάντζο, προειδοποιήσαμε για τον αφθώδη πυρετό και ζητούσαμε αλλαγή στρατηγικής. Δεν μας ακούσατε. Λαϊκίζαμε. Κατοικείτε, όμως, σε έναν κρυστάλλινο πύργο, όχι κατ’ ανάγκη του Μεγάρου Μαξίμου, όπου δεν φτάνουν, κύριε Υπουργέ, οι θρήνοι των κτηνοτρόφων για τα σφαγμένα κοπάδια, ούτε οι τραγικές ιστορίες για εμφράγματα και εγκεφαλικά που υπέστησαν άνθρωποι που είδαν τα ζωντανά τους να θανατώνονται. Και βάλτε τον Υφυπουργό να λέει πόσες φορές σουλατσάρατε στη Λέσβο. 
Χάθηκε, λοιπόν, πολύτιμο ζωικό κεφάλαιο. Η τοπική κτηνοτροφία και συνολικά η τοπική κοινωνία επλήγη ανεπανόρθωτα. Στο τέλος, το είπατε πριν για χαρά, έπρεπε να φωνάξετε το στρατό να κάνει επιχειρησιακό συντονισμό. Αυτό είναι ήττα μιας συντεταγμένης ευρωπαϊκής πολιτείας και είναι και καθαρή κατ’ εμέ ομολογία ότι η διαχείρισή σας απέτυχε. 
Τώρα, τα περιοριστικά μέτρα παρατείνονται μέχρι το τέλος του 2027, μαζί με την ανασύσταση των κοπαδιών. 
Βεβαίως, κύριε Υπουργέ, εγώ δεν θα ξεχάσω τις σκηνές, όπου έχοντας μεταθέσει στην τοπική αυτοδιοίκηση -το έχω ξαναπεί, η τοπική αυτοδιοίκηση είναι ο πρώτος αυτοφοράκιας στην Ελλάδα- και έχοντας πετάξει το μπαλάκι στο Περιφερειακό Συμβούλιο, ενώ την ίδια στιγμή η τοπική αυτοδιοίκηση παλεύει χωρίς πόρους και προσωπικό. Δεν είναι η πρώτη φορά. Φέρνατε στις Επιτροπές τους αντιπεριφερειάρχες ως μόνους υπεύθυνους, ενώ οι Χασάπηδες και οι Φραπέδες για τον ΟΠΕΚΕΠΕ μια χαρά τη βγάλανε. Η ευθύνη, όμως, δεν είναι ούτε της τοπικής αυτοδιοίκησης ούτε των αγροτών και των κτηνοτρόφων. Η ευθύνη είναι δική σας, όσο και να νίπτετε τας χείρας σας. 
Και αυτά -ξαναλέω- φτάνουν παντού. Φτάνουν στο ράφι μας. Δεν θα παίξετε κι εσείς -φαντάζομαι- με τα μισόκιλα της προηγούμενης θητείας της Κυβέρνησης, που μέτραγε το κιλό της φέτας με μισόκιλο και όχι με το κανονικό κιλό, γιατί φτάνουν τα 16 ευρώ. 
Χάνεται, λοιπόν, ζωικό κεφάλαιο. Δεν χάνει μόνο ο κτηνοτρόφος. Χάνει η ελληνική παραγωγή. Απειλούνται τα εμβληματικά εξαγωγικά προϊόντα και μαζί ολόκληρη η κτηνοτροφική αλυσίδα. 
Το έχω ξαναπεί, κύριε Υπουργέ. Δεν ήσασταν εδώ για να με ακούσετε. Για τον ΣΥΡΙΖΑ-Προοδευτική Συμμαχία, οι κτηνοτρόφοι και οι αγρότες δεν είναι ψηφοφόροι που τους θυμόμαστε λίγο πριν από τις κάλπες με κάτι τσιτάτα της παράταξης, που αφήσατε τις Βρυξέλλες για να έρθετε εδώ να την υπηρετήσετε, όλα τα κιλά όλα τα λεφτά, ούτε και είναι άνθρωποι που τους στέλνουμε στα δικαστήρια, όπως έχετε φτιάξει φακέλους με την αυστηροποίηση των ποινών του κ. Φλωρίδη, επειδή διαμαρτυρήθηκαν και γι’ αυτούς και για εμάς. Είναι άνθρωποι για τον ΣΥΡΙΖΑ χωρίς τους οποίους δεν υπάρχει παραγωγή. 
Και σε αυτήν την αφόρητη κατάσταση, έρχεται να προστεθεί και η Συμφωνία Mercosur, που φέρνει ανταγωνισμό για τα ελληνικά αγροτικά προϊόντα. Και παρά το αρχικό πάγωμα της Συμφωνίας -αισθάνομαι ιδιαίτερα υπερήφανη, όλοι μας αισθανόμαστε στον ΣΥΡΙΖΑ, γιατί ήταν μια νίκη της Ευρωομάδας του ΣΥΡΙΖΑ και της Left- η Ευρωπαϊκή Επιτροπή και η ομογάλακτη του Πρωθυπουργού, η κ. φον ντερ Λάιεν προχώρησε στην προσωρινή εφαρμογή της. Και η Κυβέρνηση τι κάνει για να προστατεύσει τους Έλληνες παραγωγούς; Συντάσσεται με την κ. φον ντερ Λάιεν. 
Αυτή, λοιπόν, είναι η πραγματικότητα πίσω από τη λέξη ανασυγκρότηση που χρησιμοποιείτε, κύριε Υπουργέ. Αλλά, έχει, βρε παιδιά, και η κοροϊδία τα όριά της. Κανένα ενδιαφέρον για τους ανθρώπους της παραγωγής. Για τα δικά σας γαλάζια παιδιά -το είπα και πριν- αρκεί να σε λένε Φραπέ και Χασάπη και μια χαρά τη γλιτώνεις από όλα. 
Για το γαλάζιο πάρτι διασπάθισης κοινοτικών πόρων, θα περίμενα, κύριε Υπουργέ, με την πορεία σας στις Βρυξέλλες, να διαφοροποιείστε από αυτό που έγινε εδώ μέσα με τις διαχρονικές παθογένειες. Διότι όταν ήρθε, κύριε Υπουργέ, η ώρα να διερευνηθούν οι πολιτικές ευθύνες, γνωρίζετε πάρα πολύ καλά ότι η Κυβέρνηση αρνήθηκε την Προανακριτική. Η Εξεταστική δεν έδωσε επαρκείς απαντήσεις στα κρίσιμα ερωτήματα που είχαν τεθεί από την Ευρωπαϊκή Εισαγγελία. 
Η υπόθεση δεν έκλεισε. Και σήμερα, ενώ οφείλετε να μας απαντήσετε γι’ αυτά, φέρνετε στη Βουλή μια διάταξη που προσθέσατε νύχτα στο νομοσχέδιο. Σάς παρακολούθησα από το κλειστό κύκλωμα να λέτε ότι μπορεί και να την αλλάξετε. Όμως, είναι μία διάταξη που βρωμάει συγκάλυψη. 
Και για να ακολουθήσω και το ύφος του Αντιπροέδρου της Νέας Δημοκρατίας, αλλά και το δικό σας -πώς το είπατε;- τι είναι αυτά; Ματσαγκωνιές; 
(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)
Δεν μας λέτε πώς θα σώσουμε τις ματσαγκωνιές. Αν ήμουν ο κ. Γεωργιάδης, θα σας έλεγα «τα θέλετε και τα λέτε ή έχετε πάρει κάτι πριν ανεβείτε εδώ πάνω;».
ΧΡΗΣΤΟΣ ΓΙΑΝΝΟΥΛΗΣ: Μην το πεις. 
ΕΙΡΗΝΗ (ΡΕΝΑ) ΔΟΥΡΟΥ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία): Δεν το λέω, γιατί εμείς και παραδοσιακά ο χώρος της ανανεωτικής Αριστεράς τους δημοσιογράφους και την λειτουργία της ενημέρωσης την έχει αντιμετωπίσει διαφορετικά. 
Εμείς σας έχουμε προτείνει συγκρότηση Μόνιμου Εθνικού Συμβουλίου Αγροτικής Πολιτικής. Σας έχουμε προτείνει Εθνικό Οδικό Χάρτη για τον πρωτογενή τομέα. Βέβαια, τα έχουμε προτείνει αυτά, γιατί δεν περιμένουμε το 2030 να αντιμετωπίσετε τον αφθώδη πυρετό. Σας έχουμε προτείνει μία σειρά τροπολογιών για το αγροτικό εισόδημα, για τους ισχυρούς συνεταιρισμούς, για τα παλιά αγροτικά χρέη και ένα νέο σύστημα αγροτικής πίστης με δημόσιο και ισχυρό ΕΛΓΑ, με εθνικό σχεδιασμό για το νερό, που εσείς το πουλάτε και αυτό. Σας έχουμε προτείνει για την κλιματική ανθεκτικότητα, που θα περίμενα από εσάς προσωπικά να πείτε περισσότερα. 
Εκεί, θα κριθεί, κύριε Υπουργέ, η παραγωγική ανασυγκρότηση. Αν ο αγρότης μπορεί να ζει από τη δουλειά του και να συνεχίσει να παράγει στον τόπο του, στην ελληνική περιφέρεια, που αδειάζει από νέους ανθρώπους. Το δημογραφικό σας μάρανε και στη ΔΕΘ, που δεν μένει κανένας νέος. Αν δεν τους δώσετε κίνητρα να μείνουν, τι ακριβώς θα ανασυγκροτήσουμε; 
Και επειδή πέρα από τον πρωτογενή τομέα πιέζεται και ολόκληρη η κοινωνία, πλην λίγων και ισχυρών που κερδοσκοπούν, θα ξαναπώ δύο προτάσεις τις οποίες τις έχουμε θέσει στον δημόσιο διάλογο και δεν τολμάει κανένας να μας αντιλέξει. Μείωση του ειδικού φόρου κατανάλωσης στα καύσιμα στα χαμηλότερα επιτρεπόμενα επίπεδα της Ευρωπαϊκής Ένωσης για ένα χρόνο με δυνατότητα παράτασης.
(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)
Όταν ανέβηκε ο Πρωθυπουργός στη ΔΕΘ δεν τον ενημερώσατε για τις κοινοτικές Οδηγίες; Πότε τον ενημερώσατε; Τον ενημερώσατε όταν είδε τα σκούρα και πέρασαν τρεις μέρες και είπε, τελικά θα βρούμε δημοσιονομικό χώρο. Έτσι τον αφήσατε να πάει να πει; Έντεκα κράτη μέλη έχουν ήδη μειώσει τον ειδικό φόρο, χωρίς καμία έγκριση από την Ευρωπαϊκή Ένωση. 
(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. ΓΕΩΡΓΙΟΣ ΛΑΜΠΡΟΥΛΗΣ)
Και επειδή θέλουμε αυτή η μείωση να φτάσει στην τσέπη του πολίτη και να μη χαθεί στη διαδρομή, καταθέσαμε και δεύτερη τροπολογία για τη θέσπιση ανώτατου περιθωρίου μικτού κέρδους στη διύλιση πετρελαίου στο ύψος του αντίστοιχου μέσου ευρωπαϊκού όρου. 
(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)
Δεν μπορεί το περιθώριο διύλισης στην Ελλάδα να είναι ενενήντα φορές ανώτερο του ευρωπαϊκού μέσου όρου. Δεν γίνονται αυτά τα πράγματα. Τι Ευρωπαίοι είστε εσείς; 
Δεν γίνεται, λοιπόν, να συζητάμε για την ακρίβεια και να μην αγγίζουμε τα υπερκέρδη. Δεν γίνεται κάθε κρίση να την πληρώνουν πάντα οι πολλοί. Επιλέξατε τους λίγους, τους ισχυρούς, τα καρτέλ, τους χασάπηδες. Επιλέγουμε το εισόδημα των πολλών, στηρίζουμε την παραγωγή, βάζουμε κανόνες στην αγορά, επιμένουμε σταθερά Αριστερά.
(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)
ΠΡΟΕΔΡΕΥΩΝ (Γεώργιος Λαμπρούλης): Πριν περάσουμε στον κατάλογο ομιλητών, θα δώσουμε τον λόγο στην κ. Μιχαηλίδου για να αναπτύξει ένα άρθρο της υπουργικής τροπολογίας και συνεχίζουμε με τους ομιλητές εκ του καταλόγου. 
(Θόρυβος στην Αίθουσα)
Τι να σας πω; Υπήρχε συνεννόηση από πριν. Έτσι το βρήκα.
ΧΡΗΣΤΟΣ ΓΙΑΝΝΟΥΛΗΣ: Κύριε Πρόεδρε, μια παρατήρηση επί της διαδικασίας.
ΠΡΟΕΔΡΕΥΩΝ (Γεώργιος Λαμπρούλης): Τώρα θέλετε; Τέλος πάντων, εντάξει.
Ορίστε, έχετε τον λόγο.
ΧΡΗΣΤΟΣ ΓΙΑΝΝΟΥΛΗΣ: Με συγχωρείτε, αλλά αφορά και την κ. Μιχαηλίδου. Ρώτησα σχετικά νωρίς στη διαδικασία τον κ. Σχοινά εάν θα γίνουν αποδεκτές οι τροπολογίες για τα καύσιμα στο νομοσχέδιο. Και είπε ότι ούτως ή άλλως δίνεται μία μάχη και υπάρχει άλλο νομοθετικό κ.λπ, κ.λπ... Και τώρα βλέπω την κ. Μιχαηλίδου να έρχεται να υπερασπιστεί τροπολογία, προφανώς άσχετη με το νομοσχέδιο που συζητάμε, κόντρα σε ό,τι ανακοίνωσε ο ίδιος ο Υπουργός της Κυβέρνησης πριν από λίγες ώρες. Αυτό σαν διαδικαστική παρατήρηση με θλίβει.
Ευχαριστώ.
ΠΡΟΕΔΡΕΥΩΝ (Γεώργιος Λαμπρούλης): Καλώς. 
Τον λόγο έχει η κ. Μιχαηλίδου.
ΔΟΜΝΑ-ΜΑΡΙΑ ΜΙΧΑΗΛΙΔΟΥ (Υπουργός Κοινωνικής Συνοχής και Οικογένειας): Ευχαριστώ πολύ. Δεν θα πάρω πολύ από τον χρόνο σας. 
Το άρθρο 4 της τροπολογίας θα ήθελα να υποστηρίξω, κυρίες και κύριοι συνάδελφοι, και να σας πω ότι με τη συγκεκριμένη ρύθμιση κάνουμε κάτι πολύ απτό. Διασφαλίζουμε ότι η επισιτιστική βοήθεια φτάνει πραγματικά και έγκαιρα στους ανθρώπους που την έχουν ανάγκη, χωρίς κατά κύριο λόγο περιττά διοικητικά εμπόδια. 
Πρώτον, προστατεύουμε πλήρως την αξία των κουπονιών, των vouchers, που λαμβάνουν οι ωφελούμενοι για τρόφιμα και βασικά είδη. Πώς; Τα ποσά είναι ακατάσχετα, δεν συμψηφίζονται με οφειλές και δεν θεωρούνται εισόδημα. Έτσι, η βοήθεια αυτή δεν θα λειτουργεί εις βάρος των δικαιούχων και δεν θα επηρεάζει άλλα κοινωνικά ή προνοιακά επιδόματα προς αυτούς. 
Δεύτερον, διασφαλίζουμε την ομαλή πληρωμή των παρόχων για τα προϊόντα που έχουν ήδη διαθέσει. Όταν και μόνο όταν οι οφειλές τους προς το δημόσιο είναι ρυθμισμένες, θα πληρώνονται κανονικά, χωρίς παρακρατήσεις. Όταν υπάρχουν βέβαια αρρύθμιστες οφειλές, δεν θα πραγματοποιείται πληρωμή. Σε κάθε περίπτωση, κανένας ωφελούμενος δεν μπορεί να στερηθεί την εξυπηρέτησή του. 
Τρίτον, ενισχύουμε την τεχνική υποστήριξη του ΟΠΕΚΑ ώστε το νέο σύστημα να λειτουργεί με διαρκή ετοιμότητα και αποτελεσματικότητα, αξιοποιώντας όλους τους διαθέσιμους πόρους. 
Ο στόχος μας, κύριε Πρόεδρε, κυρίες και κύριοι συνάδελφοι, είναι ξεκάθαρος, ένα σύστημα επισιτιστικής βοήθειας, πιο ασφαλές, πιο απλό, πιο αποτελεσματικό, πιο προσβάσιμο με επίκεντρο τον άνθρωπο. 
Σας ευχαριστώ. 
ΠΡΟΕΔΡΕΥΩΝ (Γεώργιος Λαμπρούλης): Καλώς. 
Τον λόγο έχει ο κ. Μπιάγκης από το ΠΑΣΟΚ. Θα ακολουθήσει η κ. Κομνηνάκα, ο κ. Παπαδάκης, ο κ. Παππάς. 
Ορίστε, κύριε συνάδελφε, έχετε τον λόγο.
ΔΗΜΗΤΡΙΟΣ ΜΠΙΑΓΚΗΣ: Σας ευχαριστώ πολύ, κύριε Πρόεδρε.
 Κύριοι Υφυπουργοί, κυρίες και κύριοι συνάδελφοι, είχα προετοιμαστεί, βλέποντας τον κ. Σχοινά εδώ, να πω κάτι πέρα από την ομιλία μου και όσα είχα προετοιμάσει. Με την απουσία του κυρίου Υπουργού, δεν θεωρώ δεν θεωρώ ότι αξίζει τον κόπο να το πω. 
Ξεκινάμε, λοιπόν, λέγοντας ότι σήμερα έχουμε ένα νομοσχέδιο -το οποίο συζητάμε- που έχει 77 άρθρα. Συγκεντρώνει κάτω από την ίδια στέγη την αλιεία, τις υδατοκαλλιέργειες, το μητρώο αγροτών, τις ζωονόσους, τον ΕΛΓΑ, τη μελισσοκομία, την Κοινή Αγροτική Πολιτική, τις κρίσιμες ρυθμίσεις για τον ΟΠΕΚΕΠΕ και την ΑΑΔΕ. Έτσι αντί για ένα συνεκτικό σχέδιο πρωτογενή τομέα, έχουμε ένα ετερόκλητο σύνολο ρυθμίσεων που διεκπεραιώνει εκκρεμότητες χωρίς να απαντά στο βασικό ερώτημα: Ποιο είναι, κυρίες και κύριοι συνάδελφοι, το σχέδιο της Κυβέρνησης για να παραμείνει ζωντανή η ελληνική παραγωγή και η ελληνική ύπαιθρος; 
Επιτρέψτε μου, όμως, κυρίες και κύριοι συνάδελφοι, να σταθώ ιδιαίτερα στο ζήτημα των νέων αγροτών, κτηνοτρόφων, αλιέων και μελισσοκόμων. Τα δύο τρίτα περίπου του αγροτικού πληθυσμού στην Ελλάδα είναι άνω των πενήντα πέντε ετών, ενώ μόλις το 3,5% είναι κάτω των τριάντα πέντε. Και την ίδια στιγμή οι νέοι άνθρωποι που αποφασίζουν να επενδύσουν στη γη και στην παραγωγή, βρίσκονται αντιμέτωποι με καθυστερήσεις πληρωμών και αβεβαιότητα. 
Αν θέλουμε, λοιπόν, κυρίες και κύριοι συνάδελφοι, οι νέοι να παραμείνουν στα χωριά μας, στα νησιά μας, στις ορεινές και παραμεθόριες περιοχές, πρέπει να μπορούν να ζουν αξιοπρεπώς. Αν θέλουμε να περιορίσουμε την εσωτερική μετανάστευση προς τα μεγάλα αστικά κέντρα και τη φυγή των νέων ανθρώπων στο εξωτερικό, πρέπει να δημιουργήσουμε πραγματικές παραγωγικές προοπτικές στην ελληνική περιφέρεια. 
Ο νέος αγρότης, ο νέος κτηνοτρόφος, ο νέος αλιέας δεν είναι απλώς ένας ακόμη επαγγελματίας. Είναι ένας άνθρωπος που πρέπει να μπορεί να δημιουργήσει στον τόπο του, να δημιουργήσει με την οικογένειά του, να κρατήσει ζωντανό ένα χωριό ή ένα νησί, να στηρίξει ένα σχολείο, μια τοπική αγορά, μία ολόκληρη κοινότητα. Γι’ αυτό η ενίσχυση του πρωτογενούς τομέα πρέπει να αποτελεί μέρος μιας συνολικής εθνικής στρατηγικής για το δημογραφικό, που δυστυχώς μέχρι σήμερα δεν το έχουμε δει. 
Κυρίες και κύριοι συνάδελφοι, στην Κέρκυρα γνωρίζουμε καλά πόσο διαφορετική είναι η πραγματικότητα όντας στην περιφέρεια. Μιλάμε για περίπου τέσσερα εκατομμύρια ελαιόδεντρα με περισσότερα από τρακόσιες χιλιάδες στρέμματα με έντονο πολυτεμαχισμό και περίπου δεκαοχτώ χιλιάδες εγγεγραμμένους παραγωγούς. Δεν μπορεί μια τέτοια πραγματικότητα να αντιμετωπίζεται με οριζόντιες διοικητικές λύσεις, που αγνοούν τη μορφολογία και τις ιδιαιτερότητες του τόπου, που δεν βασίζονται στις βασικές αρχές. 
Αξίζει πραγματικά να σας αναφέρω, κύριοι Υφυπουργοί, ότι τώρα που μιλάμε, αυτές τις μέρες, σήμερα, χθες, υπάρχει κλιμάκιο του ΟΠΕΚΕΠΕ. Έχει μεταβεί στην Κέρκυρα, διαθέτοντας πόρους και χρόνο για έναν εξονυχιστικό έλεγχο εκατοντάδων μικρών ελαιοπαραγωγών, οι οποίοι λαμβάνουν επιδότηση μερικών εκατοντάδων ευρώ. Κυριολεκτώ, μερικών εκατοντάδων ευρώ.
 Και η ερώτηση είναι: Αλήθεια, όλοι αυτοί που κατασπατάλησαν εκατοντάδες εκατομμύρια από εθνικούς και κοινοτικούς πόρους, γιατί εξακολουθούν να μένουν στο απυρόβλητο; 
Έρχομαι τώρα στην αλιεία, που είναι ο βασικός κορμός του νομοσχεδίου. Μετά από επτά χρόνια, όπως επεσήμανε και ο εισηγητής μας, ο κ. Χνάρης, έρχεται το πρώτο σχετικό νομοθέτημα για την αλιεία και την υδατοκαλλιέργεια. Θα περίμενε τότε κανείς ένα ολοκληρωμένο εθνικό σχέδιο για το ενεργειακό κόστος, για την ανανέωση ενός γερασμένου στόλου, για την αντικατάσταση σκαφών και μηχανών, για την είσοδο νέων ανθρώπων στο επάγγελμα, για την προστασία των αποθεμάτων και τη βιωσιμότητα των παράκτιων κοινωνιών. Αντί γι’ αυτό, το μεγαλύτερο βάρος πέφτει στον έλεγχο, στην ψηφιακή παρακολούθηση και στις κυρώσεις. 
Κανείς δεν αρνείται, κυρίες και κύριοι συνάδελφοι, την ανάγκη ελέγχου ή την εφαρμογή των ευρωπαϊκών κανόνων. Το κρίσιμο ερώτημα, όμως, είναι, πώς εφαρμόζεις αυτούς τους κανόνες στη μικρή παράκτια αλιεία; Οι ίδιοι οι εκπρόσωποι των αλιέων δήλωσαν στην επιτροπή ότι αποδέχονται την υποχρέωση εφαρμογής του ευρωπαϊκού κεκτημένου. Ζήτησαν, όμως, το αυτονόητο, ένα τεχνικό πρόβλημα για το οποίο δεν ευθύνεται ο αλιέας, να μην οδηγεί αυτομάτως σε απαγόρευση απόπλου και σε απώλεια εισοδήματος για αυτούς και για τις οικογένειές τους. Να υπάρχει, δηλαδή, εναλλακτικός τρόπος άμεσης ενημέρωσης. Χωρίς αυτό, δεν είναι μόνο ανοικτό ζήτημα. Ο μικρός παράκτιος ψαράς καλείται ταυτόχρονα, κυρίες και κύριοι συνάδελφοι, να χειρίζεται ηλεκτρονικές καταγραφές, στοιχεία αλιευμάτων, ζυγίσεις και νέες ψηφιακές υποχρεώσεις. 
Σε ένα μικρό καΐκι δηλαδή, ο ίδιος ο άνθρωπος είναι κυβερνήτης και ψαράς και καλείται ταυτόχρονα να λειτουργεί ως χειριστής ηλεκτρονικών εφαρμογών, πολλές φορές εν πλω και χωρίς σταθερή συνδεσιμότητα. Ναι, χωρίς σταθερή συνδεσιμότητα! Η ζύγιση των αλιευμάτων, οι υποδομές των μικρών λιμανιών, η συνδεσιμότητα και η τεχνική υποστήριξη δεν είναι θεωρητικά ζητήματα. Είναι η καθημερινότητα του παράκτιου αλιέα.
 Οι αλιείς, λοιπόν, ζητούν αναλογικότητα στις κυρώσεις και ο έλεγχος να μην σταματά στο καΐκι, αλλά να καλύπτει ολόκληρη την αλυσίδα, από την πρώτη πώληση και τη μεταφορά μέχρι την αποθήκευση, τη μεταποίηση, τα ιχθυοπωλεία, την εστίαση και την τελική διάθεση. Γιατί διαφορετικά η αυστηρότητα εξαντλείται και τα πραγματικά κενά παραμένουν. 
Οι αλιείς ζητούν διαφάνεια και οι όποιες πολιτικές να προκύπτουν ύστερα από διαβούλευση και τεκμηρίωση, όχι όμως όπως στην περίπτωση της Βιντζότρατας, όπου προβλέπεται η πλήρη κατάργησή της, χωρίς η συγκεκριμένη επιλογή να συνοδεύεται από ειδική και επικαιροποιημένη επιστημονική και διαχωριστική τεκμηρίωση, χωρίς να προβλέπεται στο ίδιο σχέδιο νόμου σαφές μεταβατικό πλαίσιο και επαρκής αναλογική αποζημίωση για τους επαγγελματίες, αυτούς τους λίγους επαγγελματίες, που έχουν απομείνει και θίγονται μ’ αυτή την απαγόρευση. 
Κυρίες και κύριοι συνάδελφοι, βεβαίως και αξίζει να αναφερθεί κανείς και στο ζήτημα της εκπροσώπησης. Ο διαχωρισμός συλλόγων και ομοσπονδιών ανά αλιευτικό εργαλείο προκαλεί εύλογη ανησυχία. Αντί να αποκτήσει ο κλάδος ισχυρότερη φωνή, θα οδηγήσει σε μεγαλύτερο κατακερματισμό. 

Κυρίες και κύριοι συνάδελφοι, το ΠΑΣΟΚ έχει μια βαθιά και διαχρονική σχέση με τον κόσμο της παραγωγής και στις κυβερνητικές του περιόδους συνδέθηκε με σημαντικές θεσμικές τομές για την οργάνωση της αγροτικής πολιτικής, τη διαχείριση των ευρωπαϊκών ενισχύσεων, τον εκσυγχρονισμό της παραγωγής και την ανάπτυξη της ελληνικής περιφέρειας. Σήμερα, αυτή η σχέση δεν αποτελεί απλώς μία ιστορική αναφορά, αλλά αποτυπώνεται μέσα από συγκεκριμένες πολιτικές, μέσα από συγκεκριμένες προτάσεις. 
Εμείς θεωρούμε, κύριοι Υφυπουργοί, κυρίες και κύριοι συνάδελφοι, τον πρωτογενή τομέα έναν βασικό πυλώνα της παραγωγικής ανασυγκρότησης, της περιφερειακής ανάπτυξης, της κοινωνικής συνοχής, της επισιτιστικής ασφάλειας, αλλά και της δημογραφικής ανθεκτικότητας της χώρας. Και ακριβώς επειδή δίνουμε τόσο σημαντικό ρόλο στον πρωτογενή τομέα και γενικότερα, θεωρούμε ότι η πρόταση πρέπει να είναι συγκεκριμένη, όπως επίσης και το σχέδιο.
Και κατά προέκταση, σε καμία των περιπτώσεων δεν μπορούμε να στηρίξουμε ένα νομοσχέδιο που δεν συγκροτεί μια συνολική πολιτική για τους αλιείς, για τους γεωργούς μας, για τους κτηνοτρόφους μας. 
Ευχαριστώ πολύ, κύριε Πρόεδρε.
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Γεώργιος Λαμπρούλης): Τον λόγο έχει η Μαρία Κομνηνάκα από το Κομμουνιστικό Κόμμα Ελλάδας. 
ΜΑΡΙΑ ΚΟΜΝΗΝΑΚΑ: Ευχαριστώ πολύ. 
Πρώτον, για να μην μπερδεύεστε, κύριοι Υπουργοί, με αυτά που έχετε μάθει, δεν ζητά η τροπολογία του ΚΚΕ να κάνετε παρέμβαση στη Δικαιοσύνη για να σταματήσει το αίσχος των αγροτοδικείων. Δεν ζητάμε να κάνετε μια κάπως θολή διάταξη όπως αυτή του άρθρου 74, με το οποίο προσπαθείτε να ξεγλιστρήσουν τα λαμόγια του ΟΠΕΚΕΠΕ και άλλα τέτοια που συνήθως περνάτε. 
Σας ζητάμε να κάνετε καθαρή, ξάστερη νομοθετική διάταξη που να εξαλείφει το αξιόποινο των πράξεων που έγιναν στο πλαίσιο των αγροτικών κινητοποιήσεων, αυτά που βαφτίζετε «παρακώλυση συγκοινωνιών» και τον μισό Ποινικό Κώδικα που φορτώνετε στις πλάτες των βιοπαλαιστών κάθε φορά. Γίνεται, υπάρχει νομοθετικό προηγούμενο, το είχαν κάνει τότε με τα αγροτοδικεία που έστηνε το ΠΑΣΟΚ και το ψήφισε το κόμμα σας. Ο τρόπος υπάρχει! Έχετε την πολιτική βούληση να το κάνετε; 
Δεύτερον, και για να εξηγούμαστε, αν ψάχνετε υπευθύνους να μοιράζετε ποινικές ευθύνες για την παραβίαση των μέτρων πρόληψης των ζωονόσων, κοιτάξτε στον καθρέφτη σας, τον δικό σας και όλων όσοι κάθονταν στις υπουργικές καρέκλες πριν από εσάς και στα υπόλοιπα κομμάτια του επιλεκτικά ανίκανου κράτους, για να μην παίζετε εδώ μέσα την κολοκυθιά με την περιφέρεια για το ποιος φταίει πιο πολύ για το έγκλημα που συντελείται στη Λέσβο. 
Δικές σας είναι όλες οι ευθύνες και είτε ποινικές, είτε πολιτικές, είναι εγκληματικές. Δεν βαρεθήκατε να πιπιλάτε την ίδια καραμέλα της ατομικής ευθύνης και να απειλείτε με πολυετείς φυλακίσεις και εξοντωτικά πρόστιμα τους ανθρώπους που βλέπουν το βιός τους να καταστρέφεται εξαιτίας της δικής σας επιλογής να θυσιάσετε τη Λέσβο; Γιατί είναι επιλογή και είναι εγκληματική. Παρά τις αγωνιώδεις προειδοποιήσεις για τον αφθώδη που «έβραζε» στα απέναντι παράλια, δεν φροντίσατε να τηρούνται ούτε τα υποτυπώδη προληπτικά μέτρα στο λιμάνι της Μυτιλήνης. Δεν κάνατε τον παραμικρό έλεγχο στις μεταφορές στις πύλες εισόδου. 
Εκατομμύρια, δισεκατομμύρια δίνετε για την τρύπια «Ασπίδα του Αχιλλέα» που παρήγγειλαν οι εγκληματίες σύμμαχοί σας, ενώ κάνετε τη χώρα «μπάτε σκύλοι, αλέστε» στις ζωονόσους γιατί θεωρείτε κόστος τα προληπτικά μέτρα της στελέχωσης των υπηρεσιών για να μπορούν να διενεργηθούν σοβαροί έλεγχοι. 
Δεύτερον, γιατί αφήσατε τραγικά υποστελεχωμένες τις Κτηνιατρικές Υπηρεσίες χωρίς μόνιμο προσωπικό και μέσα; Κλείσατε, όλες οι κυβερνήσεις, τα κτηνιατρεία στα χωριά, βγάλατε τον κρατικό κτηνίατρο από το μαντρί, από το πεδίο δηλαδή, για να τον κάνετε γραφειοκράτη των Βρυξελλών πίσω από ένα γραφείο. 
Τρίτον, είναι εγκληματική επιλογή -και ίσως η πιο συνειδητή από όλες- ότι τόσους μήνες αρνείστε τον εμβολιασμό, ένα ενδεδειγμένο επιστημονικό εργαλείο που μπορεί να σώσει τα κοπάδια από τις μαζικές θανατώσεις και το μόνο που μπορεί να σώσει τη λεσβιακή φυλή του προβάτου από τον αφανισμό και τους κτηνοτρόφους της Λέσβου από το οριστικό ξεκλήρισμα. Μέχρι να αποφασίσετε να μιλήσετε για την ανασύσταση, κύριε Υπουργέ, δεν θα έχει μείνει τσομπάνης στο νησί για να το ξανακάνει! Γιατί τα ψίχουλα, που ανακοινώνετε πομπωδώς αθροίζοντάς τα σε εκατομμύρια, απέχουν έτη φωτός από την πραγματική εμπορική αξία των κοπαδιών και ιδίως στα βοοειδή είναι εξευτελιστικές οι τιμές που δίνετε, καθώς απέχουν έτη φωτός από το 100% της απώλειας εισοδήματος και από τα χρέη που συσσωρεύουν όλο το διάστημα που παλεύουν να κρατήσουν ζωντανά και ασφαλή τα κοπάδια τους.
Και είναι τόση και τέτοια η δέσμευσή σας στα μονοπώλια της φέτας, που δεν ντρέπεστε να αραδιάζετε διάφορα φούμαρα για να δικαιολογήσετε τα αδικαιολόγητα. Μετά από μήνες που σας ρωτάμε επιτακτικά να πείτε τους επιστημονικούς λόγους που αρνείστε τον εμβολιασμό και μας απαντάτε σαν CEOs επιχειρήσεων για τις οικονομικές επιπτώσεις, λες και δεν είναι υπεύθυνο το κράτος να καλύψει τις ζημιές και στο γάλα, στις τιμές και λοιπά. 
Φέρατε την Προϊσταμένη της Κτηνιατρικής του Υπουργείου για να μας πει ότι τα εμβόλια για τον αφθώδη είναι εγκεκριμένα, μας επιτρέπουν να διαχωρίσουμε τα εμβολιασμένα από τα νοσούντα ζώα, αλλά δεν το κάνουμε γιατί καμία εταιρεία δεν έχει απόθεμα να μας δώσει και άμα κάνουμε μη εγκεκριμένα -λέτε- κινδυνεύουμε από μεταλλάξεις. Καλά, για τέτοια ένδεια επιχειρημάτων συζητάμε; 
Και ύστερα μάλιστα, λέει ότι αν χρειαστεί και κριθεί επιστημονικά αναγκαίο, το Υπουργείο έχει καταστρώσει σχέδιο εμβολιασμού. Τότε τι θα κάνετε; Θα φτιάχνετε τα εμβόλια στο Υπουργείο, αυτά που σήμερα λέτε ότι δεν υπάρχουν; Δεν ντρέπεστε λιγάκι να εξευτελίζετε έτσι και επιστήμονες ανθρώπους, να τους βάζετε να εργαλειοποιούνται με τέτοιον τρόπο; 
Να πώς έχει κριθεί το επιστημονικό αναγκαίο και σας το έχουμε πει σε όλους τους τόνους: Πανελλήνια Ένωση Κτηνιάτρων Δημοσίων Υπαλλήλων. Πολλοστή φορά, στην τελευταία τους απεργία, μιλάνε για την αναγκαία πρόσληψη μόνιμου προσωπικού, ιδίως στη Λέσβο και στις πύλες εισόδου και για την ανάγκη σχεδίου εμβολιασμού.
Απόφαση της Γενικής Συνέλευσης Πανελλήνιου Κτηνιατρικού Συλλόγου, 29 Μαρτίου, δεκατέσσερις μέρες μετά το πρώτο κρούσμα: Μιλάνε για την ανάγκη εφαρμογής κρατικού σχεδίου με επιστημονικά κριτήρια και λοιπά και πλήρη κάλυψη των συνεπειών.
Οκτώ Μαΐου του 2026, δημοσίευμα από την επίσκεψη των ευρωπαϊκών κλιμακίων στη Λέσβο: Προτείνεται ο εμβολιασμός ως συμπληρωματικό εργαλείο ελέγχου της εξάπλωσης. 
Για ποιους, λοιπόν, επιστήμονες μάς μιλάτε, κύριε Υπουργέ; Για τα λογιστήρια των εξαγωγέων της φέτας, σε αυτούς που βαράτε όλοι σας «προσοχές» και προσπαθείτε να κρύψετε ότι έχετε για ευαγγέλιο τα κέρδη τους και γι’ αυτό επιλέγετε να θυσιάσετε τη Λέσβο; 
Μάλιστα, βγάζετε και πατριωτικές κορώνες για το εθνικό προϊόν, τη φέτα! Για να υπάρχει φέτα, κύριοι, πρέπει να υπάρχει ο τσομπάνης που γεμίζει την «μπακίρα με το γάλα» και όχι ο βιομήχανος που γεμίζει τα θησαυροφυλάκιά του με τα κέρδη και το μόνο που τον νοιάζει είναι να κρατάει καθαρό από εμβολιασμό το πιστοποιητικό της φέτας. 
Η φέτα είναι εθνικό προϊόν μόνο για τους βιομηχάνους που θησαυρίζουν από τις εξαγωγές, δεν είναι ούτε για τον κτηνοτρόφο που τον ξεπατώνετε και γι’ αυτό δεν εμβολιάζετε τα κοπάδια του, ούτε για τον λαό που την πληρώνει πανάκριβα στο ράφι και που λόγω της αύξησης των εξαγωγών, τελικά τρώει λευκό τυρί στην πατρίδα της φέτας, γιατί δεν μπορεί ούτε να την πλησιάσει!
(Στο σημείο αυτό η Βουλευτής κ. Μαρία Κομνηνάκα καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
Γι’ αυτήν την Ελλάδα, λοιπόν, μιλάτε, κύριοι Υπουργοί, για την πατρίδα των βιομηχάνων και των κερδών τους και όχι για την πατρίδα των βιοπαλαιστών.
 Όπως δεν μιλάτε και δεν κόπτεστε για την πατρίδα των χιλιάδων μικρών και μεσαίων ψαράδων που βρίσκονται υπό διωγμόν από την εκτίναξη των πετρελαίων, από τα εξοντωτικά πρόστιμα που τους επιβάλλουν τα διάφορα ψηφιακά σας εργαλεία άμα δεν τηρήσουν ένα αρχείο ή μια προθεσμία και από την ώρα που το Αιγαίο γίνεται καθημερινά σουρωτήρι από τις Τούρκικες μηχανότρατες που ψαρεύουν ό,τι, όποτε και όσο θέλουν, με την ανοχή των ελληνικών κυβερνήσεων και των συμμάχων σας στις Βρυξέλλες, γιατί αυτό επιβάλλουν τα γεωπολιτικά παζάρια και τα μονοπώλια που υπηρετείτε. 
Γι’ αυτήν την πατρίδα του κεφαλαίου δουλεύουν όλες οι κυβερνήσεις με τους επίδοξους διαδόχους τους. Αυτόν τον πατριωτισμό του κεφαλαίου στηρίζει και η Ευρωπαϊκή Ένωση που σπρώχνει πιο γρήγορα στο ξεκλήρισμα των μικρών για να γιγαντώνονται οι μεγάλοι 
Γι’ αυτό, λοιπόν, οι βιοπαλαιστές, όλοι οι άνθρωποι του μόχθου, έχουν μόνο έναν δρόμο για να φτιάξουν τη δική τους πατρίδα, την πατρίδα της δικής τους ευημερίας: Να παλέψουν ενωμένοι, οργανωμένοι, έχοντας δίπλα τους συνεπή, επίμονο, σταθερό εκφραστή των δικών τους συμφερόντων το ΚΚΕ, το μόνο κόμμα που τους λέει ότι «Ναι, ο λαός μπορεί, όταν το αποφασίσει, να βάλει στην άκρη και αυτό το κράτος του πολέμου, των κερδών και της σαπίλας και τους διάφορους πρόθυμους να το υπηρετούν!».
ΠΡΟΕΔΡΕΥΩΝ (Γεώργιος Λαμπρούλης): Τον λόγο έχει ο Πρόεδρος του ΠΑΣΟΚ κ. Ανδρουλάκης.
ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής): Κύριε Πρόεδρε, κυρίες και κύριοι Βουλευτές, ο Υπουργός μίλησε για τα άκρα τα οποία πρωταγωνιστούν στην πολιτική ζωή του τόπου, αλλά μίλησε για τα άκρα που υπάρχουν εκτός της Νέας Δημοκρατίας. Για τα άκρα που είναι μέσα στη Νέα Δημοκρατία και πρωταγωνιστούν δεν είπε κουβέντα, τα άκρα της τοξικότητας, της αλαζονείας και της περιφρόνησης των πολιτών, τα άκρα των fake news, τα άκρα που οργανώνουν επιθέσεις κατασυκοφάντησης των πολιτικών τους αντιπάλων, τα άκρα της τοξικότητας που όταν ένας δημοσιογράφος δεν ανέχεται τη στυγνή τους προπαγάνδα, του επιτίθενται. «Πίνετε μπάφους, είστε ψεκασμένοι». Θα τα καταδικάσετε όλα αυτά; Γι’ αυτά τα άκρα έχετε να πείτε τίποτα; 
Αφήστε, λοιπόν, τις θεωρίες περί άκρων, γιατί πάρα πολύ απλά και τα έχετε ενσωματώσει, αλλά και τα χαϊδεύετε. Αποκαλυπτική η δήλωση του Ευρωβουλευτή σας σε ό, τι αφορά τον κ. Κασιδιάρη. Αυτή είναι η κατάντια της Νέας Δημοκρατίας.
Εμείς είμαστε εδώ για να συγκρουστούμε με όλα τα άκρα που υπονομεύουν τον δημόσιο διάλογο που χρειάζεται ο τόπος, με προτάσεις, με αντιπροτάσεις, με γόνιμη αντιπολίτευση. 
Έχετε, λοιπόν, χρέος να μιλήσετε καθαρά. Τους καταδικάζετε, ναι ή όχι; Διότι μάλλον τους χρησιμοποιείτε όποτε τους χρειάζεστε. 
Είπε ο Υπουργός για το παλιό σύστημα. Ήρθε από τη σημαντική θέση που κατείχε στην Ευρωπαϊκή Επιτροπή και λέει «από εμένα από ‘δω και πέρα δεν θα υπάρχει διαφθορά». Σε ποιους το λέει; Στους Υπουργούς της Νέας Δημοκρατίας, διότι αυτοί ήταν πριν απ’ αυτόν, αυτοί ήταν οι Υπουργοί του υπερσκανδάλου του ΟΠΕΚΕΠΕ. 
Μου κάνει εντύπωση, γιατί όλα αυτά δημιουργούν την αίσθηση ότι είστε σε μια νέα θητεία και ότι πριν από εσάς ήταν κάποιοι άλλοι. Εσείς είστε εδώ και δύο τετραετίες. Έχετε ακόμη μερικούς μήνες και δεν μπορεί να μιλάτε σε κενό αέρος. Είστε υπεύθυνοι για ό,τι έχει γίνει το προηγούμενο διάστημα, για τα δισεκατομμύρια που φαγώθηκαν, για τα πελατειακά δίκτυα που ενισχύθηκαν, για το ότι χιλιάδες άνθρωποι βυθίζονται στην αγωνία και στο υψηλό κόστος παραγωγής. Δικό σας έργο είναι.
Πηγαίνω τώρα στην ουσία του νομοσχεδίου. Τι βελτιώσατε; Τη διαχείριση υδάτων; Εδώ έχουν απενταχθεί δεκάδες έργα από το Ταμείο Ανάκαμψης. Τι βελτιώσατε; Το ενεργειακό κόστος; Εσείς είστε Υπουργός με εμπειρία από την Ευρωπαϊκή Ένωση, σημαντική εμπειρία. Τι γίνεται στην Ισπανία, στην Πορτογαλία, στην Ιταλία με τις ενεργειακές κοινότητες συνεταιρισμών, δήμων, παραγωγών και τι γίνεται στην Ελλάδα; Αυτά να πείτε στον Πρωθυπουργό, πώς συγκράτησαν το κόστος ενέργειας άλλες ευρωπαϊκές χώρες που εκμεταλλεύτηκαν την πράσινη μετάβαση με δίκαιο και ανθεκτικό τρόπο προς όφελος του παραγωγού και όχι του ολιγάρχη, όπως έγινε στη χώρα μας. Γιατί να περηφανευτείτε; Για το κόστος παραγωγής στα λιπάσματα, 65% αύξηση από το 2020, στα λιπαντικά 43%, στις ζωοτροφές 33%; 
Τι σημαίνει αυτό; Οριζοντίως το κόστος παραγωγής αυξήθηκε από το ’20 κατά 33% σ’ όλη τη χώρα. Πώς να αντέξει ο παραγωγός, πώς να αντέξει ο αγρότης και ο κτηνοτρόφος; Και μετά μιλάτε για δημογραφικό, περιφερειακή ανάπτυξη, ενίσχυση του πρωτογενούς τομέα, της μεταποίησης. Πού; Γυρνάμε όλη την Ελλάδα και συναντάμε χέρσα χωράφια και έρημα χωριά. Αυτό είναι το έργο σας, αυτό είναι το έργο της Νέας Δημοκρατίας, χέρσα χωράφια και έρημα χωριά.
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
Είχαν προβλήματα, είχαν έλλειψη υπηρεσιών, πέρασαν δύσκολα, αλλά δεν βελτιώθηκε η κατάσταση. Χειροτέρεψε. Δισεκατομμύρια ευρώ πόρων του Ταμείου Ανάκαμψης αντί να κάνουν την παραγωγή πιο ανθεκτική, την έκαναν πιο αδύναμη. Δεν αξιοποιήθηκαν σωστά. Αυτά φωνάζουμε, οπότε το «ήρθα και μ’ εμένα τέρμα η διαφθορά» να μην το λέτε σ’ εμάς. Να το λέτε στους προκατόχους σας, τον κ. Βορίδη και τον κ. Αυγενάκη. 
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
Εμείς προτείνουμε συγκεκριμένες λύσεις. Αφορολόγητο αγροτικό πετρέλαιο στην αντλία μέσα από μόνιμο, διαφανές και αυτοματοποιημένο σύστημα, με κάρτα αγροτικού πετρελαίου, ώστε ο ειδικός φόρος κατανάλωσης να αφαιρείται την ίδια στιγμή που ο παραγωγός αγοράζει το καύσιμο και όχι να περιμένει την επιστροφή μήνες μετά. Αγροτικό ρεύμα, ανώτατη τιμή 7 λεπτά την κιλοβατώρα και πραγματική ενεργειακή αυτονομία, δίνοντας κατά προτεραιότητα όρους σύνδεσης στην παραγωγική Ελλάδα, στους συνεταιρισμούς. Δεν έπρεπε να υπάρχει κανένα ψυγείο συνεταιρισμού χωρίς φωτοβολταϊκό στη στέγη. Αυτή είναι η πολιτική που κάνει τη χώρα να έχει μέτωπο με το μέλλον και όχι ανοιχτούς λογαριασμούς με το παρελθόν, με τις δικές σας νοοτροπίες, για να μπορεί ο παραγωγός να βλέπει τα φάρμακά του και τον σπόρο, να έχουν τιμές Ευρωπαϊκής Ένωσης και όχι δυσανάλογα να βαρύνεται εδώ επειδή δεν υπάρχουν ελεγκτικοί μηχανισμοί. 
Εμείς προτείναμε κι εδώ συγκεκριμένο μηχανισμό ελέγχου των τιμών όλων των βασικών εφοδίων, συγκρίνοντας με τις χαμηλότερες τιμές που ισχύουν στην Ευρωπαϊκή Ένωση.
Φτάνω στις επιδοτήσεις. Τα καταφέρατε; Χρησιμοποιήσατε έναν φορολογικό μηχανισμό για να κάνει μια δουλειά που σε όλη την Ευρώπη την κάνουν οι ευρωπαϊκές δομές τύπου ΟΠΕΚΕΠΕ που σχεδιάζουν, υλοποιούν και ελέγχουν. Τα καταφέρατε;
Να σας πω μερικά στοιχεία. Το 2026 η υποβολή των δηλώσεων ΟΣΔΕ έχει ξεκινήσει με τεράστια καθυστέρηση, την ώρα που άλλες ευρωπαϊκές χώρες είχαν ήδη ολοκληρώσει τη διαδικασία. Όταν, δηλαδή, εσείς ξεκινούσατε, οι άλλοι είχαν ολοκληρώσει όλες τις διαδικασίες που αφορούσαν τους παραγωγούς. 
Παράδειγμα η γειτονική Ιταλία. Στις 26 Ιουλίου είχε ήδη καταβάλει 577 εκατομμύρια ευρώ, ενώ με εσάς με την εφαρμογή myAgro ξεκίνησε η λειτουργία στις 4 Αυγούστου και μέχρι σήμερα έχουν οριστικοποιηθεί περίπου 15.000 αιτήσεις, ενώ κάθε χρόνο υποβάλλονται περίπου 600.000. Να σας πούμε μπράβο; Τι καταφέρατε; Και διαλύσατε τον ΟΠΕΚΕΠΕ και αυτό που κάνετε σήμερα είναι ατελέσφορο. Το λένε τα στοιχεία.
Κύριε Σχοινά, όταν δεν πάρει ο παραγωγός στην ώρα του τις επιδοτήσεις, δεν μπορεί να σχεδιάσει το μέλλον του ούτε το παρόν του. Έχει να πληρώσει, έχει υποχρεώσεις. 
Όταν, λοιπόν, του λες ότι θα τα πάρεις τότε και τα παίρνει μετά από τρεις μήνες, του διευρύνεις το χρέος, του διευρύνεις τα προβλήματα. Άρα, και αυτό που κάνατε έχει αποτύχει. 
Εδώ χρειάζεται και διαφάνεια και σχέδιο και σοβαρότητα. Και δεν είναι μόνο αυτό. Εμείς κι εδώ προτείναμε λύση, πέρα από τον ΕΛΓΑ. Έχετε κάνει κι εκεί ένα έγκλημα που δεν αλλάζετε και δεν εκσυγχρονίζετε τον κανονισμό για τις αποζημιώσεις σε φυσικές καταστροφές. Είναι ένας απαρχαιωμένος κανονισμός. Κι εδώ όμως, εμείς, στον ΟΠΕΚΕΠΕ, είχαμε μία λύση. Τι προτείναμε; Προτείναμε τη δημιουργία μιας ψηφιακής αγροτικής πύλης μίας στάσης, να ξεμπλοκαριστεί το σύστημα, με διαφάνεια. Ο αγρότης να υποβάλλει μια φορά τα στοιχεία του σε ένα ενιαίο ψηφιακό σημείο κι από εκεί και πέρα η διασταύρωση μεταξύ ΟΣΔΕ, ΑΑΔΕ, ΕΛΓΑ, ΕΦΚΑ, Κτηματολογίου και λοιπών μητρώων, να αποτελεί ευθύνη της Διοίκησης. Γιατί δεν το κάνετε αυτό το απλό πράγμα; Απλά πράγματα. Γιατί δεν πάτε στον ΕΛΓΑ και να πείτε αυτά αποζημιώνουμε και τα αποζημιώνουμε τόσο, για να σταματήσει η ομηρία από την κλιματική κρίση και τις αδυναμίες του σημερινού κανονισμού του ΕΛΓΑ; Γιατί; 
Και φτάνω και στο άρθρο 74. Τι μας λέτε; Μας λέτε ότι υπερβάλλουμε. Αυτό μας είπατε. Είμαστε υπερβολικοί. Αν ήμασταν υπερβολικοί, γιατί φέρατε βελτιώσεις; Γιατί φέρατε βελτιώσεις; Γιατί σας είδα να αντιδράτε, να εξεγείρεστε. Γιατί φέρατε βελτιώσεις, αν η Αντιπολίτευση είναι υπερβολική;
 Εμείς, λοιπόν, λέμε κάτι απλό. Οι τίμιοι να πάρουν αυτά που τους χρωστάτε όταν τα δίνατε στους πονηρούς. Και συγχρόνως, η ρύθμιση αυτή να μην μπορεί να αξιοποιηθεί από κανέναν από τους εμπλεκόμενους του σκανδάλου του ΟΠΕΚΕΠΕ, ώστε να την χρησιμοποιήσουν για να πέσουν στα μαλακά. Είναι απλό αυτό που λέμε; Είναι πάρα πολύ απλό. Να το κάνετε λοιπόν. Να το κάνετε. Διότι κάποιοι στο Υπουργείο έχουν αποδείξει ότι είναι πιο γρήγοροι από εσάς στον τρόπο που σχεδιάζουν για να καλύψουν τις ευθύνες των δικών τους παιδιών. Έχω, λοιπόν, εγώ καλή θέληση απέναντί σας.
 Πάμε και στους κτηνοτρόφους. Εκεί τα πήγατε καλύτερα; Είδα να μιλάτε για το θέμα της Λέσβου. Πρώτη φορά έχουμε ζωονόσο στην Ελλάδα; Γιατί, κύριε Υπουργέ, υπάρχει αυτή η πολύ μεγάλη εξάπλωση του φαινομένου; Γιατί; Ποιος φταίει; Μήπως οι ελεγκτικοί σας μηχανισμοί; Η έλλειψη κτηνιάτρων; Η έλλειψη σχεδίων τοπικής διαχείρισης; Πώς εξαπλώθηκε ο αφθώδης πυρετός στη μισή Ελλάδα; Πρώτη φορά στα χρονικά είχαμε αφθώδη πυρετό; Γιατί φτάσαμε να έχουμε σφαγιάσει εξακόσιες χιλιάδες ζώα και συγχρόνως να μην έχουμε κέντρα αναπαραγωγής για να στηρίξουμε την αντικατάσταση του ζωικού κεφαλαίου με δικές μας φυλές; Θα αντέξει νομίζετε ο παραγωγός και ο κτηνοτρόφος με αυτή την κατάσταση; Στην καταστροφή οδηγούνται και αυτοί. 
Ποιες, λοιπόν, οι λύσεις; Τα σύγχρονα εργαστήρια που δεν κάνετε; Οι κινητές κτηνιατρικές μονάδες; Ποιες είναι οι λύσεις; Υπάρχει ενιαία αξιόπιστη βάση δεδομένων για το ζωικό κεφάλαιο; Ποιες είναι οι λύσεις; Λύσεις είναι τα προβλήματα να αντιμετωπίζονται πριν δημιουργήσουν πολύ μεγάλες παρενέργειες στην παραγωγή και στην περιφέρεια. Και όχι να έρχεστε μετά και να λέτε «σφάξε το κοπάδι σου», να λέτε «περίμενε να δούμε πως θα γίνει η αντικατάσταση», «περίμενε να δούμε πώς θα αποζημιωθείς». Δημιουργείς ένα κράτος που προλαμβάνει. Εκεί αποτύχατε παταγωδώς. Γιατί στόχος σας δεν ήταν το κράτος που προλαμβάνει, αλλά το πελατειακό κράτος, το κράτος-λάφυρο, στο οποίο πρωταγωνίστησαν οι προκάτοχοί σας στο Υπουργείο Αγροτικής Ανάπτυξης.
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Αρχηγού της Αξιωματικής Αντιπολίτευσης)
Ή τα πήγατε καλύτερα στην αλιεία; Πραγματικά δεν υπάρχει ένας τομέας που δεν είναι εκτεθειμένο το Υπουργείο Αγροτικής Ανάπτυξης. Με το λαγοκέφαλο, που πήρατε μέτρα ενώ έχουν καταστραφεί, κυρίως σε νησιά της Δωδεκανήσου και στην Ανατολική Κρήτη, εκατοντάδες αλιείς της παράκτιας αλιείας, οι μικρότεροι, αυτούς που πρέπει να στηρίξουμε; Γιατί παραγωγοί δεν είναι μόνο η ηπειρωτική Ελλάδα. Και τα νησιά μας είναι παραγωγοί. Κι εκεί αποτύχατε. 
Γι’ αυτό, λοιπόν, όταν μιλάτε για τα θέματα του Υπουργείου σας, να κάνετε και μία σύγκριση, βάσει της ευρωπαϊκής σας εμπειρίας, τι έχουν πετύχει οι άλλοι και τι συμβαίνει εδώ; Με τι οράματα σχεδίασαν τη διασύνδεση του πρωτογενούς τομέα, της μεταποίησης και του τουρισμού, πετυχαίνοντας την εξωστρέφεια, την ανθεκτικότητα και την ενίσχυση της οικονομίας και της περιφέρειας και την κατάντια που οδήγησε τον πρωτογενή τομέα και τη μεταποίηση η Νέα Δημοκρατία τα τελευταία χρόνια, με πακτωλό ευρωπαϊκών χρημάτων. 
Ένα στοιχείο που είναι αποκαλυπτικό είναι οι αγρότες. Οι αιτήσεις από δεκαεπτάμισι χιλιάδες το 2021 έφτασαν στις έξι χιλιάδες οκτακόσιες το 2024. Πώς το δικαιολογείτε; Πώς δικαιολογείτε ότι οι νέοι αφήνουν τη γη και ψάχνουν άλλα επαγγέλματα στα αστικά κέντρα;
 Η διαφορά μεταξύ ΠΑΣΟΚ και Νέας Δημοκρατίας στον πρωτογενή τομέα είναι κάτι πάρα πολύ απλό. Αυτά που λέμε δεν είναι μόνο μια οικονομική επιλογή. Είναι μια επιλογή πατριωτική. Γιατί χωρίς τον πρωτογενή τομέα η Ελλάδα δεν θα σταθεί ποτέ όρθια λόγω της γεωγραφίας της. Θα καταρρεύσει και οικονομικά και δημογραφικά.
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
Γιατί χωρίς πρωτογενή τομέα θα ερημώσει όλη η ελληνική ύπαιθρος. Έχετε μεγάλη ευθύνη! Έχετε μεγάλη ευθύνη για τις στρεβλώσεις των τελευταίων ετών. 
Κλείνω πολύ σύντομα με το θέμα των καυσίμων. Είναι ένα θέμα που αφορά κάθε νοικοκυριό. Ακούσαμε τον Πρωθυπουργό την προηγούμενη Πέμπτη να λέει στη συνέντευξή του ότι έρχεται η απάντηση από την Κυβέρνηση. Ακόμη περιμένουμε. Ποια είναι η απάντηση; Απάντηση είναι αυτά που έχετε κάνει σε άλλους τομείς των ολιγοπωλίων; Απάντηση είναι οι συμφωνίες κυρίων, όπως κάνατε με τα σουπερμάρκετ; Απάντηση είναι αυτό που κάνετε με τις τράπεζες, που αντί να τα πάρετε φορολογικά, τους εμφανίζετε ως μεγάλους ευεργέτες του έθνους με τα λεφτά του κοσμάκη; Θεσμικές λύσεις. Εμείς προτείναμε στη Διεθνή Έκθεση της Θεσσαλονίκης ολόκληρη παλέτα θεσμικών παρεμβάσεων για τα ολιγοπώλια και την ακρίβεια.
 Και φτάνω στον ειδικό φόρο κατανάλωσης. Ελάτε τώρα. Είναι επιχειρήματα ότι κοστίζει 4 δισεκατομμύρια η μείωσή του; 4 δισεκατομμύρια κοστίζει η κατάργησή του. Είναι δυνατόν να λέτε ότι τα μέτρα που προτείνουμε κοστίζουν 4 δισεκατομμύρια; 4 δισεκατομμύρια είναι η κατάργηση. Εμείς λέμε μείωση του ειδικού φόρου κατανάλωσης για μια συγκεκριμένη χρονική περίοδο, για να αποκλιμακωθεί το κόστος και να μπορούν οι πολίτες να αντέξουν, όταν έχει καταρρεύσει η αγοραστική τους δύναμη. Τι ποσό θα αξιοποιήσετε; Αξιοποιήστε το ποσό που δίνει ο δημοσιονομικός χώρος, αλλά σωστά, θεσμικά. 
Γιατί δεν μπορεί να λέτε ότι αυτό είναι λαϊκισμός όταν είμαστε πολύ πάνω από το κατώφλι της Ευρωπαϊκής Ένωσης σε ειδικό φόρο κατανάλωσης, όταν είμαστε πάνω από το μέσο όρο του ειδικού φόρου κατανάλωσης κι όταν θα μειωθούν και τα έσοδα του ειδικού φόρου κατανάλωσης, διότι θα μειωθεί η κατανάλωση. Δεν αντέχουν οι οικογένειες. Δεν το βλέπετε γύρω σας; Άρα, άμεσα μέτρα και θεσμικές παρεμβάσεις. Αν νομίζετε ότι η ακρίβεια θα αντιμετωπιστεί με τα…
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ: Κύριε Πρόεδρε, θα ήθελα τον λόγο για μια παρέμβαση. 
ΠΡΟΕΔΡΕΥΩΝ (Γεώργιος Λαμπρούλης): Θα δώσουμε τον λόγο στον Κοινοβουλευτικό Εκπρόσωπο της Νέας Δημοκρατίας, τον κ. Σιμόπουλο, για μία παρέμβαση.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Ο Υπουργός δεν ομιλεί; 
Να, είδατε; Λίγη παρότρυνση ήθελε.
ΠΡΟΕΔΡΕΥΩΝ (Γεώργιος Λαμπρούλης): Παρακαλώ, κύριε Σιμόπουλε, έχετε τον λόγο. 
ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ: Ευχαριστώ, κύριε Πρόεδρε. 
Άκουσα με προσοχή τον Αρχηγό της Αξιωματικής Αντιπολίτευσης να αναφέρεται στην τοξικότητα. 
Απλώς, να του θυμίσω ότι το ΠΑΣΟΚ ήταν αυτό που στην Αίθουσα, εδώ μέσα, όταν κατηγορήθηκαν από την κ. Καρυστιανού τα μέλη της Εξεταστικής Επιτροπής της Νέας Δημοκρατίας για τα Τέμπη περί εσχάτης προδοσίας, το ΠΑΣΟΚ ψήφισε «παρών». Για εμένα αυτό ήταν ο ορισμός της τοξικότητας. Την εποχή εκείνη, επίσης, παρασυρμένο το ΠΑΣΟΚ από τα ξυλόλια και τα χαμένα βαγόνια, οδηγήθηκε σε ένα κρεσέντο τοξικότητας. 
Το καλωσορίζω, λοιπόν, σήμερα σε αυτό το οποίο κατηγόρησε ως τοξικότητα, το καλωσορίζω σε μια περισσότερο λογική προσέγγιση της αντιπαράθεσης στην πολιτική, γιατί κατηγόρησε για τοξικότητα, ανθρώπους -και για άκρα, μάλιστα- που πρέπει να δούμε αν στις πράξεις τους τις πολιτικές, στον τρόπο που ψηφίζουν, μπορείς να τους κατηγορήσεις σε αυτό το σημείο για τοξικότητα.
Γιατί πολλές φορές, πράγματι, μπορεί να είμαστε στον πολιτικό μας λόγο υπερβολικοί, αλλά η τοξικότητα οφείλεται στο ότι προσωποποιούμε την αντιπαράθεση και ξεχνάμε τι έχουμε κάνουμε εμείς, σε μια άλλη περίοδο της ζωής μας.
Ευχαριστώ.
ΠΡΟΕΔΡΕΥΩΝ (Γεώργιος Λαμπρούλης): Τον λόγο έχει, για μία παρέμβαση, ο Υπουργός, ο κ. Σχοινάς. 
ΜΑΡΓΑΡΙΤΗΣ ΣΧΟΙΝΑΣ (Υπουργός Αγροτικής Ανάπτυξης και Τροφίμων): Ευχαριστώ, κύριε Πρόεδρε. 
Ο Πρόεδρος του ΠΑΣΟΚ και Αρχηγός της Αξιωματικής Αντιπολίτευσης, ξέρει καλά τον πρωτογενή τομέα. Είναι μηχανικός και έχει και μεγάλη ευρωπαϊκή εμπειρία. Άρα, τον άκουσα με προσοχή και πρέπει να πω ότι συμφωνώ μαζί του, ως προς τη συνταγογράφηση και για τα μελλούμενα. Διαφωνώ, για την προσπάθεια που έκανε στη διάγνωση και μάλιστα, να τη «χρωματίσει» με κάποιο είδος πολιτικής χροιάς. 
Νομίζω ότι για να πάμε στη συνταγογράφηση πρέπει να έχουμε μια ειλικρίνεια και στη διάγνωση.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Είστε γιατρός;
ΜΑΡΓΑΡΙΤΗΣ ΣΧΟΙΝΑΣ (Υπουργός Αγροτικής Ανάπτυξης και Τροφίμων): Και η ειλικρίνεια στη διάγνωση, κύριε Πρόεδρε, είναι ότι πάνω από τον πρωτογενή τομέα της χώρας έχει συσσωρευτεί, διαχρονικά, ένα μαύρο σύννεφο. Είναι μια διαχρονική συσσώρευση προβλημάτων. 
Ο ένας πολιτικός κύκλος μετέφερε στον επόμενο πολιτικό κύκλο ένα σύστημα ατελές. Αυτό το σύστημα ήταν αναπόφευκτο ότι κάποια στιγμή θα εκραγεί, όπως ακριβώς και έγινε και εξερράγη. Κι έλεγα λίγο νωρίτερα ότι «εγώ, προσωπικά, εκπλήσσομαι πώς άργησε τόσο πολύ να εκραγεί». Τώρα, όμως, έγινε. 
Έχουμε τη μεγάλη ευθύνη -για να κοιτάξουμε μπροστά, όλα αυτά που περιγράψατε- να ψάξουμε το πρώτο σανίδι, πάνω στο οποίο θα πατήσουμε και το πρώτο σανίδι πάνω στο οποίο θα πατήσουμε, είναι η αποκατάσταση του κύρους ενός εθνικού σχεδίου πληρωμών, το οποίο δεν θα είναι -το λέω για τρίτη φορά, σήμερα- στα χέρια των εταιρειών, δεν θα είναι στα χέρια των ιδιωτών, δεν θα είναι στα χέρια των τραπεζών. Θα είναι στα χέρια της ελληνικής δημοκρατίας του κράτους της χώρας. 
Για πρώτη φορά από το 1981 στήνουμε αυτό το σύστημα. Και εγώ αισθάνομαι υπερήφανος -αν και αυτό το σύστημα δεν κατοικεί πια στο Υπουργείο Αγροτικής Ανάπτυξης, αλλά κατοικεί στην ΑΑΔΕ- που στηρίζω αυτήν την προσαρμογή. Θα πάρει χρόνο, το ξέρω, όπως όλα τα νέα πράγματα στη ζωή παίρνουν χρόνο. Ξέρω την γκρίνια και τη συμμερίζομαι κι εγώ όταν λένε οι αγρότες ότι αργούμε. Είμαι σίγουρος, όμως, ότι είναι μια επένδυση, στο μέλλον αυτή, κύριε Πρόεδρε. Και αν το πετύχουμε θα λύσουμε πολλά από αυτά, που μας ταλανίζουν σήμερα, γιατί δεν τα λύσαμε όταν έπρεπε. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Υπουργού)
 Μια σκέψη, επίσης, για συγκεκριμένα θέματα, που θίξατε: Το καύσιμο στην αντλία είναι νομοθετημένο και θα ισχύσει από 1η Νοεμβρίου. Στον ΕΛΓΑ, είναι αλήθεια ότι δεν το κάναμε. Και ο Πρωθυπουργός το παραδέχθηκε, έβαλε μια κίτρινη κάρτα στον εαυτό του και είπε «δεν το κάναμε, αργήσαμε». Όμως, σήμερα νομοθετούμε στον ΕΛΓΑ 100% κάλυψη απωλειών και αύξηση του ορίου 200.000 ευρώ. Με τη Λέσβο και τις επιζωοτίες -το λέω με πόνο, αλλά είναι έτσι- έγιναν μεγάλα λάθη και θα έρθει η ώρα της απόδοσης των ευθυνών. Και θα είμαι ο πρώτος, που θα ανοίξω αυτόν τον φάκελο, αλλά όχι τώρα. Τώρα είναι η ώρα της μάχης. Όταν πολεμάμε, δεν ανοίγουμε τον φάκελο των ευθυνών, αλλά έγιναν εγκληματικά λάθη. Αφέθηκε ο ιός ανεξέλεγκτος, επί μήνες, ενώ είχαμε προειδοποιήσει τους ελεγκτές, εκεί, τους αρμόδιους λέγοντας «Προσοχή στο τι έρχεται, προσοχή». Και η εξάπλωση του ιού δείχνει, ακριβώς αυτό, ότι εκεί δεν έγινε στο πεδίο, αυτό που έπρεπε να γίνει. Ούτε βοήθησε το γεγονός ότι οι περιφερειακές αρχές κήρυξαν, μονομερώς, το τέλος της ιχνηλάτησης και έβαλαν τη χώρα σε καθεστώς κοινοτικής παρανομίας…
ΠΡΟΕΔΡΕΥΩΝ (Γεώργιος Λαμπρούλης): Ζήτησε τον λόγο για παρέμβαση η Πρόεδρος της Πλεύσης Ελευθερίας.
ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής): Κι εγώ έχω ζητήσει τον λόγο, κύριε Πρόεδρε. 
ΠΡΟΕΔΡΕΥΩΝ (Γεώργιος Λαμπρούλης): Κι εσείς, κύριε Ανδρουλάκη έχετε ζητήσει τον λόγο, αλλά ζήτησε και η κ. Κωνσταντοπούλου τον λόγο πριν.
Να δώσουμε τον λόγο στον κ. Ανδρουλάκη, κυρία Πρόεδρε; 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Δεν έχω τέτοια γενναιοδωρία, σήμερα. 
ΠΡΟΕΔΡΕΥΩΝ (Γεώργιος Λαμπρούλης): Δεν είναι θέμα γενναιοδωρίας. Είναι θέμα συσχετισμών και τάξης. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Δεν με ρωτήσατε;
ΠΡΟΕΔΡΕΥΩΝ (Γεώργιος Λαμπρούλης): Τι να σας ρωτήσω; Είπα στον Πρόεδρο, τον κ. Ανδρουλάκη, ότι ζητήσατε τον λόγο για να κάνετε μια παρέμβαση, όπως κι αυτός ζήτησε τον λόγο. Αν δεν μπορείτε οι δύο Αρχηγοί να συνεννοηθείτε, εγώ τώρα τι να κάνω; Θα επικαλεστώ την δύναμη της εκάστοτε Κοινοβουλευτικής Ομάδας για να δώσω προτεραιότητα. Άρα, στην προκειμένη περίπτωση, προτεραιότητα έχει η Αξιωματική Αντιπολίτευση. 
Ελάτε, κύριε Ανδρουλάκη, έχετε τον λόγο, για την παρέμβασή σας. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Ελάτε, κύριε Ανδρουλάκη και μετά να φύγετε πριν μιλήσω!
ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής): Προσέξτε, ο Υπουργός είπε κάποια πράγματα, τα οποία δεν μπορώ να μην τα σχολιάσω. 
Μίλησε για μαύρα σύννεφα, που υπάρχουν πάνω από τον τόπο. Ναι, υπάρχουν μαύρα σύννεφα. Και κυρίως τα μαύρα σύννεφα είναι στην διαφθορά, είναι στην ατιμωρησία, είναι στην κρίση της εμπιστοσύνης των πολιτών απέναντι στο πολιτικό σύστημα και είναι και στον τοξικό δημόσιο διάλογο. 
Διευκολύνει την ατμόσφαιρα, η Νέα Δημοκρατία, όταν δεν καταδικάζει ανθρώπους, κορυφαία της στελέχη, τον Αντιπρόεδρό της, που επιτίθεται με τέτοιο τρόπο σε δημοσιογράφους; 
Εγώ,  περίμενα από εσάς, που θεωρητικά έχετε μια άλλη αντίληψη και μια άλλη νοοτροπία και δεν σας αρέσει αυτή η ατμόσφαιρα, να καταγγείλετε αυτή τη συμπεριφορά. Το να λες σε έναν δημοσιογράφο όταν δεν σου αρέσει η άποψή του -και μάλιστα σε φιλικό σου μέσο- ότι πίνει μπάφους ή κάπου αλλού να λες ότι είναι τοξικοί, ψεύτες και ψεκασμένοι, αυτά, δεν είναι στοιχείο της μαύρης ατμόσφαιρας; Ή μήπως δεν είναι στοιχείο της μαύρης ατμόσφαιρας ο κ. Μπελέρης να ειδοποιεί τον Κασιδιάρη; 
Τα άκρα είναι μέσα σας. Και πλέον δεν είστε εξωτερικός παρατηρητής. Είστε Υπουργός της Νέας Δημοκρατίας και οφείλετε να τα καταδικάσετε. 
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
Τώρα, όσον αφορά δε την απόδοση των ευθυνών σας, άκουσα με προσοχή τι είπατε «Με μένα, μετά που θα τελειώσει η μάχη…». Καλά όταν δεν θα είστε Κυβέρνηση δηλαδή. Είναι μερικοί μήνες, ένα εξάμηνο ακόμη, υπομονή έξι μήνες. «…τότε θα έρθει η ώρα της απόδοσης ευθυνών». 

Μα καλά, να σας πιστέψει ποιος; Ο πολίτης; Το λένε αυτοί που είπαν ότι θα αναθεωρήσουν το άρθρο 86 και το άφησαν ίδιο για να μην επιτρέψουν στη δικαιοσύνη να ελέγχει τους υπουργούς τους; Ποια απόδοση εθνών; Εδώ προχθές είχαμε την άρση ασυλίας, Λαζαρίδη και Αυγενάκη. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Και Κωνσταντοπούλου είχατε.
ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής): Τι κάνατε; Επιτρέψατε να υπάρχει απόδοση εθνών ή σηκώσατε τείχος προστασίας; 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Εσείς τι κάνατε, κύριε Ανδρουλάκη;
ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής): Εμείς κάνουμε ό,τι κάνουμε πάντα, θεσμικά! Ελέγχονται όλοι, κυρία Κωνσταντοπούλου, ακόμη κι οι Βουλευτές του ΠΑΣΟΚ.
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
Είναι θεσμική η στάση μας απέναντι σε όλους. Κανένας Βουλευτής οποιουδήποτε κόμματος δεν θα έχει ειδική συμπεριφορά και ειδική αντιμετώπιση από το ΠΑΣΟΚ. Ακόμη και οι Βουλευτές του ΠΑΣΟΚ. 
Αλλά εγώ απευθύνομαι σε εσάς. Ποια απόδοση εθνών; Ποιος πολίτης να πιστέψει στη Νέα Δημοκρατία; Προχθές είχατε δύο άρσεις ασυλίας, Λαζαρίδη, Αυγενάκη. Τι ψηφίσατε λοιπόν; Τι ψηφίσατε; Σε κάθε περίπτωση Υπουργού ή Βουλευτή κάνετε παιχνίδια διαφάνειας και ατιμωρησίας. Γι’ αυτό ο κόσμος γυρνά την πλάτη στην πολιτική και κυρίως σε εσάς. 
Ο δικός μας ο ρόλος λοιπόν ποιος είναι; Όχι μόνο να αναδεικνύουμε τις αδυναμίες και τα σκοτεινά παιχνίδια της Νέας Δημοκρατίας, αλλά να δείχνουμε και ένα άλλο ήθος, μια συνέπεια, μια σοβαρότητα. Όταν συμβεί κάτι το καταγγέλλουμε, το απομονώνουμε, δεν το χαϊδεύουμε και το προστατεύουμε, γιατί επί της ουσίας το χρησιμοποιούμε εις βάρος των πολιτικών μας αντιπάλων. 
Κλείνω με το εξής: Ο πρωτογενής τομέας είναι για μας ο πυρήνας ανασυγκρότησης της χώρας. Χωρίς αυτόν η ελληνική περιφέρεια θα καταστραφεί. Ήδη είμαστε στο χείλος του γκρεμού, το έχετε καταλάβει; Πού αλλού στην Ευρώπη υπάρχει μηχανισμός πληρωμών όπως της Ελλάδας; Γιατί δεν απαντάτε; 
Λέτε «εγώ θεωρώ ότι πάμε μπροστά». Μπροστά πάμε στην Ευρώπη όταν μιμούμαστε τις καλύτερες πρακτικές της Ευρώπης. Που αλλού στην Ευρώπη φοροεισπρακτικός μηχανισμός έχει γίνει ο ΟΠΕΚΕΠΕ; Μπορείτε να μας απαντήσετε; Μία χώρα, μία χώρα. 
Αλλά στον βωμό του να μην πάρει την άδεια του ο ΟΠΕΚΕΠΕ η Ευρωπαϊκή Ένωση πίσω, κάνατε άλλη μία, δυστυχώς άστοχη ενέργεια και το βλέπουμε σήμερα, που χιλιάδες άνθρωποι δεν θα πάρουν τα χρήματά τους την ώρα τους. 
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Γεώργιος Λαμπρούλης): Τον λόγο έχει η Πρόεδρος της Κοινοβουλευτικής Ομάδας της Πλεύσης Ελευθερίας, η κ. Ζώη Κωνσταντοπούλου, για την παρέμβασή της. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Ευχαριστώ, κύριε Πρόεδρε. 
Κύριε Ανδρουλάκη, είναι διακριτική μεταχείριση αυτό που έκανε ολόκληρη η αντιπολίτευση, δηλαδή ότι είπε στη Νέα Δημοκρατία, με την οποία εσείς συμπράξατε χθες, ότι είναι ανεπίτρεπτο να μεθοδεύει με παρακρατικές μεθόδους, τις ίδιες παρακρατικές μεθόδους που στοχοποίησαν εσάς, κύριε Ανδρουλάκη. Ήσασταν παρακολουθούμενο, επιχειρήθηκε μάλιστα να σας εμφανίσουν… 
Ναι, φύγετε. Και ο Μητσοτάκης αυτά κάνει, και ο Μητσοτάκης με τον ίδιο τρόπο φεύγει. Συγχαρητήρια. Και για τις επιστολικές τις χθεσινές να μας πείτε αν ψηφίσανε όντως οι Βουλευτές σας. Φεύγει και ο κ. Σχοινάς, μπράβο. Πηγαίνετε να τα πείτε γύρω-γύρω με τον κ. Ανδρουλάκη. Ντροπή πραγματικά. 
Όταν το παρακράτος Μητσοτάκη στοχοποιεί τον Αρχηγό σας, κάποιοι τον υπερασπίστηκαν και κάποιοι υπερασπίστηκαν τη δημοκρατία. Τώρα που το παρακράτος Μητσοτάκη στοχοποιεί πολιτική αρχηγό και σας βολεύει, γιατί δεν θέλετε να υπάρχει στην αντιπολίτευση υγιής φωνή, συμπράττετε με το παρακράτος Μητσοτάκη, όπως συμπράξατε και για να αντικαταστήσετε την επικεφαλής της Αρχής Προστασίας Δεδομένων Προσωπικού Χαρακτήρα, για να πληροφορηθούμε ότι αντάλλασσε μηνύματα ο Αρχηγός σας με τον παρακολουθούμενο Αντιπρόεδρο της Κυβέρνησης Κωστή Χατζηδάκη, ενεχόμενο και εμπλεκόμενο σε πάρα πολλά.
Ζήτησα τον λόγο για να καταδείξω αυτά. Έχουμε μια συμπεριφορά η οποία είναι καρμπόν. Φεύγει ο Μητσοτάκης, όπου φύγει-φύγει. Φεύγει ο Ανδρουλάκης, όπου φύγει-φύγει. Φεύγει ο Μαργαρίτης Σχοινάς, όπου φύγει-φύγει. Και αυτό λέγεται θεσμική λειτουργία ή λέγεται αντιπολίτευση; Ή στ’ αλήθεια δεν αντέχετε καθόλου τον διάλογο; 
Ένας υπουργός προερχόμενος από την Ευρωπαϊκή Επιτροπή και την Ευρωπαϊκή Ένωση είπε ότι θα μας βάλει στον γύψο. Είπε ότι είναι θέματα συνταγογράφησης και διάγνωσης. Άλλος γιατρός μας βρήκε. Στα χέρια αυτών των κομπογιαννιτών είναι η κοινωνία και εσείς ανταλλάσσετε φιλοφρονήσεις ότι είναι κάποια ψύχραιμη φωνή, αυτός που ωρυόταν προηγουμένως με το χέρι στην τσέπη σε έξαλλη κατάσταση! Τον είδε ψύχραιμο ο κ. Ανδρουλάκης. 
Ακούστε να δείτε. Θα πάρω τον λόγο σε λίγο και για την ομιλία μου. Λυπάμαι για αυτή την συμπεριφορά και λυπάμαι γιατί μαθαίνω ότι εχθές το ΠΑΣΟΚ εφάρμοσε την τακτική Μητσοτάκη με τις επιστολικές. Πόσες επιστολικές είχατε; Και σίγουρα είναι ενήμεροι όλοι οι Βουλευτές σας για αυτά που ψηφίσατε; 
Και όταν μιλάτε για το πού είναι τα άκρα και αν είναι μέσα σας, δεν έχετε πάρει μέσα σας αυτόν που συνέπραξε και ήτανε συνομιλητής και συνεργάτης του Δημητροκάλλη, του Βαλτογιάννη και του Μανούσου στη Διάσκεψη των Προέδρων και μαζί εκπροσωπούσαν τους Σπαρτιάτες σαν δήθεν Ανεξάρτητους; 
Η υποκρισία έχει και τα όριά της. Και από εμάς τουλάχιστον, σιωπή και συνενοχή δεν πρόκειται να πάρετε σε αυτήν την τρομερή κατρακύλα σύμπραξης με ό,τι πιο βρώμικο έχει περάσει. 
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΩΝ (Γεώργιος Λαμπρούλης): Τον λόγο έχει τώρα ο κ. Παράσχος Παπαδάκης από την Ελληνική Λύση. Ακολουθεί ο κ. Νικόλαος Παππάς Νικόλαος Παππάς από τον ΣΥΡΙΖΑ και ο κ. Αθανάσιος Χαλκιάς, Ανεξάρτητος Βουλευτής.
Κύριε Παπαδάκη, έχετε τον λόγο.
ΠΑΡΑΣΧΟΣ ΠΑΠΑΔΑΚΗΣ: Ευχαριστώ πολύ, κύριε Πρόεδρε. 
Απευθυνόμουν στον κύριο Υπουργό. Το καινούργιο σύστημα που θέλει να φτιάξει το σύστημα συμπεριλαμβάνει μέσα και την παραπομπή του κ. Βορίδη και του κ. Αυγενάκη; Γιατί πρέπει να γνωρίζει ότι ο κύριος Πρωθυπουργός που τον όρισε Υπουργό απέρριψε αυτό το αίτημα, το αίτημα της Ευρωπαϊκής Εισαγγελίας για κακουργήματα. 
Γιατί αν θέλει συναινέσεις, να ξεκινήσουμε εμπράκτως και όχι με ωραία λόγια ουτοπικά, να ξεκινήσουμε από το μηδέν: Παραπομπή λοιπόν των υπευθύνων και μετά να δούμε για το νέο σύστημα ΟΠΕΚΕΠΕ που θέλει να φτιάξει. 
Πραγματικά με την ομιλία του Υπουργού, με όλα αυτά τα οποία είπε, άρχισα να γκουγκλάρω στο κινητό να δω ποιος κυβερνάει, ρε παιδιά, όλα αυτά τα χρόνια; Δεν κυβερνάει η Νέα Δημοκρατία; Κυβερνάει η Ελληνική Λύση; Κυβερνάει το ΠΑΣΟΚ; Ποιος κυβερνάει; 
Μας είπε για συμφωνίες κάτω από το τραπέζι, σε κλειστά δωμάτια, τέλος οι τράπεζες, τέλος οι ιδιώτες. Και τα είπε αυτά σε εμάς. Δεν γύρισε να τα πει στους διπλανούς του, στην Κυβέρνηση που υπηρετεί. Γιατί αν τα πιστεύει αυτά πραγματικά, δεν θα έπρεπε να έχει αναλάβει κανένα Υπουργείο. Γιατί η Νέα Δημοκρατία και ο Κυριάκος Μητσοτάκης είναι ο ορισμός της τραπεζολαγνείας, είναι ο ορισμός των εργολάβων, τα 12,7 δις που έχει δώσει σε απευθείας αναθέσεις σε ιδιώτες, τα 7 δις που έχει δώσει την τελευταία τριετία για καθυστερήσεις έργων. 
Πάμε λίγο τώρα στο επίμαχο άρθρο 74. Τι μας λέτε στο άρθρο 74; Ότι δεν θα λαμβάνεται, λέει, υπόψη, αν ο αγρότης δήλωσε βοσκότοπο μια δασική έκταση και θα μπορεί να γίνει εκκαθάριση και να πληρωθεί. Και στην παράγραφο 2 λέτε ότι δεν αλλάζει όμως το ιδιοκτησιακό καθεστώς, θα συνεχίζει να είναι το ακίνητο στο δημόσιο. Δηλαδή τι πιο  λιανά να μας το κάνετε;
Νομιμοποιείτε όλους αυτούς που δήλωσαν βοσκοτόπια δημόσια ακίνητα, ενώ δεν ήταν δικά τους και δεν τα δικαιούντο. Καλά και η ερώτηση, γι’ αυτό δεν ελέγχεστε; Γι’ αυτό δεν σας ελέγχει η Ευρωπαϊκή Εισαγγελία; Γι’ αυτό δεν έσκασε το σκάνδαλο του ΟΠΕΚΕΠΕ; Διότι δηλώνανε κάποιοι, όχι μόνο γι’ αυτό, ακίνητα τα οποία δεν τους ανήκαν παρανόμως και με πλαστές δηλώσεις. 
Γιατί λοιπόν δεν νομιμοποιείτε κι αυτούς που δήλωσαν βοσκοτόπους στα αεροδρόμια; Δεν θα αλλάξει το ιδιοκτησιακό καθεστώς. Πάλι δικό σας θα είναι, πάλι των αεροδρομίων θα είναι, αλλά θα τους νομιμοποιήσετε. 
Πραγματικά στην Κυβέρνηση είστε εκτός τόπου και χρόνου. Αυτό που φέρατε σήμερα, η τροποποίηση, υποτίθεται, του αλιευτικού κώδικα, είναι ένας νέος ποινικός κώδικας, ένα ποινολόγιο κατά των Ελλήνων αλιέων. Είναι το τελευταίο καρφί στο φέρετρο του πρωτογενούς τομέα. 
Ψηφίζετε σήμερα κατασχέσεις σκαφών, αλιευτικών εργαλείων για τους ψαράδες μας, ψηφίζετε φυλακίσεις για τους αγρότες και τους κτηνοτρόφους. Δεν κάνετε όμως καμία μνεία και κανένα νομοθέτημα δεν φέρνετε, καμία διάταξη για τους Τούρκους που αλιεύουν στη Σαμοθράκη, στη Λήμνο. Για εκεί κωφεύετε, τίποτα. 
Γιατί λοιπόν δεν προβλέπονται κατασχέσεις τουρκικών σκαφών και εργαλείων; Γιατί δεν εφαρμόζετε το άρθρο που επαναφέρατε, το άρθρο 398 του Ποινικού Κώδικα που είχε καταργήσει ο «Μεσσίας» που έρχεται τώρα, ο κ. Τσίπρας; Επαναφέρατε το 398 που λέει ότι απαγορεύεται η αλιεία από ξένο σκάφος στην αιγιαλίτιδα ζώνη μας. Είναι ποινικό αδίκημα και επισύρει και δημεύσεις. Πόσες συλλήψεις λοιπόν έχετε κάνει, αφού επαναφέρατε αυτήν τη διάταξη; 
Γι’ αυτό λέω ότι λειτουργείτε επικοινωνιακά, επαναφέρετε διατάξεις, αλλά δεν τις εφαρμόζετε. Οι Τούρκοι ψαρεύουν ανενόχλητοι στη θάλασσα μας, στέλνετε απλά το λιμενικό, δεν κάνετε καμία σύλληψη και καμιά κατάσχεση, τους τραβάτε μια φωτογραφία, τους φωτογραφίζουν οι λιμενικοί και την άλλη μέρα πάλι εκεί ο Τούρκος. 
Να σας θυμίσω επίσης τι είχε πει και ο κ. Κικίλιας, ο Υπουργός Ναυτιλίας, τον Σεπτέμβριο του 2025 σε ένα κανάλι πανελλήνιας εμβέλειας. Είχε πει ότι από το 2017 υπήρξε άτυπη συμφωνία με τους Τούρκους να ψαρεύουν στα ύδατά μας ως αντιστάθμισμα και με απώτερο σκοπό την απελευθέρωση των δύο Ελλήνων στρατιωτικών που συνελήφθησαν στον βόρειο Έβρο. Και δεν το διέψευσε κανείς. Δεν βγήκε κανείς να το διαψεύσει ούτε από τον ΣYΡΙΖΑ, αλλά ούτε από τη Νέα Δημοκρατία. Και τώρα εσείς πραγματικά είστε σοβαρή Κυβέρνηση!
Έρχεστε σήμερα μετά από αυτήν την παραδοχή να μας πείτε ότι νομοθετείτε υπέρ των αλιέων. Οι Τούρκοι ψαράδες, εκτός των άλλων, εκτός της εθνικής ασφάλειας και της παραβίασης των χωρικών υδάτων, δημιουργούν και συνθήκες αθέμιτου ανταγωνισμού για τους Έλληνες αλιείς, οι οποίοι ψαρεύουν χωρίς περιορισμούς από την Ευρωπαϊκή Ένωση και μετά, ενώ ψαρεύουν στις δικές μας θάλασσες, παίρνουν τα ψάρια και μας τα εξάγουν και τα πληρώνουμε κιόλας.
Αυτό που πρέπει να κάνετε και πρέπει να φέρετε ένα νομοθέτημα είναι να επιβάλλετε κυρώσεις στην Τουρκία και να απαγορεύσετε τώρα τις αγωγές από την Τουρκία μέχρι να βάλουν μυαλό οι Τούρκοι. Αλλιώς δεν βάζει μυαλό ο Τούρκος. Να συλλάβετε τους Τούρκους αλιείς, να τους κατασχέσετε τα σκάφη και τα αλιευτικά εργαλεία και μετά να δούμε και τον αλιευτικό κώδικα, να δούμε για τους Έλληνες που παρανομούν, να τα δούμε όλα. Αλλά πρώτα πρέπει να αφήσετε τον Έλληνα αλιέα να δουλεύει σε συνθήκες θεμιτού ανταγωνισμού.
Φτιάχνετε θαλάσσια πάρκα για ανεμογεννήτριες, μειώνοντας το αλιευτικό πεδίο των ψαράδων. Κι εσείς, το ξαναλέω, φέρνετε κατασχέσεις. Τους ρωτήσατε τους ψαράδες αν μπορούν να βάλουν πετρέλαιο για να βγουν στη θάλασσα με 2,5 ευρώ που πήγε το πετρέλαιο; Τους ρωτήσατε πόσο θα πάει τελικά το ψάρι στον καταναλωτή; 
Την καραμέλα περί διεθνών εξελίξεων για τη τιμή των καυσίμων πρέπει να σταματήσετε να την πιπιλίζετε. Ο ειδικός φόρος κατανάλωσης και ο ΦΠΑ στα καύσιμα, χωρίς κανένα κέρδος για κανέναν, ούτε για διυλιστήρια ούτε για εμπόρους ούτε για εταιρείες, ξεκινάμε με βάση το 1,10 και 0,70 λεπτά είναι ο ειδικός φόρος κατανάλωσης στην Ελλάδα, όταν ο ευρωπαϊκός μέσος όρος είναι 0,37 λεπτά και δεν χρειάζεται καμία άδεια από καμία Ευρωπαϊκή Επιτροπή γιατί υπάρχει ευρωπαϊκή οδηγία που λέει το μίνιμουμ που είναι το 0,35. 
Στην Ελλάδα με αυτούς τους νόμους και τελευταίοι στην αγοραστική δύναμη που είμαστε στην Ευρωπαϊκή Ένωση, είμαστε μέσα στην τετράδα ακριβότεροι στον ειδικό φόρο κατανάλωσης. Έχετε προϋπολογισμένα στον προϋπολογισμό να εισπράξετε από τον ειδικό φόρο κατανάλωσης 6,4 δισ. Με τις τιμές που πήγαν τώρα στα ουράνια θα διπλασιάσετε τα κέρδη σας, θα βάλετε περισσότερο χρήμα στο δημόσιο κορβανά, αλλά κάποιοι Έλληνες θα παγώσουν. Κάποιοι Έλληνες δυστυχώς θα πεθάνουν από το κρύο εν έτει 2026-2027. Κάποιοι θα καούν δυστυχώς στην προσπάθειά τους να κάψουν ό,τι βρουν για να ζεσταθούν. Αλλά εσείς θα λέτε ότι έχουμε πλεόνασμα και διπλασιάσαμε τα έσοδά μας. 
Μειώστε τώρα τον ειδικό φόρο κατανάλωσης. Δεν χρειάζεται καμία άδεια από την Ευρωπαϊκή Επιτροπή. Ελέγξτε τα διαλυστήρια και βάλτε πλαφόν. Πρέπει να βάλετε πρωτίστως πλάτη και όλοι να βάλουμε πλάτη, όσοι κερδίζουν από αυτήν την ιστορία και τα διυλιστήρια αλλά και οι έμποροι, αλλά πρέπει κατ’ αρχάς να βάλετε πλάτη εσείς ως κράτος. Με ημίμετρα δεν γίνεται δουλειά. 
Οι αγρότες σε ολόκληρη την επικράτεια είναι σε τραγική κατάσταση. Στον Έβρο ακόμα περιμένουν αποζημιώσεις, δενδροκαλλιεργητές που επλήγησαν από τον παγετό του 2025 περιμένουν την αποζημίωση για τη μηδική, για το 2024 που τέθηκαν σε καραντίνα λόγω της ευλογιάς, περιμένουν την ενίσχυση de minimis του 2025, ζητούν την ολοκλήρωση των πληρωμών για τα σχέδια βελτίωσης, τις συνδεδεμένες ενισχύσεις, τις ενισχύσεις που εκκρεμούν από το 2023, τα οικολογικά σχήματα του 2024, την καταβολή των άμεσων ενισχύσεων στους κτηνοτρόφους, των οποίων το ζωικό κεφάλαιο θανατώθηκε λόγω της ευλογιάς, περιμένουν να δοθεί οριστική λύση στα προβλήματα που προκαλούν οι έλεγχοι monitoring.
Και αντί να δώσετε λύση σε όλα αυτά, εσείς σήμερα ψηφίζετε για πρόστιμα, κατασχέσεις και νομιμοποιήσεις δικών σας «οπεκεπέδων» για να μπορέσετε να ξεπλύνετε το σύστημα γιατί οι εκλογές έρχονται και να ξεπλύνετε και τον κ. Πιτσιλή. Αυτή είναι η πραγματικότητα. 
Ευχαριστώ πάρα πολύ. 
(Χειροκροτήματα από την πτέρυγα της Ελληνικής Λύσης)
 ΠΡΟΕΔΡΕΥΩΝ (Γεώργιος Λαμπρούλης):  Πριν δώσω τον λόγο στον επόμενο ομιλητή, μια ανακοίνωση επιτρέψτε μας. 
Η Ειδική Μόνιμη Επιτροπή Προστασίας Περιβάλλοντος, καθώς και η Υποεπιτροπή Υδατικών Πόρων καταθέτουν τις Εκθέσεις τους για τη Γ΄ Σύνοδο της Κ΄ Βουλευτικής Περιόδου, σύμφωνα με το άρθρο 43Α παρ.6 του Κανονισμού της Βουλής.
Οι προαναφερθείσες Εκθέσεις, που βρίσκονται σε ηλεκτρονική μορφή στο αρχείο της Διεύθυνσης Μόνιμων Επιτροπών, θα καταχωρισθούν στα Πρακτικά της σημερινής συνεδρίασης και θα αναρτηθούν στην επίσημη ιστοσελίδα της Βουλής.
(Να καταχωριστούν τα links)
Τον λόγο έχει ο κ. Νικόλαος Παππάς από τον ΣΥΡΙΖΑ.
Και μεταφέροντας την παράκληση από τη συνάδελφο κ. Τζάκρη, είναι στο νούμερο 14, να προταχθεί προκειμένου να μην έχει καμία περιπέτεια με την πτήση που επίκειται για το εξωτερικό. Αν δεν έχετε αντίρρηση, να την προτάξουμε, μετά τον κ. Χαλκιά, γιατί τον έχω ανακοινώσει. 
Κύριε Παππά, έχετε τον λόγο. 
ΝΙΚΟΛΑΟΣ ΠΑΠΠΑΣ: Ευχαριστώ, κύριε Πρόεδρε, κύριε Λαμπρούλη.
Κυρίες και κύριοι Βουλευτές, νομίζω ότι η Κυβέρνηση κατάφερε η συζήτηση γύρω από ένα τόσο μείζον ζήτημα να ξετυλιχθεί γύρω από την πρωτοβουλία της να επισκιάσει και να διασώσει όσους ελέγχονται για τη δυσώδη υπόθεση του ΟΠΕΚΕΠΕ. Και γιατί το κάνει τώρα; Πολύ απλά για να μην μιλήσουν πριν από τις εκλογές. Είναι νομίζω αυτόματος ο συνειρμός, διότι εδώ, αν μη τι άλλο, είμαστε ενώπιον ενός χυδαίου δούναι και λαβείν μεταξύ Κυβερνήσεως και ελεγχομένων γι’ αυτό το σκάνδαλο κατασπατάλησης ευρωπαϊκού χρήματος. 
Τις τελευταίες μέρες κατέρρευσε ένα από τα μεγάλα και συστηματικά ψέματα με το οποίο πολιτεύτηκε η Κυβέρνηση όλους τους προηγούμενους μήνες. Από τα τέλη της άνοιξης ακούγαμε ότι ο δημοσιονομικός χώρος είναι ανελαστικός, ότι δεν μπορούν να παρθούν άλλα μέτρα -2,2 είναι, κύριε Καββαδά, τα ξέρετε τα ευρωπαϊκά εσείς πάρα πολύ καλά, και κύριε Ανδριανέ- ότι δεν μπορεί να γίνει τίποτα και ω του θαύματος, προσέξτε, μία εβδομάδα μετά τη ΔΕΘ ο κ. Μητσοτάκης βγήκε και μας είπε «Τελικά δεν είναι 2,2, μπορούμε να δώσουμε κι άλλα». 
Τι μας έλεγε όλο το προηγούμενο διάστημα που ζητάγαμε εμείς να υπάρξουν παρεμβάσεις; Ότι είναι το ανελαστικό ταβάνι. Αυτό μας λέγατε. Κι έρχεστε να διαψεύσετε τον εαυτό σας -άκουσον άκουσον, το λες και ολίσθημα θεσμικό- μία εβδομάδα μετά τη Διεθνή Έκθεση Θεσσαλονίκης, στην οποία, υποτίθεται, περιμένουν όλοι οι παραγωγικοί φορείς και η κοινωνία να δούμε τι θα κάνετε με την οικονομική σας πολιτική. Μια εβδομάδα μετά. Και βγαίνουν με τεχνητό offside δυστυχώς δυνάμεις οι οποίες αγκαλιάσανε και αναπαρήγαγαν αυτό το επιχείρημα. Και μιλάω τόσο για το ΠΑΣΟΚ όσο και για το κόμμα του Αλέξη Τσίπρα. 
Δεν έπρεπε σε καμία περίπτωση να γίνει αποδεκτό από δυνάμεις που θέλουν να λέγονται προοδευτικές το επιχείρημα του οικονομικού επιτελείου ότι τόσα είναι τα λεφτά.
Έρχεται η Κυβέρνηση εκ των υστέρων, λίγες μέρες μόνο, να μας πει τελικά αν μπορούμε να δώσουμε και άλλα: Για κάτσε να επιδοτήσουμε την ακρίβεια.
Κοιτάξτε, εδώ θα μπει το δάχτυλο στην πληγή. Επειδή ο ΣΥΡΙΖΑ είναι το κόμμα το οποίο άνοιξε με συστηματικότητα τη συζήτηση γύρω από τον δημοσιονομικό κανόνα και τη δυνατότητα διεύρυνσης του δημοσιονομικού χώρου, καλούνται όλοι να επανατοποθετηθούν. Εμείς έχουμε καταθέσει δύο τροπολογίες: τη μείωση του ειδικού φόρου κατανάλωσης και τον περιορισμό στα περιθώρια διύλισης. Μπορεί απολύτως να γίνει, διότι -προσέξτε- ακούω την κουβέντα για το πετρέλαιο θέρμανσης. Εδώ σας έχω τον κατάλογο -ενδεικτικός- με τις τιμές στις οποίες άνοιξε το πετρέλαιο θέρμανσης πριν λίγες μέρες σε άλλες χώρες της Ευρώπης: Μάλτα 1 ευρώ, Ισπανία 1,4. Μέσος όρος της Ευρώπης στην ευρωζώνη των είκοσι -προσέξτε-, εμείς είμαστε στο 1,7. Γιατί; Διότι ακριβώς δεν λαμβάνονται αυτές οι πρωτοβουλίες. Βεβαίως πάνω από αυτό -τα αποτελέσματα της πολιτικής σας-, ο μισθωτός χρειάζεται για ένα γέμισμα εβδομήντα λίτρων το 10% του μισθού του στην Ελλάδα. Πόσο χρειάζεται κατά μέσο όρο στις χώρες της Ευρώπης; 4,8. Το ακούτε; 4,8!
Κατέρρευσε, λοιπόν, το ένα ψέμα σας και σαν παιδάκι Τετάρτης Δημοτικού ο κ. Μητσοτάκης επέλεξε και ενώπιον του Προέδρου της Δημοκρατίας να πει ότι χρειαζόμαστε άδεια για να μειώσουμε τον ειδικό φόρο κατανάλωσης. Μα δεν ντρεπόμαστε λιγάκι; Δεν ντρεπόμαστε λιγάκι; Όταν έντεκα χώρες ήδη -εδώ έχω τα στοιχεία- έχουν μειώσει τον ειδικό φόρο κατανάλωσης, έλεγε ότι χρειάζεται άδεια. Ένας κανονισμός υπάρχει, του 2023. Καμία άδεια δεν περιγράφει. Το κατώφλι του ειδικού φόρου κατανάλωσης προσδιορίζει.
Τελειώνουν, λοιπόν, οι δικαιολογίες. Είναι απολύτως σαφές, κατά τη γνώμη μας, διότι φαίνεται ότι εδώ έχετε βρει τον τρόπο να γεμίζετε τον δημόσιο κορβανά και βεβαίως και κυρίως, αρνείστε να στεναχωρήσετε κάποιους που ενδεχομένως να σας ευνοούν. Δεν ξέρω για ποιον λόγο. Πόσο είναι το περιθώριο διύλισής στην Ευρώπη, κύριε Καββαδά; Είναι 12 δολάρια. Δηλαδή, για κάθε βαρέλι αργού πετρελαίου τα διυλιστήρια το επεξεργάζονται και πουλάνε προϊόντα τα οποία στην Ευρώπη τους δίνουν ένα κέρδος 12 δολάρια. Πόσο είναι στην Ελλάδα; Στην Ελλάδα, λοιπόν, είναι στα 23 δολάρια. Στα 23 δολάρια!
Τι σας λέμε; Σας λέμε κάτι αντιευρωπαϊκό; Όχι. Σας λέμε να πάμε στον μέσο όρο του περιθωρίου διύλισης. Σκίζετε εδώ τα ρούχα σας για την αγροτιά, ότι δεν βγαίνει το κόστος. Ε, πώς να βγαίνει όταν τα δύο διυλιστήρια είχαν 400 εκατομμύρια μικτά κέρδη στο πρώτο εξάμηνο το 2020 και τώρα είναι στα 2 δισεκατομμύρια; Το καταλαβαίνετε; Εσείς το θεωρείτε λογικό; Είναι δύο μονάδες υπερσύγχρονες πραγματικά, ζηλευτές παγκοσμίως, αποτελεσματικότατες. Είναι λογικό να έχουν από 400 εκατομμύρια κέρδη 2 δισεκατομμύρια στο εξάμηνο; Και ψάχνετε να βρείτε την κακοδαιμονία και γιατί παρατάνε τα χωράφια και τους μπαξέδες ακαλλιέργητα οι αγρότες μας; Να γιατί. Αλλά δεν κουνιέστε. Εκεί, φαίνεται, δεν έχετε τη δυνατότητα να παρέμβετε. 
Θέλω εδώ να πω -για να σας προλάβω- ότι  δεν τα θυμηθήκαμε εμείς τώρα αυτά. Από το 2021 τα λέμε και έχουμε καταθέσει τροπολογία που την είχαν υπογράψει όλοι τότε οι Βουλευτές του ΣΥΡΙΖΑ. Να, βλέπω τον Γιώργο Ψυχογιό, τον κ. Φερχάτ, τη Θεοδώρα Τζάκρη. Όλοι μαζί τα υπογράφαμε αυτά.
Ελάτε, λοιπόν, τώρα που έχει 9 δισεκατομμύρια πλεόνασμα τον Αύγουστο η Γενική Κυβέρνηση. Μη μας πείτε ότι δεν βγαίνει το ταμείο. Μειώστε τον ειδικό φόρο κατανάλωσης. Υπάρχει περιθώριο. Βάλτε πλαφόν στο περιθώριο διύλισης. Δεν κοστίζει τίποτα. Βάλτε πλαφόν στο περιθώριο διύλισης. Αλλά εκεί φαίνεται ότι δεν έχετε τη δυνατότητα να το πράξετε.
Νομίζω ότι πρέπει να αναθεωρήσουν τη στάση τους και οι προοδευτικές δυνάμεις, οι οποίες αγόρασαν ή επέλεξαν να συμμορφωθούν με το ψέμα το κυβερνητικό ότι η δυνατότητα είναι μόνο για 2,2 δις. Να αναθεωρήσουν τη στάση τους και το κόμμα του Αλέξη Τσίπρα, το οποίο δεν είπε τίποτα στη ΔΕΘ και ήρθε εκ των υστέρων να προσφέρει ένα μπουκέτο στην Κυβέρνηση και βεβαίως, το ΠΑΣΟΚ που έδειξε μια προθυμία για τη 13η σύνταξη, αλλά δεσμευμένο στην ιδέα ότι μόνο 2,2 δισεκατομμύρια έχουμε, πρότεινε να εφαρμοστεί αυτή σταδιακά. 
Η Κυβέρνηση απέδειξε, η ίδια, με την πρακτική της ότι υπάρχει και άλλος δημοσιονομικός χώρος. Καλούνται άπαντες να επανατοποθετηθούν. Δεν είναι 2,2, λοιπόν, ο δημοσιονομικός χώρος και ο ΣΥΡΙΖΑ έχε απόλυτο δίκιο που φωνάζει εδώ και μήνες ότι υπάρχουν άλλες λύσεις. Άπαντες πρέπει να πάρουν θέση και κυρίως το οικονομικό επιτελείο, το οποίο το προκαλούμε βδομάδες τώρα να έρθει να συζητήσουμε για τον δημοσιονομικό κανόνα και αν βγαίνει ο λογαριασμός.
Επίσης -και ελπίζω να το μεταφέρετε, κύριοι Υπουργοί- έχουμε ζητήσει τη σύγκληση της Επιτροπής Οικονομικών Υποθέσεων για να συζητήσουμε το ζήτημα της πρόωρης αποπληρωμής του χρέους. Με την τακτική σας ευνοούνται οι επενδυτές κρατικών ομολόγων μόνο, μαζί με Υπουργούς Οικονομικών, Πρωθυπουργούς, Προέδρους άλλων ευρωπαϊκών κρατών, διότι κλείνουν τους προϋπολογισμούς τους. 
Εάν είχατε αυτές τις πρόνοιες, έπρεπε να αποπληρώσετε πιο ακριβά ομόλογα. Στο θέμα θα επανέλθουμε, διότι είναι δραματικές εκεί οι ευθύνες σας και ελπίζω να μην επιδείξετε πολιτική δειλία, ατολμία και ομολογία ενοχής μη προσερχόμενοι σε αυτόν τον διάλογο.
(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)
ΠΡΟΕΔΡΕΥΩΝ (Γεώργιος Λαμπρούλης): Επόμενος ομιλητής είναι ο κ. Αθανάσιος Χαλκιάς, ανεξάρτητος Βουλευτής. Θα ακολουθήσει η κ. Τζάκρη και μετά θα πάρει τον λόγο ο Κοινοβουλευτικός Εκπρόσωπος της Νέας Δημοκρατίας, ο κ. Σιμόπουλος.
ΑΘΑΝΑΣΙΟΣ ΧΑΛΚΙΑΣ: Ευχαριστώ πολύ, κύριε Πρόεδρε.
Κυρίες και κύριοι συνάδελφοι, κύριοι Υπουργοί, πριν ξεκινήσω την καθ’ αυτού ομιλία μου, εξ αφορμής κάτι που είπε νωρίτερα ο κ. Μπούμπας για τις επιτραπέζιες ελιές, που μέχρι πέρυσι οι αγρότες μας τις πωλούσαν στο 1,80 και φέτος στο 1,10, αυτά είναι τα αποτελέσματα της Mercosur. 
Πάμε, λοιπόν, σε μία ναυαρχίδα της αγροτικής παραγωγής που είναι το ελαιόλαδο. Χιλιάδες τόνοι από την Τυνησία, αγοράζονται από την Ισπανία και γίνονται εισαγωγές στην Ευρωπαϊκή Ένωση. Πείτε στους χαρτογιακάδες του κονκλάβιου των Βρυξελλών που δεν ξέρουν τι σημαίνει γη, δεν ξέρουν τι σημαίνει χωράφι, ότι έχουν καταστρέψει τους Ευρωπαίους και τους Έλληνες αγρότες, όπως τα λάθη που έχει κάνει και σε άλλες πολλές περιπτώσεις η Ευρωπαϊκή Ένωση. 
Πρέπει να το θέσετε στην ηγεσία της Ευρωπαϊκής Ένωσης. Όταν μιλάνε οι Υπουργοί Αγροτικής Παραγωγής πρέπει να το θέτουν αυτό το ζήτημα. Τι γίνεται με τις εισαγωγές στην Ευρωπαϊκή Ένωση από τρίτες χώρες; Οι Ευρωπαίοι αγρότες τι γίνονται; Στο πυρ το εξώτερο; Ποιος θα μαζέψει ελιές φέτος, με 2,5 και 3 ευρώ καύσιμα, με τα εργατικά στα ύψη και με το κόστος παραγωγής στα λιπάσματα; Ποιος θα μαζέψει ελιές; 
Σας πληροφορώ, λοιπόν, γιατί είναι εκατοντάδες τα τηλεφωνήματα που δέχτηκα γνωρίζοντας ο κόσμος ότι θα μιλήσω σήμερα σε αυτό το νομοσχέδιο που αφορά τον αγροτικό κόσμο, ότι είναι στα κάγκελα και λένε ότι δεν θα μαζέψουν καμία ελιά: «Δεν θα μαζέψουμε λάδι. Δεν μας συμφέρει να μαζέψουμε λάδι». Μετά το στραπάτσο που έχουμε φάει με τη φέτα, άλλο ένα στραπάτσο με ένα πολύ σπουδαίο ελληνικό αγροτικό προϊόν. 
Πάμε, λοιπόν, στο παρόν νομοσχέδιο. Δεν πρόκειται για ολιστικό σχέδιο για την προστασία της εθνικής μας παραγωγής, αλλά ένας στυγνός, γραφειοκρατικός και τιμητικός μηχανισμός, ο οποίος εξυπηρετεί μεγαλοσυμφέροντα και οδηγίες του κονκλάβιου των Βρυξελλών, στραγγαλίζοντας τον μικρομεσαίο αγρότη, τον κτηνοτρόφο και τον αλιέα. Εκατοντάδες σχόλια παραγωγών αγνοήθηκαν επιδεικτικά στη διαβούλευση και καμία ουσιαστική πρόταση των φορέων δεν υιοθετήθηκε.

Νομοθετείτε με εξουσιοδοτικές διατάξεις, παραπέμποντας τα πάντα σε μελλοντικές υπουργικές αποφάσεις. Αυτό είναι πάγια τακτική σας σε όλα τα νομοσχέδια, μετατρέποντας τη Βουλή σε όργανο β΄ διαλογής και εγκλωβίζοντας τους πολίτες σε καθεστώς απόλυτης νομικής και οικονομικής αβεβαιότητας. 
Ξεκινώντας από τον κλάδο της αλιείας, επιβάλλετε ένα ψηφιακό σύστημα παρακολούθησης, που αντιμετωπίζει τον μικρό ψαρά ως εν δυνάμει εγκληματία. Απαιτείτε ψηφιακά ημερολόγια, ακόμη και για μικρά παράκτια σκάφη, πνίγοντας τους ανθρώπους του μόχθου στα πρόστιμα, ενώ την ίδια ώρα κλείνετε τα μάτια στον αθέμιτο ανταγωνισμό από τα τουρκικά αλιευτικά που αλωνίζουν ανεξέλεγκτα στο Αιγαίο, χωρίς να δεσμεύονται από κανέναν αυστηρό ευρωπαϊκό κανονισμό.
 Σας το είπα και στην Επιτροπή, το είπαν και άλλοι συνάδελφοι εδώ πέρα, ότι τα τουρκικά αλιευτικά -και είχα αποδείξει εδώ από το Βήμα της Ολομέλειας με στοιχεία- αλιεύουν μέχρι και στα εντός έξι ναυτικών μιλίων στα χωρικά μας ύδατα. Αυτό είναι ανεπίτρεπτο. Η απάντηση της Κυβέρνησής σας ήταν: «Αβλαβής διέλευση». Πάνε σε κάτι όρμους και κάθονται, λέει, γιατί τους βρήκε ο καιρός. Και όλα είναι εξοπλισμένα. Αυτός ο τουρκικός αλιευτικός στόλος είναι εξοπλισμένος από τη ΜΙΤ με σόναρ, με ραντάρ και ξέρουν σε real time τι γίνεται σε όλη την ανατολική Μεσόγειο και εσείς κάνετε ότι κοιμάστε. Τι γίνεται με τους ψαράδες; Κάθονται και μας χαιρετάνε. Περνούσαν διακόσια μέτρα από τις παραλίες στην Τήνο και μάς χαιρετούσαν. Δεν θα πάω στις απειλές, μέχρι και όπλα που έχουνε βγάλει σε Έλληνες ψαράδες, Τούρκοι ψαράδες που αλιεύουν εντός της ελληνικής ΑΟΖ. 
Τέλος με αυτούς! Πάρτε μέτρα! Κάντε κατασχέσεις στα πλοία τους και συλλήψεις στα πληρώματά τους. Να προστατέψουμε τους Έλληνες αλιείς.
Και συνεχίζω λέγοντας πως αγνοείτε επιδεικτικά ότι η βενζινότρατα είναι το πιο αποτελεσματικό μέτρο, γιατί θέλετε να τη σταματήσετε, για τη μαζική αλίευση του λαγοκέφαλου, τον οποίο έχετε επικηρύξει αδρά. Εκτός και αν πιστεύετε βαθιά ότι με πετονιές και καλάμια θα αλιευθεί επαρκώς ο λαγόκεφαλος. 
Αγνοείτε τις θετικές επιστημονικές μελέτες ερευνητικών Κέντρων -ΕΛΚΕΘΕ και ΙΝΑΛΕ- και προσφέρετε μια εξευτελιστική αποζημίωση της τάξης των 25 χιλιάδων ευρώ, ένα ποσό που δεν καλύπτει ούτε στο ελάχιστο τις νόμιμες επενδύσεις που έχουν κάνει αυτοί οι άνθρωποι σε σκάφη τους. 
Παράλληλα, εφαρμόζετε το δόγμα του «διαίρει και βασίλευε» στους συνδικαλιστικούς φορείς των αλιέων. Με τον διαχωρισμό των συλλόγων ανά δήμο και ανά αλιευτικό εργαλείο προκαλείτε σκόπιμα τον πολυκερματισμό του κλάδου, ώστε οι ψαράδες να τσακώνονται μεταξύ τους αντί να οργανώσουν ένα ενιαίο ισχυρό μέτωπο απέναντι στις καταστροφικές πολιτικές σας. 
Το ίδιο ακριβώς πράττετε και με το όριο του 5% στα αλιεύματα, όπου η ποσότητα γαύρου και σαρδέλας δεν επιτρέπεται να υπερβαίνει το 5% του συνολικού βάρους των αλιευμάτων ανά είδος σε κάθε εκφόρτωση. 
Περνώντας στον κλάδο των υδατοκαλλιεργειών αποδεικνύετε για ακόμα μια φορά ότι το μοναδικό σας μέλημα είναι η εξυπηρέτηση των μεγάλων εταιρειών. Αλήθεια, ποιος είναι ο φαεινός εμπνευστής του μεγαλειώδους όρου της «υδρανάπαυσης»; Πρόκειται για παραπλανητικό άλλοθι που επιτρέπει στις μεγάλες μονάδες να ρυπαίνουν ανεξέλεγκτα τον βυθό και στη συνέχεια απλώς να μετακομίζουν παραδίπλα για να μολύνουν την επόμενη περιοχή. 
Το άρθρο 22 συνιστά τον ορισμό της απόλυτης καρτελοποίησης της αγοράς, αφού το Εθνικό Συμβούλιο Υδατοκαλλιεργειών εκχωρείται στον φορέα με τη μεγαλύτερη παραγωγή αποκλείοντας επιστήμονες και μικρούς παραγωγούς. Σε συνδυασμό με το άρθρο 27, το συγκεκριμένο συμβούλιο αποκτά την αρμοδιότητα να γνωμοδοτεί στον Υπουργό για την αναστολή νέων μισθώσεων, γεγονός που σημαίνει ότι ο ισχυρότερος παραγωγός θα συμβουλεύει το κράτος για το εάν θα επιτραπεί να μπουν νέοι ανταγωνιστές στην αγορά.
Το ίδιο ανάλγητο πρόσωπο δείχνετε και απέναντι στους κτηνοτρόφους, τους οποίους έχετε αφήσει εντελώς απροστάτευτους απέναντι στις ζωονόσους. Αντί να αναλάβετε τις τεράστιες ευθύνες σας για την υποστελέχωση των κτηνιατρικών υπηρεσιών και την παντελή απουσία προληπτικών εμβολιασμών, προσπαθείτε να ρίξετε το φταίξιμο στους ίδιους τους παραγωγούς, απειλώντας τους με εξοντωτικές ποινές φυλάκισης.
Έχετε επιβάλλει τη θανάτωση εκατοντάδων χιλιάδων ζώων καταστρέφοντας το ζωικό κεφάλαιο της πατρίδας μας και τολμάτε να επιστρατεύετε μέχρι και τον στρατό ή υπαλλήλους εντελώς άσχετων ειδικοτήτων για να κάνουν καταμέτρηση και θανάτωση μέσα στις μολυσμένες ζώνες, μετατρέποντας τους ίδιους τους κρατικούς λειτουργούς σε μηχανισμό διασποράς του ιού. 
Τέλος, δυστυχώς, δεν μπορείτε να πείσετε κανέναν ότι το κίνητρό σας δεν είναι το κουκούλωμα του σκανδάλου του ΟΠΕΚΕΠΕ. Η πλήρης απαξίωση του πρωτογενούς τομέα ολοκληρώνεται με το απόλυτο διοικητικό χάος που έχετε προκαλέσει στο σύστημα των αγροτικών επιδοτήσεων. Η περιβόητη μεταφορά του συστήματος πληρωμών στην ΑΑΔΕ έχει μετατραπεί σε έναν ψηφιακό εφιάλτη για τον αγροτικό κόσμο. Η πλατφόρμα που δημιουργήσατε υπολειτουργεί τραγικά, με αποτέλεσμα ελάχιστες δηλώσεις να έχουν οριστικοποιηθεί και χιλιάδες αγρότες να κινδυνεύουν άμεσα να μείνουν απλήρωτοι χάνοντας τις προκαταβολές που δικαιούνται. 
Επιπλέον, επιβάλλετε ωμό εκβιασμό αφού για να μπορέσουν να συμπληρώσουν την αίτησή τους, τους υποχρεώνετε να συναινέσουν ηλεκτρονικά στην κατάσχεση και στον συμψηφισμό των επιδοτήσεών τους με χρέη προς το δημόσιο καταργώντας στην πράξη το ακατάσχετο. 
Σας ευχαριστώ. 
(Χειροκροτήματα)
ΠΡΟΕΔΡΕΥΩΝ (Γεώργιος Λαμπρούλης): Τον λόγο έχει τώρα η κ. Θεοδώρα Τζάκρη, ανεξάρτητη Βουλευτής.
ΘΕΟΔΩΡΑ ΤΖΑΚΡΗ: Κυρίες και κύριοι Βουλευτές, το σημερινό νομοσχέδιο συζητείται υπό τη βαριά σκιά της αντικοινοβουλευτικής κουλτούρας της κοινοβουλευτικής Πλειοψηφίας. Αφότου ολοκληρώθηκε η διαδικασία της διαβούλευσης και μεταξύ εβδομήντα εφτά άρθρων παρείσφρησε το άρθρο 74, το οποίο στην πράξη νομοθετεί τη συγκάλυψη του τεραστίου σκανδάλου του ΟΠΕΚΕΠΕ. Είναι η ίδια ακριβώς λογική της συγκάλυψης που αγγίζει, μάλιστα, και την αντισυνταγματικότητα, όπως θα δούμε και παρακάτω. 
Όπως γνωρίζουμε, λοιπόν, η Κυβέρνηση νομοθέτησε κατά κατάχρηση πάλι της κοινοβουλευτικής Πλειοψηφίας τη μεταφορά του ΟΠΕΚΕΠΕ στην ΑΑΔΕ. Όταν, όμως, μεταφέρεις μια πολιτική υπηρεσία σε μια διοικητική αρχή και, μάλιστα, σε μια ανεξάρτητη αρχή, ακόμα και ο Πιτσιλής θέλει νόμο που να τον καλύπτει όταν σου κάνει το τεράστιο προεκλογικό ρουσφέτι να μη γυρίζουν τα λεφτά οι «φραπέδες», οι «χασάπηδες» και οι κυρίες με τη φεράρι. Είναι τόσοι πολλοί οι ΟΠΕΚΕΠΕδες και τόσο μεγάλο το αποτύπωμά του στο εκλογικό αποτέλεσμα του 2023, που ένας επιτελικός φόβος έχει κατακλύσει το Μαξίμου επειδή τα κλεμμένα φαγώθηκαν και τα δώρα ανταλλάχθηκαν και δεν μπορούν να ανακτηθούν αν δεν υπάρχει πολιτική βούληση. Ένας μόνο θα μπορούσε να τα ανακτήσει, ένας και μοναδικός, και είναι η Δικαιοσύνη και αυτό με αυτό τον νόμο το καταργείτε. 
Πίσω, λοιπόν, από αυτή τη φαινομενικά αθώα διάταξη του άρθρου 74, σαν κοινοβουλευτικός και νομικός διακρίνω τους σκοπούς σας. Όταν λέτε «καλώς καμωμένα όλα από το 2018 μέχρι το 2023», ουσιαστικά δίνετε συγχωροχάρτι στους κλέφτες και στους επιόρκους και ακυρώνετε -και εδώ ακριβώς έγκειται η αντισυνταγματικότητα- δικαστικές διαδικασίες που βρίσκονται σε εξέλιξη και δεν έχουν ακόμα ολοκληρωθεί. Ακόμη και υποθέσεις που έχουν ξεκινήσει στο πρωτοδικείο ή έχουν εκδοθεί οριστικές αποφάσεις σε αυτά και βαδίζουν προς το εφετείο, στην προκειμένη περίπτωση θα ακυρωθούν, γιατί με βάση αυτό το αμαρτωλό άρθρο 74 η ΑΑΔΕ δεν θα προχωρήσει σε αναδρομικούς ελέγχους και οποιοδήποτε εφετείο κληθεί να δικάσει δεν θα έχει υπόθεση να κρίνει. 
Σε όλη την Ευρώπη τους πάνε φυλακή και εδώ σε λίγο θα τους βάλετε και στη Βουλή. Ζω για τη στιγμή που θα εκλέξετε Βουλευτή, όχι βεβαίως τον «φραπέ» και τον «χασάπη» -δεν έχετε τόσο θράσος- αλλά άλλους λιγότερο επώνυμους, που έκαναν κομπόδεμα υπεξαιρώντας με τους πολιτικούς συνεργούς τους τα δικαιώματα των πραγματικών αγροτών και των πραγματικών κτηνοτρόφων. 
Αλλά τι σας λέω τώρα; Εδώ κυκλοφορούν ελεύθεροι ανάμεσά μας ο Αυγενάκης και ο Βορίδης και όλοι οι συνδαιτυμόνες των ΟΠΕΚΕΠΕδων.
Είναι προφανές ότι το άρθρο πρέπει να αποσυρθεί χωρίς αστερίσκους, κύριε Υπουργέ, και χωρίς δεύτερη κουβέντα. Αναρωτιέται, μάλιστα, ο λαός, αναρωτιόμαστε και εμείς στις πόσες συγκαλύψεις καίγεται ακόμη και ένα σκληρό καθεστώς σαν το δικό σας. 
Κυρίες και κύριοι Βουλευτές, κατά τα λοιπά αυτό το νομοσχέδιο κατά 70% είναι διαδικαστικό και κανονικοποιεί ουσιαστικά σε ψηφιακή μορφή τη γραφειοκρατία χωρίς να απαντάει στα μεγάλα επίδικα και στις προκλήσεις του μεγάλου κλάδου των ιχθυοκαλλιεργειών, ο οποίος είναι πολύ σημαντικός κλάδος, αν αναλογιστεί κανείς ότι απασχολούνται περισσότερο από δώδεκα χιλιάδες εργαζόμενοι, ότι η χώρα συγκαταλέγεται στις δύο πρώτες χώρες παραγωγής ψαριών μεσογειακής ιχθυοκαλλιέργειας -δηλαδή αναφέρομαι στην τσιπούρα και στο λαβράκι- αντιπροσωπεύοντας το 18% της παγκόσμιας παραγωγής και κυρίως εξάγοντας και βεβαίως, έχοντας έσοδα από τον τομέα αυτό περισσότερα από 500 εκατομμύρια το χρόνο. 
Εδώ στο νομοσχέδιο δεν εισάγετε απλά κάποιες τεχνικές διορθώσεις, ρυθμίζετε ζητήματα που αφορούν τη λειτουργία των μονάδων, τη σχέση τους με τους φορείς διαχείρισης που είναι οι Περιοχές Οργανωμένης Ανάπτυξης Υδατοκαλλιεργειών, που αφορούν τη μίσθωση και αναμίσθωση των θαλασσίων εκτάσεων καθώς και ζητήματα οικονομικών επιβαρύνσεων και διαχείρισης.
Ιδιαίτερη σημασία βέβαια έχει και η αγρανάπαυση, καθώς και η πρόβλεψη για περαιτέρω ρύθμιση σημαντικών ζητημάτων των ΠΟΑΥ μέσω μελλοντικής δευτερογενούς νομοθεσίας. 
Ο έλεγχος της αλιείας, κύριε Υπουργέ, δεν είναι γραφειοκρατική λειτουργία. Το πραγματικό πρόβλημα δεν είναι να γράψουμε άλλο ένα νομοσχέδιο στο οποίο να λέμε ότι υπάρχει έλεγχος. Το πραγματικό πρόβλημα είναι ποιος θα κάνει τον έλεγχο, όταν κυρίως υπάρχουν υπαρκτά προβλήματα υποστελέχωσης, κατακερματισμού αρμοδιοτήτων και έλλειψης επιστημονικού προσωπικού. Πουθενά το ολοκληρωμένο αυτό σύστημα παρακολούθησης των αλιευτικών σκαφών δεν περιλαμβάνει την ερασιτεχνική αλιεία, όταν η ερασιτεχνική αλιεία σε πολλές περιοχές έχει μετατραπεί σε επαγγελματική, δημιουργώντας αθέμιτο ανταγωνισμό στους επαγγελματίες και πιέζοντας ανεξέλεγκτα τα αποθέματα. 
Φτάσατε μάλιστα στο σημείο να καταργείτε οριστικά το αλιευτικό εργαλείο γρίπος που σύρεται από σκάφος, δηλαδή τη βιντζότρατα. Μιλάμε για ένα παραδοσιακό εργαλείο της παράκτιας αλιείας, του οποίου η χρήση έχει τεθεί υπό συγκεκριμένο καθεστώς διαχείρισης και ευρωπαϊκή παρέκκλιση. Αυτό σημαίνει ότι θα μπορούσε βεβαίως να συνεχίσει να χρησιμοποιείται υπό προϋποθέσεις, με όρους επιστημονικής αξιολόγησης, διαχείρισης και αναλογικότητας. Μιλάμε για όλα κι όλα εβδομήντα τρία σκάφη εννιάμετρα αξίας πάνω από 100.000 ευρώ, που όπως είπε βεβαίως και στην αρμόδια επιτροπή ο κ. Φατούρος, προσπαθήσατε να τα πετάξετε έξω έναντι αποζημίωσης 25.000 ευρώ. 
Οι αλιείς αυτοί αντιδρούν βεβαίως και υποστηρίζουν ότι στη βάση ενός σχεδίου δράσης θα μπορούσαν να συνεχίσουν να ψαρεύουν, ενώ την ίδια ώρα στο Αιγαίο οι Τούρκοι ψαράδες αλωνίζουν ανενόχλητοι, μπαίνουν στα ελληνικά χωρικά ύδατα και ψαρεύουν με όποιο καταστροφικό εργαλείο θέλουν. Εκεί δεν υπάρχουν βεβαίως περιβαλλοντικές ευαισθησίες. Τα ίδια κάνουν και οι Ιταλοί στο Ιόνιο και μετά τη συμφωνία για την ΑΟΖ φτάνουν να ψαρεύουν μέχρι και το Αιγαίο. 
Λέτε ότι σας παρεμποδίζει για αυτό ο καταστροφικός νόμος της κυβέρνησης Τσίπρα. Ωραία. Οκτώ χρόνια μετά δεν είναι ικανός χρόνος να τον καταργήσετε, στην προκειμένη περίπτωση, για να μπορείτε να ελέγξετε την παράνομη αλιεία που παραβιάζει συγχρόνως και τα εθνικά χωρικά μας ύδατα;
Το νομοσχέδιο βεβαίως προσθέτει και μία ακόμη εξοντωτική γραφειοκρατία. Και αναφέρομαι στο μπλόκο στο ΟΣΔΕ για μη εγγεγραμμένους στο Μητρώο Αγροτών και Αγροτικών Εκμεταλλεύσεων, το λεγόμενο ΜΑΑΕ. Πώς θα αντιμετωπιστεί ο παραγωγός που δεν έχει ολοκληρώσει την εγγραφή, την επικαιροποίηση στο ΜΑΑΕ, όταν ταυτόχρονα το ΟΣΔΕ γίνεται προϋπόθεση για την πρόσβασή του στις ενισχύσεις και η ίδια η διαδικασία του ΜΑΑΕ σε ορισμένες περιπτώσεις χρησιμοποιεί στοιχεία της αίτησης ενιαίας ενίσχυσης; Άλλο πράγμα η οργάνωση και η διασταύρωση των στοιχείων και άλλο η δημιουργία διοικητικού «κόφτη» που μπορεί να αποκλείσει έναν πραγματικό παραγωγό από το ΟΣΔΕ και τις ενισχύσεις του, επειδή δεν έχει ολοκληρώσει εγκαίρως μια διαδικασία στο ΜΑΑΕ.
(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)
Το νομοσχέδιο επίσης αυξάνει σημαντικά και τα διοικητικά πρόστιμα στους κτηνοτρόφους. Διαβάζω εδώ ότι τα όρια αυξάνονται από 10.000 έως 60.000 ευρώ, ενώ για άλλους από 20.000 έως 80.000 ευρώ. Ναι, γιατί βεβαίως οι κτηνοτρόφοι έχουν υποχρεώσεις. Μια στιγμή όμως, κύριε Υπουργέ. Από εκείνο το πρώτο κρούσμα στον Έβρο τον Αύγουστο του 2024, η ευλογιά των αιγοπροβάτων έχει πλέον εξαπλωθεί σε όλη τη χώρα. Πάνω από 500.000 ζώα έχουν θανατωθεί και -συμβαίνει τώρα αυτό που σας λέω- από τις 24 Αυγούστου φέτος μέχρι και τις 4 Σεπτεμβρίου επιβεβαιώθηκαν δεκαέξι νέες εστίες ευλογιάς σε ολόκληρη τη χώρα: Πρέβεζα, Ηλεία, Καβάλα, Ροδόπη, Βελβεντός, Αιτωλοακαρνανία, Αργολίδα. Η ασθένεια, δηλαδή, συνεχίζει να σκοτώνει ζωικό κεφάλαιο και να εξαφανίζει μικρές οικογενειακές κτηνοτροφικές μονάδες. 
Ξέρετε ποιο είναι το αποτέλεσμα της τραγικής σας διαχείρισης; Το ότι η φέτα μεθαύριο θα αυξηθεί 4 ευρώ το κιλό, εξαιτίας του γεγονότος ότι το γάλα έχει γίνει είδος προς εξαφάνιση, είναι ακριβώς αποτέλεσμα αυτής της τραγικής σας διαχείρισης. Είναι βεβαίως παραδοχή της αποτυχίας του ΥΠΑΑΤ. Και μας έβγαλε τη γλώσσα προηγουμένως ο κ. Σχοινάς, μας ζήτησε και τον λόγο, όταν για την αντιμετώπιση του αφθώδους πυρετού στη Λέσβο φτάσατε στο σημείο κρίσιμες υπηρεσίες για τον πολίτη να τεθούν υπό στρατιωτική επιτήρηση, λόγω της απουσίας ακριβώς σοβαρού κρατικού σχεδιασμού και ολοκληρωμένης στρατηγικής πρόληψης και αντιμετώπισης των ζωονόσων, με την Κυβέρνηση να τρέχει πίσω από τις εξελίξεις και να προσαρμόζεται στην όποια διαχείριση την τελευταία στιγμή. Ακόμα και η Κύπρος έχει προχωρήσει ήδη στην ανασύσταση των κεφαλαίων. Και εσείς ακόμα λέτε ότι ιχνηλατείτε. 
Οι κτηνοτρόφοι σήμερα βιώνουν, λοιπόν, δύο σοβαρά προβλήματα: την απώλεια του ζωικού κεφαλαίου και την οικονομική ασφυξία. Και τώρα βεβαίως έρχεται να προστεθεί και ένα ακόμα, τα βαριά πρόστιμα. 
Κύριε Υπουργέ, οφείλονται ακόμη οι ενισχύσεις του 2024 και του 2025, παρά το γεγονός ότι η Ευρωπαϊκή Επιτροπή, λόγω ακριβώς του Ουκρανικού, σας έχει δώσει τη δυνατότητα να αυξηθεί το ποσοστό της προκαταβολής στο 75% για τις ενισχύσεις του 2026. Οι άνθρωποι δεν μπορούν να ολοκληρώσουν την αίτησή τους στο ΟΣΔΕ. Μόνο το 2% έχει ολοκληρωθεί γιατί το σύστημά σας, αυτή η πλατφόρμα η πολυδιαφημισμένη, το myAGRO, έχει τινάξει ουσιαστικά στον αέρα τις αγροτικές πληρωμές του Οκτωβρίου. 
Και θα κλείσω με τους κερασοπαραγωγούς της Πέλλας, οι οποίοι έχουν γίνει το πιο σύντομο ανέκδοτο. Περιμένουν ακόμα αποζημιώσεις για τον προανθικό παγετό του 2025. Πληθώρα κυβερνητικών στελεχών έλεγαν ότι θα πληρώνονταν τον Ιούνιο του 2025, μετά πήγαν τον Οκτώβριο, μετά το πήγαν τα Χριστούγεννα, μετά το πήγατε το Πάσχα. Ήρθε ο ίδιος ο Αντιπρόεδρος της Κυβέρνησης ενώπιον ολόκληρου του λαού της Πέλλας και είπε: «θα πληρωθείτε τέλος Μαΐου του 2026», φέτος. Ούτε τότε! Πήγατε 30 Σεπτεμβρίου. Ούτε τώρα! Τώρα λέτε για Νοέμβρη. Επιτέλους, αυτό το τέλμα έχει τέλος; Και με ποια διαδικασία; Με ποιο ύψος ενίσχυσης θα τους πληρώσετε; Τελειώνουν ποτέ τα ψέματα από σας; 
ΠΡΟΕΔΡΕΥΩΝ (Γεώργιος Λαμπρούλης): Τον λόγο έχει τώρα ο Κοινοβουλευτικός Εκπρόσωπος της Νέας Δημοκρατίας, ο κ. Σιμόπουλος. 
Θα ακολουθήσουν ο κ. Φερχάτ, ο κύριος Κωτσός, ο κ. Κόντης κι η κ. Λιακούλη. 
Κύριε Σιμόπουλε, έχετε τον λόγο. 
ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ: Κύριε Πρόεδρε, κύριε Υπουργέ, κυρίες και κύριοι συνάδελφοι, συνηθίζεται στην Αίθουσα αυτή ένα πολύ μεγάλο τμήμα του διαλόγου να καταναλίσκεται σε άλλα θέματα πέρα από αυτά τα οποία αφορούν το νομοσχέδιο, οπότε δεν περίμενα και κάτι άλλο σήμερα. Αυτό γίνεται κυρίως βέβαια σε επίπεδο πολιτικών αρχηγών. 
Ακούσαμε σήμερα πολιτικό αρχηγό να αναρωτιέται αν ο Πρόεδρος της Νέας Δημοκρατίας και Πρωθυπουργός είναι τοποτηρητής ξένων. Φαντάζομαι ότι στην Αίθουσα αυτή αυτούς τους χαρακτηρισμούς και τους υπαινιγμούς τούς έχουμε αφήσει πίσω και θεωρώ ότι ως έναν σημαντικό βαθμό το έχουμε καταφέρει. Σήμερα είδα όμως ότι κάναμε ένα βήμα πίσω. 
Τώρα τι να πω; Ακούσαμε ότι η Νέα Δημοκρατία και ο Μητσοτάκης και η Κυβέρνηση κάνουν πόλεμο στον Πούτιν. Όχι, δεν ισχύει αυτό. Η Ρωσία εισέβαλε στην Ουκρανία και οι σύμμαχοί μας αποφάσισαν να στηρίξουν την Ουκρανία. Οι συμμαχίες δεν είναι αλά κάρτ. Δεν μπορούμε να μπαίνουμε και να βγαίνουμε στις συμμαχίες ανάλογα με το πώς θα τις κρίνουμε κάθε φορά. 
Ακούσαμε, επίσης, ότι πριν από τη NAVTEX για την πόντιση του καλωδίου GSI υπάρχει φόβος να ερωτηθεί η Τουρκία, παρά την επίσημη δήλωση του Υπουργού Εξωτερικών.
Ακούσαμε, επίσης, και για τοξικότητα σε αυτή την Αίθουσα, όταν η τοξικότητα κορυφώθηκε την περίοδο των ξυλολίων, των χαμένων βαγονιών και την εποχή που κατηγορήθηκαν όσοι συνάδελφοι Βουλευτές συμμετείχαν από τη Νέα Δημοκρατία στην Εξεταστική για τα Τέμπη, για εσχάτη προδοσία. 
Ακούσαμε βέβαια και από πολιτικό αρχηγό να μας κατηγορεί για υπόδικους, -τα έχουμε ακούσει πολλές φορές-, ότι ο πρόεδρός μας είναι αρχηγός εγκληματικής συμμορίας και εμείς -με άλλον τρόπο το είπε- είμαστε κηφήνες. 
Και βέβαια από τον παριστάμενο Κοινοβουλευτικό Εκπρόσωπο της Πλεύσης της Ελευθερίας ακούσαμε να μιλάει για μανιχαϊσμό, ότι ο μανιχαϊσμός είναι ο ορισμός του λαϊκισμού. Μα, εσείς είστε μανιχαϊστές μέσα στην Αίθουσα αυτή. Θα μπορέσετε να απαντήσετε, φαντάζομαι. 
Άκουσα όμως και θέματα τα οποία τα ακούω, αν θέλετε, με πολύ ανοικτά αυτιά, ότι πρέπει να αλλάξει ο κανονισμός του ΕΛΓΑ, παραδείγματος χάρη. Ναι, πιθανώς θα πρέπει να συμπεριλάβουμε και τους αλιείς εκεί. Βέβαια, δεν είναι μια απλή διαδικασία. 
Έχω ακούσει, επίσης, για τα υπέρογκα πρόστιμα, τα οποία σήμερα επιβάλλονται βάσει μιας οδηγίας της Ευρωπαϊκής Ένωσης η οποία έχει μεταφραστεί την περίοδο 2015-2019 με έναν συγκεκριμένο τρόπο από το Μετσόβιο Πολυτεχνείο, ότι το χρησιμοποίησε η τότε κυβέρνηση και ότι εμείς ακόμη δεν το έχουμε αλλάξει και βγαίνουν κάποια πρόστιμα τα οποία είναι παράλογα. 
Όσον αφορά για τους Τούρκους, είμαι ο πρώτος ο οποίος έχω μιλήσει για τον εξής όρο -και δεν θέλω να μου τον πάρει κανείς πίσω. Ναι, υπάρχει τουρκικός αλιευτικός ιμπεριαλισμός στο Αιγαίο, τον οποίο πρέπει να αποκρούσουμε με πάρα πάρα πολλούς τρόπους.                                (IK)
Επίσης, είμαι αυτός ο οποίος έχω πει ότι σήμερα στην Ευρωπαϊκή Επιτροπή στα θέματα αλιείας κυριαρχούν απόψεις οι οποίες βλέπουν μανιχαϊστικά -θα έλεγα- το περιβάλλον, αφήνοντας απέξω τον άνθρωπο. Και εμείς εδώ έχουμε αλιείς και είναι μία δουλειά που έχουμε να κάνουμε όλοι αυτές τις απόψεις να τις αποκρούσουμε για να έχουμε ισορροπία.
Τέλος, στα γενικά να πω ότι -αν και δεν κατάγομαι από αγροτική περιοχή, μιλώ με συναδέλφους, μιλώ και με συναδέλφους άλλων κομμάτων- προσωπικά θεωρώ ότι ο ΟΠΕΚΕΠΕ, που φαινόταν να είναι η αχίλλειος πτέρνα της Κυβέρνησης την περίοδο αυτή, θα εξελιχθεί το μεγάλο της όπλο προεκλογικά, γιατί θα πληρωθούν οι αγρότες με τον καινούργιο τρόπο, γιατί οι αγρότες οι οποίοι δεν παρανόμησαν θα πάρουν περισσότερα χρήματα και γιατί όσοι παρανόμησαν -οι περισσότεροι από αυτούς- θα πάνε στον εισαγγελέα, θα οδηγηθούν στη δικαιοσύνη. Ναι, λοιπόν, ο ΟΠΕΚΕΠΕ με την μετάπτωσή του στην ΑΑΔΕ, μετά τα πρώτα βήματα, θα εξελιχθεί σε ένα μεγάλο όπλο της Κυβέρνησης, ας κάνουμε υπομονή.
Και για το άρθρο 74 έχω μιλήσει, όλα βέβαια εξαρτώνται από το αποτέλεσμα. Να είμαστε καλά, εγώ είμαι σίγουρος ότι αυτοί οι οποίοι παρανόμησαν δεν θα ωφεληθούν από το συγκεκριμένο άρθρο και αυτά τα οποία ακούστηκαν εδώ -είτε ακούστηκαν με καλή διάθεση είτε κακόπιστα- θα φανεί ότι ήταν απλώς πιστολιές στον αέρα.
Κυρίες και κύριοι συνάδελφοι, η συζήτηση για την αλιεία κυρίως δεν είναι μια συζήτηση μόνο για απαγορεύσεις, ελέγχους και πρόστιμα. Είναι μια συζήτηση και για τους ανθρώπους της, για τον επαγγελματία ψαρά που βγαίνει στη θάλασσα πριν ξημερώσει, για τον παράκτιο αλιέα των νησιών μας, για τις οικογένειες που επί γενιές ζουν στη θάλασσα και βέβαια, για το ίδιο θαλάσσιο περιβάλλον, γιατί χωρίς υγιή θάλασσα δεν μπορεί να υπάρξει ούτε εισόδημα ούτε ελληνική αλιεία στο μέλλον. Γι’ αυτό είναι δύσκολη η άσκηση του παρόντος νομοσχεδίου, γιατί πρέπει να συνδυάσει και τις δύο αυτές πλευρές, σε μια στιγμή που η ελληνική αλιεία βρίσκεται υπό μεγάλη πίεση.
Υπάρχουν οι συνέπειες της κλιματικής αλλαγής, η μεταβολή των ιχθυοαποθεμάτων και η παράνομη αλιεία και ταυτόχρονα υπάρχει, όπως είπα, ένα όλο και πιο απαιτητικό ευρωπαϊκό κανονιστικό πλαίσιο.
Το πρώτο ερώτημα που πρέπει να εγείρεται σήμερα είναι αν το νομοσχέδιο δημιουργεί προβλήματα ή εντείνει την ευρωπαϊκή πολιτική για την αλιεία. Το νομοσχέδιο, κανένα νομοσχέδιο δεν μπορεί να καταργήσει ευρωπαϊκούς κανονισμούς. Μπορεί να κάνει, όμως, κάτι πολύ σημαντικό, να οργανώσει καλύτερα τον τρόπο με τον οποίο η Ελλάδα εφαρμόζει αυτούς τους κανόνες.
Με το νομοσχέδιο αυτό θεσπίζεται ένα εθνικό σύστημα ελέγχου, αναβαθμίζεται το ολοκληρωμένο σύστημα παρακολούθησης της αλιείας, όπου -εδώ επιμένω- πρέπει να αλλάξει ο τρόπος με τον οποίο ελέγχεται η αλιεία, κυρίως η μέση αλιεία με τα GPS, τα οποία αυτήν τη στιγμή δεν λειτουργούν, το σύστημα δεν λειτουργεί όπως πρέπει. Ενώ η ευρωπαϊκή πολιτική είναι για πρόστιμα έως είκοσι πέντε μέτρα -τώρα να μην μπω στην ουσία αυτού του πράγματος και στις λεπτομέρειες- εμείς το εφαρμόζουμε για εκατό. Άρα, λοιπόν, θεωρούμε παράνομο αν κάποιος ψαρεύει έξω από την περιοχή που πρέπει να ψαρέψει στα ενενήντα εννιά μέτρα, ενώ για την Ευρωπαϊκή Ένωση είναι είκοσι πέντε.
Πρέπει να το δούμε, κύριε Υπουργέ, αυτό.
Αποσαφηνίζονται, βέβαια, οι αρμοδιότητες των υπηρεσιών, ενώ οι διαδικασίες ψηφιακής αδειοδότησης είναι κάτι σημαντικό. Περιορίζονται από δεκαεννιά σε δύο.
Ο ίδιος ο Υπουργός έχει επισημάνει ότι δεν μπορεί όλη η πίεση στα ιχθυοαποθέματα να αποδίδεται στους ψαράδες. Η βιώσιμη αλιεία δεν μπορεί να οικοδομηθεί με τη λογική ότι ο επαγγελματίας ψαράς είναι ο αντίπαλος του περιβάλλοντος. Ο επαγγελματίας ψαράς είναι ο πρώτος που χρειάζεται καθαρή θάλασσα και υγιή αποθέματα και αυτό μας οδηγεί στα θαλάσσια πάρκα, ενώ εδώ οι ανησυχίες των αλιέων πρέπει να ακουστούν με μέτρα στήριξης τόσο των νέων αλιέων όσο επίσης και όσων αλιέων αποφασίζουν να παραμείνουν στη θάλασσα, κυρίως στο Αιγαίο. Το ξαναλέω, οι αλιείς μας είναι και φρουροί του Αιγαίου. Άρα, κάποια αιτήματά τους είναι εύλογα, αλλά απαιτείται για κάποια από αυτά, βέβαια -δεν αμφιβάλλω- επιστημονική τεκμηρίωση.
Η κυβερνητική θέση που έχει διατυπωθεί για την προστασία του περιβάλλοντος δεν είναι αντίθετη με την αλιεία, αλλά είναι προϋπόθεση για να υπάρχει αλιεία και στο μέλλον. Η αρχή είναι «όχι θαλάσσια πάρκα εναντίον των ψαράδων, αλλά θαλάσσια πάρκα μαζί με τους ψαράδες». Εδώ έρχεται και η συζήτηση για τη μέση αλιεία.
Η μέση αλιεία αντιμετωπίζει το ζήτημα από διαφορετική αφετηρία, από τη μικρή παράκτια αλιεία. Να σημειώσουμε εδώ ότι η Κυβέρνηση στάθηκε δίπλα στους παράκτιους αλιείς την εποχή του covid με επιδότηση, επειδή πραγματικά δεν μπορούσαν να εξασκήσουν το επάγγελμά τους, δείχνοντας ότι και στον τομέα αυτό αναγνωρίζει τις ανάγκες των διαφορετικών επαγγελματικών τάξεων οι οποίες υπάρχουν.
Όσον αφορά αυτό που είπα για τη μέση αλιεία, ο προβληματισμός τους δεν πρέπει να αγνοείται και δεν αγνοείται. Όπου χρειάζεται ταυτόχρονα να αναγνωρίζουμε σε ευρωπαϊκό επίπεδο τι συμβαίνει, αλλά να ενισχύεται και η παρακολούθηση, η ιχνηλασιμότητα και τα διαχειριστικά μέτρα, εκεί πρέπει να προβλέπονται και μηχανισμοί στήριξης και προσαρμογής για βιώσιμες πρακτικές.
Υπάρχουν, βέβαια και άλλα θέματα, όπως είναι το συγκεκριμένο για τη βιντζότρατα. Εδώ δεν καλείται η Κυβέρνηση να αποφασίσει ανάμεσα σε παράδοση και περιβάλλον. Αντίθετα, καλείται να εφαρμόσει δύο δικαστικές αποφάσεις. Το άρθρο, λοιπόν, 30 του νομοσχεδίου προβλέπει την απαγόρευση του εργαλείου και ταυτόχρονα, από ό,τι γνωρίζω, προβλέπεται και μία αποζημίωση για την οποία, κύριε Υπουργέ, θεωρώ ότι πρέπει να σκεφτείτε τη δυνατότητα να αυξηθεί. Αφορά εβδομήντα τρεις οικογένειες, εβδομήντα τρεις αλιείς. Θεωρώ ότι μπορείτε πραγματικά αυτήν την αποζημίωση να την αυξήσετε.
Κυρίες και κύριοι συνάδελφοι, όπως είπα, λοιπόν, πρέπει να δούμε το επάγγελμα του αλιέα και να το δούμε ως ένα επάγγελμα, το οποίο αν δεν στηριχθεί, τείνει να σβήσει και κυρίως το επάγγελμα του αλιέα στο Αιγαίο. Οι άνθρωποι αυτοί δέχονται τον τουρκικό αλιευτικό ιμπεριαλισμό και απαιτούν στήριξη την οποία εμείς οφείλουμε να δώσουμε. Λέμε «ναι» στο περιβάλλον, γιατί χωρίς προστασία του περιβάλλοντος δεν μπορεί να υπάρχουν ιχθυοαποθέματα. Οι ίδιοι λένε «ναι» σε αυτό. Πρέπει να φροντίσουμε να στηρίξουμε αυτό το επάγγελμα, γιατί μόνο κράτη ουσιαστικά στη Μεσόγειο έχουν αυτό το θέμα και το πρόβλημα κυρίως απέναντι στην Τουρκία. Και εδώ γνωρίζω πολύ καλά ότι η Κυβέρνηση προσπαθεί να δημιουργήσει ένα μέτωπο των χωρών της Ευρωπαϊκής Ένωσης οι οποίες βρέχονται από τη Μεσόγειο, αλλά και με τα άλλα κράτη της Μεσογείου απέναντι σε αυτόν τον τουρκικό ιμπεριαλισμό.
Ευχαριστώ πολύ.
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Γεώργιος Λαμπρούλης): Επόμενος ομιλητής ο κ. Οζγκιούρ Φερχάτ, ανεξάρτητος Βουλευτής.
ΟΖΓΚΙΟΥΡ ΦΕΡΧΑΤ: Ευχαριστώ, κύριε Πρόεδρε.
Κυρίες και κύριοι συνάδελφοι, σήμερα γινόμαστε πάλι μάρτυρες και καλούμαστε εδώ στην Ολομέλεια να συζητήσουμε για ένα αγροτικό νομοσχέδιο, το οποίο κανονικά εννιά μήνες πριν από τις εκλογές θα έπρεπε να λύνει κρίσιμα ζητήματα του πρωτογενούς τομέα.
Ωστόσο, γινόμαστε μάρτυρες διαφόρων τοποθετήσεων από την κυβερνητική Πλειοψηφία, η οποία ουσιαστικά φέρνει ένα ακόμα νομοσχέδιο με έναν ακόμα Υπουργό, ενώ τα τελευταία εφτά χρόνια έχουμε χάσει τον αριθμό με τα ονόματα των Υπουργών και των Υφυπουργών που έχει αλλάξει -τα περισσότερα ονόματα έχουν αλλάξει-, επειδή συνδέονται με κάποιο σκάνδαλο. Εδώ, λοιπόν, θα έπρεπε να τονίσουμε ότι η ηθική σας υποχρέωση θα ήταν να φέρετε νομοσχέδια τα οποία θα έλυναν ζητήματα που αφορούν αυτή τη στιγμή τον πρωτογενή τομέα.
Ανάμεσα στις διατάξεις του νομοσχεδίου, υπάρχουν και ρυθμίσεις διοικητικού και ψηφιακού εκσυγχρονισμού, όπως είναι οι αιτήσεις επικαιροποίησης του μητρώου αγροτών και αγροτικών εκμεταλλεύσεων. Όλα, δηλαδή, στον βωμό της ψηφιοποίησης. Όμως, ο αγρότης δεν είναι σε ένα ψηφιακό πλαίσιο. Ο αγρότης είναι στο χωράφι του, ο κτηνοτρόφος είναι στα ζωντανά του, ο μελισσοκόμος είναι στην παραγωγή του και οι αλιείς είναι εγκαταλελειμμένοι στις τύχες τους, σε θάλασσες και λιμνοθάλασσες, με αποτέλεσμα το μόνο που κάνετε αυτή τη στιγμή είναι να τους αποθαρρύνετε και να εγκαταλείπουν ακόμα περισσότερο τις θέσεις τους. Διότι τι σημασία έχει μια ψηφιακή καρτέλα αγρότη, όταν ο ίδιος δεν γνωρίζει πότε θα πληρωθεί, αν θα αποζημιωθεί, αν θα πληρωθεί για την καταστροφή της παραγωγής του ή αν θα μπορέσει να συνεχίσει την επόμενη χρονιά; 
Θα σας δώσω και ένα χαρακτηριστικό παράδειγμα από τη Ροδόπη που τα τελευταία πέντε χρόνια -κάτι που λένε τα στατιστικά στοιχεία, δεν το λέω εγώ, και ισχύει και για όλη την Ελλάδα-, από τις εξακόσιες είκοσι πέντε χιλιάδες καλλιεργήσιμης γης έχουν μείνει περίπου τετρακόσιες χιλιάδες στρέμματα με ένα πολύ ποιοτικό βαμβάκι, τη λοκομοτίβα της παραγωγής για την περιοχή, όπως είναι ο καπνός για άλλες περιοχές της Ελλάδας, με μια κτηνοτροφία η οποία άνθιζε και έδινε οικονομικά κίνητρα ανάπτυξης στην περιοχή. Όλα αυτά έχουν χαθεί, έχουν υποβαθμιστεί, έχουν μηδενιστεί.
Τι έχουμε, λοιπόν, από τον Έβρο μέχρι την Κρήτη; Αγρότες που εγκαταλείπουν την παραγωγή, χωράφια που μένουν ακαλλιέργητα, τοπικές κοινωνίες που σβήνουν. Αν κάνετε μία μικρή βόλτα στον Έβρο, στη Ροδόπη, θα δείτε ότι από τα σύνορα μέχρι την ηπειρωτική χώρα πάρα πολλά χωριά έχουν εγκαταλειφθεί.
Ο αγρότης, όπως είπα, δεν ζει σε μία ψηφιακή πλατφόρμα. Ζει στο χωράφι και αντιμετωπίζει καθημερινά το αυξημένο κόστος του πετρελαίου. Δεν είναι μόνο ο ειδικός φόρος κατανάλωσης που είναι στα προγράμματα των κομμάτων, αλλά είναι και η διάθεσή σας να υπάρξει ειδική μέριμνα για το αγροτικό πετρέλαιο. Τη φόρμουλα μπορείτε να τη βρείτε και νομίζω ότι δεν χρειαζόμαστε καμία, μα καμία έγκριση της Ευρωπαϊκής Ένωσης ή άλλης χώρας. Αυτό θα ήταν ό,τι καλύτερο, αλλά σε κανένα νομοσχέδιο δεν προσπαθείτε να βρείτε ζητήματα που να λύνονται, όπως είναι αυτό της ενέργειας, των λιπασμάτων, των φυτοφαρμάκων, της άρδευσης και της εργασίας. Ο κτηνοτρόφος και ο αγρότης είναι οι μόνοι που μένουν άνεργοι και δεν πληρώνονται από κανένα, μα κανένα επίδομα ανεργίας. Όλοι οι κτηνοτρόφοι περίμεναν την ανασύσταση του ζωικού κεφαλαίου εδώ και δυόμισι χρόνια, κύριε Υφυπουργέ. Πραγματικά έλεος! Αυτό που συμβαίνει αυτή τη στιγμή στην κτηνοτροφία είναι πραγματική κατάντια. Ο παραδοσιακός τρόπος κτηνοτροφίας τείνει να εγκαταλειφθεί, τείνει να χαθεί, λόγω των λανθασμένων πολιτικών που καταδίκασε εκατοντάδες χιλιάδες ζωντανά στη σφαγή, αλλά και δεκάδες χιλιάδες οικογένειες, με αποτέλεσμα να μην μπορούν τώρα να εργαστούν. Νομίζω ότι θα ήταν σωστό να δείτε και το συγκεκριμένο ως πρότερο. 
Έχουμε, λοιπόν, τώρα ένα νομοσχέδιο, του οποίου συζητείται το άρθρο 74, που νομίζουμε ότι μπορεί να έχει και καλά σημεία και να εξυπηρετεί κάποιους. Ωστόσο, δεν θα έπρεπε να κλείσετε το σκάνδαλο του ΟΠΕΚΕΠΕ και θα έπρεπε να υπάρχουν άρθρα, διορθώσεις και τροπολογίες που να λένε τους κλέφτες κλέφτες και τους αγρότες αγρότες. Εδώ τείνουμε να χάσουμε τη μπάλα, γιατί ανακατεύετε τη σούπα και νομίζω ότι αυτή τη στιγμή οι πραγματικοί τίμιοι αγρότες αισθάνονται αδικημένοι.
Όσον αφορά τώρα τις δηλώσεις ΟΣΔΕ, κάποιοι λένε 2%, εγώ θα πω ότι έχουν γίνει εικοσιπέντε χιλιάδες δηλώσεις ΟΣΔΕ από τις πεντακόσιες πενήντα, εξακόσιες χιλιάδες. Ο ΚΑΕΚ, ο ΑΤΑΚ, η δημόσια γη, το σφάλμα 54350, για το οποίο ο κ. Ανδριανός είχε υποσχεθεί ότι έχει λυθεί, όλα αυτά είναι σοβαρά ζητήματα. Το ίδιο σοβαρά ζητήματα είναι και οι δασικοί χάρτες, οι δηλώσεις ΟΣΔΕ, τα ΚΥΔ που αντιμετωπίζουν βαριά πρόστιμα, όπως και ο αγρότης σε περίπτωση που κάνει λάθος. Όλα αυτά είναι δικά σας δημιουργήματα της τελευταίας στιγμής. Αφού δώσατε στην ΑΑΔΕ την αρμοδιότητα να διαχειριστεί το σύστημα, θα έπρεπε να υπάρχει χρόνος, έτσι ώστε οι αγρότες και τα κέντρα υποδοχής να εξοικειωθούν και να μην υπάρχουν τόσα βαριά πρόστιμα. Αυτή τη στιγμή οι άνθρωποι φοβούνται να κάνουν δηλώσεις καλλιέργειας, φοβούνται να πάνε στα κέντρα υποδοχής και δεν ξέρουν πότε θα πληρωθούν. 
Ο κ. Σχοινάς μιλάει με πολλή άνεση για 1,1 δισεκατομμύρια που έχουμε δώσει το πρώτο εξάμηνο και μέχρι το τέλος του χρόνου, δηλαδή σε τρεις μήνες άλλα τόσα. Πείτε μου πού θα πάνε αυτά τα λεφτά, πότε θα πληρωθούν οι επιδοτήσεις και πότε θα προλάβετε να πληρώσετε αποζημιώσεις; 
Επειδή έχουμε να πούμε πάρα πολλά, θα σας παρακαλέσω να δείτε και τον εσωτερικό κανονισμό του ΕΛΓΑ και τον τρόπο λειτουργίας του. Έχετε κόψει αγρότες που έχουν πληγεί από τις πυρκαγιές του 2023, επειδή για κάποια δέκατα του ευρώ το σύστημα δεν απορρόφησε τα χρήματα και φαίνεται να μην έχουν καταβάλει ΕΛΓΑ και να μην δικαιούνται αποζημιώσεις. 
Επειδή βλέπουμε ότι πάτε να τα τινάξετε όλα στον αέρα και επειδή σας έχει μείνει πολύς λίγος χρόνος, σας ρωτώ το εξής: Αυτά που έχετε υποσχεθεί στους βαμβακοπαραγωγούς τα 32 ευρώ για το αποτύπωμα άνθρακα, πότε θα τα δώσετε; Όσον αφορά τους κερασοπαραγωγούς, όπως είπε και η συνάδελφος προηγουμένως, της Ροδόπης, ad hoc ακούμε και ad hoc δεν βλέπουμε. Χρήματα ακούμε για το προανθικό του 2025 και χρήματα δεν βλέπουμε. Ποια θα είναι, λοιπόν, η διαδικασία πληρωμής, πότε θα πληρωθούν τα χρήματα, με ποια διαδικασία θα έρθουν και ποια από αυτά τα χρήματα θα υπάρχουν στους λογαριασμούς, αν θα υπάρχουν παρακρατήσεις. Όλα αυτά μας ενδιαφέρουν και πρέπει να πείτε το ακριβές σχέδιο που έχετε. 
Ο αγρότης έχει πάψει να πιστεύει πλέον μόνο τα λόγια σας. Αυτό που θέλει να ακούσει αυτή τη στιγμή είναι το πώς μπορεί να εργαστεί, πώς μπορεί να παράξει, πώς μπορεί να καλλιεργήσει και την επόμενη χρονιά. 
Το ίδιο που συμβαίνει με τα κεράσια, συμβαίνει και με τον καπνό. Εδώ και χρόνια ακούμε από την Κυβέρνησή σας, όλοι οι Υπουργοί έχουν δεσμευτεί ότι θα στηρίξουν τη Ροδόπη. Ωστόσο, και το 2024 και το 2025 έγινε πολύ μεγάλη ζημιά. Ο κ. Ανδριανός στην τελευταία επίσκεψή του στη Ροδόπη δεσμεύτηκε προς τον Πρόεδρο του Συνεταιρισμού Καπνοπαραγωγών να πληρωθούν οι αποζημιώσεις μέχρι το τέλος της χρονιάς. Θέλουμε, λοιπόν, να ξέρουμε τα ακριβή πόσα, θέλουμε να ξέρουμε πόσοι θα είναι οι δικαιούχοι, όπως και το αν θα δεσμευτείτε. Διότι είχατε πει ότι θα συμπεριλάβετε χρήματα από το Μέτρο 23 για τον καπνό και δεν κάνατε τίποτα.
Πριν τελειώσει ο χρόνος, θα ήθελα να πω για την αλιεία, δεδομένου ότι θέλω να καταθέσω στα Πρακτικά και σχετικό υπόμνημα. Πρέπει να λύσετε και το θέμα του συμψηφισμού των εγγειοβελτιωτικών με τις δαπάνες που έχουν κάνει στις λιμνοθάλασσες. Σε αυτό νομίζω ότι είμαστε σύμφωνοι. Μάλιστα, σε αυτό νομίζω ότι γνωμοδοτεί θετικά και η Διεύθυνση Αλιείας, κάτι που θα είναι προς όφελος αυτών των ανθρώπων που θα κερδίσουν από αυτό. Και επειδή έχει καταργηθεί από την Κυβέρνηση του ΣΥΡΙΖΑ ο νόμος του 2017, νομίζω ότι είναι ένα θέμα που θα πρέπει να ξαναδείτε. 
(Στο σημείο αυτό ο Βουλευτής κ. Οζγκιούρ Φερχάτ καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
Πριν κλείσουμε, κύριε Υπουργέ, θα ήθελα να σας πω ότι ο πρωτογενής τομέας πρέπει να φτάσει εκεί που πρέπει, αλλά όχι με αυτές τις λάθος πολιτικές. Πραγματικά στο ενιάμηνο δεν προλαβαίνετε να φέρετε μεταρρυθμίσεις. Έχει τελειώσει η πολιτική σας βούληση όσον αφορά τον πρωτογενή τομέα και νομίζω ότι δεν είστε πλέον πειστικοί στην κοινωνία. Η κοινωνία είχε μάθει να ζει από τον πρωτογενή τομέα και εσείς τώρα δημιουργείτε άλλα εμπόδια και πάτε να καταστρέψετε ακόμα περισσότερο αυτό που ήδη υπάρχει. Οπότε, εμείς θα είμαστε εδώ για να τους στηρίξουμε και θα είμαστε εδώ μέχρι το τέλος. 
ΠΡΟΕΔΡΕΥΩΝ (Γεώργιος Λαμπρούλης): Τον λόγο έχει ο κ. Γεώργιος Κωτσός από τη Νέα Δημοκρατία.
ΓΕΩΡΓΙΟΣ ΚΩΤΣΟΣ: Ευχαριστώ πολύ, κύριε Πρόεδρε. 
Κύριε Υφυπουργέ, αγαπητές και αγαπητοί συνάδελφοι, συζητούμε σήμερα ένα νομοσχέδιο που αφορά έναν δομικό πυλώνα ανάπτυξης της χώρας μας, τον πρωτογενή τομέα, τον πρωτογενή τομέα που πέρα από δομικός και ουσιαστικός πυλώνας ανάπτυξης, είναι και ανθεκτικός πυλώνας ανάπτυξης απέναντι κυρίως σε εξωγενείς κρίσεις. Διότι βιώσαμε την πανδημία, βιώσαμε την ενεργειακή κρίση που έχουν πλήξει ή είχαν πλήξει σημαντικά άλλους τομείς ανάπτυξης της χώρας μας, όπως είναι ο τουρισμός. Και το κυριότερο, ο πρωτογενής τομέας κινητοποιεί και δραστηριοποιεί εκατοντάδες χιλιάδες συμπολίτες μας που μάλιστα μένουν στην ύπαιθρο, μένουν στην περιφέρεια, είναι ουσιαστικά οι στυλοβάτες της περιφέρειας. Χωρίς αγρότες, χωρίς κτηνοτρόφους, δεν υπάρχει πρωτογενής τομέας, δεν υπάρχει ύπαιθρος στην Ελλάδα και χωρίς ύπαιθρο επί του ουσίας δεν υπάρχει Ελλάδα.

Άρα, είναι μονόδρομος να στηρίξουμε όλους εκείνους που έχουν επενδύσει πάνω στην αγροτιά, πάνω στην κτηνοτροφία. 
Η Κυβέρνησή μας, μέχρι τώρα, έχει κάνει βήματα ουσιαστικά προς αυτήν την κατεύθυνση; Για όσους καταγόμαστε από αγροτικές περιοχές και έχουμε εμπειρία με τις αγροτικές κινητοποιήσεις, θα θυμίσω ότι τα κυρίαρχα αιτήματα των αγροτών, όταν έβγαιναν στα μπλόκα, ήταν τρία κυρίως: αγροτικό πετρέλαιο, φθηνό ρεύμα, άμεσες αποζημιώσεις από τον ΕΛΓΑ. Και στα τρία αυτά η Κυβέρνησή μας έχει δώσει πειστικές απαντήσεις; Κατάργηση του ειδικού φόρου κατανάλωσης και μάλιστα στην αντλία για τους αγρότες μας, τη φθηνότερη χρέωση στην κιλοβατώρα για το αγροτικό ρεύμα -8,05 λεπτά- και για πρώτη φορά αυτήν την περίοδο, με αυτήν την Κυβέρνηση, ο ΕΛΓΑ προκαταβάλλει αποζημιώσεις και μάλιστα στο 100%. 
Θα μου πείτε: Τα λύσατε όλα; Δεν υπήρξαν παθογένειες; Δεν υπήρξαν προβλήματα; Σαφέστατα. Ο ΟΠΕΚΕΠΕ είχε δημιουργήσει πάρα πολλά προβλήματα διαχρονικά -εγώ θα έλεγα ότι αυτά τα προβλήματα υπήρξαν και υπήρχαν στην Ελλάδα από αρχής υπάρξεως ευρωπαϊκών επιδοτήσεων- και εδώ η Κυβέρνησή μας με μία τολμηρή μεταρρύθμιση, μεταβίβασε τις αρμοδιότητες του ΟΠΕΚΕΠΕ στην ΑΑΔΕ, στην Ανεξάρτητη Αρχή Δημοσίων Εσόδων. Σε αυτό το σημείο, θα ήθελα να διορθώσει κάποιος τον κ. Ανδρουλάκη που σημείωσε ότι η ΑΑΔΕ είναι μόνον εισπρακτικός μηχανισμός. Λάθος. Η ΑΑΔΕ ήδη καταβάλλει το επίδομα θέρμανσης, ήδη καταβάλλει την επιστροφή ενοικίου και προφανώς έχει εμπειρία και από πληρωμές. 
Θα μου πει κάποιος: Αυτή η μετάβαση ήταν αναίμακτη, ήταν εύκολη; Προφανώς και όχι. Απαιτείται χρόνος προσαρμογής; Απαιτείται. Κινείται προς τη σωστή κατεύθυνση; Και βεβαίως κινείται. Γιατί το διακύβευμα ποιο είναι; Από όλη αυτήν τη διαδικασία αξιοποίησης ευρωπαϊκών και εθνικών πόρων, να βγουν εκείνοι που δεν έχουν καμία σχέση με την αγροτιά, καμία σχέση με την κτηνοτροφία. Το επιτυγχάνουμε στον μέγιστο δυνατό βαθμό και είμαι βέβαιος ότι μετά από αυτό το στάδιο προσαρμογής, το μεταβατικό στάδιο, τα πάντα θα είναι υπέρ του πραγματικού αγρότη, του πραγματικού κτηνοτρόφου. 
Έτσι και το σημερινό σχέδιο νόμου έρχεται να παρέμβει σε ένα ευρύ φάσμα ζητημάτων που αφορούν τον πρωτογενή τομέα από την αλιεία, την κτηνοτροφία έως το Μητρώο Αγροτών, τον αγροτικό συνεργατισμό -σημαντικότατος παράγοντας- και τα εγγειοβελτιωτικά έργα. Ο κοινός παρονομαστής των ρυθμίσεων είναι η καλύτερη οργάνωση, ο ψηφιακός εκσυγχρονισμός, η ενίσχυση των ελέγχων και η αποτελεσματικότερη λειτουργία των μηχανισμών του κράτους που ασχολούνται με αυτόν τον ευαίσθητο τομέα. 
Ιδιαίτερη σημασία, δε, έχουν οι ρυθμίσεις για το Μητρώο Αγροτών, αλλά και αγροτικών εκμεταλλεύσεων. Το σχέδιο νόμου προχωρά στην περαιτέρω ψηφιοποίηση και διαλειτουργικότητα του Μητρώου, ενώ εισάγει και ειδική πρόβλεψη για τους νεοεισερχόμενους στον αγροτικό τομέα, στους οποίους για δύο συνεχή έτη δεν εφαρμόζεται το εισοδηματικό κριτήριο για τον χαρακτηρισμό τους ως επαγγελματιών αγροτών, ενώ προβλέπεται συγκεκριμένη διαδικασία για την ασφαλιστική ένταξή τους στον e-ΕΦΚΑ. 
Εδώ να σημειώσω και το εξής, κύριε Υφυπουργέ, αναφορικά με το πρόγραμμα των νέων αγροτών. Ξέρετε ότι όσοι συμμετείχαν στην προηγούμενη φάση στο πρόγραμμα των νέων αγροτών αποκλείονται από την επόμενη. Εδώ θα πρέπει να σημειώσουμε όμως και το ότι πολλοί μπαίνουν σε αυτήν τη διαδικασία του προγράμματος των νέων αγροτών, όχι γιατί πιστεύουν στην πρωτογενή παραγωγή ή επενδύουν στην πρωτογενή παραγωγή, αλλά για το γεγονός ότι υπάρχει μια σημαντική εφάπαξ ενίσχυση με 100% χρηματοδότηση και στη συνέχεια, μετά από τον υποχρεωτικό χρόνο παραμονής τους, φεύγουν από το επάγγελμα.
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)
Και εκείνοι που μπήκαν στο πρόγραμμα των νέων αγροτών και θέλουν να συνεχίσουν και επενδύουν στον πρωτογενή τομέα και επενδύουν στην παραγωγή και έχουν δώσει τη ζωή τους προς αυτήν την κατεύθυνση, ουσιαστικά αποκλείονται γιατί μπήκαν στο προηγούμενο πρόγραμμα. Μάλλον θα πρέπει να το επανεξετάσουμε, γιατί απαιτείται και ανανέωση του αγροτικού δυναμικού ούτως ώστε να μπει νέος ανθρώπινος μηχανισμός στην παραγωγή που χρειάζεται σταθερούς κανόνες, αλλά και χρόνο προσαρμογής. 
Παράλληλα, το νομοσχέδιο ενισχύει και τον συνεργατισμό, μια εξαιρετική έννοια που έχει όμως απαξιωθεί στο διάβα των χρόνων, μέσα από κακές πρακτικές και κυρίως μέσα από τις τακτικές ανθρώπων που τον υπηρέτησαν με ίδιον όφελος. Αποτέλεσμα αυτών είναι οι αγρότες μας να αποστρέφονται αυτήν τη διαδικασία, ενώ είναι ουσιαστική και σημαντική στο να μπορέσουν να σταθούν όρθιοι μέσα από τη μείωση του κόστους, μέσα από τα συνεργατικά τους σχήματα, τη διεκδίκηση καλύτερων τιμών και προφανώς να μπορούν να αντεπεξέλθουν στον ανταγωνισμό που υπάρχει. 
Κυρίες και κύριοι συνάδελφοι, θα ήθελα να σταθώ και στις ρυθμίσεις που αφορούν στις αγροτικές ενισχύσεις και ιδιαίτερα το άρθρο 74, για το οποίο έγινε και πολύς λόγος. Πενήντα χιλιάδες συμπολίτες μας αγρότες αντιμετωπίζουν πρόβλημα λόγω δυστοκίας του κρατικού μηχανισμού. Δεν θα πρέπει να τους δώσουμε απάντηση; Δεν θα πρέπει να τους δώσουμε λύση; Αφέθηκε να εννοηθεί η υπόνοια ότι αυτό υποκρύπτει διαδικασία συγκάλυψης, λόγω των προβλημάτων που έχουν προκύψει από τον ΟΠΕΚΕΠΕ και δικαστικές διαμάχες που βρίσκονται σε εξέλιξη. Μα το διασφάλισε, το διασαφήνισε ο Υπουργός. Καμία σχέση. Το διακύβευμα και το ερώτημα είναι απλό: Θα δώσουμε απάντηση σε αυτούς τους πενήντα χιλιάδες συμπολίτες μας; Θα τους βοηθήσουμε; 
Τέλος, ιδιαίτερη σημασία έχουν οι ρυθμίσεις για την αντιμετώπιση των ζωονόσων, που ταλαιπώρησαν τόσο πολύ και τους κτηνοτρόφους της ηπειρωτικής Ελλάδος με την ευλογιά, αλλά και στο νησί με τον αφθώδη πυρετό. Το διαθέσιμο προσωπικό, πλέον, αυξάνεται για να μπορέσουμε να αντιμετωπίσουμε αυτού του είδους τα προβλήματα. 
Ο πρωτογενής τομέας, όμως, χρειάζεται απαντήσεις, χρειάζεται λύσεις και όχι γραφειοκρατία . Και χρειάζονται σαφείς κανόνες και εκσυγχρονισμένο πλαίσιο και εφαρμόσιμο πεδίο εφαρμογής. Γι’ αυτό θα ήθελα να επισημάνω και το εξής. Οικολογικά σχήματα:  ένα πολύπλοκο, ένα γραφειοκρατικό σύστημα με εννέα ή δέκα -αν θυμάμαι καλά- πρωτόκολλα, κάτω από τα οποία κρέμονται άλλα εφτά, οκτώ σχήματα στο καθένα, συνολικά ογδόντα, ενενήντα, δεν θυμάμαι πόσα. Καταλαβαίνετε την πολυπλοκότητα αλλά και το πρόβλημα που αντιμετωπίζουν οι αγρότες ώστε να μπορέσουν να το αξιοποιήσουν. Τι θα πρότεινα; Το να αναζητήσουμε ένα πρωτόκολλο ευέλικτο, μη γραφειοκρατικό -τύπου νιτρορύπανσης- ούτως ώστε και οι αγρότες να ξέρουν τι διεκδικούν, πότε το παίρνουν και πώς το παίρνουν. 
Είμαι βέβαιος ότι η Κυβέρνησή μας, επειδή ακριβώς πιστεύει την ανάπτυξη του πρωτογενή τομέα…
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Γεώργιος Λαμπρούλης): Ο κ. Ιωάννης Κόντης, ανεξάρτητος Βουλευτής, έχει τον λόγο.
ΙΩΑΝΝΗΣ ΚΟΝΤΗΣ: Ευχαριστώ, κύριε Πρόεδρε. 
Κύριοι Υφυπουργοί, κυρίες και κύριοι συνάδελφοι, πρόκειται για ένα νομοσχέδιο από τα πολλά τα οποία έχουμε ψηφίσει και υπόσχεται να δώσει, να ρυθμίσει, να οριοθετήσει, να προαγάγει την παραγωγή μας, την πρωτογενή παραγωγή είτε είναι αγροτική είτε είναι η αλιεία τώρα είτε είναι η παραγωγή του μελιού, η κτηνοτροφία μας, οτιδήποτε άλλο. Πού να πιάσει κανείς όμως και πού να αρχίσει; 
Το θέμα είναι ότι μέσα από όλα αυτά τα νομοσχέδια τελικά δεν έχουμε δει να καλυτερεύει κάτι. Δυστυχώς, αυτό συμβαίνει και στην αγροτική μας παραγωγή με κύριο υπεύθυνο την Ευρωπαϊκή Ένωση, η οποία είναι τελείως εχθρική προς τους παραγωγούς, τους αγρότες, τους κτηνοτρόφους -κυρίως τους μικρούς- και είναι άκρως φιλική προς τα μεγάλα trust τα οποία στο τέλος θα αγοράσουν, κάτι που βλέπουμε ότι γίνεται με τις ιχθυοκαλλιέργειες. Το 80% σήμερα -80% με 90% δεν μας λένε ακριβώς- ανήκει σε μεγάλα funds του εξωτερικού τα οποία έχουν ενωθεί κιόλας σε ένα-δύο funds, την AVRAMAR και δεν ξέρω ποιους άλλους. Δεν μας έχει κάνει κάποιον προσδιορισμό που θα βοηθάει την αγροτική μας πολιτική και την κτηνοτροφία. 
Να θυμίσω την αγρανάπαυση, την οποία πήρε πίσω μετά τις μετακινήσεις και τις κινητοποιήσεις, μάλλον, των αγροτών στις Βρυξέλλες, στο Βέλγιο, στη Γερμανία, Ολλανδία κ.λπ.; Να θυμίσω τον περιορισμό στα κτηνοτροφικά προϊόντα; Να θυμίσω ότι έχουμε ψηφίσει να μετράνε τις εκπομπές αερίων των αγελάδων και των ζώων οι αγρότες με τους δικούς τους τρόπους, τους οποίους θα τους δείξει η Ευρωπαϊκή Ένωση ή έχει δείξει κ.λπ.; 

Είναι πράγματα τα οποία δεν είναι αστεία, αλλά απαράδεκτα. Έτσι έγινε και σε άλλα νομοσχέδια, όπως αυτό της ναυτιλίας που μίλησαν για πράσινη μετάβαση των πλοίων κλπ και είχα πει εδώ και δύο χρόνια ότι δεν πρόκειται αυτό να εφαρμοστεί. Ο Υπουργός σας έλεγε εδώ ότι δεν ξέρω τι λέω και τελικά αποδείχθηκε ότι είχα δίκιο, γιατί ακριβώς έτσι είναι. Και σαν πρώην Πλοίαρχος το ήξερα, αλλά ξέρω και με την απλή λογική ότι δεν πρόκειται να εφαρμοστούν αυτές οι βλακείες που λέει η Ευρωπαϊκή Ένωση.
Δεν έχετε σταθεί ποτέ δίπλα στους αγρότες, στους κτηνοτρόφους, στους παραγωγούς του μελιού. Οι παραγωγοί του μελιού θα εξαφανιστούν. Δεν υπάρχει πλέον παραγωγή μελιού με τις ανεμογεννήτριες. Έχει μειωθεί κατά 40%. Έχει αλλάξει ο τρόπος επικονίασης των εντόμων. Οι ανεμογεννήτριες έχουν εξαφανίσει τεράστια ποσότητα πτηνών, τεράστια ποσότητα εντόμων, τεράστια ποσότητα μελισσών από τις περιοχές στις οποίες έχουν μπει. Δεν υπάρχουν δέντρα, έχουν καεί τα πάντα. Τι να πιάσουμε και να πούμε; 
Και τώρα θέλουμε να ρυθμίσουμε την αλιεία! Να πούμε, λοιπόν, ότι αυτή τη στιγμή έχουν αποθαρρυνθεί ακόμα και τα παιδιά των αλιέων και δεν στρέφονται στην αλιεία. Να ξέρετε ότι αν δεν υπήρχαν οι Αιγύπτιοι ψαράδες που υπάρχουν στην Ελλάδα, δεν θα τρώγαμε ψάρι. Ακόμα και σε αυτές τις τράτες των ψαράδων που είναι σε μεγάλη ηλικία, τα παιδιά τους δεν στρέφονται εκεί γιατί δεν βλέπουν μέλλον εκεί και δουλεύουν πραγματικά οι Αιγύπτιοι που είναι ικανοί ψαράδες. Εγώ ξέρω ποιοι και πόσοι έχουν πλέον και πλοία. 
Αυτό είναι το μέλλον της αλιείας μας; Αυτό το μέλλον επιβάλλει; Να χάσουμε και την αλιεία; Και δεν έχει να κάνει με τους άλλους ψαράδες. Μακάρι αφού είναι καλοί ψαράδες, να ψαρεύουν. Το θέμα είναι να έχουμε και Έλληνες εκεί, οι οποίοι θα της δώσουν ζωή. Και ερχόμαστε τώρα να πούμε σε εβδομήντα εναπομείνασες τράτες οι οποίες έχουνε τους ρύπους, έχουν τη βιντζότρατα, πάρτε 25.000 ευρώ και βγάλτε τις εκτός δράσης. 
Ξέρετε πόσο κοστίζει, κύριε Υπουργέ, μία βιντζότρατα; Μόνο τα δίχτυα τους έχουν 30.000 με 40.000 ευρώ. Τι θα κάνει αυτός ο οποίος έβγαζε τα προς τον ζην, κάποια χρήματα, για να επιβιώνει η οικογένειά του και αυτός; Όμως, το σημαντικότερο, συνεισέφερε στην επισιτιστική αλυσίδα της χώρας. Τι θα κάνει; Και αν κατά τύχη πιάσει τα αφρόψαρα, επειδή το βράδυ πάνε και στον βυθό και τα πιάνει η βιντζότρατα, του λέμε ότι δεν μπορεί να τα φορτώσει και να τα πετάξει στη θάλασσα, ενώ το γριγρί που είναι σε άλλες περιοχές και το ψαρεύει, εντάξει, μπορεί να το φέρνει. 
Δεν έχουμε καταλάβει αν τα μέτρα αυτά που μας εντέλλουν σίγουρα απ’ έξω, είναι πραγματικά εφικτά ή όχι. Δεν θέλω να πιάσω τον τομέα τον κτηνοτροφικό. Θα μπορούσαμε να έχουμε εμβολιάσει, γιατί μας έχει κάνει σύσταση και η Ευρωπαϊκή Ένωση. Ακόμα και αυτή η ΕΕ, η οποία δεν έχει επίσημο εμβόλιο, αλλά έχει ανεπίσημα τρία τέσσερα -ρουμάνικο, τούρκικο, αιγυπτιακό- μας είπε να τα εμβολιάζουμε κατά συρροή και εμείς δεν προχωρήσαμε ποτέ σε εμβολιασμό. Ο καθένας μπορεί να σκεφτεί, βέβαια, πολλά πράγματα, δηλαδή για ποιο λόγο γίνεται αυτό και προτιμούμε τη σφαγή, αλλά στο τέλος της μέρας είχε αντίκτυπο στους κτηνοτρόφους και στους ίδιους τους Έλληνες. 
Κάποτε στη Βραζιλία έπιασε αφθώδης πυρετός σε μεγάλη έκταση, όταν έμενα εκεί και οι παραγωγοί κρέατος δεν μπορούσαν να στείλουν στη Σαουδική Αραβία που έστελναν, δεν μπορούσαν να στείλουν πουθενά. Δεν σφάξανε όλα τα βόδια τους. Χρησιμοποίησαν κάποια εμβόλια. Είχαν πάρει εμβόλια από διάφορες χώρες. Τελικά κατόρθωσαν να το περιορίσουν. Δεν εξαλείφεται όμως ο αφθώδης πυρετός. Όποιος σας το πει λέει ψέματα. Δεν εξαλείφονται αυτές οι αρρώστιες. Περιορίζονται, ναι. Δεν υπάρχει χώρα που να μην έχει αρρώστιες στην κτηνοτροφία. Εμείς, λοιπόν, πρέπει να σφάξουμε όλα τα ζώα μας; 
Δεν θέλω να αναφερθώ σε τίποτε άλλο. Μιλάμε, όμως, για καλή νομοθέτηση και θέλω θα πω σαν άνθρωπος που ασχολούμαι και με το ποδόσφαιρο -λείπει ο κ. Σχοινάς, έχουμε και την ίδια ενασχόληση- το εξής: Ψηφίσαμε έναν νόμο εδώ προ καιρού και ο κ. Βρούτσης μας είπε δύο φορές «Ψηφίστε τον νόμο για να έρχονται οι οπαδοί στα γήπεδα». Και λέω «Να στηρίξουμε τον νόμο αυτό, για να έρχονται». Βάλαμε κάμερες, ιδιώνυμα, ξέρουμε τον κάθε οπαδό πού κάθεται και προχθές παίξαμε με τον Άρη σαν Ηρακλής, είχαμε τέσσερις χιλιάδες ανθρώπους να πάνε στο γήπεδο έτοιμους και μας έκοψε η πολιτεία τη δυνατότητα να μετακινηθούμε μέσα στη Θεσσαλονίκη. Και με έπαιρναν εμένα το βράδυ λέγοντας «Εμείς έχουμε κάθε δικαίωμα να πάμε». Εκατό μέτρα μας χωρίζουν από το Χαρίλαου, από το Βικελίδης. Ο Υπουργός έλεγε ότι το κόβει η αστυνομία. Ο Αστυνομικός Διοικητής της Θεσσαλονίκης, ο κ. Τζήμας, έλεγε ότι το κόβει ο Υπουργός. Και φτάσαμε, λοιπόν, να παίζουμε αυτό το κουκλοθέατρο, αυτό τον «παπά», τη στιγμή που έχουμε ψηφίσει νόμο για να μετακινούνται οι οπαδοί. Οι δυο διοικήσεις συμφώνησαν, οι δυο φίλαθλοι, οι δύο οργανωμένοι οπαδοί συμφώνησαν και δεν κατέστη δυνατόν να βρεθούν μαζί σε ένα γήπεδο. 
Γιατί, λοιπόν, ψηφίζουμε νόμους εδώ; Και το θέτω και για τον κ. Σχοινά, που είναι φίλαθλος και για τον κ. Βρούτση. Να πω ότι οι οπαδοί δεν είναι εγκληματίες. Μπορεί να υπάρχουν κάποιοι παραβατικοί. Εγώ τώρα έχω δει από κοντά και την άλλη πλευρά των οπαδών που πριν πάω στον Ηρακλή, μου έλεγαν ότι είναι ακραίοι, αριστεροί, κλπ και έχω δει ότι είναι οι πιο νομοταγείς οπαδοί που έχω δει στην Ελλάδα. Είναι άνθρωποι σοβαροί, εργαζόμενοι, πηγαίνουν στις δουλειές τους, έρχονται το πρωί, μιλάμε. Είναι άνθρωποι με τους οποίους συνεννοείσαι.
Συνεπώς δεν έχει να κάνει με τα φρονήματα. Έχει να κάνει και με τη συμπεριφορά ανθρώπων, οι οποίοι πιστεύουν σε κάτι. Και να ξέρετε ότι το ποδόσφαιρο έχει μεγαλύτερη δυναμική από την πολιτική. Καταλάβετέ το αυτό. Εσείς, τα κόμματα, με αυτά που κάνετε, χάνετε στο τέλος της ημέρας, γιατί στους ανθρώπους οι οποίοι εκτός από τη δουλειά τους έχουν την αγάπη αυτή για το ποδόσφαιρο, τους λέτε ότι είναι εγκληματίες. Τους περιθωριοποιείτε χωρίς να υπάρχει λόγος. Δεν μπορούν να μπουν στο περιθώριο χιλιάδες οπαδοί εάν έχει γίνει μία απλή παράβαση από έναν, δύο, πέντε, δέκα. Εκεί παρεμβαίνει η πολιτεία, επιλαμβάνεται, τους κλείνει η φυλακή ή δεν τους κλείνει αν είναι κάτι ελαφρύτερο, αλλά κάποτε πρέπει να καταλάβουμε ότι δεν είναι πολίτες τρίτης κατηγορίας οι οπαδοί στις ομάδες, ειδικά αυτοί οι οπαδοί με τους οποίους τώρα ασχολούμαι εγώ. Είναι οπαδοί οι οποίοι σέβονται τον νόμο, αγαπάνε τις ομάδες τους, σέβονται τις εντολές κυβερνήσεων και αστυνομίας και θα πρέπει να τους σεβαστείτε και εσείς. 
Σας ευχαριστώ. 
ΠΡΟΕΔΡΕΥΩΝ (Γεώργιος Λαμπρούλης): Τον λόγο έχει τώρα η κ. Λιακούλη Ευαγγελία από το ΠΑΣΟΚ. 
Θα ακολουθήσουν ο κ. Πουλάς, ο κ. Ψυχογιός, η κ. Καραγεωργοπούλου.
Ορίστε, κυρία συνάδελφε, έχετε τον λόγο.
ΕΥΑΓΓΕΛΙΑ ΛΙΑΚΟΥΛΗ: Ευχαριστώ πολύ, κύριε Πρόεδρε. 
Κύριε Υφυπουργέ, αν και παρθενική η εμφάνιση του κυρίου Υπουργού σήμερα, του κ. Μαργαρίτη Σχοινά, στη Βουλή, δεν άντεξε. Έφυγε σε μια ώρα. Θα πρέπει να του πει κάποιος ότι θα πρέπει να αντέχει και τους συναδέλφους. Αυτό είναι ο ρόλος του Βουλευτή και του Υπουργού. Πρέπει να είναι στο Κοινοβούλιο. Τι να κάνουμε τώρα; Είναι τα βαρέα και ανθυγιεινά των Υπουργών αυτά. Θα πρέπει να φεύγουν από τα πολυτελή γραφεία τους και να είναι μέσα στο Κοινοβούλιο όπου γίνονται οι εργασίες και μάλιστα για ένα τέτοιου είδους θέμα. 
Ας είναι όμως! Να σας πω γιατί τον αναζήτησα. Τον αναζήτησα γιατί με εντυπωσίασε σήμερα ο κ. Σχοινάς. 
ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ: Μπράβο!
ΕΥΑΓΓΕΛΙΑ ΛΙΑΚΟΥΛΗ: Με εντυπωσίασε, ναι, πραγματικά, κύριε Σιμόπουλε. Με εντυπωσίασε γιατί κατ’ αρχήν θα πρέπει να ψάξει να βρει τώρα με τον κ. Γεωργιάδη μία αρχή, μέση και τέλος, γιατί αποκαλεί ανοησίες αυτά που κάνει η Ευρωπαϊκή Εισαγγελία ο κ. Γεωργιάδης και σήμερα ο Μαργαρίτης Σχοινάς, Υπουργός, λέει από αυτό εδώ το Βήμα «Εγώ πρώτος βγήκα μπροστά, υπερασπίστηκα την Ευρωπαϊκή Εισαγγελία». 
Δεν κάνετε μια συγκέντρωση και ένα «meeting» μεταξύ σας να κουβεντιάσετε τελικώς και να μας πείτε και εμάς τι θεωρείτε ότι είναι η Ευρωπαϊκή Εισαγγελία; Διότι είναι σοβαρά τα πράγματα για την Ευρωπαϊκή Εισαγγελία και σοβαρά σας τα λέει. 
Μέτρησα δεκατρείς αυτοαναφορές του κυρίου Υπουργού, δηλαδή «Εγώ είμαι αυτός που παλεύω», «Εγώ είμαι εκείνος που θα κάνω…», «Εγώ είμαι εκείνος...». Καλά, και αυτό το αυτοαναφορικό βάζει μία διαφορετική διάσταση στα πράγματα. Όμως, ο κ. Σχοινάς έβαλε τον εαυτό του απέναντι στους προηγούμενους Υπουργούς. Κι εδώ έχετε ένα πρόβλημα πάλι. Δεν μαζεύεστε ξανά μεταξύ σας να κουβεντιάσετε και να βρείτε ποιος τα έκανε καλά, ποιος δεν τα 'κανε; Μήπως είναι αυτοί που αμνηστεύσατε με το κοινοβουλευτικό πραξικόπημα, οι Υπουργοί Αγροτικής Ανάπτυξης, και τους στείλατε να πλέουν στα πελάγη της ευτυχίας της παραγραφής; Αυτοί ήταν οι κακοί σας Υπουργοί και αυτός ο καλός;
[bookmark: _Hlk241168421]Τέλος πάντων, υπάρχουν σοβαρότερα πράγματα. Είπε ότι βρέθηκε στις Βρυξέλλες, έκανε μεγάλους κόπους, μίλησε με πολλούς, αναζήτησε πολλές επιτροπές, μέτρα, κονδύλια κλπ. Με τους αγρότες, κύριε Υπουργέ, μιλήσατε; Διότι το ποδαράκι σας έξι μήνες δεν το πατήσατε στη Θεσσαλία, στην πλημμυρόπληκτη πληγείσα περιοχή της Θεσσαλίας, στο «περιβόλι του ουρανού», όπου χάσαμε δεκάδες χιλιάδες ζώα, που οι κτηνοτρόφοι και οι αγρότες είναι τελειωμένοι. Δεν ήρθατε. Δεν μας κάνατε τη χαρά να μας επισκεφθείτε, να σας δούμε, να μας δείτε, να μπείτε έτσι όπως είστε καλοβαλμένος άνθρωπος μέσα σε μία στάνη να δείτε πώς είναι, βρε παιδί μου, να τρώει το χόρτο το αρνί -αν υπάρχει- το πρόβατο. Το ξέρετε εκείνο που βάλανε έναν Υπουργό κάποτε να διαλέξει ένα καλό πρόβατο και εκείνος πήρε στον ώμο του σκυλί και έφυγε. Ελπίζω ότι δεν ανήκετε σε αυτήν την περίπτωση. Πάντως, καλό θα ήταν να κάνετε μια αυτοψία και να τα δείτε τα πράγματα. Βρεθήκατε στις Βρυξέλλες, λοιπόν. Θα πρέπει να βρεθείτε και στη Θεσσαλία και παντού και στην Ελλάδα, δίπλα στους αγρότες. 
Είπατε ότι ξεχερσώσατε πολλά. Τι ξεχερσώσατε; Τις παρανομίες μας; Αυτά που κάναμε εμείς ή αυτά που κάνετε εσείς; Τους «Γκρούεζους»; Τους τοπάρχες από πάνω μέχρι κάτω; Από το πρώτο στάδιο του Υπουργού μέχρι κάτω, τους τοπάρχες σας και δημιουργήσατε ένα ολόκληρο δίκτυο; Αυτούς ξεχερσώσατε; Και είπατε, βεβαίως, ότι το έργο σας είναι τεράστιο, αλλά όμως δεν φτάνει σε έναν τίτλο ενός site, μιας εφημερίδας, λίγος χρόνος είναι ο τηλεοπτικός. Εκεί πάλι έχετε το μυαλό σας; Στην επικοινωνία; Δεν σας ενδιαφέρει η ουσία, τι πραγματικά κάνει το έργο σας και όχι πώς το προβάλλετε;
Και, βεβαίως, το μεγαλύτερο που μας είπατε είναι ότι έχετε ένα μεγάλο πρόβλημα μπροστά σας, εθνικής τάξεως πρόβλημα, δηλαδή ποιος θα είναι τελικά ο αγρότης. Τι μας λέτε; Αλήθεια; Ο αγρότης, λοιπόν, θα είναι ο πραγματικός αγρότης, κύριε Σχοινά, αυτός που ανακατεύει τον ιδρώτα με το χώμα στο χωράφι και στη στάνη και στη θάλασσα οι αλιείς. Έχετε μήπως παλινωδίες γύρω από το ποιος θα είναι ο αγρότης; Σας λένε ότι πρέπει να είναι κάποιος άλλος ο αγρότης και όχι αυτός ο αγρότης; Εκεί είναι το μεγάλο σας πρόβλημα;
Ακούστε λίγο. Τα πράγματα είναι κρυστάλλινης διαύγειας. Όταν οι αγρότες ζητάνε λύσεις, εσείς τους στέλνετε κλήσεις. Όμως, αυτό δεν μπορεί να περάσει. Μου θυμίσατε το 1910, τότε που τους αγρότες αυτούς τους σκοτώσανε στην εξέγερση του Κιλελέρ, του χωριού μου. Μετά τους στείλανε στα αγροτοδικεία. Αθωώθηκαν όλοι βέβαια, γιατί ήταν η μεγάλη φωνή τότε του Αλέξανδρου Παπαναστασίου, του πατέρα της δημοκρατίας, που είπε ότι δεν είναι αγώνας άδικος, αλλά είναι αγώνας επιβίωσης.
Αυτόν τον αγώνα κάνουν, λοιπόν, οι αγρότες. Οι αγρότες κάνουν τον αγώνα της επιβίωσης. Τι έχετε κάνει; Έχετε μειώσει το κόστος στην παραγωγή; Μήπως έχετε φέρει τη δικαιοσύνη στην ψαλίδα ανάμεσα στο χωράφι και στο ράφι; Έχετε βοηθήσει τους κτηνοτρόφους που τους ρημάξατε με τα δικά σας τα ευτράπελα, κάνοντας εθνικές επιτροπές για την ευλογιά; Ντροπή! Όμως, το πήγα το θέμα στην Εισαγγελία και είναι ανοικτός ο φάκελος και ερευνά. 
Και εσείς που είστε και ευρωπαϊστής και Ευρωπαίος με τέτοια θητεία, η EFSA τι είπε για τα εμβόλια; Και μετά βγήκε ο κ. Μπιλίνης και είπε ότι ενάμισι εκατομμύριο εμβόλια έκαναν παράνομα οι κτηνοτρόφοι! Τους στείλατε στην πυρά όλους τελειωμένους! Σφάζατε τα ζώα μπροστά στα μάτια μου και τα θάβατε στις αυλές των κτηνοτρόφων! Δεν υπήρξε πιο σκληρή και ανάλγητη Κυβέρνηση! Και είχαμε και απώλεια. Θυμάστε τον κτηνοτρόφο εκείνον στην Κατερίνη που έχασε τη ζωή του, έπαθε έμφραγμα, μόλις είδε τα ζώα του σκοτωμένα; Μετά σας ενδιέφεραν τα μέτρα βιοασφάλειας! Τα θάβατε εκεί, πήγαιναν τα σκυλιά και τα όρνια και κατέτρωγαν τα κομμάτια των ζώων και μετά θέλατε σταθμούς βιοασφαλείας! Μας δουλεύατε όλους ψιλό γαζί! Όμως, η Εισαγγελία την άκρη θα βρει!
Τι κάνατε τρία χρόνια που φώναζε το ΠΑΣΟΚ για τη μείωση του ειδικού φόρου στην αντλία για το πετρέλαιο και για το ρεύμα πλαφόν; Τι κάνατε για τα λιπάσματα, για τα φυτοφάρμακα; Τι κάνατε για τους νέους αγρότες; Δεκαοχτώ χιλιάδες συνταξιούχοι βγαίνουν, πεντακόσιοι μπαίνουν. Μήπως νοιαστήκατε ποτέ για τις ασφαλιστικές εισφορές των αγροτών ή για τις συντάξεις που είναι από 300 μέχρι 400 ευρώ; 
Ζείτε εσείς, κύριε Ανδριανέ, με 400 ευρώ; Μπορείτε να ζείτε; Είναι τα λεφτά που παίρνει η μητέρα μου ως αγρότισσα. Μπορείτε να ζήσετε με αυτά τα χρήματα εσείς; Τους αφήνετε όμως στο έλεος του Θεού, παρατημένους, χωρίς να έχουν ούτε παρόν ούτε μέλλον, γιατί έτσι εξυπηρετείτε το σχέδιό σας. Και το σχέδιό σας είναι να ερημώσει η ύπαιθρος, να σταματήσουν οι μικρές παραγωγές, να σταματήσουν και να απελπιστούν αγρότες, κτηνοτρόφοι, αλιείς. Θέλετε να σταματήσουν όλοι οι άνθρωποι αυτοί. 
Φτιάχνετε θαλάσσια πάρκα. Μας φέρνετε σήμερα για την αλιεία. Τους ρωτήσατε; Τους ζητήσατε τη γνώμη; Τους ενημερώσατε για το τι συμβαίνει, ποιο είναι το καινούργιο καθεστώς και πώς θα συνεχίσουν; Έχετε φτιάξει έναν θαλάσσιο ΕΛΓΑ, κύριε Ανδριανέ; Για πείτε μας λίγο, φτιάξατε έναν θαλάσσιο ΕΛΓΑ για να τους αποζημιώνετε, όταν πραγματικά εκείνοι υφίσταται καταστροφές και από την κλιματική κρίση και αλλού; Τι κάνατε γι’ αυτόν τον περιβόητο αγροτικό, κτηνοτροφικό και αλιευτικό κόσμο; Απολύτως τίποτα. Και κάνατε τίποτα για έναν απλό λόγο, διότι τους θέλετε όλους αιχμαλώτους, ομήρους, να τους κρατάτε στην περιφέρεια ηλιοκαμένους, μόνους, έρημους, εξαρτημένους από τη δική σας μπότα, να τους πατάτε για να τους ρίχνετε τα ψίχουλα. 
Ε, λοιπόν, σας λέω και σας ενημερώνω ότι υπάρχουν άνθρωποι που έχουν πια την ικανότητα, τη δυνατότητα, αλλά και την ψυχική ρώμη, να σηκώσουν το κεφάλι ψηλά και να σας πουν ένα τρανταχτό, μεγάλο, κραυγαλέο, πανηγυρικό, δυναμικό, αγωνιστικό «ΟΧΙ»! «ΟΧΙ» θα σας πει ο αγροτικός κόσμος, όπως είπε το 1910 στο χωριό μου, στο Κιλελέρ! Ετοιμάζετε το «νέο Κιλελέρ». Προσέξτε, σπέρνετε ανέμους και θα θερίσετε θύελλες!
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
 ΠΡΟΕΔΡΕΥΩΝ (Γεώργιος Λαμπρούλης): Επόμενος ομιλητής είναι ο κ. Ανδρέας Πουλάς. 
Ορίστε, έχετε τον λόγο.
ΑΝΔΡΕΑΣ ΠΟΥΛΑΣ: Ευχαριστώ πολύ, κύριε Πρόεδρε.
Κύριοι Υφυπουργοί, κυρίες και κύριοι συνάδελφοι, η Κυβέρνηση φέρνει σήμερα ένα νομοσχέδιο με τίτλο την αλιεία και περιεχόμενο σχεδόν ολόκληρο τον πρωτογενή τομέα, χωρίς ούτε μία πειστική απάντηση στο ερώτημα που θέτουν οι παραγωγοί «Πώς θα συνεχίσουμε να καλλιεργούμε, να εκτρέφουμε ζώα, να ψαρεύουμε και να ζούμε από τη δουλειά μας;». 
Οι αγρότες βρίσκονται αντιμέτωποι με την ακρίβεια, με υψηλό κόστος στο ρεύμα, στα καύσιμα, τα λιπάσματα, στις ζωοτροφές, στις χαμηλές τιμές του παραγωγού, τη λειψυδρία και την έλλειψη εργατών γης. Αυτή είναι η αποτίμηση της αδιέξοδης αγροτικής πολιτικής σας, δηλαδή το κόστος να ανεβαίνει, το εισόδημα να πιέζεται και ο παραγωγός να αφήνεται μόνος του. Και το σημερινό νομοσχέδιο είναι άλλη μία προσπάθεια να κρύψετε την αποτυχία πίσω από άρθρα, πλατφόρμες και μεταφορές αρμοδιοτήτων.
Στον ΟΠΕΚΕΠΕ πρώτα αφήσατε να κλονιστεί η εμπιστοσύνη των έντιμων αγροτών στο σύστημα ενισχύσεων. Τώρα παρουσιάζετε τη μεταφορά κρίσιμων λειτουργιών στην ΑΑΔΕ ως μεγάλη μεταρρύθμιση. Και δεν είναι μόνο οι αγρότες που καταγγέλλουν το αδιέξοδο στο ΟΣΔΕ. Γεωπόνοι και ΚΥΔ της Δυτικής Ελλάδας και της Πελοποννήσου καταγγέλλουν προβλήματα στο MyAGRO, ενώ πενήντα ΚΥΔ της Θεσσαλίας εκτιμούν ότι σαράντα ημέρες μετά το άνοιγμά του έχει οριστικοποιηθεί λιγότερο από το 2% των δηλώσεων. Ζητούν να διορθωθεί η πλατφόρμα και να δοθεί επαρκής χρόνος υποβολής.
Παρά τις ανακοινώσεις και τις ερωτοαπαντήσεις της ΑΑΔΕ, ζητάμε επίσης να διευκρινιστεί αν και πότε θα εκδοθούν ενιαίες υπηρεσιακές οδηγίες από τη ΓΔΕΛΕΠ για την εφαρμογή τους ή θα πληρώσουν πάλι οι παραγωγοί τις καθυστερήσεις του κράτους. Ποια ακριβώς πολιτική ευθύνη αναλαμβάνετε; Ποιος εγγυάται ότι οι πληρωμές θα γίνονται σωστά και στην ώρα τους και ποιος θα απολογηθεί στον παραγωγό εάν χαθεί η ενίσχυσή του μέσα σε μία νέα διοικητική εμπλοκή; 
Στα άρθρα 71 και 74 οφείλετε καθαρές απαντήσεις. Λέτε ότι θέλετε να προστατεύσετε τον πραγματικό παραγωγό που βρέθηκε αντιμέτωπος με μεταγενέστερα δεδομένα Δασικών Χαρτών. Αυτό το πρόβλημα το αναγνωρίζουμε. Τι ποσό αφορά και σε ποιες περιοχές της χώρας είναι; Γιατί το άρθρο 74 ορίζει ότι κατά τον έλεγχο των ενισχύσεων της περιόδου 2018-2022 δεν λαμβάνονται υπ’ όψιν δεδομένα Δασικών Χαρτών, ανεξάρτητα από το πότε κυρώθηκαν ή αναμορφώθηκαν; Γιατί ο αποκλεισμός τους ισχύει ακόμη και όταν εξετάζεται η ανάκτηση μιας ενίσχυσης; Πείτε μας ποια στοιχεία θα χρησιμοποιεί ο Οργανισμός Πληρωμών για να εξακριβώνει την πραγματική χρήση κάθε έκτασης και πώς θα αποκλείσει ενισχύσεις για βοσκότοπους στους οποίους δεν ασκήθηκε η γεωργική δραστηριότητα που απαιτούσαν οι κανόνες του αντίστοιχου έτους. 

Ο έντιμος παραγωγός χρειάζεται προστασία, αλλά και ελέγχους που να ξεχωρίζουν την πραγματική δραστηριότητα από την εικονική δήλωση. Η αγροτική πολιτική δεν ασκείται με την αλλαγή της πινακίδας στην πόρτα ενός οργανισμού. Οι ενισχύσεις συνδέονται με την παραγωγή και την επιβίωση της υπαίθρου. 
Στον ΕΛΓΑ επαναλαμβάνετε την ίδια τακτική, μια επιμέρους αλλαγή στη θέση της συνολικής λύσης. Η αύξηση του ανώτατου ορίου αποζημίωσης έως 100% της ασφαλιζόμενης αξίας ανά αγροτεμάχιο μπορεί να διορθώσει συγκεκριμένες αδικίες. Ποιος, όμως, θα διασφαλίσει αξιόπιστες εκτιμήσεις και την οικονομική αντοχή του οργανισμού; Πού είναι η συνολική αναθεώρηση του Κανονισμού Ασφάλισης που ζητούν οι αγρότες; Πού είναι η αναδιοργάνωση του ΕΛΓΑ που εδώ και επτά χρόνια που κυβερνάτε δεν την έχετε κάνει, ώστε να αποζημιώνει δίκαια και έγκαιρα; 
Αντί αυτών δίνετε στον ΕΛΓΑ τη δυνατότητα είσπραξης εισφορών με χρέωση τραπεζικού λογαριασμού χωρίς την προηγούμενη ρητή εξουσιοδότησης του παραγωγού. Είστε πολύ γρήγοροι, όταν πρόκειται να εισπράξετε. Γιατί δεν δείχνετε, όμως, την ίδια ταχύτητα όταν ο αγρότης περιμένει να αποζημιωθεί; Πώς προστατεύεται από τη εσφαλμένη χρέωση; 
(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. ΒΑΣΙΛΕΙΟΣ ΒΙΛΙΑΡΔΟΣ)
Εμείς επιμένουμε ότι οι αγροτικές ενισχύσεις και αποζημιώσεις πρέπει να είναι ακατάσχετες, ανεκχώρητες και να μην συμψηφίζονται.
 Την ίδια ώρα, η έλλειψη εργατών γης αφήνει παραγωγούς χωρίς χέρια την πιο κρίσιμη στιγμή της χρονιάς. Οι ελαιοπαραγωγοί και οι καλλιεργητές των εσπεριδοειδών της Αργολίδας, κύριε Ανδριανέ, το γνωρίζετε, δεν μπορούν να περιμένουν ώσπου να ξεμπλοκάρει μια διαδικασία. Αν δεν βρεθούν εγκαίρως εργαζόμενοι, ο κόπος ολόκληρης χρονιάς μπορεί να χαθεί. Και πώς θα στηρίξετε τις εκμεταλλεύσεις που αδυνατούν να προγραμματίσουν ακόμα και τη συγκομιδή τους; 
Στην κτηνοτροφία η ευλογιά και ο αφθώδης πυρετός απαιτούν πρόληψη, επιτήρηση και ανθρώπους στο πεδίο. Η Κυβέρνησή σας απαντά κυρίως με αυστηρότερες ποινές και μετακινήσεις υπαλλήλων διαφορετικών ειδικοτήτων. Ασφαλώς, όποιος παραβιάζει τα υγειονομικά μέτρα πρέπει να ελέγχεται. Ποιος, όμως, θα κάνει τις εξετάσεις, τις δειγματοληψίες και την ιχνηλάτηση; Ποιος θα ενημερώσει εγκαίρως τον κτηνοτρόφο; Αντί να φορτώνετε την ευθύνη αποκλειστικά στους παραγωγούς, στελεχώστε επιτέλους τις κτηνιατρικές υπηρεσίες. Δώστε τους εξοπλισμό και σαφές επιχειρησιακό σχέδιο. Εξετάστε τις δυνατότητες εμβολιασμού όπου ενδείκνυνται. Εκτός κι αν προτιμάτε να γίνεται παράνομα. Καταβάλλετε γρήγορα τις αποζημιώσεις και παρουσιάστε σχέδιο για την ανασύσταση των κοπαδιών. Η απώλεια ζωικού κεφαλιού δεν διορθώνεται με μία ανακοίνωση, ούτε με την αύξηση μιας ποινής. Κάθε καθυστέρηση αφήνει ολόκληρες οικογένειες χωρίς εισόδημα και περιοχές με λιγότερη παραγωγή. 
Για την αλιεία είναι η πρώτη φορά που ασχολείστε νομοθετικά, αλλά οι ρυθμίσεις που φέρνετε είναι εντελώς αποσπασματικές. Εσείς ζητάτε συνεχώς νέες υποχρεώσεις από ανθρώπους που δουλεύουν σε μικρά σκάφη και τους παρουσιάζετε ότι έχουν και αναπτυξιακή προοπτική. Δεν ρυθμίζετε ουσιαστικά την ερασιτεχνική αλιεία και προχωράτε στην κατάργηση της βιντζότρατας χωρίς επαρκώς τεκμηριωμένο σχέδιο για όσους πλήττονται. Ενώ στο ζήτημα της εκπροσώπησης των αλιέων επιλέγετε τη διάσπαση. Την ώρα που η παραγωγή των επαγγελματιών αλιέων έχει μειωθεί κατά 50% μέσα σε είκοσι χρόνια, οι υδατοκαλλιέργειες αναπτύσσονται και αποκτούν νέες δυνατότητες. Όμως οι περιβαλλοντικοί έλεγχοι που προβλέπετε, δεν συνοδεύονται από ουσιαστικές εγγυήσεις, ούτε διασφαλίζουν τη συμμετοχή των τοπικών κοινωνιών. 
Και μέσα σε όλα αυτά, ο κ. Σχοινάς, έκτος κατά σειρά Υπουργός Αγροτικής Ανάπτυξης και Τροφίμων στα επτά χρόνια διακυβέρνησης της Νέας Δημοκρατίας, εμφανίστηκε σήμερα στη Βουλή. Σπάνια τον βλέπουμε να δίνει απαντήσεις για τα προβλήματα του αγροτικού κόσμου. Κι όμως, με όσα είπε ουσιαστικά παραδέχτηκε ότι η Κυβέρνηση επί επτά χρόνια άφησε τα προβλήματα αυτά να συσσωρεύονται χωρίς να δώσει λύσεις. Και τώρα ο κ. Σχοινάς επαγγέλλεται ένα νέο σύστημα που υπόσχεται κανόνες, συνέχεια, αξιοπιστία στον αγροτικό τομέα. Είναι μια ομολογία για όσα έλειψαν από τη διακυβέρνηση της Νέας Δημοκρατίας επί επτά χρόνια.  Εμείς το λέγαμε. Τώρα το ακούσαμε και από τον Υπουργό σας. Οι πέντε προκάτοχοί του, ο κ. Βορίδης, ο κ. Λιβανός, ο κ. Γεωργαντάς, ο κ. Αυγενάκης, ο κ. Τσιάρας, τι ακριβώς έκαναν; Δεν έβλεπαν ότι έλειπαν οι κανόνες, η συνέχεια και η αξιοπιστία ή χρειάστηκε να αναλάβει έκτος Υπουργός για να το παραδεχτεί η Κυβέρνησή σας; Αφήσατε επί επτά χρόνια τον αγροτικό κόσμο να διηθίζεται στην αβεβαιότητα και στη φτώχεια. 
Κυρίες και κύριοι συνάδελφοι, ο πρωτογενής τομέας χρειάζεται δίκαιες ενισχύσεις, αξιόπιστη ασφάλιση, προστασία της κτηνοτροφίας, εργάτες γης και προοπτική για όσους παράγουν. Η Κυβέρνηση της Νέας Δημοκρατίας είχε επτά χρόνια για να δώσει αυτές τις απαντήσεις. Σήμερα ζητά να της πιστώσουμε άλλο ένα νομοσχέδιο χωρίς σχέδιο. Δεν θα το κάνουμε. Το ΠΑΣΟΚ θα καταψηφίσει. 
Ευχαριστώ.
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
 ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Πουλά. 
Επόμενος ομιλητής ο κ. Γιώργος Ψυχογιός, Ανεξάρτητος Βουλευτής. Θα ακολουθήσει η κ. Καραγιωργοπούλου. 
ΓΕΩΡΓΙΟΣ ΨΥΧΟΓΙΟΣ: Ευχαριστώ πολύ, κύριε Πρόεδρε. 
Κυρίες και κύριοι συνάδελφοι, κύριοι Υπουργοί, επιτρέψτε μου να ξεκινήσω την σημερινή μου ομιλία εκφράζοντας τα πιο θερμά και ειλικρινή συλλυπητήρια στην οικογένεια, τους οικείους και τους συναδέλφους του πυροσβέστη Πέτρου Διακάκη, ο οποίος έχασε τη ζωή του στο καθήκον για να διασώσει αναρριχτές σε φαράγγι της Ρόδου, προσθέτοντας στο όνομά του στη μεγάλη λίστα των ανθρώπων του πεδίου που έχουν θυσιαστεί προκειμένου να προστατεύσουν την ασφάλεια και τη ζωή των συνανθρώπων τους. 
Σε αυτό το σημείο, βέβαια, θέλω να πω κάτι το οποίο έχουμε επισημάνει πολλές φορές και έπρεπε ήδη να έχετε ενεργήσει και πρέπει να κάνετε παρεμβάσεις τώρα. Σαν ένας άνθρωπος που έχω χειριστεί τα θέματα πολιτικής προστασίας, το 2022 και 2023, κύριοι Υπουργοί, ψηφίστηκε ένας νόμος ομόφωνα στην Ελληνική Βουλή για τον Εθνικό Μηχανισμό Εναέριας Διάσωσης και Αεροδιακομιδών με το όνομα του Θεοφάνη-Ερμή Θεοχαρόπουλου, προκειμένου να αποφύγουμε αυτό που έπαθε και ένας νέος άνθρωπος ορειβάτης στα Τζουμέρκα το 2022. Από τότε μέχρι σήμερα το μόνο που έχετε κάνει είναι να νομοθετήσετε και πάλι το 2025 για να δώσετε ένα μεταβατικό στάδιο πέντε ετών -μια τεράστια και απαράδεκτη καθυστέρηση, την έχουμε επισημάνει πολλές φορές στον κοινοβουλευτικό έλεγχο- και μάλιστα εκχωρώντας και βασικές δημόσιες λειτουργίες σε ιδιώτες. Θα πρέπει, λοιπόν, να ενεργήσετε άμεσα και οι αρμόδιοι Υπουργοί να πάρουν μέτρα επιτέλους γι’ αυτό το θέμα. 
Κυρίες και κύριοι συνάδελφοι, το νομοσχέδιο που φέρνετε προς συζήτηση επιχειρεί έναν εκσυγχρονισμό του πλαισίου για την αλιεία, μεγάλο μέρος του οποίου εξακολουθεί να στηρίζεται στον Αλιευτικό Κώδικα του 1970. Όμως, για άλλη μια φορά οι διατάξεις του νομοσχεδίου και της δικής σας κυβερνητικής πολιτικής στραγγαλίζουν τους μικρομεσαίους επαγγελματίες αλιείς και ευνοούν σκανδαλωδώς τους μεγάλους του κλάδου και της ιχθυοκαλλιέργειας. Και το λέω αυτό σαν ένας άνθρωπος που μεγάλωσα και ζω μεγάλο μέρος της ζωής μου στον Κορινθιακό κόλπο, ο οποίος έχει συγκεκριμένα προβλήματα και δεν τα επιλύετε. 
Στην Κορινθία, όμως, η συζήτηση για τις ιχθυοκαλλιέργειες δεν είναι θεωρητική. Ο σχεδιασμός για ΠΟΑΥ στον δυτικό Σαρωνικό αφορά άμεσα και την περιοχή μας και το ζήτημα του Κόρφου και άλλων περιοχών έχει ήδη προκαλέσει θεσμικές αντιδράσεις και της Αυτοδιοίκησης και των τοπικών κοινωνιών. Χρειάζονται σαφείς εγγυήσεις. 
Έχουμε την ΑΚΤΑΙΑ, μια πανελλαδική συμμαχία πενήντα οκτώ οργανώσεων της Κοινωνίας των Πολιτών που σας έστειλε μια διαμαρτυρία και μια επιστολή για το επείγον του ζητήματος της στήριξης των προτάσεών της προκειμένου να υπάρχουν κανόνες και την καταθέτω για τα Πρακτικά.
(Στο σημείο αυτό ο Βουλευτής κ. Γεώργιος Ψυχογιός καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
 Όπως επίσης και μία επιστολή τριάντα έξι δημάρχων, ένα κοινό πόρισμα, μέσα από το οποίο ζητούν τα αυτονόητα, κύριοι Υπουργοί. Ζητούν χωροταξικό σχεδιασμό ούτως ώστε οι όποιες επενδύσεις να γίνονται με βάση την πραγματική φέρουσα ικανότητα κάθε θαλάσσιας περιοχής, περιβαλλοντική εποπτεία, συντονισμό των υπηρεσιών για την αποτελεσματική εφαρμογή της περιβαλλοντικής νομοθεσίας, τον ρόλο της Τοπικής Αυτοδιοίκησης που θα πρέπει να ακούγεται, να γίνεται διαβούλευση γι’ αυτό και να λαμβάνονται υπόψη οι ιδιαίτερες συνθήκες σε κάθε παρέμβαση και κυρώσεις και οικονομικές εγγυήσεις γι’ αυτούς που παραβιάζουν τους κανόνες. Το καταθέτω και αυτό για τα Πρακτικά. 
(Στο σημείο αυτό ο Βουλευτής κ. Γεώργιος Ψυχογιός καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
Κυρίες και κύριοι συνάδελφοι, κύριοι Υπουργοί, έρχεστε στο άρθρο 57 του νομοσχεδίου και κάνετε το εξής. Αλλάζετε την καταληκτική ημερομηνία είσπραξης των ασφαλιστικών εισφορών. Μιλάω για τον ΕΛΓΑ.
Από το 2010 που θεσπίστηκε, η καταληκτική ημερομηνία είναι, όπως όλοι ξέρουμε, η 31/3 του επόμενου έτους. Όμως, έρχεστε και το αλλάζετε αυτό  ρίχνοντας πιο βαθιά στην απόγνωση τους αγρότες και ζητάτε ένα μήνα μετά την οριστικοποίηση της αίτησης του ΟΣΔΕ να εξοφλείται η εισφορά. Εάν ο αγρότης αδυνατεί να πληρώσει -που δεν τον έχετε πληρώσει και θα πω γιατί- βάζετε πάλι χέρι στην τσέπη του και παίρνετε χρήματα από όποιον λογαριασμό βρείτε. Από εκεί θα βγάλετε τα χρήματα για να αυξήσετε το όριο της αποζημίωσης του ΕΛΓΑ που έχετε στο άρθρο 56; Η φτωχοποίηση και η εξαθλίωση βαθαίνει για τους αγρότες. 
Κύριοι Υπουργοί, για άλλη μια χρονιά, Σεπτέμβρη μήνα, που άλλες χώρες της Ευρώπης έχουν ήδη πληρώσει την προκαταβολή της ενιαίας ενίσχυσης, η χώρα μας προσπαθεί να χτίσει ένα σύστημα δηλώσεων των καλλιεργειών, ένα σύστημα που είναι πια καταφανές ότι υπάρχουν και συγκεκριμένα κέντρα που επιθυμούν να αποτύχει, ώστε να γυρίσουμε στις παλιές πλατφόρμες, προκειμένου να εξυπηρετηθούν οι «χασάπηδες» και οι «φραπέδες» που με το άρθρο 74 έρχεστε στην ουσία να αμνηστεύσετε και να νομιμοποιήσετε. Και μάλιστα, έχει το θράσος ο αρμόδιος Υπουργός να λέει στους Βουλευτές του ΣΥΡΙΖΑ ότι έκαναν ερώτηση για τους δασικούς χάρτες το 2021. 
Για πείτε μου παρακαλώ, τα διαχειριστικά σχέδια βόσκησης του 2019 που σας παραδώσαμε έτοιμα και με συγκεκριμένα εργαλεία και χρηματοδότηση και τους δασικούς χάρτες που σας τους παραδώσαμε, γιατί δεν τα προχωρήσατε μέχρι το 2025 και αφήσατε αυτό το παράθυρο για να γίνονται όλες αυτές οι λαμογιές και η κατάχρηση του δημοσίου χρήματος; 
Αυτή είναι η ερώτηση που πρέπει να θέσουμε και εσείς πρέπει να απαντήσετε.  Διότι επί της περιόδου σας γίνανε αυτά τα εγκλήματα. Θα απαντήσει λοιπόν, κάποιος στους αγρότες για να έρθουμε στην πραγματική ζωή και το τι συμβαίνει σήμερα, τι θα γίνει με τον ΟΣΔΕ του 2026; Έχουν υποβληθεί 2% δηλώσεις. Θα απαντήσει κάποιος τι θα γίνει με τις πληρωμές ανειλημμένων υποχρεώσεων του 2025; Θα απαντήσει κάποιος στους αγρότες ποια κυβερνητικά στελέχη  βάζουν τρικλοποδιές για να μην λειτουργήσει η πλατφόρμα του ΟΣΔΕ υπό δημόσιο έλεγχο που καυχάστε ότι θα κάνετε; Γιατί δεν προχωρεί; 
Θα πει επιτέλους, κάποιος αξιόπιστος κυβερνητικός παράγοντας -αν υπάρχει πια τέτοιος- ποιο είναι το μέλλον της γεωργίας, της κτηνοτροφίας και της αλιείας σε αυτή τη χώρα που καθημερινά, κύριε Υπουργέ, κάνουμε παρεμβάσεις -και το ξέρετε- για τις περιπτώσεις των περιοχών μας και όχι μόνο; 
 Να έρθω όμως και σε κάτι το οποίο είναι πάρα πολύ κρίσιμο και αφορά τα έργα υποδομής, διότι δεν γίνεται παραγωγική ανασυγκρότηση και πρωτογενής τομέας χωρίς αρδευτικά έργα. Ξέρετε πολύ καλά και το ξέρουν όλοι σε αυτή την Αίθουσα ότι αποφεύγω τους αφορισμούς, τους μηδενισμούς στην πολιτική μου τοποθέτηση. Και θα αναφερθώ στο φράγμα του Ασωπού, στο σημαντικότερο αρδευτικό έργο της Κορινθίας,  για το οποίο, πριν έρθω στο Βήμα της Βουλής, μίλησα με τον κ. Δήμα, τον Υπουργό Υποδομών, με τον κ. Κασίμη, πρώην Γενικό Γραμματέα Κοινοτικών Πόρων της κυβέρνησης ΣΥΡΙΖΑ και με τον κ. Μουρίκη, τον Αντιπεριφερειάρχη Κορινθίας. Έχοντας την εμπειρία σαν κυβερνητικός Βουλευτής το 2015-2019 που γνωρίζω την αλήθεια -και την καταθέτω- ότι το έργο ξεκόλλησε από αυτόν το βάλτο που το είχατε οδηγήσει προηγουμένως, εξασφαλίστηκε πλήρως η χρηματοδότησή του και από ευρωπαϊκούς πόρους και παραδόθηκε στο 65% το 2019. Ήρθατε μετά από επτά χρόνια με την δημόσια παραδοχή του Γενικού Διευθυντή του αναδόχου του έργου να πείτε ότι έχει προχωρήσει 5% και να πανηγυρίζετε. Είναι τεράστιες αυτές οι πολιτικές ευθύνες της Νέας Δημοκρατίας για το έργο αυτό. Θέλουμε απαντήσεις σε συγκεκριμένα ερωτήματα, δημόσια και ξεκάθαρα, διότι υπάρχει ένα έγγραφο από τα θεσμικά όργανα της Περιφέρειας Πελοποννήσου που μιλάει για διακοπή εργασιών με υπαιτιότητα του φορέα κατασκευής και του κυρίου του έργου για το πότε θα γίνει τελικά η πλήρης εξόφληση αυτών των ποσών, ώστε να ακολουθήσει η τυπική επανεκκίνηση του έργου, εάν οι εξελίξεις αυτές θα αναπροσαρμόσουν το χρονοδιάγραμμα ολοκλήρωσης του έργου που το έχετε πάει τόσο πίσω -όπως προανέφερα- και εάν έχει εξασφαλιστεί η χρηματοδότηση των αρδευτικών δικτύων μετά την ολοκλήρωση του έργου.  
Αυτά πρέπει να απαντήσετε στον κορινθιακό λαό και τον ελληνικό λαό που βλέπει τριάντα μεγάλα αρδευτικά έργα που είχαν δρομολογηθεί από το 2019 να μην έχει προχωρήσει κανένα. 
Κλείνω, κύριε Πρόεδρε, κυρίες και κύριοι συνάδελφοι, λέγοντας ότι ο κόσμος έχει καταλάβει. Ο κόσμος έχει καταλάβει ποιοι είστε ως Κυβέρνηση, τι υπηρετείτε, τι σχέση έχετε με την πραγματικότητα, τι ξηλώνετε από τις κατακτήσεις του ελληνικού λαού και σύντομα θα σας δείξει τον δρόμο της εξόδου και μια Αριστερή και προοδευτική κυβέρνηση θα αναλάβει τις τύχες της χώρας για να αναστηλώσει την αξιοπρέπεια και την εντιμότητα σε αυτήν τη χώρα. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Ψυχογιέ. 
Καλείται στο Βήμα η κ. Ελένη Καραγεωργοπούλου, ανεξάρτητη Βουλευτής. Θα ακολουθήσουν η κ. Σταρακά, ο κ. Καλαματιανός, ο κ. Μιχαηλίδης και ο κ. Αποστολάκης. 
ΕΛΕΝΗ ΚΑΡΑΓΕΩΡΓΟΠΟΥΛΟΥ: Ευχαριστώ πολύ, κύριε Πρόεδρε.
Κύριοι της Κυβέρνησης, υποδύεστε έναν ρόλο που αφορά σε μια προσπάθεια επίδειξης ικανοτήτων στην υπεράσπιση της τέχνης της επικοινωνιακής απάτης.
Στο πεδίο, όμως, απέναντί ​​σας έχετε αγρότες, κτηνοτρόφους, αλιείς, οικογένειες που προσπαθούν να επιβιώσουν καθημερινά και αυτό που βλέπουν είναι ένας δρόμος τραχύς, αφώτιστος και εκεί τα πράγματα, για εσάς, αποδεικνύουν ότι είναι τελείως διαφορετική η αλήθεια, από αυτό που παρουσιάζετε.
Στο άρθρο 4 της τροπολογίας σας -της νυχτερινής σας τροπολογίας- ήρθε η κυρία Υπουργός να υποστηρίξει το «καλώς έχειν», για τις αναγκαίες ρυθμίσεις της επισιτιστικής βοήθειας του προϋπολογισμού των Οργανισμού Προνοιακών Επιδομάτων. Κι εκεί, ακόμα, επιδεικνύετε πόσο πολύ αδίστακτοι είστε. 
Φροντίζετε με την ίδια διάταξη να ενεργοποιήσετε ξεχασμένη σύμβαση από το 2024 και να δικαιολογήσετε, τι; Αμοιβές της τάξης του 2,9 εκατομμυρίων ευρώ σε τεχνικούς συμβούλους του ΟΠΕΚΑ, έναν ΟΠΕΚΑ, που τον έχετε ακόμα αφρόντιστο, χωρίς δυναμικό, χωρίς στελέχη που έχει, όμως, ανάγκη από τεχνικό σύμβουλο και που θυμόσαστε ξαφνικά εν έτει 2026 ότι πρέπει να του δώσετε για σύμβαση από το 2024, για παροχή υπηρεσιών, αμοιβή 2,9 εκατομμυρίων. Τι καλά; 
Κύριε Σχοινά, που απουσιάζετε αυτήν την ώρα, ως νεόφερτος Υπουργός μιας αδίστακτης διεφθαρμένης Κυβέρνησης -αποδεδειγμένα πλέον και σε παγκόσμιο επίπεδο, σε διεθνές επίπεδο- έχετε ένα πολύ βαρύ βιογραφικό, που δεν σας δικαιολογεί, ούτε σας συγχωρεί αστοχίες και ήρθατε να μας μιλήσετε, υπερήφανα, για ένα σύστημα, το οποίο υπηρετείτε και μέσα στο οποίο βλέπετε διαφάνεια, αξιοπιστία και διαψεύδεστε από την ίδια την πραγματικότητα. Δεν ξέρω κατά πόσο έχετε διαβάσει το ίδιο το νομοσχέδιο, που δεν ήρθατε μία φορά σε Επιτροπή να το αναπτύξετε στη λογική του, στην αρχιτεκτονική του, να το εξηγήσετε. 
Στην παράγραφο 2 της ίδιας τροπολογίας -της νυχτερινής σας τροπολογίας- τι κάνετε; Ανακοινώνετε και πάλι μεγάλες θεσμικές μεταφορές, που αφορούν σε τι; Στη στασιμότητα. Από τον ΟΠΕΚΕΠΕ στην ΑΑΔΕ. Λέτε «Έγινε, άλλαξε το σύστημα, έχουμε κάτι τελείως νέο, άφθαρτο». Μα, πού είναι αυτό, όταν το ίδιο το Δημόσιο καλείται να συνεχίσει, να παρατείνει μια Σύμβαση με την Τράπεζα Πειραιώς, για την ταμειακή διαχείριση του ΕΛΕΓΕΠ, του Ειδικού Λογαριασμού Εγγυήσεων Γεωργικών Προϊόντων, το οποίο δυσκολεύεται στις πληρωμές. Και αυτή η μετάβαση έπρεπε να έχει γίνει από την Τράπεζα Πειραιώς στην Τράπεζα της Ελλάδας και δεν τα καταφέρατε. 
Συνεχίζετε να χτίζετε μεταβατικές γέφυρες μέχρι τις 30 Απριλίου. Όμως, μέχρι τις 30 Απριλίου του 2027που θα παραταθεί αυτή η Σύμβαση, η Τράπεζα Πειραιώς δεν θα μείνει έτσι. Θα πληρωθεί από τους Έλληνες φορολογούμενους, από την ΑΑΔΕ. Πόσο θα πληρωθεί; Το Γενικό Λογιστήριο του Κράτους δεν ξέρει, δεν μπορεί να το ποσοτικοποιήσει. Γιατί άραγε; Τι συμβαίνει; Γιατί δεν μπορεί; Θα μας δώσετε κάποια λογική εξήγηση; 
Έρχομαι στο άρθρο 74: Πολύς ο λόγος. Είναι απλά καπνός χωρίς φωτιά; Όχι, φυσικά. Υπάρχει φωτιά, υπάρχει τεράστια φωτιά. Γιατί; Πόσες υποθέσεις, κύριοι Υπουργοί, θα μας πείτε και πόσα χρήματα, τελικά, είναι αυτά που τροποποιούνται ή αλλάζουν με τη συγκεκριμένη διάταξη; Θα μας πείτε, τελικά, ποιοι ωφελούνται και ποιο είναι το αποτέλεσμα και τι είναι το κρινόμενο; 
Στα άρθρα 67-73 ρυθμίζετε πληροφοριακά συστήματα, συμβάσεις, περιουσιακά στοιχεία, ανακτήσεις και χρηματοδότηση. Μα εσείς δεν είπατε, κύριε Ανδριανέ, ότι τελείωσε η μεταφορά του ΟΠΕΚΕΠΕ στην ΑΑΔΕ, ότι τα τελειώσαμε, τα κάναμε, τα φτιάξαμε; Μα γιατί χρειάζονται νέες ρυθμίσεις για να μπορέσετε να κάνετε αυτή τη μετάβαση; Γιατί ο λόγος έρχεται σε αντίθεση με την πράξη και με την αλήθεια, με αυτό που βιώνουμε; 
Υπάρχει μεγάλος όγκος εκκρεμοτήτων, μας λέτε, για την περίοδο 2018-2022, οπότε το άρθρο 74 έρχεται να δικαιολογήσει, μας είπατε, κύριε Καββαδά, ότι δεν αλλάζουν οι κανόνες επιλεξιμότητας, αλλά τα δεδομένα που συνεκτιμώνται. 
Στις ενισχύσεις όμως των ετών 2018-2022, που θεωρούνται νόμιμες -και ξεπλένετε εδώ το πόσο νόμιμες είναι, γιατί ξέρετε, αυτό αποτελεί αντικείμενο ποινικών δικών, πολλών ποινικών δικών, όπου βρίσκονται κατηγορούμενοι και οι υπηρεσιακά στελέχη του ΟΠΕΚΕΠΕ γιατί διευκόλυναν μη δικαιούχους, αλλά και οι ίδιοι οι μη δικαιούχοι, οι οποίοι δήλωσαν βοσκοτόπια για γεωργικές εκμεταλλεύσεις. Εκεί λοιπόν συγκαταλέγονται και εκείνες οι περιπτώσεις για τις οποίες δεν αποδεικνύεται ενεργή γεωργική δραστηριότητα, κάτι που είναι απαίτηση της κοινοτικής νομοθεσίας εκτός από την εθνική νομοθεσία. 
Επίσης δεν μπορεί να αποδειχθεί και η νόμιμη κτήση ή κατοχή τους. Και αυτό είναι κάτι που βεβαίως το βοηθάει το να μην ανατρέχετε σε δασικούς χάρτες. Γιατί υπήρχαν δασικοί χάρτες και τότε, ακόμα και αν αυτοί είχαν ανατεθεί σε εταιρεία του κ. Χλύκα, ο οποίος έχει καταδικαστεί για έγκλημα του ΟΠΕΚΕΠΕ και στον οποίο συνεχίζετε να κάνετε αναθέσεις κατάρτισης δασικών χαρτιών χαρτών. 
Αυτή η διάταξη εάν δεν αποσυρθεί, θα έχει δύο αποτελέσματα. Δύο τινά θα συμβούν. Το ένα είναι ότι το ελληνικό δημόσιο δεν θα μπορέσει να ανακτήσει χρήματα που του οφείλονται από επιδοτήσεις με τις οποίες ενισχύθηκαν μη δικαιούχοι και θα έπρεπε υπό κανονικές συνθήκες, έτσι όπως έχει υποσχεθεί η Κυβέρνηση, να επιστραφούν τα χρήματα αυτά. 
Το δεύτερο είναι ότι οι πραγματικοί αγρότες δεν θα μπορέσουν να πάρουν εκείνα τα οποία τους οφείλονται και σε συνδυασμό με τις ποινικές δίκες θα υπάρξει το αποτέλεσμα, το οποίο δεν θα έκανε να υπάρξει, δηλαδή άνθρωποι οι οποίοι κατηγορούνται για εγκλήματα οικονομικά θα βρεθούν στο απυρόβλητο. Γιατί με αυτή τη διάταξη τους βοηθάτε. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Βουλευτή)
Υπάρχουν και άλλα σημεία του νομοσχεδίου. Για τη βιντζότρατα ακούστηκαν πολλά και ο χρόνος με περιορίζει. Να μιλήσω όμως για το μητρώο, για το οποίο νομίζω ότι δεν έχω ακούσει τίποτα μέχρι αυτή τη στιγμή. Είναι ίσως η πιο χαρακτηριστική αντίφαση του νομοσχεδίου. Καλείτε τους αγρότες, τους οποίους εγκαλείτε για ανάγκη συμμόρφωσης με την τεχνολογία, με την ψηφιακή τεχνολογία μάλιστα, να συμμορφωθούν με την υποχρέωση μία φορά κάθε έτος να πρέπει να δηλώνουν εγγραφή στο μητρώο. 
Σε περίπτωση που δεν το πράξουν, καταργείται η διάταξη εκείνη που μέχρι σήμερα ισχύει, ότι για λόγους ανωτέρας βίας συγχωρείται να μπορούν να το κάνουν και αργότερα και να μην χάνουν ευεργετήματα και ωφελήματα από την παράλειψή τους, γιατί αυτή ακριβώς οφειλόταν σε ανωτέρα βία. Εδώ το κράτος έρχεται με έναν πολύ αυστηρό τρόπο να τους δημιουργεί μια έκπτωση από δικαιώματα, εξαιτίας αδυναμίας να δηλώσουν στο μητρώο έγκαιρα τη δική τους ιδιοκτησία. 
Εσείς, που από την άλλη ορκίζεστε στη διαλειτουργικότητα, βλέπουμε ωστόσο ότι δεν μπορείτε να λειτουργήσετε σημαντικές λειτουργίες τις οποίες είχατε υποσχεθεί και στις οποίες δεν μπορείτε να ανταποκριθείτε, όπως συμβαίνει με το myAGRO. 
Επίσης συλλέγετε πάρα πολλά δεδομένα, για τα οποία και η ίδια η Επιστημονική Υπηρεσία σας εγκαλεί ότι μέσα από αυτό το μητρώο δεν διευκρινίζετε ποιους εγγεγραμμένους αφορά η διαλειτουργικότητα και γιατί αυτό απαιτείται. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κυρία Καραγεωργοπούλου. 
Καλείται στο Βήμα η κ. Χριστίνα Σταρακά, Βουλευτής του ΠΑΣΟΚ. 
ΧΡΙΣΤΙΝΑ ΣΤΑΡΑΚΑ: Ευχαριστώ, κύριε Πρόεδρε. 
Κυρίες και κύριοι συνάδελφοι, μετά από επτά χρόνια η Κυβέρνηση της Νέας Δημοκρατίας φέρνει ένα νομοσχέδιο με βασικό βέβαια αντικείμενο το αντικείμενο της αλιείας και την τροποποίηση τελοσπάντων του αλιευτικού κώδικα. Θα περίμενε κανείς σε αυτό το νομοσχέδιο, αν μη τι άλλο, να συζητούσαμε το μέλλον του κλάδου, για το πώς θα μείνει ο ψαράς στη θάλασσα, πώς θα ανανεωθεί ο γερασμένος στόλος, πώς θα αποκτήσει ξανά προοπτική ο κλάδος. 
Αντί για αυτό, το μεγαλύτερο μέρος του νομοσχεδίου προσαρμόζει το εθνικό πλαίσιο στο Ευρωπαϊκό Σύστημα Ελέγχου Αλιείας και γύρω από αυτό λίγο μητρώο αγροτών, λίγο σχολές κρέατος, λίγο μέλι, λίγο ΕΛΓΑ, λίγο ΟΠΕΚΕΠΕ και τ’ αγόρι μου, που λέει και το τραγούδι.
Αυτή η αποσπασματικότητα χαρακτηρίζει την πολιτική σας για τον πρωτογενή τομέα γενικότερα. Επτά χρόνια ολόκληρα κυβερνάτε και σήμερα ο αγρότης μετράει κάθε ευρώ για το πετρέλαιο, για το ρεύμα, τα εφόδια. Ο κτηνοτρόφος αγωνιά μετά τις ζωονόσους και ο ψαράς δεν ξέρει αν το μεροκάματο θα καλύψει τα έξοδά του. 
Στη Διεθνή Έκθεση Θεσσαλονίκης ο ίδιος ο Πρωθυπουργός παραδέχτηκε ότι στον πρωτογενή τομέα μείναμε πίσω και μάλιστα μίλησε και για κίτρινη κάρτα στον ΕΛΓΑ. Το απαντήσαμε βέβαια, ότι ο αγροτικός κόσμος σάς έχει ετοιμάσει ήδη την κόκκινη κάρτα για εσάς. Γιατί μετά από επτά χρόνια ποιος ακριβώς δείχνει κάρτα και σε ποιον; 
Υποσχεθήκατε ανασυγκρότηση την επόμενη τετραετία. Ευτυχώς βέβαια για όλους μας θα είστε αντιπολίτευση. Δεν μπορεί να περιμένει όμως ο κτηνοτρόφος ο οποίος χτυπήθηκε από τις ζωονόσους και σήμερα ζει χωρίς εισόδημα. Πού είναι η ανασύσταση του ζωικού κεφαλαίου; Πού είναι η πρόληψη, οι κτηνιατρικές υπηρεσίες, οι γρήγορες αποζημιώσεις για να ξαναμπεί στην παραγωγή αυτός ο κτηνοτρόφος; Πού είναι η περίφημη εξυγίανση του ΟΠΕΚΕΠΕ με τη μεταφορά αρμοδιοτήτων στην ΑΑΔΕ; 
Σε αυτό εμείς διαφωνήσαμε εξάλλου εξαρχής και το βλέπουμε στην πράξη. Το ΟΣΔΕ 2026, αντί να ανοίξει την άνοιξη, ανοίγει τον Αύγουστο, μετατρέποντας και αυτό με χίλια προβλήματα -έκανα και μια σχετική ερώτηση γι’ αυτό- την επιβίωση της ελληνικής υπαίθρου σε ένα κυβερνητικό, ψηφιακό πείραμα προχειρότητας της ΑΑΔΕ, που εγκλωβίζει αγρότες, κτηνοτρόφους και ΚΥΔ σε έναν εφιαλτικό αγώνα δρόμου, αντιμετωπίζοντας ένα σύστημα που διορθώνεται στο γόνατο, την ώρα που λήγουν οι προθεσμίες, οδηγώντας τον αγροτικό κόσμο σε έναν πρωτοφανή οικονομικό στραγγαλισμό, αφού κανείς αγρότης δεν ξέρει πότε και αν θα πληρωθεί ούτε εάν θα καταφέρει να γίνει τελικά η δήλωσή του. 
Σας το έχουμε πει πάρα πολλές φορές. Ο αγρότης δεν είναι ένας ΑΦΜ, είναι παραγωγός και χρειάζεται έναν αυτοτελή, διαφανή, αξιόπιστο οργανισμό πληρωμών. Υψηλό κόστος παραγωγής, προβλήματα στις πληρωμές, γαλάζιο σκάνδαλο ΟΠΕΚΕΠΕ, ζωονόσοι, αγροτικά μπλόκα και μια ελληνική ύπαιθρος, που στην κυριολεξία χάνει ανθρώπους και γερνάει. Αυτός είναι ο λογαριασμός επτά χρόνων για τον πρωτογενή τομέα από την Κυβέρνηση της Νέας Δημοκρατίας.
Και πάμε στο νομοσχέδιο. Θετικά βλέπουμε το ηλεκτρονικό ισοζύγιο μελιού, τις σχολές κρέατος, τον εκσυγχρονισμό του μητρώου αγροτών. Αλλά γιατί ο αγρότης πρέπει να ξαναδίνει στο κράτος -λύστε μου αυτή την απορία- τα στοιχεία που ήδη έχει το κράτος; Ψηφιακό κράτος δεν είναι να κάνεις ψηφιακή την ταλαιπωρία. Τα στοιχεία πρέπει να δίνονται μία φορά και κανένας παραγωγός δεν πρέπει να χάνει δικαιώματα από μια δυσλειτουργία μιας πλατφόρμας. 
Και έρχομαι στην αλιεία. Από το Μεσολόγγι και το Αιτωλικό μέχρι τον Αστακό και τον Αμβρακικό, του νομού μου, του Νομού Αιτωλοακαρνανίας, οι ψαράδες μας εκπέμπουν SOS. Και μιλάμε για την Αιτωλοακαρνανία, που έχει σήμερα πεντακόσια περίπου επαγγελματικά αλιευτικά σκάφη, ενώ παράλληλα η περιοχή Μεσολογγίου-Αιτωλικού αποτελεί εξαιρετικά μεγάλη συγκέντρωση παραδοσιακής επαγγελματικής αλιείας με πάνω από επτακόσιους επαγγελματίες αλιείς.
Επτακόσιες οικογένειες, λοιπόν, στην περιοχή Αιτωλικού Μεσολογγίου ζητούν κανόνες για να αντιμετωπίσουν την παράνομη αλιεία, ζητούν ρύθμιση της ερασιτεχνικής αλιείας, ζητούν κίνητρα για τους νέους ψαράδες, ανανέωση κι εκσυγχρονισμό του στόλου τους και λύσεις για το κόστος παραγωγής, τη διοικητική, αλλά και την ψηφιακή γραφειοκρατία. Ζητούν, επίσης, μια ενιαία συνδικαλιστική ισχυρή φωνή. 
Εσείς προβλέπετε οργάνωση ανά κατηγορία αλιευτικού εργαλείου. Δηλαδή, αντί να ενώσετε τη φωνή των ψαράδων, τη σπάτε σε χίλια κομμάτια. Εμείς, λοιπόν, ζητάμε μια ενιαία αυτοτελή εκπροσώπηση των αλιέων από το πρωτοβάθμιο έως και το τριτοβάθμιο επίπεδο. 
Επίσης, παρά τις δεσμεύσεις που έχουν προηγηθεί, ολοκληρωμένη ρύθμιση για την ερασιτεχνική αλιεία και ένα συνολικό αναπτυξιακό σχέδιο δεν υπάρχει ούτε καν στα σχέδια. Δεν γίνεται να θυμόμαστε τον ψαρά όταν είναι να τον ελέγξουμε. Πρέπει να τον θυμάστε και όταν είναι να τον στηρίξετε. 
Δεν θέλω να αναφερθώ επί του νομοσχεδίου στο άρθρο 74 που πήγατε να κάνετε κάποιες νομοτεχνικές βελτιώσεις και μόνο που το βάλατε μετά τη διαβούλευση αυτό είναι απαράδεκτο και δεν έχει ξαναγίνει, αλλά παρόλα αυτά, εκείνο που έχουμε να πούμε είναι: Κλείστε κάθε δυνατότητα να πάρει έστω 1 ευρώ κάποιος που δεν το δικαιούται. Τα λεφτά των πραγματικών αγροτών δεν θα γίνουν πλυντήριο για τις αμαρτίες του ΟΠΕΚΕΠΕ σε καμία περίπτωση. 
Κυρίες και κύριοι συνάδελφοι, αυτό το νομοσχέδιο με το «λίγο απ’ όλα» σίγουρα δεν αρκεί. Χρειάζεται ένα πραγματικό σχέδιο για την αλιεία και τον πρωτογενή τομέα συνολικά, όπως αυτό που παρουσίασε στη Διεθνή Έκθεση Θεσσαλονίκης ο Πρόεδρός μας, ο Νίκος Ανδρουλάκης: Αφορολόγητο αγροτικό πετρέλαιο στην αντλία, σύγχρονο ΕΛΓΑ, χορήγηση γης στους νέους αγρότες, σωστή διαχείριση του νερού και αρδευτικά έργα, σύνδεση της παραγωγής με τη μεταποίηση ώστε η προστιθέμενη αξία να μένει στην ελληνική περιφέρεια, ακατάσχετες ενισχύσεις και αποζημιώσεις και έναν αξιόπιστο οργανισμό αγροτικών ενισχύσεων με διαφάνεια και έγκαιρες πληρωμές. 
Αυτό σημαίνει για εμάς αναγέννηση της ελληνικής υπαίθρου, να μπορεί ο άνθρωπος που παράγει να ζει από τη δουλειά του, στο χωράφι, στο μαντρί, στο καΐκι. Γιατί χωρίς αυτούς δεν είναι, αγαπητοί συναδέλφισσες και συνάδελφοι, ότι χάνουμε μόνο παραγωγή, χάνουμε χωριά, χάνουμε εισόδημα και ολόκληρες τοπικές κοινωνίες.
Και σε ό,τι αφορά τους αλιείς, δεν ζητούν -επιμένω- απλώς να τους ελέγχετε, αλλά ένα κράτος που θα τους δώσει έναν λόγο δυνατό να μείνουν στη θάλασσα. Αυτό το νομοσχέδιο, λοιπόν, μόνο αυτό δεν κάνει. 
Ευχαριστώ. 
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
 ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κυρία Σταρακά. 
Επόμενος ομιλητής ο κ. Διονύσιος Καλαματιανός, ανεξάρτητος. 
ΔΙΟΝΥΣΙΟΣ-ΧΑΡΑΛΑΜΠΟΣ ΚΑΛΑΜΑΤΙΑΝΟΣ: Κύριοι Υπουργοί, κυρίες και κύριοι συνάδελφοι, σήμερα με αυτό το νομοσχέδιο θα ήταν μια πολύ καλή ευκαιρία να συζητήσουμε ευρύτερα για τον πρωτογενή τομέα, για το σχέδιο, για το όραμα που έχουμε, για το παρόν και το μέλλον, για τις σημερινές και τις μελλοντικές γενιές. Θα ήταν μια καλή ευκαιρία να συζητήσουμε για τη σχέση που θέλουμε να έχει ο πολίτης που παράγει, ο πολίτης της υπαίθρου με την κεντρική διοίκηση, με την πολιτεία. 
Μιλάτε για εκσυγχρονισμό. Αλήθεια, τι εννοείτε με αυτό; Εμείς πιστεύουμε ότι ο εκσυγχρονισμός του θεσμικού πλαισίου δεν μπορεί να σημαίνει απλώς περισσότερες διαδικασίες, δεν μπορεί να σημαίνει μόνο περισσότερα πρόστιμα, δεν μπορεί να σημαίνει να παίρνουμε τη γραφειοκρατία και να τη μεταφέρουμε σε μια ηλεκτρονική πλατφόρμα. Η ψηφιοποίηση της γραφειοκρατίας δεν είναι ψηφιακός μετασχηματισμός. 
Αντίθετα, ψηφιακό κράτος είναι το κράτος που ζητά λιγότερα από τον πολίτη, που διασταυρώνει στοιχεία, που διορθώνει λάθη, που βάζει σαφείς κανόνες και δίνει απαντήσεις. Αυτό είναι ψηφιακό κράτος. Είναι το κράτος που δεν μεταφέρει τη δική του ανεπάρκεια στον πολίτη, τον αγρότη, τον αλιέα και τον παραγωγό. Και όλα αυτά αφορούν ιδιαίτερα τον αγρότη, τον αλιέα και τον παραγωγό, γιατί η αγροτική παραγωγή, η κτηνοτροφία, η αλιεία, οι υδατοκαλλιέργειες, η προστασία του φυσικού περιβάλλοντος είναι αλληλένδετες έννοιες, είναι ο ίδιος κρίκος. Είναι μια αλυσίδα που πρέπει να στηρίζεται σε τρεις αρχές: βιωσιμότητα, παραγωγικότητα, δικαιοσύνη. 
Στην αλιεία, για παράδειγμα, χρειαζόμαστε σύγχρονους και αξιόπιστους ελέγχους. Χρειαζόμαστε πραγματικά δεδομένα, χρειαζόμαστε σαφείς και ξεκάθαρες αρμοδιότητες και βεβαίως, είναι αναγκαία η αποφασιστική αντιμετώπιση της οργανωμένης και συστηματικής παρανομίας στην αλιεία, όχι μόνο από τους Έλληνες αλιείς, αλλά από όλους όσοι βρίσκονται στις θάλασσές μας, είτε είναι Τούρκοι είτε Ιταλοί, τους πάντες. Διότι η παράνομη αλιεία δεν πλήττει μόνο το θαλάσσιο περιβάλλον, πλήττει και τον νόμιμο επαγγελματία της θάλασσας. 
Υπάρχει και μια κρίσιμη προϋπόθεση. Οι κυρώσεις πρέπει να είναι δίκαιες και αναλογικές. Δεν είναι το ίδιο μια οργανωμένη παράνομη δραστηριότητα με ένα ανθρώπινο λάθος και να τιμωρείται το ίδιο. Δεν είναι το ίδιο η συστηματική παραβατικότητα με μια τυπική παράβαση ενός μικρού παράκτιου αλιέα και δεν πρέπει να τιμωρείται το ίδιο. Με αυτά που φέρνετε εξουθενώνετε τους αλιείς και δυστυχώς, θα έχουμε αρνητικά αποτελέσματα με άλλη μια νομοθέτησή σας. Η διοίκηση πρέπει να εξετάζει την πράξη, την υπαιτιότητα και τη βαρύτητα της παράβασης. Για εμάς αυτή είναι η λογική που πρέπει να διέπει ολόκληρο το παραγωγικό σύστημα. 
Επίσης, δομικό στοιχείο ενός βιώσιμου και δίκαιου παραγωγικού συστήματος πρέπει να είναι ο ισχυρός συνεργατισμός. Ναι, εμείς τον στηρίζουμε και τον στηρίξαμε. Χρειάζονται ισχυρά συνεργατικά και συνεταιριστικά σχήματα και όχι, βεβαίως δεν χρειαζόμαστε συνεταιρισμούς στα χαρτιά που λειτουργούν χωρίς δημοκρατία και διαφάνεια. 
Μέσα από πραγματικά δημοκρατικούς και διαφανείς συνεταιρισμούς, ο μικρός παραγωγός μπορεί να αποκτήσει μεγαλύτερη πρόσβαση στην αγορά και καλύτερη διαπραγματευτική δυνατότητα. Παράλληλα, μπορεί να περιορίσει και το κόστος της παραγωγής. 
Έρχομαι τώρα στο ζήτημα της κτηνοτροφίας και των επιζωοτιών. Οι ζωονόσοι δεν αντιμετωπίζονται, κυρίες και κύριοι της Κυβέρνησης, μόνο με ανακοινώσεις. Η αντιμετώπισή τους απαιτεί ισχυρό δημόσιο μηχανισμό. Απαιτεί στελεχωμένες κτηνιατρικές υπηρεσίες, απαιτεί πρόληψη, απαιτεί έγκαιρη παρέμβαση και δεν μπορεί να πέφτει όλο το βάρος στην ατομική ευθύνη των κτηνοτρόφων. Γιατί αυτό κάνατε με τις ζωονόσους που αντιμετωπίσαμε. 
Ένας κτηνοτρόφος που χάνει το ζωικό του κεφάλαιο δεν χάνει απλώς μερικά ζώα, χάνει το βιός του, χάνει την παραγωγική δυνατότητα, χάνει το εισόδημά του αυτός και η οικογένειά του και γι’ αυτό χρειάζονται έγκαιρες και επαρκείς αποζημιώσεις, χωρίς καθυστερήσεις, χωρίς αναμονή. 
Το μητρώο. Βεβαίως χρειάζεται ένα μητρώο αγροτών σύγχρονο και λειτουργικό, ένα αξιόπιστο μητρώο που μπορεί να είναι ένα πραγματικό εργαλείο. Μπορεί να βοηθήσει την πολιτεία να σχεδιάζει καλύτερες και αποτελεσματικότερες πολιτικές. Μπορεί να συμβάλλει σε δικαιότερη κατανομή των ενισχύσεων. Πρέπει να υπάρχουν εγγυήσεις, όμως, ότι ο παραγωγός δεν θα μπλέξει στον κυκεώνα ενός πληροφοριακού συστήματος. Πρέπει να μπορεί να βλέπει τα στοιχεία που τον αφορούν. Πρέπει να μπορεί να διορθώνει ένα λάθος. Πρέπει να μπορεί να αμφισβητεί μια καταχώρηση. 
Η τεχνολογία πρέπει να μειώνει την ταλαιπωρία και τη γραφειοκρατία και όχι να δημιουργεί νέα προβλήματα και να οξύνει υπάρχοντα. Εσείς τι κάνετε; Ακριβώς το αντίθετο. Παράδειγμα το ΟΣΔΕ. Τεράστιο πρόβλημα παντού και στην Ηλεία, στον τόπο μου. Γνωρίζετε τι συμβαίνει. Καθυστερήσεις, τεχνικά προβλήματα, ζητήματα διαλειτουργικότητας και η συντριπτική πλειοψηφία των παραγωγών δεν μπορεί να οριστικοποιήσει την υποβολή της αίτησης. 
Έχουμε καταθέσει αλλεπάλληλες κοινοβουλευτικές ερωτήσεις, κύριε Υπουργέ, και απαντήσεις δεν έχουμε λάβει. Βοά η επαρχία. Βοούν οι άνθρωποι της περιφέρειας. 
Οι αγροτικές ενισχύσεις είναι προφανές ότι δεν είναι ένα απλό φιλοδώρημα. Είναι μέρος του οικονομικού προγραμματισμού των παραγωγών, γιατί ο παραγωγός ζει στην πραγματική οικονομία, έχει πετρέλαιο να πληρώσει, έχει ζωοτροφές, έχει αγροεφόδια, έχει λιπάσματα, έχει λογαριασμούς ρεύματος, έχει και δάνεια και χρειάζεται να ξέρει πότε ακριβώς θα πληρωθεί και να πάρει με δίκαιο τρόπο και με συνέπεια τα χρήματά του.
Η τραγική κατάσταση που έχει δημιουργηθεί με το ΟΣΔΕ έχει τεράστιο πραγματικό κόστος, οικονομικό κόστος, για τον αγροτικό κόσμο και εσείς έχετε την ευθύνη. 
Πάμε στο άρθρο 74. Γιατί εξεγείρεστε, κύριε Υπουργέ; Σας ακούσαμε στην ομιλία σας. Μα, η δική σας Κυβέρνηση μάς έκανε να λέμε ότι συνδέεστε, βοηθάτε και υποθάλπετε την αδιαφάνεια και τη διαφθορά. Δικοί σας άνθρωποι είναι αυτοί που εμπλέκονται στα σκάνδαλα και ειδικά του ΟΠΕΚΕΠΕ και χάνει αξιοπιστία η χώρα μας και στην Ευρωπαϊκή Ένωση και διεθνώς. Εσείς με τον τρόπο που εισαγάγατε το νομοσχέδιο αυτό, αφήσατε σκιές. Το βάλατε εμβόλιμα, εκ των υστέρων, χωρίς διαβούλευση. Γιατί τα κάνατε αυτά τα πράγματα; Μετά λέτε «Μα, γιατί μου το λέτε αυτό;». Πώς; Έτσι βάζουν τα άρθρα στα νομοσχέδια και ειδικά ένα τέτοιο άρθρο;
Υπάρχουν πάρα πολλά ερωτήματα για τις επιπτώσεις στους ελέγχους και τις ανακτήσεις αχρεωστήτως καταβληθέντων ποσών για την περίοδο 2018-2022. Εσείς αφήσατε ερωτήματα και δεν τα απαντάτε με τις νομοτεχνικές που φέρατε. Τι θα γίνει με μια πράξη ανάκτησης που ήδη έχει εκδοθεί; Τι θα γίνει με μια υπόθεση που ήδη έχει διαπιστωθεί αχρεώστητη καταβολή; Τι γίνεται με τις εκκρεμείς ποινικές υποθέσεις; Δεν τα απαντάτε αυτά με τις νομοτεχνικές. Μένουν ερωτήματα. Τι θα κάνει ένα δικαστήριο; Αφήσατε ασάφειες. Δεν λέτε ποιους αφορά η διάταξη, ποιες διαδικασίες επηρεάζονται, τι αλλάζει στην πράξη. Δεν διευκρινίσατε αν με αυτό το άρθρο δεν θα ανατραπούν ολοκληρωμένες διαδικασίες και δεν θα υπάρξει κίνδυνος απώλειας ευρωπαϊκών πόρων. 
Το σκάνδαλο των παράνομων αγροτικών ενισχύσεων έχει τη σφραγίδα της Κυβέρνησης και είστε υπόλογοι για αυτό και εμείς δικαίως είμαστε καχύποπτοι και δικαίως είμαστε επιφυλακτικοί, γιατί εσείς προκαλέσατε όλη αυτή την κατάσταση με τα σκάνδαλα που οι δικοί σας εμπλέκονται. 
Χρειαζόμαστε αλλαγές; Βεβαίως, χρειαζόμαστε αλλαγές. Το ζήτημα είναι τι αλλαγές χρειαζόμαστε. Εμείς θέλουμε μια πολιτεία που ελέγχει αποτελεσματικά, μια πολιτεία που δεν αντιμετωπίζει τον κάθε παραγωγό ως εν δυνάμει παραβάτη. Θέλουμε κυρώσεις που να τιμωρούν την πραγματική παρανομία και να διασφαλίζουν την αναλογικότητα. Θέλουμε η τεχνολογία να λύνει προβλήματα και όχι να βάζει νέα βάρη στις πλάτες των παραγωγών. Θέλουμε διαφάνεια στη διαχείριση των εθνικών και ευρωπαϊκών πόρων. Θέλουμε ισχυρές, στελεχωμένες δημόσιες υπηρεσίες, γιατί χωρίς ισχυρές δημόσιες υπηρεσίες δεν μπορούμε να έχουμε αποτελεσματικότητα. 
Όλο αυτό είναι το δικό μας σχέδιο. Χρειάζεται μια ολιστική αντίληψη για την παραγωγή και την προστασία του περιβάλλοντος. Αυτό, όμως, δεν μπορεί να το κάνει πράξη η δική σας Κυβέρνηση. Είστε υπόλογοι. Θα έρθει μια άλλη κυβέρνηση, μια προοδευτική κυβέρνηση, για να ασχοληθεί με την παραγωγική ανασυγκρότηση της χώρας.
Ευχαριστώ.
(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Καλαματιανέ. 
Τον λόγο έχει ο Υφυπουργός κ. Καββαδάς και στη συνέχεια ο Υφυπουργός κ. Ανδριανός για να υποστηρίξουν τις τροπολογίες.
Παρακαλώ, κύριε Υφυπουργέ.
 ΑΘΑΝΑΣΙΟΣ ΚΑΒΒΑΔΑΣ (Υφυπουργός Αγροτικής Ανάπτυξης και Τροφίμων): Ευχαριστώ, κύριε Πρόεδρε. 
Με το πρώτο άρθρο της τροπολογίας που φέρνουμε σήμερα προς ψήφιση ως Υπουργείο Αγροτικής Ανάπτυξης και Τροφίμων, με γενικό αριθμό 544 και ειδικό 26, με τίτλο «Αφορολόγητο, Ακατάσχετο και Ανεκχώρητο Ενισχύσεων Αλιέων και Υδατοκαλλιεργειών που καταβάλλονται για την αντιμετώπιση των οικονομικών επιπτώσεων από την αύξηση των διεθνών τιμών των καυσίμων», θεσπίζεται το αφορολόγητο, όπως είπα, το ακατάσχετο και το ανεκχώρητο της ενίσχυσης που καταβάλλεται για το ντίζελ κίνησης στους πλοιοκτήτες επαγγελματικών αλιευτικών σκαφών παράκτιας και μέσης θαλάσσιας αλιείας και αλιείας εσωτερικών υδάτων, καθώς και σε επιχειρήσεις υδατοκαλλιέργειας για τα σκάφη που χρησιμοποιούνται για την εξυπηρέτηση των μονάδων τους. 
Η ενίσχυση αυτή δεν δεσμεύεται και δεν συμψηφίζεται με βεβαιωμένα χρέη στη φορολογική διοίκηση και το Δημόσιο εν γένει, τα νομικά πρόσωπα δημοσίου δικαίου, τους οργανισμούς τοπικής αυτοδιοίκησης και τα νομικά πρόσωπά τους και ασφαλιστικά ταμεία και τα πιστωτικά ιδρύματα και δεν υπολογίζεται στα εισοδηματικά όρια για την καταβολή οποιασδήποτε παροχής κοινωνικού ή προνοιακού χαρακτήρα. 
Ευχαριστώ πολύ. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ τον κ. Καββαδά. 
Ο κ. Ανδριανός έχει τον λόγο.
ΙΩΑΝΝΗΣ ΑΝΔΡΙΑΝΟΣ (Υφυπουργός Αγροτικής Ανάπτυξης και Τροφίμων): Κύριε Πρόεδρε, στην ίδια τροπολογία, με το δεύτερο άρθρο, ρυθμίζεται ένα συγκεκριμένο ζήτημα που αφορά την αδιάληπτη λειτουργία του Εθνικού Λογαριασμού Εγγυήσεων Γεωργικών Προϊόντων του ΕΛΕΓΕΠ.
Η υφιστάμενη σύμβαση μεταξύ του ελληνικού Δημοσίου και της Τράπεζας Πειραιώς λήγει στις 15 Οκτωβρίου 2026. Με την προτεινόμενη, λοιπόν, διάταξη παρατείνονται έως τις 30 Απριλίου 2027 αποκλειστικά οι υπηρεσίες τήρησης και ταμειακής διαχείρισης του ΕΛΕΓΕΠ με τους ίδιους όρους και τις ίδιες προϋποθέσεις. Στόχος της ρύθμισης είναι να υπάρξει ο αναγκαίος μεταβατικός χρόνος μέχρι να ολοκληρωθεί η μεταφορά των συγκεκριμένων υπηρεσιών στην Τράπεζα της Ελλάδος, χωρίς να δημιουργηθεί κενό στην τήρηση του λογαριασμού και κυρίως χωρίς να διαταραχθεί η ομαλή διενέργεια των πληρωμών που πραγματοποιούνται μέσω αυτού.
Η παράταση δεν καταλαμβάνει τη χρηματοδότηση του ελληνικού Δημοσίου που προβλέπεται στην υφιστάμενη σύμβαση, η οποία λήγει κατά τον προβλεπόμενο χρόνο λήξης της συμβατικής διάρκειας. Κατά το μεταβατικό αυτό το διάστημα, οι πληρωμές θα πραγματοποιούνται από τα διαθέσιμα του ΕΛΕΓΕΠ, τα οποία δύνανται να ενισχύονται με απόφαση του Υπουργού Εθνικής Οικονομίας και Οικονομικών. Παράλληλα, προβλέπεται ότι εφόσον η μεταφορά των υπηρεσιών στην Τράπεζα της Ελλάδος ολοκληρωθεί νωρίτερα, η παράταση θα λήξει αυτοδικαίως και αζημίως, χωρίς να απαιτείται να εξαντληθεί η ημερομηνία της 30ης Απριλίου 2027.
Τα διαδικαστικά και τεχνικά ζητήματα ως προς το ύψος, τη διαδικασία χορήγησης, τα αρμόδια όργανα, τους λοιπούς όρους και τις προϋποθέσεις της χρηματοδότησης και κάθε άλλη αναγκαία λεπτομέρεια εφαρμογής, ρυθμίζονται με κοινή απόφαση των Υπουργών Εθνικής Οικονομίας και Οικονομικών και Αγροτικής Ανάπτυξης και Τροφίμων και του Διοικητή της Ανεξάρτητης Αρχής Δημοσίων Εσόδων. Πρόκειται, συνεπώς, για μια καθαρά μεταβατική ρύθμιση, με σκοπό να διασφαλιστεί η συνέχεια στην ταμειακή διαχείριση του ΕΛΕΓΕΠ, του Ειδικού Λογαριασμού Εγγυήσεων Γεωργικών Προϊόντων, και η ομαλή μετάβαση στο νέο καθεστώς διαχείρισης.
Ευχαριστώ πολύ.
ΠΡΟΕΔΡΕΥΩΝ (Βασίλειος Βιλιάρδος): Θέλετε παρέμβαση; Παρακαλώ.
ΑΛΕΞΑΝΔΡΟΣ ΚΑΖΑΜΙΑΣ: Επί της τροπολογίας, κύριε Πρόεδρε, όχι παρέμβαση.
ΠΡΟΕΔΡΕΥΩΝ (Βασίλειος Βιλιάρδος): Παρακαλώ, έχετε τον λόγο κ. Καζαμία.
ΑΛΕΞΑΝΔΡΟΣ ΚΑΖΑΜΙΑΣ: Ευχαριστώ, κύριε Πρόεδρε.
Κύριε Ανδριανέ, για το άρθρο 2 της τροπολογίας, η οποία πρέπει να παρατηρήσουμε για πολλοστή φορά ότι ήρθε πάλι χθες το βράδυ. Αυτό επισημαίνουμε ότι παραβιάζει το σχετικό άρθρο του Συντάγματος που λέει ότι πρέπει να έρθουν οι τροπολογίες εβδομήντα δύο ώρες πριν, αλλά δεν υπάρχει κάτι καινούργιο εδώ. Νομίζω ότι η Κυβέρνησή σας είναι πάρα πολύ συνεπής στο να παραβιάζει το άρθρο του Συντάγματος σε σχέση με τις τροπολογίες. Δεν πρέπει να έχει υπάρξει ούτε μία φορά που να κατατέθηκε τροπολογία, τουλάχιστον στη Βουλή αυτή, η οποία να ήταν σύμφωνη με τις προθεσμίες που ορίζει το Σύνταγμα.
Τώρα, πέρα από τα διαδικαστικά, το άρθρο 2 για τον Ειδικό Λογαριασμό Εγγυήσεων Γεωργικών Προϊόντων, ΕΛΕΓΕΠ, είναι μία έκτακτη παράταση παραμονής αυτού του λογαριασμού σε εμπορική τράπεζα, την Τράπεζα Πειραιώς. Αυτό καθιερώθηκε το 2022 και θα ήθελα να μας διευκρινίσετε, αν γίνεται, δύο πράγματα.
Το πρώτο είναι ποιο είναι το μέγεθος των ποσών που διατηρείται σε αυτόν τον λογαριασμό. Διαβάζουμε σε δημοσιεύματα ότι πρόκειται για ένα τεράστιο ποσό. Το 2024 και το 2025 πρέπει να ήταν κοντά στα 5 δισεκατομμύρια. Λοιπόν, αυτό, το να διατηρείται σε μία εμπορική τράπεζα, αντιλαμβάνεστε ότι δίνει ένα τεράστιο εμπορικό πλεονέκτημα στη συγκεκριμένη τράπεζα. Δεύτερον, αυτό που ήθελα επίσης να σας ρωτήσω είναι ότι αν πρόκειται για έναν τόσο μεγάλο λογαριασμό, για όσους μας παρακολουθούν και ενδεχομένως να μη γνωρίζουν, εκεί καταλήγουν οι επιδοτήσεις από την Ευρωπαϊκή Ένωση και μετά δίδονται στους αγρότες.
Το δεύτερο ερώτημα είναι κατά πόσο εδώ έχουμε μία παράταση πάνω σε παρατάσεις, πάνω σε παρατάσεις. Ο λογαριασμός αυτός βρίσκεται σε εμπορική τράπεζα, η οποία βεβαίως έχει τεράστια οικονομικά οφέλη από το γεγονός ότι δεν είναι ο λογαριασμός αυτός στην Τράπεζα της Ελλάδας -διορθώστε με αν κάνω λάθος- από το 2022 και έχουν υπάρξει παρατάσεις ετήσιες. Αυτό ισοδυναμεί με άμεση ανάθεση στην συγκεκριμένη τράπεζα, παρά το γεγονός ότι δεν γίνεται κανένας διαγωνισμός. Δηλαδή πάνω στην παράταση, ουσιαστικά έχουμε μία απευθείας ανάθεση, η οποία επεκτείνεται από χρόνο σε χρόνο.
Θέλω να ρωτήσω, λοιπόν: Γιατί γίνεται αυτό το πράγμα και γιατί δεν βρίσκεται ο λογαριασμός στην Τράπεζα της Ελλάδας, όπως θα έπρεπε; Γιατί δεν εξομαλύνεται αυτό το πρόβλημα; Για να μην αναφερθώ σε άλλα προβλήματα που έχει αυτός ο λογαριασμός, σύμφωνα με ελέγχους που έχουν γίνει από την ΑΑΔΕ; 
Ευχαριστώ. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Καζαμία. 
Ορίστε, κύριε Υφυπουργέ, μπορείτε να απαντήσετε. 
ΙΩΑΝΝΗΣ ΑΝΔΡΙΑΝΟΣ (Υφυπουργός Αγροτικής Ανάπτυξης και Τροφίμων): Κύριε Καζαμία, η προσπάθεια που γίνεται από την Κυβέρνηση είναι να τελειώνει αυτό το παλιό καθεστώς όσο το δυνατόν γρηγορότερα και χωρίς επιπτώσεις. 
Τι θέλουμε, λοιπόν, να κάνουμε με αυτή τη διάταξη; Να δώσουμε το περιθώριο σε αυτή τη μεταβατική περίοδο να μη διασαλευτούν οι πληρωμές ή οι επιδοτήσεις από το σύστημα που ήδη έχει η Τράπεζα Πειραιώς. Το συντομότερο, λοιπόν, είναι -όπως είπαμε και επεσήμανα πριν από λίγο- ότι εφόσον η μεταφορά των υπηρεσιών γίνει νωρίτερα στην Τράπεζα της Ελλάδος, η παράταση αυτή θα λήξει αυτοδικαίως και αζημίως. Αυτό έχω να σας πω. 
Ευχαριστώ πολύ. 
ΑΛΕΞΑΝΔΡΟΣ ΚΑΖΑΜΙΑΣ: Πότε, όμως;
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Υφυπουργέ. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Κύριε Πρόεδρε, θα ήθελα τον λόγο.
ΠΡΟΕΔΡΕΥΩΝ (Βασίλειος Βιλιάρδος): Θέλετε να κάνετε παρέμβαση, κυρία Πρόεδρε;
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Την ομιλία μου, κύριε Πρόεδρε.
ΠΡΟΕΔΡΕΥΩΝ (Βασίλειος Βιλιάρδος): Βεβαίως.
Καλείται στο Βήμα η κ. Ζωή Κωνσταντοπούλου, Πρόεδρος της Πλεύσης Ελευθερίας. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Ευχαριστώ πολύ.
Παρά τις τέσσερεις παρεμβάσεις που έχω ήδη κάνει στην Ολομέλεια της Βουλής, ο κ. Μαργαρίτης Σχοινάς, που τώρα πανικόβλητος συνεννοείται με τους συνεργάτες και τις συνεργάτιδές του, δεν μπόρεσε όλη αυτή την ώρα… Είμαι εδώ από τη μία και μισή περίπου.
ΜΑΡΓΑΡΙΤΗΣ ΣΧΟΙΝΑΣ (Υπουργός Αγροτικής Ανάπτυξης και Τροφίμων): Ήρθα να σας ακούσω, κυρία Πρόεδρε.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Νωρίτερα ήμουν στη δίκη για τη δολοφονία του Σήφη Βαλυράκη και ήταν μια διαδικασία και συγκινητική και ιστορική και διδακτική ήταν σήμερα η αγόρευση του Νίκου Κωνσταντοπούλου για τη δολοφονία αυτού του αγωνιστή της δημοκρατίας και αγωνιστή κατά της διαφθοράς, του Σήφη Βαλυράκη, που δεν τον τίμησε το Κόμμα του. 
Πιο πολύ μιλάω εγώ για τον Σήφη Βαλυράκη εδώ μέσα, παρά… Τώρα να πω «εσείς», κύριοι του ΠΑΣΟΚ; Ένας είστε. Δεν μπορώ να πω «εσείς».
Είχε, όμως, μια ιστορική σημασία, γιατί ο Σήφης Βαλυράκης ταύτισε τη ζωή του όχι μόνο με την μάχη κατά της δικτατορίας -και έχει επικαιρότητα, βέβαια, το παράδειγμά του και ο αγώνας του- αλλά και με τη μάχη κατά της διαφθοράς.
 Καθώς λέω ότι έχει επικαιρότητα το παράδειγμά του και ο αγώνας του για τη μάχη κατά της δικτατορίας, μου έρχεται αμέσως στο μυαλό αυτό που είπε το ακροδεξιό εξαπτέρυγο του κ. Μητσοτάκη τις προάλλες για τον Τζαννή Τζαννετάκη, τον ιστορικό αυτό άνθρωπο, στέλεχος του κόμματός σας, κύριε Ανδριανέ, που, όταν έγινε το πραξικόπημα της χούντας, πήγε και παραιτήθηκε από τις Ένοπλες Δυνάμεις. Τα ξέρετε; Ξέρετε πώς τον αποκάλεσε τον Τζαννή Τζαννετάκη ο Άδωνις Γεωργιάδης; Αχυράνθρωπο! «Ήταν», λέει, «αχυράνθρωπος». Η κυβέρνηση Τζαννετάκη… Α, δεν το έχετε ακούσει; Ναι, όταν βάζετε τους φασίστες, τους φιλοχουντικούς, τους αρνητές του Ολοκαυτώματος και τους αρνητές των νεκρών του Πολυτεχνείου, αυτά θα ακούτε, ότι ο Τζαννής Τζαννετάκης ήταν αχυράνθρωπος του Μητσοτάκη. Αυτά είπε ο Άδωνις Γεωργιάδης και να δούμε για πόσο ακόμα θα τους ανέχεστε. 
Επανέρχομαι στον Σήφη Βαλυράκη. Εγώ τουλάχιστον ξέρω ότι ο Τζαννής Τζαννετάκης δεν ήταν αχυράνθρωπος, αλλά ταυτόχρονα ξέρω ότι κυβερνάτε με αυτόν που είπε τον Τζαννετάκη αχυράνθρωπο και με αυτόν που είπε… Άκουσον, άκουσον! Λυπάμαι που απευθύνομαι σε άδεια έδρανα της Αντιπολίτευσης και χαίρομαι τουλάχιστον που η δική μας η ομάδα είναι πάντα εδώ. Τι άλλο, είπε, λοιπόν ο στόμας του, αυτού του ανεκδιήγητου, τσαρλατάνου, κλόουν, φασίστα Γεωργιάδη; «Ότι αν είχανε», λέει, «και αν είχατε την Ομάδα Αλήθειας την περίοδο του Εμφυλίου, από το 1946 μέχρι το 1949, θα είχε γραφτεί αλλιώς η ιστορία». 
Πού είναι ο κ. Μητσοτάκης; Α, δεν ξέρετε πού είναι ο κ. Μητσοτάκης; Συναντιέται με τον σφαγέα Νετανιάχου αυτή την ώρα. Έχει ανακοινωθεί. Είναι εφτά παρά κάτι τώρα. Εξίμισι ανακοινώθηκε συνάντηση του κ. Μητσοτάκη με τον υπαίτιο γενοκτονίας και καταζητούμενο από το Διεθνές Ποινικό Δικαστήριο για διεθνή εγκλήματα Μπέντζαμιν Νετανιάχου.
Και επειδή στις Ηνωμένες Πολιτείες της Αμερικής υπάρχει τεράστιο κύμα κατακραυγής και για την παρουσία του Νετανιάχου στο έδαφος των Ηνωμένων Πολιτειών και υπάρχουν πάρα πολλοί καλλιτέχνες, πνευματικοί άνθρωποι, μεγάλα αστέρια του διεθνούς στερεώματος, ο Χαβιέρ Μπαρδέμ, ο Μαρκ Ράφαλο, η Σούζαν Σάραντον, ο Μάντι Πατίνκιν, ο δήμαρχος της Νέας Υόρκης, ο Μαμντάνι, που αντιτίθενται στην παρουσία του σφαγέα Νετανιάχου και ζητάνε τη λογοδοσία του για γενοκτονία και όσο για τον Τραμπ που συμμαχεί με τον Νετανιάχου το κύμα αντίδρασης λέει: «Not my president». «Δεν είναι πρόεδρός μου», λένε οι πολίτες και αντίστοιχα εγώ πρέπει να πω: «Not my prime minister, not our prime minister». Δεν είναι πρωθυπουργός μου και δεν είναι πρωθυπουργός μας αυτός ο κύριος που πάει τώρα να νομιμοποιήσει έναν διεθνή εγκληματία την ώρα που κανένα κράτος της Ευρωπαϊκής Ένωσης, από όσο έχω δει, δεν δέχθηκε να πραγματοποιήσει συνάντηση του ηγέτη του. 
Να μας τα πείτε κύριε Σχοινά. Κανένας άλλος ηγέτης ευρωπαϊκής χώρας, χώρας-μέλους της Ευρωπαϊκής Ένωσης, δεν συναντιέται με τον Νετανιάχου. Και ποιος συναντιέται; Ο Μητσοτάκης. 
Αυτή, δυστυχώς, είναι η πολιτική σας και αυτή, δυστυχώς, είναι και η ροπή σας, όχι απλώς στην ακροδεξιά, αλλά στον φασισμό, σε ολοκληρωτικές πρακτικές στρατηγικές και πολιτικές, δηλαδή σε εγκλήματα και γι’ αυτό έχετε μείνει σε αυτή την κατάσταση με κενά έδρανα, με έναν Βουλευτή που δεν ήξερε στην ψηφοφορία για τον ΟΠΕΚΕΠΕ αν ψήφισε ή δεν ψήφισε. Άλλα νόμιζε και είπε στον κ. Καζαμία, άλλα είχαν γίνει.
Έτσι, κύριε Φόρτωμα; Αλλά πρέπει να σας πω ότι δεν ήσαστε μόνος σας, γιατί είδαμε, κύριε Χνάρη, ότι συμβαίνει και στο ΠΑΣΟΚ τώρα αυτό. Ο κ. Δουδωνής για τη χθεσινή ψηφοφορία, που ήσασταν το 91% των Βουλευτών του ΠΑΣΟΚ με επιστολική ψήφο, ο κ. Δουδωνής δεν ήξερε τι ψήφισε. Με κοίταξε περίεργα που του είπα: Θα έπρεπε να ντρέπεσαι και μου λέει: Γιατί; Επιστολική. Τι έβγαλε; Και τον  αγριοκοίταξα και λέει: Ήταν η γραμμή. Δεν ήταν σίγουρος τι έχει ψηφίσει, αν έχει ψηφίσει και τι λέει η επιστολική που έφτιαξε κεντρικά το Κόμμα σας κατά τις πρακτικές Μητσοτάκη. Τι ντροπή! Τι ντροπή! 
Έρχομαι στο νομοσχέδιό σας, κύριε Σχοινά, το οποίο είναι αποκαλυπτικό τι αποτελεί, γιατί μέσα σε ένα συνονθύλευμα διατάξεων για την αλιεία με τιμωρητικές διατάξεις, με συστήματα και υποσυστήματα και επιθεωρητές αλιείας. Δεν έχετε επιθεωρητές εργασίας να ελέγξουν τα εργοστάσια και εκρήγνυνται και καίγονται ζωντανές εργάτριες. Δεν έχετε επιθεωρητές υγείας και πεθαίνουν άνθρωποι και πεθαίνει και ένας διάσημος και αγαπητός, αγαπημένος καλλιτέχνης στα χέρια σκιτζήδων, με τους οποίους η Κυβέρνησή σας κάνει μπίζνες.




Ο Πλεύρης κάνει μπίζνες, ο Πατούλης δεν δίνει εξηγήσεις, τα στελέχη σας, η προσωπική επιλογή του Γεωργιάδη, η κυρία Λεονάρδου, ορίστηκε ελέγκτρια, στέλεχος και πολιτεύτρια και υποψήφια Βουλευτής της Νέας Δημοκρατίας, που δεν βρήκε, δεν κατάλαβε, δεν ανακάλυψε τις παρανομίες, δεν τα είδε τα μηχανήματα! Ποιον κοροϊδεύετε; Ούτε κάτι κουτσαβάκια δικηγόροι -τα έχω πει στον κ. Βορίδη, γιατί κάπως έχει πείσει πολλούς και αντιπολιτευόμενους ότι είναι κάποιος φοβερός νομικός νους- δεν επινοούν τέτοιου είδους γραμμή άμυνας και τέτοιου είδους υπερασπιστική γραμμή.
Ποιο είναι το όλο νόημα του νομοσχεδίου σας για την αλιεία; Τιμωρητικές διατάξεις, εξαντλητική περιπτωσιολογία ακατάληπτη, υπερ-αρμοδιότητες του Υπουργού, δικές σας. Είστε τόσο καλός στα αγροτικά; Γιατί δεν το έχουμε διαπιστώσει, έχετε καταφέρει να μη μας το μεταδώσετε, κύριε Σχοινά. 
Θυμήθηκα, διαβάζοντας τις διατάξεις του νομοσχεδίου σας, το βιβλίο του Γιάννη Μακριδάκη που περιγράφει τη ζωή ενός ψαρά, όταν φέρατε το πρώτο μνημόνιο. Ο Γιάννης Μακριδάκης είναι ένας σπουδαίος λογοτέχνης…
ΣΤΑΥΡΟΣ ΜΙΧΑΗΛΙΔΗΣ: Χιώτης. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Χιώτης, ναι. Στη Χίο, για την ακρίβεια, βρίσκεται και υπερασπίζεται και το περιβάλλον και πάρα πολλά που άλλοι δεν τα υπερασπίστηκαν. 
«Λαγού μαλλί», λοιπόν, λέγεται το βιβλίο του Γιάννη Μακριδάκη και περιγράφει πώς ένας ψαράς βλέπει τον Πρωθυπουργό Παπανδρέου να λέει στο Καστελόριζο ότι μας βάζει στο μνημόνιο, ότι βάζει ταμειακές μηχανές στις βαρκούλες, την ίδια ώρα που δεν μπήκε φρένο και φραγμός στις αλόγιστες δαπάνες υμών που μας χρεοκοπήσατε, που χρεοκοπήσατε τη χώρα μας. Αυτό το βιβλίο θυμήθηκα διαβάζοντας τις διατάξεις του νομοσχεδίου σας, με τους ψαράδες να είναι στο επίκεντρο, γιατί βέβαια είναι στο στόχαστρο οι βιοποριζόμενοι άνθρωποι, οι απλοί αλιείς. Κάτι άλλοι βέβαια που παριστάνουν τους αλιείς και εξυπηρετούν σε άλλες δραστηριότητες δεν μπαίνουν ποτέ στο στόχαστρο. Μητρώα, ολοκληρωμένα πληροφοριακά συστήματα -και τι δεν έχει το νομοσχέδιό σας!-, τιμωρητικές διατάξεις από αυτές με τις οποίες θέλετε να περιορίζετε τους ανθρώπους της βιοπάλης! 
Ωπ, κοιτάχτε τι βρήκα τώρα εδώ, μία ωραία φωτογραφία σας με την κυρία Καϊλή. Την καταθέτω στα Πρακτικά. 
(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά την προαναφερθείσα φωτογραφία, η οποία βρίσκεται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)
Θα ήθελα να μας πείτε αν πράγματι εμπλέκεστε στο Qatargate, όπως κυκλοφορεί, και θα ήθελα να διευκρινίσετε αν γνωρίζετε τον κ. Μελά και αν έχετε και ειδική σχέση μαζί του, όπως έχει δημοσιευθεί. Γιατί με τα νοήματα δεν γράφονται Πρακτικά ούτε καταχωρίζονται στην ιστορία οι δηλώσεις των προσώπων. 
Στο νομοσχέδιο αυτό υπάρχουν ενδιαφέροντα άρθρα. Βρήκα ιδιαίτερα ενδιαφέρον, ας πούμε, το άρθρο τού ποιοι είναι οι αγρότες, το άρθρο 32. Περιλαμβάνει, κύριε Σχοινά, τον Πρωθυπουργό το άρθρο 32; Γιατί, όπως μάθαμε όταν «έσκασε» το σκάνδαλο του ΟΠΕΚΕΠΕ, είναι αγρότης ο Πρωθυπουργός. Και μάλιστα, όπως μας είπαν στην Εξεταστική Επιτροπή για τον ΟΠΕΚΕΠΕ, είναι αγρότης σε αγρανάπαυση, γι’ αυτό και εισπράττει αγροτική επιδότηση.
Παρεμπιπτόντως, κύριοι, και εσείς του ΠΑΣΟΚ και εσείς της Νέας Δημοκρατίας και προς όλη τη Βουλή, εγώ είχα προτείνει εδώ και έναν χρόνο -εδώ και έναν χρόνο!- να δηλώσουμε όλοι υποχρεωτικά, όλοι οι Βουλευτές, ποιοι παίρνουν αγροτική επιδότηση, διότι προκύπτει ότι πάρα πολλοί από το κυβερνητικό στερέωμα αλλά μάλλον και από το αντιπολιτευτικό στερέωμα παίρνουν αγροτική επιδότηση την ώρα που δεν είναι ούτε αγρότες ούτε και ενεργοί Βουλευτές, είναι σε «βουλευτανάπαυση» μάλλον και εισπράττουν τις αποζημιώσεις, την ώρα που ο κοσμάκης δοκιμάζεται.
Τι άλλα βλέπω; Άρθρα 32, 33, 34. Θέλετε να επανασυστήσετε τα παλιά κομματικά συστήματα, για να πλήξετε το αγροτικό κίνημα που βλέπετε ότι θεριεύει. Δεν θα το καταφέρετε. Σήμερα ήταν οι δίκες, και καταθέτω στα Πρακτικά -γιατί για τους αγωνιζόμενους ανθρώπους αυτές οι διώξεις είναι τίτλοι τιμής- τρία κατηγορητήρια για τους αγωνιζόμενους αγρότες. Η μία δίκη ήταν σήμερα, τελικώς δεν έφτασε η σειρά της, στην Καρδίτσα. Η επόμενη είναι στις 29 Οκτωβρίου και η μεθεπόμενη πήγε για τις 27 Σεπτεμβρίου του 2027. Έχω την τιμή να υπερασπίζομαι τους αγωνιζόμενους αγρότες, που τους διώκετε επειδή κάνουν κινητοποιήσεις, την ίδια ώρα που εσείς και οι δικοί σας, τα δικά σας λαμόγια, οι «Σεμερτζίδου», οι «Μαγειρίες», οι «Χασάπηδες», οι «Φραπέδες», οι «Καλφούντζοι», τρώνε με χρυσά κουτάλια και απολαμβάνουν ασυλίας. 
(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)
Τι είναι εκδοροσφαγέας λέει το νομοσχέδιο. Μα, το μέλος της Κυβέρνησης. Γδέρνετε τον κόσμο! Και τολμάτε να φέρνετε άλλο ένα νομοσχέδιο με το οποίο νομιμοποιείτε και παρατείνετε το καθεστώς των θανατώσεων ζώων. Έχετε διαπράξει πολλαπλές γενοκτονίες στο ζωικό πεδίο. Όλα αυτά τα ζωάκια, τα εκατοντάδες χιλιάδες ζώα που τα θανατώσατε και μάλιστα με άγριους τρόπους, ποιος σας έδωσε το δικαίωμα να τα σκοτώνετε κατ’ αυτόν τον τρόπο και ποιος σας δίνει το δικαίωμα να σκοτώνετε τους κτηνοτρόφους με αυτόν τον τρόπο; Διότι τα ζώα είναι η ζωή τους, δεν είναι κάποιο άψυχο υλικό που αντικαθίσταται και υποκαθίσταται. Είναι η ζωή τους όλη. Απορώ πώς έρχεστε έτσι ψυχροί και είχατε και το χέρι στην τσέπη και δεν ξέρατε ποιο χέρι να βάλετε στην τσέπη και σε ποια τσέπη. Να δει κάποιος την ομιλία σας προηγουμένως που ήσασταν έξαλλος. Αλλά ο κ. Ανδρουλάκης σάς βρήκε νηφάλιο! Καλά, δεν συγκινηθήκατε καθόλου από τους ανθρώπους στη Λέσβο που σας είπανε «δεν θέλω να παραιτηθείς, γιατί θέλω να μου φέρνεις φαγητό όταν θα μπω φυλακή»; Τους έχετε εξωθήσει στην απόγνωση! 
Και εκεί βεβαίως έρχεται η Πλεύση Ελευθερίας για να πει ότι φυσικά και δεν είναι αδιέξοδη η κατάσταση, αδιέξοδη είναι η δική σας πολιτική, φυσικά και δεν είναι μονόδρομος αυτή η πολιτική την οποία εφαρμόζετε, αλλά αντίθετα υπάρχουν λύσεις. Και μάλιστα η Πλεύση Ελευθερίας έχει προτάσεις 27 σημείων, που τις έχουμε δημοσιοποιήσει εδώ και περισσότερο από έναν χρόνο και επίσημα στο πρόγραμμά μας για τον αγροτικό τομέα. 
Μετράτε; Πρώτον, θεσμοθέτηση αγροτικού πετρελαίου. 
Δεύτερον, θεσμοθέτηση πλαφόν 7 λεπτών ανά κιλοβατώρα στο αγροτικό και κτηνοτροφικό τιμολόγιο ρεύματος. 
Τρίτον, τιμές στα αγροτικά προϊόντα που να καλύπτουν το κόστος παραγωγής, ώστε να μπορούν οι άνθρωποι της υπαίθρου να καλύπτουν τις βιοποριστικές και τις καλλιεργητικές τους ανάγκες. Επιδότηση στα εφόδια και τις ζωοτροφές και κατάργηση του ΦΠΑ. Μέτρα που θα μειώσουν δηλαδή το κόστος παραγωγής, ανακουφίζοντας ουσιαστικά και δίνοντας ανάσα σε αγρότες και κτηνοτρόφους.
Τέταρτον, δημόσιος και ανοικτός κοινωνικός διάλογος, με τη συμμετοχή αγροτών, κτηνοτρόφων, αλιέων, μελισσοκόμων, για το στρατηγικό σχέδιο της χώρας μας.
Πέμπτον, κατάργηση των τεκμηρίων εισοδήματος. 
Έκτον, αλλαγή του κανονισμού του ΕΛΓΑ, με διατήρηση του δημόσιου χαρακτήρα του και επαρκή κρατική χρηματοδότηση, ώστε να αποζημιώνει στο 100% τις ζημιές.
Έβδομον, λογιστικός έλεγχος σε ΟΠΕΚΕΠΕ και λοιπούς οργανισμούς και έλεγχος διαφάνειας. 
΄Ογδοον, εξυγίανση και επανασύσταση του ΟΠΕΚΕΠΕ υπό στενό κοινοβουλευτικό έλεγχο, όχι υπό τον Πιτσιλή, κύριε Σχοινά, που έχει τοποθετήσει όλους τους επιόρκους και μάλιστα, έχει και έναν κύριο ο οποίος είναι κάτοχος πτυχίου ΤΕΙ και έχουμε την Κυβέρνηση να παριστάνει ότι διακρίνει μόνο τους πτυχιούχους πανεπιστημίου.
Ένατον, δίκαιες αποζημιώσεις στους κτηνοτρόφους που έχουν χάσει τα ζώα τους από ευλογιά και από κάθε ζωονόσο και ακατάσχετες αποζημιώσεις στο 100% της αξίας των θανόντων ζωών.
Δεν έχω χρόνο να πω και τα είκοσι εφτά, έχουμε χρόνο, όμως, για να φέρουμε τις λύσεις, γιατί η Πλεύση είναι η λύση.
Σας ευχαριστώ.
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΩΝ (Βασίλειος Βιλιάρδος): Ευχαριστώ πολύ την Πρόεδρο της Πλεύσης Ελευθερίας.
Καλείται στο Βήμα ο κ. Σταύρος Μιχαηλίδης, Βουλευτής του ΠΑΣΟΚ.
ΣΤΑΥΡΟΣ ΜΙΧΑΗΛΙΔΗΣ: Ευχαριστώ, κύριε Πρόεδρε.
Κύριοι Υπουργοί, είναι Παγκόσμια Ημέρα της Ναυτιλίας σήμερα και θα ήθελα να μου επιτρέψετε να ευχηθώ στη ναυτιλία μας και τους ναυτικούς μας καλές θάλασσες, με υγεία και να γυρίσουν γεροί στα σπίτια τους!
Κύριε Πρόεδρε, έχει τονιστεί επανειλημμένα σε αυτήν την Αίθουσα η σημαντική θέση που πρέπει να κατέχει ο πρωτογενής τομέας παραγωγής στην ανάπτυξη, την πρόοδο, τη συγκράτηση των Ελλήνων στην ύπαιθρο, στα χωριά μας, στα νησιά μας, στις ρίζες μας και εν τέλει, στην ασφάλεια της χώρας μας.
Με τις ζωονόσους, τις πυρκαγιές, την κλιματική κρίση, πλημμύρες και λοιπά, που συνέβησαν κατά τη διακυβέρνησή σας, ο Έλληνας αγρότης, κύριε Υπουργέ, ο κτηνοτρόφος, ο μελισσοκόμος, ο αλιέας θα περίμενε μια σημαντική κυβερνητική πρωτοβουλία που θα έφερνε αισιοδοξία και προοπτική για το μέλλον του, μια πρωτοβουλία που θα τόνωνε το ηθικό όλων αυτών των ανθρώπων και θα έδινε μια ελπίδα σε αυτούς τους ανθρώπους που μοχθούν και αγωνίζονται να κρατήσουν τη γη τους, να κρατήσουν τα παιδιά τους, να κρατήσουν ζωντανή την ελληνική επαρχία, ελληνικό το αρχιπέλαγος και τα νησιά του, που το μόνο που βλέπουν κάθε χρόνο είναι ο μαρασμός και η απερήμωσή τους.
Δυστυχώς, όμως, τίποτα απολύτως παρά μόνο μπαλώματα, ρουσφέτια, με το βλέμμα στραμμένο στις εκλογές.
Έχετε φέρει ένα νομοσχέδιο που σε καμία περίπτωση δεν απαντά, δεν αντιμετωπίζει τα διαρθρωτικά και καθημερινά προβλήματα που αντιμετωπίζει ο πρωτογενής τομέας της χώρας μας.
Θέλω να καταθέσω κάποιες σκέψεις για τις θέσεις σας για τον κλάδο της επαγγελματικής αλιείας. Στα υπόλοιπα έχει αναφερθεί ο συνάδελφός μου, ο καθ’ ύλην υπεύθυνος, ο κ. Χνάρης και άλλοι συνάδελφοι.
Κύριε Υπουργέ, τρομάζουν -δεν υπερβάλλω- τρομάζουν όσοι έχουν σχέση με την επαγγελματική αλιεία, διαβάζοντας τις διατάξεις που φέρατε. Όχι μόνο διατηρείτε, αλλά διογκώνετε έναν ήδη υδροκέφαλο ελεγκτικό μηχανισμό της επαγγελματικής αλιείας, δηλαδή των ψαράδων της Σχοινούσας, των Λειψών, των Φούρνων, των Ψαρών, των Κουφονησίων και όλων των μικρών νησιών του Αιγαίου και του Ιονίου. Αντιλαμβάνεστε πού απευθύνεστε; Νομίζετε ότι έχετε να κάνετε με τους μεγαλοαλιείς των σκανδιναβικών χωρών, της Ισπανίας, ή της Πορτογαλίας; Ποια νομίζετε ότι είναι η ελληνική θαλάσσια αλιεία; Ποιο είναι το μέγεθός της; Πού απευθύνεστε; Πείτε μας, δώστε μας τα στοιχεία της ετήσιας παραγωγής, το ισοζύγιο εισαγωγών-εξαγωγών αλιευμάτων, αριθμό, ηλικίες και επίπεδο κατάρτισης των Ελλήνων ψαράδων.
Πέντε ολόκληρα Υπουργεία εμπλέκετε στον έλεγχο και την καταστολή των αλιέων. Πέντε! Αγροτικής Ανάπτυξης, Προστασίας του Πολίτη, Περιβάλλοντος και Ενέργειας, Ανάπτυξης, Ναυτιλίας και Νησιωτικής Πολιτικής. Και όχι μόνο αυτό, δεκάδες διευθύνσεις, συστήματα και υποσυστήματα και βεβαίως, όλες τις λιμενικές Αρχές της Ελλάδας. Κατεβατά ολόκληρα υπηρεσιών μόνο και μόνο για ελέγχους! Πώς έχετε στον νου σας τους ψαράδες;
Καμιά αναπτυξιακή πρόνοια, καμιά πρόνοια για εκπαίδευση, για κατάρτιση, για κοινωνική μέριμνα, για ασφάλεια, για αποζημίωση καταστροφών από αστάθμητους παράγοντες και κακοκαιρίες, καμιά πρόνοια για την απλούστευση των γραφειοκρατικών υποχρεώσεών τους! Τίποτα. Δεν έχετε ιδέα για την κατάστασή τους, για τα προβλήματά τους. Νύχτα ζοφώδης τε και ασέληνος!
Κυρίες και κύριοι συνάδελφοι, πρέπει να καταλάβουμε καλά και να συνειδητοποιήσουμε ότι οι άνθρωποι που ασκούν το επάγγελμα της αλιείας για βιοπορισμό, από τους οποίους ζητούμε να εφαρμόσουν τις διατάξεις που ψηφίζουμε σήμερα, δεν είναι απόφοιτοι ούτε του Γέιλ ούτε του Χάρβαρντ. Είναι άνθρωποι του μεροκάματου και του καθημερινού μόχθου, που ξέρουν τι θέλουν και από ποιον το ζητούν. Πρώτα-πρώτα, θέλουν επιβίωση και προκοπή, τη δική τους και των οικείων τους. Θέλουν να τηρούν τη νομιμότητα και είναι νομοταγείς και δίκαιοι και το ίδιο ακριβώς ζητούν από την πολιτεία. Απλά πράγματα: Ένα σταθερό ρυθμιστικό πλαίσιο για τον βιοπορισμό τους, την άσκηση της επαγγελματικής τους δραστηριότητας, λιμενικές υποδομές για το σκάφος και τα αλιευτικά τους εργαλεία και ένα περιβαλλοντικά βιώσιμο θαλάσσιο οικοσύστημα. Τίποτε παραπάνω.
Τώρα, σας παρακαλώ να μου πείτε από όλα όσα ανέφερα τι θυμίζει αυτό το νομοσχέδιο που φέρατε. Ποιο πολυετές εθνικό στρατηγικό πλαίσιο ανάπτυξης και σχέδιο παρουσίασε η Κυβέρνηση της Νέας Δημοκρατίας επί επτάμισι χρόνια για την αλιεία; Ή μήπως παρουσίασε εθνικές θέσεις για την αξιολόγηση και την αναθεώρηση της αγροτικής αλιευτικής πολιτικής της Ευρωπαϊκής Ένωσης που ξεκίνησε πέρυσι; Τίποτα απολύτως!
Αντιθέτως, αφήνετε απροστάτευτα τα ιχθυοαποθέματα του Αιγαίου και γίνονται βορά στην παράνομη αλιεία τουρκικών και άλλων σημαιών αλιευτικών εργαλείων, ακόμη και εντός των χωρικών μας υδάτων. Και αντί να παρέμβετε αποφασιστικά, να προασπίσετε τον πλούτο των θαλασσών μας από τη λεηλασία τους, παραμένετε αδρανείς και ακόμα χειρότερα, ζητείται διά στόματος του Υπουργού Ναυτιλίας από την Ευρώπη παρέμβαση για να μην ταραχτούν δήθεν τα ήρεμα νερά του Αιγαίου.
Έχω υπ’ όψιν μου εκατοντάδες αναφορές λιμενικών Αρχών για παράνομη δραστηριότητα τουρκικών αλιευτικών στα χωρικά ύδατα. Δώστε μας στοιχεία μιας σύλληψης! Δώστε μας στοιχεία ενός διοικητικού προστίμου! Δεν υπάρχει τίποτα απολύτως.
Μια κουβέντα για τις λεγόμενες βιντζότρατες. Καταργείτε αυτό το παραδοσιακό εργαλείο. Έχουν μείνει όλα κι όλα ογδόντα καΐκια. Με ποια επιστημονική, περιβαλλοντική μελέτη τις κόβετε; Και αφού τις κόβετε, γιατί τους δίνετε ψίχουλα και δεν τους αποζημιώνετε όπως πρέπει;
Και ακόμα, ακούστε, αν είναι δυνατόν: Επιβάλλετε την αφαίρεση, δηλαδή τη μη ανανέωση της επαγγελματικής άδειας αλιείας σκάφους, σε περίπτωση που ο φτωχός αυτός βιοπαλαιστής, ο αλιέας, δεν μπορεί λόγω καιρού, λόγω ζημιάς να βγάλει μεροκάματο και πάει και δουλεύει. Και επειδή αυτά που θα πάρει δεν είναι το εισόδημα από τα ψάρια, ή όταν πάρει σύνταξη -και παίρνει 350 ευρώ, τι να πάρει ένας ψαράς, τι σύνταξη να πάρει ένας ψαράς;- του παίρνετε την άδεια, του παίρνετε το βαρκάκι του. Πού νομίζετε ότι απευθύνεστε; Δηλαδή, υπάρχει λογική; Έχετε νομοθετήσει με λογική; Ποιος σας τα εισηγείται αυτά τα πράγματα;
Όλα αυτά συνδυαζόμενα, κύριε Υπουργέ, με τόνους γραφειοκρατίας που κατακλύζει τους επαγγελματίες αλιείς μας, συνθέτουν το μωσαϊκό της αλλοπρόσαλλης κυβερνητικής παρέμβασης στον κλάδο που εξετάζουμε σήμερα.
Η πολιτική του ΠΑΣΟΚ-Κινήματος Αλλαγής για τον κλάδο είναι σαφής και ξεκάθαρη: Η εκπόνηση και η εφαρμογή πολυετούς εθνικού στρατηγικού σχεδίου ανάπτυξης της αλιείας, η προστασία των ιχθυοαποθεμάτων και η ευημερία πραγματικά των ψαράδων, των βιοπαλαιστών και φυλάκων των νησιών του ελληνικού αρχιπελάγους και των άλλων θαλασσών μας.
Ευχαριστώ.
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Μιχαηλίδη.
ΙΩΑΝΝΗΣ ΑΝΔΡΙΑΝΟΣ (Υφυπουργός Αγροτικής Ανάπτυξης και Τροφίμων): Κύριε Πρόεδρε, θα ήθελα να καταθέσω τις νομοτεχνικές βελτιώσεις.
(Στο σημείο αυτό ο Υφυπουργός Αγροτικής Ανάπτυξης και Τροφίμων κ. Ιωάννης Ανδριανός καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής: 

















ΠΡΟΕΔΡΕΥΩΝ (Βασίλειος Βιλιάρδος): Ωραία, ευχαριστούμε πολύ, κύριε Υπουργέ.
Καλείται στο Βήμα ο κ. Ευάγγελος Αποστολάκης, ανεξάρτητος Βουλευτής. Θα ακολουθήσουν ο κ. Καφούρος και ο κ. Μουλκιώτης.
ΕΥΑΓΓΕΛΟΣ ΑΠΟΣΤΟΛΑΚΗΣ: Ευχαριστώ, κύριε Πρόεδρε. 
Κύριε Υπουργέ, κυρίες και κύριοι Βουλευτές, θα ξεκινήσω κατ’ αρχάς με το ευχάριστο δίνοντας συγχαρητήρια για την ελληνική μας ναυτιλία, αφού σήμερα είναι η ημέρα της παγκόσμιας ναυτιλίας. Θα πρέπει, λοιπόν, να εκφράσω κι εγώ τα συλλυπητήρια μου στους οικείους του και το Πυροσβεστικό Σώμα για την απώλεια του πυροσβέστη Πέτρου Διακάκη που έχασε τη ζωή του στην προσπάθειά του να σώσει κάποιους ορειβάτες στο νησί της Ρόδου. Μακάρι να είναι το τελευταίο θύμα! 
Καλούμαστε, λοιπόν, σήμερα να τοποθετηθούμε για ένα νομοσχέδιο του Υπουργείου Αγροτικής Ανάπτυξης που περιλαμβάνει σωρεία διατάξεων για την αλιεία, το μητρώο αγροτών, τις ζωονόσους και άλλα. Επομένως, είναι δίκαιο να πούμε πως πρόκειται για ένα ακόμα πολυνομοσχέδιο που καταπιάνεται με τρόπο διαχειριστικό με λίγο απ’ όλα. Εκτός αυτού, έχουμε και το επίμαχο άρθρο, το άρθρο 74 που μπήκε στο νομοσχέδιο μετά τη διαβούλευση, κάτι που σε κάθε περίπτωση πρέπει να θεωρείται τουλάχιστον ύποπτο, αλλά και προκλητικό, επιτρέψτε μου να πω, ως μία εκ των υστέρων προσπάθεια νομιμοποίησης των παράνομων επιδοτήσεων. 
Η υπόθεση του ΟΠΕΚΕΠΕ έχει πληγώσει ήδη αρκετά την εμπιστοσύνη των πολιτών στους θεσμούς της πολιτείας και έχει εκθέσει ήδη τη χώρα μας αρκετά. Ας μην προχωρά η Κυβέρνηση σε άλλες ενέργειες που αφήνουν σκιές και ενισχύουν την αίσθηση ότι παρεμποδίζεται η διερεύνηση της υπόθεσης και τελικά η απόδοση δικαιοσύνης. 
Η κριτική κατά του νομοσχεδίου είναι ουσιαστική και αιτιολογημένη. Οι διατάξεις του εστιάζουν κυρίως στη δημιουργία ελεγκτικών μηχανισμών, μητρώων και λοιπών μέσων, ενώ παράλληλα απουσιάζουν οι λύσεις για υπαρκτά προβλήματα των ανθρώπων της πρωτογενούς παραγωγής. 
Θα εστιάσω στο πρώτο μέρος που αφορά την αλιεία. Οι σχετικές νομοθετικές πρωτοβουλίες της Κυβέρνησης για τον συγκεκριμένο τομέα είναι σπάνιες, αν όχι ανύπαρκτες. Το πρώτο, λοιπόν, μέρος αφορά τους ψαράδες αυτής της χώρας που βλέπουν ότι εκεί που οδεύουν τα πράγματα, το επάγγελμά τους τείνει προς εξαφάνιση και όχι επειδή δεν το έχουμε πια ανάγκη, αλλά επειδή δεν υπάρχει κανένα σοβαρό εθνικό σχέδιο για τη στήριξή τους. Όμως, ούτε τώρα βλέπουμε κάποιο σχέδιο της Κυβέρνησης για επίλυση ουσιαστικών προβλημάτων. Αντιθέτως, στην αιτιολογική έκθεση διαβάζουμε ποιο είναι το βασικό μέλημά της. Επιθεωρήσεις αλιείας, ηλεκτρονική παρακολούθηση, διοικητικά μέτρα για αλιευτικές παραβάσεις, αυστηροποίηση του κυρωτικού πλαισίου της αλιευτικής νομοθεσίας. Εύλογα, λοιπόν, θα αναρωτηθεί ο πολίτης που μας ακούει αν αυτά τα μέτρα είναι αρνητικά. Και απαντώ όχι, δεν είναι, αλλά αποτελούν επιλεκτική νομοθέτηση και χωρίς τις παρεμβάσεις που θα στηρίξουν ενεργά τους αλιείς, καθίσταται εν τέλει παράγωγο μιας κακής νομοθέτησης με τα αναμενόμενα αποτελέσματα. 
Και εξηγώ: Παρά το γεγονός ότι αναγνωρίστηκε και από την Ευρωπαϊκή Ένωση η ανάγκη στήριξης για την κάλυψη του ενεργειακού κόστους που εκτινάχθηκε λόγω και του πολέμου στη Μέση Ανατολή, η Κυβέρνηση επέλεξε να προχωρήσει σε μια αποσπασματική επιδότηση των καυσίμων. Παρά το γεγονός ότι οι ψαράδες προειδοποιούσαν εδώ και χρόνια για τα σοβαρά προβλήματα που αντιμετωπίζουν από την εισβολή ξενικών ειδών στις ελληνικές θάλασσες, η Κυβέρνηση κώφευε. Οι ψαράδες της Κρήτης και άλλων νησιών του Νοτίου Αιγαίου έρχονται καθημερινά αντιμέτωποι με τα προβλήματα από την παρουσία του λαγοκέφαλου. Όμως, μόνο φέτος η Κυβέρνηση αποφάσισε να προχωρήσει σε ένα πιλοτικό πρόγραμμα επιδοτούμενης αλιείας του λαγοκέφαλου, ενώ, όπως ξέρετε, στην Κύπρο έχουν ληφθεί μέτρα εδώ και χρόνια. 
Και τι μαθαίνουμε από τους ίδιους τους αλιείς; Ότι το πρόγραμμα δεν έχει τεθεί σε εφαρμογή. Αναμένεται να εκκινήσει την άνοιξη του 2027. Βέβαια, το θέμα παρουσιάστηκε ως μια εξαιρετική πρωτοβουλία που θα ετίθετο άμεσα σε εφαρμογή. Το ζήτημα είναι σοβαρότατο. Ο λαγοκέφαλος προκαλεί σοβαρές απώλειες εισοδήματος στους αλιείς, λόγω της μεγάλης καταστροφής των διχτυών τους. Αποτελεί, επίσης, σοβαρή απειλή για το θαλάσσιο οικοσύστημα και απειλεί άμεσα τα ιχθυοαποθέματα. 
Υπάρχουν κι άλλα ζητήματα που αναμέναμε να ληφθούν υπ’ όψιν, με πρώτο τον γερασμένο αλιευτικό στόλο της χώρας. Πριν λίγες μέρες, η Ευρωπαϊκή Επιτροπή πρότεινε την απλούστευση των διαδικασιών, για να γίνει ευκολότερη η πρόσβαση των αλιέων σε χρηματοδοτικά εργαλεία, για να μπορέσει να επιτευχθεί ο εκσυγχρονισμός του στόλου, αλλά και να ενισχυθεί ο τομέας και οι παράκτιες κοινότητες, να επιτευχθεί η ανανέωση γενεών. Πρόκειται για ένα πρόβλημα που είναι έντονο στη χώρα μας, καθώς οι αλιείς κάτω των σαράντα ετών είναι ελάχιστοι.
Θέλω να σταθώ σε δύο ακόμα σημεία. Η απουσία ρυθμίσεων για την έλλειψη της ερασιτεχνικής αλιείας αποδεικνύει την έλλειψη του εθνικού σχεδίου για την αλιεία. Οι δεσμεύσεις περί μελλοντικού νομοθετήματος δεν μπορούν να αντιταχθούν στην εύλογη κριτική που ασκείται σήμερα. Και, επιτέλους, πρέπει να απαντηθεί ένα βασικό ερώτημα. Ποια είναι η στήριξη που προσφέρει το κράτος στους ψαράδες που έρχονται αντιμέτωποι με τα τούρκικα αλιευτικά, αλιευτικά που λειτουργούν εκτός ευρωπαϊκού ρυθμιστικού πλαισίου, αλλά στις αγορές ανταγωνίζονται αθέμιτα τους δικούς μας ψαράδες;
Ως προς τα άλλα μέρη του νομοσχεδίου, παρατηρούμε ένα αντίστοιχο μοτίβο νομοθέτησης: σύσταση μητρώων, ελεγκτικών μηχανισμών, αυστηροποίηση κυρώσεων. Και βέβαια, παραμένει το ερώτημα του πώς θα στελεχωθούν αυτές οι υπηρεσίες. Υπάρχουν τα κατάλληλα μέσα και εργαλεία για να λειτουργήσουν οι όποιοι ελεγκτικοί μηχανισμοί ή τα προβλήματα θα παραμείνουν; 
Οι άνθρωποι του πρωτογενούς τομέα είναι αντιμέτωποι με το κόστος παραγωγής: αυξημένο κόστος ενέργειας, αυξημένες τιμές στα λιπάσματα, αυξημένες τιμές σε όλα τα εργαλεία, είτε αυτά αφορούν την αλιεία είτε την αγροτική παραγωγή είτε την κτηνοτροφία. Αποτέλεσμα; Ακριβότερα τρόφιμα για τον πολίτη και μείωση της αγοραστικής δύναμης χωρίς να υπάρχουν άλλα περιθώρια. 
Τέλος, όσον αφορά τη βραδινή τροπολογία του Υπουργείου Εθνικής Άμυνας και το άρθρο 3 για τη ρύθμιση θεμάτων ΕΠΟΠ, ας ακουστεί για μία ακόμη φορά ότι δεν συνιστά ορθή νομοθέτηση ούτε επιτρεπτή πρακτική η κατάθεση τροπολογιών με διατάξεις άσχετες με το υπό συζήτηση νομοσχέδιο. 
Κυρίες και κύριοι, γνωρίζουμε ότι η ύπαιθρος ερημώνει. Γνωρίζουμε ότι το δημογραφικό πρόβλημα έχει λάβει σοβαρότατες διαστάσεις. Έχουμε 42% λιγότερες γεννήσεις μέσα σε δεκαπέντε χρόνια. Αυτό το πρόβλημα πώς θα το λύσουμε; Με επιδοματική πολιτική; Με ελεγκτικούς μηχανισμούς; Η κατάρρευση της υπαίθρου και η σοβαρή μείωση των γεννήσεων είναι απότοκα αυτών των πολιτικών που δεν στοχεύουν στην πραγματική στήριξη του κόσμου της παραγωγής, αλλά στον έλεγχο, τα πρόστιμα και εν τέλει στην απλή διαχείριση των προβλημάτων. Όμως, η χώρα, οι πολίτες της, ο κόσμος της παραγωγής έχει ανάγκη υποστήριξης από μέτρα και πρωτοβουλίες καλά μελετημένα που θα μπορέσουν να δώσουν ξανά πνοή, ελπίδα και ουσία. 
Σας ευχαριστώ πολύ.
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Αποστολάκη. 
Επόμενος ομιλητής είναι ο Βουλευτής της Νέας Δημοκρατίας κ. Μάρκος Καφούρος. 
ΜΑΡΚΟΣ ΚΑΦΟΥΡΟΣ: Κύριε Πρόεδρε, κύριε Υφυπουργέ, κυρίες και κύριοι συνάδελφοι, το ερανιστικό νομοσχέδιο του Υπουργείου Αγροτικής Ανάπτυξης που συζητούμε σήμερα αποτελεί μια σημαντική θεσμική παρέμβαση στον πρωτογενή τομέα με κατεύθυνση την καλύτερη οργάνωση, την ψηφιοποίηση και κυρίως την διασφάλιση ελέγχου και διαφάνειας. Μετά από πολλές δεκαετίες γίνεται μια ουσιαστική επικαιροποίηση του Αλιευτικού Κώδικα δημιουργώντας ένα πιο σύγχρονο πλαίσιο ελέγχων, παρακολούθησης κυρώσεων, αλλά και προστασίας των θαλάσσιων πόρων. Με το παρόν νομοσχέδιο εκσυγχρονίζεται το μητρώο αγροτών και διασυνδέεται με τα πληροφοριακά συστήματα του Δημοσίου ανοίγοντας τον δρόμο για την ψηφιακή καρτέλα του αγρότη. 
Τέλος, ρυθμίζει ζητήματα ζωονοσών και υγείας των ζώων, ενισχύεται η ιχνηλασιμότητα των μελισσοκομικών προϊόντων και γενικώς επιχειρείται να μπουν κανόνες εκεί όπου για χρόνια υπήρχε ένας κατακερματισμός και διοικητικές αδυναμίες. 

Κυρίες και κύριοι συνάδελφοι, όλες οι ανωτέρω αλλαγές απαντούν στις πραγματικές ανάγκες του πρωτογενούς τομέα. Ωστόσο, η κάθε θεσμική τομή πρέπει να κρίνεται αφενός από τη χρονική συγκυρία στην οποία εφαρμόζεται, αφετέρου πρέπει να κρίνεται από τις συνέπειές της στον άνθρωπο της παραγωγής. Και εδώ ακριβώς πρέπει να σταθούμε στη σημερινή πραγματικότητα του πρωτογενή τομέα όπου ο αγρότης, ο κτηνοτρόφος και ο αλιέας καλούνται σήμερα να παράγουν μέσα σε ένα περιβάλλον πρωτοφανούς πίεσης. Το αυξημένο κόστος παραγωγής, οι διεθνείς αναταράξεις, οι φυσικές καταστροφές και οι ολοένα εντονότερες επιπτώσεις της κλιματικής κρίσης έχουν καταστήσει την παραγωγική διαδικασία περισσότερο αβέβαιη και περισσότερο ευάλωτη. 
Πάνω σε αυτήν τη δύσκολη πραγματικότητα έρχεται να προστεθεί και μια ακόμα σοβαρή δοκιμασία, εκείνη της υπόθεσης του Ο.Π.Ε.Κ.Ε.Π.Ε., μια υπόθεση που ανέδειξε διαχρονικές παθογένειες στο σύστημα των αγροτικών ενισχύσεων, έθεσε σοβαρά ζητήματα ελέγχων και διαφάνειας και κυρίως επιβάρυνε την εμπιστοσύνη των πραγματικών αγροτών, των πραγματικών παραγωγών απέναντι στο σύστημα που θα έπρεπε να τους στηρίζει. 
Την ίδια ώρα βλέπουμε ολόκληρους παραγωγικούς κλάδους να δοκιμάζονται. Χαρακτηριστικό παράδειγμα είναι ο αμπελουργικός τομέας. Η φετινή χρονιά σε πολλές αμπελουργικές περιοχές είναι ιδιαίτερα ανησυχητική, καθώς η έλλειψη εμπορικού ενδιαφέροντος εξαιτίας των αθρόων εισαγωγών και κυρίως της μαύρης διακίνησης, τα σταφύλια παραμένουν ατρύγητα ή οδηγούνται σε πρόωρο τρυγητό και σε εξαιρετικά πάντα χαμηλές τιμές, που δεν ξεπερνούν σε πολλές περιπτώσεις τα 20 λεπτά ανά κιλό. Και όταν ο αμπελουργός δεν μπορεί να καλύψει το κόστος της παραγωγής του, τότε η εγκατάλειψη του αμπελώνα παύει να είναι ένας θεωρητικός κίνδυνος, αλλά γίνεται μια πραγματική απειλή για την ελληνική αμπελουργία. 
Στο σημείο αυτό, κυρίες και κύριοι συνάδελφοι, επιτρέψτε μου να αναφερθώ και σε μια κρίσιμη ανάγκη. Την ανάγκη για αποτελεσματική εποπτεία της αγοράς με πραγματικούς και ουσιαστικούς ελέγχους στη διακίνηση και στην εμπειρία, ώστε ο νόμιμος παραγωγός, οι νόμιμες επιχειρήσεις να μη βρίσκονται αντιμέτωποι με αθέμιτες πρακτικές και με έναν ανταγωνισμό που υπονομεύει το εισόδημά τους. Η ανάγκη για κανόνες, η ανάγκη για διαφάνεια και αποτελεσματικούς ελέγχους δεν είναι σήμερα μια διοικητική επιλογή. Είναι προϋπόθεση δικαιοσύνης απέναντι στον πραγματικό παραγωγό. Αυτόν τον παραγωγό πρέπει να έχουμε στο επίκεντρο κάθε αλλαγής που επιχειρούμε. Γιατί μεταρρύθμιση δεν είναι να προσθέτουμε κανόνες. Μεταρρύθμιση είναι να δημιουργούμε ένα κράτος που ελέγχει εκεί που πρέπει, να προστατεύει εκείνον που δικαιούται και κυρίως να μη μεταφέρει το βάρος της δικής του διοικητικής ανεπάρκειας στον άνθρωπο της παραγωγής. 
Ακριβώς εδώ βρίσκεται, κυρίες και κύριοι συνάδελφοι, η μεγάλη πρόκληση. Γιατί σήμερα δεν νομοθετούμε σε συνθήκες κανονικότητας. Ο αγρότης, ο κτηνοτρόφος και ο αλιέας, όπως είπαμε, δεν αντιμετωπίζουν μόνο τις διαχρονικές ασχολίες του επαγγέλματος του πρωτογενή τομέα. Αντιμετωπίζουν ένα περιβάλλον αυξημένου κόστους, αβεβαιότητας, φυσικών καταστροφών, ζωονόσων, πίεσης στο εισόδημα και ταυτόχρονα μια ολοένα μεγαλύτερη διοικητική πολυπλοκότητα.
Χαρακτηριστικό παράδειγμα είναι η φετινή αίτηση ενιαίας ενίσχυσης. Η ίδια η ΑΑΔΕ ανακοίνωσε στις 18 του Σεπτέμβρη ότι το σύστημα βρίσκεται σε πλήρη λειτουργία και ότι δεν υφίσταται πλέον συστημικό ή τεχνικό ζήτημα που να εμποδίζει την υποβολή δηλώσεων. Ωστόσο σήμερα, αρκετές μέρες μετά, η εικόνα που μεταφέρεται από τον παραγωγικό κόσμο και την οποία ζούμε είναι πολύ διαφορετική. Εκατοντάδες χιλιάδες παραγωγοί παραμένουν ακόμα εκτός της διαδικασίας και πολλοί, πολλοί άλλοι δεν έχουν ολοκληρώσει την αίτησή τους.
Και εδώ βρίσκεται το κρίσιμο μέτρο της κάθε μεταρρύθμισης. Όχι μόνο πόσο σύγχρονη είναι στα χαρτιά αλλά πόσο απλή, πόσο λειτουργική και πόσο δίκαιη είναι αυτή η μεταρρύθμιση για την καθημερινότητα του ανθρώπου της παραγωγής. Και αυτή ακριβώς η αρχή πρέπει να μας οδηγεί και στο ζήτημα της αλιείας και ειδικότερα στο ζήτημα της κατάργησης της βιντζότρατας. 
Κύριε Υφυπουργέ, το παρόν νομοσχέδιο επιλέγει την οριστική κατάργηση του συγκεκριμένου παραδοσιακού αλιευτικού εργαλείου, μια επιλογή που παρουσιάζεται με περιβαλλοντική διάσταση, έχει όμως βαθιά ανθρώπινη και παραγωγική διάσταση. Και αυτό δεν πρέπει να το ξεχνούμε. Αφορά επαγγελματίες αλιείς, αφορά οικογένειες, αφορά μικρές παράκτιες κοινωνίες, ανθρώπους που ασκούν ένα παραδοσιακό επάγγελμα μέσα ήδη σε ένα εξαιρετικά επιβαρυμένο περιβάλλον. Και εδώ υπάρχει ένα ζήτημα αρχής. Όταν ζητούμε από τον παραγωγό να εμπιστευθεί το κράτος, το κράτος οφείλει να του αποδεικνύει ότι οι αποφάσεις του είναι αναλογικές, είναι τεκμηριωμένες και είναι δίκαιες. Και στην περίπτωση της βιντζότρατας υπάρχουν πολλά πολλά ερωτηματικά. Οφείλει ο παραγωγός να αντιλαμβάνεται ότι πίσω από κάθε απόφαση δεν υπάρχουν μόνο αριθμοί. Δεν υπάρχουν κανονισμοί και διοικητικές διαδικασίες. Οφείλει να αντιλαμβάνεται ότι υπάρχουν κυρίως άνθρωποι. 
Ως Βουλευτής στηρίζω τις μεταρρυθμίσεις που εκσυγχρονίζουν το κράτος. Όταν όμως αγγίζουν το αίσθημα της δικαιοσύνης και τη συνείδησή μου, οφείλω να τοποθετούμαι με καθαρότητα, με ευθύτητα, κοιτάζοντας όλους υμών στα μάτια, αλλά και τους ανθρώπους τους οποίους εκπροσωπώ, σταθμίζοντας όχι μόνο το γράμμα του νόμου, αλλά το δίκαιο, την αναλογικότητα και φυσικά τη συνείδησή μου.
Σας ευχαριστώ. 
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Καφούρο.
Καλείται στο Βήμα ο κ. Γεώργιος Μουλκιώτης, Βουλευτής του ΠΑΣΟΚ.
Θα ακολουθήσουν ο κ. Χαρίτσης, η κ. Πέρκα και μετά ο Υφυπουργός.
Κύριε Μουλκιώτη, έχετε τον λόγο.
ΓΕΩΡΓΙΟΣ ΜΟΥΛΚΙΩΤΗΣ: Ευχαριστώ, κύριε Πρόεδρε.
Κυρίες και κύριοι συνάδελφοι, κύριε Υπουργέ, ξεκινάω με το άρθρο 74 τροχάδην για να καταλάβουμε το εξής Γιατί δεν το βάλατε στη διαβούλευση; Γιατί τόση αδιαφάνεια; Τι σας προκάλεσε; Τι φοβόσαστε; Ερωτήματα βάζω. Έχετε νομικό σύμβουλο, έχετε νομικό συμβούλιο του κράτους. Λέτε για πενήντα χιλιάδες ανθρώπους, άρα λέτε για δασικές εκτάσεις. Τι σας είπε το νομικό συμβούλιο του κράτους στο ερώτημα το οποίο θέσατε, αν θέσατε. Και αν δεν θέσατε, τι κάνατε και τι ρόλο παίζετε σε σχέση με τη δασική περιουσία. 
Ποιες περιοχές, κύριε Υπουργέ, γιατί δεν τα λέτε αυτά τα κρύβετε, αφορά αυτή η διάταξη, το άρθρο 74. Ποιους αφορά; Ονόματα. Τι κρύβετε εκεί; Ποιους καλύπτετε, κύριε Υπουργέ, -ευθέως μιλάω- και ποιους ωφελείτε; Οφείλετε να απαντήσετε γιατί όλα τα άλλα είναι κρυφά και είναι κόλαφος για τη Νέα Δημοκρατία σήμερα που νομοθετεί.
Όσον αφορά το άρθρο 77, κύριε Καφούρο, μπορεί να συνυπογράφω την ομιλία σας. Χαίρομαι γιατί βάζετε το θέμα επί του τύπου των ήλων. Δεν καταλαβαίνουν ότι τα αμπέλια και οι καλλιεργητές των αμπελιών και τα σταφύλια και τα κρασιά έχουν θέμα φέτος. Δεν το καταλαβαίνει η Κυβέρνηση γιατί δεν ξέρει τι σημαίνει έξω, δεν βγαίνει από τα γραφεία. Αν έβγαινε θα τα έβλεπε και θα έπαιρνε θέση. Δεν παίρνει θέση. Δεν απαντά σε κοινοβουλευτικό έλεγχο. Γιατί το αποφεύγει; Αυτή είναι η Νέα Δημοκρατία στον πρωτογενή τομέα. Εγώ χαίρομαι που το είπατε, όπως το είπατε, και εκτιμώ τον τρόπο που στηρίζετε το νομοσχέδιο. 
Εβδομήντα επτά άρθρα, κύριε Υφυπουργέ της Άμυνας, δεκάδες ρυθμίσεις: μητρώα, ψηφιακές εφαρμογές, διοικητικές μεταβολές, κυρώσεις. Ε, και; Ικανοποιείστε; Σοβαρολογείτε; Επειδή παρεμβαίνετε. 
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Τι εννοείτε;
ΓΕΩΡΓΙΟΣ ΜΟΥΛΚΙΩΤΗΣ: Και λείπει τι, το σημαντικότερο, κύριε Υφυπουργέ; Ένα συνεκτικό σχέδιο για το πώς θα κρατήσουμε όρθιο τον πρωτογενή τομέα. Αν το βλέπετε, πείτε το μας και εμάς να το δούμε, γιατί δεν το βλέπουμε. 
Πώς θα κρατήσουμε ζωντανή την ελληνική ύπαιθρο; Ούτε αυτήν τη βλέπετε. Κοιτάτε άλλα συμφέροντα. Γιατί ο αγρότης σήμερα δεν αναρωτιέται απλώς πώς θα λειτουργήσει ακόμα μια ψηφιακή εφαρμογή. Αναρωτιέται αν και πότε θα πληρωθεί, κύριε Υφυπουργέ της Άμυνας, αν θα αποζημιωθεί, αν θα καλύψει το κόστος παραγωγής, αν θα μπορέσει να συνεχίσει να καλλιεργεί. Ξέρετε πόσες εκτάσεις έμειναν ακαλλιέργητες φέτος; Δεν το ξέρετε. Δεν το ξέρετε. Ξέρετε πόσες θα μείνουν του χρόνου; Εκεί να δείτε τι έχει να γίνει. 

Και σε αυτά τα ερωτήματα η Κυβέρνησή σας δεν δίνει πειστικές απαντήσεις. Διεκπεραιώνει διοικητικά ζητήματα του νομοσχεδίου. Ναι, τα διεκπεραιώνει, αλλά παραμένει ετερόκλητο και αποσπασματικό. Αυτό κάνει. Να η νομοθέτηση ποια είναι! Δεν συγκροτεί μια ολοκληρωμένη απάντηση στα μεγάλα προβλήματα της ελληνικής γεωργίας. Και εκεί είμαστε σαφείς εμείς. Ναι, στον ψηφιακό και διοικητικό εκσυγχρονισμό. Ναι, αλλά με μετρήσιμο αποτέλεσμα για τον παραγωγό! Για τον παραγωγό που αγνοείται! Η ψηφιοποίηση του Μητρώου Αγροτών, η διαλειτουργικότητα, η Ψηφιακή Καρτέλα Αγρότη μπορούν να μειώσουν τη γραφειοκρατία. Όμως, πρέπει να εφαρμοστεί η πραγματική Αρχή, δηλαδή μια φορά τα στοιχεία. Έχετε τρελάνει τους αγρότες! Κάθε φορά στοιχεία! Τους έχετε τρελάνει τους αγρότες! Βγείτε και ρωτήστε τους. Αφήστε τα υπόλοιπα. Τους έχετε τρελάνει! 
Κυρίως, κανένας παραγωγός δεν μπορεί να κάνει ενίσχυση εξαιτίας δυσλειτουργιών του ιδίου του κράτους. Έχει υπαιτιότητα το κράτος για τα προβλήματα των αγροτών! Και αυτό αποκτά ιδιαίτερη σημασία, όταν ακόμη και η έναρξη της Ενιαίας Αίτησης Ενίσχυσης του 2026 έχει προκαλέσει σοβαρά ερωτήματα για τις επιπτώσεις στις ενισχύσεις. Είναι ζήτημα που έχουμε φέρει εγκαίρως στη Βουλή. Η προκαταβολή της βασικής ενίσχυσης μπορεί να καταβληθεί μέχρι πότε; Είναι από 16 μέχρι 31 Οκτωβρίου. Το 2026 η διαδικασία έχει ολοκληρωθεί στην Ευρωπαϊκή Ένωση. Στην Ελλάδα το MyAgro πότε μπήκε σε λειτουργία; Μπήκε στις 4 Αυγούστου. Στις 26 Ιουλίου τι έκανε η Ιταλία; Κατέβαλε περίπου 580 εκατομμύρια ευρώ στους αγρότες της, επειδή επιτρέπει το Ευρωπαϊκό Κοινοβούλιο. Εδώ τι έχουμε; Στις 6 Αυγούστου πήγε ο Πρωθυπουργός και έμαθε τι γίνεται! Στις 6 Αυγούστου! Μιλάμε για μια μεταρρύθμιση χωρίς να εξασφαλιστεί καν ότι οι αιτήσεις μπορούν να οριστικοποιηθούν μαζικά, αξιόπιστα και με χρόνο ελέγχου. 
Μέχρι την 21η Σεπτεμβρίου του 2026 -ακούσατε, κύριοι Υφυπουργοί- είχαν οριστικοποιηθεί μόνο εκατόν δεκαπέντε χιλιάδες αιτήσεις. Ποια είναι τα κύρια προβλήματα; Είναι η μη λειτουργική εφαρμογή, η αδυναμία διασταύρωσης στοιχείων, η πρωτοφανής ευρωπαϊκή υστέρηση, το ασφυκτικό χρονοδιάγραμμα, η μεταφορά ευθύνης και ο κίνδυνος παρακράτησης ενισχύσεων. 
Κύριε Υπουργέ, καταθέτω στα Πρακτικά -πριν λίγο ήρθε από τη Βοιωτία- για το αδιέξοδο των δηλώσεων από την Ένωση Θηβών. Το καταθέτω για τα Πρακτικά.
(Στο σημείο αυτό ο Βουλευτής κ. Γεώργιος Μουλκιώτης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
Τι λέει μεταξύ των άλλων; Λέει ότι είναι ουτοπική η καταληκτική ημερομηνία «16 Οκτωβρίου»; Το μήνυμα δεν το έχετε πάρει ακόμα. Τι κάνατε και τι συνεχίζετε; 
Η θέση του ΠΑΣΟΚ είναι σαφής. Το ακατάσχετο που το αφήνετε να υφέρπει δεν το λέτε. Δεν παίρνετε θέση.  Μιλάμε για το ακατάσχετο των αγροτικών επιδοτήσεων της ΚΑΠ, αποζημιώσεις και κρατικές ενισχύσεις που δίνονται για την προστασία αγροτικής παραγωγής και παραγωγών. Θα υπάρχει κατάσχεση; Πείτε το! Θα υπάρχει ακατάσχετο; Πείτε το ξανά! Όμως, να τελειώσουμε κάποια στιγμή. Όχι κρυφές ατζέντες!
Το τεχνικό και πολιτικό πρόβλημα δεν είναι έτσι απλώς τεχνητό. Η ρευστότητα της υπαίθρου είναι υπαρκτό ζήτημα. Η αξιοπιστία των πληρωμών είναι υπαρκτό ζήτημα, ομοίως και η άνιση μεταχείριση -ο κύριος συνάδελφος το είπε ευθέως- αλλά και η θεσμική αξιοπιστία. 
Το ίδιο συμβαίνει και με τους νέους αγρότες, για να το πάμε λίγο παρακάτω. Νέοι άνθρωποι αποφασίζουν να επενδύσουν στην παραγωγή, να μείνουν στην περιφέρεια, να συνδέσουν τη ζωή τους με την ελληνική γη. Τι γίνεται, λοιπόν, κύριε Υπουργέ; Βρίσκονται αντιμέτωποι με καθυστερήσεις και αβεβαιότητα. Έχουμε καταθέσει επανειλημμένως ερωτήσεις στον κοινοβουλευτικό έλεγχο. Δεν απαντάτε. Γιατί; Τι γίνεται με τους νέους αγρότες; Τρελαίνονται οι άνθρωποι. Τους έχετε τρελάνει, το καταλαβαίνετε; 
Για το Πρόγραμμα Νέων Αγροτών του 2024, λοιπόν, υπάρχει καθυστέρηση και αδιέξοδο αυτών των ανθρώπων. Είναι αδιέξοδο που δεν το βλέπετε. Πώς, λοιπόν, θα μιλήσουμε όλοι μας σοβαρά για ανανέωση του αγροτικού πληθυσμού, όταν το ίδιο το κράτος δημιουργεί προβλήματα σε εκείνους που επιλέγουν την ουσιαστική παραγωγή; 
Και ας πάμε και στον ΟΠΕΚΕΠΕ. Με τις προηγούμενες ρυθμίσεις μεταφέρονται επίσημα αρμοδιότητες της ΚΑΠ στην ΑΑΔΕ. Υπάρχει σαφής πολιτική και θεσμική διαφωνία του ΠΑΣΟΚ. Η θέση μας είναι ότι η μεταφορά υποβαθμίζει τον ρόλο της αγροτικής πολιτικής και απαιτείται ένας αυτοτελής, διαφανής και λειτουργικός Οργανισμός. Είναι ασύνδετα τα συστήματα γεωχωρικών και αλγοριθμικών δεδομένων. Το είπε πρώην Υπουργός Υπηρεσιακής Κυβέρνησης. Δεν προχωράμε. Η αγροτική πολιτική δεν μπορεί να αντιμετωπίζεται σαν φορολογική διαδικασία.
Θα ήθελα να πω και για τους αμπελουργούς της Βοιωτίας, γιατί άκουσα προηγουμένως γι’ αυτούς των Κυκλάδων. Βρίσκονται αντιμέτωποι με τις συγκριτικά χαμηλές τιμές. Επομένως, το ερώτημα είναι συγκεκριμένο. Μιλάμε για 0,20 ευρώ, 0,21 ευρώ, 0,22 ευρώ! Αλήθεια; Πέρυσι ήταν διπλάσια η τιμή. Και σου λέει «Τι κάνουμε;». Πώς θα παραμείνει ο αμπελουργός στην παραγωγή, όταν καλείται να πουλήσει σε επίπεδα που σύμφωνα με τους ίδιους τους παραγωγούς δεν καλύπτουν στοιχειωδώς το κόστος παραγωγής; Η τιμή οινοποιήσιμων σταφυλιών είναι στο ήμισυ της περσινής. Και τι σχέδιο υπάρχει για να ανατραπεί αυτή η εγκατάλειψη; Και τι θα γίνει; Θα εγκαταλείψουν τους αμπελώνες, όπως έχουν κάνει χέρσα τα χωράφια; Επαναλαμβάνω ότι είναι χέρσα! Εύφορη γη και είναι χέρσα! Και δεν βλέπουμε να υπάρχει ένα σχέδιο, κάτι να ειπωθεί από το Υπουργείο Αγροτικής Ανάπτυξης. Τίποτα! Σιωπή! Ηχηρή Σιωπή για την πτώση των τιμών ή για ένα ουσιαστικό μέτρο στήριξης αυτών των αγροτών και των αμπελουργών παντού σε όλη την Ελλάδα. 
Στην αλιεία θεσπίζετε ελέγχους χωρίς να απαντάτε αν θα παραμείνει και πώς θα παραμένει βιώσιμος ο κλάδος. Δεν δείχνετε καμία μέριμνα για τους συνταξιούχους που ασχολούνται και έχουν επαγγελματικές άδειες σκαφών. Αυθαίρετες ερμηνείες υπηρεσιακών παραγόντων οδήγησαν σε μη νόμιμες ανακλήσεις αδειών και μάλιστα βρίσκονται σε δικαστικές εκκρεμότητες με ζημιά αυτών των συνταξιούχων. Για όλους, λοιπόν, γενικά τους συνταξιούχους επιτρέπεται -και το ξέρετε κύριε Υπουργέ, είστε και νομικός- σύμφωνα με το Υπουργείο Εργασίας η απασχόλησή τους μετά τη σύνταξη. Η ακύρωση, όμως, αδειών αλιείας, ενώ συνεχίζεται η δραστηριότητα από γενιά σε γενιά, δημιουργεί τεράστιο κοινωνικό ζήτημα. 
Πρέπει να υπάρξει, κύριε Υπουργέ, ρητή αναφορά στο νομοσχέδιο νόμου εδώ που μιλάμε για την απασχόληση συνταξιούχων που έχουν άδεια σκαφών. Είναι ένα ζήτημα που δεν έχει σχέση με το θέμα του ΜΑΑΕ στην Περιφερειακή Αυτοδιοίκηση. Φθάσαμε στο σημείο να λέμε ότι ενώ ο αγρότης ο συνταξιούχος έχει το τρακτέρ του και δεν έχει πρόβλημα, ο συνταξιούχος αλιείας να μην έχει τη βάρκα του, να μην έχει το σκάφος του. Γιατί να το χάνει; Γιατί ο αγρότης δεν χάνει το τρακτέρ και το χάνει ο αλιεύς και τον καταστρέφουμε;
Στον ΕΛΓΑ να υπάρξουν επιμέρους ρυθμίσεις, ναι. Αυτός ο έρημος ο Κανονισμός τι θα γίνει; Η «κίτρινη κάρτα» του Μητσοτάκη δεν είναι ουσιαστική και σοβαρή. Την εκλαμβάνουν οι αγρότες σαν εμπαιγμό. Να του το πείτε κιόλας. Εμπαιγμός η «κίτρινη κάρτα» που είπε δήθεν. Ευθύνεστε. Και τι περιμένεις, βεβαίως, από έναν Πρωθυπουργό που βάζει στα επτά χρόνια έξι Υπουργούς Αγροτικής Ανάπτυξης; Μυρωδιά δεν έχουν πάρει οι άνθρωποι! Μυρωδιά! Και μιλάμε για αγροτική ανάπτυξη; Για τι μιλάμε; 
Δεν λείπει, λοιπόν, καμία πλατφόρμα. Λείπει η συνοχή. Κύριε Υπουργέ, σε αυτό ακριβώς η Κυβέρνηση έχει θέμα. Είναι τεράστιο το ζήτημα!
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
 ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Μουλκιώτη.
Καλείται στο Βήμα ο κ. Αλέξης Χαρίτσης, ανεξάρτητος Βουλευτής. 
Ορίστε, έχετε τον λόγο.
ΑΛΕΞΗΣ ΧΑΡΙΤΣΗΣ: Ευχαριστώ, κύριε Πρόεδρε. 
Κυρίες και κύριοι συνάδελφοι, κυρίες και κύριοι της Κυβέρνησης, μήπως θυμάστε τι σας λέγαμε όταν συζητάγαμε το πολύκροτο «γαλάζιο» σκάνδαλο του ΟΠΕΚΕΠΕ, το οποίο απασχολεί ολόκληρη την Ευρώπη πλέον; Τι σας λέγαμε τότε; Σας λέγαμε ότι, δυστυχώς, τελικά τον λογαριασμό, το μάρμαρο, θα το πληρώσει ο αγρότης, ο κτηνοτρόφος, ο πραγματικός παραγωγός. 
Και τι συμβαίνει σήμερα, κύριε Υπουργέ; Και το «σήμερα» το εννοώ κυριολεκτικά. Σήμερα, είναι 24 Σεπτεμβρίου. Αύριο, 25 του μήνα, λήγει και η παράταση των δέκα ημερών που έδωσε η Κυβέρνησή σας μετά το μπάχαλο το οποίο δημιουργήθηκε με την πλατφόρμα MyAgro, για να μπορέσουν -υποτίθεται- οι παραγωγοί να πάρουν την προκαταβολή της βασικής ενίσχυσης έως τις 31 Οκτωβρίου. Αύριο, λοιπόν, λήγει και η παράταση. Και σήμερα, παραμονή της λήξης, δεν ξέρουμε ποιοι και πόσοι θα είναι αυτοί οι οποίοι θα πληρωθούν. Πόσες αιτήσεις έχουν οριστικοποιηθεί τελικά μέχρι σήμερα; Είναι είκοσι τέσσερις, είκοσι πέντε χιλιάδες, κάπου εκεί. Τόσες, για να σας πληροφορήσω, είναι περίπου οι αιτήσεις μόνο στον Νομό Μεσσηνίας, στον νόμο τον δικό μου. Είναι σταγόνα στον Ωκεανό μπροστά στους εξακόσιους σαράντα χιλιάδες συνολικά δικαιούχους σε ολόκληρη την Ελλάδα. 
Να σας πληροφορήσω, επίσης, για κάτι, κύριε Υπουργέ. Την περασμένη εβδομάδα συζητήσαμε εδώ στη Βουλή την επίκαιρη ερώτηση την οποία είχα καταθέσει προς τον Υπουργό Οικονομικών βεβαίως, γιατί αυτός είναι ο αρμόδιος μετά τη μεταφορά της αρμοδιότητας στην ΑΑΔΕ. Είχε έρθει ο Υφυπουργός, ο συνάδελφός σας, ο κ. Μαρκόπουλος. Ο κύριος Υφυπουργός δεν μπορούσε, δυστυχώς,  να δεσμευτεί σε τίποτα. Δεν ήταν σε θέση να δώσει ένα δεσμευτικό χρονοδιάγραμμα. Είμαι βέβαιος -γιατί δεν είναι προσωπικό για τον συγκεκριμένο Υφυπουργό- ότι συνολικά η Κυβέρνηση και σήμερα που μιλάμε δεν μπορεί να δεσμευτεί σε τίποτα. 
Έστειλε, λέει η ΑΑΔΕ, μια ευγενική υπενθύμιση σε τριακόσιους σαράντα τέσσερις χιλιάδες πεντακόσιους τριάντα έξι παραγωγούς. Σπεύστε, λέει, να κάνετε την αίτηση σας. Σε ποια πλατφόρμα ακριβώς να σπεύσουν οι παραγωγοί; Στην πλατφόρμα στην οποία, όπως είπε ο ίδιος ο Υφυπουργός σας, μπαίνουν μέσα οι αγρότες και δεν μπορούν να βγάλουν άκρη; Σε αυτήν την πλατφόρμα; Στην πλατφόρμα για την οποία υπάρχει σωρεία καταγγελιών για αλλεπάλληλες αλλαγές και για τεχνικά προβλήματα; Και όλα αυτά για μια διαδικασία υποβολής, η οποία κάθε χρόνο γινόταν Μάρτιο-Απρίλιο και έχουμε φτάσει αισίως στον Σεπτέμβρη;
Ας πούμε, λοιπόν, τα πράγματα με το όνομά τους. Πρόκειται για ένα ακόμη επιτελικό φιάσκο της Κυβέρνησης Μητσοτάκη. Πηγαίνετε, κυρίες και κύριοι της Κυβέρνησης, από σκάνδαλο σε σκάνδαλο και από φιάσκο σε φιάσκο!
Επίσης, να σας ενημερώσω, κύριε Υφυπουργέ, ότι την περασμένη εβδομάδα στην Επιτροπή Παραγωγής και Εμπορίου κατέθεσα ένα αίτημα. Κατέθεσα το αίτημα να κληθεί στην Επιτροπή μας ο Διοικητής της ΑΑΔΕ, ο κ. Πιτσιλής, ο οποίος είναι πλέον και αρμόδιος για την πλατφόρμα. Ζήτησα, δηλαδή, το αυτονόητο, κατά τη γνώμη μου, να έρθει ο αρμόδιος και να μας ενημερώσει τι γίνεται με την πλατφόρμα, τι γίνεται με τις δηλώσεις, με τους ελέγχους, με τις πληρωμές. 


Σιγή ιχθύος. Σιγή ιχθύος και από την Πρόεδρο της Επιτροπής, σιγή ιχθύος  -κι αυτό μου κάνει εντύπωση- και από τους Βουλευτές της Συμπολίτευσης. 
Κι αναρωτιέμαι: Ειδικά οι Βουλευτές οι οποίοι εκλέγονται στην Περιφέρεια, όπως κι εσείς, κύριε Υφυπουργέ, σε αγροτικές περιοχές, είναι ήσυχοι; Είστε ήσυχοι εσείς οι Βουλευτές της Συμπολίτευσης; Ξέρετε κάτι που εμείς δεν ξέρουμε; Γιατί εγώ, ως Βουλευτής της περιφέρειας, δέχομαι καθημερινά πάρα πολλές οχλήσεις και παράπονα από τους αγρότες της περιοχής μου, οι οποίοι αγωνιούν για το τι τελικά θα γίνει. Και ρωτώ, λοιπόν, τους Βουλευτές της Συμπολίτευσης: Διαφωνείτε με την κλήση του διοικητή της ΑΑΔΕ να έρθει στην Επιτροπή Παραγωγής και Εμπορίου της Βουλής να δώσει εξηγήσεις για το τι ακριβώς συμβαίνει; 
Βεβαίως, δεν περιορίζεται μόνο εκεί το φιάσκο. Την ίδια στιγμή στη Λέσβο έχουμε τους κτηνοτρόφους, οι οποίοι παραμένουν σε απόγνωση με τον αφθώδη πυρετό. Καταλαβαίνετε τι σημαίνει για τον κτηνοτρόφο η θανάτωση των ζώων του; Τον ρωτάτε αν είναι σε θέση να ξαναστήσει κάποτε στο μέλλον τη δουλειά του; 
Και μέσα σ’ όλα αυτά, έχουμε σήμερα κι αυτό το νομοσχέδιο και τη συζήτηση η οποία γίνεται για το περίφημο πλέον άρθρο 74, για τις ενισχύσεις της περιόδου η οποία βρίσκεται στο επίκεντρο της διερεύνησης του σκανδάλου του ΟΠΕΚΕΠΕ. Είδαμε σε αυτή την περίοδο, τα είδαμε και από την δικογραφία της Ευρωπαϊκής Εισαγγελίας, τα περίφημα βοσκοτόπια, είδαμε τους «Φραπέδες», είδαμε τους «Χασάπηδες», είδαμε τα πλαστά μισθωτήρια, είδαμε αυτό το οποίο είχαμε ονομάσει εξαρχής μια πυραμίδα διαφθοράς που στην κορυφή της φτάνει στο Μέγαρο Μαξίμου και στον ίδιο τον Πρωθυπουργό, τον Κυριάκο Μητσοτάκη. Δεν έχετε δώσει ακόμα εξηγήσεις γι’ αυτήν την τροπολογία, κύριε Υπουργέ. 
Και μετά απορείτε -άκουσα νωρίτερα και τον κύριο Υπουργό, τον κ. Σχοινά- που σκέφτονται όλοι ότι πάτε να αμνηστεύσετε τους εμπλεκόμενους στο σκάνδαλο. Γιατί άραγε το σκέφτονται αυτό; Γιατί το σκέφτονται όλες οι πτέρυγες της Βουλής αυτό; Γιατί δεν έρχεται, λοιπόν, ο κ. Πιτσιλής εδώ να δώσει εξηγήσεις και να μας πει πως θα εφαρμοστεί αυτή η διάταξη; Γιατί δεν ξεκαθαρίζετε εξ αρχής ότι δεν πρόκειται εδώ να πληρωθούν βοσκοτόπια με Ε9, με πλαστά μισθωτήρια και με διαθήκες κι όλα αυτά τα πολύ ωραία τα οποία έχουμε δει στις δικογραφίες;
 Φέρατε -λέτε- νομοτεχνικές ρυθμίσεις, βελτιώσεις. Μια τρύπα στο νερό κάνατε. Καμία βελτίωση. Αν, λοιπόν, πραγματικά εννοείτε αυτά τα οποία λέτε και αυτά τα οποία είπε νωρίτερα ο Υπουργός, να φέρει μια πραγματική ρύθμιση η οποία θα ξεκαθαρίζει τι θα ελεγχθεί και τι όχι, τι εκκρεμεί και τι όχι και πώς αντιμετωπίζει αυτή η ρύθμιση τα προβλήματα τα οποία έχουν δημιουργηθεί.
 Γιατί εδώ μιλάμε για μια ρύθμιση η οποία μιλάει ξεκάθαρα, κύριε Υπουργέ, ακόμα για ανακτήσεις. Δεν μιλάμε θεωρητικά. Να τελειώνουμε, λοιπόν, με τους απατεώνες και με τους επιτήδειους και να δούμε πώς θα προστατεύσουμε τους πραγματικούς ανθρώπους του μόχθου. 
Κύριε Πρόεδρε, θέλω όμως να πω και το εξής. Σήμερα εδώ στη Βουλή δεν θα έπρεπε να είναι μόνο ο Υφυπουργός ή ο Υπουργός της Αγροτικής Ανάπτυξης. Θα έπρεπε να είναι και ο Αντιπρόεδρος της Κυβέρνησης, ο κ. Χατζηδάκης, ο οποίος διαβεβαίωνε για το νέο σύστημα. Θα έπρεπε να είναι και ο Διοικητής της ΑΑΔΕ να εξηγήσει, μιας και έχει την ευθύνη του συστήματος. Και θα έπρεπε να είναι και ο ίδιος ο πρωθυπουργός, ο κ. Μητσοτάκης, ο οποίος επισκεπτόμενος την ΑΑΔΕ στις 6 Αυγούστου, κύριε Υφυπουργέ, πανηγύριζε για το νέο σύστημα, το οποίο έλεγε ότι με διαφάνεια και με πολύ ταχείς διαδικασίες θα αποδώσει τις ενισχύσεις στους παραγωγούς. Και φτάσαμε στο σημερινό αδιέξοδο. Θα έπρεπε όλοι αυτοί να είστε σήμερα εδώ, να είναι εδώ και να εξηγήσουν επιτέλους στους αγρότες τι συμβαίνει, να πείτε τι μπορεί να πληρωθεί και πότε μπορεί αυτό να πληρωθεί.
 Γιατί έχετε ευθύνη απέναντι στους ανθρώπους της πραγματικής παραγωγής, οι οποίοι ακούσουν όλα αυτά τα χρόνια για ψηφιακούς μετασχηματισμούς, ακούνε για αριστείες, ακούνε για διαλειτουργικότητες, ακούνε για τεχνολογία και αυτή τη στιγμή δεν μπορούν να πληρωθούν ούτε την προκαταβολή τους και κινδυνεύουν με αφανισμό. Αυτή είναι η πραγματικότητα.
Ακριβώς αυτό το χάσμα μεταξύ των διαβεβαιώσεων και των εξαγγελιών της Κυβέρνησης και της αδιαφορίας την οποία εισπράττουν, αυτή η απόσταση μεταξύ της αδικίας από τη μία και της υποκρισίας από την άλλη, είναι η οποία αφήνει και πολιτικό χώρο για να αναφύονται και άλλες δυνάμεις από τις οποίες πρέπει να απαλλαγούμε. Πριν από δύο μέρες εδώ, μέσα στην Ολομέλεια, Ανεξάρτητοι Βουλευτές δήλωναν ότι ουσιαστικά χαρίζουν τις έδρες τους σε έναν καταδικασμένο για διεύθυνση εγκληματικής οργάνωσης, κυρίες και κύριοι συνάδελφοι, που ακόμα και μέσα από τη φυλακή διατηρούσε πολιτική παρουσία μέσω ηχογραφημένων παρεμβάσεων στο Youtube και αναρτήσεων στα κοινωνικά δίκτυα που δημοσίευαν τρίτοι και σήμερα αναζητά ξανά πολιτικό χώρο. Ε, αυτόν τον χώρο, λοιπόν, τον βρίσκει ανάμεσα στη φτωχοποίηση, στην αδικία, στον εμπαιγμό και στην υποκρισία και στην αίσθηση ότι οι Υπουργοί διαβεβαιώνουν, το κράτος κωλυσιεργεί και οι κολλητοί μοιράζονται το χρήμα. 
Αυτό το έδαφος, δυστυχώς, στρώνεται, όπως το στρώνουν και οι ομοϊδεάτες σας στη Γερμανία και πάνω σε αυτό επιστρέφουν εκείνοι που η δημοκρατία μας πρέπει οριστικά να τους αφήσει πίσω, να τους στείλει στο χρονοντούλαπο της ιστορίας. 
Ευχαριστώ.
(Χειροκροτήματα)
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Χαρίτση. 
Καλείται στο Βήμα η κ. Θεοπίστη Πέρκα, ανεξάρτητη Βουλευτής και μετά θα ακολουθήσει η ομιλία του Υφυπουργού, του κ. Ανδριανού. 
ΘΕΟΠΙΣΤΗ (ΠΕΤΗ) ΠΕΡΚΑ: Ευχαριστώ, κύριε Πρόεδρε. 
Δυστυχώς, αγαπητοί συνάδελφοι, κύριοι Υπουργοί, δεν θα μου επιτρέπει ο χρόνος να ασχοληθώ με το νομοσχέδιο, ένα χαρακτηριστικό παράδειγμα κακής νομοθέτησης, και θα επιμείνω στα σημεία που απασχόλησαν σήμερα τη συζήτησή μας. 
Άκουσα προσεκτικά τον κύριο Υπουργό να λέει ότι δίνει μεγάλη μάχη στη Λέσβο. Επισκέφθηκα το νησί και μάλιστα με στελέχη της Νέας Αριστεράς επισκεφτήκαμε όλους τους κτηνοτροφικούς συλλόγους στο νησί. Είδαμε τον πόνο και την απόγνωση για τα ζώα που σφαγιάστηκαν, αλλά και γιατί δεν μπορούν να δουν την επόμενη μέρα της κτηνοτροφίας στο νησί. Δεν έχουν λάβει ακόμα ενίσχυση για την αγορά των ζωοτροφών και για την απώλεια του εισοδήματος λόγω του ότι πέταξαν το γάλα. 
Παραμένουν με άδεια χέρια, όπως λένε, γιατί πάνω απ’ όλα δεν υπάρχει κανένα σχέδιο για τη συνολική διαχείριση της νόσου και το ενδεχόμενο εφαρμογής εμβολιασμού. Δεν υπάρχει κανένα χρονοδιάγραμμα και κανένα σχέδιο για την ανασύσταση των κοπαδιών και την επανεκκίνηση των πληγεισών κτηνοτροφικών εκμεταλλεύσεων. Δεν έχετε ζητήσει, κύριε Υπουργέ, καν την έκτακτη ενωσιακή στήριξη για τον αφθώδη πυρετό στη Λέσβο, ενώ υπήρχε αυτή η δυνατότητα, την οποία σε αντίθεση με εσάς έχουν πράξει άλλα κράτη, όπως η Σλοβακία, η Ουγγαρία και η Κύπρος. 
Είναι προκλητικό να μιλάτε για μάχη, όταν το μόνο που κάνετε είναι να αυστηροποιείτε τις ποινές για τους κτηνοτρόφους. Τώρα προβλέπεται η υποχρεωτική φυλάκιση αντί για χρηματικό πρόστιμο. Τι να πω; Φυλακίστε στο τέλος και την ευλογιά και τον αφθώδη πυρετό. Γιατί άλλο σχέδιο δεν βλέπω να υπάρχει. Καταστρέφεται η οικονομία και οι άνθρωποι σε ένα νησί. 
Πάμε όμως και στον ΟΠΕΚΕΠΕ. Άκουσα και τα επιχειρήματα του κυρίου Υπουργού για το άρθρο 74. Το πιο σοβαρό επιχείρημά του ήταν: «Μα, γιατί να το κάνω εγώ αυτό; Τι έχω να κερδίσω;» Την θέση σας, κύριε Υπουργέ, έχετε να κερδίσετε και να γλιτώσετε από ακόμα ένα τραύμα την Κυβέρνηση στην οποία συμμετέχετε; 
Όμως, οφείλουμε να σας αναγνωρίσουμε την ευρηματικότητα, όταν πρόκειται να κάνετε συγκάλυψη. Κύριε Υπουργέ, δεν μπορούμε να σας εμπιστευτούμε -είναι απλό- γιατί υπάρχει αλληλουχία ξεκάθαρη και προκλητική. Πρώτο στάδιο η κοινοβουλευτική πλειοψηφία καθαρίζει με κοινοβουλευτική ακροβασία τους Υπουργούς. Αντί για προανακριτική επιλέγει εξεταστική-πλυντήριο, με ντροπιαστική μέθοδο επιστολικών ψήφων. Πρόκειται για ευθεία προσβολή της κοινοβουλευτικής ευθύνης. 
Δεύτερο στάδιο. Εδώ έχουμε μία ιδιότυπη ασυλία, αλλάζοντας αναδρομικά τα κριτήρια εκκαθάρισης, αποσυνδέοντας πληρωμές, νομιμοποιούνται εκ των υστέρων εκτάσεις που δηλώθηκαν ψευδώς ως βοσκότοποι. Με αυτό το άρθρο 74 η Κυβέρνηση έρχεται να ζητήσει ποινικές και διοικητικές ευθύνες εκείνων που καταχράστηκαν εκατομμύρια ευρώ και εκείνων που υπέγραψαν τις παράτυπες εκταμιεύσεις. 
Δεν ξέρω αν ο κύριος Υπουργός γνωρίζει ότι στελέχη του ΟΠΕΚΕΠΕ που ανέλαβαν την αποκάλυψη του σκανδάλου διώχθηκαν πειθαρχικά. Αντιθέτως, αυτοί που είναι σε νόμιμες αποσυνδέσεις σήμερα είναι ακόμα σε διευθυντικές θέσεις. Είναι που λέτε ότι σέβεστε τη δικαιοσύνη. Παρεμβαίνετε ασυστόλως στις εν εξελίξει έρευνες της Ευρωπαϊκής Εισαγγελίας γι’ αυτή την απάτη. 
Φαίνεται ότι όταν το διακύβευμα είναι τόσο μεγάλο και ακουμπάει την Κυβέρνησή σας εν συνόλω, εξαλείφονται και οι ντροπές και οι αρχές. Δυστυχώς, η ντροπή μένει και δεν βαραίνει μόνο την αλαζονική πλειοψηφία, βαραίνει και την ίδια τη Βουλή και εκθέτει ανεπανόρθωτα τη χώρα. 
Το οριζόντιο πάγωμα κοινοτικών κονδυλίων είναι κίνδυνος. Αυτό θα πλήξει ανεπανόρθωτα τους έντιμους αγρότες, αυτούς που όταν ζητούν να βρουν το δίκιο τους, τούς αντιμετωπίζετε με ποινικές διώξεις. Συμφωνούμε προφανώς, με την τροπολογία που κατέθεσε το Κομμουνιστικό Κόμμα Ελλάδος. Το άρθρο 74 πρέπει να αποσυρθεί άμεσα. Δεν μπορεί η Βουλή να χρησιμοποιείται ως πλυντήριο για τα σκάνδαλα του ΟΠΕΚΕΠΕ. 
Πάμε, όμως, τώρα σε ένα άλλο θέμα που αφορά στην τηλεθέρμανση και όλα αυτά. Υπάρχει ένα άρθρο για την Κοζάνη και την τηλεθέρμανση.  Είχαμε αντιδράσει και τότε πολύ τεκμηριωμένα για αυτή τη λύση-πακέτο που επιβλήθηκε εκβιαστικά στους δήμους από τη ΔΕΗ. Η απειλή της ΔΕΗ ήταν: Δεν θα σας δώσουμε θερμική ενέργεια για να λειτουργήσουν οι τηλεθερμάνσεις. Τι έπρεπε να δεχτούν οι δήμαρχοι; Για να σβηστούν τα χρέη τα οποία είχαν φορτωθεί  λόγω καταστροφικών επιλογών της Κυβέρνησης και της ΔΕΗ, έπρεπε να δεχτούν τη λύση-πακέτο που εξασφάλιζε στη ΔΕΗ να αποζημιωθεί στο 100%, δηλαδή, τα 2/3 από δημόσιο χρήμα και το 1/3 -αν είναι δυνατό- από το τέλος των ΑΠΕ.  Εν μέσω κλιματικής κρίσης, αντί τα κονδύλια από το τέλος των ΑΠΕ να πηγαίνουν σε πράσινα έργα, θα πληρώνουμε το φυσικό αέριο. Ο ΕΛΑΠΕ θα επιβαρυνθεί και θα τον πληρώνουμε πάλι όλοι μαζί. Και βεβαίως, η συμφωνία δεν περιλαμβάνει καμία ασφαλιστική δικλείδα για τους κατοίκους. Ξέρουμε το φυσικό αέριο, η τιμή του ορυκτού και των ρύπων πού θα φτάσει  και δεν υπάρχει κυρίως κανένας σχεδιασμός, κανένα όραμα για το μέλλον των τηλεθερμάνσεων. Το έχω πει πολλές φορές από αυτό εδώ το Βήμα, σε ό,τι αφορούσε τη διακοπή της τηλεθέρμανσης στη Φλώρινα -του έργου όλου- ότι τα δίκτυα δεν υπάρχουν. 
State of the art είναι να σπαταλάς πόρους σε ένα ορυκτό καύσιμο που έχει ημερομηνία λήξης; Τα δίκτυα τηλεθέρμανσης είναι agnostic technology συστήματα, δεν μπορούν να δουλέψουν με άλλες θερμικές πηγές. Η Βόρεια Ευρώπη, η Αμερική, ο Καναδάς μετατρέπουν τα πάλαι ποτέ βρώμικα δίκτυα τηλεθέρμανσης σε σύγχρονα πράσινα δίκτυα με θερμότητα από ήλιο, από γεωθερμία, βιομάζα, αντλίες θερμότητας και άλλα. 
Πολλές χώρες έχουν καταφέρει να τροφοδοτήσουν τα συστήματά τους από τις πιο αναπάντεχες πηγές θερμότητας -data centers- και θέλω να μείνω σε αυτό. Προβλέπονται πουθενά μεγάλα data centers που θα ενισχύουν δίκτυα τηλεθέρμανσης; Όχι βέβαια. Έχουμε το φυσικό αέριο, εξαερισμούς από μετρό και χίλια δυο. Στις πολύπαθες, λοιπόν, λιγνιτικές περιοχές αυτό που μένει, είναι το φυσικό αέριο. 
Σας άκουσα όμως, κύριε Υπουργέ -λείπει ο κύριος Υπουργός- να μιλάτε και για την ενεργειακή κρίση. Να συνεννοηθούμε λίγο. Οι αναταραχές στις αγορές ενέργειας προκαλούνται από τις αναταραχές στις τιμές των ορυκτών καυσίμων. Όταν οι τιμές των καυσίμων καταρρέουν -το 2008, το 2013, το 2020- σπάνια επωφελούνται οι καταναλωτές. 
Αντίθετα, όταν η τιμή του αργού εκτοξεύεται, το κόστος μετακυλίεται στα νοικοκυριά. Αυτό είναι ένα δομικό στοιχείο της αγοράς ενέργειας που βασίζεται στα ορυκτά καύσιμα. 
Κι όμως, ακόμη ακούμε τους πανηγυρισμούς της Κυβέρνησης για την περαιτέρω δέσμευση της χώρας στα ορυκτά καύσιμα. Και ενώ ο πλανήτης έχει φτάσει σε σημείο βρασμού, επενδύει πολιτικά και γεωστρατηγικά σε νέες εξορύξεις υδρογονανθράκων και σε περαιτέρω δέσμευση στο ακριβό και κλιματικά καταστροφικό ορυκτό φυσικό αέριο. 
Συγχρόνως, τα προγράμματα εξοικονόμησης δεν προχωρούν. Οι ενεργειακές κοινότητες υπονομεύονται και η όποια μετάβαση αφέθηκε στο ελεύθερο χέρι, το αόρατο της αγοράς, χωρίς καμία μέριμνα για τους αδύναμους, χωρίς συμμετοχή, χωρίς δημοκρατία. 
Και εδώ θέλω να πω και για τα άλλα κόμματα της Αντιπολίτευσης. Άκουσα και τον κ. Ανδρουλάκη για τις ενεργειακές κοινότητες.  Συμφωνούν με τις εξορύξεις; Θα το πούνε καθαρά; Είναι σε σημείο βρασμού ο πλανήτης; Υπάρχει η κλιματική κρίση; Ή  συμφωνούμε με τον Τραμπ και τις πετρελαϊκές; Αποτέλεσμα, λοιπόν, αυτών των πολιτικών είναι οι ενεργειακοί κολοσσοί να συσσωρεύουν τα υπερκέρδη, ο κοσμάκης πληρώνει από ό,τι έχει, οι αγρότες, οι κτηνοτρόφοι, οι αλιείς καταστρέφονται  και λόγω ενεργειακής ακρίβειας. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Βουλευτού)
 Η Νέα Αριστερά έχει καταθέσει στον δημόσιο λόγο δέσμη προτάσεων για όσο διαρκεί η κρίση στις τιμές των καυσίμων. Είναι μέτρα που έρχονται σε σύγκρουση με συμφέροντα που κερδοσκοπούν στην πλάτη της κοινωνίας και βεβαίως η Κυβέρνηση επιμένει να μη μειώνει τους έμμεσους φόρους. 
Μείωση, λοιπόν, έμμεσης φορολογίας  σε ό,τι αφορά τη μείωση του ειδικού φόρου κατανάλωσης στα καύσιμα στο ελάχιστο επιτρεπτό επίπεδο της Ευρώπης. Μείωση του ΦΠΑ στα καύσιμα στο 6%. Έκτακτη φορολόγηση 90% των πραγματικών υπερκερδών των διυλιστηρίων, όσο διαρκεί η κρίση. Επιβολή πλαφόν  σε ολόκληρη την αλυσίδα προμήθειας των πετρελαιοειδών: Διυλιστήρια, εταιρείες εμπορίας, πρατήρια λιανικής.
Όμως, πέρα από αυτές τις άμεσες γενναίες παρεμβάσεις, οι οποίες πρέπει η Κυβέρνηση να παραδεχθεί ότι πρέπει να γίνουν, η μόνη πραγματική βιώσιμη λύση για τη μόνιμη ελάφρυνση…
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κυρία Πέρκα. Ολοκληρώθηκε ο χρόνος. 
Καλείται στο Βήμα ο Υφυπουργός Αγροτικής Ανάπτυξης και Τροφίμων κ. Ιωάννης Ανδριανός και θα ακολουθήσει ο κ. Παρασκευάς Κουκουλόπουλος, επειδή με διαδέχεται στην Έδρα. 
Παρακαλώ, κύριε Υφυπουργέ, έχετε τον λόγο. 
ΙΩΑΝΝΗΣ ΑΝΔΡΙΑΝΟΣ (Υφυπουργός Αγροτικής Ανάπτυξης και Τροφίμων): Ευχαριστώ κύριε Πρόεδρε, κυρίες και κύριοι συνάδελφοι, το νομοσχέδιο που συζητάμε σήμερα περιλαμβάνει μια σειρά ρυθμίσεων που απαντούν σε πραγματικά ζητήματα της αγροτικής οικονομίας και της λειτουργίας της διοίκησης απέναντι στον παραγωγό. Το πεδίο των διατάξεων του νομοσχεδίου εκτείνεται από την αλιεία και την υγεία των ζώων έως την οργάνωση της αγροτικής δραστηριότητας του Μητρώου Αγροτών και Αγροτικών Εκμεταλλεύσεων, τον ΕΛΓΑ, τους αγροτικούς συλλόγους, τα ζητήματα που συνδέονται με τη νέα διοικητική αρχιτεκτονική των πληρωμών της Κοινής Αγροτικής Πολιτικής. 
Όμως, θέλω να σταθώ κυρίως σε ορισμένες διατάξεις που αφορούν στενότερα το πεδίο της αρμοδιότητάς μου και έχουν άμεσο πρακτικό αντίκτυπο  στην καθημερινότητα του παραγωγού. Πρώτα απ’ όλα, με τις αλλαγές στο Μητρώο Αγροτών και Αγροτικών Εκμεταλλεύσεων διαμορφώνεται ένα πιο ενιαίο ψηφιακό πλαίσιο καταγραφής της αγροτικής δραστηριότητας. Η εγγραφή στο ΜΑΕ συνδέεται με την ενιαία αίτηση ενίσχυσης, ενισχύεται  ή διαλειτουργικότητα με άλλα πληροφοριακά συστήματα του Δημοσίου και προβλέπεται η ψηφιακή καρτέλα του αγρότη. Με την καλύτερη αξιοποίηση των δεδομένων που ήδη διαθέτει η διοίκηση, απλοποιείται σημαντικά η συναλλαγή του παραγωγού με το Δημόσιο και δίνεται μια ασφαλέστερη και σαφέστερη εικόνα της διάρθρωσης και των αναγκών της παραγωγής. 
Ακόμα, επεκτείνεται στις αναγνωρισμένες ομάδες παραγωγών η δυνατότητα απαλλαγής από τον ΦΠΑ για την αγορά γεωργικών μηχανημάτων και εξοπλισμού, ενώ αποσαφηνίζεται  το πλαίσιο συμμετοχής στους αγροτικούς συλλόγους, ώστε να υπάρχουν σαφέστεροι κανόνες ως προς τη θεσμική εκπροσώπηση του αγροτικού κόσμου. 
Ιδιαίτερη αναφορά χρειάζεται στις παρεμβάσεις για τον ΕΛΓΑ, υλοποιώντας μια δέσμευση που προσωπικά διατύπωσε και ο Πρωθυπουργός Κυριάκος Μητσοτάκης: Το ανώτατο συνολικό όριο αποζημίωσης ανά δικαιούχο και ανά ασφαλιστικό έτος ζημιάς αυξάνεται από τις 70.000 ευρώ στις 200.000 ευρώ, ενώ το ανώτατο ετήσιο όριο αποζημίωσης ανά αγροτεμάχιο ορίζεται στο 100% της ασφαλιζόμενης αξίας της παραγωγής που υπέστη τη ζημιά. Ταυτόχρονα, αλλάζει η διαδικασία καταβολής της ειδικής ασφαλιστικής εισφοράς  ώστε οι παραγωγοί να μην επιβαρύνονται με τραπεζική προμήθεια. Αυτές είναι δύο σημαντικές αλλαγές που ανταποκρίνονται σε πάγια αιτήματα του αγροτικού κόσμου και έχουν άμεσο και μετρήσιμο αποτέλεσμα για τον ασφαλισμένο παραγωγό.  Επίσης να αναφερθώ στο ηλεκτρονικό σύστημα για το ισοζύγιο μελιού, με την καταγραφή και των αποθεμάτων για την καταπολέμηση της νοθείας και των ελληνοποιήσεων. 
Το νομοσχέδιο περιλαμβάνει ακόμα επιμέρους ρυθμίσεις με διοικητικό και παραγωγικό αντικείμενο. Αποσαφηνίζει τη δυνατότητα χρηματοδότησης  εγγειοβελτιωτικών έργων και από τον προϋπολογισμό της Περιφέρειας που εποπτεύει τον αρμόδιο Οργανισμό Εγγείων Βελτιώσεων, αντιμετωπίζει την εκκρεμότητα των επαγγελματικών δικαιωμάτων των αποφοίτων των Τμημάτων Αγροτικής Βιοτεχνολογίας και Οινολογίας, Αμπελουργίας και Οινολογίας, διευρύνει τη δυνατότητα οργάνωσης αγορών παραγωγών βιολογικών προϊόντων. Και σε επίπεδο περιφέρειας θεσπίζει το πλαίσιο για την αναγνώριση, την εποπτεία  και τον έλεγχο ιδιωτικών φορέων πιστοποίησης γεωργικών προϊόντων και συστημάτων. Επιταχύνει την αξιοποίηση παραχωρούμενων εκτάσεων στις ζώνες απολιγνιτοποίησης. Τέλος, ρυθμίζει εκκρεμότητες που αφορούν τις εκτάσεις που αποκαλύφθηκαν μετά την αποστράγγιση της Λίμνης Κάρλα.  
Προβλέπεται επίσης, η παράταση της λειτουργίας της αρμόδιας υπηρεσίας διαχείρισης έργων του Ταμείου Ανάκαμψης έως το τέλος του 2028 και ρυθμίζονται ζητήματα που συνδέονται με την εφαρμογή της κοινωνικής αιρεσιμότητας της ΚΑΠ. 
Ένα ακόμη πεδίο αφορά τη συνέχεια του συστήματος των αγροτικών πληρωμών με τις σχετικές διατάξεις. Ρυθμίζονται ζητήματα που προκύπτουν από τη μεταφορά αρμοδιοτήτων του ΟΠΕΚΕΠΕ στην ΑΑΔΕ, το πληροφοριακό σύστημα της ΚΑΠ, η διαχείριση των σχετικών δεδομένων, οι συμβάσεις και τα περιουσιακά στοιχεία, οι εκκρεμείς διαδικασίες ανάκτησης ποσών και η χρηματοδότηση των πράξεων της ΚΑΠ. 
Σε μια τόσο σύνθετη διοικητική μετάβαση είναι αναγκαίο να διασφαλίζονται η συνέχεια των διαδικασιών, η σαφής κατανομή αρμοδιοτήτων και η ομαλή λειτουργία του συστήματος πληρωμών. 
Σε ό,τι αφορά τώρα το άρθρο 74, που τόσος λόγος έχει γίνει σήμερα και αντιπαράθεση, επειδή έγινε αρκετή λοιπόν συζήτηση, θα περιοριστώ εδώ να επαναλάβω -γιατί το έχει εξαντλήσει και ο Υπουργός το ζήτημα αυτό- ορισμένες διευκρινήσεις, που πλέον πρέπει να θεωρούνται απολύτως σαφείς. 
Όπως επεσήμανε ο Υπουργός, με τις νομοτεχνικές βελτιώσεις που κατατέθηκαν δεν αφήνεται πλέον κανένα περιθώριο παρερμηνείας. Η νομιμότητα της χρήσης της έκτασης αποτελεί ρητή προϋπόθεση, ενώ κανένας προβλεπόμενος έλεγχος ή διαδικασία διερεύνησης δεν αναστέλλεται ούτε επηρεάζεται. Για να ληφθεί λοιπόν υπόψη ένα αγροτεμάχιο, πρέπει να είχε δηλωθεί, να υπήρχε πραγματική επιλέξιμη γεωργική δραστηριότητα και να πληρούνταν οι προϋποθέσεις επιλεξιμότητας του αντίστοιχου έτους. Παράλληλα, δεν μεταβάλλεται το ιδιοκτησιακό ή το δασικό καθεστώς των εκτάσεων. 
Κυρίες και κύριοι συνάδελφοι, το ουσιαστικό κριτήριο για όλες αυτές τις μεταρρυθμίσεις, τις ρυθμίσεις, είναι η εφαρμογή τους στην πράξη. Να γίνουν, λοιπόν, σαφέστερες οι διαδικασίες, πιο αξιόπιστα τα δεδομένα, να περιοριστούν περιττές διοικητικές επιβαρύνσεις και να μπορεί ο παραγωγός να γνωρίζει με μεγαλύτερη βεβαιότητα τι απαιτείται από τον ίδιο και τι οφείλει βεβαίως να κάνει η διοίκηση. Αυτό χρειάζεται ο πρωτογενής τομέας. Κανόνες δίκαιους, κατανοητούς, εφαρμόσιμους και αποτελεσματικούς, ελέγχους που λειτουργούν και μια δημόσια διοίκηση που ανταποκρίνεται με συνέπεια, διαφάνεια και ταχύτητα στις πραγματικές ανάγκες της παραγωγής. 
Σας ευχαριστώ πολύ. 
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Υφυπουργέ.
Τον λόγο έχει ο κ. Δαβάκης, ο Υφυπουργός Άμυνας, για την υποστήριξη της τροπολογίας του. 
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Θα ήθελα λίγο περισσότερο χρόνο, κύριε Πρόεδρε, γιατί πρέπει να απαντήσω σε κάτι που ελέχθη πριν από λίγο. 
Θέλω να απαντήσω σε κάτι που ελέχθη από τον πρόεδρο της Νίκης, τον κ. Νατσιό, σχετικά με τις αποζημιώσεις των πληρωμάτων του ζεύγους των F-16 που είχαν αποσταλεί στη νήσο Κύπρο και της φρεγάτας Κίμων. Τα πληρώματα των F-16, που συμμετείχαν σε ειδική αποστολή στην Κύπρο, αποζημιώθηκαν κανονικά όσον αφορά την προβλεπόμενη σε αυτές τις περιπτώσεις οικονομική αποζημίωση. Δεν έλαβαν την αποζημίωση της ειδικής αποστολής, καθόσον δεν είχε υπογραφεί η σχετική κοινή υπουργική απόφαση τη συγκεκριμένη χρονική στιγμή, η οποία χαρακτήριζε αυτή την αποστολή ως ειδική. Ήταν ένα γραφειοκρατικό, αν θέλετε, ζήτημα. Η ΚΥΑ υπεγράφη και σύντομα θα λάβουν στους λογαριασμούς τους τα στελέχη μας και την αποζημίωση της ειδικής αποστολής. Μπορώ να πω και άλλα, αλλά τώρα δεν έχω χρόνο. 
Κύριοι συνάδελφοι, εισηγούμαι την ψήφιση του άρθρου 3 της τροπολογίας με γενικό αριθμό 544 και ειδικό αριθμό 26, η οποία αφορά στην τροποποίηση του ορίου ηλικίας για την πρόσληψη των ΕΠΟΠ, των γυναικών που υπηρετούν ή έχουν υπηρετήσει ως εθελόντριες οπλίτες. Με την τροπολογία αυτή ευθυγραμμίζουμε το νομικό πλαίσιο που ισχύει για τις προσλήψεις ΕΠΟΠ με το νομικό πλαίσιο για την εθελοντική στράτευση των γυναικών.
Συγκεκριμένα και όπως γνωρίζετε, ο νόμος για τις προσλήψεις των ΕΠΟΠ προβλέπει ότι οι υποψήφιοι δεν πρέπει να έχουν υπερβεί το 25ο έτος της ηλικίας τους. Είναι παλιό αυτό και είναι γνωστό. Με το άρθρο 269 του ν.5265/2026, που ψηφίσαμε τον περασμένο Ιανουάριο, δώσαμε τη δυνατότητα και την επιλογή στις Ελληνίδες που το επιθυμούν και είναι έως και 26 χρονών να καταταγούν στις Ένοπλες Δυνάμεις ως εθελόντριες οπλίτες. 
Θέλω να υπενθυμίσω στο Σώμα ότι τον Ιούνιο που μας πέρασε στο ΚΕΝ, στο Κέντρο Εκπαιδεύσεως Νεοσυλλέκτων της Λαμίας, παρουσιάστηκαν πενήντα δύο εθελόντριες γυναίκες, εκ των οποίων οι δεκαπέντε απολύθηκαν για λόγους υγείας και παρέμειναν τριάντα τέσσερις στον στρατό, σε μονάδες του Στρατού Ξηράς, εκ των οποίων τριάντα τεσσάρων οι τρεις έγιναν και δόκιμοι έφεδροι αξιωματικοί και τοποθετήθηκαν σε μονάδες του Στρατού Ξηράς. 
Θα κατατάσσονται με αυτόν τον τρόπο κάθε χρόνο, κάποια ΕΣΣΟ του χρόνου, και είναι μια πολύ σημαντική επιλογή, δεδομένου ότι βλέπουμε ότι υπάρχει διάθεση και θα έλεγα ότι υπάρχει και μια ισότητα και σε αυτόν τον τομέα. Διότι το Σύνταγμα λέει «Οι Έλληνες πολίτες που μπορούν να φέρουν όπλα κατατάσσονται…». 
Τώρα λοιπόν, όπως αντιλαμβάνεστε, από τον συνδυασμό των δύο αυτών διατάξεων ανακύπτει μια διαφορά, με αποτέλεσμα όλες οι εθελόντριες που πήγαν να υπηρετήσουν και έχουν ολοκληρώσει τη θητεία τους και είναι μεγαλύτερες από 25 χρονών να χάνουν τη δυνατότητα να κάνουν αιτήσεις για προσλήψεις ως ΕΠΟΠ. Εάν δεν το διορθώναμε αυτό, οδηγούμαστε σε ένα αποτέλεσμα, χωρίς μάλιστα κάποιον πρακτικό λόγο η υπηρεσία να χάνει τη δυνατότητα της σημαντικής παρουσίας και γυναικών στην πρόοδο της εξέλιξής τους ως ΕΠΟΠ. Και το κίνητρο αυτό ατονεί, όσον αφορά την εθελοντική στράτευση και πιστεύω ότι κατά τούτο θα έχουμε τη σύμφωνη γνώμη όλων των πτερύγων. 
Σας ευχαριστώ πολύ. 
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Υπουργέ. 
Καλείται στο Βήμα ο κ. Παρασκευάς Κουκουλόπουλος, Βουλευτής του ΠΑΣΟΚ και Δ΄ Αντιπρόεδρος της Βουλής. 
[bookmark: _Hlk224734574]ΠΑΡΙΣ ΚΟΥΚΟΥΛΟΠΟΥΛΟΣ (Δ΄ Αντιπρόεδρος της Βουλής): Ευχαριστώ, κύριε Πρόεδρε. 
Κυρίες και κύριοι συνάδελφοι, επί των ζητημάτων του νομοσχεδίου Αγροτικής Ανάπτυξης έχει μιλήσει αναλυτικά και τεκμηριωμένα ο Εισηγητής μας, ο κ. Χνάρης, και έβαλε το γενικότερο ζήτημα, τη σημασία δηλαδή του αγροτικού ζητήματος, την κομβική σημασία για την αναγέννηση της χώρας, ξεκινώντας από την ύπαιθρο, ο Νίκος Ανδρουλάκης σε μια πραγματικά πολυσήμαντη ομιλία το μεσημέρι. 
Από την πλευρά μου, στα ζητήματα που άπτονται αρμοδιοτήτων του Υπουργείου θα μείνω σε ένα θέμα, το κεντρικό ζήτημα που απασχολεί αυτή τη στιγμή τους αγρότες σε όλη τη χώρα. Εκατοντάδες χιλιάδες αγρότες αυτήν τη στιγμή αγνοούν αν και πότε θα τους καταβληθεί η βασική ενίσχυση, που κάθε χρόνο έπαιρναν κανονικά τον Οκτώβρη μήνα. 
Οι δηλώσεις ΟΣΔΕ δεν ολοκληρώνονται όχι για λόγους διαφάνειας, όπως επικαλείται το Υπουργείο, όπως άκουσα τον κ. Σχοινά Σινά το πρωί, αλλά γιατί υπάρχει ασυμφωνία στα υπόβαθρα που χρησιμοποιούν διάφορα συστήματα γεωχωρικών δεδομένων. Αυτό είναι το ζήτημα. Γι’ αυτό δεν μπορούν να ολοκληρωθούν οι δηλώσεις. Αυτή η ασυμφωνία είναι όντως διαχρονική παθογένεια, η οποία δεν μπορεί να επιλυθεί στις πλάτες των αγροτών, τόσο απλά. 
Από την πρώτη στιγμή που ξέσπασε το σκάνδαλο του ΟΠΕΚΕΠΕ, η Κυβέρνηση επιδόθηκε σε μια συστηματική προσπάθεια διάχυσης ευθυνών, διαχρονικές παθογένειες -άλλα πράγματα εννοούσε, όχι αυτά- διέσπειρε τις ευθύνες σε όλες τις κυβερνήσεις των τελευταίων τριάντα ετών και με υπολανθάνοντα ο τρόπος και στους ίδιους τους αγρότες, που κατέστησε εν δυνάμει ύποπτους τον καθένα από αυτούς, τη συντριπτική πλειονότητα δηλαδή της έντιμης αγροτιάς. 
Το σκάνδαλο του ΟΠΕΚΕΠΕ, κυρίες και κύριοι συνάδελφοι, είναι απλό και κραυγαλέο, γι’ αυτό και είναι και προκλητικό. Είναι η λεηλασία του εθνικού αποθέματος, με το οποίο βρέθηκε το 2018 για πρώτη φορά στα χέρια της η χώρα και στο οποίο θα μπορούσε να στηριχθεί μια δυναμική επανεκκίνηση προγραμμάτων νέων αγροτών με δικαιώματα και αντ’ αυτού λεηλατήθηκε και ως δευτερογενής εξέλιξη επήλθε η λεηλασία των κοινοτικών ενισχύσεων από τους έντιμους αγρότες. 
Δεν μας φταίει λοιπόν για όλα αυτά που συμβαίνουν καμιά Ευρωπαϊκή Ένωση, αλλά η ευθύνη βαραίνει αποκλειστικά την Κυβέρνηση που καλείται να δώσει άμεσα λύση. 
Αν ξεκινήσουμε από εδώ, είτε πάμε προς Νότο μέχρι τη Μάνη, είτε πάμε μέχρι τον Έβρο πάνω οδικά, κύριοι Υπουργοί, θα βρούμε εκατοντάδες χιλιάδες καλλιεργούμενα στρέμματα. Τι είναι όλα αυτά; Και οι δηλώσεις δεν ολοκληρώνονται. Τι συμβαίνει; Είπα τι συμβαίνει. 
Πρέπει να τους δώσετε απαντήσεις. Το κόστος που πληρώνουν σήμερα οι αγρότες, με την αβεβαιότητα αλλά και το γεγονός ότι πολλοί από αυτούς δεν θα καταφέρουν να πληρωθούν, οφείλεται καθαρά στην ολιγωρία και σε λαθεμένες επιλογές. Και καλείστε να δώσετε άμεσα λύση. Δεν έχετε δικαίωμα, όπως είπα, να φορτώνετε προβλήματα διαχρονικά στις πλάτες των αγροτών.
Ακριβώς το ίδιο ισχύει και με το άρθρο 75 που αναφέρεται στην τηλεθέρμανση Κοζάνης και Πτολεμαΐδας, για το οποίο θα μιλήσω, με το οποίο άρθρο καλύπτεται το διαφορικό κόστος που προκύπτει πάλι από επιλογή της Κυβέρνησης. Δική της αβελτηρία πληρώνει η Κυβέρνηση με αυτό το άρθρο. Θα το ψηφίσουμε φυσικά, για να μην ξεπαγιάσουν ογδόντα χιλιάδες άνθρωποι στην Κοζάνη και την Πτολεμαΐδα. 
Ωστόσο, πρόκειται για ένα διαφορικό κόστος -και θέλω την προσοχή σας- που δημιούργησαν ολέθριες επιλογές της Κυβέρνησης. Είχα την ευκαιρία να αναπτύξω σε επίκαιρη ερώτηση την Ολομέλεια πριν από λίγες μέρες το θέμα. Δεν θα επαναλάβω. Θα πω πολύ συνοπτικά τα εξής.
Οι τηλεθερμάνσεις Κοζάνης και Πτολεμαΐδας είναι τα δύο μεγαλύτερα έργα με διαφορά που διαχειρίστηκε ποτέ τοπική αυτοδιοίκηση στην Ελλάδα. Επί τριάντα χρόνια οδήγησαν σε ριζική βελτίωση του περιβάλλοντος στις δύο πόλεις, σε προσιτή τιμή θέρμανσης σε ογδόντα χιλιάδες πολίτες και δύο κερδοφόρες επιχειρήσεις στην Κοζάνη και την Πτολεμαΐδα. Η Κυβέρνηση με εκβιασμό επέβαλε την αποσύνδεση της τηλεθέρμανσης από τον εγχώριο λιγνίτη και τη σύνδεσή της με το φυσικό αέριο και ενδιάμεσα με το ηλεκτρικό ρεύμα και το πετρέλαιο -λέβητες πετρελαίου. 
Είπα και προχθές ότι αυτές οι επιλογές ενεργειακά και οικονομικά αξίζουν «Χρυσό βατόμουρο». Δεν αντέχουν στη στοιχειώδη κριτική αυτές οι επιλογές για όποιον γνωρίζει στοιχειώδη οικονομικά και ενεργειακά. 
Η κάλυψη του διαφορικού κόστους που δημιούργησαν οι επιλογές αυτές, τα συνοδά έργα για να οδηγηθούμε στη λύση του φυσικού αερίου, οι ενδιάμεσες λύσεις ηλεκτρικών λεβήτων και λεβήτων πετρελαίου για Πτολεμαΐδα και Κοζάνη αντίστοιχα και έργα που κατασκευάστηκαν για να συνδέσουν τις πόλεις με λιγνιτικές μονάδες και τα οποία δεν λειτούργησαν ποτέ -προσέξτε-, ενώ δαπανήθηκαν εκατομμύρια, μαζί με την κάλυψη του διαφορικού κόστους ξεπερνούν κατά πολύ το μισό δισ. ευρώ, 500 εκατομμύρια ευρώ. Πολύ παραπάνω είναι τα ποσά. Ένα νέο ΕΚΑΣ. Τόσα έχει δαπανήσει η Κυβέρνηση των αρίστων γι’ αυτήν την υπόθεση. Ακριβή στα πίτουρα και φθηνή στ’ αλεύρι. 
Αντί να δώσετε τηλεθέρμανση από τη μονάδα του Αγίου Δημητρίου, τον οποίο σταματήσατε τον Μάιο, ετοιμάζεστε να το κατεδαφίσετε. Και γίνονται μάλιστα και εσπευσμένες ενέργειες να προλάβει η Κυβέρνηση προσφυγή στο Συμβούλιο της Επικρατείας. Αντί να δώσει τηλεθέρμανση στην Πτολεμαΐδα, την πιο σύγχρονη λιγνιτική μονάδα, την «Πτολεμαΐδα 5», που είναι πανέτοιμα όλα και δεν έχει λειτουργήσει ούτε ένα δευτερόλεπτο, έργο για το οποίο δαπανήθηκαν δεκάδες εκατομμύρια ευρώ, όπως είπα νωρίτερα, εσείς ετοιμάζεστε να την κλείσετε. 
Σημειώνω ότι σε έναν ορίζοντα των επόμενων τουλάχιστον δέκα μηνών, καθώς παρακολουθώ σε καθημερινή βάση τα ενεργειακά, οι δύο μονάδες, «Άγιος Δημήτριος» και «Πτολεμαΐδα 5», όχι απλά θα βοηθούσαν να συγκρατήσουν την τηλεθέρμανση χωρίς ανάγκη κάλυψης διαφορικού κόστους, σε πολύ φθηνότερες τιμές δηλαδή, αλλά θα συνέβαλαν καθοριστικά στο να μειωθεί η τιμή του ηλεκτρικού ρεύματος. Αλλά απ’ ό,τι φαίνεται, ούτε αυτό ενδιαφέρει την Κυβέρνηση. 
Μας οδηγεί στα πράσινα, λέει, και μπλε τιμολόγια, λες και φταίνε οι καταναλωτές που έχουν πράσινα τιμολόγια για την ακρίβεια. Τι ωραία επιχειρήματα! Το μόνο που ενδιαφέρει την Κυβέρνηση είναι η προστασία των συμφερόντων της εγχώριας ενεργειακής ολιγαρχίας, στην οποία έχει παραδώσει την ηλεκτρική ενέργεια μέσω εισαγωγής και παραγωγής με μονάδες φυσικού αερίου και όλο τον ηλεκτρικό χώρο των ΑΠΕ. 
Σε ό,τι δε αφορά τη φτηνή και φαιδρή κριτική που ασκείτε στο ΠΑΣΟΚ, ότι δήθεν δηλαδή εμείς είμαστε κολλημένοι στο παρελθόν, ενώ η Κυβέρνηση κοιτάζει προς το μέλλον -κάτι τέτοια μας λένε όταν κάνουμε αντιπαράθεση- θα σας πω τούτο. Γενάρη του 2024, σε σύσκεψη του Υπουργείου Ενέργειας με τον τότε Υπουργό κ. Σκυλακάκη και όλους παρόντες, την κ. Σδούκου και άλλους, πρότεινα την παραχώρηση ηλεκτρικού χώρου στους Δήμους Κοζάνης και Πτολεμαΐδας, να κάνουν δύο φωτοβολταϊκά πάρκα, με τα οποία ξοφλούσαν όλα τα χρέη τους, εξηλεκτρίζαν, πήγαιναν στην επόμενη εποχή δηλαδή την τηλεθέρμανση, και γίνονταν, μετά την αποπληρωμή των χρεών στη ΔΕΗ, ενεργειακά αυτόνομοι οι δύο δήμοι. 
Αυτά είπαμε εμείς. Μπορείτε να τα συγκρίνετε άνετα με αυτά που κάνει η Κυβέρνηση, ποιος βλέπει μπροστά και ποιος βλέπει πίσω. Πολύ λιγότερο κόστιζε αυτή η πρόταση που έκανα από το μισό ποσό που έχει δαπανηθεί μέχρι τώρα που ξεπερνάει, όπως είπα, το μισό δισεκατομμύριο. 
Αιδώς Αργείοι! 
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
 ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Κουκουλόπουλε. 
Καλείται στο Βήμα η κ. Στεργιανή Αραμπατζή, Βουλευτής της Νέας Δημοκρατίας, και θα ακολουθήσει ο κ. Χουσεΐν Ζεϊμπέκ. 
ΣΤΕΡΓΙΑΝΗ (ΣΤΕΛΛΑ) ΑΡΑΜΠΑΤΖΗ: Κύριε Πρόεδρε, κύριοι Υπουργοί, κυρίες και κύριοι συνάδελφοι, συζητάμε στη σημερινή Ολομέλεια της Βουλής ένα νομοσχέδιο με πολλές και διαφορετικές ρυθμίσεις, οι οποίες όμως έχουν έναν κοινό παρονομαστή: τον εκσυγχρονισμό του πρωτογενούς τομέα και τη δημιουργία ενός πιο σύγχρονου και αποτελεσματικού πλαισίου για τους ανθρώπους της παραγωγής. 
Ως Βουλευτής Ημαθίας, δεν θα μπορούσα να λείπω από τη σημερινή λίστα ομιλητών και θα ήθελα να επαναλάβω για ακόμη μια φορά από αυτό εδώ το Βήμα ότι για εμάς, για τον Νομό Ημαθίας, ο πρωτογενής τομέας είναι μια ολόκληρη αλυσίδα που στηρίζει χιλιάδες οικογένειες και επιχειρήσεις. 
Για εμάς, λοιπόν, ο πρωτογενής τομέας είναι στρατηγικός πυλώνας ανάπτυξης, είναι η παραγωγή, η μεταποίηση, η τυποποίηση, το εμπόριο και οι εξαγωγές. Και γι’ αυτό κάθε θεσμική βελτίωση και προσπάθεια που γίνεται προς αυτήν την κατεύθυνση έχει άμεσο αντίκτυπο στην καθημερινότητα των ανθρώπων μας. 
Θα ξεκινήσω την ομιλία μου και θα αναφερθώ αρχικά στα άρθρα 43 έως 47 που αφορούν το μητρώο αγροτών και αγροτικών εκμεταλλεύσεων, τα οποία θεωρώ ιδιαίτερα σημαντικά, καθώς οι προωθούμενες διατάξεις επί της ουσίας σημαίνουν λιγότερη γραφειοκρατία για τους αγρότες μας. 
Με τις συγκεκριμένες διατάξεις επιχειρείται ο εκσυγχρονισμός του μητρώου, η ψηφιακή τήρησή του και η απλούστευση της διαδικασίας εγγραφής και ενημέρωσής του. Ο παραγωγός δεν θα βρίσκεται διαρκώς απέναντι σε διαφορετικές υπηρεσίες να προσκομίζει ξανά και ξανά τα ίδια στοιχεία. Το κράτος έχει πλέον τα εργαλεία να διασυνδέει τις πληροφορίες που ήδη διαθέτει.
Αυτό άλλωστε είναι ένα από τα μεγαλύτερα επιτεύγματα της Κυβέρνησής μας, της Κυβέρνησης της Νέας Δημοκρατίας, με Πρωθυπουργό τον Κυριάκο Μητσοτάκη, από την κρίση της πανδημίας μέχρι και σήμερα, να λειτουργεί το κράτος και όχι ο πολίτης, να απλοποιούνται οι διαδικασίες και να διευκολύνονται οι πολίτες. 
Επίσης, το άρθρο 44, που προβλέπει απαλλαγή των ομάδων παραγωγών από τον ΦΠΑ για την αγορά γεωργικών μηχανημάτων και εξοπλισμού, είναι μια ρύθμιση που συνδέεται άμεσα με την ανάγκη ενίσχυσης της συλλογικότητας στην αγροτική παραγωγή. 
Για την Ημαθία, όπου έχουμε ισχυρή παρουσία συνεταιρισμών και οργανώσεων παραγωγών, η ενίσχυση της συλλογικής οργάνωσης μπορεί να συμβάλλει στη μείωση του κόστους και στην καλύτερη οργάνωση της παραγωγικής διαδικασίας. 
Ένα ακόμη σημαντικό ζήτημα είναι αυτό των ζωονόσων το οποίο ζήσαμε και ζούμε εδώ και έναν χρόνο. Τα άρθρα 49, 50 και 51 που αφορούν την αντιμετώπιση της ευλογιάς των αιγοπροβάτων και του αφθώδους πυρετού, με αυστηρότερες προβλέψεις για την παραβίαση των μέτρων πρόληψης και με διεύρυνση του διαθέσιμου προσωπικού για την αντιμετώπιση των επιζωοτιών, είναι πολύ σημαντικό. 
Για την ελληνική κτηνοτροφία αυτό είναι κρίσιμο και αυτό εδώ πρέπει να είναι πολύ ξεκάθαρο. Η προστασία της ζωικής παραγωγής είναι προστασία του ίδιου του κτηνοτρόφου. Οι έλεγχοι και οι κανόνες δεν πρέπει να αντιμετωπίζονται ως τιμωρία, αλλά καλούνται να λειτουργούν ως ασπίδα για τον συνεπή παραγωγό και για το ζωικό κεφάλαιο της χώρας. 
Θα σταθώ, επίσης, και στο άρθρο 52 που αφορά τη διάθεση πιστώσεων και δαπανών για εγγειοβελτιωτικά έργα. Για έναν αγροτικό νομό, όπως η Ημαθία, το ζήτημα των υποδομών και ιδιαίτερα της διαχείρισης του νερού είναι απολύτως κρίσιμο. Η αγροτική παραγωγή χρειάζεται σύγχρονα αρδευτικά δίκτυα, σωστή διαχείριση των υδάτινων πόρων και υποδομές που θα μπορούν να ανταποκριθούν στις νέες συνθήκες που δημιουργεί η κλιματική αλλαγή.
Δεν μπορούμε να ζητάμε από τον παραγωγό να γίνει πιο ανταγωνιστικός, εάν δεν του παρέχουμε τις βασικές υποδομές για να το πετύχει.
Πολύ σημαντικά, επίσης, είναι τα άρθρα 56, με το οποίο βάζουμε πλαίσιο για τις αγορές παραγωγών βιολογικών προϊόντων και 60 για την ψηφιακή πλατφόρμα της ιχνηλασιμότητας του μελιού και των λοιπών προϊόντων. Εξίσου σημαντική είναι η ψηφιακή διάσταση του νομοσχεδίου και τα άρθρα 67 και 68, τα οποία αφορούν το πληροφοριακό σύστημα της κοινής αγροτικής πολιτικής και τις αρμοδιότητες του οργανισμού πληρωμών σε σχέση με αυτό. Η ψηφιοποίηση δεν είναι αυτοσκοπός. Πρέπει να μεταφράζεται σε κάτι που ο αγρότης μπορεί να καταλάβει και να αισθανθεί στην πράξη: λιγότερες διαδικασίες, ταχύτερη εξυπηρέτηση, καλύτερος έλεγχος και μεγαλύτερη διαφάνεια.
Θα ήθελα, επίσης, να αναφερθώ στα άρθρα 36 και 41 που αφορούν τις σχολές επαγγελμάτων κρέατος. Το νομοσχέδιο προβλέπει διαδικασίες αναγνώρισης και ελέγχου των σχολών, ηλεκτρονικό μητρώο και ρυθμίσεις για την επαγγελματική εκπαίδευση των υποψηφίων κρεοπωλών και εκδοροσφαγέων. Είναι σημαντικό να επενδύουμε στις δεξιότητες, γιατί ο πρωτογενής τομέας δεν είναι μόνο το χωράφι και η αγροτική κτηνοτροφική μονάδα, είναι ολόκληρη η αλυσίδα των τροφίμων. Όσο πιο καλά εκπαιδευμένο είναι το ανθρώπινο δυναμικό της, τόσο μεγαλύτερη αξία μπορούμε να δημιουργήσουμε.
Τέλος, όπως άλλωστε προκύπτει και από τον τίτλο του παρόντος νομοσχεδίου, έχουμε μια σειρά ρυθμίσεων για την αλιεία από τα άρθρα 3 έως 20, με νέο πλαίσιο ελέγχων, επιθεωρήσεων, παραβάσεων και κυρώσεων, ενώ τα άρθρα 22 έως 30 αφορούν τις υδατοκαλλιέργειες.
Σε έναν κατεξοχήν αγροτικό νομό, όπως η Ημαθία, η συνολική προσέγγιση του νομοσχεδίου έχει σημασία. Γι’ αυτό και αυτό που χρειαζόμαστε σε ολόκληρο τον πρωτογενή τομέα είναι κανόνες, διαφάνεια, ελέγχους και ίσους όρους ανταγωνισμού.
Κύριε Πρόεδρε, κύριοι Υπουργοί, κυρίες και κύριε συνάδελφοι, η Ημαθία έχει παραγωγούς με τεράστια εμπειρία, έχει προϊόντα με ισχυρή παρουσία στις αγορές τις ελληνικές και τις διεθνείς, έχει συνεταιρισμούς, έχει οργανώσεις παραγωγών, μεταποιητικές και εξαγωγικές επιχειρήσεις πολύ πετυχημένες. Έχει έναν πρωτογενή τομέα που μπορεί να δημιουργήσει ακόμη περισσότερη προστιθέμενη αξία. Αυτό που χρειαζόμαστε είναι ένα κράτος που θα βρίσκεται δίπλα στον παραγωγό, δίπλα στον επιχειρηματία, με λιγότερη γραφειοκρατία, καλύτερες υποδομές, ψηφιακά εργαλεία, αποτελεσματικούς ελέγχους, προστασία της παραγωγής και πολιτικές που θα ενισχύουν τη συλλογικότητα και την εξωστρέφεια. Και αυτό, όπως ακούστηκε και το πρωί από πολλούς και από τον ίδιο τον Υπουργό, είναι το στοίχημα της αγροτικής πολιτικής για τα επόμενα χρόνια.
Πρέπει να το κερδίσουμε αυτό το στοίχημα, γιατί αν δεν το κερδίσουμε έχουμε χάσει το παιχνίδι. Πρέπει να κάνουμε την ελληνική παραγωγή πιο σύγχρονη, πιο ανταγωνιστική και πιο ανθεκτική. Να δώσουμε μεγαλύτερη αξία στον ίδιο τον παραγωγό, στο χωράφι, να κρατήσουμε τους νέους ανθρώπους στην ελληνική ύπαιθρο και πιστεύω ότι το νομοσχέδιο αυτό κινείται προς αυτή την κατεύθυνση και γι’ αυτό το υπερψηφίζω.
Σας ευχαριστώ.
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κυρία Αραμπατζή.
Καλείται στο Βήμα ο κ. Χουσεΐν Ζεϊμπέκ. Θα ακολουθήσει ο κ. Σωκράτης Φάμελλος, σε αλλαγή με τον κ. Χριστίδη.
ΧΟΥΣΕΪΝ ΖΕΪΜΠΕΚ: Ευχαριστώ, κύριε Πρόεδρε.
Κύριε Υφυπουργέ, κυρίες και κύριοι συνάδελφοι, δεν μπορώ παρά να ξεκινήσω την ομιλία μου με το περιβόητο άρθρο 74 του νομοσχεδίου, αυτό που φέρατε νύχτα, στα σκοτάδια, κύριοι της Νέας Δημοκρατίας, που δεν τολμήσατε να εμφανίσετε καν στη δημόσια διαβούλευση.
Επιχειρείτε με αυτό το άρθρο να βγάλετε λάδι τους επιτήδειους που πήραν παράνομες επιδοτήσεις την περίοδο 2018-2022, με ψεύτικους τίτλους ιδιοκτησίας και άλλα γαλάζια κόλπα, αλλά και να αμνηστεύσετε αυτούς που τις έδωσαν. Δικοί σας οι μεν, δικοί σας και οι δε, με τους κομπογιαννίτες και τα νανογιλέκα, αντί της στήριξης του ΕΣΥ και της δημόσιας υγείας, με τους Φραπέδες, τους Χασάπηδες και τις αγρότισσες με τις Ferrari, Αντί της στήριξης των πραγματικών αγροτών και των κτηνοτρόφων που σήμερα περνούν από συμπληγάδες. Η κοινωνία όμως, σάς έχει πάρει χαμπάρι. Γνωρίζει πια από πρώτο χέρι τι εννοούσατε όταν δηλώνατε άριστοι. Τους Φραπέδες, τους Χασάπηδες και τους μελάδες εννοούσατε. Θα σας το φιλάει η ελληνική κοινωνία για τις εκλογές, όποτε και αν τις κάνετε.
(Στο σημείο αυτό την Προεδρική Έδρα καταλαμβάνει ο Δ΄ Αντιπρόεδρος της Βουλής κ. ΠΑΡΙΣ ΚΟΥΚΟΥΛΟΠΟΥΛΟΣ)
Με όση αξιοπρέπεια έχει απομείνει σε αυτή την Κυβέρνηση, αποσύρετε τώρα αυτό το άρθρο, κύριε Υφυπουργέ. Δεν μας πείσατε με τις εξηγήσεις που δώσατε. Είναι πρόκληση για όλους τους αγρότες και τους κτηνοτρόφους που μας βλέπουν, αλλά και συνολικά την ελληνική κοινωνία.
Κυρίες και κύριοι συνάδελφοι, το νομοσχέδιο που συζητάμε σήμερα, δεν απαντά στα πραγματικά προβλήματα που αντιμετωπίζει ο αγροτικός κόσμος. Ο αγρότης που βρίσκεται σήμερα στο χωράφι και ο κτηνοτρόφος στο μαντρί αντιμετωπίζει άλλα, πολύ πιο άμεσα και πιεστικά προβλήματα. Αντιμετωπίζει το κόστος παραγωγής, αντιμετωπίζει την ακρίβεια στις ζωοτροφές, στα λιπάσματα, στο πετρέλαιο και στην ενέργεια. Αντιμετωπίζει τις καθυστερήσεις στις ενισχύσεις και στις αποζημιώσεις. Αντιμετωπίζει ένα ΟΣΔΕ που για ακόμη μία χρονιά δεν λειτούργησε, όπως είχε υποσχεθεί η Κυβέρνηση. Ιδιαίτερα σήμερα αντιμετωπίζει μία πρωτοφανή πίεση από τις ζωονόσους.
Σε όλα αυτά, όμως, το νομοσχέδιο δεν δίνει ουσιαστική απάντηση. Γιατί το βασικό πρόβλημα της κυβερνητικής πολιτικής στον αγροτικό τομέα είναι η απόσταση ανάμεσα σε αυτά που ανακοινώνονται και σε αυτά που τελικά υλοποιούνται.
Κυρίες και κύριοι συνάδελφοι, ας ξεκινήσουμε από τις πληρωμές και αυτές τις μέρες έχουμε ίσως το πιο χαρακτηριστικό παράδειγμα. Τη μετάβαση στην ΑΑΔΕ παρουσιάστηκε ως μεγάλη θεσμική λύση. Η ίδια η Κυβέρνηση μιλούσε για αποκατάσταση της αξιοπιστίας και για έναν σύγχρονο μηχανισμό πληρωμών. Όμως, η μεταφορά αρμοδιοτήτων δεν αρκεί. Αυτά δεν λύνονται αλλάζοντας απλώς την πινακίδα στην πόρτα. Αυτές τις μέρες ζούμε το απόλυτο μπάχαλο με τις δηλώσεις ΟΣΔΕ του 2026. Και δεν το λέμε εμείς, το λένε οι ίδιοι οι φορείς υποβολής δηλώσεων, τα ΚΥΔ, που βρίσκονται καθημερινά αντιμέτωπα με τη νέα διαδικασία. Σαράντα μέρες μετά την έναρξη της διαδικασίας, κάτω από το 2% των δηλώσεων είχε οριστικοποιηθεί και την ίδια στιγμή η κρίσιμη ημερομηνία της 15ης Σεπτεμβρίου συνδέθηκε με τη δυνατότητα της προκαταβολής της βασικής ενίσχυσης μέχρι το τέλος Οκτωβρίου.
Δηλαδή, κύριε Υφυπουργέ, η προθεσμία περνά, αλλά η διαδικασία δεν έχει ολοκληρωθεί για τη συντριπτική πλειονότητα των παραγωγών. Και σαν να μην έφτανε αυτό, στις 16 Σεπτεμβρίου, δηλαδή αμέσως μετά την κρίσιμη ημερομηνία, ανακοινώνονται νέες απλουστεύσεις και βελτιώσεις στο myAgro. Οι αγρότες καλούνται να έχουν ολοκληρώσει τη διαδικασία, ενώ το ίδιο το σύστημα εξακολουθεί να αλλάζει και να διορθώνεται.
Εδώ υπάρχει κάτι ακόμα πιο σοβαρό. Η Ευρωπαϊκή Ένωση έχει δώσει στα κράτη-μέλη τη δυνατότητα να αυξήσουν την προκαταβολή των άμεσων ενισχύσεων έως το 75% και να τη δώσουν πριν τον Οκτώβρη, ακριβώς λόγω των προβλημάτων ρευστότητας που αντιμετωπίζουν οι παραγωγοί. Η Ιταλία και η Πολωνία δίνουν ήδη προκαταβολές, ενώ εμείς... Μετά έχουμε και την κτηνοτροφία, μια κτηνοτροφία που βρίσκεται αντιμέτωπη με αλλεπάλληλες ζωονόσους, με θανατώσεις ζώων, με περιορισμούς στις μετακινήσεις, με απώλεια εισοδήματος, με αυξημένο κόστος ζωοτροφών, με τεράστια αβεβαιότητα για το αν και πότε θα μπορέσει ένας κτηνοτρόφος να ξαναστήσει το κοπάδι του. Εδώ, το νομοσχέδιο μιλάει κυρίως για κυρώσεις. Ο κτηνοτρόφος, όμως, δεν χρειάζεται μόνο κύρωσης. Χρειάζεται πρόληψη, στελέχωση των υπηρεσιών, επιτήρηση, αποζημίωση, αναπλήρωση εισοδήματος και σχέδιο ανασυγκρότησης. Εσείς τι κάνετε; Αντί να προσλάβετε κτηνιάτρους εδώ και τρία χρόνια, τη μία φέρνετε τον στρατό και τώρα με το νομοσχέδιο βάζετε ιχθυολόγους στην αντιμετώπιση των ζωονόσων.
Επιτρέψτε μου, κύριε Υφυπουργέ, να αναφερθώ ειδικά στην Ξάνθη που έχει πληρώσει πολύ υψηλό τίμημα από την ανικανότητα της Κυβέρνησης να αντιμετωπίσει την ευλογιά. Γιατί για μας η ευλογιά δεν είναι ένας αριθμός σε έναν αναλυτικό πίνακα, είναι άνθρωποι που καταστράφηκαν, είναι οικογένειες, είναι κτηνοτροφικές μονάδες που έχασαν το ζωικό τους κεφάλαιο.
Σήμερα η εικόνα μπορεί να είναι διαφορετική ως προς την ενεργή μετάδοση. Η Ξάνθη παραμένει χωρίς νέα κρούσματα εδώ και μήνες, όμως δεν έμεινε και κανένα κοπάδι. Αυτό δεν σημαίνει ότι το πρόβλημα τελείωσε, γιατί μπορεί να σταμάτησε η εξάπλωση της νόσου, δεν αποκαταστάθηκε όμως το ζωικό κεφάλαιο. Εδώ ακριβώς βρίσκεται η μεγάλη απουσία από το νομοσχέδιο. Ποιο είναι το σχέδιό της Κυβέρνησης για την επόμενη μέρα; Όχι μόνο πώς θα αντιμετωπίσουμε το επόμενο κρούσμα, αλλά πώς θα ξανασυσταθεί η κτηνοτροφία της Ξάνθης και όλης της Ελλάδας. 
Πότε θα μπορέσει ένας κτηνοτρόφος που έχασε το κοπάδι του να δημιουργήσει ξανά μονάδα; Με ποια διαδικασία; Με ποια χρηματοδότηση; Με ποιο ζωικό κεφάλαιο; Και μέχρι τότε πώς θα ζήσει; Γιατί ένας κτηνοτρόφος που έχασε το κοπάδι του δεν μπορεί να περιμένει δύο ή τρία χρόνια χωρίς παραγωγή. Και να θεωρούμε ότι μια αποζημίωση για τα ζώα που θανατώθηκαν λύνει το πρόβλημα, η αποζημίωση της απώλειας δεν είναι το ίδιο πράγμα με την αποκατάσταση της παραγωγής και αυτό πρέπει να το καταλάβει η Κυβέρνηση. 
Εξάλλου, χρειάζεται σχέδιο επανασύστασης του ζωικού κεφαλαίου, χρειάζεται στήριξη του εισοδήματος μέχρι να επανέλθει η παραγωγή, χρειάζεται κτηνιατρική επιτήρηση και επαρκές προσωπικό, χρειάζεται σαφές χρονοδιάγραμμα και χρειάζεται να ξέρει ο κτηνοτρόφος πότε και με ποιους πόρους θα μπορέσει να ανοίξει ξανά τη μονάδα του, γιατί διαφορετικά υπάρχει ο κίνδυνος κάποια στιγμή να καταφέρουμε να αντιμετωπίσουμε επιτυχώς τη νόσο, αλλά να έχουμε χάσει οριστικά την παραγωγή.
Η κτηνοτροφία δεν διασώζεται όταν απλώς σταματάει η επιζωοτία, διασώζεται όταν μπαίνουν ξανά ζώα στις μονάδες, όταν αρχίζει ξανά η παραγωγή και όταν ο κτηνοτρόφος μπορεί να ζήσει από τη δουλειά του. 
Και εδώ φτάνουμε στο κόστος παραγωγής, γιατί ακόμα κι ένας παραγωγός που θα πληρωθεί στην ώρα του, που θα έχει σωστό ΟΣΔΕ και που θα πάρει την αποζημίωση θα βρίσκεται αντιμέτωπος με ένα άλλο τεράστιο πρόβλημα το κόστος για να συνεχίσει να παράγει. Ο αγρότης πληρώνει ακριβότερα εφόδια, ο κτηνοτρόφος πληρώνει ακριβότερες ζωοτροφές, η ενέργεια παραμένει κρίσιμο κόστος και την ίδια τη στιγμή η δυνατότητα μετακύλισης  αυτού του κόστους στην τιμή του προϊόντος είναι περιορισμένη. 
Άρα, η συζήτηση για τον πρωτογενή τομέα δεν μπορεί να περιορίζεται στη διαχείριση των ευρωπαϊκών ενισχύσεων. Χρειάζεται συνολικό σχέδιο παραγωγικής ανασυγκρότησης. Τίποτα και γι’ αυτό δεν υπάρχει στο νομοσχέδιο. 
Το ίδιο ισχύει και για τον ΕΛΓΑ. Εδώ έχουμε μια ακόμη χαρακτηριστική περίπτωση κυβερνητικής ασυνέπειας. Από το 2019 ακούμε για αλλαγή και εκσυγχρονισμό του κανονισμού του ΕΛΓΑ. Το 2025 υπήρχαν νέες αναφορές ότι επίκειται ο νέος κανονισμός και στις αρχές του 2026 η Κυβέρνηση εξακολουθούσε να μιλά για ανάγκη αλλαγών. Επτά χρόνια μετά, όμως, ο παραγωγός εξακολουθεί να περιμένει ένα σύγχρονο πλαίσιο που να ανταποκρίνεται στις νέες συνθήκες και στις επιπτώσεις της κλιματικής κρίσης.
 Τίποτα και γι’ αυτά δεν υπάρχει στο νομοσχέδιο, κυρίες και κύριοι συνάδελφοι. Αυτό είναι το βασικό πρόβλημα του νομοσχεδίου που συζητάμε σήμερα. Δεν απαντά στο σύνολο της πραγματικότητας που αντιμετωπίζει σήμερα ο αγροτικός κόσμος. Και μια Κυβέρνηση που εδώ και χρόνια απαντά με εξαγγελίες, ημερομηνίες και υποσχέσεις, πρέπει κάποια στιγμή να απαντήσει με αποτελέσματα, με έργα, γιατί ο αγροτικός κόσμος ζητά τα αυτονόητα: Να πληρώνεται στην ώρα του, να αποζημιώνεται δίκαια και γρήγορα, να έχει ένα αξιόπιστο ΟΣΔΕ, να υπάρχει πραγματικός έλεγχος και διαφάνεια στις ενισχύσεις, να προστατεύεται από τους ζωονόσους και να στηρίζεται όταν χάνει το ζωικό του κεφάλαιο, να έχει έναν ΕΛΓΑ που να ανταποκρίνεται στις σημερινές συνθήκες και, πάνω απ’ όλα, να μπορεί να κάνει σχέδιο για την επόμενη ημέρα, γιατί χωρίς παραγωγούς δεν υπάρχει πρωτογενής τομέας και χωρίς ισχυρό πρωτογενή τομέα δεν υπάρχει πραγματική περιφερειακή ανάπτυξη, δεν υπάρχει διατροφική ασφάλεια, δεν υπάρχει παραγωγικό μέλλον για τη χώρα. 
Σας ευχαριστώ.
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Χουσεΐν  Ζεϊμπέκ.
Καλείται στο Βήμα ο ανεξάρτητος Βουλευτής Β΄ Θεσσαλονίκης, ο κ. Σωκράτης Φάμελλος. 
Κύριε Πρόεδρε, έχετε τον λόγο. Πάντα πρόεδρος. Δεν υπάρχει θέμα. Μια φορά, όπως λέμε, πάντα. 
[bookmark: _Hlk235607745]ΣΩΚΡΑΤΗΣ ΦΑΜΕΛΛΟΣ: Ευχαριστώ, κύριε Πρόεδρε, και κύριε συνάδελφε.
Κυρίες και κύριοι Βουλευτές, κύριοι Υπουργοί, ακούω τους Υπουργούς της Κυβέρνησης και τους Βουλευτές της Συμπολίτευσης και αναρωτιέμαι αν ζουν σε άλλη χώρα. Δεν ξέρετε εσείς ότι η ελληνική ύπαιθρος ερημώνει, ότι υπάρχουν περιοχές της χώρας μας που έχουν σχεδόν 50% δημογραφική ταπείνωση τα τελευταία δεκαπέντε χρόνια; Δεν ξέρετε ότι με απόγνωση οι αγρότες εγκαταλείπουν τις περιοχές τους, ιδιαίτερα τις ακριτικές, γιατί ο πρωτογενής τομέας βρίσκεται σε πλήρη κατάρρευση, ότι δεν μπορούν να επιβιώσουν οι αγρότες και οι κτηνοτρόφοι και οι γεωργοί και οι αλιείς και αυτό είναι ευθύνη της Κυβέρνησης Μητσοτάκη; Δεν είναι κάτι που συνέβη ξαφνικά στη χώρα μας.
Ενώ θα έπρεπε το Υπουργείο σας να δημιουργήσει νέα εργαλεία μπροστά στις μεγάλες κρίσεις που έχουμε για το μέλλον, την κλιματική κρίση, τον διεθνή ανταγωνισμό, ενώ θα έπρεπε να προσελκύσετε καινοτομία, να στελεχώσετε την πολιτεία για να ισχυροποιήσει τη διοίκηση και να στηρίξετε τον Έλληνα και την Ελληνίδα Αγρότισσα και τους νέους, εσείς καταφέρατε, γιατί κυριολεκτικά είναι κατόρθωμα αυτό που έχετε πετύχει, να ανατινάξετε ό,τι δούλευε, όπως, παραδείγματος χάριν, οι επιδοτήσεις να δίνονται στην ώρα τους, να απαξιώσετε τα στελέχη του δημοσίου για να κάνουν αρπακτές διάφοροι σύμβουλοι -έχετε φέρει και μια τροπολογία για να λύσετε ένα θέμα συμβούλων σήμερα-, να σταματήσετε κάθε στρατηγική και αντί η χώρα να δομήσει στρατηγική, εσείς να περνάτε ρυθμίσεις όπως τη Mercosur, που ευνοούν τρίτες χώρες εις βάρος των Ελλήνων αγροτών.
Και, πάνω από όλα, καταφέρατε να στήσετε με κυβερνητική ευθύνη το πάρτι των κλεμμένων επιδοτήσεων 1 δισεκατομμυρίου ευρώ για να τα φάνε οι «φραπέδες», οι «χασάπηδες» και τα γαλάζια τρωκτικά. Πρόκειται για ένα κυβερνητικό σκάνδαλο με σφραγίδα Μαξίμου. 
Θέλετε απόδειξη για όλα αυτά; Για πείτε μου σας παρακαλώ πού βρίσκεται η φετινή διαδικασία υποβολής δηλώσεων μετά τη φοβερή μεταρρύθμιση της ΑΑΔΕ; Εννέα μήνες νομίζω, μέσα Δεκεμβρίου πέρυσι ψηφίσατε αυτή τη ρύθμιση. Πού βρίσκεται; Πόσες αλλαγές, δεκάδες αλλαγές έχουν γίνει στις πλατφόρμες;
Σήμερα, κυρίες και κύριοι Βουλευτές, μόνο το ένα έκτο των Ελλήνων αγροτών έχουν οριστικοποιήσει δηλώσεις και τελειώνει ο Σεπτέμβριος. Κανονικά έπρεπε τον Οκτώβριο να πάρουν προκαταβολή. Δεν θα πάρει κανένας. Έπρεπε τον Οκτώβριο να έχει τελειώσει ο πρώτος έλεγχος που κρατούσε τρεις μήνες. Δεν θα γίνει έλεγχος, άρα ούτε διαφάνεια, αν γίνουν ποτέ οι δηλώσεις, ούτε προκαταβολή. Και το μόνο που εισάγετε εσείς με το νομοσχέδιο αυτό είναι κυρώσεις. Δηλαδή, εξαπατήσατε τους αγρότες και τώρα τους κατηγορείτε ότι σας εξαπατούν αυτοί γιατί δεν μπορούν να κάνουν δηλώσεις, επειδή φταίτε εσείς. 
Πώς θα προχωρήσει ο αγροτικός τομέας; Μέσα σε εφτά χρόνια έχετε βραχυκυκλώσει το κτηματολόγιο, τους δασικούς χάρτες, τον χωροταξικό σχεδιασμό και τα προεδρικά διατάγματα των προστατευόμενων περιοχών, που όλα αυτά είναι απαραίτητα για να σχεδιάσεις πρωτογενή τομέα. Δεν τα κάνατε; Τα καταφέρατε. Όλα αυτά τα έχετε καταφέρει. 
Η οξύτατη ανεπάρκεια του Υπουργείου αποδείχθηκε στις επιτροπές της Βουλής. Δεν θα αναφερθώ μόνο στην απουσία του Υπουργού, που ήταν πράγματι κάτι καινοτόμο. Ήταν το ότι καλέσατε στους φορείς δύο διευθυντές του Υπουργείου. Αυτό δεν έχει γίνει ξανά. Καλέσατε, δηλαδή, διευθύντριες του Υπουργείου, γιατί απλά δεν μπορούσατε να δώσετε τις απαντήσεις. Δυστυχώς, αυτό είναι πολύ μεγάλο πρόβλημα ανεπάρκειας, επικίνδυνο έλλειμμα. 
Φέρατε δε εκτός διαβούλευσης τα αμαρτωλά άρθρα, το 71 και το 74, για νομιμοποίηση επιδοτήσεων της περιόδου 2018-2022, που ερευνάται από την Ευρωπαϊκή Εισαγγελία και την Ελληνική Δικαιοσύνη. Λοιπόν, επειδή το είπαν οι φορείς, το λέμε και εμείς όλη η Αντιπολίτευση, σας το ξεκαθαρίζω: Μην τολμήσετε να νομιμοποιήσετε εκ των υστέρων τις λαμογιές των γαλάζιων τρωκτικών. 
Η εισαγωγή στο νομοσχέδιο εκ των υστέρων, μετά τη διαβούλευση και οι έκτακτες σημερινές νομοτεχνικές βελτιώσεις επιβεβαιώνουν ότι κάποιο λάκκο έχει η φάβα. Προφανώς δεν σας εμπιστεύεται κανένας. Δεν σας εμπιστεύεται κανείς Έλληνας και Ελληνίδα. Στους αγρότες, αν βγείτε, όλοι ξέρουν ότι πίσω από κάθε δική σας επιλογή κάποια λαμογιά κρύβεται. 
Άρα, πάρτε το πίσω, βγάλτε διαβούλευση ολοκληρωμένη και χωρίς αυτές τις τσαπατσουλιές τις νομοτεχνικές και μετά να συζητήσουμε αν χρειάζεται κάτι, που δεν θα παρεμποδίζει όμως τον δικαστικό έλεγχο και δεν θα τακτοποιεί δικούς σας. 
Όμως, εγώ θα ήθελα κάτι να σας ρωτήσω: Ισχύει, κύριε Υφυπουργέ, ακόμα η υπουργική απόφαση Τσιάρα ότι μπορούν να επιδοτούνται λιβάδια, βοσκοτόπια χωρίς ζώα; Για πείτε λίγο εδώ στη Βουλή. Ισχύει ακόμα η υπουργική απόφαση ότι μπορεί να επιδοτούνται κτηνοτρόφοι χωρίς να παράγουν γάλα και κρέας; Γιατί αυτά είναι η υπουργική απόφαση Υπουργών της Νέας Δημοκρατίας που ισχύουν σήμερα. 
Όμως, για το θέμα του ΟΠΕΚΕΠΕ υπάρχει μια ερώτηση στην οποία εγώ θέλω απάντηση. Πάρτε και τον λόγο μετά. Έχετε το δικαίωμα να απαντήσετε: Πότε θα επιστραφούν τα κλεμμένα του ΟΠΕΚΕΠΕ στους αγρότες; 1 δισεκατομμύριο ευρώ λείπει από την αγροτιά -1 δισεκατομμύριο ευρώ επαναλαμβάνω- με δική σας ευθύνη. Δεν μας ενδιαφέρει πώς θα το κάνετε ειλικρινά. Δεν ενδιαφέρονται οι αγρότες πώς θα το κάνετε. Να το κάνετε. Είναι δική σας ευθύνη. Δικό σας το σκάνδαλο, δική σας και η ευθύνη να επιστραφούν τα λεφτά στους αγρότες. Όμως, 1 δισεκατομμύριο λείπει από την ύπαιθρο. Γι’ αυτό και τα παρατάνε και φεύγουν. Δεν μπορούν να σπουδάσουν παιδιά, δεν μπορούν να πληρώσουν τα έξοδά τους, μαζεύονται τα χρέη τους. Επικρατεί απελπισία εξαιτίας σας. 
Θέλουμε να μας πείτε, λοιπόν: Πώς θα γυρίσουν τα λεφτά του ΟΠΕΚΕΠΕ στους αγρότες; Γιατί όταν έπρεπε να καλύψετε τους δικούς σας, τον Αυγενάκη και τον Βορίδη -και χθες το κάνατε-, βρήκατε τρόπο, για να γυρίσουν τα λεφτά στους αγρότες δεν μπορείτε να βρείτε τρόπο, που είναι και κλεμμένα; Το μόνο που έχετε βρει είναι να σέρνετε τους αγρότες που κινητοποιήθηκαν στα αγροτοδικεία. Αυτό πρέπει να σταματήσει. 
Όμως, τα λεφτά στους αγρότες πρέπει να επιστρέψουν, κύριε Υφυπουργέ. 
Και υπάρχουν και άλλα ζητήματα όπου πρέπει να βρείτε λύσεις. Να σας πω ένα παράδειγμα που δεν περνάει από το μυαλό κανενός; Επειδή είχαν στον ΟΠΕΚΕΠΕ τις πληρωμές για μεγάλα αντιπλημμυρικά έργα, τώρα που ο ΟΠΕΚΕΠΕ δεν είναι Αρχή πληρωμής και είναι «στον αέρα», έχουν σταματήσει αντιπλημμυρικά έργα. Για παράδειγμα, εκεί που μένω εγώ, στον Δήμο Θέρμης 10 εκατομμυρίων αντιπλημμυρικό έργο είναι σταματημένο και προφανώς ο ανάδοχος σταματάει την εργολαβία. Ποιος φταίει; Εσείς φταίτε. Και λύση δεν υπάρχει. Εννιά μήνες είναι σταματημένα αντιπλημμυρικά έργα σε όλη την Ελλάδα, από την «αριστεία» σας. 
Πάμε λίγο τώρα στο νομοσχέδιο. Προσέξτε, κυρίες και κύριοι Βουλευτές, επτά χρόνια περιμέναμε να κάνουν μία παρέμβαση νομοθετική για την αλιεία. Και τι φέρανε τώρα; Φέρανε έναν Αλιευτικό Κώδικα μισό. Αναρωτιέμαι: Κάνατε επτά χρόνια να προσπαθήσετε να κάνετε ένα βήμα στον Αλιευτικό Κώδικα και τον φέρατε μισό; Απουσιάζει η ερασιτεχνική αλιεία, η οποία μάλιστα είναι πρόβλεψη της Ευρωπαϊκής Ένωσης, με κυρώσεις, να είναι ρυθμισμένη και εσείς δεν το κάνετε αυτό. Παραβιάζετε δηλαδή ευρωπαϊκό κανονισμό, το αφήνετε σε εκκρεμότητα και αυτό θα δημιουργήσει πέρα από την παραπομπή και απώλεια ευρωπαϊκών κονδυλίων. Και παρουσιάζουν σήμερα μεγάλη «μεταρρύθμιση»! Εγώ δεν λέω ότι είναι κακό βήμα ο μισός Αλιευτικός Κώδικας, αλλά πού είναι ο υπόλοιπος; 
Εν πάση περιπτώσει, κύριε Υφυπουργέ, πού είναι η αλιευτική πολιτική; Πότε θα κάνετε τη σύνδεση της αλιευτικής πολιτικής με τον θαλάσσιο χωροταξικό σχεδιασμό, που και για αυτό μας παρέπεμψε η Ευρωπαϊκή Ένωση επειδή τον καθυστερήσατε; Πότε θα συνδέσετε τη λειτουργία του χώρου -θαλάσσια πάρκα, χωροταξική περιοχή, οικονομικές ζώνες- με τα ιχθυοαποθέματα, με την υπερθέρμανση, με την κλιματική κρίση, με τη λειτουργία των αλιέων; Αυτά τα έβαλα εγώ προσωπικά στο Επίτροπο Αλιείας, αλλά εσείς αναρωτιέμαι αν τα έχετε βάλει. Θα μου πείτε βέβαια: «ψιλά γράμματα». Εδώ έχουν κάνει οκτώ χρόνια να ακουμπήσουν τον χωροταξικό σχεδιασμό των υδατοκαλλιεργειών. 
Όμως, εγώ θέλω να σας πω και κάτι ακόμα. Αυτές τις ρυθμίσεις που φέρνετε, τις μισές, με ποια στελέχη θα τις υλοποιήσετε; Λείπουν χίλιοι γεωπόνοι από το οργανόγραμμα του Υπουργείου, πεντακόσιοι κτηνίατροι, το 60% των γεωλόγων και το 60% των ιχθυολόγων. Με ποια στελέχη θα προχωρήσετε; Φάνηκε η «αριστεία» σας στη Λέσβο, όπου έχετε καταστρέψει την παραγωγική βάση του νησιού, πολύ φοβάμαι και το περιβαλλοντικό κεφάλαιο, και η ανεπάρκειά σας είναι η παραδοχή σας ότι πρέπει να αναλάβει ο Στρατός να διοικήσει το πρόβλημα που έχετε δημιουργήσει, για κάτι που εμείς σας λέγαμε εδώ και μήνες. 
Άρα, κυρίες και κύριοι Βουλευτές, όταν θέλουν να βγάλουν δισεκατομμύρια οι κολλητοί τους μπορούν, στη ΔΕΗ, στις τράπεζες, στα αγροεφόδια. Όταν είναι να βοηθήσετε τους αγρότες, δεν μπορείτε! Αυτά πληρώνουν και οι αλιείς και οι γεωργοί και οι κτηνοτρόφοι. 
Και τι φέρνουν με αυτό το νομοσχέδιο; Δείτε λίγο στην τροπολογία το άρθρο 4 παράγραφος 3, ποιον σύμβουλο τακτοποιούν με πόσα εκατομμύρια, δυο τρία χρόνια μετά τη σύμβαση. Αυτό είναι το καθεστώς Μητσοτάκη. Από αυτό πρέπει να γλιτώσει ο αγροτικός τομέας, από αυτό πρέπει να γλιτώσει η ελληνική ύπαιθρος, από αυτό πρέπει να γλιτώσει η ελληνική δημοκρατία. Οι αλιείς, οι αγρότες, οι κτηνοτρόφοι εγκαταλείπουν την παραγωγή. Δεν σας αντέχουν άλλο. Δεν θα φύγουν όμως αυτοί από την Ελλάδα. Εσείς πρέπει να φύγετε και μάλιστα το συντομότερο! 
Ευχαριστώ πολύ. 
(Χειροκροτήματα)
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε, κύριε Πρόεδρε. 
Συνεχίζουμε με τον ανεξάρτητο Βουλευτή Αργολίδος, τον κ. Γεώργιο Γαβρήλο. 
Ορίστε, έχετε τον λόγο. 
ΓΕΩΡΓΙΟΣ ΓΑΒΡΗΛΟΣ: Ευχαριστώ πολύ, κύριε Πρόεδρε. 
Κύριε Υφυπουργέ, κυρίες και κύριοι συνάδελφοι, αυτά τα επτά χρόνια διακυβέρνησης της χώρας από τη Νέα Δημοκρατία έχουμε γνωρίσει νέα ήθη και συμπεριφορές από την παρούσα Κυβέρνηση. Ήρθε σήμερα ο Υπουργός Αγροτικής Ανάπτυξης ενώπιον του Κοινοβουλίου και ούτε λίγο ούτε πολύ ήταν απολογητικός για όλη την πορεία διακυβέρνησης την επταετή της Νέας Δημοκρατίας, αλλά και καταγγελτικός. Και βέβαια όλοι καταλαβαίνουμε ότι όταν το πλοίο βουλιάζει, ο σώζων εαυτόν σωθήτω!
Όμως, η στάση του θα είχε κάποια αξία, έστω στο σκέλος της απολογίας για τα πεπραγμένα αυτής της Κυβέρνησης επί επτά χρόνια, αν δεν είχαμε όγδοο χρόνο στο τιμόνι της χώρας αυτή την ίδια Κυβέρνηση του Κυριάκου Μητσοτάκη και αν βέβαια είχαμε τον δεύτερο σε σειρά Υπουργό και όχι τον έκτο της Κυβέρνησης Μητσοτάκη. Η πορεία των πραγμάτων στον αγροτικό τομέα και η καταστροφή που επήλθε τα τελευταία χρόνια έχει έξι Υπουργούς με ονοματεπώνυμο, που οδήγησαν τον αγροτικό κόσμο σε αυτή τη θέση που βρίσκεται σήμερα. 
Και ασφαλώς όλους συγκλόνισε το μεγάλο σκάνδαλο του ΟΠΕΚΕΠΕ. Μπορεί να συγκλονίστηκε όλη η ελληνική κοινωνία και το πολιτικό σύστημα με την αμνηστία δύο Υπουργών, με την αλλαγή έξι προέδρων του ΟΠΕΚΕΠΕ, με τους «Φραπέδες» και τους «Χασάπηδες» να κυκλοφορούν ακόμη ελεύθεροι, χωρίς να έχουν επιστρέψει ούτε ένα ευρώ, αλλά αυτό δεν θα γινόταν αν δεν είχαν «ματώσει» οι πραγματικοί αγρότες αυτής της χώρας. Και αυτό είναι το μεγάλο πρόβλημα σε σχέση με τις συμπεριφορές που επιδεικνύουν τα κυβερνητικά στελέχη. Ήρθε ο κ. Σχοινάς εδώ, αναλαμβάνοντας τον Απρίλιο του 2026, να καταγγείλει όλους τους άλλους, λες και κυβερνούσε κάποιο άλλο κόμμα αυτά τα επτά χρόνια, λες και δεν ήταν οι συνεργάτες του, οι συνάδελφοί του που ήταν στο τιμόνι της διακυβέρνησης της χώρας. 
Και βέβαια ακολουθήθηκε για τον αγροτικό κόσμο μια πολιτική που έχει οδηγήσει σε μεγάλα προβλήματα την παραγωγική βάση της χώρας. Στο Πρόγραμμα Επενδύσεων που κατέθεσε η Κυβέρνηση, στο Μεσοπρόθεσμο Πρόγραμμα, είναι ξεκάθαρο ότι μετά τη διακοπή των όποιων χρηματοδοτικών πόρων και εργαλείων έχουμε -είτε το Ταμείο Ανάκαμψης είναι, είτε το ΕΣΠΑ, είτε τα 400 λιγότερα εκατομμύρια της ΚΑΠ για τα επόμενα χρόνια- οι επενδύσεις θα έχουν μια βουτιά. Και γιατί αυτό; Γιατί αυτά τα τελευταία χρόνια, με τα τόσα δισεκατομμύρια του Ταμείου Ανάκαμψης, τα τόσα δισεκατομμύρια του ΕΣΠΑ, τον μηδενικό τραπεζικό δανεισμό για τις μικρές, μεσαίες επιχειρήσεις και του αγροτικού τομέα αλλά και της μεταποίησης, φαίνεται ότι άφησαν εκτεθειμένη την παραγωγική βάση της χώρας. 
Γι’ αυτό, κυρίες και κύριοι της Κυβέρνησης, έχουμε πει για την ανάγκη να υπάρξει ένα άλλο παραγωγικό μοντέλο ανάπτυξης. Όμως πρώτα απ’ όλα θα πρέπει να υπάρξουν άλλα ήθη σε σχέση με τη διακυβέρνηση της χώρας. Ήσασταν μια κυβέρνηση της διαπλοκής, της αδιαφάνειας, των σκανδάλων και συνεχίζετε και σήμερα. Φέρνετε ένα άρθρο, το 74, και ήρθε ο κύριος Υπουργός εδώ να μας πει ότι λύνεται το πρόβλημα, με τις νομικοτεχνικές αλλαγές που προτείνει. Ποιο πρόβλημα λύνεται; Σε νομικούς απευθύνεται. Η μισή Βουλή είναι νομικοί. Όμως, και ο ελληνικός λαός πολύ καλά καταλαβαίνει. Ούτε στην ουσία αντιμετωπίζετε το πρόβλημα. Αμνηστεύετε όλους αυτούς που υφάρπαξαν τα χρήματα του πραγματικού αγρότη, τους αμνηστεύετε και από ποινικές ευθύνες, όχι μόνο με το γράμμα αυτό καθαυτό της διάταξης που φέρνετε, αλλά και με τον πολύ απλό ισχυρισμό που τους οπλίζετε, και δη τους συνηγόρους τους, για την πραγματική και νομική πλάνη, του καθενός από αυτούς. Όταν έρχεται το κράτος και ούτε γνωρίζει πού βρίσκεται με τέτοιες διατάξεις, είναι περίεργο το να μας λέτε ότι δεν τη φέρνετε για να αμνηστεύσετε όλους αυτούς τους παράνομους και επιτήδειους που εσείς επιτρέψατε να «ανθήσουν» επειδή επιθυμούσατε η χώρα -και κάποιες περιφέρειες της χώρας- να γίνει μπλε. Αυτό συμβαίνει. 
Δεν ετοιμάσατε ούτε τα διαχειριστικά σχέδια βόσκησης, ούτε τους δασικούς χάρτες, ούτε το κτηματολόγιο, και έρχεστε και συνεχίζετε πάλι στο ίδιο μοτίβο, στη λογική των σκανδάλων και της κάλυψης των «ημετέρων».
Αφήσατε τους αγρότες εκτεθειμένους. Βρισκόμαστε τέλη Σεπτέμβρη. Υπάρχουν πολλά προβλήματα με το ΟΣΔΕ και με τις πληρωμές, τις οποίες έχουν ανάγκη οι πραγματικοί αγρότες. Καμία αντιμετώπιση δεν υπάρχει στα μεγάλα προβλήματά τους. Ξεκινάνε πάλι κινητοποιήσεις οι παραγωγοί για τα κόστη της καλλιέργειάς τους, για τα κόστη της ενέργειας, διότι δεν θελήσατε να επεκτείνετε τις ενεργειακές κοινότητες και να μπορέσετε έτσι να στηρίξετε τον αγροτικό κόσμο τα τελευταία χρόνια, να αντιμετωπίσετε τα προβλήματα της ακρίβειας στα αγροεφόδια, στα λιπάσματα, στα φυτοφάρμακα. Με δική σας πολιτική επιλογή οι αγρότες βρίσκονται στο χείλος του γκρεμού. Για να μην αναφερθώ στον ΕΛΓΑ, έναν ΕΛΓΑ που μπήκατε στο όγδοο έτος διακυβέρνησης και δεν τον έχετε εκσυγχρονίσει, δεν έχετε αλλάξει τον οργανισμό του.

Ενώ όλοι επικαλούμαστε την κλιματική κρίση και τις νέες ασθένειες, τις νέες ζημιές, ο αγρότης συνεχίζει να μένει εκτεθειμένος. Άραγε, πότε θα τα κάνετε; Στα δώδεκα χρόνια που ο κ. Μητσοτάκης λέει ότι θα τελειώσει τη δουλειά και που, βέβαια, εννοεί ότι θα διαλύσει τη μεσαία τάξη, τον πρωτογενή τομέα, τον μεταποιητικό τομέα και τον κόσμο της εργασίας; Πότε θα τα κάνετε αυτά που οφείλετε στην ελληνική κοινωνία;
Φτωχοποιήσατε τον ελληνικό λαό επτά χρόνια και πιστεύετε ότι θα σας στηρίξει ο ελληνικός λαός για να συνεχίσετε αυτό το έργο το οποίο είναι καταστροφικό για το 80% του ελληνικού λαού;
Στην Αργολίδα τόσα χρόνια από δημοπράτηση σε δημοπράτηση, για να ολοκληρωθεί ένα μέρος του έργου του Αναβάλου και φτάσαμε τώρα να πανηγυρίζει η Κυβέρνηση ότι θα προχωρήσει η δημοπράτηση. Αλήθεια, πού είναι το κράτος; Πού είναι το επιτελικό κράτος; Να κάνετε παιχνίδια και με εργολάβους σε όλη την Ελλάδα σε πολλά έργα και να έρχονται να ζητάνε τα χρήματα δύο και τρεις φορές επάνω και έργο να μην προχωράει και να επικαλείστε νέα δημοπράτηση; Ή για το έργο της Ερμιονίδας του Αναβάλου να μας πείτε πού βρίσκεται. Προχωράει ο εργολάβος, ή και αυτός ζητάει άλλα χρήματα;
Αυτά είναι τα ζητήματα και ασφαλώς σήμερα συζητάμε ένα σχέδιο και για τους κτηνοτρόφους που αφήσατε στο έλεος των ζωονόσων, στα κόστη τα μεγάλα για τις ζωοτροφές, στα προβλήματα που αντιμετωπίζουν τα τελευταία χρόνια και για την αλιεία, που φέρνετε ένα νομοσχέδιο χωρίς κανένα σχέδιο επεξεργασμένο, ολοκληρωμένο, για να αντιμετωπίσετε τα προβλήματα της αλιείας.
Καταργείτε τη βιντζότρατα χωρίς καλύψεις και αποζημιώσεις, χωρίς ουσιαστικό διάλογο. Δεν ασχολείστε με τις αλιευτικές ομάδες και συνεταιρισμούς που έχουν οι αλιείς. Δεν μεριμνάτε για την ερασιτεχνική αλιεία, έτσι ώστε να υπάρχει μια οριοθέτηση. Δεν ασχολείστε με τις ζημιές που έχουν οι αλιείς και από τον λαγοκέφαλο και από τα δελφίνια. Δεν στέκεστε δίπλα στα προβλήματά τους και ασφαλώς, δεν αντιμετωπίζετε και το θέμα των υδατοκαλλιεργειών γιατί δεν ακούτε τις τοπικές κοινωνίες.
Χρειάζεται τώρα να φύγετε και θα φύγετε με την εντολή του ελληνικού λαού!
(Χειροκροτήματα)
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Γαβρήλο.
Καλείται στο Βήμα η ανεξάρτητη Βουλευτής Α΄ Ανατολικής Αττικής κ. Μυρτώ Κοροβέση.
ΜΥΡΤΩ ΚΟΡΟΒΕΣΗ: Κύριε Πρόεδρε, κύριε Υπουργέ, κυρίες και κύριοι συνάδελφοι, συζητάμε σήμερα ενώπιον της Ολομέλειας της Βουλής το νομοσχέδιο του Υπουργείου Ανάπτυξης.
Εγώ επιλέγω να ξεκινήσω από την αλιεία. Γιατί; Γιατί αυτό είναι το πρώτο νομοθέτημα που φέρνει η Κυβέρνηση, ειδικά για την αλιεία και την υδατοκαλλιέργεια, μετά από επτά ολόκληρα χρόνια. Και ξέρετε, είναι ευρωπαϊκή Οδηγία. Δεν το λες δα και αναπτυξιακό νομοσχέδιο. Κάθε άλλο, θα έλεγα. Και ο αλιευτικός κόσμος, παρ’ όλα αυτά, περίμενε εύλογα -πολύ εύλογα- κάτι πολύ περισσότερο από μία ακόμη αποσπασματική παρέμβαση. Τι περίμενε; Περίμενε μία ολοκληρωμένη πολιτική για τη βιωσιμότητα της παράκτιας αλιείας, την προστασία των ιχθυοαποθεμάτων, το αυξημένο λειτουργικό κόστος και τον αθέμιτο ανταγωνισμό.
Αντί για αυτό, όπως προκύπτει ήδη από τον σκοπό και το αντικείμενο του νομοσχεδίου, περιορίζεστε κυρίως στην τροποποίηση του πλαισίου ελέγχου της επαγγελματικής αλιείας και αφήνετε εκτός ένα ζήτημα που αποτελεί πάγιο αίτημα των επαγγελματιών αλιέων, την ουσιαστική ρύθμιση της ερασιτεχνικής αλιείας, η οποία σε πάρα πολλές περιπτώσεις αποκτά χαρακτηριστικά επαγγελματικής δραστηριότητας. Χωρίς σαφές πλαίσιο δημιουργούνται συνθήκες αθέμιτου ανταγωνισμού εις βάρος των επαγγελματιών αλιέων που καλούνται να ανταποκριθούν σε ολοένα αυστηρότερους ελέγχους και διοικητικές υποχρεώσεις.
Παράλληλα, η ανεπαρκής εποπτεία δυσχεραίνει την προστασία των ήδη επιβαρυμένων ιχθυοαποθεμάτων.
Και αυτά, κυρίες και κύριοι, δεν είναι αφηρημένα ζητήματα. Αφορούν άμεσα και την Ανατολική Αττική, την περιοχή μου από τον Ωρωπό και τον Μαραθώνα μέχρι τη Ραφήνα, την Αρτέμιδα και το Λαύριο, εκεί όπου υπάρχουν άνθρωποι που ζουν από τη θάλασσα και βλέπουν ένα παραδοσιακό επάγγελμα να γίνεται ολοένα και δυσκολότερο. Αυτοί οι άνθρωποι περίμεναν από εσάς λύσεις, όχι μόνο περισσότερους ελέγχους.
Το ίδιο ισχύει συνολικά για τον πρωτογενή τομέα. Το νομοσχέδιο μπορεί να έχει έναν εντυπωσιακό τίτλο, ξέρετε, αλλά και μία εξαιρετικά προβληματική ουσία. Αντί να προσφέρει ανάσα σε έναν πρωτογενή τομέα που παλεύει να επιβιώσει, αφήνει τελείως άθικτα τα μεγάλα προβλήματα που πιέζουν τους μικρούς παραγωγούς.
Ας ξεκινήσουμε, κυρίες και κύριοι, με την πραγματικότητα, το κόστος παραγωγής και τη λειτουργία της αγοράς. Οι παραγωγοί πιέζονται αφόρητα. Αυτό είναι δεδομένο σε όποιον κινείται έξω από αυτήν την Αίθουσα. Τα στοιχεία της ΕΛΣΤΑΤ καταγράφουν σημαντικές διακυμάνσεις και μειώσεις στις τιμές παραγωγού, με κατηγορίες νωπών φρούτων και εσπεριδοειδών να έχουν καταγράψει πτώση, ακόμα και της τάξεως του 25%. Παράξενο, όμως, αυτό, ε; Διότι στο ράφι οι τιμές παραμένουν ανεξήγητα ακριβές και υψηλές. Η ψαλίδα αυτή δεν μπορεί να αντιμετωπίζεται ως φυσικό φαινόμενο. Απαιτεί ουσιαστικούς ελέγχους στην αγορά και στην αλυσίδα από το χωράφι μέχρι το ράφι.
Το γνωρίζουν πολύ καλά και οι αγρότες της Ανατολικής Αττικής που βρίσκονται δίπλα στη μεγαλύτερη αγορά της χώρας και παρ’ όλα αυτά βλέπουν το κόστος παραγωγής να αυξάνεται, αλλά το εισόδημά τους να συμπιέζεται όλο και περισσότερο.
Σε αυτήν ακριβώς την οικονομική ασφυξία έρχεται να προστεθεί και το ζήτημα των επιδοτήσεων. Υποχρεώνετε τον παραγωγό για να μπορέσει να ολοκληρώσει την αίτησή του στον ΟΣΔΕ να υπογράψει υπεύθυνη δήλωση με την οποία πρακτικά συναινεί στην κατάσχεση της επιδότησής του για χρέη. Έτσι, η προστασία που θα έπρεπε να έχει η αγροτική ενίσχυση υπονομεύεται στην πράξη.
Περνώντας τώρα στην κτηνοτροφία, η διαχείριση κρίσεων, όπως ο αφρώδης πυρετός και η ευλογιά, αναδεικνύει τις σοβαρές αδυναμίες του κρατικού μηχανισμού. Αντί να δώσετε βάρος στην πρόληψη και στα κρατικά μέτρα βιοασφάλειας, τι κάνετε; Κουνάτε το δάχτυλο στους κτηνοτρόφους. Αφήσατε ένα ολόκληρο νησί απροστάτευτο και δεν προχωρήσατε σε εμβολιασμό για τον αφρώδη, ενώ αντιθέτως η Κύπρος το έκανε. Δεν συζητήσατε επαρκώς με την επιστημονική κοινότητα και την Ευρωπαϊκή Ένωση για τη δυνατότητα των τοπικών εμβολιασμών στις ζώνες επιτήρησης.
Άρα, τι έχουμε; Ένα κράτος που απουσιάζει, το ζωικό κεφάλαιο που χάνεται και τους κτηνοτρόφους που καλούνται για μία ακόμη φορά να σηκώσουν το δυσανάλογο βάρος μίας κρίσης που απαιτεί επιστημονική επάρκεια, πρόληψη και οργανωμένη κρατική παρέμβαση.
Και θα έρθω τώρα, κυρίες και κύριοι, στο επίμαχο άρθρο, στο άρθρο 74, μία διάταξη που αφορά συγκεκριμένα την εκκαθάριση των ενιαίων αιτήσεων ενίσχυσης της περιόδου 2018-2022 και η οποία γεννά σοβαρά ερωτήματα ως προς τον τρόπο εφαρμογής της και -θα έλεγα εγώ- και ως προς τον τρόπο με τον οποίο εισήλθε σήμερα σε συζήτηση σε αυτό το νομοσχέδιο.
Είναι προφανές και αναντίρρητο ότι πρέπει να δοθεί λύση στους πραγματικούς παραγωγούς που έχουν βρεθεί αντιμέτωποι με τα προβλήματα εξαιτίας των δασικών χαρτών. Κοιτάξτε, όμως, τι φράση χρησιμοποίησα, «στους πραγματικούς παραγωγούς». Και αυτή η λύση δεν μπορεί να δοθεί χωρίς σαφείς δικλείδες και ουσιαστικούς ελέγχους, γιατί το άρθρο 74 που φέρνετε προβλέπει ότι κατά την εκκαθάριση των αιτήσεων της περιόδου 2018-2022 δεν θα λαμβάνονται υπ’ όψιν δεδομένα των δασικών χαρτών για τη διαπίστωση των προϋποθέσεων επιλεξιμότητας.
Και εδώ, κύριε Υπουργέ, οφείλετε να δώσετε συγκεκριμένες απαντήσεις στα παρακάτω ερωτήματα: Πρώτον, έχει ελεγχθεί το ιδιοκτησιακό καθεστώς των εκτάσεων αυτών; Δεύτερον, έχει διαπιστωθεί εάν οι τίτλοι ιδιοκτησίας είναι νόμιμοι; Τρίτον, γνωρίζουμε ποιες εκτάσεις είναι ιδιόκτητες και ποιες είναι μισθωμένες; Τέταρτον, έχετε διασφαλίσει ότι δεν πρόκειται να επιδοτηθούν βοσκοτόπια χωρίς ζώα; Ξέρετε, ξύνω πληγές τώρα, γιατί όλα αυτά έχουν συμβεί στο παρελθόν, στο πρόσφατο παρελθόν. Γιατί άλλο να προστατεύουμε έναν πραγματικό παραγωγό από τις συνέπειες των μεταγενέστερων αλλαγών στους δασικούς χάρτες και άλλο να δημιουργούμε ένα πλαίσιο μέσα από το οποίο μπορεί να επωφεληθεί κάποιος που εξ αρχής δεν δικαιούταν την ενίσχυση.
Μετά από όσα έχουν συμβεί στον ΟΠΕΚΕΠΕ, κύριε Υπουργέ, δεν υπάρχει κανένα περιθώριο για ασάφειες. Θέλουμε να προστατευθούν οι πραγματικοί παραγωγοί, αλλά θέλουμε ταυτόχρονα να γνωρίζουμε ποιος κατέχει νόμιμα τη γη, ποιος πραγματικά ασκεί παραγωγική δραστηριότητα και ποιος πραγματικά δικαιούται την ενίσχυση αυτή. Κάθε ευρώ ευρωπαϊκής ενίσχυσης πρέπει να καταλήγει στον πραγματικό παραγωγό.
Και στο ίδιο ακριβώς άρθρο βλέπουμε ξανά την προχειρότητα στη διαχείριση της ευλογιάς. Αντί για τις αναγκαίες προσλήψεις εξειδικευμένου επιστημονικού προσωπικού και κτηνιάτρων, επιλέγετε προσωρινές λύσεις και εμπλέκετε στη διαχείριση μιας σοβαρότατης κτηνιατρικής κρίσης προσωπικό χωρίς την απαιτούμενη εξειδίκευση.
Κυρίες και κύριοι, η υποστελέχωση των κτηνιατρικών υπηρεσιών δεν αντιμετωπίζεται με διαρκείς παρακάμψεις. Αντιμετωπίζεται με στελέχωση, με επιστημονική επάρκεια και με ένα κράτος που βρίσκεται πραγματικά δίπλα στον παραγωγό, προτού ξεσπάσει η κρίση και όχι μόνο όταν η ζημιά έχει ήδη γίνει.
Κυρίες και κύριοι της Κυβέρνησης, ο πρωτογενής τομέας δεν χρειάζεται άλλη διαχείριση της φθοράς του. Χρειάζεται μία πολιτική που να επιτρέπει στον αγρότη, τον κτηνοτρόφο, τον αλιέα να ζει με αξιοπρέπεια από τη δουλειά του. Διότι, ξέρετε, αν συνεχίσουμε κατ’ αυτόν τον τρόπο, σε λίγα χρόνια το ερώτημα δεν θα είναι πώς θα ενισχύσουμε την ελληνική παραγωγή, αλλά πόση ελληνική παραγωγή έχει μείνει και αν έχει μείνει για να ενισχύσουμε. 
Σας ευχαριστώ. 
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε την κ. Κοροβέση. 
Συνεχίζουμε με τον Βουλευτή Λαρίσης της Νέας Δημοκρατίας κ. Χρήστο Κέλλα. 
ΧΡΗΣΤΟΣ ΚΕΛΛΑΣ: Ευχαριστώ, κύριε Πρόεδρε. 
Κύριε Υπουργέ, κυρίες και κύριοι συνάδελφοι, συζητάμε σήμερα για ένα σημαντικό νομοσχέδιο που εκσυγχρονίζει τον τομέα της αλιείας, διευρύνει το ψηφιακό μητρώο αγροτών, ενώ εστιάζει και σε άλλα καίρια ζητήματα, όπως είναι η ιχνηλασιμότητα του μελιού και η προσαρμογή των σχετικών διατάξεων με τη μεταφορά του ΟΠΕΚΕΠΕ στην ΑΑΔΕ. Πρόκειται για ένα σχέδιο νόμου το οποίο είχαμε επεξεργαστεί επί των ημερών μου στο Υπουργείο σε στενή συνεργασία με τη Γενική Διεύθυνση Αλιείας. Δεν υπάρχει καμία αμφιβολία ότι η αλιεία έχει στρατηγική σημασία για την οικονομία, την παράδοση και τη βιωσιμότητα των νησιωτικών περιοχών. Γι’ αυτό και προσωπικά στέκομαι πάντα δίπλα στους ανθρώπους της παραγωγής και του μόχθου. 
Θυμίζω ότι για πρώτη φορά επί των ημερών μας, τον Νοέμβριο του 2024, δόθηκαν στην αλιεία 40 εκατομμύρια ευρώ από το ΠΑΛΥΘ σαν αποζημίωση για τις ζημιές που προκαλούνται στα αλιευτικά σκάφη από θαλάσσια προστατευόμενα είδη και ανάλογα με το μήκος του σκάφους και για τρία χρόνια. Για σκάφη μέχρι έξι μέτρα η αποζημίωση οριζόταν στα 2.400 ευρώ περίπου, για σκάφη από έξι έως δώδεκα μέτρα στα 5.300 ευρώ, ενώ για σκάφη που ήταν μεγαλύτερα από δώδεκα μέτρα η αποζημίωση πήγαινε με 12,32 ευρώ την ημέρα και ανάλογα με τις ημέρες αλιείας. 
Αξίζει να σημειωθεί ότι μέχρι σήμερα οι άδειες αλιείας ρυθμιζόταν με Βασιλικό Διάταγμα του 1966, ενώ ο Αλιευτικός Κώδικας είναι από το 1970. Πέρα από την παλαιότητα βεβαίως, υπήρχε και η πολυνομία με ό,τι αυτό συνεπάγεται για την παρακολούθηση εφαρμογής των νόμων, την επιβολή κυρώσεων στους παραβάτες και την επιβράβευση όσων τηρούν πιστά τους νόμους. 
Με το παρόν σχέδιο νόμου εισάγονται βασικές καινοτομίες, όπως είναι η θέσπιση για πρώτη φορά ενός ολοκληρωμένου πλαισίου ελέγχου και επιθεωρήσεων του Εθνικού Συστήματος Ελέγχου Αλιείας, η κατηγοριοποίηση των παραβιάσεων, με τις τελευταίες να διακρίνονται σε σοβαρές και κοινές, η ενδυνάμωση και η αναβάθμιση των ψηφιακών εργαλείων, όπως είναι το ΟΣΠΑ, το Ολοκληρωμένο Σύστημα Παρακολούθησης της Αλιείας, αλλά και η ψηφιοποίηση πλήθους διοικητικών διαδικασιών διευκολύνοντας έτσι την καθημερινότητα των αλιέων. Χαρακτηριστικό είναι ότι από τις δεκαεννέα διοικητικές διαδικασίες του ΥΠΑΑΤ θα απαιτούνται εφεξής μόνο δύο. Επίσης, δίνει τη δυνατότητα θεσμοθετημένης εκπροσώπησης των αλιέων σε επίπεδο ομοσπονδιών και συνομοσπονδίας, ικανοποιώντας έτσι ένα πάγιο αίτημα των αλιέων. 
Πολύ σωστά στο νομοσχέδιο δίνεται ενίσχυση στους αλιείς μας και τους υδατοκαλλιεργητές για την αντιμετώπιση των επιπτώσεων από την αύξηση της τιμής των καυσίμων, η οποία αυτονοήτως επιδότηση είναι και ακατάσχετη και ανεκχώρητη και αφορολόγητη. 
Ολοκληρώνοντας την τοποθέτησή μου για τις διατάξεις περί αλιείας, σημειώνω εδώ, κύριε Υπουργέ, ότι λείπουν οι διατάξεις για την ερασιτεχνική αλιεία. Κρατώ, όμως, τη δέσμευση του Υπουργού ότι θα έρθει σε επόμενο νομοσχέδιο. 
Κυρίες και κύριοι συνάδελφοι, στο άρθρο 56 το νομοσχέδιο επανακαθορίζει το ανώτατο όριο αποζημίωσης από τον ΕΛΓΑ. Ως ανώτατο όριο αποζημίωσης ορίζεται πλέον το 100% της ασφαλιζόμενης αξίας του αγροτεμαχίου που ζημιώθηκε και βεβαίως το πλαφόν από τις 70.000 χιλιάδες ευρώ αποζημίωσης πηγαίνει στις 200.000 ευρώ ετησίως. Ήταν μια ακόμη κυβερνητική δέσμευση που γίνεται πράξη.
Στο σημείο αυτό, θα ήθελα να πω ότι είμαι ιδιαίτερα χαρούμενος που μετά από πολύ αγώνα ικανοποιείται με το άρθρο 64 ένα πάγιο αίτημα εκατοντάδων καλλιεργητών γης, το οποίο απεκαλύφθη μετά την αποστράγγιση της Λίμνης Κάρλας. Αυτές πλέον οι περιοχές περιέρχονται τελεσίδικα στους καλλιεργητές, χωρίς το Δημόσιο να προβάλλει οποιαδήποτε διεκδίκηση. 
Σημαντική είναι, επίσης, και η διεύρυνση της υποχρεωτικής εγγραφής στο Μητρώο Αγροτών και Αγροτικών Εκμεταλλεύσεων ακόμα και όσων δεν υποβάλλουν αίτηση ενιαίας ενίσχυσης. Στόχος βεβαίως είναι ένα πλήρες ψηφιακό μητρώο.
Όσον αφορά τώρα τη μελισσοκομία, εξαιρετική είναι η θέσπιση της ψηφιακής ιχνηλασιμότητας του μελιού με τη δημιουργία της ψηφιακής πλατφόρμας «e-honey» που ικανοποιεί ένα πάγιο αίτημα των μελισσοκόμων, όπως θετική είναι και η πρόβλεψη δυνατότητας μερικής ή πλήρους απαλλαγής από την ειδική εισφορά γάλακτος προς τον ΕΛΓΟ-ΔΗΜΗΤΡΑ σε περιπτώσεις ανωτέρας βίας, καθώς και η δυνατότητα των ομάδων παραγωγών να έχουν απαλλαγή από τον ΦΠΑ για αγορά αγροτικών ή γεωργικών μηχανημάτων και εξοπλισμού, χωρίς να εξετάζεται αν ασκούν παραγωγική ή μεταποιητική δραστηριότητα. Πρόκειται για μία ρύθμιση που έρχεται να προστεθεί στις όσες άλλες έχει λάβει αυτή η Κυβέρνηση υπέρ του πρωτογενούς τομέα, όπως είναι η μείωση της φορολογίας, όπως είναι το ειδικό αγροτικό τιμολόγιο, η μείωση του ΦΠΑ, η μείωση των ασφαλιστικών εισφορών, καθώς επίσης και με την τελευταία εξαγγελία του Πρωθυπουργού στη ΔΕΘ το αφορολόγητο των αγροτών μέχρι τις 20.000 ευρώ. 
Και δύο λόγια τώρα για την κτηνοτροφία. Η μεγάλη εκκρεμότητα αυτή τη στιγμή που απασχολεί τον κτηνοτροφικό κόσμο και όσους έχασαν τα κοπάδια τους είναι το πότε θα γίνει η ανασύσταση του ζωικού κεφαλαίου. Επιπλέον, εδώ πρέπει να προσθέσω κάτι πολύ σημαντικό. Πρέπει να προβλεφθεί ρύθμιση, ώστε να μην χαθούν τα δικαιώματα λόγω ανωτέρας βίας για τους κτηνοτρόφους που έχασαν τα κοπάδια τους και είναι για δεύτερη συνεχή χρονιά με μηδενική δήλωση του ΟΣΔΕ. Οι κτηνοτρόφοι προσβλέπουν σε εσάς με ιδιαίτερη αγωνία, κύριε Υπουργέ. Η Κυβέρνηση ήταν συνεπής στην έκτακτη ενίσχυση όσων απώλεσαν τα κοπάδια τους και αναμένουν την έκτακτη ενίσχυση για ζωοτροφές, λόγω του μακροχρόνιου εγκλεισμού. 
Θα πω και δύο λόγια για το άρθρο 66, στο οποίο μπήκε μία ιδιαίτερα σημαντική ρύθμιση που αφορά τους ΟΕΒ, το προσωπικό των Οργανισμών Εγγείων Βελτιώσεων που εξισώνεται με τον ΟΔΥΘ σε όσους ΓΟΕΒ μεταφέρονται στον ΟΔΥΘ. Έτσι, αίρεται η άνιση μισθολογική μεταχείριση του προσωπικού του ΟΕΒ Θεσσαλίας. 
Κλείνοντας, θα ήθελα να πω ότι αναγκαίες είναι και οι στοχευμένες νομοθετικές παρεμβάσεις για την αποτελεσματική άσκηση των αρμοδιοτήτων της ΑΑΔΕ ως συνέχεια της μεταφοράς σε αυτήν των αρμοδιοτήτων του ΟΠΕΚΕΠΕ,  κάτι το οποίο ήταν αναγκαίο. 
Κατανοητό, λοιπόν, είναι να υπάρχουν παιδικές ασθένειες, κατανοητό είναι να υπάρξουν αβελτηρίες σε ένα νέο σύστημα. Όμως, έχουμε φτάσει στα τέλη Σεπτεμβρίου και οι δηλώσεις στο myAGRO προχωρούν αργά ή με εξαιρετικά βραδείς ρυθμούς, με αποτέλεσμα η αγωνία των αγροτών να έχει χτυπήσει κόκκινο, να έχει κορυφωθεί και να μην ξέρουν αν θα πληρωθούν και πότε. Εύχομαι και ελπίζω ότι αυτές οι αρρυθμίες να βελτιωθούν και να ολοκληρωθούν το συντομότερο δυνατόν, ώστε να ολοκληρωθούν και οι δηλώσεις, γιατί η καθυστέρηση στις δηλώσεις σημαίνει και καθυστέρηση στις πληρωμές. Μάλιστα, βρισκόμαστε σε μια ιδιαίτερα δύσκολη εποχή, όπου οι τιμές των αγροτικών προϊόντων, όπως ξέρετε, είναι ιδιαίτερα χαμηλές και η τιμή του πετρελαίου αυξημένη. Τέλος, εκκρεμεί η έκδοση της ΚΥΑ για την αποζημίωση των παραγωγών από την παγωνιά του 2025.
Κυρίες και κύριοι συνάδελφοι, από όλα τα παραπάνω γίνεται σαφές ότι πρόκειται για ένα πολυνομοσχέδιο με κομβικές παρεμβάσεις για τον πρωτογενή τομέα, ο οποίος εκσυγχρονίζεται, προστατεύεται από παράνομες και αθέμιτες πρακτικές, απαλλάσσεται από περιττή γραφειοκρατία και ισχυροποιείται με απώτερο στόχο τη μεγαλύτερη δυνατή στήριξη των αλιέων, των κτηνοτρόφων και των αγροτών μας. 
Σας ευχαριστώ. 
(Χειροκροτήματα από την πτέρυγα της Νέας Δημοκρατίας)
 ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Κέλλα. 
Καλείται στο Βήμα η Βουλευτής Λασιθίου του ΠΑΣΟΚ-Κινήματος Αλλαγής κ. Αικατερίνη Σπυριδάκη. 
ΑΙΚΑΤΕΡΙΝΗ (ΚΑΤΕΡΙΝΑ) ΣΠΥΡΙΔΑΚΗ: Ευχαριστώ πολύ, κύριε Πρόεδρε. 
Κύριε Υπουργέ, κυρίες και κύριοι συνάδελφοι, μετά από εφτά χρόνια διακυβέρνησης, εσείς θεωρείτε λογικό να μας πείτε τι πρόκειται να κάνετε. Για εμάς κάτι τέτοιο δεν είναι λογικό. Χρόνος υπήρχε και το ρώτημα είναι αν υπάρχει αποτέλεσμα. (MS)
Ως Βουλευτής Λασιθίου, ως Βουλευτής ενός νομού που στηρίζεται σε μεγάλο ποσοστό στην αγροτική παραγωγή, σε έναν νομό που ξέρουμε πολύ καλά τι σημαίνει ο αγρότης να παλεύει μόνος του με το κόστος παραγωγής, με την έλλειψη εργατών γης, με την ξηρασία, με τις παράνομες ελληνοποιήσεις, με τα κόκκινα δάνεια. Ξέρετε γιατί παλεύει μόνος του; Γιατί είστε αναποτελεσματικοί, για να μην πω ανίκανοι, στο να διαχειριστείτε διαχρονικές παθογένειες αλλά και τη δική σας γαλάζια διαφθορά. Και η καινούργια σελίδα, που άνοιξε ο Υπουργός, περιλαμβάνει και τη χθεσινή μέρα. Στην καινούργια σελίδα ήταν και η χθεσινή μέρα, να θυμίσουμε σε αυτήν εδώ την Αίθουσα.
Είναι μόνος του λοιπόν ο αγρότης, γιατί δεν έχετε κάνει καμία παρέμβαση για το κόστος παραγωγής που αυξάνεται συνεχώς, δεν έχετε κάνει καμία παρέμβαση για να έρθουν οι αποζημιώσεις και οι ενισχύσεις, καμία παρέμβαση για να λυθούν προβλήματα σε καθυστερήσεις δηλώσεων ΟΣΔΕ, καμία παρέμβαση για τις καθυστερήσεις των πληρωμών στα προγράμματα οργανώσεων ελαιουργικών φορέων. 
Για να ξεκινήσω, επειδή βλέπω ότι το νομοσχέδιο έχει ρυθμίσεις για εγγειοβελτιωτικά έργα, σας θυμίζω ότι στην Αίθουσα αυτή έχει μαλλιάσει η γλώσσα μας να μιλάμε για το νερό. Συγκεκριμένα για το Λασίθι, έχουμε κάνει παρεμβάσεις για τη Λιμνοδεξαμενή Χοχλακίων, για το Μικροφράγμα Άη-Γιάννη, για το Φράγμα των Μπραμιανών, για τον Προσαγωγό του Μύρτου που τον Οκτώβριο του 2025 μας λέγατε ότι η διαδικασία έχει βρει τον δρόμο της και θα υπάρξουν εξελίξεις άμεσα. Έναν χρόνο μετά είμαστε στο σημείο μηδέν ή μάλλον για να το πω σωστά δεν είμαστε καν στο σημείο μηδέν. Τον Απρίλιο οι απλήρωτοι λογαριασμοί ήταν στις 400.000 και σήμερα, τώρα, σε απάντηση δική σας είναι στο 1 εκατομμύριο και υπάρχουν και αξιώσεις για θετικές ζημίες. Αναρωτιέμαι: Αυτό το έργο θα γίνει ποτέ; Και αν γίνει, πόσο θα το έχει πληρώσει τελικά ο ελληνικός λαός, μιας και απεντάχθηκε και από το Ταμείο Ανάκαμψης. 
Σε κάποια στιγμή, λοιπόν, πρέπει να φύγουμε από τα λόγια και πρέπει να πάμε στα αποτελέσματα. Ένα έργο ή γίνεται ή δεν γίνεται. Οι αγρότες στην Κρήτη δεν θα ποτίσουν τη γη τους ούτε με νομοτεχνικές βελτιώσεις ούτε με δελτία Τύπου ούτε με εξαγγελίες. Και όταν δεν ξέρουν αν έχουν νερό για την επόμενη αρδευτική περίοδο δεν συζητάμε για ανάπτυξη, ανησυχούν για το αν θα βγάλουν την επόμενη χρονιά.
Σήμερα, λοιπόν, που ρυθμίζετε ξανά τη διάθεση πιστώσεων για εγγειοβελτιωτικά έργα, το ερώτημα παραμένει συγκεκριμένο: Έργα θα δούμε; Αυτή είναι η ερώτηση του κόσμου, του κόσμου που παλεύει να μείνει στην παραγωγή. Καλή η ψηφιοποίηση του Μητρώου, καλή η διαλειτουργικότητα, αλλά οι κανόνες πρέπει να βλέπουν την πραγματική ζωή. Τι γίνεται όταν η ξηρασία, οι πυρκαγιές, οι κακές χρονιές μειώνουν το εισόδημα του παραγωγού; Τι γίνεται όταν ο παραγωγός χρειάζεται να κάνει και άλλη απασχόληση για να τα βγάλει πέρα; 
Μιλώντας για την πραγματικότητα, ξέρετε τι εικόνες αντικρίσαμε, κυρίες και κύριοι της Πλειοψηφίας, εμείς στο Λασίθι το προηγούμενο Σάββατο, όταν η φωτιά περνούσε από το Καρύδι και πήγαινε προς τη Ζάκρο; Είδαμε μελισσοκόμους να έρχονται να παίρνουν τα μελίσσια τους, μελισσοκόμους που δεν ήξεραν αν θα τα σώσουν και αφού τα σώσουν δεν ήξεραν πού θα τα πάνε. Και εμείς σήμερα συζητάμε για το e-honey. Πολύ σημαντικό και η ιχνηλασιμότητα πολύ σημαντική, αλλά μία πλατφόρμα για να μπορεί να είναι αποτελεσματική πρέπει να καταγράφει την παραγωγή. Αλλά για να την καταγράφει, πρέπει να έχει παραγωγή και αυτήν την παραγωγή καλείστε να προστατεύσετε. Κάτι που δεν το έχετε κάνει.
Μιας και μιλάμε για ιχνηλασιμότητα, να θυμίσω και το ζήτημα του ελαιολάδου. Πάμε, λοιπόν, να δούμε το θέμα των ελληνοποιήσεων. Γιατί, ναι, υπάρχουν οι παράνομες ελληνοποιήσεις, τις οποίες δείχνετε απροθυμία ή ανικανότητα να ελέγξετε, υπάρχουν και οι νόμιμες ελληνοποιήσεις. Η Ευρωπαϊκή Ένωση έδωσε άδεια για να αυξηθεί η αδασμολόγητη ποσόστωση του ελαιολάδου από την Τυνησία από πενήντα έξι χιλιάδες επτακόσιους τόνους σε εκατό χιλιάδες τόνους ετησίως, τη στιγμή που το ελληνικό λάδι -και συγκεκριμένα το λάδι στο Λασίθι- μένει απούλητο ή πωλείται σε πολύ χαμηλές τιμές. Αναρωτιέμαι: Ποιες ενέργειες κάνατε για να περιορίσετε αυτήν την εισαγωγή των αδασμολόγητων ποσοτήτων; Ποιες είναι οι ποσότητες ελαιολάδου που στην Κρήτη και στο Λασίθι παραμένουν απούλητες και αυτές που πουλήθηκαν, πόσο πουλήθηκαν; Γιατί αν πουλήθηκαν κάτω από 4,6 ευρώ, τότε ο παραγωγός μπήκε μέσα. 
Οι εισαγωγές, λοιπόν, είναι νόμιμες, η παραπλάνηση όμως του καταναλωτή δεν είναι. Και εδώ είναι το κρίσιμο ζήτημα. Γιατί το τι μπαίνει στην αγορά, πώς διακινείται και πώς καταλήγει στο ράφι είναι δική σας ευθύνη. Γιατί ο ελαιοπαραγωγός της Κρήτης, του Λασιθίου και όλης της Ελλάδας καλείται να καλύψει και να σηκώσει ένα κόστος παραγωγής πάρα πολύ μεγάλο και στο τέλος ανταγωνίζεται ένα προϊόν που έχει ταυτότητα, την οποία δεν του ανήκει, αλλά πολύ χαμηλότερο κόστος παραγωγής. Και εδώ σας βαραίνει η ευθύνη της απάντησης. 
Το ίδιο συμβαίνει και με τις πληρωμές. Σήμερα συμπληρώνεται το νέο σχήμα με την ΑΑΔΕ ως οργανισμό πληρωμών. Τη θέση μας τη γνωρίζετε πολύ καλά, την είχαμε πει από την αρχή, είχαμε προειδοποιήσει ότι η θεσμική υποβάθμιση με τη μεταφορά του ΟΠΕΚΕΠΕ στην ΑΑΕΔΕ θα έχει αποτελέσματα, τα οποία τα βλέπουμε μπροστά μας. 
Αντιπροτείναμε έναν αυτοτελή οργανισμό πληρωμών με διαφανή διοίκηση, επαρκές προσωπικό, διαλειτουργικότητα και τεχνολογική αυτονομία. Υπάρχει ένα τεστ που δεν το περνάτε εύκολα και αυτό είναι πιο εύκολο από κάθε οργανόγραμμα: Αν ο παραγωγός πληρώνεται σωστά στην ώρα του ή όχι. Γιατί, κυρίες και κύριοι της Κυβέρνησης και της Πλειοψηφίας, το κράτος απαιτεί από τον αγρότη ακρίβεια στην ημέρα που έχει να καλύψει τις υποχρεώσεις του και όταν οι δικές σας καθυστερήσεις έρχονται, δεν κουνιέται φύλο. 
Αλλά για να μη λέτε κάποια μέρα στο μέλλον ότι δεν τα γνωρίζατε, η ελληνική παραγωγή λίγο-λίγο κάθε μέρα μειώνεται. Και όταν η παραγωγή χάνεται, έρχεται ο ΕΛΓΑ. Και η αύξηση του ανώτατου ορίου φυσικά και είναι σημαντική, αλλά λύνει το πρόβλημα μόνο σε ένα μέρος του. Γιατί η μεγάλη συζήτηση παραμένει: ακαρπία, παρατεταμένη ξηρασία, σχινοκαρπία, ακραίες θερμοκρασίες. Το ίδιο μοτίβο παντού και πάντα. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Βουλευτού)
Θα αναφέρω ένα απλό παράδειγμα: Το οροπέδιο Λασιθίου το Σάββατο πλημμύρισε. Δεν έχουμε καταγεγραμμένες καταστροφές, όμως η ντομάτα σίγουρα θα παρουσιάσει μικροοργανισμούς μεθαύριο, θα καταστραφεί η παραγωγή, αλλά ο ΕΛΓΑ δεν θα την καλύπτει. Έρχεστε πάντα εκ των υστέρων να πείτε ότι ο μηχανισμός δεν είχε προβλέψει τον κίνδυνο. 
Υπάρχει ένας τομέας -που είναι πέρα από κάθε λογική- και αφορά την κτηνοτροφία. Από τον Αύγουστο του 2024 μέχρι και 26 Μαΐου, το ίδιο το Υπουργείο έχει καταγράψει πάνω από εξακόσιες χιλιάδες θανατώσεις αιγοπροβάτων από ζωονόσους. Και απέναντι στους αριθμούς τι κάνετε σήμερα; Βγάζετε από το συρτάρι ένα κυβερνητικό μπαλαντέρ: Αυστηροποίηση των ποινών. Δεν συζητάμε αν πρέπει να τιμωρούνται όσοι παραβιάζουν τα μέτρα για τη διάδοση των ασθενειών -προφανώς- αναρωτιόμαστε, όμως, αν είναι σοβαρή κρατική πολιτική να αλλάζεις ένα άρθρο στον Ποινικό Κώδικα και να θεωρείς ότι τελείωσε η δουλειά σου. Γιατί, ξέρετε, η ιστορία έχει δείξει ότι η αποτρεπτική ισχύ σε μία ευνομούμενη πολιτεία δεν είναι το ύψος της ποινής είναι ο έγκαιρος έλεγχος και βεβαίως η πρόληψη της νόσου, που απαιτεί κτηνιάτρους, υποδομές, σχεδιασμό, σύνδεση των κτηνιατρικών υπηρεσιών.
Εσείς τι έρχεστε να μας πείτε σήμερα; Ότι θα κρατήσω τους ίδιους κτηνοτρόφους, τους ίδιους κτηνιάτρους και επειδή θα αυξήσω την ποινή θα καταπολεμήσω το πρόβλημα. Όχι, δεν θα καταπολεμήσετε το πρόβλημα. Και πάντα θυμάστε τις διαχρονικές παθογένειες. 
Θα συνεχίσω με ένα άλλο σημαντικό ζήτημα, το οποίο έχει φτάσει ήδη στην αγορά. Σήμερα μιλάμε για έλλειμμα είκοσι χιλιάδων τόνων στην παραγωγή φέτας, με εκτιμήσεις ότι θα φτάσει 15 και 16 ευρώ το κιλό. Και αναρωτιέμαι: Τι έχετε κάνει γι’ αυτό; Αναρωτιέμαι: Πώς θα σταματήσουμε παράνομες ελληνοποιήσεις για να έχουμε οικονομική φέτα; Τι έχετε κάνει γι’ αυτό; 
Θα αναφερθώ στην αλιεία πολύ γρήγορα, γιατί για να πιστέψουμε αυτά που θα κάνετε, πρέπει να αξιολογήσουμε το τι έχετε κάνει μέχρι τώρα. Και στην αλιεία έχετε αποτύχει. Η πρώτη μου κοινοβουλευτική παρέμβαση, 5 Ιουλίου του 2023, σας έλεγε για τον λαγοκέφαλο. Σας έλεγε αυτά που λένε οι αλιείς, σας είχε τη μελέτη της Περιφέρειας Κρήτης και φτάνουμε το 2026 να κάνουμε επιτροπή για να μας παρουσιάζετε αυτά που σας λέγαμε από το 2023.Δεν ξέρω τι άλλο να πω στη δική σας περίπτωση.
Θα κλείσω πολύ σύντομα για να δώσουμε ένα τέλος λίγο στην παραπληροφόρηση και στο κομμάτι της παρανόησης. Καταθέτω όλες τις ερωτήσεις που έχουμε κάνει για το κομμάτι των δασικών στα Πρακτικά. 
(Στο σημείο αυτό η Βουλευτής κ. Αικατερίνη Σπυριδάκη καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
Στις 17 Νοεμβρίου του 2025, φέραμε στη Βουλή το πρόβλημα των δασικών χαρτών Λασιθίου. Μιλήσαμε για διοικητική παράλυση, για θεσμικά κενά, για εκκρεμότητες. Ιανουάριο του 2026, εγώ με επίκαιρή μου ερώτηση στον κ. Αδριανό, του είπα ότι «έχουμε αδιέξοδο δασικών χαρτών, ομηρία στους πολίτες» και σήμερα έρχεστε και μας λέτε ότι τότε σας λέγαμε: «Λύστε το πρόβλημα να μην φτάσουμε ως εδώ» και σήμερα μας...
(Χειροκροτήματα από την πτέρυγα του ΠΑΣΟΚ - Κινήματος Αλλαγής)
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε την κ. Σπυριδάκη.
Καλείται στο Βήμα ο ανεξάρτητος Βουλευτής Μαγνησίας, ο κ. Αλέξανδρος Μεϊκόπουλος.
ΑΛΕΞΑΝΔΡΟΣ ΜΕΪΚΟΠΟΥΛΟΣ: Ευχαριστώ πολύ, κύριε Πρόεδρε.
Κύριε Υπουργέ, κυρίες και κύριοι συνάδελφοι, για να βάζουμε τα ζητήματα στην πραγματική τους διάσταση, το νομοσχέδιο αυτό που συζητάμε σήμερα δεν αφορά μόνο τεχνικές αλλαγές. Αφορά ανθρώπους που ζουν από την παραγωγή: τον αγρότη, τον κτηνοτρόφο, τον ψαρά. Χρειάζεται αυστηρή αντιμετώπιση της οργανωμένης παράνομης αλιείας, γιατί και καταστρέφει το θαλάσσιο περιβάλλον και όντως χτυπά πρώτα από όλους τον επαγγελματία ψαρά που λειτουργεί νόμιμα. Συμφωνούμε. 

Όμως, χρειάζεται και κάτι άλλο. Χρειάζεται και η δικαιοσύνη στις κυρώσεις, γιατί δεν είναι το ίδιο η οργανωμένη παρανομία και το μεμονωμένο λάθος. Άλλο ο συστηματικός παραβάτης και άλλο μια τυπική παράβαση ενός μικρού παράκτιου αλιέα. Η ποινή πρέπει να είναι ανάλογη με την πράξη. Στο Μητρώο Αγροτών, η ψηφιοποίηση όφειλε και πρέπει να κάνει τη ζωή του παραγωγού ευκολότερη και όχι να τον μετατρέπει σε υπάλληλο ενός πληροφοριακού συστήματος. Πρέπει να βλέπει τα στοιχεία του, να διορθώνει λάθη και να μπορεί να αμφισβητεί λανθασμένες καταχωρήσεις. 
Χρειαζόμαστε ισχυρούς και διαφανείς συνεταιρισμούς, ώστε ο μικρός παραγωγός να αποκτήσει μεγαλύτερη δύναμη στην αγορά. Και στις επιζωοτίες χρειάζονται στελεχωμένες κτηνιατρικές Υπηρεσίες, πρόληψη, γρήγορη παρέμβαση και έγκαιρες αποζημιώσεις, γιατί όταν ο κτηνοτρόφος χάνει το κοπάδι του, πραγματικά χάνει αυτόματα και το εισόδημά του. 
Θα ήθελα, όμως, να σταθώ ιδιαίτερα στην αλιεία και σε ένα θέμα, κύριε Υπουργέ, που σας έχω θέσει επανειλημμένα μέσω του κοινοβουλευτικού ελέγχου. Γνωρίζουμε όλοι ότι οι Έλληνες ψαράδες δίνουν καθημερινά έναν μεγάλο αγώνα για τη δραστηριότητα, αλλά και την επιβίωσή τους, την ώρα που τουρκικά αλιευτικά μπαινοβγαίνουν ανενόχλητα στα ελληνικά χωρικά ύδατα και ρημάζουν το θαλάσσιο περιβάλλον. Και αναφέρομαι, φυσικά, στο περιστατικό του φετινού Αυγούστου, όταν τα αλιευτικά έφτασαν μέχρι το Πιπέρι. 
Γνωρίζετε, κύριε Υπουργέ, πού είναι το Πιπέρι; Είναι μέσα στο Εθνικό Θαλάσσιο Πάρκο Αλοννήσου Βορείων Σποράδων. Είναι περιοχή με αυξημένο καθεστώς προστασίας και καταφύγιο για τις φώκιες «Monachus monachus». Τους εντόπισαν ψαράδες και τράπηκαν σε φυγή.
Από τον Έλληνα ψαρά, λοιπόν, απαιτούμε -και σωστά- να τηρεί ένα αυστηρό εθνικό και ευρωπαϊκό πλαίσιο. Τον ελέγχουμε, του βάζουμε περιορισμούς, του επιβάλλουμε πρόστιμα. Απέναντι στα τουρκικά αλιευτικά που σουλατσάρουν, τι κάνουμε; Η συνεχιζόμενη ανοχή στο όνομα των «ήρεμων νερών» προκαλεί τους Έλληνες ψαράδες, οι οποίοι βλέπουν δίπλα τους άλλους να τους παραβιάζουν ανενόχλητοι. 
Και, βέβαια, υπάρχουν και οι απίστευτες εξηγήσεις του Υπουργείου Ναυτιλίας και του κ. Κικίλια. Άλλοτε ακούμε εξηγήσεις περί επισκέψεων λόγω κακοκαιρίας των τουρκικών ελεγκτικών, ακούσαμε ακόμη και για μια ανύπαρκτη άτυπη συμφωνία Ελλάδας-Τουρκίας για την αλιεία, την οποία βέβαια έσπευσε να τη μαζέψει το ίδιο το Υπουργείο Εξωτερικών. 
Δεν πρέπει να υπάρξει, κατά τη γνώμη σας, μια συγκεκριμένη στρατηγική για την προστασία των Ελλήνων αλιέων και των ελεγκτικών πεδίων; Αναμένουμε μια απάντηση, αφού δεν απαντάτε στον κοινοβουλευτικό έλεγχο. 
Και τώρα, κυρίες και κύριοι συνάδελφοι, έρχομαι στην επίμαχη διάταξη. Εγώ πραγματικά θα θέσω εκτός κριτικής τον κ. Καββαδά. Δεν τον έχω ικανό για τέτοια κουτοπονηριά. Είναι, κατά τη γνώμη μου, ένας έντιμος άνθρωπος ο οποίος γνωρίζει τα της πρωτογενούς παραγωγής. Θα θέσω εκτός κριτικής ακόμα και τον κ. Ανδριανό, ο οποίος ήταν ο μόνος που την επίμαχη περίοδο, όταν έκαιγε η μπάλα, προσπαθούσε όχι να δικαιολογήσει τα αδικαιολόγητα, αλλά να βγαίνει τουλάχιστον στα πάνελ και να λέει τι θα κάνει η Κυβέρνηση για να διορθώσει τα δικά της σφάλματα. 
Δεν μπορώ να πω, όμως, το ίδιο και για τον κ. Σχοινά, ο οποίος πραγματικά έδωσε μια καταπληκτική παράσταση πριν από λίγες ώρες. Ήταν πραγματικά συγκλονιστική η ερμηνεία του. Το παραδέχομαι. Όμως, το έργο δεν έπεισε, γιατί φυσικά το σενάριο έμπαζε. 
Πώς το είπε, κύριε Γαβρήλο, αυτό το ωραίο; Είπε ότι η παρουσία του στο Υπουργείο είναι η πρώτη σελίδα του νέου κεφαλαίου που θα γραφτεί για την αγροτική παραγωγή. Τότε για ποιον λόγο φέρνει ένα άρθρο το οποίο νομιμοποιεί τον «Φραπέ», την εκτροφή καγκουρό στην Πίνδο και όλους όσοι δήλωσαν παρανόμως εκτάσεις σε περιοχές Natura ή εκτάσεις που είχαν χαρακτηριστεί δασικές; Μάλιστα, δεν νομιμοποιεί μόνο αυτούς, αλλά ακόμα και εκείνους που μεσολαβούσαν ώστε να δοθούν παρανόμως επιδοτήσεις σε τέτοιες περιπτώσεις. Και πολλοί από αυτούς που μεσολαβούσαν είναι και εδώ συνάδερφοί μας μέσα στο Κοινοβούλιο. 
Εγώ πραγματικά θέλω να απευθυνθώ προς την Κοινοβουλευτική Ομάδα της Νέας Δημοκρατίας, προς τους Βουλευτές της Νέας Δημοκρατίας. Καλά, δεν σας πειράζει αυτό που έχει συμβεί; Δεν σας πειράζει που ορισμένους από εσάς πριν από λίγο καιρό τους είχαν πετάξει στα σκυλιά και ορισμένους άλλους σήμερα τους καλύπτουν και τους ξεπλένουν με αυτήν την τροπολογία; 
Κύριε Καββαδά, κύριε Υπουργέ, πείτε στον κ. Σχοινά να έρθει αμέσως στη Βουλή και να μας εξηγήσει ποιον θέλει να καλύψει με αυτήν την τροπολογία, γιατί εγώ ξέρω ότι υπήρχε Βουλευτής εδώ πέρα μέσα, ο οποίος ζητούσε το 2022 να δοθούν επιδοτήσεις σε εκτάσεις που είχαν χαρακτηριστεί δασικές και μετά υπουργοποιήθηκε. Και πού υπουργοποιήθηκε; Στο Υπουργείο σας, στο Υπουργείο Αγροτικής Ανάπτυξης. Αυτούς θέλετε να καλύψετε; 
Μιλάμε, επίσης, για μία διάταξη η οποία δεν υπήρχε καν στη δημόσια διαβούλευση. Προστέθηκε στη συνέχεια και έρχεται να ρυθμίσει τον έλεγχο των αγροτικών επιδοτήσεων που δόθηκαν από το 2018 μέχρι το 2022, δηλαδή την περίοδο εκείνη που βρίσκεται στο επίκεντρο η έρευνα για το μεγάλο σκάνδαλο του ΟΠΕΚΕΠΕ. Και ενώ βρίσκονται σε εξέλιξη οι έλεγχοι, έρχεται η Κυβέρνηση και φέρνει έναν καινούργιο κανόνα και αλλάζει το πώς θα ελεγχθούν εκείνες οι παλιές επιδοτήσεις. 
Τι λέει, λοιπόν, για να το πούμε απλά και να καταλάβει ο κόσμος τι συζητάμε σήμερα και γιατί αντιδράει σύσσωμη η Αντιπολίτευση; Λέει ότι όταν ελέγχονται οι αιτήσεις εκείνης της περιόδου, τα δεδομένα των Δασικών Χαρτών δεν θα λαμβάνονται υπ' όψιν για να κριθεί αν μια έκταση ήταν επιλέξιμη και αν έπρεπε να δοθεί η συγκεκριμένη αγροτική επιδότηση. Και προσοχή, αυτό δεν αφορά μόνο νέες πληρωμές. Η διάταξη μιλάει ρητά και για ελέγχους και για ανακτήσεις, δηλαδή και για περιπτώσεις όπου το κράτος εξετάζει αν πρέπει να πάρει πίσω χρήματα που έχουν ήδη δοθεί. 
Κύριε Καββαδά, σε αυτό μπορείτε να μου απαντήσετε. Έχω τέσσερα ερωτήματα πάρα πολύ απλά. Πρώτον, για αυτήν την τροπολογία, τη διάταξη, είναι ενήμερη η DG AGRI, δηλαδή η αρμόδια Διεύθυνση της Ευρωπαϊκής Επιτροπής; Μιλάω γι’ αυτή τη ρύθμιση που απαλλάσσει κάποιους παραγωγούς από την υποχρέωση να επιστρέψουν μέρος ή το σύνολο των επιδοτήσεων που τους καταβλήθηκαν ως αχρεωστήτως καταβληθέντα ποσά, σύμφωνα με τα οριζόμενα στους σχετικούς κανονισμούς. 
Ερώτηση δεύτερη: Πόσοι είναι πραγματικά αυτοί οι παραγωγοί που ευνοούνται από αυτή τη ρύθμιση; Σε ποιες περιοχές φυσικά δραστηριοποιούνται και ποιο είναι τελικά το συνολικό ποσό που δεν θα ανακτηθεί ως αχρεωστήτως καταβληθέν; 
Ερώτηση τρίτη: Έχετε ελέγξει, κύριε Καββαδά, εάν ανάμεσα σε αυτούς τους παραγωγούς βρίσκονται και άτομα που ελέγχονται από ενωσιακές ή εθνικές ελεγκτικές Αρχές; Έχετε ελέγξει; 
Ερώτηση τέταρτη: Έχει γίνει έλεγχος; Είχαν υπάρξει σχετικά ευρήματα όταν οι παραγωγοί αυτοί δήλωναν δασικές εκτάσεις κατά τη διαδικασία της υποβολής δηλώσεων ΟΣΔΕ;
Έχετε απαντήσεις σε αυτά τα ερωτήματα; Πάρτε τον λόγο να μας απαντήσετε, γιατί δεν απάντησε τίποτα. 
Για να αιτιολογήσει, λοιπόν, η Κυβέρνηση αυτή τη διάταξη, μας λέει ότι θέλει να προστατεύσει τον καλόπιστο αγρότη. Σύμφωνοι. Υπάρχει πράγματι έντιμος αγρότης που δήλωσε κανονικά την έκτασή του, πήρε νόμιμα την επιδότηση και βρέθηκε χρόνια αργότερα μπλεγμένος επειδή άλλαξαν οι δασικοί χάρτες ή επειδή η διοίκηση είχε αντικρουόμενα στοιχεία. Αυτόν να τον προστατεύσουμε. 
Υπάρχει όμως και η άλλη περίπτωση. Υπάρχει και αυτός που δήλωσε έκταση που δεν δικαιούταν να δηλώσει, πήρε επιδότηση που δεν δικαιούταν να πάρει και που σήμερα ελέγχεται ή του ζητούν να επιστρέψει χρήματα. Αυτόν γιατί πρέπει να τον αγγίξει αυτή η ρύθμιση; Αυτό προσπαθούμε να καταλάβουμε.
Πάντως, σίγουρα ο τρόπος δεν είναι αυτός που εισάγετε σήμερα εδώ πέρα μέσα στη Βουλή. Ούτε οι νομοτεχνικές βελτιώσεις βοήθησαν σε πιο ορθή κατεύθυνση, γιατί επί της ουσίας η ουσία της διάταξης αυτής δεν έχει αλλάξει. Ή την αποσύρετε ή φέρνετε πίσω τον κ. Σχοινά να εξηγήσει ποιους θέλει να καλύψει με τη συγκεκριμένη διάταξη. 
Σας ευχαριστώ πάρα πολύ. 
(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)
 ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Μεϊκόπουλο.
Συνεχίζουμε με τον Βουλευτή Σερρών της Νέας Δημοκρατίας κ. Θεόφιλο Λεονταρίδη. 
Ορίστε, έχετε τον λόγο.
ΘΕΟΦΙΛΟΣ ΛΕΟΝΤΑΡΙΔΗΣ: Ευχαριστώ, κύριε Πρόεδρε.
Κυρίες και κύριοι συνάδελφοι, το νομοσχέδιο που συζητούμε σήμερα αφορά έναν τομέα που για τη χώρα μας έχει ξεχωριστή σημασία, τον πρωτογενή τομέα, την παραγωγή, τον αγρότη, τον κτηνοτρόφο, τον αλιέα, τον άνθρωπο που καθημερινά δίνει μάχη για να κρατήσει ζωντανή την ελληνική ύπαιθρο. 
Και ακριβώς επειδή μιλάμε για ανθρώπους που δεν ζητούν προνόμια, αλλά κανόνες καθαρούς, λειτουργικούς και δίκαιους, θεωρώ σημαντικό να σταθούμε όχι μόνο στις μεγάλες θεσμικές αλλαγές, αλλά και σε εκείνες τις ρυθμίσεις που αγγίζουν την καθημερινότητα του παραγωγού. 
Θα ήθελα πρωτίστως να αναφερθώ στο πλαίσιο ίδρυσης, αναγνώρισης και λειτουργίας των δημόσιων και ιδιωτικών Σχολών Επαγγελμάτων Κρέατος. Κύριε Υπουργέ, με το Προεδρικό Διάταγμα 107/2014 ΦΕΚ 174/Δ/28-8-2014 ιδρύθηκε η Σχολή Επαγγελμάτων Κρέατος Σερρών που υπάγεται στη Διεύθυνση Κτηνιατρικού Κέντρου Θεσσαλονίκης και με περιοχή δικαιοδοσίας τις Περιφερειακές Ενότητες Σερρών, Κιλκίς, Ημαθίας και Πέλλας. Η ίδρυσή της το 2014 κρίθηκε αναγκαία προς όφελος του γεωργοκτηνοτροφικού τομέα λόγω και του αυξημένου αριθμού των υποψηφίων κρεοπωλών και εκδοροσφαγέων και της αδυναμίας εξυπηρέτησής τους μέσα σε ένα εύλογο χρονικό διάστημα από τη σχολή της Θεσσαλονίκης.


Με τον τρόπο αυτό μειώθηκε σημαντικά ο χρόνος αναμονής των ενδιαφερομένων, ο οποίος ήταν και είναι μεγάλος, δεδομένης της αυξημένης ζήτησης για το επάγγελμα του κρεοπώλη. 
Η Σχολή Κρεοπωλών στις Σέρρες λειτούργησε σε εγκαταστάσεις της ΔΑΟΚ -μάλιστα, ήμουν εκπρόσωπος ως Αναπληρωτής Υπουργός Αγροτικής Ανάπτυξης τότε στα εγκαίνια- αλλά διεκόπη αργότερα η λειτουργία της από την επόμενη κυβέρνηση του ΣΥΡΙΖΑ. Από το 2019 και μετά ζήτησα επανειλημμένα να αποκατασταθεί η αδικία με την επαναλειτουργία της Σχολής Κρεοπωλών στις Σέρρες, συζητώντας το θέμα με τους Υπουργούς Αγροτικής Ανάπτυξης και ενημερώνοντας για την αναγκαιότητα της επαναλειτουργίας της. 
Χρέος όλων μας είναι να στηρίξουμε την ύπαιθρο χώρα, που καθημερινά ο πληθυσμός της συρρικνώνεται λόγω φυγής στα μεγάλα αστικά κέντρα και ιδίως στις παραμεθόριες περιοχές, προς όφελος του κτηνοτροφικού τομέα, εφαρμόζοντας πολιτικές αποκέντρωσης. Οι Σέρρες διαθέτουν ισχυρή κτηνοτροφική και αγροτική παραγωγή, διαθέτουν ανθρώπους που δραστηριοποιούνται στην παραγωγή και στην εμπορία κρέατος και κυρίως νέους ανθρώπους που πρέπει να έχουν τη δυνατότητα να αποκτήσουν σύγχρονη επαγγελματική κατάρτιση στον τόπο τους. Τα έξοδα για τη λειτουργία της σχολής είναι μηδενικά, διότι υπάρχουν κτηριακές εγκαταστάσεις για την εκπαίδευση, υπάρχουν οργανωμένα σφαγεία και βιομηχανίες κρέατος για την πρακτική εκπαίδευση, υπάρχει κτηνιατρική υπηρεσία που στην αρχή της λειτουργίας της σχολής υποστηρίχθηκε από κτηνιάτρους της Διεύθυνσης Κτηνιατρικού Κέντρου Θεσσαλονίκης. 
Από αυτό εδώ το Βήμα της Ολομέλειας της Βουλής επαναφέρω, κύριε Υπουργέ, το συγκεκριμένο αίτημα άμεσα και χωρίς κωλυσιεργίες να επαναλειτουργήσει η Σχολή Επαγγελμάτων Κρέατος στις Σέρρες. Γνωρίζω την ευαισθησία σας για την Περιφέρεια και ιδίως τις παραμεθόριες περιοχές, τη γνώση και την εμπειρία σας από τη θητεία σας στην Ευρωπαϊκή Ένωση και τον αγώνα που δίνετε μαζί με τους Υφυπουργούς και Γενικούς Γραμματείς, ιδίως τώρα με τα προβλήματα που προέκυψαν από τη λειτουργία του ΟΠΕΚΕΠΕ, τα οποία είναι διαχρονικά, ώστε να αποκατασταθεί η δικαιοσύνη και η εμπιστοσύνη του αγροτικού και κτηνοτροφικού κόσμου. Γιατί η Περιφέρεια δεν χρειάζεται μόνο επιδοτήσεις. Χρειάζεται γνώση, δεξιότητες, επαγγελματικές διεξόδους, χρειάζεται υποδομές που να συνδέουν την εκπαίδευση την πραγματική παραγωγή. 
Περνώ τώρα σε ένα ζήτημα που έχει απασχολήσει έντονα την επικαιρότητα και τον αγροτικό κόσμο, την ολοκλήρωση της μεταφοράς των αρμοδιοτήτων του ΟΠΕΚΕΠΕ στην ΑΑΔΕ. Το νομοσχέδιο έρχεται να ρυθμίσει πρακτικά ζητήματα που προέκυψαν από αυτή τη μετάβαση, τη διαχείριση προσωπικών δεδομένων, τα άυλα περιουσιακά στοιχεία, τα πληροφοριακά συστήματα και τις εκκρεμείς συμβάσεις, ώστε η νέα αρμοδιότητα της ΑΑΔΕ να μπορεί να ασκηθεί αποτελεσματικά και χωρίς διοικητικά κενά. 
Αυτό που χρειάζεται τώρα ο αγρότης είναι ένα πράγμα, να πληρώνεται στην ώρα του και να γνωρίζει ότι το σύστημα λειτουργεί με κανόνες ελέγχους και διαφάνεια. Να ξέρει ο αγρότης ότι τα χρήματα που δικαιούται δεν χάνονται μέσα σε διοικητικές καθυστερήσεις και ότι οι έλεγχοι θα είναι πραγματικοί, αντικειμενικοί και αποτελεσματικοί. 
Θέλω να σταθώ ιδιαίτερα και στις ρυθμίσεις για τον ΕΛΓΑ. Εδώ υπάρχει μια ουσιαστική αλλαγή για τον παραγωγό. Το νομοσχέδιο προβλέπει ότι το ανώτατο ετήσιο ποσό αποζημίωσης ανά αγροτεμάχιο μπορεί να φτάσει στο 100% της ασφαλιζόμενης αξίας της ζημιωθείσας παραγωγής, με συνολικό ανώτατο όριο αποζημίωσης ανά δικαιούχο και για όλες τις κατηγορίες ζημιάς στις 200.000 ευρώ. Είναι μια ρύθμιση που πιστεύω ότι θα ευοδωθεί στην πράξη από την πλευρά του ανθρώπου που βλέπει μέσα σε μια ημέρα να καταστρέφεται η παραγωγή μιας ολόκληρης χρονιάς. 
Υπάρχει ακόμα ένα πρακτικό σημείο που έχει σημασία. Η ειδική ασφαλιστική εισφορά προς τον ΕΛΓΑ θα καταβάλλεται απευθείας από τον παραγωγό σε ειδικό τραπεζικό λογαριασμό του οργανισμού μέσα στην προβλεπόμενη προθεσμία, χωρίς τραπεζική προμήθεια. 
Αυτές είναι οι αλλαγές που μπορεί να φαίνονται τεχνικές. Για τον αγρότη, όμως, δεν είναι. Είναι χρόνος, είναι χρήμα, είναι ασφάλεια. Σε μια περίοδο κατά την οποία η κτηνοτροφία δοκιμάζεται από σοβαρές επιδημιολογικές κρίσεις, η πολιτεία να μπορεί να αναγνωρίζει την πραγματικότητα και να στηρίζει τον παραγωγό όταν μια κατάσταση βρίσκεται πραγματικά έξω από τον έλεγχό του. Αυτό ακριβώς σημαίνει κοινωνικό κράτος και στην αγροτική οικονομία. 
Κυρίες και κύριοι συνάδελφοι, το νομοσχέδιο περιλαμβάνει πολλές ακόμα ρυθμίσεις, την ψηφιακή καρτέλα του αγρότη, την ενίσχυση της ιχνηλασιμότητας στο μέλι, ρυθμίσεις για τις ομάδες παραγωγών, τις βιολογικές αγορές και προπάντων και την εκκαθάριση παλαιών αιτήσεων ενίσχυσης. Όλα αυτά έχουν έναν κοινό παρονομαστή. Να γίνει το κράτος πιο λειτουργικό απέναντι στον παραγωγό και αυτό είναι το ζητούμενο. 
Γιατί ο αγρότης και ο κτηνοτρόφος της περιφέρειας, ο άνθρωπος που καλλιεργεί τη γη δεν ζητά να του χαρίσει κανένας τίποτα. Ζητά να μπορεί να προγραμματίσει, να γνωρίζει τους κανόνες, να αποζημιώνεται όταν υφίσταται πραγματική ζημιά, να έχει πρόσβαση σε σύγχρονη γνώση και επαγγελματική κατάρτιση, να μην αισθάνεται ότι βρίσκεται απέναντι σε ένα κράτος που λειτουργεί αργά και απρόσωπα. Αυτό είναι το μεγάλο στοίχημα. Γιατί όταν εγκαταλείπεται η παραγωγή δεν χάνεται μόνο ένα εισόδημα. Χάνεται ένας άνθρωπος από τον τόπο του, χάνεται μια οικογένεια, αδειάζει ένα χωριό και τελικά αποδυναμώνεται ολόκληρη η περιφέρεια. Γι’ αυτό χρειάζεται μια πολιτική που θα κρατάει τον άνθρωπο στην παραγωγή και στον τόπο του. 
Οι Σέρρες, με τον αγροτικό κόσμο, τη κτηνοτροφία, τη μεταποίηση και τους ανθρώπους της παραγωγής, έχουν κάθε δικαίωμα να βρίσκονται στο επίκεντρο αυτής της πολιτικής. Αυτό είναι το χρέος μας απέναντι στους ανθρώπους της παραγωγής. Και μην ξεχνάτε, σας υπενθυμίζω ακόμα μια φορά, για την αποκατάσταση της αδικίας, την απόδοση ενδιαφέροντος της πολιτείας και της δικής σας ευαισθησίας, να θεσμοθετήσετε την επαναλειτουργία της Σχολής Κρεοπωλών στις Σέρρες. 
Σας ευχαριστώ.
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Λεονταρίδη και η καλείται στο Βήμα η Βουλευτής Ηλείας με τη Νέα Δημοκρατία, η κ. Αυγερινοπούλου Διονυσία-Θεοδώρα. 
ΔΙΟΝΥΣΙΑ-ΘΕΟΔΩΡΑ ΑΥΓΕΡΙΝΟΠΟΥΛΟΥ: Σας ευχαριστώ πολύ, κύριε Πρόεδρε. 
Κυρίες και κύριοι συνάδελφοι, η σημερινή συζήτηση πραγματοποιείται σε μία ιδιαίτερα σημαντική συγκυρία για την εθνική μας πολιτική, για τη θάλασσα. Μόλις χθες, στη Νέα Υόρκη, ο Πρωθυπουργός, ο κ. Κυριάκος Μητσοτάκης, ανακοίνωσε τρεις νέες σπουδές δεσμεύσεις της Ελλάδας για την προστασία των θαλασσών. 
Πρώτον, την ταχεία κύρωση από την Ελληνική Βουλή της Σύμβασης για την ίδρυση του Mercator Ocean International, ενός διακυβερνητικού οργανισμού που ενισχύει τη διεθνή συνεργασία στα δεδομένα της θάλασσας, τα προγράμματα συνεργασίας, αλλά και την ψηφιακή ωκεανογραφία σε παγκόσμιο επίπεδο. 
Δεύτερον, τη διάθεση των αυξανόμενων υπολογιστικών δυνατοτήτων και των υποδομών τεχνητής νοημοσύνης της χώρας μας για την επεξεργασία συγκεκριμένα ωκεανογραφικών δεδομένων, αλλά και την περαιτέρω ανάπτυξη του λεγόμενου ψηφιακού αναλόγου ή διδύμου του ωκεανού.
 Και τρίτον, την περαιτέρω ενίσχυση της παρατήρησης, συλλογής δεδομένων και χαρτογράφησης των θαλασσών μας, με την αξιοποίηση δορυφορικών μέσων και συστημάτων επιτόπιας παρατήρησης, το λεγόμενο Ocean Eye, ευρωπαϊκό πλέον εργαλείο, το οποίο δίνει ιδιαίτερη έμφαση στη χαρτογράφηση των θαλασσίων οικοτύπων, ιδίως του δικτύου Natura 2000, αλλά και των δύο νέων Εθνικών Θαλασσίων Πάρκων στο Ιόνιο και στο Αιγαίο. 
Ιδιαίτερη συζήτηση γίνεται τελευταία για τα θαλάσσια πάρκα στη Μεσόγειο, στην Ελλάδα, αλλά και στην Τουρκία και με αυτή την αφορμή θα ήθελα να σχολιάσω ότι δεν είναι σωστό η γείτονα χώρα να χρησιμοποιεί τα περιβαλλοντικά εργαλεία των θαλασσίων πάρκων για να αναπτύσσει μονομερείς ενέργειες. Διότι πλέον, τα θαλάσσια πάρκα, τα οποία γίνονται στην ανοικτή θάλασσα, πρέπει να γίνονται μέσα σε καθεστώς συνεργασίας και συγκεκριμένα κάτω από τη νέα Σύμβαση του ΟΗΕ για την προστασία και τη διαχείριση της θαλάσσιας βιοποικιλότητας στην ανοικτή θάλασσα, η οποία έχει τεθεί σε ισχύ ήδη από τον Ιανουάριο του 2026. 
Έτσι, λοιπόν, θα ήταν χρήσιμο οι συζητήσεις που γίνονται στην ΟΗΕ αυτές τις μέρες να εστιάζουν στο πώς γρήγορα θα θέσουμε σε εφαρμογή αυτή την πολύ χρήσιμη και σημαντική περιβαλλοντικά και διεθνώς νέα σύμβαση και να μην έχουμε αφορμές για περαιτέρω διενέξεις, αλλά αυτές να λύνονται σωστά και ειρηνικά μέσα από το νέο καθεστώς του διεθνούς δικαίου για την προστασία του θαλασσίου περιβάλλοντος. 
Αυτές, λοιπόν, οι τρεις πρωτοβουλίες -τις οποίες ανακοίνωσε η Ελλάδα σε συνεργασία με την Ευρωπαϊκή Ένωση, αλλά με και άλλες χώρες, όπως και με τον Καναδά προσφάτως- έχουν άμεση σχέση με τη συζήτηση που κάνουμε σήμερα, καθώς δεν μπορεί να υπάρξει βιώσιμη αλιεία χωρίς υγιείς θάλασσες και χωρίς, βεβαίως, επαρκή ιχθυοαποθέματα. Και τα θαλάσσια πάρκα -και όλες οι δράσεις τις οποίες έχουμε αναπτύξει- ακριβώς στοχεύουν σε αυτόν τον σκοπό: Το να έχουμε ισορροπημένο θαλάσσιο περιβάλλον και βεβαίως, επαρκή ιχθυοαποθέματα. Και είναι πολύ σημαντικό το ότι δεν μπορεί να υπάρξει αποτελεσματική προστασία των θαλασσών χωρίς επιστημονική γνώση, χωρίς αξιόπιστα δεδομένα τα οποία θα μας επιτρέψουν να κάνουμε σωστή διαχείριση της θάλασσάς μας και χωρίς, βέβαια και τη συμμετοχή των ίδιων των αλιέων μας. 
Άλλωστε, πρέπει να κρατάμε κάτι στο μυαλό μας, ότι η ταυτότητα και το μέλλον της χώρας μας πάντα ταυτιζόταν με τη θάλασσα και πλέον, με αυτό που ονομάζουμε γαλάζια οικονομία και η αλιεία - τμήμα του νομοσχεδίου αφορά σε αυτήν- είναι ένα πολύ σημαντικό κομμάτι της βιώσιμης γαλάζιας οικονομίας μας. 
Είναι, λοιπόν, σημαντικό το ότι σήμερα φέρνουμε στη Βουλή την ψήφιση αυτού του νομοσχεδίου, το οποίο επικαιροποιεί τον Αλιευτικό Κώδικα, ο οποίος, βέβαια, έχει διατάξεις που ίσχυαν από το 1970 ως σήμερα, άρα ήταν πολύ σημαντικό το χρονικό σημείο ότι έπρεπε πλέον να αλλάξει. 
Και γι’ αυτόν τον λόγο επιτρέψτε μου να αναφέρω δυο-τρία θέματα τα οποία, βέβαια, είναι πλέον πολύ σημαντικά, όπως είναι ο πρωτοποριακός θεσμός της υγρανάπαυσης, ο οποίος για πρώτη φορά, νομοθετικά, δίνει τη δυνατότητα προσωρινής μεταφοράς ή παύσης εγκαταστάσεων υδατοκαλλιέργειας, ούτως ώστε να παρέχεται ο απαραίτητος χρόνος αποκατάστασης του θαλασσίου οικοσυστήματος και του πυθμένα, ενώ ταυτόχρονα είναι σημαντικό ότι αναβαθμίζουμε και την επαγγελματική εκπαίδευση και στους αλιείς και στους οικείους τομείς, για να μπορούν και οι αλιείς μας να ανταποκρίνονται στα νέα δεδομένα. 
Επίσης, θα θεσμοθετούνται νέες φιλικές προς το περιβάλλον παραγωγικές δραστηριότητες, όπως είναι η καλλιέργεια φυκιών και οι πολυτροφικές υδατοκαλλιέργειες, οι οποίες μειώνουν το οικολογικό αποτύπωμα και ανοίγουν νέους αναπτυξιακούς ορίζοντες. 
Επιπλέον, με τη σύσταση του Εθνικού Συστήματος Ελέγχου Αλιείας και την πλήρη ενεργοποίηση του ολοκληρωμένου συστήματος παρακολούθησης αλιείας, η πολιτεία αποκτά ψηφιακά εργαλεία αιχμής για την παρακολούθηση των αλιευτικών δραστηριοτήτων, την προστασία των θαλασσίων βιοτόπων και την αποτελεσματική πάταξη της παράνομης αλιείας. Και βέβαια, οι αλιείς της παράκτιας αλιείας και οι αλιευτικοί συνεταιρισμοί των λιμνοθαλασσών μας -που δίνουν καθημερινά ένα σκληρό αγώνα βιοπορισμού- ενεργοποιούνται και ενισχύονται ακόμα περισσότερο με αυτό το νομοσχέδιο καθώς, για παράδειγμα, τους δίνεται η δυνατότητα να ασκούν πλανόδιο εμπόριο, αποκλειστικά για τα αλιεύματα της δικής τους παραγωγής εντός των ορίων του δήμου τους. Και  παράλληλα, ενισχύουμε και την παράκτια αλιεία και τον αλιευτικό τουρισμό, βάζοντας κανόνες ισονομίας που προστατεύουν τους επαγγελματίες αλιείς από τον αθέμιτο ανταγωνισμό και δημιουργούν τις προϋποθέσεις για τη διασύνδεση της αλιείας με το τουριστικό μας προϊόν, με πολύ καλύτερες προϋποθέσεις αυτή τη φορά. 
Έχουμε και σειρά άλλων διατάξεων που αφορούν στους κτηνοτρόφους, στους κρεοπώλες, όπως ακούσαμε και από τους άλλους συναδέλφους. Θα ήθελα να κάνω ιδιαίτερη μνεία, όμως, τόσο στο Ψηφιακό Μητρώο Αγροτών και της ψηφιακής καρτέλας e-Agrotis, αλλά και σε μία ουσιαστική διάταξη η οποία αναμορφώνει το πλαίσιο αποζημιώσεων του ΕΛΓΑ και το είχαμε ζητήσει ιδιαιτέρως και από τον νομό Ηλείας. Υπερτριπλασιάζουμε το ανώτατο όριο αποζημίωσης που μπορεί να καταβάλλει ο ΕΛΓΑ στους δικαιούχους, καθώς το αυξάνουμε από τις 70.000 ευρώ στις 200.000 ευρώ συνολικά ανά δικαιούχο και για όλες τις κατηγορίες της ζημιάς και της φυτικής παραγωγής και του ζωικού κεφαλαίου ανά ασφαλιστικό έτος. Και επιπλέον, ορίζουμε ως ανώτατο ετήσιο όριο αποζημίωσης ανά τεμάχιο το 100% της ασφαλιζόμενης αξίας της παραγωγής του και αυτό γίνεται για πρώτη φορά. 
Τέλος, θεσπίζουμε την ψηφιακή πλατφόρμα e-honey για την πλήρη ιχνηλασιμότητα του ελληνικού μελιού και παρακολουθούμε το προϊόν πια σε όλα τα στάδια παραγωγής και διακίνησης και βάζουμε φρένο στις παράνομες ελληνοποιήσεις μελιού. Και διευρύνουμε και το διαθέσιμο επιστημονικό προσωπικό, επιστρατεύοντας και γεωπόνους δίπλα στους κτηνιάτρους για την άμεση διενέργεια ελέγχων και την προστασία του ζωικού μας κεφαλαίου.
Κυρίες και κύριοι συνάδελφοι, το παρόν νομοσχέδιο υιοθετεί πάγια αιτήματα των αγροτών μας, των αλιέων, των κτηνοτρόφων και των μελισσοπαραγωγών, καθώς και των συναφών επαγγελμάτων. Αν θέλουμε να τους στηρίξουμε πρέπει να το υπερψηφίσουμε. 
Ευχαριστώ πολύ. 
(Χειροκροτήματα από την πτέρυγα της Νέας Δημοκρατίας)
 ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε την κ. Αυγερινοπούλου.
Καλείται στο Βήμα ο κ. Υψηλάντης Βασίλειος-Νικόλαος, Βουλευτής Δωδεκανήσου της Νέας Δημοκρατίας. 
ΒΑΣΙΛΕΙΟΣ-ΝΙΚΟΛΑΟΣ ΥΨΗΛΑΝΤΗΣ: Σας ευχαριστώ πολύ, κύριε Πρόεδρε. 
Κύριε Υφυπουργέ, κυρίες και κύριοι συνάδελφοι, θα ήθελα κατ’ αρχάς να εκφράσω τη βαθιά μου θλίψη για τον χαμό του πενηνταδυάχρονου πυροσβέστη Πέτρου Διακάκη που έχασε τη ζωή του στη Ρόδο την ώρα του καθήκοντος, επιχειρώντας να σώσει συνανθρώπους μας. Η σκέψη μου είναι πρωτίστως στην οικογένειά του. Εκφράζω τα ειλικρινή μου συλλυπητήρια. Η Ρόδος αλλά και η Ελλάδα σήμερα πενθούν άλλον έναν άνθρωπο του καθήκοντος. 
Αναφορικά τώρα με το νομοσχέδιο, θα ήθελα να τονίσω και εγώ τη μεγάλη σημασία που έχει για τον πρωτογενή τομέα και ειδικότερα για την ελληνική αλιεία. Ειδικά για εμάς που προερχόμαστε και εκπροσωπούμε νησιωτικές περιοχές, η αλιεία δεν είναι απλά ένας κλάδος της οικονομίας, αποτελεί σημαντικό κομμάτι της οικονομικής ζωής πολλών νησιών μας, με κυρίαρχο την Κάλυμνο αλλά και για πολλά ακόμα νησιά. Γι’ αυτό και η αναμόρφωση του Αλιευτικού Κώδικα δεν είναι μια τυπική διαδικασία, νομοθετική, μια τυπική επικαιροποίηση ενός κώδικα. Είναι μια αναγκαία θεσμική τομή, η οποία έρχεται να υλοποιηθεί μετά από πάρα πολλά χρόνια, από το ’70 που πρωτοθεσπίστηκε, δεδομένου ότι αυτός ο κώδικας δεν μπορεί πλέον να απαντήσει στις σημερινές τεχνολογικές, τις οικονομικές αλλά και τις απαιτήσεις που θέτει και η Ευρώπη στον τομέα αυτό. 
Πενήντα έξι χρόνια μετά, η πολιτεία οφείλει να δώσει σαφείς και καθαρούς κανόνες και απαντήσεις, σύγχρονα εργαλεία και αποτελεσματικούς μηχανισμούς ελέγχου. Και αυτό ακριβώς επιχειρούμε σήμερα, νομοθετώντας. Οργανώνεται ένα σύγχρονο εθνικό σύστημα ελέγχου της αλιείας που προσδιορίζει με σαφήνεια τις αρμόδιες αρχές και δημιουργεί κεντρικό μηχανισμό συντονισμού με ψηφιακά εργαλεία, μητρώα και διαλειτουργικότητα, διαμορφώνοντας έτσι ένα πλαίσιο πιο αποτελεσματικό, πιο διαφανές και περισσότερο αξιόπιστο. 
Το ζητούμενο άλλωστε, κυρίες και κύριοι συνάδελφοι, είναι συγκεκριμένο: Να υπάρχουν αποτελεσματικότεροι έλεγχοι, προστασία των ιχθυαποθεμάτων και αποφασιστική αντιμετώπιση της παράνομης αλιείας. Και εδώ πρέπει να είμαστε ξεκάθαροι: Η εφαρμογή των κανόνων δεν μπορεί να είναι επιλεκτική. Δεν μπορεί ο συνεπής επαγγελματίας αλιέας να τηρεί τη νομοθεσία, να επωμίζεται το κόστος συμμόρφωσης και την ίδια τη στιγμή να αντιμετωπίζει έναν αθέμιτο ανταγωνισμό από παράνομες δραστηριότητες. Ο νόμιμος συνεπώς αλιέας δικαιούται προστασίας. Δικαιούται την ισονομία, κύριε Υφυπουργέ και δικαιούται να γνωρίζει ότι οι κανόνες ισχύουν για όλους και ότι η πολιτεία διαθέτει την αποφασιστικότητα και τα μέσα για να τα επιβάλλει. 
Ιδιαίτερα, στο Αιγαίο η επιτήρηση και ο έλεγχος κάθε παράνομης αλιευτικής δραστηριότητας έχουν ξεχωριστή σημασία. Είναι η προστασία των ιχθυαποθεμάτων που δεν μπορεί να μετατρέπεται σε βάρος μόνο για εκείνους τους συνεπείς επαγγελματίες. Χρειάζεται, συνεπώς, όλο αυτό το πλαίσιο και μια πραγματική εφαρμογή του νόμου, χωρίς να υπάρχει η οποιαδήποτε ανοχή στην παρανομία. 
Στο ίδιο πλαίσιο σημαντική ήταν και η διευκρίνιση που δόθηκε στην Επιτροπή -και σήμερα ακούστηκε και εδώ- για την ερασιτεχνική αλιεία. Η πολιτική ηγεσία δεσμεύτηκε ότι τα ζητήματα αυτά θα αντιμετωπιστούν σε χωριστό πλαίσιο, με έναν τρόπο σαφή και συμβατό με τις ευρωπαϊκές μας υποχρεώσεις. 

Η δέσμευση αυτή πρέπει να υλοποιηθεί με συνέπεια και χωρίς καθυστερήσεις. 
Θέλω να σταθώ επίσης και στο ζήτημα της βιντζότρατας, την κατάργηση του συγκεκριμένου αλιευτικού εργαλείου, που αφορά εβδομήντα τρεις επαγγελματίες και συγκεκριμένα και συνεπώς εβδομήντα τρεις οικογένειες. Δεν μιλάμε για έναν απρόσωπο αριθμό. Μιλάμε για ανθρώπους, για το εισόδημά τους, για επαγγελματίες που καλούνται να προσαρμοστούν στα σημερινά πραγματικά δεδομένα. 
Έχει δεσμευθεί η πολιτική ηγεσία για μια οικονομική στήριξη ανά εργαλείο, η οποία πιστεύω μπορεί στην συνολική της διάσταση να διευρυνθεί, κύριε Υφυπουργέ. Η δέσμευση αυτή είναι σημαντική, αλλά πρέπει να προβούμε και γρήγορα στην πράξη. Η μετάβαση δεν πρέπει να μείνει για πολύ καιρό σε επίπεδο εξαγγελίας. Χρειάζεται γρήγορα βήματα, γρήγορη εφαρμογή και ουσιαστική στήριξη. 
Ταυτόχρονα, όπως διευκρινίστηκε και στην Επιτροπή, τα σκάφη δεν αχρηστεύονται και η επαγγελματική δραστηριότητα δεν σταματάει. Υπάρχει η δυνατότητα αλλαγής του αλιευτικού εργαλείου και προσαρμογή της δραστηριότητας, ενώ υπάρχουν και χρηματοδοτικά εργαλεία για τον εκσυγχρονισμό των σκαφών. 
Ακριβώς εδώ βρίσκεται και η πρόκληση των επόμενων ετών. Ο ελληνικός αλιευτικός στόλος χρειάζεται ανανέωση και εκσυγχρονισμό. Τα σκάφη γερνούν, το κόστος λειτουργίας αυξάνεται και το επάγγελμα πρέπει να γίνει ασφαλέστερο, βιώσιμο και περισσότερο ελκυστικό για τους νέους ανθρώπους. 
Οφείλουμε ως χώρα να διεκδικήσουμε και σε ευρωπαϊκό επίπεδο περισσότερες δυνατότητες χρηματοδότησης για τα σύγχρονα, ασφαλέστερα και ενεργειακά αποδοτικότερα σκάφη. 
Πρέπει να είμαστε σαφείς. Άλλο η αύξηση της αλιευτικής ικανότητας και άλλο ο αναγκαίος εκσυγχρονισμός ενός πεπαλαιωμένου στόλου. Δεν μπορούμε να ζητάμε από τους επαγγελματίες να ανταποκριθούν στις σύγχρονες απαιτήσεις με μέσα άλλων εποχών. Χρειαζόμαστε σύγχρονα σκάφη, καλύτερες συνθήκες, χαμηλότερο ενεργειακό κόστος. 
Το νομοσχέδιο βέβαια δεν περιορίζεται στα θέματα της αλιείας. Περιλαμβάνει σημαντικές παρεμβάσεις στον πρωτογενή τομέα, όπως η ψηφιακή καρτέλα του αγρότη, η πλατφόρμα e-honey για την ιχνηλασιμότητα του ελληνικού μελιού, καθώς και ρυθμίσεις για τον ΕΛΓΑ και την αγροτική παραγωγή. Η κατεύθυνση είναι σαφής και εδώ για τον εκσυγχρονισμό, τη διαφάνεια, την ψηφιοποίηση και τους αποτελεσματικότερους ελέγχους. 
Όμως κάθε μεταρρύθμιση κρίνεται τελικά από το αποτέλεσμα, που στην καθημερινότητα του ανθρώπου της παραγωγής αποτυπώνεται, του αγρότη, του κτηνοτρόφου, του μελισσοκόμου και του αλιέα. 
Γι’ αυτό και η εφαρμογή του νομοσχεδίου είναι προσανατολισμένη να υπηρετήσει συγκεκριμένους στόχους, να προστατεύσει τον νόμιμο επαγγελματία αλιέα, να αντιμετωπίσει αποφασιστικά την παράνομη αλιεία, να στηρίξει έμπρακτα τους επαγγελματίες της βιντζότρατας, να προχωρήσει χωρίς καθυστερήσεις στο νέο πλαίσιο για την ερασιτεχνική αλιεία, να επιταχύνει τον εκσυγχρονισμό του αλιευτικού στόλου, να δημιουργήσει πραγματικές προϋποθέσεις, ώστε οι νέοι άνθρωποι να επιλέξουν ξανά τα επαγγέλματα αυτά. 
Για την προστασία της θάλασσας και τη στήριξη του ανθρώπου που ζει από αυτή, δεν είναι αντίθετοι οι στόχοι. Είναι αλληλένδετες προϋποθέσεις. Αυτό είναι και το στοίχημα, να έχουμε κανόνες εφαρμόσιμους και να διασφαλίσουμε ότι η ελληνική αλιεία δεν θα μείνει μόνο μια μεγάλη παράδοση, αλλά θα αποκτήσει το ισχυρό, σύγχρονο και βιώσιμο μέλλον που δικαιούται. 
Σας ευχαριστώ πολύ. 
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Υψηλάντη. 
Κυρίες και κύριοι συνάδελφοι, θα ολοκληρώσουμε σήμερα τη συνεδρίασή μας εξαντλώντας τον κατάλογο των συναδέλφων Βουλευτών ομιλητών και θα ξεκινήσει αύριο στις 9.00΄ το πρωί η συνεδρίαση με τις αγορεύσεις των Κοινοβουλευτικών Εκπροσώπων -όσων δεν έχουν τοποθετηθεί βέβαια- και βέβαια κατά την αντίστροφη σειρά των ειδικών αγροτών και εισηγητών και θα κλείσει φυσικά η αυριανή συνεδρίαση με τοποθέτηση της πολιτικής ηγεσίας του Υπουργείου Αγροτικής Ανάπτυξης. 
Καλείται τώρα στο Βήμα η ανεξάρτητη Βουλευτής Β1΄ Βόρειου Τομέα Αθηνών, η κ. Αθηνά Λινού.
ΑΘΗΝΑ ΛΙΝΟΥ: Ευχαριστώ πολύ, κύριε Πρόεδρε. 
Κύριε Υπουργέ, κύριοι συνάδελφοι, συμπληρώθηκαν ήδη είκοσι χρόνια. Από τότε, με την Προεδρία της Φινλανδίας, αποφασίστηκε ότι η κεντρική απόφαση και η κεντρική λειτουργία στην Ευρωπαϊκή Ένωση σε κάθε νομοθέτημα θα πρέπει να υπάρχει η αρχή “health in all policies”, να συζητιέται δηλαδή κάθε νομοσχέδιο για το πώς επηρεάζει την υγεία του πληθυσμού. Η ίδια απόφαση πάρθηκε επισήμως από τον Παγκόσμιο Οργανισμό Υγείας το 2013 για όλες τις χώρες του κόσμου. 
Γι’ αυτόν τον λόγο θα συζητήσω σήμερα την παντελή έλλειψη αντιμετώπισης προβλημάτων υγείας στο καινούργιο νομοσχέδιο, που οφείλουμε να συζητήσουμε σήμερα και θα ασχοληθώ ιδιαίτερα με τα θέματα υγιεινής και ασφάλειας και επιζωοτικών νόσων, που επηρεάζουν την υγεία των αγροτών, των αλιέων, των κτηνοτρόφων, των τεχνικών κρέατος. Και σε αυτούς περιλαμβάνεται βέβαια ο κρεοπώλης, ο εργαζόμενος σε σφαγεία, ο εκδορέας αλλά και αυτός που καλείται να θυσιάσει ζώα λόγω των επιζωοτιών της ευλογιάς και του αυθώδη πυρετού. 
Είναι επικίνδυνα αυτά τα επαγγέλματα; Έχω μιλήσει τουλάχιστον πέντε φορές στη Βουλή για τους κινδύνους που διατρέχουν κυρίως οι αγρότες αλλά και οι αλιείς, επαγγέλματα, άνθρωποι, που προσφέρουν κοινωνικό έργο γιατί διασφαλίζουν ποιοτική διατροφή, επαρκή τρόφιμα και προσβάσιμα τρόφιμα. Σε περιόδους δε κρίσεως αυτό γίνεται ακόμα πιο επιτακτικό, γιατί καλούνται να μας δώσουν τρόφιμα, όταν χρειαζόμαστε να εισάγουμε 50% του γάλακτος, 40% του κρέατος και πολλά άλλα και όταν οι τιμές έχουν τουλάχιστον την τελευταία τριετία αυξηθεί, για μεν το κρέας κατά 35%, για τα ψάρια περισσότερο από 40% και για τα ποιοτικά λαχανικά και φρούτα ακόμα περισσότερο. Και αυτό σημαίνει ότι επηρεάζεται ουσιαστικά και η υγεία ολόκληρου του πληθυσμού. 
Από τον Νοέμβριο του 2025 συζητάμε συνεχώς σε διάφορα νομοσχέδια τα θέματα των αγροτών και των αλιέων. Έχω μιλήσει για τα ατυχήματα, που για κάθε αλιέα με μικρά σκάφη υπάρχει τουλάχιστον για το 70% αυτών ένα σοβαρό ατύχημα. Για τους αγρότες μιλάμε για χρόνια νοσήματα. Μίλησα για καρκίνους λόγω της έκθεσης σε φυτοφάρμακα, για μεταδοτικά νοσήματα. Να θυμηθούμε ότι πλήττονται από τον άνθρακα, ένα νόσημα στο οποίο κινδυνεύουν ακόμα και οι εκδορείς και που είναι το κυριότερο, το σημαντικότερο ίσος μέσον βιολογικού πολέμου. Όποτε καταλαβαίνουμε τι προκαλεί αυτή η νόσος. Πλήττονται επίσης από φυματίωση από τα βοοειδή, από ηπατίτιδα Ε, από βρουκέλλωση. 
Υπάρχει λύση; Θα υπήρχε αν είχε υπάρξει και κάποια συζήτηση για την πιθανότητα να ενταχθούν αυτοί οι άνθρωποι στα βαριά και ανθυγιεινά και επικίνδυνα επαγγέλματα. Το ωράριο, οι συνθήκες εργασίας, οι δυνατότητες αργίας, οι καιρικές συνθήκες, η ψυχική καταπόνηση λόγω του στρες για το πώς θα είναι ο καιρός πλήττει τρομερά τουλάχιστον τους έντεκα χιλιάδες αλιείς.
Τόσοι είναι αυτήν τη στιγμή: 11.000 είναι τα σκάφη, 15.000 οι άνθρωποι.
Ποιος από εμάς θα ήθελε να δουλεύει μέρα νύχτα χωρίς ωράριο, χωρίς συνθήκες ασφάλειας, να ελέγχεται η ασφάλειά του όχι από υπηρεσίες υγιεινής και ασφάλειας, αλλά από το λιμενικό, για να έχει ως μέσο εισόδημα -αυτό λέει η ΕΛΣΤΑΤ- μικτά οι άνδρες 14.000 ευρώ τον χρόνο και οι γυναίκες 10.000 ευρώ τον χρόνο, δηλαδή καθαρά κάτω από το όριο της φτώχειας και ταυτόχρονα, να υπάρχει παντελής έλλειψη κοινωνικής ιατρικής και ενημέρωσης σε θέματα προαγωγής της υγείας και δυσκολίες στην εκπαίδευση; Μόνο 85 ώρες σχεδιάζει να εκπαιδεύονται θεωρητικά οι διαχειριστές κρέατος. Τι μπορεί να μάθει στις 85 ώρες κάποιος και μέσα σ’ αυτό να μάθει και πώς να προστατεύεται και τι μέτρα προστασίας να παίρνει;
Επιπλέον, έχουμε τις φυσικές καταστροφές, τις φωτιές και υπερβολικές καθυστερήσεις στις αποζημιώσεις αυτών των ανθρώπων και πάνω σ’ αυτό έχουμε ανεπαρκή κάλυψη με επιστήμονες για τις σοβαρές επιζωοτίες της ευλογιάς και του αφθώδους πυρετού. 
(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. ΑΘΑΝΑΣΙΟΣ ΜΠΟΥΡΑΣ)
Φαίνεται ότι υπάρχει εξαιρετικά μεγάλη καθυστέρηση και περιορισμένη προσφορά εξειδικευμένου προσωπικού. Δεν υπάρχει ούτε μία κτηνιατρική υπηρεσία που να μη δήλωσε ότι υπάρχει δραματική έλλειψη κτηνιάτρων και ότι δεν είναι αποδεκατισμένες οι υπηρεσίες και ταυτόχρονα, ότι υπάρχει δραματική αδυναμία ιχνηλάτης που να θέτει σε κίνδυνο τους αθώους αγρότες που δεν είναι υπεύθυνοι για τις επιζωοτίες, αλλά είναι υπεύθυνο το κράτος. 
Παράλληλα, η Κυβέρνηση αρνήθηκε να υλοποιήσει ή να αποδεχθεί την πρόταση της επιστημονικής ένωσης κτηνιάτρων που μιλούσε για τη δημιουργία σώματος κτηνιάτρων εκτροφής, οι οποίοι θα μπορούσαν να ασκήσουν την ιχνηλάτηση πιο γρήγορα και πιο αποτελεσματικά. 
Ταυτόχρονα, υπάρχει πεισματική άρνηση για τον εμβολιασμό κατά της ευλογιάς, μόνο και μόνο για να προστατεύσουμε την εξαγωγή της φέτας, όταν εισάγουμε γάλα για να φτιάξουμε τη φέτα. 
Τέλος, υπάρχει η φοβερή επιλογή της αύξησης των ποινών και των προστίμων. Με μέχρι δύο χρόνια φυλάκιση απειλούνται αγρότες που δεν δέχτηκαν να θανατώσουν τα ζώα τους. Και τις συνέπειες της ανεπάρκειας ενός κράτους καλούνται να τις πληρώσουν οι αγρότες και οι αλιείς μας. 
Η λύση που προτείνουμε να θυσιάσουμε τα ζώα μας, όσα ζώα μας απέμειναν, είναι καταστροφική και πρέπει να θυμηθούμε ότι αυτοί στους οποίους αναθέτουμε να σκοτώσουν τα ζώα κινδυνεύουν από προβλήματα υγείας. 
Ελπίζοντας, κύριε Υπουργέ, κύριοι συνάδελφοι της Συμπολίτευσης, ότι θα σκεφτείτε την προστασία των αγροτών, των αλιέων, των κτηνοτρόφων μας, καταθέτω 190 σελίδες του βιβλίου μου που αφορά ειδικά την υγιεινή και ασφάλεια κτηνοτρόφων, αγροτών και αλιέων -το είχα εκδώσει πριν από μερικά χρόνια, αρκετά χρόνια θα έλεγα-, δύο άρθρα μου που παρουσιάζουν τη συχνότητα των ατυχημάτων για τους αλιείς, δημοσιευμένο σε διεθνή... 
(Στο σημείο αυτό η Βουλευτής κ. Αθηνά Λινού  καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)
ΠΡΟΕΔΡΕΥΩΝ (Αθανάσιος Μπούρας): Κυρία Λινού, σας ευχαριστούμε πολύ.
Να καλέσω τώρα στο Βήμα την ανεξάρτητη Βουλευτή, τη συνάδελφο Γιώτα Πούλου. 
Κυρία Πούλου, έχετε τον λόγο. 
ΠΑΝΑΓΙΟΥ (ΓΙΩΤΑ) ΠΟΥΛΟΥ: Σας ευχαριστώ πάρα πολύ, κύριε Πρόεδρε. 
Κυρίες και κύριοι συνάδελφοι, άκουσα με προσοχή σήμερα την ομιλία του Υπουργού, του κ. Σχοινά, και ομολογώ ότι ενώ περίμενα να ακούσω συγκεκριμένες απόψεις για το σημερινό νομοσχέδιο, αλλά και για τα μεγάλα προβλήματα που αντιμετωπίζουν οι αγρότες, οι κτηνοτρόφοι, οι αλιείς,  οι μελισσοκόμοι μας, άκουσα, όπως ακούσαμε άλλωστε όλοι, τελικά μεγαλεπήβολες διακηρύξεις, οραματισμούς και αρκετά «θα» για την αγροτική μας παραγωγή. Αναρωτήθηκα πραγματικά αν είμαστε σε προγραμματικές διαδικασίες της Κυβέρνησης, αλλά για το νομοσχέδιο που κατέθεσε, το δήθεν μεταρρυθμιστικό για την αλιεία, τίποτα δεν είπε. 
Ο κύριος Υπουργός εμφανίστηκε ως Ευρωπαίος πολιτικός και τεχνοκράτης και μίλησε περί διαχρονικής έλλειψης συστήματος και λογικής. Όμως, η λογική που επικαλέστηκε πάραυτα καταργείται με το νομοσχέδιο που κατέθεσε, το νομοσχέδιο «σκούπα» που κατέθεσε το ίδιο του το Υπουργείο. Έτσι αντιλαμβάνεται κι αυτός τις μεταρρυθμίσεις; Με περιορισμένη διαβούλευση, με άρθρα που συμπληρώνονται εκτός διαβούλευσης; Ένα νομοσχέδιο χωρίς στρατηγική λογική, χωρίς καμία πραγματική στόχευση χωρίς συνοχή, με διάσπαρτες διατάξεις άσχετες για την αλιεία; Ένα νομοσχέδιο με νέα γραφειοκρατικά εμπόδια, δυσανάλογες κυρώσεις και πλήρη απουσία ουσιαστικής μέριμνας για το εκτινασσόμενο κόστος παραγωγής; 
Δεν πείθουν τα λόγια του κυρίου Υπουργού, γιατί οι πράξεις ακριβώς της Κυβέρνησης αλλά και του ιδίου τους διαψεύδουν. Αναρωτιόμαστε αν αντιλαμβάνεστε, κύριοι της Κυβέρνησης, το πόσο σκληρά δοκιμάζεται ο πρωτογενής τομέας από την ενεργειακή κρίση με την εκτόξευση των τιμών των καυσίμων, αλλά και από τις δικές σας αβελτηρίες και αστοχίες. 
Το πετρέλαιο κίνησης έχει γίνει δυσβάστακτο βάρος για όλους τους Έλληνες και ακόμη μεγαλύτερο για τους ανθρώπους στον πρωτογενή τομέα. Η Κυβέρνηση, παρά τα μεγάλα λόγια περί στήριξης, αρκείται σε ανεπαρκή, αποσπασματικά και προσωρινά μέτρα, ψίχουλα λίγων λεπτών το λίτρο που δεν καλύπτουν ούτε στο ελάχιστο τις πραγματικές ανάγκες των παραγωγών. 
Την ίδια στιγμή οι ζωονόσοι έχουν προκαλέσει ανυπολόγιστη καταστροφή, εκατοντάδες χιλιάδες ζώα χάθηκαν, ολόκληρες κτηνοτροφικές εκμεταλλεύσεις ισοπεδώθηκαν και οι αποζημιώσεις είτε καθυστερούν δραματικά είτε είναι εξευτελιστικά χαμηλές. Και όλα αυτά χωρίς κανένα ολοκληρωμένο σχέδιο πρόληψης, χωρίς επαρκή στελέχωση των κτηνιατρικών υπηρεσιών, χωρίς ουσιαστική στήριξη για την ανασυγκρότηση του ζωικού κεφαλαίου. 
Οι ελλείψεις σε ιχθυολόγους αγγίζουν το 60% και σε κτηνιάτρους το 40%. Πώς θα γίνουν οι έλεγχοι για τις ζωονόσους; Με υποχρεωτικές μετακινήσεις υπαλλήλων από τη μια άκρη της Ελλάδας στην άλλη με 5 ευρώ την ώρα; Δυστυχώς, δεν βλέπουμε ούτε σε αυτό το νομοσχέδιο έναν συνεκτικό και μακρόπνοο εθνικό σχεδιασμό για την αγροτική παραγωγή, την κτηνοτροφία και την αλιεία. 
Με αποσπασματικές διατάξεις συνεχίζει να στοχεύει η Κυβέρνηση κατά του μικρού παράκτιου αλιέα, όπως θα εξηγήσω στη συνέχεια, και επιλέγει πάλι τον δρόμο της τιμωρητικής αυστηρότητας και της διοικητικής αυθαιρεσίας.
Θέλω να σταθώ όμως ιδιαίτερα στην κραυγή αγωνίας του Συλλόγου Επαγγελματιών Αλιέων της παραλίας Κυριακίου στη Βοιωτία, ενδεικτική των προβλημάτων όλων των μικρών παράκτιων αλιέων. Γι’ αυτούς το μικρό καΐκι είναι το τρακτέρ της θάλασσας. Κι όμως, με ασαφείς ορισμούς και αυθαίρετες ερμηνείες του μητρώου αγροτών επιχειρείται η ταύτιση του επαγγελματία αλιέα αποκλειστικά με όποιον αποζεί κυρίως από την αλιεία. 
Έχουμε ήδη το προηγούμενο ανάκλησης δεκαπέντε αδειών σκαφών που ανανεώνονταν επί δεκαετίες επειδή οι αλιείς είχαν δεύτερη νόμιμη πηγή εισοδήματος ή πενιχρή σύνταξη. Το μητρώο μετατράπηκε σε μηχανισμό αφαίρεσης δικαιωμάτων. Ρωτώ λοιπόν το εξής. Αν ένας αγρότης δεν πληροί πρόσκαιρα ή πλέον τα εισοδηματικά κριτήρια τού κατάσχετε το τρακτέρ; Όχι βέβαια. Γιατί τότε στερείτε από τον αλιέα το βασικό παραγωγικό του μέσο; Η επαγγελματικότητα αποδεικνύεται από την πραγματική άσκηση της δραστηριότητας και όχι μόνο από εισοδηματικά κριτήρια.
Κύριε Υπουργέ, απαιτούν ρητή και σαφή νομοθετική διάκριση, η σύνταξη ή η δεύτερη πηγή εισοδήματος να μην αποτελούν λόγο ανάκλησης άδειας, εφόσον ασκείται νόμιμη και πραγματική δραστηριότητα. Κι επειδή οι θιγόμενοι έχουν ήδη προσφύγει στη Δικαιοσύνη, απαιτούν μεταβατική διάταξη για την αποκατάσταση όλων των αδειών που ανακλήθηκαν άδικα. Διαφορετικά, η αποκατάσταση θα εγκλωβιστεί σε μακροχρόνιες δικαστικές διεκδικήσεις που θα οδηγήσουν στην οριστική οικονομική και επαγγελματική τους εξόντωση.
Εκτός βέβαια και αν αυτός είναι ο απώτερος στόχος σας, αν επιδιώκετε την εξαφάνιση των μικρών αλιέων, ώστε να μείνουν στο πεδίο μόνο οι μεγάλες εκμεταλλεύσεις, δήθεν για το καλό της βιοποικιλότητας και τη διαφύλαξη των αποθεμάτων. 
Το νομοσχέδιο αφήνει ανεξέλεγκτο το τοπίο στην ερασιτεχνική αλιεία, απουσιάζει ο έλεγχος των ορίων αλίευσης, των εργαλείων, των ζωνών και της παράνομης εμπορίας, δημιουργώντας αθέμιτο ανταγωνισμό. Γι’ αυτό ζητάμε την άμεση ενεργοποίηση του υποσυστήματος ερασιτεχνικής αλιείας, την επαναφορά της ατομικής άδειας και την εναρμόνιση με το ευρωπαϊκό δίκαιο.
Επίσης, αναθέτει ελεγκτικούς και κυρωτικούς ρόλους στις περιφέρειες. Πώς, όμως, θα ανταποκριθούν χωρίς καμία πρόσληψη, κύριε Υπουργέ; Αγνοεί τους δήμους και τις τοπικές κοινότητες συστηματικά. Δεν είναι το μόνο νομοσχέδιο. Τους μετατρέπει σε εισπράττοντας προστίμων, αντί να είναι συνδιαμορφωτές τοπικών σχεδίων ανάπτυξης, όπως συμβαίνει σε άλλες ευρωπαϊκές χώρες. Με τις τοπικές ομάδες δράσης αλιείας και με τη σύσταση συλλόγων ανά αλιευτικό εργαλείο, ουσιαστικά διασπά και αποδυναμώνει θεσμικά τον κλάδο των αλιέων. 
Στη μελισσοκομία το ίδιο σενάριο. Εξαντλείτε την αυστηρότητα με πρόστιμα, ακόμα και για καθυστέρηση εγγραφής στο «e-honey». Όμως, αφήνετε ολόκληρη την αγορά απροστάτευτη από τις παράνομες ελληνοποιήσεις, χωρίς καν να έχετε ιδρύσει Εθνικό Εργαστήριο Αναφοράς, υποχρέωση που εκκρεμεί από το 2017. Προφανώς, το σύστημα που λείπει, κατά τον κ. Σχοινά, εξαντλείται μόνο στις διακηρύξεις του.
Επαίρεται, όμως, ο κ. Σχοινάς για την επίλυση ζητημάτων στην καταβολή των ενωσιακών ενισχύσεων με τη μεταφορά του ΟΠΕΚΕΠΕ στην ΑΑΔΕ. Δεν απάντησε φυσικά αν συμβαίνει και σε άλλη ευρωπαϊκή χώρα μία εισπρακτική αρχή να αναλαμβάνει τον ρόλο του οργανισμού πληρωμών και ελέγχου κοινοτικών ενισχύσεων, προσανατολισμού και εγγυήσεων. Δεν απάντησε και για τη δεινή θέση των αγροτών που δεν πρόκειται να πληρωθούν τις προκαταβολές της ενιαίας ενίσχυσης έγκαιρα τον Οκτώβριο. Δεν απάντησε, δηλαδή, πώς και τα κατάφεραν άλλες ευρωπαϊκές χώρες να έχουν πληρώσει προ πολλού προκαταβολές, όπως η Ιταλία, που κατέβαλε προκαταβολές από τον Ιούλιο μήνα 580.000.000 για να στηρίξει το πρωτογενή, αλλά και άλλες ευρωπαϊκές χώρες.
Δεν απάντησε για την καθυστέρηση της νέας πλατφόρμας myAGRO του ΟΣΔΕ για τα προβλήματα της λειτουργίας της, αφού μόνο εκατό χιλιάδες από τις περίπου εξακόσιες χιλιάδες δηλώσεις έχουν οριστικοποιηθεί μέχρι τώρα. Οι τεχνικές δυσλειτουργίες, η μη αντιστοίχιση των ΚΑΕΠ με τις διασταυρώσεις του monitoring, αλλά και η απαίτηση του συστήματος για συγκατάθεση των αγροτών στον συμψηφισμό των επιδοτήσεων με τυχόν οφειλές στο Δημόσιο -που καταργεί το ακατάσχετο των επιδοτήσεων- δεν πρόκειται να απαντηθούν από την Κυβέρνηση, αλλά και από τους Υπουργούς. Διότι, μετά το σκάνδαλο του ΟΠΕΚΕΠΕ, θα συνεχιστεί η οικονομική ασφυξία των αγροτών που βρίσκονται πλέον σε διαρκή ομηρία.
Όμως, κύριε Υπουργέ, αντί να ενδιαφερθείτε και να διορθώσετε αυτά που προκαλέσατε με τα σκάνδαλά σας, έρχεστε με το αντισυνταγματικό άρθρο 74 να καλύψετε και να απαλλάξετε αναδρομικά και άλλους Φραπέδες του σκανδάλου του ΟΠΕΚΕΠΕ. Περιμέναμε να το αποσύρει ο Υπουργός, ο κ. Σχοινάς, αλλά μας μάλωσε κιόλας που τολμάμε να αμφισβητούμε τις προθέσεις του. 
Δεν απάντησε, όμως, για το τι ακριβώς μεθοδεύετε με αυτή την εμβόλιμη διάταξη. Ποιους καλύπτει αναδρομικά και γιατί παρεμβαίνει, διακόπτοντας υποθέσεις που διερευνώνται από την Ευρωπαϊκή Εισαγγελία ή από την ελληνική Δικαιοσύνη; Σε τι αποσκοπεί αυτή η εσπευσμένη εκκαθάριση, χωρίς ουσιαστικούς ελέγχους, με αναδρομική νομιμοποίηση των εισπράξεων που έγιναν με δόλο; Πόσοι κομματικοί παράγοντες, τοπικοί κομματάρχης, νυν και υποψήφιοι Βουλευτές θα επωφεληθούν από αυτό, εν όψει των επερχόμενων εκλογών; Καθαρά ρητορικά είναι τα ερωτήματα. Τις απαντήσεις τις γνωρίζουμε και εμείς και ο ελληνικός λαός. 
Κυρίες και κύριοι συνάδελφοι, η αλιεία, η κτηνοτροφία, η μελισσοκομία χρειάζονται πραγματική μεταρρύθμιση, με ειλικρινή διάλογο, ουσιαστική στήριξη του εισοδήματος, στελέχωση των υπηρεσιών και σεβασμό στον καθημερινό τους αγώνα.
Καλούμε την Κυβέρνηση να αποσύρει τις τιμωρητικές διατάξεις και ιδίως το απαράδεκτο άρθρο 74. Το να την καλέσουμε τώρα να ακούσει επιτέλους τους φορείς, τους αλιείς και όλους τους παραγωγούς της πατρίδας μας καταντά κενό γράμμα, γιατί κλείνει, δυστυχώς -ή ευτυχώς για τον ελληνικό λαό- ο κύκλος της διακυβέρνησής της. 
Σας ευχαριστώ.
ΠΡΟΕΔΡΕΥΩΝ (Αθανάσιος Μπούρας): Και εμείς ευχαριστούμε την κ. Πούλου.
Θα καλέσω τώρα στο Βήμα τον Βουλευτή της Νέας Δημοκρατίας, τον συνάδελφο κ. Γιώργο Ιωάννη. 
Κύριε Γιώργο, έχετε τον λόγο. 
ΙΩΑΝΝΗΣ ΓΙΩΡΓΟΣ: Ευχαριστώ, κύριε Πρόεδρε.
Κυρίες και κύριοι συνάδελφοι, το νομοσχέδιο που συζητάμε σήμερα αφορά έναν από τους πιο κρίσιμους τομείς της ελληνικής οικονομίας και της ελληνικής περιφέρειας, τον πρωτογενή τομέα. Αφορά την αλιεία, τη γεωργία, τη μελισσοκομία αλλά και μια σειρά από παρεμβάσεις που στόχο έχουν να κάνουν το κράτος πιο σύγχρονο, πιο ψηφιακό και πιο αποτελεσματικό απέναντι στον παραγωγό. Γιατί αυτό είναι τελικά το μεγάλο ζητούμενο, να έχουμε κανόνες που προστατεύουν το περιβάλλον και την παραγωγή, αλλά ταυτόχρονα ένα κράτος που δεν δυσκολεύει τον άνθρωπο που εργάζεται 
Το νομοσχέδιο κάνει ένα σημαντικό βήμα προς αυτή την κατεύθυνση καταρχήν στον τομέα της αλιείας, με την ενίσχυση των ελεγκτικών μηχανισμών, την καλύτερη παρακολούθηση της αλιευτικής δραστηριότητας, την αξιοποίηση ψηφιακών δεδομένων και την ενίσχυση της ιχνηλασιμότητας. Τα τελευταία χρόνια καμία παρέμβαση ουσίας δεν έχει υπάρξει για την αλιεία και αυτό ήταν απαραίτητο να γίνει, γιατί η παράνομη αλιεία δεν πλήττει μόνο το θαλάσσιο περιβάλλον. Πλήττει κυρίως τον επαγγελματία, τον επαγγελματία αλιέα που τηρεί τους κανόνες, επενδύει στο σκάφος του και προσπαθεί να ζήσει την οικογένειά του από τη θάλασσα.
Μιας και αναφέρθηκα στην οικογένεια του ψαρά, να σταθώ εδώ και στη δική μου οικογένεια, μιας και σήμερα κλείνει ένας κύκλος μιας μακρόχρονης παρουσίας της στη θάλασσα με την κατάργηση της τράτας. Γρίπο τη λέγαμε εμείς τότε, αφού ο πολύτεκνος πατέρας μου δούλευε βιντζότρατα από το 1950 και επί σαράντα πέντε συνεχή έτη. Αυτή μας μεγάλωσε, όπως μεγάλωσε νομίζω και γενιές Ελλήνων ψαράδων. Αν και θεωρώ ότι υπάρχουν αλιευτικά εργαλεία περισσότερο επιβλαβή για την αλιεία και θα μπορούσε υπό όρους και συνθήκες να συνεχιστεί να υφίσταται ως δραστηριότητα, τούτο δεν έγινε στον χρόνο που έπρεπε.
Κυρίες και κύριοι συνάδελφοι, θέλω να αναφερθώ και σε ένα ζήτημα ιδιαίτερης σημασίας για τη Χαλκιδική, τη μικρή παράκτια αλιεία και ειδικότερα την αλιεία στην περιοχή του Αγίου Όρους. Η Χαλκιδική έχει ανθρώπους που εδώ και δεκαετίες ζουν από τη θάλασσα, μικρούς επαγγελματίες αλιείς, οικογενειακές επιχειρήσεις, ανθρώπους που έχουν επενδύσει σε μικρά επαγγελματικά σκάφη και γνωρίζουν την περιοχή και τις ιδιαιτερότητές της. Η πολιτεία πρέπει να εξετάσει αν μπορεί να διαμορφωθεί ένα ειδικό και απολύτως ελεγχόμενο πλαίσιο που θα δίνει προτεραιότητα στους μικρούς επαγγελματίες παράκτιους αλιείς της Χαλκιδικής. 
Θέλω να είμαι απολύτως σαφής. Δεν μιλάμε για κατάργηση των περιβαλλοντικών κανόνων. Δεν μιλάμε για ανεξέλεγκτη αλιεία. Δεν μιλάμε για αμφισβήτηση του ειδικού καθεστώτος του Αγίου Όρους. Μιλάμε, όμως, για μια στοχευμένη πολιτική που θα λαμβάνει υπόψη την πραγματική κλίμακα της μικρής παράκτιας αλιείας με επιστημονική τεκμηρίωση, με σαφείς κανόνες, με αποτελεσματικούς ελέγχους και όπου αυτό είναι θεσμικά και περιβαλλοντικά εφικτό, με ειδική προτεραιότητα για τους μικρούς επαγγελματίες αλιείς της Χαλκιδικής. Γιατί ο μικρός αλιέας δεν μπορεί να αντιμετωπίζεται με τον ίδιο τρόπο όπως δραστηριότητες εντελώς διαφορετικής κλίμακας. 
Η προστασία του θαλάσσιου περιβάλλοντος και η προστασία της μικρής παράκτιας αλιείας δεν είναι αντίθετοι στόχοι. Μπορούν να υπηρετηθούν ταυτόχρονα.
Κυρίες και κύριοι συνάδελφοι, σε αυτό το σημείο θέλω να αναφερθώ και στις αλιευτικές υποδομές της Χαλκιδικής, γιατί δεν μπορούμε να μιλάμε για σύγχρονη αλιεία χωρίς σύγχρονες υποδομές. Στόχος μας είναι η αναβάθμιση των σημαντικών λιμανιών του νομού και αυτό το δείχνουμε καθημερινά. Θα σας αναφέρω μία περίπτωση. Είναι η περίπτωση του Νέου Μαρμαρά, όπου βρίσκεται σε εξέλιξη το έργο ολοκλήρωσης βελτίωσης λιμένα αλιευτικών σκαφών Νέου Μαρμαρά, με συμβατική αξία περίπου στα 17 εκατομμύρια. Πρόκειται για μια σημαντική παρέμβαση που αφορά άμεσα την αλιευτική δραστηριότητα και την τοπική οικονομία. Τέτοιες υποδομές δεν είναι απλώς λιμενικές εγκαταστάσεις, είναι επένδυση στην ασφάλεια των αλιέων, στην παραγωγή και στην τοπική κοινωνία.
Εδώ αξίζει να αναφέρω μία πολύ συγκεκριμένη παρέμβαση. Τη νέα χρηματοδότηση ύψους 16 εκατομμυρίων ευρώ για επενδύσεις στα επαγγελματικά αλιευτικά σκάφη, με ιδιαίτερη έμφαση στη μικρή παράκτια αλιεία. Πρόκειται για ένα πρόγραμμα που μπορεί να στηρίξει επαγγελματίες αλιείς και επιχειρήσεις, βοηθώντας τους να εκσυγχρονίσουν τα σκάφη και τον εξοπλισμό τους και να βελτιώσουν την ασφάλεια και τις συνθήκες εργασίας τους. Μάλιστα, το Υπουργείο ανακοίνωσε παράταση της προθεσμίας αιτήσεων έως τις 16 Οκτωβρίου 2026.
Κλείνοντας την παρέμβασή μου για την αλιεία, θα αναφέρω ότι πρέπει κάποια στιγμή να σκεφτούμε πώς θα στηρίξουμε στις χρονικές περιόδους που λόγω κακοκαιριών δεν μπορούν να εργαστούν στη θάλασσα, όλους αυτούς τους αλιείς που θαλασσοπνίγονται, στην κυριολεξία, για το μεροκάματο. Θα πρέπει επομένως η αποζημίωση, παραδείγματος χάρη, ανά ημέρα που χάνεται για αυτούς να είναι όσο το κατώτερο ημερομίσθιο εργάτη. Θα ήταν μια καλή οικονομική στήριξη.
Υπάρχουν μήνες, κυρίως τον χειμώνα, που οι αλιείς σε κάποιες περιοχές κάνουν εβδομάδες να βγουν για ψάρεμα. Επίσης, να δούμε πιθανές αποζημιώσεις για τις ζημιές των εργαλείων τους από τα μεγάλα θαλάσσια θηλαστικά, όπως τα δελφίνια, αλλά και από την εμφάνιση πλαγκτόν που δεν τους επιτρέπει να αλιεύουν για πολλές ημέρες. Ξέρετε στη θάλασσα μπορεί να μην έχουμε το χαλάζι που έχουμε στην ξηρά, έχουμε όμως άλλου είδους προβλήματα. 
Κυρίες και κύριοι συνάδελφοι, αυτό είναι τελικά το μεγάλο στοίχημα για τον πρωτογενή τομέα: Να δημιουργήσουμε ένα κράτος που βάζει κανόνες, αλλά ταυτόχρονα να στηρίζει τον άνθρωπο που παράγει, να προστατεύουμε το περιβάλλον χωρίς να εγκαταλείπουμε τις παραγωγικές κοινωνίες. Κυρίως πρέπει να αυξήσουμε την προστιθέμενη αξία που μένει στον τόπο μας, γιατί η Χαλκιδική δεν πρέπει να είναι μόνο τόπος παραγωγής, πρέπει να είναι και τόπος μεταποίησης, τυποποίησης και εξαγωγικής δραστηριότητας.
Για να γίνει αυτό κατορθωτό, ο έλεγχος δεν πρέπει να μετατρέπεται σε πρόσθετη γραφειοκρατία. Η ψηφιοποίηση πρέπει να λειτουργήσει υπέρ του παραγωγού, αξιοποιώντας τα στοιχεία που ήδη διαθέτει το δημόσιο και περιορίζοντας τις επαναλαμβανόμενες διαδικασίες. 
Ακριβώς την ίδια φιλοσοφία υπηρετούν και οι παρεμβάσεις στο Μητρώο Αγροτών και Αγροτικών Εκμεταλλεύσεων. Ένα σύγχρονο κράτος πρέπει να γνωρίζει τα δεδομένα που διαθέτει και να μην υποχρεώνει τον πολίτη να προσκομίζει ξανά και ξανά τα ίδια.
Κυρίες και κύριοι συνάδελφοι, θέλω στο σημείο αυτό να αναγνωρίσω τη διαχρονική προσπάθεια του Υπουργείου Αγροτικής Ανάπτυξης και Τροφίμων, μια προσπάθεια στην οποία συνέβαλε και ο προηγούμενος Υπουργός, με τον οποίο είχα εξαιρετική συνεργασία, αλλά και έθεσε τις βάσεις προωθώντας παρεμβάσεις για τον πρωτογενή τομέα. 
Σήμερα, όμως, θέλω να σταθώ ιδιαίτερα στην παρουσία του νυν Υπουργού Αγροτικής Ανάπτυξης και Τροφίμων, του συντοπίτη μου, του κ. Σχοινά και στην επιλογή του να βρίσκεται ο ίδιος στην πρώτη γραμμή κοντά στους ανθρώπους της παραγωγής και στις τοπικές κοινωνίες. 
Και το λέω αυτό γιατί στις 14 του Ιούνη ο κ. Σχοινάς βρέθηκε στη Νέα Τρίγλια της Χαλκιδικής, όπου μαζί με τον κ. Χατζηδάκη, τον Αντιπρόεδρο, συναντήθηκαν με κατοίκους και εκπροσώπους φορέων του Νομού. Συζητήθηκαν ζητήματα που για τη Χαλκιδική δεν είναι θεωρητικά, αλλά είναι η καθημερινότητα, όπως η λειψυδρία, οι υποδομές, τα αγροτικά προβλήματα και οι ανάγκες της τοπικής παραγωγής. Και αυτό ακριβώς θέλω να κάνω και σήμερα από το Βήμα της Βουλής. Θέλω να μεταφέρω την  πραγματικότητα της Χαλκιδικής, γιατί η Χαλκιδική είναι ένας τόπος όπου ο πρωτογενής τομέας έχει πολλές και διαφορετικές εκφάνσεις. Είναι η γεωργία, είναι η ελαιοκαλλιέργεια, η μελισσοκομία. Τα θέματα της μελισσοκομίας τα θέσαμε εκτενώς στη συνάντησή μας στο Υπουργείο και με τον πρώην Υπουργό και αναμένουμε, επομένως, τις ενέργειες του Υπουργείου. 
Να μην ξεχνάμε, κύριε Υπουργέ, ότι το μέλι της Χαλκιδικής καλύπτει περίπου το 46% της παραγωγής μελιού της χώρας. Πρέπει να σκύψουμε με ενδιαφέρον πάνω από τα προβλήματά τους. Κάποια, βέβαια, αντιμετωπίζονται με το παρόν νομοσχέδιο. Ο ελαιώνας της Χαλκιδικής εκτείνεται σε περίπου 23 χιλιάδες εκτάρια, δηλαδή περίπου 230 χιλιάδες στρέμματα, και καταλαμβάνει σημαντικό μέρος της καλλιεργούμενης έκτασης του νομού. Οι πράσινες ελιές της Χαλκιδικής αντιστοιχούν σε περίπου 33,2% της συνολικής ελληνικής παραγωγής επιτραπέζιων ελιών. Και δεν μιλάμε απλώς για ένα προϊόν με μεγάλη παραγωγική σημασία. Οι πράσινες ελιές είναι ΠΟΠ. Αυτό αποτελεί ένα σημαντικό συγκριτικό πλεονέκτημα που πρέπει να προστατεύσουμε. Πρέπει να ενισχύσουμε την ιχνηλασιμότητα, την τυποποίηση και τη μεταποίηση. Πρέπει να προστατεύσουμε τον παραγωγό από αθέμητες πρακτικές. Πρέπει να αναζητήσουμε λύσεις σε προβλήματα που χρόνια τώρα ταλανίζουν τις τοπικές κοινωνίες μας, όπως τα αναφερόμενα ως δασικά κτήματα. Ιδιοκτησίες που πέρασαν τα τελευταία 70 χρόνια από παππού σε γιο και εγγονό στην πορεία του χρόνου βρέθηκαν να διεκδικούνται από το ελληνικό δημόσιο. Πρέπει κάποια στιγμή να αποδοθούν στους ιδιοκτήτες, όπως αυτοί το δικαιούνται. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)
Κυρίες και κύριοι συνάδελφοι, για να γίνουμε ένα κράτος φιλικό προς τον πολίτη, τον έμπορο, τον παραγωγό, θα πρέπει να αξιοποιούμε την ψηφιακή τεχνολογία για να μειώνουμε τη γραφειοκρατία και τα χρηματοδοτικά εργαλεία και για να εκσυγχρονίζουμε την παραγωγή, να δίνουμε στα ελληνικά προϊόντα την αξία που πραγματικά τους αναλογεί. Για τη Χαλκιδική αυτό σημαίνει να στηρίξουμε την ελιά μας, τον αγρότη, το μικρό επαγγελματία αλιέα και να προστατεύσουμε τη θάλασσά μας. Και σε αυτή την προσπάθεια το Υπουργείο Αγροτικής Ανάπτυξης και Τροφίμων έχει μπροστά του μια μεγάλη ευθύνη, να μετατρέψει τις μεταρρυθμίσεις και τα χρηματοδοτικά εργαλεία σε πραγματική στήριξη για τον άνθρωπο της παραγωγής. 
Εμείς ως εκπρόσωποι της Περιφέρειας οφείλουμε να μεταφέρουμε εδώ στη Βουλή τις πραγματικές ανάγκες των ανθρώπων μας, για όλους εκείνους που θέλουν να συνεχίσουν να παράγουν, να επενδύουν και να δημιουργούν στον τόπο τους, για μια Χαλκιδική που θέλει να κάνει την παραγωγή της πιο σύγχρονη… (δεν ακούστηκε).
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Αθανάσιος Μπούρας): Ευχαριστούμε, κύριε Γιώργο, ολοκληρώσατε. 
Κυρίες και κύριοι συνάδελφοι, έχω την τιμή να ανακοινώσω στο Σώμα το Δελτίο Επικαίρων Ερωτήσεων της Παρασκευής 25 Σεπτεμβρίου 2026.
Α.  ΕΠΙΚΑΙΡΕΣ   ΕΡΩΤΗΣΕΙΣ    Πρώτου  Κύκλου   (Άρθρα  130  §   2  και  3  και  132 §  2 ΚτΒ)
 1. Η με αριθμό 1356/21-9-2026 επίκαιρη ερώτηση του Βουλευτή Κιλκίς της Κ.Ο. ΠΑΣΟΚ-ΚΙΝΗΜΑ ΑΛΛΑΓΗΣ κ. Στέφανου Παραστατίδη προς τον Υπουργό Υποδομών και Μεταφορών με θέμα: «Αρτζάν-Αμάτοβο: Επιτακτική η ολοκλήρωση του έργου του αναβαθμού του Αξιού και η άμεση τεχνική παρέμβαση, ώστε να διασφαλιστεί η συνέχιση της άρδευσης της περιοχής».
2. Η με αριθμό 1354/21-9-2026 επίκαιρη ερώτηση του Βουλευτή Α΄ Θεσσαλονίκης της Κ.Ο. ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ κ. Χρήστου Γιαννούλη προς τον Υπουργό Υποδομών και Μεταφορών με θέμα: «Αεροδρόμιο Ελευθέριος Βενιζέλος: Ποιοι λόγοι οδήγησαν στην ακύρωση του διαγωνισμού επέκτασης ύψους 1,3 δις;».
 3. Η με αριθμό 1345/17-9-2026 επίκαιρη ερώτηση του Ανεξάρτητου Βουλευτή Κορινθίας κ. Γεωργίου Ψυχογιού προς τον Υπουργό Εσωτερικών με θέμα: «Συμμόρφωση με αποφάσεις ΣτΕ για εισοδηματικό «κόφτη» στην πολιτογράφηση και επανεξέταση των απορριφθεισών αιτήσεων».
ΑΝΑΦΟΡΕΣ-ΕΡΩΤΗΣΕΙΣ (Άρθρο 130 § 5 ΚτΒ)
 1. Η με αριθμό 7326/27-7-2026 ερώτηση του Ανεξάρτητου Βουλευτή Ηρακλείου κ. Χαράλαμπου (Χάρη) Μαμουλάκη προς τον Υπουργό Υποδομών και Μεταφορών με θέμα: «Η εκτόξευση του λογαριασμού της κατασκευής του τμήματος Χερσόνησος - Νεάπολη του ΒΟΑΚ».
Και να καλέσω τώρα στο Βήμα τον Βουλευτή του ΣΥΡΙΖΑ-Προοδευτική Συμμαχία, τον συνάδελφο τον Θεόφιλο τον Ξανθόπουλο.
Κύριε Ξανθόπουλε, έχετε τον λόγο. 
ΘΕΟΦΙΛΟΣ ΞΑΝΘΟΠΟΥΛΟΣ: Σας ευχαριστώ πολύ, κύριε Πρόεδρε. 
Κυρίες και κύριοι συνάδελφοι, το συζητούμενο νομοσχέδιο με τίτλο «Ρύθμιση του τομέα της αλιείας, τροποποίηση του Αλιευτικού Κώδικα, ρυθμίσεις για τις Σχολές Επαγγελμάτων Κρέατος, το Μητρώο Αγροτών και Αγροτικών Εκμεταλλεύσεων και λοιπές διατάξεις» απασχολεί από το πρωί την Εθνική Αντιπροσωπεία και θέλω να είμαι πάρα πολύ καθαρός απέναντί σας. Είχα έρθει με ένα σχέδιο ομιλίας στο μυαλό μου και βγαίνοντας από το σπίτι μου, που είναι δέκα λεπτά εδώ από τη Βουλή, στο κέντρο της πόλης, στην εσοχή της οικοδομής κοιμάται ένας άστεγος. Κοιμάται ένας άστεγος σε απόσταση πέντε λεπτών από τη Βουλή. Κι αναρωτιέμαι: Έχει νόημα η κουβέντα αυτή που κάνουμε; Παρεμβαίνουμε στα προβλήματα του κόσμου; 
Ακούστηκαν δεκάδες ομιλίες από το πρωί, μίλησαν πολιτικοί Αρχηγοί και φτάνει ένα τυχαίο γεγονός στο πατάκι της εξώθυρας να κοιμάται ένας άνθρωπος για να μας δείξει ακριβώς ποια είναι η αποστολή μας και τι στόχο έχουμε. Και ειλικρινά αισθάνομαι εξαιρετικά αμήχανος να μιλάω για τον αλιευτικό κώδικα, όταν ένας άνθρωπος στην Ελλάδα του 2026 δεν έχει ούτε τροφή ούτε στέγη και στερείται των βασικών ανθρώπινων δικαιωμάτων. 
Δεν θέλω να σπεκουλάρω, δεν θέλω να εκβιάσω το συναίσθημα του Σώματος, αλλά θέλω να κεντράρω στα μείζονα και στα ουσιώδη, διότι όλοι εμείς που έχουμε την ευθύνη της νομοθέτησης πρέπει να έχουμε κατά νου ότι η δική μας δουλειά είναι να κάνουμε μια παραγωγική δουλειά για την κοινωνία, για τους πολίτες και για εμάς στην Αριστερά, για τους ανθρώπους που είναι στον πάτο χαμηλά στην κοινωνική πυραμίδα. 
Με τον τρόπο αυτό, λοιπόν, γίνεται ξανά εξαιρετικά επίκαιρη η συζήτηση που ξεκίνησε το πρωί και την έκοψε ο κύριος Υπουργός για την τροπολογία που καταθέσαμε για τη θέσπιση ανώτατου περιθωρίου κέρδους στη διύλιση πετρελαίου και την παραγωγή προϊόντων διύλισης, καθώς και την τροπολογία που καταθέσαμε για τη μείωση του ειδικού φόρου κατανάλωσης στα καύσιμα στο χαμηλότερο επιτρεπόμενο επίπεδο της Ευρωπαϊκής Ένωσης, διότι όταν ευημερούν οι αριθμοί και δυστυχούν οι άνθρωποι, είναι προφανές ότι ως Κυβέρνηση κάτι κάνετε λάθος, κάτι κάνετε στραβά είτε από ανεπάρκεια είτε κατ’ επιλογήν. 
Και αυτό το παράδειγμα που βίωσα ερχόμενος εδώ στη Βουλή ειλικρινά με έχει τραντάξει, με έχει σοκάρει, γιατί προσπαθώ να σκεφτώ -και μιλάω εξ ονόματος όλων μας- αν η κοινοβουλευτική διαδικασία έχει νόημα όταν αυτά τα πολύ χαρακτηριστικά παραδείγματα ξεφεύγουν από το ραντάρ και τη στόχευσή μας. 
Έρχομαι στο θέμα μας τώρα. Μιλάμε για τον τομέα της αλιείας σε μια χώρα όπου το υδάτινο στοιχείο είναι κυρίαρχο και, βεβαίως, η αλιεία δεν εξαντλείται μόνο στη θαλάσσια, αλλά έχουμε και τη λιμνιαία αλιεία, που είναι ένα πολύ σημαντικό κομμάτι της αλιείας και θα έλεγα, μάλιστα, ότι έχει ιδιαίτερη σημασία, γιατί συνήθως η λιμνιαία αλιεία αφορά περιοχές οι οποίες είναι στην ενδοχώρα και οι οποίες δεν έχουν ούτε τον τουριστικό τομέα αναπτυγμένο, όπως έχουν οι παραθαλάσσιες, ούτε και τις ευκαιρίες τους οι πολίτες, όπως έχουν οι πολίτες των παραθαλάσσιων περιοχών. 
Συζητάμε, λοιπόν, για τον τομέα της αλιείας και από το πρωί δεν άκουσα μια παράμετρο που, κατά την άποψή μας, είναι εξαιρετικά σημαντική και έχει σχέση με τη μόλυνση του θαλάσσιου περιβάλλοντος, με τη μείωση των αλιευμάτων και, βεβαίως, και με τη μείωση του αλιευτικού στόλου.
Διότι, κακά τα ψέματα, κυρίες και κύριοι συνάδελφοι, εάν εξακολουθήσει αυτή η πολιτική η οποία θεωρεί το περιβάλλον ως κόστος, όχι μόνο δεν θα επιβιώσουμε ως ανθρώπινο γένος, αλλά θα καταστρέψουμε και ό,τι μας περιβάλλει και το οποίο υπάρχει σε μια ιδανική ισορροπία και μια θεία αρμονία, αν μου επιτρέπετε. 
Όταν μιλάμε λοιπόν για τον Αλιευτικό Κώδικα χωρίς να γίνεται μία συζήτηση έστω εκ πλαγίου, έστω στη μείζονα σκέψη, που λέμε εμείς οι δικηγόροι, στην εισηγητική έκθεση, για τα ζητήματα του περιβάλλοντος, για τα ζητήματα προστασίας του θαλάσσιου περιβάλλοντος, νομίζω ότι η προσπάθειά μας είναι μία προσπάθεια που δεν θα έχει θετικά αποτελέσματα, ακριβώς γιατί αντιμετωπίζουμε το ζήτημα στη διοικητική του διάσταση και αγνοούμε την πολύ βασική του, που είναι η περιβαλλοντική ισορροπία και βεβαίως η ύπαρξη των αλιευμάτων. 
Ταυτοχρόνως, στο νομοσχέδιο μιλάμε για το Μητρώο Αγροτών και Αγροτικών Εκμεταλλεύσεων και η συζήτηση αυτή γίνεται υπό το κράτος του σκανδάλου του ΟΠΕΚΕΠΕ και σαν να μην φτάνουν τα όσα συνέβησαν το προηγούμενο διάστημα με τις παραπομπές ανθρώπων στη δικαιοσύνη, με την πολιτική συζήτηση που ξεκίνησε, με την εξεταστική επιτροπή που κάναμε και την κλείσατε γρήγορα γρήγορα, έχοντας τεράστιες ευθύνες, και με την απαλλαγή των Υπουργών με την ψήφο της Πλειοψηφίας. Μιλάμε, λοιπόν, για αγροτικές εκμεταλλεύσεις θαρρείς και συζητάμε σε κενό αέρος. Οι αγρότες της Δράμας δεν πληρώθηκαν τη βασική. Ένα μεγάλο κομμάτι των αγροτών της Δράμας έχει να παίρνει χρήματα. Και αναρωτιέμαι πώς θα μας ακούν οι άνθρωποι αυτοί όταν εμείς συζητάμε και σχεδιάζουμε μεγαλόπνοα προγράμματα, όταν οι παραδοσιακές φυλές που εκτρέφονται κινδυνεύουν, όταν οι αποζημιώσεις των αγροτών δεν έχουν πληρωθεί, όταν οι αγρότες δεν ξέρουν αν θα μπουν να σπείρουν γιατί οι προϋποθέσεις, είτε λόγω της ακρίβειας του πετρελαίου, είτε λόγω της ακρίβειας των λιπασμάτων, είτε λόγω της ακρίβειας του ρεύματος καθιστούν απαγορευτική την καλλιέργεια και ειλικρινά αναρωτιέμαι τι από όλα όσα λέμε με την πρωτοβουλία της Κυβέρνησης αφορούν τον πρωτογενή τομέα και τον αγροτικό κόσμο. 
Δεν θέλω να επιμείνω στα σημεία του νομοσχεδίου διότι αυτά αναλύθηκαν και από τον εισηγητή και από τους συναδέλφους του ΣΥΡΙΖΑ, όσοι μιλήσαμε σήμερα. Θέλω όμως να κλείσω την τοποθέτησή μου λέγοντας ότι το νομοσχέδιο αυτό ουσιαστικά αντιμετωπίζει το τεράστιο κομμάτι του πρωτογενούς τομέα ως μια διοικητική διαδικασία. Κατά την άποψή μας, ο πρωτογενής τομέας βεβαίως χρειάζεται υποστήριξη -είναι αυτονόητο-, βεβαίως χρειάζεται τρόπους και όρους λειτουργίας, βεβαίως όσοι κερδίσανε παρανόμως πρέπει να υποστούν τις συνέπειες και να επιστρέψουν τα χρήματα, αλλά τον πρωτογενή τομέα, κυρίες και κύριοι του Πλειοψηφίας, δεν πρέπει να τον αντιμετωπίζουμε με λογιστικά κριτήρια. Ο πρωτογενής τομέας είναι, πρώτον, παράγων της διατροφικής επάρκειας της χώρας, δεύτερον, είναι παράγων της κοινωνικής συνοχής και τρίτον, είναι παράγων αντιμετώπισης της αστυφιλίας. 
Όταν βάλουμε αυτές τις παραμέτρους αντιλαμβανόμαστε την προνομιακή αντιμετώπιση που πρέπει να έχουν τα προβλήματα του πρωτογενούς τομέα. Κάτι τέτοιο όμως δεν διαλαμβάνεται σε αυτό το νομοσχέδιο. Κάτι τέτοιο είναι μακριά από τους προβληματισμούς της Κυβέρνησης. Η Κυβέρνηση προσπαθεί με διοικητικές παρεμβάσεις να αντιμετωπίσει ένα μείζον πρόβλημα του πρωτογενούς τομέα και της ελληνικής κοινωνίας και γι’ αυτό νομίζω ότι και αυτό το νομοσχέδιο είναι στα άσφαιρα πυρά, όπως σειρά νομοθετημάτων και πρωτοβουλιών που είδαμε το τελευταίο διάστημα. 
(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)
ΠΡΟΕΔΡΕΥΩΝ (Αθανάσιος Μπούρας): Ευχαριστούμε τον συνάδελφο κ. Ξανθόπουλο. 
Καλείται στο Βήμα η Βουλευτής της Νέας Δημοκρατίας, η συνάδελφος κ. Χριστίνα Αλεξοπούλου και αμέσως μετά τον λόγο θα πάρει ο Υφυπουργός Αγροτικής Ανάπτυξης και Τροφίμων κ. Καββαδάς.
Ορίστε, έχετε τον λόγο. 
ΧΡΙΣΤΙΝΑ ΑΛΕΞΟΠΟΥΛΟΥ: Ευχαριστώ πάρα πολύ, κύριε Πρόεδρε. 
Κύριοι Υπουργοί, κυρίες και κύριοι συνάδελφοι, στον «Οικονομικό» του Ξενοφώντα η γεωργία περιγράφεται ως μήτηρ και τροφός των άλλων τεχνών, μια φράση αιώνων που συμπυκνώνει μια διαχρονική αλήθεια, ότι η γη παράγει, δημιουργείται γύρω της ένας ολόκληρος οικονομικός κύκλος και κρατούνται ζωντανές οι τοπικές κοινωνίες. Με αυτή την αφετηρία η σημερινή συζήτηση έχει ευρύτερη πολιτική σημασία και ξεπερνά τα όρια του πρωτογενούς τομέα. Αφορά αφενός κάθε επαγγελματία που συνδέεται άμεσα ή έμμεσα με την παραγωγή και αφετέρου στην ίδια την ελληνική περιφέρεια και στη δυνατότητά της να παράγει, να δημιουργεί και να κρατά τους ανθρώπους της στον τόπο τους. 
Ας δεχτούμε κατ’ αρχάς μια βασική παραδοχή, ότι ο αγροτικός κόσμος έχει βρεθεί αντιμέτωπος με διαδοχικές και ιδιαίτερα έντονες δοκιμασίες τα τελευταία χρόνια: Πανδημία, ενεργειακή κρίση, αύξηση του κόστους παραγωγής, ακραία καιρικά φαινόμενα, φυσικές καταστροφές και στη συνέχεια σοβαρές ζωονόσοι. Η ευλογιά των αιγοπροβάτων έπληξε χιλιάδες κτηνοτρόφους και οδήγησε στη θανάτωση εκατοντάδων χιλιάδων ζώων. Στην Αχαΐα γνωρίζουμε πολύ καλά τι σημαίνει αυτό. 
Ωστόσο, μέσα σε ένα ασταθές διεθνές περιβάλλον που αλλάζει διαρκώς, η πολιτεία οφείλει να έχει αντανακλαστικά, σχέδιο και κυρίως τη δυνατότητα να παρεμβαίνει. Εδώ, λοιπόν, είναι ακριβώς εκείνο το σημείο που συναντώνται η οικονομική με την κοινωνική πολιτική. Μια οικονομία, όπως είναι σήμερα αυτή της Ελλάδας, που αναπτύσσεται σταθερά και διατηρεί τη δημοσιονομική της ισορροπία, επιστρέφει με συνέπεια το μέρισμα της ανάπτυξης στους πολίτες. Ταυτόχρονα, όμως, δημιουργεί τα περιθώρια που απαιτούνται για τις έκτακτες ανάγκες, για την προστασία της κοινωνίας στη δύσκολη στιγμή.
Και επειδή η συζήτηση πρέπει να γίνεται με στοιχεία, ας κρατήσουμε κάποια μόνο από αυτά. Στο πρώτο εξάμηνο του 2026 καταβλήθηκαν πανελλαδικά ένα δισεκατομμύριο εκατόν είκοσι έξι εκατομμύρια ευρώ σε αγροτικές ενισχύσεις, πάνω μάλιστα από τον αρχικό προγραμματισμό. Σε αυτά προστίθενται οι αποζημιώσεις του ΕΛΓΑ και οι έκτακτες παρεμβάσεις για τις ζωονόσους. Παράλληλα, παραμένουν σε ισχύ τα μέτρα που μειώνουν το κόστος παραγωγής: φθηνότερο αγροτικό ρεύμα, επιστροφή του ειδικού φόρου κατανάλωσης στο πετρέλαιο στην αντλία, μειωμένος ΦΠΑ στα λιπάσματα και στις ζωοτροφές. 
Στην Αχαΐα αυτή η στήριξη έχει πολύ συγκεκριμένο αποτύπωμα. Οι κτηνοτρόφοι που χτυπήθηκαν από την ευλογιά στηρίχθηκαν για την απώλεια του ζωικού τους κεφαλαίου και του εισοδήματός τους. Υπήρξε ενίσχυση για το αυξημένο κόστος των ζωοτροφών, ενώ οι παραγωγοί μηδικής εντάχθηκαν σε ειδική στήριξη, λόγω των περιορισμών στη διακίνηση που επέβαλαν τα μέτρα για την ευλογιά.
Στα παραπάνω προστίθενται οι αποζημιώσεις του ΕΛΓΑ για ζημιές στη φυτική και ζωική παραγωγή. Αυτά πρέπει να τα λέμε, όχι για να ισχυριστούμε ότι καλύφθηκαν όλες οι ανάγκες, αλλά για να τα γνωρίζουμε, να γνωρίζουμε τι έχει γίνει και κυρίως τι απομένει να γίνει. Διότι όσο υπάρχουν πραγματικές ανάγκες, η προσπάθεια πρέπει, επιβάλλεται να συνεχίζεται και κάθε διαθέσιμο δημοσιονομικό περιθώριο να αξιοποιείται με ευθύνη. 
Μαζί με τη στήριξη απαραίτητες είναι οπωσδήποτε και οι αλλαγές. Ο ΟΠΕΚΕΠΕ είναι το πιο χαρακτηριστικό παράδειγμα. Υπήρξαν στρεβλώσεις δεκαετιών, καθυστερήσεις και αστοχίες. Αυτά δεν κρύβονται. Η μεταφορά των αρμοδιοτήτων στην ΑΑΔΕ είναι μια μεγάλη μεταρρύθμιση. Ο στόχος είναι συγκεκριμένος: Οι αγροτικές ενισχύσεις να φτάνουν στους πραγματικούς δικαιούχους, με διασταυρώσεις, διαφάνεια και αξιόπιστους ελέγχους. Να μπει επιτέλους τάξη εκεί που για χρόνια υπήρχαν γκρίζες ζώνες. 
Τώρα χρειάζεται ταχύτητα, καθώς οι δυσκολίες της μετάβασης απαιτούν άμεση αντιμετώπιση. Ο συνεπής αγρότης δεν μπορεί να πληρώνει ούτε τις αμαρτίες τού χθες ούτε τυχόν καθυστερήσεις τού σήμερα. Αυτή είναι και η λογική του ψηφιακού Μητρώου Αγροτών και της Καρτέλας Αγρότη: Καθαρή εικόνα της πραγματικής δραστηριότητας, λιγότερα περιθώρια καταστρατήγησης, μεγαλύτερη ασφάλεια για εκείνον που πραγματικά παράγει.
Το νομοσχέδιο δίνει παράλληλα απαντήσεις σε συγκεκριμένα ζητήματα. Στον ΕΛΓΑ το συνολικό ανώτατο όριο αποζημίωσης ανά δικαιούχο φτάνει στις 200.000 ευρώ. Με το «e-honey» ενισχύεται η ιχνηλασιμότητα του ελληνικού μελιού και προστατεύεται ο συνεπής μελισσοκόμος. 
Εκσυγχρονίζονται οι Σχολές Επαγγελμάτων Κρέατος και αυστηροποιούνται οι κυρώσεις για την παραβίαση των μέτρων υγείας των ζώων.
Επίσης, στην αλιεία δημιουργείται ένα σύγχρονο σύστημα ελέγχου και ψηφιακής εποπτείας. Οι κανόνες, όμως, πρέπει να συμβαδίζουν με τη συνεχή ενδυνάμωση των αλιέων μας, οι οποίοι αντιμετωπίζουν πολύ αυξημένες προκλήσεις, τις συνέπειες της κλιματικής αλλαγής, τα ξενικά είδη και την παράνομη αλιεία. Είναι μια πραγματικότητα που λαμβάνουμε υπ’ όψιν σε κάθε επόμενο βήμα.
Κυρίες και κύριοι συνάδελφοι, απέναντι σε αυτήν την πραγματικότητα ακούμε συχνά από την Αντιπολίτευση μια ρητορική παλαιότερων δεκαετιών που μηδενίζει όλα όσα έχουν γίνει, εύκολες υποσχέσεις, χωρίς καθαρή απάντηση για το πού θα βρεθούν τα χρήματα και χωρίς πειστικό σχέδιο εφαρμογής.
Με μια πρώτη σκέψη θα μπορούσε κανείς να φοβηθεί ότι το κόστος όλων αυτών θα μεταφερόταν τελικά στον ελληνικό λαό. Σκεπτόμενη, όμως, καλύτερα, θεωρώ ότι πρόκειται για ανέξοδες υποσχέσεις από εκείνους που γνωρίζουν ότι δεν θα κληθούν ποτέ να τις εφαρμόσουν.
Η κριτική είναι απαραίτητη στη δημοκρατία. Ο μηδενισμός, όμως, δεν είναι πολιτική πρόταση. Από τη δική μας πλευρά, δεν υπάρχει χώρος για ωραιοποίηση. Έχει παραχθεί έργο, υπάρχουν, όμως και πολλά ζητήματα ακόμα που παραμένουν στο κόστος παραγωγής, στη διαχείριση του νερού για τον πρωτογενή τομέα, στην ταχύτητα των αποζημιώσεων. Υπάρχουν κτηνοτρόφοι που καλούνται να ξαναστήσουν τις μονάδες τους και αλιείς που περιμένουν περισσότερα. Υπάρχει η νέα ΚΑΠ, όπου η Ελλάδα καλείται να διεκδικήσει στην Ευρώπη τους πόρους που χρειάζεται ο παραγωγικός της κόσμος.
Δεν υποστηρίζουμε, συνεπώς, ότι λύθηκαν όλα. Λέμε κάτι πιο συγκεκριμένο: Γνωρίζουμε πού υπάρχουν ακόμα ζητήματα, έχουμε αποδείξει ότι μπορούμε να παρεμβαίνουμε και τώρα οφείλουμε να κινηθούμε γρηγορότερα.
Υπάρχει ένα πολιτικό δεδομένο που μεγαλώνει αυτήν την ευθύνη. Έπειτα από επτά χρόνια διακυβέρνησης, αλλεπάλληλες κρίσεις και εκλογικές αναμετρήσεις, η Νέα Δημοκρατία εξακολουθεί να καταγράφεται πρώτη στις μετρήσεις της κοινής γνώμης και μάλιστα με πολύ μεγάλη διαφορά από το δεύτερο κόμμα. Το στοιχείο αυτό δεν είναι πιστοποιητικό επιτυχίας να το κορνιζάρουμε ούτε επαναπαυόμαστε από την απουσία πειστικής εναλλακτικής πρότασης εξουσίας. Είναι λόγος απλώς να ανεβάσουμε ταχύτητα και να υλοποιήσουμε συνολικά το πρόγραμμά μας ως στο τέλος και αυτής της θητείας. Η εμπιστοσύνη δημιουργεί την υποχρέωση να ακούμε περισσότερο τους ανθρώπους της παραγωγής και να λύνουμε ζητήματα πριν γίνουν αδιέξοδα.
Στο σημείο αυτό βρίσκεται ένα ακόμα μεγάλο στοίχημα για τον πρωτογενή τομέα: Να δώσουμε στους νέους ανθρώπους περισσότερους πραγματικούς λόγους για να μείνουν και να δημιουργήσουν στον τόπο τους με την ολοκληρωμένη εφαρμογή του συνεκτικού κυβερνητικού σχεδίου που ενισχύει σταδιακά το εισόδημα, βελτιώνει τις υποδομές, ανοίγει την πρόσβαση στην τεχνολογία και αξιοποιεί τα διαθέσιμα χρηματοδοτικά εργαλεία.
Για την Αχαΐα αυτή η συζήτηση έχει πολύ μεγάλη σημασία. Από την κτηνοτροφία των Καλαβρύτων μέχρι τις καλλιέργειες της Δυτικής Αχαΐας και της Αιγιάλειας, αλλά και τους αλιείς του Πατραϊκού, ο πρωτογενής τομέας παραμένει κομμάτι της οικονομικής και κοινωνικής ταυτότητας του τόπου μας.
Γι’ αυτό, λοιπόν, κυρίες και κύριοι συνάδελφοι, η Ελλάδα διαθέτει ανθρώπους που επιμένουν να παράγουν για όλους μας. Σε αυτούς τους ανθρώπους οφείλουμε σταθερούς κανόνες, διαφάνεια και προοπτική. Μπορούμε να μείνουμε στον τόπο μας και να δημιουργήσουμε. Εδώ και με αυτήν την Κυβέρνηση υπάρχει μέλλον.
Σας ευχαριστώ.
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Αθανάσιος Μπούρας): Και εμείς ευχαριστούμε την κ. Αλεξοπούλου.
Και όπως προανήγγειλα, να καλέσω στο Βήμα τον Υφυπουργό Αγροτικής Ανάπτυξης και Τροφίμων, τον κ. Αθανάσιο Καββαδά.
Ορίστε, κύριε Υπουργέ, έχετε τον λόγο.
ΑΘΑΝΑΣΙΟΣ ΚΑΒΒΑΔΑΣ (Υφυπουργός Αγροτικής Ανάπτυξης και Τροφίμων): Ευχαριστώ, κύριε Πρόεδρε.
Κυρίες και κύριοι συνάδελφοι, το νομοσχέδιο που καλούμαστε σήμερα να ψηφίσουμε δεν περιορίζεται σε μία μόνο δραστηριότητα. Αφορά την αλιεία και την υδατοκαλλιέργεια, την οργάνωση και τη θεσμική εκπροσώπηση των επαγγελματιών αλιέων, τον ψηφιακό μετασχηματισμό, όπως την ψηφιακή καρτέλα αγρότη και την πλατφόρμα e-honey, τα μητρώα και τα εργαλεία ελέγχου, αλλά και τα πρακτικά ζητήματα των ανθρώπων του πρωτογενή τομέα. Θέλουμε ένα πιο σύγχρονο και ψηφιακό πλαίσιο με καλύτερη οργάνωση, μεγαλύτερη διαφάνεια και αποτελεσματικότερους ελέγχους.
Θα σταθώ σε κάτι που ακούστηκε από την πλευρά της Αντιπολίτευσης. Ακούσαμε το επιχείρημα ότι επί επτά χρόνια δεν έγινε τίποτα στον τομέα της αλιείας. Θα μου επιτρέψετε να πω ότι η πραγματικότητα είναι διαφορετική. Με το νομοσχέδιο αυτό τροποποιούμε τον Αλιευτικό Κώδικα, ένα νομοθέτημα του 1970. Κάνουμε την πρώτη ουσιαστική παρέμβαση μετά από πενήντα έξι χρόνια, με βαθιές τομές και λύσεις για τη νέα εποχή και γυρίζουμε σελίδα, δηλαδή εκσυγχρονίζουμε το κράτος, ψηφιοποιούμε τις διαδικασίες, ενισχύουμε τον έλεγχο, βάζουμε καθαρούς κανόνες και στηρίζουμε τον παραγωγό.
Και κάνουμε ένα ουσιαστικό βήμα μπροστά, γιατί με αυτό το νομοσχέδιο δεν κάνουμε μια αποσπασματική παρέμβαση. Αντίθετα, προχωρούμε σε μια ουσιαστική και συνολική επικαιροποίηση του πλαισίου, ώστε να ανταποκρίνεται στις σύγχρονες ανάγκες της αλιείας. Περνάμε σε μια νέα εποχή για τον έλεγχο της αλιευτικής δραστηριότητας. Πρώτη φορά θεσπίζεται το Εθνικό Σύστημα Ελέγχου Αλιείας ως ένας ολοκληρωμένος μηχανισμός ελέγχου, εποπτείας και επιβολής κυρώσεων, σε εναρμόνιση με το ευρωπαϊκό κανονιστικό πλαίσιο. Και αυτό δεν είναι μια θεωρητική αλλαγή. Συνδέεται με ψηφιακά εργαλεία, με ηλεκτρονική παρακολούθηση και με συγκέντρωση της πληροφορίας. Απλουστεύονται οι διαδικασίες. Χαρακτηριστικά αναφέρω ότι από δεκαεννιά διαδικασίες ψηφιακής αδειοδότησης που προβλέπονται σήμερα από εδώ και στο εξής θα έχουμε μόνο δύο, γιατί η αλιεία χωρίς αποτελεσματικό έλεγχο δεν μπορεί να είναι βιώσιμη αλιεία.
Θέλω να σταθώ ιδιαίτερα και στο ΟΣΠΑ, το Ολοκληρωμένο Σύστημα Παρακολούθησης Αλιείας, το οποίο αναβαθμίζεται. Είναι ένα σύγχρονο ψηφιακό εργαλείο το οποίο είναι απαραίτητο για την καταγραφή και την παρακολούθηση της αλιευτικής δραστηριότητας, για την αποτελεσματική εφαρμογή των κανόνων. Γιατί σήμερα δεν μπορούμε να μιλάμε για σύγχρονη αλιεία, χωρίς σύγχρονα εργαλεία ελέγχου.
Το ΟΣΠΑ μας δίνει τη δυνατότητα να έχουμε καλύτερη εικόνα και αυτό έχει ιδιαίτερη σημασία για έναν λόγο: Ο έλεγχος δεν πρέπει να λειτουργεί σε βάρος του νόμιμου αλιέα, πρέπει να λειτουργεί υπέρ του. Κανόνες για όλους, έλεγχος για όλους και στήριξη σε εκείνους που εργάζονται νόμιμα. Αυτός είναι ο ρόλος που πρέπει να υπηρετούν τα σύγχρονα ψηφιακά εργαλεία και σε αυτήν την κατεύθυνση το ΟΣΠΑ έχει κρίσιμη σημασία, γιατί θέλουμε να ξέρουμε τι αλιεύεται, πού αλιεύεται, πότε αλιεύεται και πώς διακινείται.
Θέλω να σταθώ και στις υδατοκαλλιέργειες, έναν κλάδο με σημαντική θέση στην ελληνική παραγωγή και στις εξαγωγές. Δεν μιλάμε μόνο για μια παραγωγική δραστηριότητα. Μιλάμε για επενδύσεις, για θέσεις εργασίας, για οικονομική δραστηριότητα στην ελληνική περιφέρεια και ιδιαίτερα στις παράκτιες και νησιωτικές περιοχές.
Η συνολική ελληνική παραγωγή υδατοκαλλιέργειας εκτιμάται σε περίπου εκατόν σαράντα έναν χιλιάδες τόνους, με συνολική αξία κοντά στα 800 εκατομμύρια ευρώ. Οι ελληνικές εξαγωγές στον κλάδο ανέρχονται στο 80% και η αξία έφτασε στα 672 εκατομμύρια ευρώ. Στον κλάδο δραστηριοποιούνται περίπου εκατόν είκοσι πέντε εταιρείες θαλάσσιας ιχθυοκαλλιέργειας και συνολικά περισσότεροι από εφτακόσιοι φορείς και επιχειρήσεις που απασχολούν άμεσα και έμμεσα πάνω από δέκα χιλιάδες εργαζόμενους.
Και η στήριξη του κλάδου αποτυπώνεται και στην πράξη. Πρόσφατα εγκρίθηκαν εκατόν πέντε νέα επενδυτικά σχέδια υδατοκαλλιέργειας συνολικού προϋπολογισμού 131 εκατομμυρίων ευρώ με 87 εκατομμύρια ευρώ δημόσια χρηματοδότηση.
Θέλω να σταθώ ιδιαίτερα, φίλες και φίλοι, στο θέμα της βιντζότρατας, γιατί για εμένα δεν είναι απλώς ένα ακόμη άρθρο του νομοσχεδίου. Γνωρίζω προσωπικά πολλούς από τους ανθρώπους αυτούς. Με κάποιους είμαστε φίλοι, με κάποιους συμπατριώτες και με αρκετούς έχουμε συζητήσει πολλές φορές τις αγωνίες και τα προβλήματα που αντιμετωπίζουν. Γι' αυτό και πίσω από κάθε σκάφος δεν βλέπω έναν αριθμό. Βλέπω ανθρώπους, οικογένειες και μια ολόκληρη ζωή που έχει συνδεθεί με τη θάλασσα. Από περίπου πεντακόσια σκάφη που δούλευαν με αυτό το εργαλείο το 2009 φτάσαμε στα διακόσια πενήντα το 2016 και σήμερα στα εβδομήντα τρία. Το 2020 δόθηκε για πρώτη φορά οικονομικό κίνητρο 25.000 ευρώ για την οικειοθελή απόσυρση του εργαλείου. Από τα διακόσια πενήντα σκάφη αποχώρησαν τα εκατό και το 2023 ακολούθησε δεύτερος κύκλος και έφυγαν σαράντα επτά ακόμη.
Άρα, κυρίες και κύριοι συνάδελφοι, η φθίνουσα πορεία της βιντζότρατας δεν ξεκινά σήμερα. Η απόφαση για τη μετάβαση από τη χρήση της βιντζότρατας δεν είναι εύκολη γι’ αυτούς τους ανθρώπους και γι’ αυτόν ακριβώς τον λόγο η πολιτεία οφείλει να σταθεί δίπλα τους.
Η ενίσχυση των 25.000 ευρώ για την απόσυρση του αλιευτικού αυτού εργαλείου είναι ένα συγκεκριμένο μέτρο στήριξης. Είναι σημαντικό να διευκρινιστεί ότι η απόσυρση του εργαλείου δεν ταυτίζεται με την καταστροφή του σκάφους. Το σκάφος μπορεί να αξιοποιηθεί για διαφορετική αλιευτική δραστηριότητα, σύμφωνα με τους κανόνες που ισχύουν. 
Επομένως, η μετάβαση δεν σημαίνει εγκατάλειψη. Σημαίνει αλλαγή του τρόπου με τον οποίο μπορεί να συνεχιστεί η επαγγελματική δραστηριότητα. Δεν γυρίζουμε την πλάτη στους αλιείς που έχουν το εργαλείο της βιντζότρατας, ενώ μέσα από τα διαθέσιμα προγράμματα, όπως αυτό που βρίσκεται τώρα σε ισχύ ύψους 16 εκατομμυρίων ευρώ, τους δίνεται η δυνατότητα να εκσυγχρονίσουν τα σκάφη τους.
Ο Υπουργός, ο κ. Σχοινάς, είναι σε διαπραγμάτευση με την Ευρώπη στα πλαίσια της νέας Κοινής Αλιευτικής Πολιτικής, έτσι ώστε να μπορέσουμε να βοηθήσουμε τους Έλληνες αλιείς, αλλά και αυτούς που έχουν τα σκάφη σήμερα με το εργαλείο της βιντζότρατας με την κατάλληλη χρηματοδότηση, για να αλλάξουν τις μηχανές τους και οτιδήποτε άλλο απαιτηθεί και να δώσουμε τη σκυτάλη στη νέα γενιά. 
Δύο λόγια ακόμη για τις αλλαγές που φέρνουμε και αφορούν την εκπροσώπηση των επαγγελματιών αλιέων σε συλλόγους και ομοσπονδίες. Είναι κάτι που κάνουμε με μία ουσιαστική αλλαγή. Με τις αρχικές διατάξεις υπήρχε ένα πιο σύνθετο σχήμα με τρεις διαφορετικές κατηγορίες εκπροσώπησης. Με το νέο πλαίσιο προχωράμε σε δύο σαφείς κατηγορίες: τη μέση αλιεία και την παράκτια αλιεία. 
Και έρχομαι τώρα στις ρυθμίσεις για τις επιζωοτίες με τις οποίες αυστηροποιούνται οι ποινικές και διοικητικές κυρώσεις. Παράλληλα, δίνεται η δυνατότητα αξιοποίησης του διαθέσιμου επιστημονικού προσωπικού όλων των εμπλεκόμενων υπηρεσιών με δυνατότητα μετακίνησης όπου απαιτηθεί. Εκτός από τους κτηνιάτρους, αξιοποιούμε και τους γεωπόνους για τον σκοπό αυτό. Όμως, χρειάζεται και η λήψη των αναγκαίων μέτρων ασφάλειας για να εμποδίσεις όχι μόνο τη διασπορά της νόσου, αλλά και την εισαγωγή γενικά επιζωοτιών από το εξωτερικό. 
Θέλω να κλείσω με μια αναφορά ειδικά για τη Λέσβο, ένα νησί που έχω ήδη επισκεφθεί τρεις φορές ως Υφυπουργός από την πρώτη μέρα που ανέλαβα και θεωρώ υποχρέωσή μου να είμαι εκεί όπου υπάρχει ανάγκη, να ακούω τους ανθρώπους και να δίνω λύσεις. Και θα πάω όσες φορές ακόμα απαιτηθεί μέχρι να λυθεί το θέμα. Και το λέω αυτό για να απαντήσω στον κ. Δουδωνή και την αναφορά που έκανε το πρωί. Η μάχη, λοιπόν, κατά του αφθώδους πυρετού συνεχίζεται. Η ιχνηλάτηση σε όλο το νησί προχωρά, με στόχο να ολοκληρωθεί μέχρι το τέλος Σεπτεμβρίου.
Παράλληλα, έχουν ήδη καταβληθεί 7.500.000 ευρώ για τις αποζημιώσεις των θανατοθέντων ζώων, για την αναπλήρωση του χαμένου εισοδήματος των κτηνοτρόφων και για τη στήριξη των τυροκομικών επιχειρήσεων. Τις επόμενες μέρες θα πληρωθούν εκατόν σαράντα τρεις κτηνοτρόφοι για σαράντα έξι χιλιάδες εκατόν είκοσι τέσσερα θανατοθέντα ζώα με το ποσό των 7.730.000 ευρώ. 
Την ίδια στιγμή, αναμένουμε την έκδοση κοινών υπουργικών αποφάσεων, προκειμένου να αποζημιωθούν όσοι επλήγησαν για το κατεστραμμένο γάλα που δεν διατέθηκε στην αγορά και να λάβουν ενίσχυση για το κόστος των ζωοτροφών. Στόχος μας είναι όχι μόνο η εκρίζωση του ιού από τη Λέσβο, αλλά και το να διασφαλίσουμε ότι ο ιός δεν θα φύγει από το νησί. 
Κυρίες και κύριοι συνάδελφοι, κλείνοντας θέλω να πω ότι δεν χωράει εφησυχασμός. Αυτό που χρειάζεται είναι επιμονή για την τήρηση των μέτρων βιοασφάλειας. Με το υπό ψήφιση νομοσχέδιο το κράτος παρακολουθεί, ελέγχει, πιστοποιεί και στηρίζει την παραγωγική δραστηριότητα. Στην αλιεία περνάμε σε πιο σύγχρονα και ψηφιακά συστήματα ελέγχου, στην αγροτική παραγωγή δημιουργούμε την ψηφιακή καρτέλα του αγρότη, στο μέλι δημιουργούμε ψηφιακή ιχνηλασιμότητα, στις ζωονόσους ενισχύουμε τα εργαλεία πρόληψης και αντιμετώπισης. Και αυτό είναι το ζητούμενο, να έχουμε κανόνες που εφαρμόζονται, να έχουμε ελέγχους που λειτουργούν. 
Σας ευχαριστώ πολύ. 
(Χειροκροτήματα από την πτέρυγα της Νέας Δημοκρατίας)
 ΠΡΟΕΔΡΕΥΩΝ (Αθανάσιος Μπούρας): Κι εμείς σας ευχαριστούμε, κύριε Υπουργέ.
Και τώρα καλώ στο Βήμα τον συνάδελφο της Νέας Δημοκρατίας κ. Περικλή Μαντά. Μετά τον λόγο θα πάρει ο κ. Σταμάτης και η συνεδρίαση θα κλείσει, αφού θα έχει ολοκληρωθεί ο κατάλογος όλων των ομιλητών. 
Κύριε Μαντά, έχετε τον λόγο. 
ΠΕΡΙΚΛΗΣ ΜΑΝΤΑΣ: Ευχαριστώ πάρα πολύ, κύριε Πρόεδρε. 
Κύριοι Υφυπουργοί, κυρίες και κύριοι συνάδελφοι, η συζήτηση ενός ακόμη νομοσχεδίου για τον πρωτογενή τομέα είναι μια ευκαιρία να δούμε όχι μόνο τις επιμέρους ρυθμίσεις, αλλά και τη μεγαλύτερη εικόνα της αγροτικής παραγωγής στη χώρα μας. 
Το σχέδιο νόμου, λοιπόν, που συζητούμε σήμερα αγγίζει τον πυρήνα της παραγωγικής ανασυγκρότησης της χώρας: την αλιεία, την κτηνοτροφία και την αγροτική παραγωγή. Και ακριβώς γι’ αυτό η αξία του δεν βρίσκεται μόνο στις επιμέρους ρυθμίσεις του, αλλά κυρίως στην κατεύθυνση που χαράσσει: περισσότερη ψηφιοποίηση, καλύτερος έλεγχος, μεγαλύτερη διαφάνεια, αλλά και ένα σύγχρονο διοικητικό πλαίσιο για τον αγρότη, τον κτηνοτρόφο, τον αλιέα και τον παραγωγό.
Στον τομέα της αλιείας δημιουργείται ένα ενιαίο σύστημα ελέγχου και ψηφιακής εποπτείας με ηλεκτρονική διασύνδεση των δεδομένων και σύγχρονους μηχανισμούς παρακολούθησης. Πρόκειται για μια αναγκαία προσαρμογή στις πραγματικές ανάγκες της εποχής, αλλά και στις ευρωπαϊκές απαιτήσεις. Σημαντικές είναι και οι ρυθμίσεις για την υδατοκαλλιέργεια, αλλά και για τη συλλογική εκπροσώπηση των αλιέων, διότι ένας παραγωγικός κλάδος δεν μπορεί να έχει ισχυρή φωνή χωρίς οργανωμένη εκπροσώπηση. 
Στέκομαι, επίσης, ιδιαίτερα στην ψηφιοποίηση του μητρώου αγροτών και αγροτικών εκμεταλλεύσεων. Και αυτό διότι ο αγρότης χρειάζεται κατοχύρωση, ο αγρότης χρειάζεται οργανωμένη καταγραφή, ο αγρότης χρειάζεται θεσμική στήριξη, κάτι που μπορεί να συμβεί μόνο μέσα από ένα σύγχρονο εθνικό μητρώο. 
Η ετήσια ψηφιακή καταγραφή, η αυτοματοποιημένη απόδοση της ιδιότητας του επαγγελματία αγρότη και η δημιουργία ψηφιακής καρτέλας αγροτικής εκμετάλλευσης αποτελούν βήματα προς ένα κράτος που γνωρίζει καλύτερα ποιον στηρίζει, με ποιο εργαλείο, πότε και για ποιον λόγο. Άλλωστε, δεν είναι τυχαίο ότι το ίδιο σημείο ανέκυπτε συνεχώς κατά τις συνεδριάσεις που κάναμε στη διακομματική επιτροπή για τον πρωτογενή τομέα. Και ποιο ήταν αυτό; Ότι ο πρωτογενής τομέας χρειάζεται ταχύτητα, χρειάζεται ακρίβεια και λιγότερη γραφειοκρατία. Και αναμφίβολα προς αυτή την κατεύθυνση κινείται η δημιουργία του νέου αυτού μητρώου. 
Το ίδιο πνεύμα βλέπουμε και στις ρυθμίσεις για την υγεία των ζώων. Η αυστηροποίηση των ποινών για παραβάσεις μέτρων πρόληψης σε συνδυασμό με την ενίσχυση των μηχανισμών ελέγχου στέλνει ένα σαφές μήνυμα: Η προστασία του ζωικού κεφαλαίου είναι υπόθεση ολόκληρης της παραγωγικής αλυσίδας. 
Και βέβαια, έχει ιδιαίτερη σημασία ότι το νομοσχέδιο απαντά και σε ζητήματα που αφορούν την καθημερινότητα του παραγωγού. Η βελτίωση του πλαισίου του ΕΛΓΑ, οι ρυθμίσεις για τις ομάδες παραγωγών, η αντιμετώπιση περιπτώσεων ανωτέρας βίας στην εισφορά γάλακτος και η εκκαθάριση παλαιών αιτήσεων ενίσχυσης είναι παρεμβάσεις με πρακτικό αντίκτυπο, ενώ ιδιαίτερη αναφορά αξίζει και στην ψηφιακή πλατφόρμα για τη μελισσοκομία. Η ιχνηλασιμότητα της παραγωγής, εμπορίας και διακίνησης του μελιού μπορεί να αποτελεί σημαντικό και κρίσιμο εργαλείο για την προστασία του παραγωγού, του ελληνικού προϊόντος και του ίδιου του καταναλωτή. 
Όμως, κύριε Υπουργέ, όταν μιλάμε για ψηφιοποίηση, διαλειτουργικότητα και ταχύτητα στην εξυπηρέτηση του παραγωγού, υπάρχει ένα ζήτημα που δεν μπορούμε να προσπεράσουμε και αυτό είναι η πραγματική εικόνα που αντιμετωπίζει σήμερα ο αγρότης, ειδικά στην εφαρμογή των διαδικασιών του ΟΣΔΕ και κυρίως στην ολοκλήρωσή του. 
Στη Μεσσηνία είμαστε εν όψει της έναρξης της ελαιοκομικής περιόδου. Όλοι οι παραγωγοί ανέμεναν να λάβουν την επιδότηση μέσα στον Οκτώβριο, προκειμένου να προετοιμαστούν για την παραγωγή τους και να κάνουν τα πρώτα έξοδα σε ένα περιβάλλον πάρα πολύ δύσκολο με υψηλό ενεργειακό κόστος, με έλλειψη εργατών γης και με υψηλό κόστος για τη συγκομιδή. Και, δυστυχώς, αυτή τη στιγμή δεν υπάρχει κάτι δεδομένο. Και αναρωτιόμαστε όλοι: Ποια είναι η ευθύνη της ΑΑΔΕ που έχει αναλάβει αυτή την υποχρέωση, να φέρει εις πέρας ένα πολύ σπουδαίο και σημαντικό έργο; Ποια είναι η ευθύνη της μέχρι σήμερα γι’ αυτή την αστοχία, αν θέλετε; Διότι είναι πολύ ωραία να συζητάμε και να ρίχνουμε τις ευθύνες στο ότι είναι μία καινούργια πλατφόρμα και χρειάζεται χρόνος μέχρι να προσαρμοστεί στις παιδικές ασθένειες, αλλά αυτό είναι κάτι που γνωρίζαμε. Όλες αυτές τις δυσλειτουργίες και όλα αυτά τα ζητήματα τα γνωρίζαμε και τα είχαμε θέσει εξ αρχής. 
Και επειδή γνωρίζω ότι ευθύνη δεν έχει ούτε το Υπουργείο ούτε οι Βουλευτές, αλλά η ΑΑΔΕ η οποία έχει αναλάβει την υποχρέωση, θα πρέπει να μας πουν τι έφταιξε, θα πρέπει να μας πουν πού είναι το πρόβλημα και γιατί φτάσαμε σε αυτό το σημείο. Όταν οι Έλληνες φορολογούμενοι είναι ασυνεπείς προς την ΑΑΔΕ, γνωρίζετε όλοι ποια είναι τα μέτρα που παίρνει η ΑΑΔΕ προς τους Έλληνες φορολογούμενους, τα οποία είναι και δυσβάσταχτα.

Ποια είναι, λοιπόν, τα μέτρα που πρέπει να πάρουν οι Έλληνες φορολογούμενοι από την ΑΑΔΕ γι’ αυτό και αυτήν την αστοχία; Γι’ αυτό το ρίσκο να πάμε σε μια νέα μετάβαση μέσα στο 2026, μέσα σε λίγους μήνες; Αν από την αρχή είχαν κάνει έναν διασταυρωτικό γεωχωρικό έλεγχο δεδομένων του ΟΣΔΕ και του Κτηματολογίου, θα βλέπανε ότι τα ΚΑΕΚ, ότι είχαμε μεγάλες επικαλύψεις. Το λέγαμε από την πρώτη στιγμή. Έπρεπε να περάσουν σαράντα μέρες να κάνουν το 5%, 55%. Έβγαζαν δελτία Τύπου που έλεγαν «βασικές λειτουργίες για την επιλογή του ΕΛΓΑ», το πώς θα πληρώσει ο παραγωγός τον ΕΛΓΑ αν θα τον πληρώσει με παρακράτηση ή μόνος του.  Έβγαζαν δελτίο Τύπου ότι έλυναν το πρόβλημα και στην πλατφόρμα πέρναγε μετά από δύο εβδομάδες. Δύο εβδομάδες για μία επιλογή. Τεράστια γραφειοκρατία. Έκανε εξουσιοδότηση ο παραγωγός μέσω gov στο ΚΥΔ για να του κάνει την αίτηση, αλλά δεν φτάνει μόνο αυτό, χρειάζεται και γραπτή σύμβαση η οποία πρέπει να ακολουθεί τον φάκελο. Ουρές έξω από τα ΚΥΔ.
Γραφειοκρατία για τη σύγκρουση συμφερόντων, για τη συνυπαιτιότητα και τη συνυπευθυνότητα των ΚΥΔ. Υπάλληλοι εποχικοί οι οποίοι προσλαμβάνονται για δυο-τρεις μήνες, να τρέμουν να υποβάλλουν μια αίτηση, μια απλή αίτηση, για το τι συνέπειες θα έχουν. Με εγκυκλίους οι οποίες δεν βγήκαν -μέχρι και σήμερα που μιλάμε, δεν έχουν οριστικοποιηθεί στο σύνολό τους- σήμερα φέρνουμε άρθρα. 
Πώς θα προχωρήσουν οι αιτήσεις, λοιπόν, με όλο αυτό το ζήτημα; Από τη μία να νομοθετούμε ζητήματα που λύνουν τη γραφειοκρατία και από την άλλη να βάζουμε περισσότερη γραφειοκρατία σε ένα σύστημα που ήδη δοκιμάζεται. Σε μια κοινωνική ομάδα που δοκιμάζεται πραγματικά και το γνωρίζουμε όλοι μας. 
Επίσης, όλη μέρα ασχολείται η Αντιπολίτευση με το άρθρο 74. Ψάχνει να βρει, δεν ξέρω κι εγώ τι ψάχνουν να βρουν. Ένα πολύ σημαντικό άρθρο που ξεκλειδώνει πενήντα χιλιάδες ανθρώπους που είναι σε ομηρία, Όμως, κύριε Υπουργέ, πολύ καλά κάνετε και το φέρνετε αυτό το άρθρο και πραγματικά αξίζει τον κόπο. Σήμερα τι γίνεται όμως με όλους αυτούς, οι οποίοι με νόμο της κυβέρνησης του ΣΥΡΙΖΑ πήγαν και εξαγόρασαν τις δασικές εκτάσεις; Και βγήκε το Σ.τ.Ε. μετά και έκρινε αντιστατικό τον νόμο και σήμερα καλλιεργούν δασικά κτήματα, τα οποία φαίνεται ότι είναι του Δημοσίου στο Κτηματολόγιο και δεν μπορούν να κάνουν δήλωση.
Νομοθετήσαμε το 2023 -γιατί ο κακός ΟΠΕΚΕΠΕ τότε είχε εντοπίσει το πρόβλημα- τον ν.5027, στον οποίο λέγαμε ότι εφόσον αποδεικνύεται η καλλιέργεια, θα παίρνει κανονικά την επιδότησή του. Σήμερα που μιλάμε δεν γίνεται, δεν το δέχεται το σύστημα. Αυτά είναι προβλήματα που πρέπει να λύσουμε. Και αν ήμασταν όλοι μαζί και εντοπίζαμε το πρόβλημα, θα μπορούσαμε να βοηθήσουμε και την ΑΑΔΕ προς αυτήν την κατεύθυνση. 
Έτσι μπορούμε να φέρουμε εις πέρας ένα έργο. Γιατί όταν είμαστε τέλος του μήνα και μιλάμε για εικοσιπέντε χιλιάδες αιτήσεις στις εξακόσιες πενήντα χιλιάδες, καταλαβαίνετε πού είναι το μέγεθος του προβλήματος. Και μπορεί για κάποιους τα 800, 1.000 ευρώ, 1.500, 2.000 ευρώ να φαίνονται λίγα ως κρατική ενίσχυση, αλλά για τους παραγωγούς είναι πολύ σημαντικά νούμερα, ιδιαίτερα αυτήν την περίοδο.
Θα ήθελα να πω και για τις βιντζότρατες. Μιλάμε για εβδομήντα πέντε επαγγελματίες, κύριε Υπουργέ. Να ενώσουμε όλοι τη φωνή μας, να μιλήσουμε και όπου απαιτείται, να αυξηθεί λίγο η επιδότηση για να αποσυρθούν. Τα 25.000 ευρώ είναι λίγα. Σταματάμε μια δραστηριότητα -για τους λόγους που τη σταματάμε και ορθά τη σταματάμε- θα πρέπει η αποζημίωση να αυξηθεί λίγο, έτσι ώστε να μπορούν και αυτοί να αποζημιωθούν για τα έξοδα που έχουν κάνει, για τον εξοπλισμό τους, για όλη αυτήν την πορεία που έχουν ολοκληρώσει. 
Κλείνοντας, θα ήθελα να πω ότι ο πρωτογενής τομέας δεν χρειάζεται μόνο περισσότερες ρυθμίσεις, διότι πολλές φορές η υπερρύθμιση φέρει γραφειοκρατία, φέρνει καθυστερήσεις, φέρνει διοικητικό βάρος. Χρειάζεται κυρίως ένα κράτος που λειτουργεί καλύτερα, ένα κράτος αξιόπιστο και η ιστορία με το ΟΣΔΕ αποδεικνύει, ότι όσο η ΑΑΔΕ -προφανώς- έχει κάνει μια καλή δουλειά ως προς το έργο που είχε μέχρι σήμερα, εδώ όμως υπάρχουν ζητήματα. Και πρέπει αυτά τα ζητήματα να τα λύσουν γρήγορα έτσι ώστε ο παραγωγός, ο αγρότης να αποκτήσει ξανά την εμπιστοσύνη του προς την πολιτεία. 
Σας ευχαριστώ. 
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Αθανάσιος Μπούρας): Και εμείς ευχαριστούμε τον κ. Μαντά.
Θα ήθελα να καλέσω τώρα στο Βήμα τον Βουλευτή της Νέας Δημοκρατίας, τον συνάδελφο, τον κ. Γιώργο Σταμάτη, με τον οποίον και ολοκληρώνεται ο κατάλογος των ομιλητών Βουλευτών. 
Κύριε Σταμάτη, έχετε τον λόγο.
ΓΕΩΡΓΙΟΣ ΣΤΑΜΑΤΗΣ: Ευχαριστώ κύριε Πρόεδρε. 
Κυρίες και κύριοι συνάδελφοι, κύριοι Υπουργοί, θα πιαστώ από το τέλος της ομιλίας του κ. Μαντά, του συναδέλφου Βουλευτή Μεσσηνίας. Έθεσε πάρα πολύ ενδιαφέροντα και καίρια αιτήματα. 
Σίγουρα η μεταρρύθμιση μετά από ό,τι συνέβη στον ΟΠΕΚΕΠΕ στην ΑΑΔΕ είναι προς τη σωστή κατεύθυνση, στην αξιοπιστία και για τους ίδιους τους αγρότες και για τους Έλληνες φορολογούμενους και για την κοινωνία, τις πληρωμές. Εκεί ενδεχομένως θα πρέπει να δούμε, στη δεύτερη φάση, πώς μπορεί να γίνει η διασύνδεση τέτοιων θεμάτων που θα υπάρχουν καθημερινά για όλες τις καλλιέργειες που είναι να επιδοτηθούν, σε σχέση με το Υπουργείο Αγροτικής Ανάπτυξης. Εκεί νομίζω κάτι θα πρέπει να προσθέσουμε, ενδεχομένως, ώστε να μην έχουμε τέτοιου είδους φαινόμενα. Γιατί από τη μια μεν θέλουμε προφανώς τις πληρωμές να γίνονται στην ώρα τους αξιοκρατικά και να μην υπάρχει καμία σκιά, από την άλλη, υπάρχουν και διάφορα θέματα που μια -αν θέλετε- τεχνοκρατική ματιά ενδεχομένως να μη μπορεί να αντιληφθεί. Οπότε εκεί νομίζω ότι και οι δύο εσείς, εξαίρετοι συνάδελφοι, θα δείτε κάποια θέματα και θα τα αξιολογήσετε. 
Και ξέρετε, είναι πολύ σημαντικό το να ακούς τέτοιες ομιλίες, όπως του συναδέλφου του κ. Μαντά, που αντιλαμβάνεται κάποιος ποιος πραγματικά τελικά είναι και ο ρόλος του Βουλευτή. Οι Βουλευτές κατηγορηθήκαν για τον ΟΠΕΚΕΠΕ για διάφορα άλλα πράγματα. Αυτός είναι ο πραγματικός ρόλος του Βουλευτή: να μπορεί να φέρνει το πρόβλημα το οποίο παίρνει μέσα από την κοινωνία, μέσα από τον παραγωγό, μέσα από τον άνθρωπο που είναι στο χωράφι και να μπορέσει αυτό να λυθεί θεσμικά, μέσω νομοθεσίας, αλλά και τεχνικά όταν εκεί υπάρχει ένα θέμα. Και νομίζω ότι είναι πολύ ξεκάθαρο. 
Κυρίες και κύριοι συνάδελφοι, εγώ δεν είμαι ειδικός περί της αγροτικής ανάπτυξης της χώρας. Αυτό όμως που έχει σημασία, ως Βουλευτής αλλά και ως ελληνική κοινωνία, είναι να δούμε αν αυτό το νομοσχέδιο δίνει μια νέα προοπτική και για ποιους. Για αυτούς που είναι αγρότες και κυρίως γι’ αυτούς που θα ήθελαν να είναι αγρότες. Γιατί κάθε φορά που νομοθετούμε ένα νομοσχέδιο δεν είναι να νομοθετούμε για το τώρα, είναι να νομοθετούμε για το αύριο. Και αν μέσα σε αυτή τη συζήτηση και στην επιτροπή -η οποία τρέχει στη Βουλή για τη μεταρρύθμιση και πώς πρέπει να έχουμε μια ενιαία πολιτική για τον αγροτικό τομέα και δη για τον πρωτογενή τομέα- νομίζω ότι η επόμενη δεκαετία, κύριοι Υπουργοί,  ίσως θα είναι η πιο σημαντική και κρίσιμη για την αγροτιά στη χώρα και για τον πρωτογενή τομέα. Κάτι που θα συνδυάζεται με τις κρίσεις τις οποίες βιώνουμε, με τη δημογραφική κάμψη και με την περιφερειακή ανάπτυξη. Και στο τέλος της ημέρας ποιο θα είναι τελικά το μοντέλο, που θα πρέπει να συναποφασιστεί μεταξύ κράτους και αγροτών των προϊόντων που θα παράγει η χώρα. Τα προϊόντα τα οποία θα είναι πιστοποιημένα και θα έχουν την πρόσθετη προστιθέμενη αξία και τα προϊόντα τα οποία θα δίνουν ένα πάρα πολύ καλό εισόδημα και θα μεγαλώνουν οι αγρότες και οι οικογένειές τους. 
Η επόμενη ΚΑΠ και τα επόμενα χρόνια θα πρέπει όχι να μας δείξουν τον δρόμο, εμείς να δείξουμε. Νομίζω ότι η χώρα μας και ο Πρωθυπουργός, αλλά και ο αρμόδιος Υπουργός -έχοντας και την προηγούμενη εμπειρία στην Ευρωπαϊκή Ένωση ως Επίτροπος αλλά και ως Αντιπρόεδρος της Ευρωπαϊκής Επιτροπής- θα πρέπει η Ελλάδα, η χώρα μας να ηγηθεί όλων αυτών των πραγμάτων. Γιατί η κλιματική αλλαγή θα φέρει πολλές αλλαγές είτε στο ποσοστό βροχόπτωσης είτε στο ποσοστό ξηρασίας είτε στο ποσοστό των ψαριών, τα οποία θα έρχονται πλέον στη Μεσόγειο -πλέον έχουμε εισόδους που έρχονται από τον Ινδικό ωκεανό- και εκεί θα πρέπει να δούμε πώς θα μπορέσουμε και να στηρίξουμε τους αλιείς μας, αλλά και πώς θα μπορέσουμε να αναπτύξουμε αυτό το κομμάτι. 
Νομίζω ότι το παρόν νομοσχέδιο έρχεται αυτήν τη στιγμή, την οποία συζητάμε όλα αυτά σε μια μεταβατική συγκυρία, το έθεσε πολύ σωστά ο εισηγητής μας, ο κ. Φόρτωμας μας, ο Βουλευτής Κυκλάδων Είναι μια μεταβατική συγκυρία στον αγροτικό τομέα, στον οποίο θα πρέπει να αφήσουμε τα αρνητικά, να καταπολεμήσουμε τα αρνητικά που θα θέλουν να έρθουν ξανά στο προσκήνιο και να δούμε την επόμενη μέρα. Και οι αλλαγές δεν είναι μόνο τεχνικού χαρακτήρα, αλλά είναι και πώς παίρνεις τις αποφάσεις ώστε να αναπτύξεις έναν πρωτογενή τομέα, ο οποίος επί της ουσίας πρέπει να είναι -δεν ξέρω αν θα μπορέσει να είναι- ανταγωνιστικός του τουριστικού προϊόντος της χώρας, αλλά θα πρέπει να ενισχυθεί και όσον αφορά στο ποσοστό του ΑΕΠ και όσον αφορά στις εξαγωγές των προϊόντων. 
Θα σταθώ σε τρία πράγματα, τα οποία είναι πολύ θετικά και δείχνουν πώς η Κυβέρνηση του Κυριάκου Μητσοτάκη βλέπει τα θέματα ανάπτυξης στον αγροτικό τομέα. 
Το ένα είναι το κομμάτι του ψηφιακού μητρώου και της καρτέλας αγρότη. Επιτέλους, μετά από πάρα πολλά χρόνια να ξέρουμε ποιος, τι, πώς και οι ίδιοι και η κοινωνία και ταυτόχρονα να μπορεί και ο ίδιος ο παραγωγός να εξυπηρετείται. 

Το δεύτερο, για μένα πάρα πολύ σημαντικό, είναι ότι τροποποιείται ο Αλιευτικός Κώδικας, ένα νομοθέτημα του 1970. Δηλαδή ουσιαστικά μετά από πενήντα έξι χρόνια αποφασίζει μια κυβέρνηση, κατανοώντας τις ανάγκες και βλέποντας τις προκλήσεις της αλιείας, αλλά και της μεγαλύτερης ακτογραμμής που υπάρχει στην Ευρωπαϊκή Ένωση, πώς αυτό μπορεί να προωθηθεί και να γίνει ακόμα καλύτερο και βέβαια και λόγω της νησιωτικότητας της χώρας. 
Και τέλος, επιτρέψτε μου να σας πω, κύριοι Υφυπουργοί, για το μέλι. Αυτό που κάνετε -και συγχαρητήρια στην ομάδα τη δική σας γι’ αυτή τη μεταρρύθμιση- η πλατφόρμα που θα καταχωρείται ο παραγωγός, άρα θα έχουμε και την ποιότητα και τη διακίνηση, αλλά και ποια είναι τα προϊόντα, είναι κάτι πάρα πολύ σημαντικό. Όχι μόνο επειδή το μέλι, προφανώς, δίνει η υγεία, αλλά γίνεται κάτι το οποίο είναι ταυτισμένο με την ελληνική παραγωγή, με τον Έλληνα μελισσοκόμο και ταυτόχρονα μπορεί να το κάνει ακόμα και πιο ανταγωνιστικό, σε μία περίοδο που και εκεί, πέραν του λαδιού, έχουμε ενδεχομένως πολλές παραποιήσεις που το ελληνικό μέλι μπορεί να πωλείται σε άλλες χώρες ή να προστίθενται διάφορα χημικά μέσα και ούτω καθεξής. 
Νομίζω, αν μου επιτρέπετε, θα ήταν μια πάρα πολύ καλή πρωτοβουλία από το Υπουργείο Αγροτικής Ανάπτυξης και με το Υπουργείο Παιδείας, αλλά και με τους παραγωγούς, το μέλι να μπει πιο ενεργά μέσα στις παιδικές τροφές και στα σχολεία. 
Και πάλι σας ευχαριστώ πολύ.
(Χειροκροτήματα από την πτέρυγα της Νέας Δημοκρατίας)
 ΠΡΟΕΔΡΕΥΩΝ (Αθανάσιος Μπούρας): Κι εμείς ευχαριστούμε τον κ. Σταμάτη. 
Κυρίες και κύριοι συνάδελφοι, ολοκληρώθηκε ο κατάλογος των ομιλητών Βουλευτών. 
Διευκρινιστικά να πω, έχουν ειδοποιηθεί και οι γραμματείες των Κοινοβουλευτικών Ομάδων, αύριο στις 9.00΄ θα ξεκινήσουμε με τις τοποθετήσεις των Κοινοβουλευτικών Εκπροσώπων και στη συνέχεια με τις δευτερολογίες των εισηγητών και των ειδικών αγορητών. Και θα κλείσουμε όπως πάντα τη συζήτηση επί του νομοσχεδίου με τη δευτερολογία του αρμόδιου Υπουργού.
 Μετά τη λήξη της συζήτησης του νομοσχεδίου θα συνεχίσουμε με τη συζήτηση των επικαίρων ερωτήσεων της Παρασκευής που υπολογίζουμε περίπου στις 12.00΄ το μεσημέρι. 
Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
ΟΛΟΙ ΟΙ ΒΟΥΛΕΥΤΕΣ: Μάλιστα, μάλιστα.
ΠΡΟΕΔΡΕΥΩΝ (Αθανάσιος Μπούρας): Με τη συναίνεση του Σώματος και ώρα 23.23΄ λύεται η συνεδρίαση για αύριο, ημέρα Παρασκευή 25 Σεπτεμβρίου 2026 και ώρα 9.00΄, με αντικείμενο εργασιών του Σώματος: α) νομοθετική εργασία, συνέχιση της συζήτησης και ψήφιση επί της αρχής, των άρθρων και του συνόλου του σχεδίου νόμου του Υπουργείου Αγροτικής Ανάπτυξης και Τροφίμων: «Ρύθμιση του τομέα της αλιείας, τροποποίηση του Αλιευτικού Κώδικα, ρυθμίσεις για τις Σχολές Επαγγελμάτων Κρέατος, το Μητρώο Αγροτών και Αγροτικών Εκμεταλλεύσεων και λοιπές διατάξεις» και β) κοινοβουλευτικό έλεγχο, συζήτηση επικαίρων ερωτήσεων. 

